
FILOSTRAT (FLAVIUS PHILOSTRATOS), retor şi sofist grec, s-a născut la 
Lemnos spre sfîrşitul secolului al II-lea p.Chr. A studiat retorica şi sofistica la 
Atena (de unde determinativul de Athenaios) sub îndrumarea lui Proclos şi a 
lui Antipatros; la rîndul său, a predat aceste discipline mai întîi la Atena, apoi 
la Roma unde şi-a făcut apariţia în timpul domniei lui Septimius Severus (193-211). 
A fost primit în Cenaclul filozofilor şi oamenilor de litere pe care Iulia Domna, 
soţia lui Septimius Severus, îl crease din proprie iniţiativă. S-a bucurat de 
mare trecere pe lîngă împăratul Caracalla pe care l-a însoţit în Gallia. Nu se 
ştie unde şi cînd a murit, dar după o informaţie din Lexiconul Suda a încetat 
din viaţă în timpul lui Filip Arabul (244-249). S-a păstrat lucrarea sa autentică 
Viata lui Apollonios din Tyana, scrisă la cererea Iuliei Domna, biografie care 
însumează interesante informaţii despre acest taumaturg şi preot apollinic, 
adept al neopitagorismului, cât şi despre ideile morale şi preocupările filo- 
zofice ale primelor secole din era creştină. Cercetări recente au stabilit că alte 
lucrări atribuite lui Filostrat Atenianul, cum ar fi Heroikos; panegiric pentru 
eroii greci care au luptat la Troia, cît şi FEikones (Tablouri), descrieri de 
tablouri cu o anumită tematică (lupte greco-romane, vînătoare, scene mito- 
logice), pictate pe un portic din Neapole, aparţin în realitate nepotului său, 
Filostrat, denumit însă „din Lemnos”. 

Adelina Piatkowski 


Prezentare 


Secolele I şi II ale erei noastre înseamnă pentru cetăţile greceşti şi grecizate 
din Asia Mică şi Asia Anterioară o perioadă de mare prosperitate şi înflorire. 
Stăpînirea romană se instaurase de mult în aceste regiuni ale lumii vechi. 
După campaniile victorioase ale lui Pompeius împotriva regelui Mithradates 
din Pont şi a unor neamuri din Asia, Roma a statornicit statutul politic al 
tuturor populațiilor de la vest de bazinul Eufratului, încă din anul 63 a. Chr. 
Unele teritorii au fost transformate în provincii romane fără să se ţină seama 
de configuraţia lor geo-politică anterioară, altele au rămas cu titlul de „regate”, 
ai căror conducători erau dependenţi de Roma, devenită între timp putere 
imperială. De fapt, autoritatea Romei se făcuse simțită în Asia încă de la 
sfîrşitul secolului al II-lea a. Chr., perioadă în care conflictele locale repre- 
zentau tot atîtea prilejuri oferite romanilor de a interveni direct în această 
parte a lumii. Treptat, cu excepţia regatului Pont şi a Armeniei, aproape toate 
statele asiatice, moştenire fărîmiţată a regatelor elenistice de odinioară, au 
ajuns în sfera puterii romane. În activitatea sa deosebit de abilă pentru a 
stabili un echilibru între aceste formaţiuni statale, Pompeius a instaurat un 
regim de autonomie pentru cetăţile greceşti din Asia, urmînd exemplul lui 
Antigonos, întemeietorul regatului seleucid. 

În secolul I p. Chr., timp în care a trăit Apollonios din Tyana, Eufratul 
despărţea teritoriile stăpînite sau controlate de romani de puternicul regat al 
parţilor, împotriva cărora, după războaiele dacice, împăratul Traian a pregătit 
o mare expediţie, ale cărei rezultate nu au corespuns ţelurilor urmărite. În 
cursul războiului cu parții, Traian s-a îmbolnăvit şi apoi a murit (117). Tyana, 
locul de baştină al lui Apollonios, filozof neopitagoric şi preot al cultului 
apollinic, se afla în Cappadocia, la poalele versantului nordic al Munţilor 
Taurus. Era un oraş grecizat, ca atitea altele, nu prea departe de cursul 
Eufratului, împodobit cu clădiri publice frumoase, construite din piatră şi 
marmură. 

În mediul urban din oraşe ca Tyana, tiparele culturii elenistice sînt încă 
actuale. În şcolile de diferite grade, filozofia şi retorica au întiietate faţă de 
celelalte discipline de învăţămînt. În general, domneşte liniştea. Viaţa cotidiană 
nu mai cunoaşte vicisitudinile de odinioară provocate de luptele pentru 
supremație, neîntrerupt duse de conducătorii statelor elenistice. Printre marile 
centre orăşeneşti, un loc deosebit îl ocupă Antiochia Syriei, aşezare pe fluviul 
Orontes. Alte centre renumite erau cele două Seleucii, una, port al Antiochiei 
la vărsarea fluviului Orontes în Marea Mediterană, cealaltă, pe malul stîng al 
Eufratului. Această din urmă Seleucie, admirată de Strabon la vremea lui, a 
devenit focarul cel mai însemnat de răspîndire a stoicismului tîrziu şi a 
neopitagorismului. 

Cu sprijinul oficialităților romane, fostele oraşe-reşedinţă erau bine între- 
ţinute, la caz de nevoie reconstruite, iar instituţiile culturale subvenţionate. 
Comerţul, încurajat de o neobişnuit de activă mişcare a mărfurilor, dezvoltarea 
sectoarelor meşteşugăreşti şi a atelierelor artizanale atrag tot mai mulţi locuitori 
de pe continentul european, romani inclusiv, interesaţi de câştiguri băneşti, 
dar şi de aspectele fascinante ale Orientului. Laodiceea, un alt port maritim al 

Syriei, aşezare situată mai spre sud de Seleucia, pe Orontes, devine un 
important punct de tranzit al mărfurilor, ceea ce determină în zonă apariţia 
unei rețele de drumuri bine întreţinute, practicabile încă şi astăzi. Oraşele 
Ioniei, pe unde Apollonios a colindat în cîteva rînduri, încearcă şi ele să ţină 
pasul cu vremurile noi. Alături de Efes!, Smyrna pare să fi fost unul din cele 
mai frumoase oraşe din Mediterana de est, aşezat cum era pe ţărmul unui golf 
liniştit, clădirile ridicîndu-se pe pantele muntelui Pagos, întocmai ca într-un 
uriaş amfiteatru verde?. 

Deoarece nu exista opoziţie din partea Romei, în Asia elenizată se propagă 
cele mai diferite culte şi religii. Începînd cu vremea împăratului Tiberiu, 
comunităţile urbane asiatice încurajează şi cultul divinităţilor oficial venerate 
la Roma, precum şi cultul imperial. Unii împărați, începînd cu Caligula, au 
acordat o atenţie specială propagării cultului imperial în Orient, ca mijloc de 
propagandă, îngăduind în schimb cu generozitate instituirea unor culte asiatice 
şi egiptene la Roma şi în Italia, dintre care cultul zeiţei Isis s-a bucurat de o 
largă audienţă. Domițian, în schimb, cum reiese şi din povestirea lui Filostrat, 
era împotriva proliferării cultelor străine, a creştinismului în primul rînd, 
arătîndu-se dornic să promoveze un curent de reîntoarcere la religia romană 
tradiţională. 

Era firesc ca în această atmosferă de libertate a gîndirii şi a practicilor 
religioase învățămîntul de toate gradele să capete o pondere deosebită. Şcolile, 
gimnaziile, sălile de conferinţe sînt deschise pentru toţi. Aşa cum s-a mai 
spus, programele de învăţămînt sînt încărcate cu predarea filozofiei şi a 
retoricii clasice, dar, după cum dovedesc operele unui Strabon sau Flavius 
Iosephus, nici istoria, geografia, ştiinţele exacte, matematica în primul rînd, 
nu erau delăsate. Din păcate, această intensă preocupare de a cunoaşte şi 
înţelege cît mai bine valorile culturale ale trecutului a încurajat exegeza, dar 
a frînat creaţia originală şi gîndirea creatoare. O neobişnuit de intensă propen- 
siune spre misticism contribuie ca religiile mistice de odinioară, oracolele, 
vechile lăcaşe de cult să fie cercetate cu neobosită curiozitate şi mult frec- 
ventate. 

În cursul povestirii lui Filostrat despre viaţa lui Apollonios din Tyana, sînt 
menţionaţi şi alţi reprezentanţi ai gîndirii filozofice din sec. I p. Chr. Pe toţi 
aceştia, Filostrat îi numeşte sopbistai, termen vag, traductibil prin „înţelepţi”, 
„filozofi” care se ocupă de cele mai variate probleme ridicate de mediul 
cultural în care trăiau, termen fără nici o legătură cu mişcarea sofistică din 
vechea Grecie (sec. al VI-lea — al IV-lea a. Chr.). Pentru a marca această 
diferenţă, Filostrat a dat numele de „sofistica a doua” fecundei mişcări de 
confruntare de idei şi de intens studiu al curentelor filozofice din Antichitate, 
al cărei punct de plecare a fost ţărmul apusean al Asiei Mici, puternic elenizat. 
Ţinînd seama de meritele incontestabile ale unor oameni de cultură, figuri de 
prestigiu care au luminat şcolile timpului, Filostrat a scris o lucrare intitulată 
Vieţile sofiştilor, deosebit de bine apreciată pentru bogăţia de informaţii pe 
care o cuprinde. Termenul „sofistica a doua”, folosit de Filostrat (Vieţile 
sofiştilor, p. 2, 27 k), a fost şi a rămas preferat celui de „noua sofistică”. Deşi 
aceşti oameni de cultură, greci şi asiatici grecizaţi, dintre care pe unii nu-i 
cunoaştem decît datorită lui Filostrat, regretau pierderea libertăţii politice, ei 
nu s-au dat în lături de a face propagandă în favoarea Imperiului roman. În 
schimb, pentru a reînvia tradiţia literară greacă, îndeosebi cea a scrierilor în 


1. Vezi Apollonios IV, 1 şi urm. 
2. Ibidem 6. 

dialect atic, nu vorbeau şi nu scriau latineşte, ci numai în limba greacă, şi 
anume într-o greacă clasicizantă, îndepărtată de vorbirea curentă. Aşa s-a 
născut tendinţa de a imita stilul operelor clasice greceşti, cunoscută sub 
denumirea de curentul „aticist” sau „aticizant”. Rezultatul a fost ivirea unei 
sciziuni între limba vorbită şi cea scrisă, fenomen care, în mod firesc, a fost 
viu criticat. 

În această uimitoare renaştere a limbii şi a studiilor clasice de odinioară, 
„lumina Asiae” cum o denumea Plinius în Historia Naturalis V, 120, Ionia este 
considerată unul din principalele focare de unde s-a răspîndit „sofistica a 
doua”. Efesul, Miletul, Smyrna, Clazomenai sînt patriile multor „sofişti” (învă- 
țaţi) care deschideau şcoli proprii. Viețile sofiştilor îl introduc pe cititorul 
neavizat în culisele unor astfel de şcoli particulare. 

Interesul acestor profesori, care predau cele mai variate cunoştinţe elevilor 
de toate vîrstele, se concentra îndeosebi asupra artei retorice, a virtuozităţii de 
a compune un discurs. Sofiştii nu erau nici poeţi, nici istorici, nici oameni de 
ştiinţă, aşa că în cursurile lor erau dezbătute îndeosebi probleme de filozofie 
morală, de teorie a artei şi literaturii, a valorilor simbolice reprezentate de 
mitografia diferitelor popoare etc. Din producţia acestor sofişti care au trăit în 
primele secole ale erei noastre, s-au păstrat foarte puţine scrieri: dialoguri, 
eseuri, encomioane, scrieri biografice, memorii. Alături de Elius Aristides, 
originar din Mysia, care a studiat religia orfico-pitagorică, cel mai renumit 
scriitor al timpului rămîne Lucian din Samosata (sec. al II-lea p. Chr.), el însuşi 
sofist cu renume, cunoscut pamfletar, care cu ironie şi umor a supus unei 
critici necruțătoare activitatea şcolilor de sofistică contemporane lui. 

În această vastă constelație de „sofişti”, în care, cu vremea, au apărut 
şi cîţiva arabi, cum ar fi Genthlios (sec. al III-lea p. Chr.) sau Diophantes 
(sec. al IV-lea p. Chr.), „familia” Filostraţilor ocupă un loc deosebit. 

În Lexiconul bizantin Suda, acestei „familii”, al cărei prim reprezentant 
trăieşte în sec. I p. Chr., îi sînt închinate patru articole, ceea ce înseamnă că 
în scurgerea timpului, pînă în sec. al III-lea p. Chr., au activat în domeniul 
literelor patru persoane cu acest nume. Coroborînd datele din Lexiconul Suda 
despre Filostrat cu datele oferite de alte surse literare, cercetătorii acestei 
perioade a literaturii greceşti s-au izbit de nepotriviri şi inadvertenţe pe care 
nu e cazul să le prezentăm. Filostrat, autorul Vieţii lui Apollonios din Tyana, 
poate fi însă uşor identificat după datele autobiografice pe care le înfăţişează 
în cartea întîi a acestei opere, precum şi după unele amănunte presărate în Viețile 
sofiştilor. Nu se ştie exact dacă era sau nu originar din Lemnos, dar, pentru că 
studiase la Atena, este cunoscut sub numele de „Atenianul” (Apollonios VI, 27). 
Ca profesori i-a avut pe Antipatros, autorul unui tratat intitulat Despre educație, 
pe Proclos din Naucratis şi pe Damianos din Efes ( Viețile sofiştilor II, 21-23); 
de la acesta din urmă a cules un bogat material documentar pentru Viețile 
sofiştilor, deoarece Damianos se ocupase îndeaproape de istoricul sofisticii a 
doua. Datorită lui Antipatros, a fost introdus la curtea Iuliei Domna, soţia lui 
Septimius Severus, protectoarea unui cenaclu literar unde se prezentau eseuri 
filozofice. La îndemnul Iuliei, a căutat material documentar pentru viaţa lui 
Apollonios din Tyana, pe care a descris-o sub forma unui „roman” biografic în 
opt cărţi, într-o manieră cu totul diferită de cea, sobră şi concisă, în care a 
compus Vieţile. Filostrat a supravieţuit morţii împăratului Caracalla, fiul Iuliei, 
stingîndu-se din viaţă pe vremea lui Filip Arabul (244-249). Nepotul său, 
Filostrat, supranumit „din Lemnos”, a fost, la rîndul său, un sofist renumit, autor 
al unui Heroikos (panegiric pentru eroii care au luptat la Troia) şi al unor 
încîntătoare descrieri de scene pictate pe un portic din Neapole. Descrierile, 
şaizeci şi patru la număr, intitulate £ikones (Tablouri), comentau măiestria 

artistică în redarea unor scene de vînătoare, a luptelor în palestră, în simbo- 
listica scenelor mitice, devenind uneori şi pretext pentru considerații de ordin 
filozofic. Deoarece în Viața lui Apollonios din Tyana se întîlnesc deseori 
descrieri asemănătoare, se presupune că descrierea amănunțită a unei opere 
de artă aparţinea exerciţiilor retorice ale timpului, devenind o componentă 
ornamentală. 


* 


Eroul romanului biografic scris de Filostrat la îndemnul Iuliei Domna, 
Apollonios, este şi el un „sofist”, dar totodată preot practicant al cultului 
apollinic. A fost un personaj real, cunoscut pentru integritatea sa morală şi 
pentru numeroasele sale călătorii, care i-au purtat paşii în India, Asia Mică, 
Africa şi Europa, cea vestică inclusiv, întreprinse în scopul de a cunoaşte şi 
găsi termeni de comparaţie între doctrina orfico-pitagorică pe care o propaga 
şi alte doctrine, asemănătoare, în primul rînd cea consemnată în Vede. 
Asemenea preocupări nu erau în întregime nici noi, nici unice. Înaintea lui 
Apollonios, filozoful peripatetician Clearchos din Soloi (sec. al III-lea a. Chr.) 
încercase să schiţeze o comparaţie între religia apollinică, religia iudeilor, 
mazdeism şi ascetismul vechilor indieni. Le regăsim şi la Diogenes Laertios, 
contemporanul lui Filostrat, în Introducerea lucrării Despre vieţile şi doctrinele 
filozofilor 1, I-VII, în care gîndirea mitică şi filozofică greacă este raportată la 
curentele marilor religii din Orient, egipteană, indiană şi mazdeistă (medo- 
-persă). 

Protejat de Vespasian, Apollonius a fost în schimb persecutat şi închis de 
Domițian; a izbutit să evadeze, sau i s-a dat drumul, şi dispariţia lui din 
închisoare a fost socotită „miraculoasă”. Se pare că a murit foarte în vîrstă, în 
timpul domniei lui Nerva, dacă se ţine seama că s-a născut la începutul sec. I 
(anul 209). La Efes, după o informaţie din Lactantius (Divinae Institutiones 
V, 3), s-a instituit un cult în cinstea lui Apollonios, considerat drept un eros, 
adică o persoană înzestrată cu puteri şi calităţi psiho-somatice care le depăşesc 
pe cele ale muritorilor de rînd. Dezvinovăţindu-l pe Apollonios de acuzaţia că 
a fost „mag”, „vrăjitor”, Filostrat repetă în cîteva rînduri că era doar un om 
„neobişnuit”. 

Printre admiratorii personalităţii şi scrierilor lui Apollonios se numără 
Ammianus Marcellinus (Istoria Romană XXI, 14.5), precum şi Flavius Vopiscus, 
autorul biografiei împăratului Aurelian (XXII, 8-9). Sub înfăţişarea unei năluci, 
Apollonios îl imploră pe Aurelian să cruțe Tyana de distrugere, prilej pentru 
Vopiscus să-l califice drept sanctus, venerabilis, divinus. Nu lipsesc nici 
detractorii, în frunte cu Lucian, care-l califică drept „şarlatan”, inspirat pe cât 
se pare din scrierea unui duşman al lui Apollonios, citat de Filostrat printre 
sursele consultate, şi anume Moiragenes, autor al unei Vieţi a lui Apollonios. 

De la Apollonios n-a rămas nimic scris, deşi cel puţin două tratate, Despre 
sacrificii şi Despre misterii, sînt citate de Filostrat. După unele informaţii 
transmise de Iamblichos (sec. al III-lea p. Chr.), ar fi lăsat şi o Viață a lui 
Pitagora. 

Pentru lucrarea pe care a întocmit-o, Filostrat pretinde că a consultat 
diferite surse şi că a făcut anumite deplasări ca să se informeze. Ca prim izvor 
documentar, el citează Memoriile în limba greacă ale assyrianului Damis, 
discipolul şi tovarăşul credincios al lui Apollonios, care l-a însoţit în toate 
călătoriile sale ; vin la rînd biografiile scrise de un anume Maximos din Aigai 
şi de Moiragenes, apoi aşa-zisele Epistole, cu caracter social şi etic, atribuite 
lui Apollonios însuşi, precum şi un Testament al filozofului. Existenţa acestor 

izvoare a fost însă pusă la îndoială, deşi Filostrat citează cu toată seriozitatea 
preluările din Memoriile lui Damis. Mai apropiate de adevăr par să fie aluziile 
la pamfletele filozofice care combăteau doctrina propagată de Apollonios şi la 
conflictele izbucnite între el şi alţi filozofi”. Euphrates are întîietate în rîndul 
rivalilor lui Apollonios. În calitatea sa de „filozof al naturii” (pbysikos), acesta 
din urmă nu putea admite tezele pitagorice îndrăgite de Apollonios despre 
migraţia sufletului după moarte. Din povestirea lui Filostrat, întrezărim astfel 
ceva din rivalităţile ideologice ale timpului QV, 13; 19, de exemplu). 

Rînduirea coerentă a etapelor vieţii lui Apollonios, organizată în opt cărţi, 
dovedeşte totuşi că Filostrat a avut la dispoziţie materiale biografice anterioare 
lucrării pe care a redactat-o. Apollonios l-a interesat pe Filostrat în primul rînd 
în calitatea sa de reprezentant de seamă al neopitagorismului, doctrină îmbră- 
ţişată cu toată convingerea de „filozof” încă din copilărie Q, 2; 6), după ce 
avusese prilejul, în urma unei educaţii îngrijite, să cunoască şi celelalte mari 
direcţii ale gîndirii filozofice din Grecia veche. Era o alegere deliberată 
(VI, 11), pe care Apollonios nu a regretat-o niciodată. Biograful nu a fost însă 
capabil să redea nimic din fascinația pe care o răspîndea Apollonios, „filozoful” 
itinerant dornic de a cunoaşte şi compara pitagorismul cu alte doctrine 
similare, dar a ştiut să înfăţişeze caracterul cinstit şi intransigent al acestui om 
care iubea oamenii şi încerca să le aline suferinţele. 

Peregrinările lui Apollonios îi poartă paşii prin locuri unde ştiinţele oculte 
înfloresc şi lumea este dornică să cunoască vechile religii mistice din Grecia. 
Aşa cum este înfăţişat de Filostrat, pare a fi un predecesor al syrienilor 
Iamblichos şi Porphyrios, care, prin speculaţiile lor despre viaţa contem- 
plativă şi extaz, trec drept principalii reprezentanţi ai neoplatonismului 
(sec. al III-lea — al IV-lea p. Chr.). Priceput în sfaturi de igienă şi în vindecarea 
unor cazuri de nevroză, Apollonios era totodată un discipol al lui Asclepios, 
erou (eros) integrat de greci religiei apollinice, considerat drept părintele 
medicinei. Învățăturile sale predicau abstinenţa şi castitatea care resping jertfa 
animală şi vărsarea de sînge ; ca şi Pitagora din Samos, trecea drept taumaturg, 
om cu puteri benefice, destinate să înfrîngă „răul” şi să alunge bolile. Despre 
aşa-zisele felesmata (minuni) săvîrşite de Apollonios, alte izvoare, în primul 
rînd Eusebios din Cezareea (Praeparatio Evangelica IV, 13; Împotriva lui 
Hierocles 44), conţin comentarii nefavorabile. De aici, şi strădania lui Filostrat 
de a-şi dezvinovăţi personajul de învinuirile care i se aduc. 


* 


Viaţa lui Apollonios din Tyana se distanțează de biografiile obişnuite, de 
cele scrise de Filostrat însuşi, prin caracterul romanesc pe care autorul i l-a 
imprimat. Biografia are aspectul literar al unui „roman” de călătorii, nu lipsit 
de peripeții, în care cunoaşterea unor ţinuturi îndepărtate, exotice, devine un 
element de cea mai mare importanţă. Abordînd acest gen literar, Filostrat nu 
s-a arătat preocupat de exactitatea datelor geografice, etnografice şi istorice 
pe care le citează, fără preocupare de adevăr, cu excepţia relaţiilor filozofului 
cu împărații romani Nero, Vespasian şi Domițian, cînd povestirea părăseşte 
fabulosul şi invenţia literară se apropie mult de adevărul istoric. 

„Romanul” biografic de tipul celui compus de Filostrat la îndemnul Iuliei, 
ea însăşi mare amatoare de teurgie şi ştiinţe mistice, are adînci rădăcini în 
literatura narativă greacă, începînd chiar cu „Întoarcerile” eroilor greci care 
luptaseră la Troia. Herodot şi, ceva mai tîrziu, Xenofon povestiseră mult 
despre neamurile şi obiceiurile din Orient. Cu mare interes erau citite în 
Grecia „cărţi de înţelepciune” precum cele despre Ahiqar, vizirul înţelept 


10 VIAŢA LUI APOLLONIOS DIN TYANA 


alungat din Assyria de regele Sanherib, sau cele despre frigianul Esop, care, 
eliberat din sclavie, ajunge pe rînd la Babilon, în Egipt şi Grecia, oprindu-se 
la Delfi, pentru a consulta oracolul. Asemenea „cărţi de înţelepciune” conţineau 
basme, ghicitori, fabule, descrieri fermecătoare, al căror conţinut, cu tîlcuri 
uşor descifrabile, plăcea foarte mult. Arhetipul „romanului” biografic de felul 
celui scris de Filostrat apare o dată cu povestirile celor care exploraseră 
țărmurile Mării Negre unde locuiau sciţii, ale celor care călătoriseră în nordul 
îndepărtat, la „hiperboreeni”, sau trecuseră dincolo de Coloanele lui Heracles 
(Gibraltar), pentru a cunoaşte Britannia, chiar şi Islanda. Apollo însuşi călăto- 
reşte în nordul îndepărtat în calitate de „civilizator” al lumii,barbare”, de unde 
se întoarce cu două preotese destinate să slujească în sanctuarul său de la 
Delfi (Cf. Herodot IV, 35). Direct legate de călătoriile lui Apollo pentru 
propagarea cultului său erau şi povestirile despre peregrinările hiperborea- 
nului Abaris, care străbate lumea călare pe o săgeată (Herodot IV, 36) sau cele 
ale poetului Aristeas din Procones, „îndrumat de Phoebus”, ajuns pînă la 
issedonii din Asia Centrală, apoi la arimaspi, „oameni cu un singur ochi”, 
pentru a vizita în continuare ţinuturile păzite de grifoni. Călătoria de întoarcere 
trecea pe la hiperboreeni (Herodot IV, 13), ţinuturi vizitate şi de înțeleptul” 
Anacharsis, un filozof scit aparţinînd triburilor de sciți regali (Herodot IV, 26). 

Toată această producţie timpurie care prefigurează „romanul” lui Apollonios 
din Tyana este continuată de biografii ale unor gînditori celebri, în frunte cu 
Pitagora, scrise uneori de reprezentanţi de seamă ai istoriei şi civilizaţiei 
greceşti, cum ar fi, în primul rînd, Dicearchos din Messina (sec. al II-lea a. Chr.), 
contemporan cu Polybiu. De fapt, această specie literară în care fabulosul 
joacă un rol de frunte fusese creată încă de la începutul sec. al IV-lea a. Chr. 
de renumitul învăţat Aristoxenos din Tarent, aparţinînd şcolii peripatetice. 

În aceste biografii, scrise cu secole înainte, sînt de găsit aproape toate 
procedeele literare folosite de Filostrat pentru a-şi face opera cît mai atractivă: 
descrieri de călătorii pline de peripeții, de locuri necunoscute, ale unei faune 
şi flore mirifice, ale unor populaţii de altă rasă, care mai de care mai ciudate 
în obiceiurile lor. Valul de scrieri fantastice despre ţări necunoscute influen- 
țează şi istoriografia elenistică. Hecataios din Abdera, protejat de regele 
Egiptului Ptolemeu I Lagos, autor a două tratate intitulate Despre Egipt şi 
Despre biperboreeni, se înscrie şi el în lungul şir al acelora care, sub pretextul 
unei expuneri istorice fictive, propagă de fapt fundamentele religiei orfico- 
-pitagorice. 

Cînd s-a decis să scrie biografia lui Apollonios din Tyana, Filostrat cunoştea 
desigur această producţie literară din perioada elenistică. Dar nici epoca 
contemporană lui nu era lipsită de asemenea opere. În lunga sa naraţiune cu 
caracter fantastic, Minunile de dincolo de Thule, Antonius Diogenes povestea 
aventurile arcadianului Deinias, pornit să cunoască „lumea locuită şi marginile 
ei”, bizuindu-se pe sprijinul lui Apollo, pe care îl slujeşte cu arzătoare credinţă. 
Filostrat, după cum reiese din cartea a doua a Vieţii lui Apollonios din Tyana, 
citise biografiile romanţate despre Alexandru, regele Macedoniei, pe urma 
căruia în îndepărtata Indie merge şi Apollonios. Asemenea povestiri, brodate 
pe un fond de adevăr istoric, erau încărcate cu un întreg balast de mituri şi 
legende, pentru a preamări viaţa scurtă şi zbuciumată, nu prea departe de 
ficţiune, a tînărului rege care a cucerit aproape întreaga Asie, pînă la Indus. În 
romanul atribuit lui Callisthenes (Pseudo-Callisthenes), din care cîteva ecouri 
răsună şi la Filostrat, Alexandru este înfăţişat ca un monarh bun, drept, 
înţelept, un viteaz fără pată. 

Compunînd aşadar o operă literară în care miraculosul şi pitorescul se 
îmbină cu expunerea unor fapte şi întîmplări din realitate, Filostrat nu uită 

misiunea „civilizatoare” a preotului apollinic care este Apollonios. De aici, 
textul devine o mină de informaţii despre curentele ideologice ale lumii vechi 
de după cucerirea romană. Numeroasele digresiuni, cum ar fi, de pildă, 
descrierea Babilonului (, 25) sau cea a altarelor ridicate de Alexandru pe 
malul Hiphasisului QI, 12), sînt simple reminiscenţe de lecturi, dar asemenea 
anacronisme nu-l supără pe autor. În acest context, Filostrat izbuteşte destul 
de mulţumitor să redea cîte ceva din crepusculul religiei greco-romane, din 
epoca clasică şi din dezvoltarea religiilor mistice şi a ştiinţelor oculte în 
primele secole ale erei noastre. Despre creştinism nu pomeneşte nimic. 


* 


Neoplatonismul, încurajat la începutul sec. al III-lea p. Chr. la Alexandria 
de Ammonios Saccas şi apoi dezvoltat în scrierile lui Plotin, fusese de fapt 
pregătit printr-un îndelung proces ideologic de revizuire a credințelor în zei, 
de care Apollonios nu era străin. Opera contemporanului său, Philon Evreul, 
originar din Alexandria, reprezintă o încercare de a concilia monoteismul 
iudaic cu învăţăturile filozofice din vechea Grecie, îndeosebi cu teoriile lui 
Platon despre Binele suprem şi participarea sufletului la esenţele trans- 
cendente. Ca şi Apollonios, Philon a cutreierat lumea, ajungînd pînă în India, 
în dorinţa de a stabili trăsăturile comune ale religiei iudaice şi ale altor religii, 
pe care nu le cunoştea direct. Rezultatul strădaniilor sale în domeniul studiului 
comparativ al religiilor antice îşi are importanţa lui. Fără a încerca eronate 
interpretări alegorizante, aşa cum a făcut mai tîrziu Plotin, Philon s-a mulţumit 
să întocmească un bilanţ, nu lipsit de merit, între trăsăturile comune şi 
nepotrivirile pe care le-a stabilit. Întocmai lui Apollonios, dispare în chip 
misterios, discipolii săi afirmînd că s-a suit la ceruri. 


* 


Eroul povestirii lui Filostrat, Apollonios, neopitagoric convins de migraţia 
sufletului şi de purificarea sa în acest proces, devine un admirator ardent al 
brahmanilor, chiar dacă nu un practicant al ascezei. Nu pierde nici un prilej 
pentru a-i lăuda pe brahmanii pe care i-a cunoscut, considerîndu-i superiori 
tuturor celor ce se ocupă de relaţia suflet-divinitate. Este de acord cu încălzirea 
rituală a celor pregătiţi pentru a intra în contact cu divinul, deşi el personal nu 
încearcă asemenea experienţe, declarînd deseori că simte în sine o înzestrare 
superioară celorlalţi semeni, ceea ce-i îngăduie să nu se teamă de nimic, să 
alunge răul şi să facă binele. După cum repetă în cîteva rînduri Filostrat, este 
un om dotat cu puteri „divine”, fiind astfel un /peourgos sau, după o altă 
expresie, byper ton antbropon (deasupra celorlalţi oameni). Această definiţie 
îngăduie ca Apollonios să fie clasificat printre „filozofii” care practicau /beourgia, 
o tehnică de autoconvingere că pe calea magiei, a riturilor şi a formulelor 
magice, prin recitarea rugăciunilor „divinul” coboară spre sufletul dornic să-l 
cunoască, să se contopească cu el. De aici, şi vehementele acuzaţii aduse 
„filozofului” de a fi fost un „mag”, ajunse pînă în lucrarea lui Apuleius De 
magia (90), în secolul al II-lea era noastră, şi tot de aici şi încercările lui 
Filostrat de a-l dezvinovăţi pe eroul romanului său de asemenea învinuiri. 
Tbeourgia era o practică opusă celei a „extazului” (ekstasis), recomandată de 
Plotin, prin care sufletul se desprinde din învelişul corporal, înălţindu-se spre 
substanţa originară care este „divinul”. Cu toate acestea, din povestirea lui 
Filostrat, reiese cu prisosinţă că „filozoful” era preocupat în primul rînd nu de 
practici teurgice, pe care nu le împărtăşea discipolilor săi, ci de „purificări”, 

de tehnica riturilor, de îndreptarea moravurilor, de sfaturi date celor ce voiau 
să-l asculte, mergînd cu prezumția pînă acolo încît dădea sfaturi pînă şi 
împăraţilor timpului său, dacă aceştia, cum erau Vespasian şi Titus, se dove- 
deau dispuşi să-l asculte. În felul acesta, Filostrat încearcă să dovedească 
cititorilor săi că Apollonios, prin învăţăturile sale despre monarhul ideal, a 
influenţat în bine domnia lui Vespasian şi a succesorului său, Titus, rămînînd 
însă neputincios faţă de Domițian, care nu-l agrea. Că Vespasian l-a întîlnit la 
Alexandria pe Apollonios, în dorinţa sa de a cunoaşte viitorul, este un fapt 
istoric. Exagerările lui Filostrat în privinţa rolului jucat de Apollonios în 
directivele politice date Flavilor se cuvin reduse la dimensiunile reale, ceea ce 
l-a şi determinat pe Domițian să-i intenteze un proces. În mod deliberat, 
Apollonios a luat contact cu cercurile ostile împăratului şi s-a bucurat din 
toată inima cînd Domitian a fost asasinat. 

Dar vremea lui Apollonios este totodată şi epoca apariţiei şi răspîndirii 
creştinismului, nu o dată confruntat cu principalele trăsături ale neoplato- 
nismului şi ale neopitagorismului, care recunoşteau nemurirea sufletului. Cele 
patru biografii ale lui Isus din Nazaret, atribuite discipolilor săi, sînt biografii 
târzii, redactate spre sfîrşitul sec. I p. Chr., dacă nu chiar la începutul sec. al II-lea. 
Apropieri între doctrina creştină a harului divin şi ascetismul teurgic propagat 
de Apollonios, preotul religiei apollinice, în care zeul suprem era Soarele 
(Apollo), era firesc să se producă. Spre sfîrşitul sec. al III-lea, deci după 
redactarea biografiei lui Apollonios de către Filostrat, un anume Hierocles, 
guvernator al Bithyniei, s-a încumetat să facă o paralelă pe bază de comparaţie 
între învăţătura lui Isus şi cea a lui Apollonios, aşa cum fusese înfăţişată de 
Filostrat. Lucrarea a stîrnit mînia apologetului creştin Eusebios din Cezareea 
(sec. al IV-lea p. Chr.), care a scris o lucrare intitulată Răspuns la scrierea lui 
Filostrat despre Apollonios din Tyana din pricina comparaliei lăsate de Hierocles 
între Apollonios şi Cristos. Prescurtat, lucrarea este citată Împotriva lui Hierocles. 
Din citatele lui Eusebios, reiese că Hierocles nega originea divină a lui Isus, 
considerîndu-l un profet „înzestrat cu puteri divine”, ca şi Apollonios. Ca 
mărturie, aducea pasaje din lucrarea lui Filostrat. Cele transmise de evanghe- 
lişti despre Isus, oameni simpli, inculti (apaideutoi 2, 60), după Hierocles, sînt 
un „şir de minciuni”, în vreme ce povestirea lui Filostrat, bazată pe mărturiile 
lui Damis şi cele ale lui Maximos din Aigai, i se pare demnă de crezare. Pentru 
a contracara această teză, Eusebios înşiră prevestirile din cărţile ebraice despre 
Venirea lui Isus, scoţind în evidenţă faptul că Filostrat s-a mulţumit să-l 
prezinte pe Apollonios drept un om care depăşea condiţia umană (kreitton 
ten te physin byper anthropon). Cercetînd argumentele aduse de Hierocles, 
Eusebios întreprinde o analiză minuțioasă a biografiei lui Apollonios scrisă de 
Filostrat, carte după carte. Această exegeză îi permite să releve contradicţiile, 
bogata fantezie, scăderile evidente care străbat biografia, pentru a trage 
concluzia că Apollonios nu avea nimic „divin” în personalitatea sa. Eusebios 
se fereşte să-l numească direct pe Apollonios, cum o făcuseră detractorii săi, 
„sarlatan”, dar în legătură cu activitatea acestuia ca „învăţător” face cîteva 
observaţii foarte judicioase. Aşa, de pildă, el, care era un om cu adevărat 
învăţat, susţine că Filostrat nu s-a priceput sau nu a putut să redea nimic în 
legătură cu propagarea doctrinei pitagorice de către Apollonios, cu excepţia 
cîtorva pagini despre migraţia sufletului (Împotriva lui Hierocles 2, 63-64). Comen- 
tînd critic textul lui Filostrat, cu scopul de a infirma tezele lui Hierocles, s-ar 
putea spune că Eusebios uită la un moment dat punctul de pornire al lucrării 
sale şi pune accentul în primul rînd pe scăderile literare ale compoziţiei lui 
Filostrat: neadevăr, incredibil, exagerări, fanfaronadă etc. Din păcate, uită să 
spună şi ce era mai important: Filostrat n-a cugetat nici o clipă să facă o 


PREZENTARE 13 


apropiere între Isus şi Apollonius, coincidenţele dintre apartenenţa fizică a 
celor doi, dintre învăţăturile morale pe care le răspîndeau sau dintre faptele 
lor — vindecări miraculoase, alungare de demoni, dispariţia şi apoi reapariţia 
în faţa discipolilor — fiind cu totul întîmplătoare. Asemenea coincidenţe nu 
erau altceva decît locuri comune (topoi) în biografii închinate întemeietorilor 
sau propagatorilor unor doctine mistice, cum au fost Pitagora, Isus, Philon din 
Alexadria, în calitatea sa de comentator al monoteismului iudaic. 

Şi, cu toate acestea, ar fi o greşeală ca informaţiile lui Filostrat despre 
activitatea lui Apollonios să fie considerate de prisos în istoria culturii şi 
civilizaţiei antice. Critica destructivă a lui Eusebios n-a ţinut seama că, de fapt, 
Filostrat întocmise o lucrare de literatură, un „roman” de călătorii, înțesat de 
interesante discuţii cu subiecte la modă în şcolile de retori, tratînd despre 
filozofie, estetică, credinţe şi practici religioase la diferite popoare, probleme 
de politică pe atunci actuale, dintre care instaurarea tiraniei la Roma îi 
preocupă pe toţi cei supuşi imperiului roman. Opera lui Filostrat este adesea 
citată ca lucrare de referinţă în diferite studii, îndeosebi filozofice’. Relatarea 
şederii lui Apollonios la gimnosofiştii indieni (brahmani), prezentată ca o 
punere faţă în faţă între pitagorism şi hinduism, cu toate scăderile inerente pe 
care le are, rămîne un unicat în istoria filozofiei antice. Apollonios a pătruns 
cu adevărat într-o „fortăreaţă” (pun brahmană, adică într-o mînăstire, unde a 
fost nu numai bine primit, dar şi instruit în tainele ritualurilor brahmane. 
Cultul focului (agni) şi al astrelor, asceza (asfesis), „practica” ce presupune 
„încălzirea” rituală (tapas), înfăţişarea preoţilor brahmani şi ascendenţa lor 
morală sînt corect observate şi redate în sursele consultate de Filostrat; teoriile 
cosmogonice ale învățăturilor din Vede, miturile indiene despre zei şi despre 
reîncarnarea sufletelor, mitul „marelui an” sfirşesc prin a-l impresiona pe 
Apollonios. După plecarea sa din India nu v-a înceta să-i pomenească pe 
brahmani şi să-i dea ca exemplu pe oriunde va trece. 

Bogata şi ciudata faună a Indiei şi Africii, observaţiile asupra arborilor şi 
plantelor, a culturilor sînt prezentate de Filostrat drept extrase din însemnările 
de călătorie ale lui Damis‘. În realitate, s-a constatat că asemenea pasaje sînt 
copiate mai mult sau mai puţin fidel după lucrări anterioare. Majoritatea sunt 
extrase din Historia Naturalis a lui Pliniu, cum ar fi, între altele, enumerarea 
corectă a speciilor de elefanţi din cartea a doua, XII-XIII; un alt autor preferat 
al lui Filostrat în compilațiile pe care le-a făcut era Iuba al II-lea, regele 
Mauritaniei, ale cărui lucrări despre Assyria şi Libia îi erau cunoscute. De la 
Iuba a preluat date despre comportarea elefanților (II, 11-16) sau reţeta 
despre prepararea vinului dulce din curmale. Strădania unui filolog de la 
începutul veacului nostru de a clasifica aceste împrumuturi faţă de restul 
informaţiilor pe care el le atribuie lui Damis este doar un timp pierdut. 

Ceea ce în mod evident nu aparţine lui Damis, ci lui Filostrat însuşi sînt 
interesantele dezbateri care tratează probleme din domeniul eticii, esteticii, 
istoriei artelor, retoricii, istoriei literaturii greceşti. În dorinţa de a-şi împodobi 
eroul cu însuşirile unui om bine educat, „învăţat” cu renume, prin intermediul 
personajului său Filostrat imaginează dialoguri în care regăsim ecouri din 
mediul cultural în care trăia, dar şi expunerea propriilor sale vederi în 
problematica pe care o tratează. Cinstea, rectitudinea morală, simţul răspun- 


3. De pildă, J. Miller. Die Beziehungen der Vita Apollonii des Philostratus zur Pytbagorassage, 
Philologus, 1892, 51, pp. 136 şi urm., un studiu de referinţă. 

4. Idem, Die Damispapiere in Philostratos Apolloniosbiographie. Philologus, 1907, 66, 
pp. 511 şi urm. 

derii sînt calităţile de bază ale lui Apollonios, ca om, nu doar ca preot 
apollinic. O idee importantă revine insistent în tot ceea ce spune Apollonios: 
„a fi un om bun nu înseamnă a nu greşi” (II, 25; VI, 20). Cunoaşterea de sine, 
fundament al doctrinei socratice, atestă aderenţa lui Filostrat la linia de gîndire 
dusă mai departe de şcolile socratice, dar rigorismul moral afişat de „filozof” 
merge în pas cu vederile stoicismului tîrziu, apropiat de neoplatonismul 
propagat în şcolile sofistice din Apameea şi din Seleucia pe Orontes. Şi în 
materie de estetică îl apropie Filostrat pe Apollonios de stoicismul mediu şi 
tîrziu. Încă din perioada elenistică, stoicii introduc noi termeni în teoria 
despre creaţia artistică, opunînd conceptului de mimesis pe cel de phantasia 
(imaginaţie) şi punînd un accent deosebit pe cel de symmetria. Xenocrates din 
Atena şi Antiochos (din Apameea ?) sînt promotorii de drept ai acestor inovaţii 
în teoriile estetice ale Antichității, dar, cum scrierile lor, despre care avem 
doar ştiri indirecte, s-au pierdut, în istoriile esteticii antice de astăzi a rămas şi 
este unanim citat numele lui Filostrat. Pe de altă parte, cum în Viața lui 
Apollonios se întîlnesc numeroase descrieri ale unor opere de artă pe care nu 
se ştie dacă Apollonios le-a văzut cu adevărat sau nu, dar care reprezentau 
gloria regiunilor pe unde călătorea „filozoful”, Filostrat trece şi drept unul 
dintre cei mai renumiţi comentatori ai artelor plastice din Antichitatea romană. 
Astfel de descrieri (ekpbraseis), cum este, de pildă, prezentarea uriaşei statui 
închinate lui Memnom în Egipt (VI, 4), amintesc de „Tablourile” (Eikones) 
aparţinînd altui Filostrat, o rudă a sa, dar şi de seria de ekpbraseis datorate lui 
Callistratos, unul dintre cei mai iluştri critici de artă din Antichitate, care a 
lăsat descrieri ale unor opere aparţinînd marilor creatori de artă, cum ar fi 
Scopas, Praxiteles, Lyssipos, pierdute pentru posteritate. Prin aceasta, numele 
lui Filostrat nu poate lipsi din nici o istorie a esteticii antice, dar nici din istoria 
artelor. În sfîrşit, cartea a opta poate fi considerată drept un capitol mai mare, 
închinat retoricii. Ea conţine „apologia” lui Apollonios, apărarea sa în procesul 
intentat „filozofului” de către Domițian. În jurul acestei „apologii”, Filostrat 
introduce aprecierile sale personale asupra acestei discipline, atît de favorizată 
în cercurile de cultură ale vremii. Filostrat se arată partizanul unui stil 
„moderat”, pe care pretinde că îl folosea şi Apollonios, în care vedea retorul 
ideal, folosind cu moderație şi talent un dialect atic. În fond, „apologia” din 
cartea a opta este un model de compoziţie oratorică, în genul juridic. 


* 


În istoriografia imperiului roman, cât şi în disputele aprinse iscate între 
apărătorii credințelor păgîne şi creştini, numele lui Apollonios, menţionat fie 
ca persoană reală, fie ca erou al biografiei lui Filostrat, se întîlneşte destul de 
des. În Istoria Romană a lui Cassius Dio, episodul viziunii pe care o are 
Apollonios, pe acea vreme aflat la Efes, despre asasinarea lui Domițian ocupă 
un întreg capitol (LXVII, 18); Apollonios este din nou menţionat atunci cînd 
Cassius Dio, făcînd o caracterizare lui Caracalla, aminteşte de admiraţia împă- 
ratului faţă de acest „mag”, căruia îi închină un altar (beroon) (LXXVII, 18). 
Nicomachos Flavianus, care a ocupat de două ori funcţia de prefect al 
pretoriului în Italia, Illyria şi Africa, şi anume în 392 şi 394, întemeietorul unui 
cerc literar de prestigiu la finele secolului al IV-lea, din care facea parte şi 
Quintus Aurelius Symmachus, prefect al Romei între 384 şi 385, consul în 391, 
a fost unul dintre admiratorii lui Apollonios. Aceşti distinşi oameni de litere, 
în dorinţa lor de a menţine vie în conştiinţa contemporanilor tradiţia culturală 
de odinioară, pledau pentru toleranța religioasă a tuturor cultelor păgîne din 
epoca clasică greco-romană. Nicomachos Flavianus a fost denumit „ultimul 
dintre romani” pentru ataşamentul său sincer şi ardent la vechile tradiţii. Era 

autor al unei Istorii a Romei (Annales). La rîndul său, Symmachus a reeditat 
clasicii latini, printre care operele lui Titus Livius, ale lui Vergilius şi a scris 
lucrări sub formă de Epistulae şi Orationes. Amîndoi sînt introduşi de Microbius, 
în Saturnalele sale, în pleiada de erudiţi care se adună în jurul filologului şi 
filozofului Praetextatus, pentru a discuta chestiuni savante. Datorită atacurilor 
cuprinse într-un poem anonim de la sfîrşitul veacului al IV-lea, intitulat 
Carmen contra paganos, se ştie că aceşti tradiţionalişti favorizau nu numai 
religia politeistă greco-romană, ci şi cultele divinităţilor orientale răspîndite în 
Italia, cu precădere cultul Cybelei şi a lui Attis (Carmen, v.107). Printre aceste 
culte era inclus şi cel al lui Apollonios. În cadrul reînvierii forțate a formelor 
de cult de odinioară, căreia împăratul Teodosius cel Mare i-a pus brusc capăt 
în 393, Apollonios s-a bucurat şi el de notorietate. Era un beros divinizat, 
„adorat de unii întocmai unui zeu”, scrie Lactantius în Divinae Institutiones 5. 
Cultul lui Apollonios este menţionat încă de pe vremea lui Aurelian (sfîrşitul 
secolului al III-lea), dar în Historia Augusta, îl regăsim amintit şi cu alte ocazii, 
ca de pildă drept o prezenţă „printre sufletele mai mult decît sfinte ale lui 
Avraam, Cristos şi Orfeu”, deci ca reprezentant de seamă al religiei apollinice, 
după părerea lui Lampridius, autorul biografiei lui Alexander Servus". Mai 
moderat în aprecieri, Ammianus Marcellinus se mulţumeşte să-l aşeze în 
lungul şir al adepților filozofiei lui Platon, acordîndu-i, ce-i drept, epitetul de 
amplissimus (loc. cit). 

În disputa ideologică dintre păgîni şi creştini, opera lui Filostrat despre 
Apollonios sau simpla atenţie acordată cultului său contribuie ca „filozoful”să 
nu fie uitat. Hieronymus”, în Epistolele sale, în ce-l priveşte pe Apollonios, se 
mulţumeşte să aibă o atitudine ambiguă „fie că a fost un «mag», cum se spune 
îndeobşte, fie un filozof, cum susţin pitagoricii”. Deşi folosită ca mijloc de 
propagandă anticreştină, figura lui Apollonios, datorită calităţilor morale cu 
care l-a împodobit Filostrat, s-a bucurat în veacurile al V-lea şi al VI-lea ale 
erei noastre mai degrabă de bune aprecieri decît de faima unui „șarlatan”. În 
Istoriile eclesiastice târzii, cum ar fi cele ale lui Rufinus sau Sozomenos, 
dispare orice urmă de denigrare. Pentru Rufinus, este „un bărbat învăţat” 
(eruditus admodum vir)’, iar pentru Sozomenos „un om înzestrat cu cele mai 
înalte virtuți’. Cel care a întărit curentul favorabil lui Apollonios, datorită 
lecturii celor scrise de Filostrat, a fost Sidonius Apollinaris, învățatul episcop 
din Augustonemetum (Clermont-Ferrand), poet, cunoscător desăvîrşit al limbilor 
clasice. Reţinînd din biografia lui Filostrat numai lucruri bune, caracterizările 
frumoase făcute preotului apollinic de odinioară, strădania sa neobosită de a 
cunoaşte şi alte doctrine în afară de cea pe care o profesa, Sidonius Apollinaris 
a avut o contribuţie decisivă în a-l înfăţişa pe Apollonios drept un model de 
calităţi morale şi virtute neînvinsă de tentaţii 10. Pentru posteritate, „filozoful? 
a rămas aşa cum îl descrie Filostrat, îndeosebi în postura unui cercetător, 
dornic de a cunoaşte oamenii de pe alte meleaguri, pentru a confrunta modul 
lor de viaţă, de gîndire şi aspiraţiile lor spirituale cu cele ale locuitorilor din 
vastul conglomerat care devenise Imperiul roman, un om fundamental bun, 
căutînd să facă bine şi să aline suferinţele umane. 


Lactantius, Divinae Institutiones, Patrologia Latina, editată de J.P. Migne, vol. 6, 
1844, cap. V, 3. 

6. Ælius Lampridius, „Vita Alexandri Severi” în Historia Augusta, ed. E. Hohl, Leipzig, 
1955, XXIX, 2-3. 

Hieronimus, Epistulae, Patrologia Latina, ed. cit., vol. 22, 1877, pp. 13-25. 
Rufinus, Historia Ecclesiastica, Patrologia Latina, ed. cit., vol. 21, 1888, II, 33. 
Sozomenos, Historia Ecclesiastica, ed. J. Bidez, Berlin, 1960, VII, 22. 

0. Sidonius Apollinaris, Epistulae, ed. W.B. Anderson, Londra, 1956, VIII, 3. 

Gustave Flaubert a folosit acest model literar în nuvela sa Za Tentation de 
Saint Antoine, inspirată de un tablou de Breughel pe care-l admirase la 
Geneva (1849). În monografia Gustave Flaubert!?, Albert Thibaudet con- 
sideră episodul apariției lui Apollonios în fața lui Antonius drept cel mai 
izbutit, cel mai frumos şi evocator segment din întreaga compoziţie!3. În 
viziunea criticului, Damis, care-l însoţeşte pe Apollonios, apare ca un personaj 
secundar intermediar între Sancho Panza şi Wagner, omul de încredere al 
Doctorului Faust. Cît despre Apollonios, înfăţişat de Flaubert, iată ce scrie 
Thibaudeti*: „Flaubert a figuré magnifiquement cet émule de Christ et cette 
concurrence au christianisme en évoquant lenfance miraculeuse d'Apollonios, 
Vascese, à laquelle était incorporée toute la sagesse orientale et grecque, ses 
voyages et ses miracles”. 

Iar Constantin Noica, în „Proiectul de lecturi esențiale” consemnat de 
Gabriel Liiceanu, include opera lui Filostrat printre cele 40 de lucrări care, 
după părerea sa, se cuvin citite de orice om de cultură: „Ajungem în cameră 
şi îmi dictează lista pe care şi-a notat-o (nu prea înțeleg cum) pe o cutie de 
chibrituri. Iat-o (deci, după Plotin): Noul Testament (cu apocrife essenieni); 
Viaţa lui Apollonios din Tyana (Philostrat); gnostici; Hermes Trismegistul ; 
Augustin, Confesiuni, De trinitate, De civitate Dei, De magistro; Origenes ; 
Clement; Pseudo-Dionis; secolul mare al celor trei: Ioan Christosostomul, 
Grigore din Nazianz, Sf. Vasile (liturghia ortodoxă) etc!5. Un omagiu mai 
frumos nu se putea aduce lucrării lui Filostrat, care include atîtea informaţii 
despre viaţa spirituală a lumii antice. 


11. G. Flaubert, La Tentation de Saint-Antoine. Ed. Maynal, augmentée par Jacques 
Suffel, Garnier, 1968. 

12. A. Thibaudet, Gustave Flaubert, Gallimard, 1936. 

13. Op. cit, p. 169. 

14. Op. cit, p. 171. 

15. Gabriel Liiceanu, Jurnalul de la Păltiniş, Bucureşti, 1983, p. 46. 


CARTEA ÎNTÎI 


I. Cei care îl preamăresc pe Pitagora din Samos! spun acestea despre el: 
că n-ar fi fost ionian, ci că, odinioară, el ar fi fost troianul Euphorbos; că 
a murit, aşa cum ne povesteşte Homer? în câînturile sale, şi că apoi ar fi 
reînviat din morţi. Mai spun că n-ar fi primit să poarte veşminte făcute din 
pielea vieţuitoarelor ucise, pentru a rămîne pur, că nu se-ndestula cu 
hrană de vietăţi şi nu aducea jertfe, nevrînd să curgă sînge pe altare; el 
închina zeilor turte cu miere, împrăştia fum de tămîie şi înălța imnuri, 
ştiind prea bine că zeilor le plac mai mult asemenea ofrande decît uriaşele 
jertfe de boi şi marele cuţit aşezat deasupra coşului ritual. Pitagora se 
purta aşa pentru că, spun ei, avea legături cu zeii şi învățase de la aceştia 
ceea ce-i bucură şi ceea ce-i supără la oameni. De altfel, tot pe aceste 
legături cu zeii îşi sprijinea el şi părerile despre natură. Spunea că ceilalţi 
oameni fac doar presupuneri despre ce-i divin, că părerile lor sînt împărţite 
şi chiar că se bat cap în cap. Mărturisea că l-a văzut venind spre el pe 
însuşi Apollo, care îi dezvăluise cine era, că a stat faţă în faţă cu Atena, cu 
Muzele, precum şi cu alte zeități ale căror chipuri şi nume oamenii nu le 
cunosc, fără ca totuşi acestea să-i releve cine sînt. Şi orice ar fi spus 
Pitagora era socotit literă de lege de către discipoli, care îl cinsteau ca pe 
un trimis al lui Zeus. Ei îşi impuneau lor înşişi tăcere asupra manifestărilor 
divinității, întrucît ascultau adesea multe dezvăluiri divine şi secrete, pe 
care cu greu ar fi putut să le stăpînească, dacă n-ar fi învăţat că şi tăcerea 
este cuvînt’. Şi Empedocle din Acragas‘ a urmat, spun ei, drumul aceleiaşi 
înţelepciuni. Căci versul: 

„Rămas bun, sînt pentru voi un zeu nemuritor, şi nu un muritor”$ 
ca şi: 

„Da, iată, m-am născut şi fată şi băiat” 
precum şi istoria turtei de la Olympia, modelată în chip de bou spre a fi 
sacrificat, ne arată că Empedocle ar fi fost un discipol de-al lui Pitagora. 
Se mai spun multe despre cei care aparţin şcolii lui Pitagora, dar n-am să 
stărui, grăbindu-mă să ajung la povestirea pe care vreau s-o duc cu bine 
la capăt. 


II. Înfrăţit cu pitagoricii prin aceleaşi concepţii, vom arăta că Apollonios 
ajunsese, în privinţa înţelepciunii, mai apropiat de divin decît Pitagora şi 
că se ridicase deasupra monarhilor timpului său. Deşi a vieţuit în vremuri 
nici prea îndepărtate, nici prea apropiate de noi, oamenii îl cunosc nu atît 
datorită adevăratei sale doctrine pe care a practicat-o ca un filozof sănătos 
la minte, plin de bun-simţ; ci unii laudă la el o anumită latură a perso- 
nalităţii sale, alţii alta, iar alţii, de vreme ce se întîlnise cu magii din 
Babilon, cu brahmanii din India şi cu gymnosofiştii din Egipt, îl socotesc 
mag”, împrăştiind zvonul că era un „vrăjitor”. O asemenea părere este 
falsă, provenită din necunoaştere. Empedocle, Pitagora şi Democrit” s-au 

întîlnit şi ei cu magii, au vorbit mult despre fenomene magice, fără a 
ajunge să fie consideraţi că practică această artă. Tot astfel Platon, venind 
în Egipt, a preluat nenumărate spuse de-ale profeților şi preoţilor localnici 
şi a meditat asupra lor. Dar întinzînd, ca un pictor, culorile vii pe contururi 
abia schiţate, n-a fost nicidecum socotit un mag, deşi nimeni altul, din 
cauza înţelepciunii sale, n-a fost mai invidiat decît el. Faptul că Apollonios 
a presimţit şi a prevestit multe lucruri, nu îl aşază neapărat în categoria 
celor care practică magia. L-am putea învinui în acest sens şi pe Socrate, 
întrucît cunoştea viitorul datorită demonului său”, cît şi pe Anaxagoras, 
pentru că făcea preziceri. Într-adevăr, cine nu ştie că Anaxagoras s-a dus 
pe un stadion din Olympia, îmbrăcat într-un veşmînt de lînă, din pricină că 
prezisese o ploaie? El a prezis şi prăbuşirea unei case şi nu a greşit, căci 
chiar aşa s-a întîmplat. A mai spus că o anume zi se va preface în noapte 
şi că la Aigospotamos vor cădea pietre din cer şi cine oare nu ştie că 
prezicerile sale s-au adeverit!”? Deşi înţelepciunea lui Anaxagoras este 
unanim recunoscută, oamenii îl resping totuşi pe Apollonios, datorită 
convingerii că nu prin agerimea minţii, ci prin vrăjitorie prevedea ce se va 
întîmpla. După cîte cred eu, nu trebuie să luăm în seamă neştiinţa celor 
mulţi, ci să aşternem pe hîrtie faptele acestui om, arătînd întocmai cînd 
anume a spus sau a făcut un lucru sau altul, felul înţelepciunii sale, datorită 
căreia a ajuns să fie socotit o fiinţă mai presus de obişnuit şi divină. Ştirile 
despre el le-am adunat din oraşele care l-au prețuit, din templele odinioară 
părăsite, în care el a reînviat riturile uitate, din spusele altora despre el şi 
din propriile sale epistole. Căci a trimis regilor, sofiştilor, filozofilor din Elis 
şi din Delfi, din India şi Egipt, scrisori despre zei, despre obiceiuri, despre 
principiile morale şi despre legi, pe care nu suferea să le vadă încălcate!!. 
Dar cele mai sigure ştiri pe care le-am adunat sînt următoarele. 


III. A fost odată un om învăţat, pe nume Damis, care trăia în vechea cetate 
Ninive. El l-a urmat îndeaproape pe Apollonios ca să-i deprindă înţelep- 
ciunea, a scris despre călătoriile în care l-a însoţit, cât şi despre felul în care 
au vieţuit împreună ; a notat părerile, cuvîntările şi toate profeţiile sale. O 
rudă de-a lui Damis a atras atenţia împărătesei Iulia asupra acelor cărţulii 
cu memorii, încă necunoscute. Eu, făcînd parte din cercul împărătesei — 
căreia îi plăcea tot ce era literatură — ea m-a însărcinat să refac şi să dau la 
iveală încercările acestea, atrăgîndu-mi atenţia să mă îngrijesc de stilul 
lucrării, pentru că Damis a scris pe înţelesul tuturor, dar cu stîngăcie. Am 
citit şi cartea lui Maximos din Aigai, care reuneşte tot ceea ce-l priveşte pe 
Apollonios, în timpul şederii acestuia la Aigai. Am cercetat şi testamentul 
lui Apollonios, din care putem să ne dăm seama cît de mult preţuia el 
înţelepciunea. Nu trebuie să-l luăm în seamă pe Moiragenes, care a scris 
patru cărţi despre Apollonios, fără să cunoască multe despre acesta. După 
ce am adunat toate aceste izvoare şi m-am îngrijit să le ordonez, am spus: 
„Fie ca lucrarea închinată omului despre care am scris să-i aducă cinstire, 
iar celor care iubesc învăţătura numai folos. Căci vor învăţa aici lucruri pe 
care, îndrăznesc să afirm, încă nu le ştiu”!?. 

IV. Patria lui Apollonios este Tyana, un oraş grecesc care se găseşte în 
mijlocul Cappadociei; tatăl lui purta acelaşi nume, familia era veche şi se 
trăgea din colonizatori | greci]. Era mai bogat decât ceilalţi cetăţeni, deşi cu 

toţii o duceau bine. Mai înainte de a-l naşte, mamei sale i-a apărut o 
vedenie, sub chipul unui zeu din Egipt, Proteus, cel care-şi schimbă 
înfăţişarea, după spusa lui Homer. Dar ea, fără a-şi pierde cumpătul, l-a 
întrebat ce copil va naşte. 

— Pe mine însumi, i-a răspuns el. 

— Dar tu cine eşti? 

— Proteus, zeul din Egipt”. 

Nu e nevoie să lămuresc în ce constă înţelepciunea lui Proteus. Este de 
ajuns să fi citit poeţii pentru a afla cît de meşter era în a se schimba, în a 
fi mereu altul, cum scăpa din orice capcană ; se pare că ştia totul, cunoscînd 
pînă şi viitorul. Trebuie însă să ne amintim de Proteus, mai cu seamă cînd 
depănarea povestirii mele îl va arăta pe Apollonios şi mai iscusit profet 
decît Proteus, învingînd multe greutăţi şi multe primejdii, tocmai cînd 
părea fără scăpare, aflat în mîinile duşmanilor săi. 


V. Se zice că s-a născut pe o pajişte, lîngă care i s-a ridicat acum un 
templu, care îi este consacrat. Să nu trecem cu vederea cum s-a născut. 
Cînd i-a venit vremea să nască, mama lui a visat că trebuie să meargă pe 
acea pajişte şi pe drum să culeagă nişte flori. După ce a ajuns acolo, pe 
cînd sclavele continuau să culeagă flori, împrăştiindu-le apoi pe pajiște, 
ea a fost prinsă în mreaja somnului, cum stătea întinsă pe iarbă. Atunci, 
nişte lebede care păşteau iarba primprejur au început să dănţuiască în 
jurul adormitei şi, bătînd din aripi, după obiceiul lor, au scos ţipete 
melodioase toate deodată, în timp ce zefirul adia pe pajişte. Ea a tresărit 
la auzul acestui cîntec şi a născut; căci orice spaimă neașteptată poate 
provoca naşterea, chiar înainte de vreme. Iar cei de pe acolo spun că, 
tocmai cînd femeia năştea, un fulger păru să se fi abătut pe pămînt, dar că, 
ridicîndu-se de îndată spre slăvi, dispăru în cer. Astfel, cred eu, s-a arătat 
că el este mai presus de toate cele pămînteşti şi aproape de zei, de vreme 
ce zeii au înţeles să-i vestească în acest chip strălucirea. 


VI. Se află lîngă Tyana un izvor închinat, după cum se spune, lui Zeus, 
chezaş al jurămintelor, care se mai numeşte izvorul din Asbameea. Acest 
izvor ţişneşte rece, dar zgomotul ce-l face este întocmai zgomotului apei 
care fierbe, într-un vas pus pe foc. Apa lui e prielnică şi plăcută pentru cei 
ce jură drept şi-i vatămă pe cei ce jură strîmb!4. Căci le arde ochii, mîinile 
şi picioarele, sînt osîndiţi să devină hidropici şi să se stingă încetul cu 
încetul. Ei nu mai au nici măcar puterea să plece, rămîn ţintuiţi locului de 
o forţă de neînvins şi se jeluiesc pe marginea apei, recunoscînd că au jurat 
strîmb. Cei de prin partea locului spun că Apollonios s-a născut din acest 
Zeus, dar înțeleptul îşi spune fiul lui Apollonios. 


VII. Ajungînd la vîrsta deprinderii cu învăţătura, a dovedit că are o 
memorie bună şi o mare putere de a studia; vorbea dialectul atic, iar 
spusa nu-i era stricată de idiomul oamenilor printre care trăia. Ochii 
tuturor se întorceau după el, căci era de-o frumuseţe izbitoare. Cînd a 
împlinit paisprezece ani, tatăl său l-a dus în Tarsos, la Euthydemos din 
Fenicia. Acest Euthydemos era un retor bun şi a început să-l instruiască, 
dar Apollonios, deşi ţinea la dascălul său, a găsit că atmosfera oraşului era 
nelalocul ei şi neprielnică studiului filozofiei. Într-adevăr, lumea de aici 

iubea desfătările, oamenii îşi băteau joc unii de alţii şi mai toţi erau 
înfumuraţi. Puneau mai mare preţ pe găteli, decît atenienii pe filozofie. 
Trece pe acolo un rîu, Cydnos, iar de-a lungul malurilor lui ei stau aşezaţi 
ca nişte păsări de apă. De aici şi cuvintele pe care le-a adresat lor 
Apollonios într-o epistolă: „Tot nu încetaţi să vă îmbătaţi cu apa voastră?” 
Şi-a schimbat locul, cu ştirea tatălui, ducîndu-se la Aigai, un oraş vecin, 
împreună cu dascălul lui. Aici a găsit, pe lîngă liniştea cuvenită studiilor 
filozofice, o foarte serioasă şcoală pentru tineret şi un templu al lui 
Asclepios, în care acesta apărea oamenilor. Apollonios a întîlnit, trudind 
întru filozofie, discipoli de-ai lui Platon, de-ai lui Chrysippos şi câţiva 
stoici. Asculta lecţii sau discursuri epicureice, pentru că nu dispreţuia pe 
nimeni, dar era înclinat, cu ardoare de nespus, către învăţătura lui Pitagora. 
A avut un dascăl şi întru învăţătura lui Pitagora, dar acesta nu avea merite 
mari, iar purtarea-i nu era pe potriva învăţăturii sale; era robul lăcomiei şi 
al desfătărilor iubirii, purtîndu-se ca un epicureu. Acesta era Euxenos din 
Heracleea Pontului şi cunoştea principiile lui Pitagora precum păsările 
care învaţă de la oameni şi ţi se adresează astfel: „salut!”, „noroc!” sau 
„Zeus să te aibă-n pază” şi altele asemenea, fără să înţeleagă ce spun şi fără 
să dorească ceva bun pentru oameni, potrivindu-şi doar limba ritmic, după 
rostirea omenească. Însă Apollonios era asemenea unui vultur tînăr, care, 
cît timp e firav, cu aripile acoperite cu puf, zboară alături de părinţi, 
învăţind să se ţină în aer, dar care, de îndată ce poate, se înalţă mai sus 
decît părinţii, mai ales cînd aceştia adulmecă prada şi din lăcomie zboară 
cît mai jos, pe oriunde se simte miros de carne. Tot astfel a rămas 
Apollonios pe lîngă Euxenos, cît timp era încă un copil, fără să iasă din 
cuvîntul lui; dar, cînd a împlinit şaisprezece ani, a început să ducă o viaţă 
ca a lui Pitagora, înaripat de o forţă tot mai puternică. N-a încetat să-l 
privească cu prietenie pe Euxenos, ba chiar l-a înduplecat pe tatăl său să-i 
ofere acestuia o vilă în afara oraşului, unde se aflau grădini frumoase şi 
mici fîntîni răcoroase, spunîndu-i: „Acum, trăieşte aici după placul inimii, 
dar eu vreau să trăiesc ca Pitagora” 1. 


VIII. Euxenos şi-a dat seama că tînărul era animat de un ideal şi l-a întrebat 
cu ce vrea să înceapă. 

— Aş începe cu studiul medicinei, răspunse Apollonios, pentru că 
medicii, purificînd intestinele, împiedică unele boli să avanseze şi aduc 
vindecarea altora. 

Şi, spunînd aceasta, a început să refuze hrana din carne, sub motiv că 
este impură şi îngreunează mintea, şi să se hrănească cu fructe uscate şi cu 
legume, convins că tot ce dă pămîntul e o hrană pură. Iar despre vin 
spunea că, într-adevăr, este o băutură pură, obţinută de om din butuci de 
viţă, atît de preţuiţi de cultivatori, dar care tulbură buna rînduială a minţii 
şi murdăreşte noblețea sufletului. După ce şi-a purificat astfel stomacul, a 
spus că de aci înainte va merge cu picioarele goale şi că va purta îmbrăcă- 
minte din pînză de in, refuzînd să mai poarte straie din piele de animale. 
Își lăsă părul lung şi îşi ducea traiul în templu. Cei dimprejurul templului 
îl priveau cu admiraţie, iar zeul Asclepios!€ a spus preotului că e bucuros 
să-l aibă pe Apollonios ca martor al vindecărilor ce le practică. Se adunau 
la Aigai, din pricina faimei lui, cilicieni, dar şi alţii dimprejur. De aici şi 
vorba cilicienilor, ajunsă proverb: „Unde alergi? Să vezi efebul?”. 

IX. Acum are mare însemnătate să nu trecem peste cele ce s-au întîmplat 
în templu cînd istorisim vestita viaţă a bărbatului care era ţinut la mare 
cinste de către zei. A venit la Asclepios, pentru a-l consulta, un tînăr asirian 
care, deşi bolnav, trăia în desfrîu, bea mereu şi era mai mult mort decît 
viu”. Era hidropic şi îşi ostoia setea bînd mereu, fără să se preocupe de 
umiditatea excesivă a corpului. De aceea Asclepios nu se-ngrijea de el şi 
nu-i apărea în vis. Plîngîndu-se că nu-i luat în seamă, zeul, făcîndu-şi 
apariţia în cele din urmă, l-a îndrumat: „Dacă vei vorbi cu Apollonios, îţi 
va fi mai bine”. Pe dată tînărul s-a dus la Apollonios şi i-a spus: 

— Ce folos aş putea trage din înţelepciunea ta? Asclepios m-a îndemnat 
să-ţi cer sfatul! 

— Îţi voi da cele mai potrivite poveţe, după împrejurări; doar vrei să fii 
sănătos, nu-i aşa? 

— Da, pe Zeus, a spus celălalt, vreau sănătatea făgăduită de Asclepios, 
dar văd că nu mi-o dă. 

— Taci, spuse Apollonios, nu cîrti, el o dăruieşte numai celor ce-o 
doresc, dar tu nu faci nimic împotriva bolii, căci trăieşti în îmbuibare, 
îngrămădeşti cărnuri rafinate în stomacu-ţi răvăşit, plin de apă, de parcă ai 
turna noroi în apă... 

Au fost aceste cuvinte mai desluşite, cred eu, decît înțelepciunea 
oraculară a lui Heraclit. Acesta, lovit într-adevăr de hidropisie, a spus că ar 
fi avut nevoie de cineva care să prefacă potopul în secetă, ceea ce nu era 
nici prea limpede, nici prea pe înţeles!. Apollonios i-a redat sănătatea 
tînărului, dîndu-i un răspuns pe cît de limpede, pe atît de înţelept. 


X. Într-o zi, văzînd sînge închegat pe un altar unde victimele jertfei stăteau 
aşezate de jur împrejur, animalele sacrificate fiind boi egipteni şi porci 
foarte mari, unele gata jupuite şi altele doar spintecate, precum şi două 
vase mari de aur bătute cu cele mai minunate pietre preţioase din India, 
aduse tot ca ofrandă, s-a apropiat de preot şi l-a întrebat: 

— Ce sînt acestea? de ce îl venerezi cu atîta belşug pe zeu? 

— Vei fi tare mirat, răspunse preotul, cînd ai să afli că fără să fi venit 
vreodată aici, fără să fi aşteptat, ca alţii, să treacă un anume timp, fără să 
fi fost vindecat de zeu şi fără să-i fi adresat vreo rugăminte, un om, ce pare 
să fi sosit abia ieri, a adus aceste prinoase îmbelşugate. Pînă acum n-a 
cerut nimic. După cîte însă declară, va sacrifica şi mai mult şi va aduce 
daruri şi mai numeroase, dacă Asclepios îl va mulţumi. E unul dintre cei 
mai bogaţi oameni din Cilicia şi averea lui este mai mare decît a tuturor 
cilicienilor laolaltă. L-a rugat pe zeu să-i vindece un ochi vătămat şi să-i 
redea vederea. 

Dar Apollonios şi-a aţintit privirea în pămînt, după cum obişnuia mai 
tîrziu, la bătrîneţe, şi a întrebat: 

— Care e numele lui? 

Şi, după ce l-a aflat, a strigat: 

— Mi se pare, prea bunule preot, că omul acesta nu trebuie primit în 
templu, căci a venit mînjit la cuget, suferind din pricina unor fapte nedemne; 
faptul că a jertfit din belşug înainte de a dobîndi ceva de la zeu, nu se 
datorează credinţei, ci vine din partea unui vinovat, care adresează rugă- 
minţi din pricina unor fapte întristătoare şi urîte. 

Acestea le-a spus Apollonios. Iar Asclepios, apărînd noaptea în vis 
preotului, i-a poruncit: „Alungă-l pe acest om, cu averile lui cu tot, căci 
merită să-şi piardă şi celălalt ochi”. Prin urmare, preotul făcînd cercetări, 
a aflat că soţia cilicianului avea o fiică din prima căsătorie, de care acesta 
s-a îndrăgostit pe cînd era încă fecioară şi pe care a sedus-o, trăind cu ea 
fără ruşine, în văzul tuturor. Soţia, adînc mîhnită, i-a descoperit pe cei doi 
în pat, i-a scos lui un ochi, iar fetei pe amîndoi, străpungîndu-i cu o 
agrafă. 


XI. Apollonios este cel care a introdus obiceiul foarte înțelept ca, atunci 
cînd aduci jertfe sau ofrande, să nu depăşeşti măsura. Odată, s-a adunat 
foarte multă lume la templu, nu mult timp după îndepărtarea Cilicianului. 
Atunci Apollonios l-a întrebat pe preot: 

— Este adevărat că zeii sînt drepţi? 

— De bună seamă, sînt cei mai drepţi, a spus preotul. 

— Bine, dar sînt ei şi prevăzători? a mai întrebat Apollonios. 

— Dar ce poate fi mai înţelept decât divinitatea? spuse preotul. 

— Cunosc ei oare cele omeneşti sau sînt fără priceperea acestora? 

— Mai cu seamă prin acest har zeii sînt mai presus de oameni, căci 
muritorii, din pricina slabei lor înţelegeri, nu cunosc nici măcar cele ce-i 
privesc direct; zeii, în schimb, au privilegiul de a cunoaşte atît cele 
omeneşti, cît şi cele divine. 

— Toate, bunule părinte, spuse Apollonios, sînt frumoase şi prea adevă- 
rate. Aşadar, întrucît zeilor nu le rămîne nimic ascuns, mi se pare că omul 
ce vine în casa unui zeu, ştiindu-se nevinovat, trebuie să-i adreseze 
următoarea rugăminte: „O, zeilor, daţi-mi ceea ce mi se cuvine”. Căci — a 
adăugat el — oamenii pioşi merită să primească numai bine, iar, dimpotrivă, 
cei răi să fie loviți de năpastă. De bună seamă, zeii procedează cum se 
cuvine cînd găsesc pe cineva sănătos şi curat la cuget; ei îl trimit îndărăt 
la el acasă, încoronat nu cu cununi de aur, ci cu tot felul de binefaceri; dar, 
dacă găsesc un om plin de păcate şi stricat la suflet, ei îl lasă-n voia soartei, 
după ce l-au pedepsit crunt, cu atît mai mult cu cât a avut curajul să intre 
în sanctuar, nefiind curat la cuget. 

Şi, privind spre Asclepios, ivit în apropiere, a spus: 

— O, Asclepios, recunosc cît de înţeleaptă este gîndirea ta cuminte, 
potrivită firii tale, căci nu îngădui celor răi să vină aici, chiar dacă ti-ar 
aduce toate bogăţiile Indiei şi ale Sardesului. Doar nu spre a cinsti divini- 
tatea oferă ei aceste sacrificii şi daruri, ci ca să-şi răscumpere păcatele şi să 
scape de pedeapsa meritată ; spiritul dreptăţii, pe care-l întruchipezi, te 
împiedică să-i ierti. 

Multe asemenea a mai rostit el la templul acela, pe cînd era încă 
adolescent. 


XII. lată ce-a mai spus el pe cînd stătea la Aigai. Pe atunci Cilicia era 
condusă de un om desfrînat, cu porniri nefireşti în dragoste. Acest om a 
auzit vorbindu-se de frumuseţea lui Apollonios. De îndată şi-a părăsit 
treburile — el prezida lucrările unui tribunal la Tarsos — şi, grăbindu-se spre 
Aigai, se prefăcu că e bolnav şi că are nevoie de Asclepios. Întîlnindu-se 
din întîmplare cu Apollonios, care se plimba singur, îi spuse: 

— Mijloceşte-mi, rogu-te, o întrevedere cu zeul. 

— De ce ai nevoie de sprijinul meu, spuse Apollonios, dacă eşti un om 
de bine? Căci zeii iubesc pe cei vrednici fără să fie nevoie de mijlocitori. 

— Pentru că pe tine zeul te-a primit, într-adevăr, ca pe un oaspete, dar 
nu şi pe mine, cel puţin pînă acum... 

— Iubirea de ce-i frumos şi bun”, spuse Apollonios, de care mă bucur 
pe cît îmi îngăduie vîrsta mea tînără, mi-a fost mijlocitor şi a făcut cu 
putinţă să-i devin slujitor şi prieten al lui Asclepios. Dacă şi tu ai preocupări 
de frumuseţe şi de bunătate, du-te cu curaj la zeu şi cere-i ce vrei. 

— O voi face, pe Zeus, dacă îmi vei îngădui să-ţi fac o rugăminte mai 
întâi ţie. 

— Şi ce vrei să mă rogi? 

— Ceva ce se cere numai tinerilor frumoşi şi care ne îndeamnă să 
gustăm din frumuseţea lor, fără să se arate zgîrciţi cu farmecele ce le au... 

A spus acestea cu un aer puţin efeminat, cu ochii umezi şi cu unduiri 
ademenitoare, de desfrînat. Cum continua să vorbească pe tonul acesta 
infam, Apollonios, plin de dispreţ, îl străfulgeră furios cu privirile şi-i 
spuse: 

— Eşti nebun, netrebnicule! 

Şi cum celălalt s-a mîniat cumplit, auzindu-i răspunsul, şi l-a ameninţat 
cu tăierea capului, Apollonios începu să rîdă, strigînd în gura mare : „O, va 
veni, va veni o anume zi...” Şi, de fapt, după trei zile, ticălosului i s-a tăiat 
capul în drum, de către dregătorii justiţiei, pentru că ţesuse intrigi cu 
Archelaos, regele Cappadociei, împotriva romanilor”. Acestea şi multe alte 
asemenea stau scrise în tratatul lui Maximos din Aigai care, dobîndind o 
bună faimă ca scriitor, a ajuns în Secretariatul imperial. 


XIII. După ce a aflat că i-a murit tatăl, Apollonios s-a grăbit spre Tyana şi 
l-a înmormîntat cu propriile-i mîini lîngă mormîntul mamei, căci şi ea 
murise cu puţin timp mai înainte ; a împărţit moştenirea, care era însemnată, 
cu fratele său, un om stricat şi beţiv. Acesta avea 23 de ani şi nu mai avea 
nevoie de un tutore. Apollonios avea numai 20 de ani şi legea-l supunea 
unui tutore. A stat după aceea un timp în Aigai şi a transformat templul în 
Lyceu, în Academie, într-atît răsunau acolo ecourile diferitelor filozofii. 
După aceea s-a întors la Tyana, dar de data asta ca om pe picioarele lui, 
stăpîn pe propria-i avere. Cineva i-a spus că e de datoria lui să-l îndrepte 
pe fratele său şi să-l întoarcă pe drumul cel bun. „Mi se pare, a spus el, 
mult prea îndrăzneţ ca eu, cel mai tînăr, să-l cuminţesc pe unul mai în 
vîrstă, dar, pe cât îmi stă în putinţă, am să-l vindec de asemenea deprinderi”. 
Aşadar, el i-a dat acestuia jumătate din moştenire. După cîte povestea, 
fratele avea nevoie de bani mulţi, iar nevoile lui erau mai mult decît 
modeste. A stăruit în continuare pe lîngă el şi l-a înduplecat cu înţelepciune 
să se conducă după preceptele cumpătării. „Tatăl nostru, a spus el, care a 
murit, ne-a crescut şi ne-a îndreptat paşii, dar acum nu mi-ai mai rămas 
decît tu, iar ţie nu ţi-am mai rămas, cred, decît eu. Dacă voi greşi cu ceva, 
te rog să mă sfătuieşti şi să înlături greşelile, iar dacă tu vei greşi, să mă 
sprijini ca să te îndrept.” L-a potolit astfel aidoma celor ce îmblinzesc cai 
nărăvaşi ce nu se lasă uşor struniţi şi l-a înduplecat să se abată de la cele 
rele, şi erau destule, căci era robul zarului şi al vinului, petrecea cu 
hetairele, mîndru de părul său pe care şi-l vopsea, mergînd ţanţoş, cu paşi 
apăsaţi şi rari. După ce le-a orînduit pe toate cum se cuvine în privinţa 

fratelui său, s-a îndreptat şi către celelalte rude, unele mai nevoiaşe, şi le-a 
cîştigat inima, împărțindu-le aproape tot ce mai rămăsese din moştenire, 
lăsîndu-şi pentru sine foarte puţin. A amintit că Anaxagoras din Clazomenai”! 
s-a arătat odinioară mai îngăduitor cu vitele decît cu oamenii, cînd şi-a 
lăsat cîmpul în voia oilor şi a caprelor şi că Crates din Theba”, azvîrlindu-şi 
bunurile în mare, n-a ajutat absolut pe nimeni, nici pe oameni, nici pe vite. 
Cum Pitagora era prețuit pentru acea vorbă ce-a spus-o, anume că omul nu 
trebuie să aibă alte legături decît cu nevasta lui, el a zis că spusa aceasta 
îl priveşte pe oricare altul, dar nu pe el, care nu se va căsători şi nu va 
cunoaşte niciodată partea femeiască, întrecîndu-l pînă şi pe Sofocle care, 
ajuns la bătrîneţe, a spus că a scăpat de o stăpînă nebună şi sălbatică. Dar 
Apollonios, din pricina virtuţii şi a cumpătării, nu s-a lăsat învins de 
chemarea simţurilor nici chiar în plină tinereţe, ci tînăr fiind, cu trupul în 
plină vigoare, şi-a stăpînit pornirile trupului”. Unii însă îl învinuiesc pe 
nedrept că o singură dată ar fi fost îndrăgostit, pretinzînd că din pricina 
mrejelor pasiunii ar fi zăbovit un an la neamul sciţilor. El n-a vizitat însă 
niciodată Sciţia şi nu a fost atins de suferinţele iubirii. Nici una, nici alta 
nu sînt adevărate. Ei bine, nici chiar Euphrates nu l-a acuzat pe înţelept de 
o asemenea slăbiciune, deşi l-a defăimat prin tratate pline de calomnii, aşa 
cum voi arăta cînd va veni vorba despre el. El nu s-a înţeles cu Apollonios, 
întrucît acesta îşi bătea joc de el, căci făcea orice pentru bani, străduindu-se 
să-l îndepărteze de cîştigul necinstit şi de negustoria cu lecţiile de filozofie. 
Dar pe acestea să le lăsăm la timpul lor. 


XIV. Odată, Euxenos l-a întrebat pe Apollonios cum se face că pătruns 
fiind de gînduri nobile şi neîntrecut în vorbire, nu întocmeşte nici o 
scriere. „Pentru că, a răspuns el, încă n-am păstrat tăcere.” Şi de atunci a 
început să tacă, ţinîndu-şi gura în continuare; totuşi, ochii şi mintea au 
cunoscut multe şi multe a ţinut minte. Într-adevăr, împlinind 100 de ani, 
l-a întrecut şi pe Simonides” în privința memoriei. Avea obiceiul să cînte 
un imn închinat Memoriei, în care se spunea că toate pier datorită timpului, 
dar că el însuşi, cu ajutorul Memoriei”, nu ştie ce este nici bătrîneţea, nici 
moartea. Cu toate acestea, cît timp a tăcut, prezenţa lui în lume nu era 
lipsită de farmec, căci vorbea cu ochii, făcînd semne din mîini şi din cap. 
Nu părea nicicînd morocănos sau trist, ci era binevoitor şi sociabil. A spus 
că acest răstimp de cinci ani, cât a tăcut, a fost cel mai greu de îndurat din 
toată viaţa. Căci, adesea, avea multe de spus, fără să le poată spune şi se 
prefăcea că nu înţelege cele ce-l umpleau de furie. De câte ori se mînia 
împotriva celor demni de dojană, îşi spunea lui însuşi: „Îndură, tu, inima 
mea, şi, tu, limba mea”%. Şi chiar atunci cînd unele atacuri îl scoteau din 
sărite, trebuia să lase pe mai tîrziu respingerea lor. 


XV. Anii de tăcere şi i-a petrecut cînd în Pamfilia, cînd în Cilicia şi, deşi s-a 
preumblat printre atîtea neamuri vlăguite, nu a vorbit şi nici măcar n-a 
murmurat. Cînd se nimerea într-un oraş dezbinat de răzmeriţe (şi multe 
erau astfel, din pricina unor spectacole dezgustătoare) se ivea în public şi 
se arăta oamenilor, parcă gata să-i pedepsească, prin gestul mîinii sau prin 
expresia feţei; în felul acesta, el voia să înlăture orice tulburare, iar lumea 
tăcea, de parcă ar fi luat parte la misterii. Nu-i prea mare lucru să-i ţii în 
frîu pe cei care încep să se certe din pricina scenelor cu mimi” şi a 

curselor de cai, căci cei ce-şi pierd mintea din cauza unor astfel de lucruri, 
dacă zăresc un om la locul lui, roşesc, se opresc şi îşi vin, încet, în fire. 
Dar, cînd un oraş este apăsat de foamete, nu-i aşa de uşor de strunit şi nu-l 
poţi face să uite, prin cuvinte convingătoare, să-și înăbuşe revolta. În ce-l 
priveşte pe Apollonios, tăcerea lui ajungea chiar pentru cei aflaţi într-o 
astfel de stare. A ajuns odată la Aspendos din Pamfilia — acest oraş este 
aşezat pe rîul Furymedon şi este al treilea ca mărime din ţinut — unde a 
găsit de cumpărat drept hrană numai linte. Oamenii îşi ţineau zilele cu 
această legumă şi cu altele de acelaşi soi, întrucît cei bogaţi ţineau închis 
tot grîul, pentru a-l vinde pe ascuns în afara ţării. Lume de toate vîrstele se 
îngrămădea amenințătoare în jurul guvernatorului şi un foc a fost aprins 
ca să fie ars de viu, deşi acesta se oploşise printre statuile Împăratului, 
care erau atunci mai de temut şi mai inviolabile chiar şi decît cele ale lui 
Zeus din Olympia, căci erau statui ale lui Tiberius?” în a cărui domnie 
cineva, se spune, a fost găsit vinovat de lipsă de respect numai pentru că 
şi-a lovit propriul sclav care avea asupra lui o drahmă de argint bătută cu 
chipul lui Tiberius. Apollonios s-a apropiat de guvernator şi l-a întrebat, 
prin semne făcute cu mîna, despre ce-i vorba. Acela i-a răspuns că 
tulburarea nu era din vina lui, ci că şi el este o victimă, ca şi poporul, şi 
că, dacă nu va reuşi să se facă ascultat, va pieri o dată cu acesta. Apollonios 
s-a întors către cei de faţă şi a făcut semn că guvernatorul vrea să fie 
ascultat. Oamenii nu numai că au tăcut, uimiţi de atitudinea lui Apollonios, 
ci au stins şi focul aprins pe altarele învecinate. Venindu-şi în fire, 
guvernatorul a luat cuvîntul, numindu-i pe cîţiva cetăţeni: „Acesta şi acela 
sînt vinovaţi de foametea ivită, căci ei au ascuns grîul şi l-au pus sub pază 
într-un loc sau altul din ţară.” Locuitorii oraşului Aspendos au transmis din 
gură în gură spusele guvernatorului şi se pregăteau să atace ogoarele lor, dar 
Apollonios le-a făcut semn din cap să nu facă asta, ci mai degrabă să-i 
cheme de faţă pe aceia împricinaţi şi să obţină grîul cu îngăduinţa lor. Şi 
cînd cei vinovaţi au sosit, puţin a lipsit ca Apollonios să nu izbucnească cu 
ocări împotriva lor, atît era de indignat din pricina lacrimilor celor mulţi, 
căci copiii şi femeile se adunaseră laolaltă, iar bătrînii gemeau şi oftau de 
parcă erau gata să-şi dea duhul de foame. Totuşi, el şi-a păstrat hotărîrea 
de a tăcea şi a scris pe tăblițe acuzaţiile pe care le avea de făcut şi pe care 
apoi le-a dat guvernatorului spre a le citi. Ele sunau astfel: „Apollonios, către 
neguțătorii de grîu din Aspendos. Pămîntul este mama tuturor lucrurilor, 
pentru că el este drept; dar voi, cei nedrepţi, aţi cerut ca el să fie numai 
mama voastră; dacă nu încetaţi, n-am să vă îngădui să rămîneţi pe suprafaţa 
lui”. Înspăimîntaţi de cuvintele sale, ei au umplut piaţa cu grîne şi oraşul 
a revenit la viaţă. 


XVI. Trecînd perioada de tăcere, a vizitat Antiohia cea Mare” şi a trecut 
pe la templul lui Apollo din Daphne, de care assirienii leagă un mit 
arcadian. Ei spun că Daphne, fiica lui Ladon, s-a metamorfozat aici, 
întrucît rîul care curge pe acolo se numeşte tot Ladon. Mai ţin şi acum în 
mare cinste un arbust de dafin, rod al metamorfozei fecioarei; chiparoşi 
uriaşi înconjoară templul şi din pămînt ţişnesc izvoare îmbelşugate şi 
liniştite, în care, se spune, se scaldă Apollo. Şi tot aici, spun ei, pămîntul 
dă la iveală mlădiţe de chiparos, în cinstea lui Cyparissos, un efeb 
assirian; iar frumuseţea copacului te face parcă să dai crezare poveștii 

acelei metamorfoze. Poate că par că am căzut în mintea copiilor, apro- 
piind povestirea mea de astfel de amănunte mitologice. Dar pe mine nu 
poveştile mitologice mă interesează. Ce anume vreau, de fapt, să poves- 
tesc? Apollonios, văzînd templul atît de fermecător, dar în care nu se 
îndeplinea nimic după cuviinţă, frecventat numai de bărbaţi pe jumătate 
barbari şi neînvăţaţi“, a spus: „Apollo, prefă-i în arbori pe aceşti muţi ca, 
precum chiparoşii, să dea glas.” Şi, cînd a trecut pe lîngă izvoare şi a 
băgat de seamă cît de domoale şi de liniştite erau, fără să facă cel mai 
mic zgomot a spus: „Tăcerea care domneşte aici nu îngăduie nici măcar 
izvoarelor să vorbească!” Şi, cînd a văzut rîul Ladon, a spus: „Nu numai 
fiica ta s-a preschimbat, ci şi tu, după cum se vede, ai ajuns «barbar», 
după ce ai fost elen şi arcadian”3!. Cînd s-a hotărît să vorbească, s-a ferit 
de locuri prea umblate şi pline de mulţimi zgomotoase, spunînd că nu 
are nevoie de lucruri omeneşti, ci de suflete. A căutat locurile cele mai 
singuratice, ducîndu-şi viaţa în templele care nu erau închise. La răsăritul 
soarelui, într-adevăr, împlinea de unul singur anumite rituri dezvăluite de 
el numai acelora care se supuseseră tăcerii timp de patru ani. În restul 
zilei, dacă oraşul era grecesc şi riturile de acolo îi erau cunoscute, 
întrunea preoţii, filozofau împreună asupra zeilor şi îi îndruma pe calea 
cea bună, dacă bănuia că s-au depărtat de obiceiurile străvechi. Cînd 
riturile erau barbare şi deosebite, atunci el încerca să afle cine le-a 
întemeiat, iscodind cu ce prilej apăruseră şi cum erau practicate. În caz 
că putea să se gîndească la vreo îmbunătăţire, spunea ceea ce crede. 
Apoi îşi invita interlocutorii ca, la rîndul lor, să-l întrebe tot ce voiau să 
ştie. El era de părere că e de datoria filozofilor să vorbească în zori cu 
zeii, mai tîrziu să vorbească despre zei şi, în rest, să discute despre 
treburile omeneşti. După ce termina de răspuns întrebărilor, petrecînd 
îndeajuns cu însoțitorii lui, se ridica şi-i părăsea, adresîndu-se mulţimii, 
dar nu înainte de amiază, ci chiar atunci. Cînd socotea că este de ajuns 
cît a vorbit, se ungea cu ulei, se freca, se ştergea şi se arunca în apa rece 
pentru că, spunea el, băile calde sînt pentru bătrîni. De altfel, cînd băile 
calde din Antiohia au fost închise din pricina faptelor groaznice petrecute 
acolo, el a spus: 

„Împăratul, ca pedeapsă a greşelilor voastre, v-a dat un nou drept la 
viaţă.”3 Iar cînd efesienii* au vrut să-l ucidă cu pietre pe arhonte, pentru 
că nu încălzise destul băile, a spus: „Voi îl învinovăţiţi pe arhontele vostru 
pentru că nu încălzeşte destul apa, iar eu vă fac mustrări pentru că faceţi 
băi calde.” 


XVII. Cultiva un stil literar care nu era nici ditirambic, nici umflat cu 
termeni împrumutaţi stilului poetic, nici presărat cu cuvinte rare sau 
aticisme exagerate, căci socotea că e neplăcut tot ce este peste măsură 
atic.% Şi nu discuta cu subtilitate despre nimicuri şi nu se abătea de la ce 
avea de spus, la fel cum nu vorbea ironic şi nici nu argumenta în faţa 
ascultătorilor. Dimpotrivă, parcă vorbea de pe trepiedul oracular, spunînd: 
„Ştiu”; sau: „asta e părerea mea”; „ce faceţi”?; sau: „trebuie să ştiţi”. Iar 
spusele sale erau scurte şi tăioase, cuvintele pline de demnitate şi potrivite 
cu subiectul tratat. Vorbele lui cutremurau sufletele, ca şi cum ar fi fost 
rostite cu măreție de pe tronul unui basileu. Întrebat de un retor limbut de 

ce nu-şi pune întrebări, a replicat: „Pentru că mi-am pus întrebări, cînd 
eram tînăr, acum nu mai trebuie să le caut; menirea mea este să-i învăţ pe 
alţii ce am descoperit”. 

— Şi atunci, Apollonius, cum va conversa înțeleptul? l-a întrebat din 
nou acela. 

— Precum legislatorul, a răspuns Apollonios, care trebuie să prescrie 
altora rînduielile despre care el însuşi este convins că sînt bune. 

Cu astfel de probleme s-a ocupat el în Antiochia şi aşa a convertit el 
oamenii de rînd de acolo. 


XVIII. Apoi a plănuit o călătorie îndelungată, avînd în minte neamul 
indian şi înţelepţii lor de acolo, ce se numesc Brahmani sau Hyrcanieni%. 
El spunea că e bine ca un bărbat tînăr să meargă în străinătate şi să 
viziteze alte ţări. Se vînturau multe scorneli despre magii care locuiesc în 
Babylon şi la Susa, iar el voia să le cunoască îndeaproape ştiinţa, în cursul 
călătoriei. A împărtăşit şi celor şapte discipoli gîndul ce-l avea; şi cum 
aceştia încercau să-l înduplece spre alte preocupări, sperînd să-i 
domolească avîntul, el a spus: „M-am sfătuit cu zeii şi v-am arătat hotărîrea 
lor, încercînd să văd dacă sînteţi destul de puternici ca să mă urmaţi. Dar, 
pentru că sînteţi nişte nevolnici, rămîneţi sănătoşi şi filozofaţi mai departe. 
Cît despre mine, trebuie să mă duc acolo unde mă cheamă înţelepciunea 
şi divinitatea”. Şi, zicînd astea, a părăsit Antiochia numai cu doi slujitori, 
care fuseseră ai tatălui său, unul priceput în a scrie frumos, iar celălalt, 
iute de picior. 


XIX. Ajuns în vechea cetate Ninive, Apollonios văzu o statuie înfăţişînd o 
femeie barbară. Aceasta era 10%, fiica lui Inachos. Coarnele ce-i ies din 
frunte sînt aşa de mici, de parcă atunci i-ar fi apărut. Pe cînd s-a oprit 
acolo, dovedind că înţelege mai bine decît preoţii şi profeţii locului 
semnificaţia monumentului, un anume Damis din Ninive îşi făcu obiceiul 
să vină cît mai des la el. Acesta (după cum am spus la început) a ajuns să-i 
fie tovarăş nu numai în cutreierările sale pe meleaguri străine, ci şi întru 
înțelepciune, păstrîndu-ne multe amănunte despre acest bărbat. ÎI preţuia 
pe Apollonios, îl lăuda şi, în vederea călătoriei ce urmau s-o facă, îi spuse: 

— Să mergem, Apollonios, tu urmîndu-l pe zeu, iar eu pe tine. Bănuiesc 
că ai găsit pe cel ce ti-ar fi de folos şi nu o să-ţi pară rău. Dacă nu ştiu 
altceva, cel puţin cunosc drumul spre Babylon de unde m-am întors de 
curînd, ştiu oraşele, ştiu şi satele pe unde vom trece în care sînt multe 
lucruri interesante de văzut. Mai mult încă, cunosc limbile barbarilor şi 
anume limba armenilor, a mezilor şi a perșilor, a caducilor şi le înţeleg pe 
toate celelalte. 

— Şi eu, prietene, a spus Apollonios, le înțeleg pe toate, deşi n-am 
învăţat nimic. 

S-a mirat omul din Ninive, iar Apollonios i-a spus: 

— Nu trebuie să te miri că ştiu toate limbile“, căci eu cunosc şi înţelesul 
tăcerii omeneşti. 

Auzind acestea, asirianul îşi spori admiraţia faţă de el, privindu-l ca pe 
o fiinţă divină. Rămase astfel în tovărăşia lui, crescîndu-şi înţelepciunea şi 
ținîndu-i minte învăţăturile. Exprimarea asirianului (în limba greacă) era 
totuşi lipsită de eleganţă, căci el n-avea darul întorsăturilor de stil, iar 

educaţia lui printre barbari lăsa de dorit; dar ca să scrie un discurs sau să 
reproducă o conversaţie, să noteze impresiile despre cele ce a auzit sau a 
văzut şi să întocmească o lucrare din amintirile a tot ce s-a petrecut, era 
cel mai nimerit s-o facă şi se îndeletnicea cu aşa ceva cel mai bine dintre 
oameni. Şi, oricum, „Însemnările” lui, în care adunase de toate şi pe care 
le intitulase Refiefuri, aveau următoarea menire pentru Damis: el voia să 
nu rămînă nimic neştiut în privinţa lui Apollonios, şi chiar dacă acesta ar fi 
vorbit dezlînat sau neîngrijit, el voia să fie notate şi acestea“. Voi arăta şi 
răspunsul dat unuia care l-a învinuit, găsind redactarea lui excesiv de 
minuțioasă. Era acesta un om trîndav, răutăcios, care susținea că Damis n-a 
făcut bine adunînd chiar toate părerile şi gîndurile lui Apollonios, păstrînd 
pînă şi cele mai neînsemnate detalii, ceea ce amintea de cîinii care înfulecă 
ce mai cade de pe la ospeţe. Damis i-a răspuns astfel acestuia: „Dacă 
ospeţele sînt ale zeilor şi zeii mănîncă, trebuie să existe şi slujitori care să 
n-aibă altă grijă decît să nu se piardă nimic din rămăşiţele de ambrozie care 
cad de la masa lor”. 


XX. Cu un asemenea prieten şi admirator s-a întîlnit Apollonios şi mult 
timp din viaţă au petrecut împreună. Ajungînd aceştia doi în Mesopotamia, 
cel ce încasa taxele, avînd în pază Podul (Zeugma) de pe Eufrat”, l-a dus 
la registratură şi l-a întrebat ce duce cu el. 

— Duc cu mine, a spus Apollonios, Cumpătarea, Dreptatea, Virtutea, 
Stăpînirea de sine, Vitejia şi Supunerea; enumerînd astfel mai multe nume 
feminine. Celălalt, negîndindu-se decît la slujba lui, spuse: 

— Dă-mi lista tuturor acestor sclave să le notez în registru. 

— Nu se poate, răspunse Apollonios, căci eu nu duc cu mine sclave, ci 
stăpîne. 

Mesopotamia e mărginită de Tigru şi de Eufrat, care izvorăsc din Armenia, 
de la extremitatea de răsărit a munţilor Taurus. Fluviile îmbrăţişează o 
întindere cît un continent în care se află cîteva oraşe, satele fiind însă cele 
mai numeroase. Neamurile care locuiesc pe aici sînt armenii şi arabii. 
Teritoriul le este închis între cele două fluvii, astfel încît cei mai mulţi, care 
duc viaţă de nomazi, socotesc că trăiesc într-o insulă şi obişnuiesc să spună 
că ei coboară „pînă la mare”, cînd se-ndreaptă spre unul din fluvii, despre 
care cred că înconjoară ca un cerc marginea pămîntului. Căci ele împrejmu- 
iesc întinderea de pămînt despre care am vorbit şi îşi varsă apele în una şi 
aceeaşi mare. Sînt şi unii care pretind că o bună parte din apa Eufratului 
dispare într-o mlaştină şi că însuşi fluviul se pierde sub pămînt. Ba alţii, şi 
mai îndrăzneţi, spun că rîul, curgînd sub pămînt, iese la iveală tocmai în 
Egipt şi se amestecă cu Nilul. Dacă aş vrea să arăt întocmai totul şi să nu las 
pradă uitării nimic din cele scrise de Damis, ar trebui să povestesc tot ce li 
s-a întîmplat în această călătorie prin ţinuturile barbare. Dar povestirea mă 
îndeamnă să ajung cît mai grabnic la întîmplări mai deosebite, mai minunate. 
Voi avea însă grijă să amintesc două lucruri: bărbăţia arătată de Apollonios, 
cît timp a străbătut meleagurile barbarilor, bîntuite de tilhari, care pe acea 
vreme nu erau încă supuse romanilor, precum şi iscusinţa pe care a 
dobîndit-o, întocmai arabilor, de a pricepe graiul vieţuitoarelor. Este un 
secret pe care l-a învăţat străbătînd ţinuturile arabilor, care cunosc şi practică 
cel mai bine dintre toţi oamenii această îndeletnicire. E ceva obişnuit 
pentru arabi să asculte, ca pe nişte oracole, păsările cîntătoare care prezic 

tot atît de bine ca şi ghicitorii. Căci ei capătă asemenea cunoaştere neobiş- 
nuită mîncînd, după unii, inima, iar după alţii, ficatul şerpilor”. 


XXI. Lăsînd în urmă oraşul Ctesiphon, Apollonios a ajuns la hotarele 
Babylonului ; aici se afla o strajă a regelui de care nimeni nu putea trece 
fără a fi întrebat cine este, din ce oraş e de loc şi din ce pricină a venit aici. 
În fruntea acestei străji era un satrap, fără îndoială, un fel de „ochi al 
regelui”! Căci regele med care tocmai ajunsese la putere nu se simţea în 
siguranţă şi începuse să-i fie frică şi de lucruri adevărate şi de altele 
închipuite, lăsîndu-se pradă spaimelor şi temerilor. Apollonios şi însoțitorii 
lui au ajuns, aşadar, la acest satrap care tocmai poruncise să se pregătească 
coviltirul carului său, gata de plecare. Cînd a zărit un om atît de slab şi 
uscat, ţipă tare, ca o femeie fricoasă, îşi ascunse faţa şi, ridicîndu-şi cu greu 
privirea, spuse: 

— Cine te-a trimis şi de unde vii? — ca şi cum ar fi întrebat un demon. 

— Am venit de bună voie, răspunse Apollonios, ca să încerc să vă fac, 
chiar fără voia voastră, oameni. 

L-a mai întrebat o dată cine este de calcă ţinutul regelui. 

— Întreg pămîntul e al meu, răspunse Apollonios, şi am dreptul să merg 
oriunde spre a-l străbate. 

— Am să te schingiuiesc, spuse celălalt, dacă nu-mi răspunzi. 

— Iar eu aş vrea, îi întoarse vorba Apollonios, să o faci cu mîinile tale, 
ca să-ţi dai seama că sînt un bărbat adevărat. 

Eunucul se mira că el nu avea nevoie de tălmaci, ci răspundea fără să 
stea pe gînduri şi cu uşurinţă. 

— Pe zei, spuse el, cine eşti? şi dintr-odată îşi schimbă glasul, vorbind 
mieros. 

— Pentru că de data asta m-ai întrebat cu bună cuviinţă şi nu cu mojicie, 
ascultă: sînt Apollonios din Tyana şi mă îndrept spre regele indienilor ca 
să le cunosc ţara. Vreau să mă întîlnesc şi cu regele tău, căci cei ce-l cunosc 
spun că este om de ispravă, dacă e acel Vardanes care şi-a redobîndit de 
curînd domnia pierdută”. 

— El este, Apollonios, a răspuns celălalt. De mult am auzit noi de tine 
şi de dragul unui atît de vestit înţelept sînt sigur că regele şi-ar lăsa pînă şi 
tronul lui de aur şi vă va trimite pe amîndoi în India, dăruindu-vă la fiecare 
cîte o cămilă. Eu însumi te poftesc ca oaspete şi-ţi dăruiesc aceste lucruri 
de preţ. 

I-a arătat atunci tezaurele sale, spunîndu-i: „Umple-ţi mîinile cu orice 
vrei şi nu numai o dată, ci de zece ori”. Văzînd că Apollonios refuză să ia 
vreun lucru de preţ, a spus: 

— Ia dar atunci vinul acesta de Babylon din care bea regele şi pe care 
ni-l mai trimite doar nouă, celor zece satrapi. la o amforă întreagă de vin, 
nişte hălci de friptură de porc şi căprioară, făină, pîine de grîu şi ce doreşti. 
Căci pe drum, cale de multe stadii, nu sînt decit sate care o duc rău cu hrana. 

Deodată însă satrapul s-a oprit şi a spus: 

— O, zei, ce-am făcut? Doar ştiam că acest om nu se hrăneşte cu carne 
de vieţuitoare şi nici nu bea vin, iar eu l-am poftit să mănînce din plin, ca 
un neştiutor ce sînt. 

— Prea bine, spuse Apollonios, poţi să mă pofteşti la o masă uşoară şi 
să-mi dai piine şi fructe uscate. 

— Îţi voi da, spuse celălalt, pîine bine dospită şi curmale mari de 
palmier, aurii ca chihlimbarul. Am să-ţi dau şi legume ce se cultivă pe 
malurile Tigrului. 

— Prefer legumele ce cresc de la sine decît cele cultivate cu meşteşug, 
a spus Apollonios. 

— Or fi ele mai bune, a spus satrapul, dar ţinutul nostru înspre Babylon 
e plin de pelin şi plantele care cresc printre el au un gust neplăcut şi amar. 

Astfel Apollonios a primit invitaţia satrapului şi, pe cînd se pregătea să 
plece, adăugă, amintindu-şi de ameninţarea „am să te schingiuiesc” şi de 
vorbele deosebit de aspre de la început: 

— O, prietene, nu lăsa buna purtare la urmă, ci începe cu ea. 


XXII. După ce au înaintat cale de douăzeci de stadii, au dat peste o 
leoaică ucisă de vînători. Fiara aceasta se nimerise să fie mai mare ca 
oricare alta pe care au văzut-o vreodată. Oamenii din sat scoteau ţipete, 
alergînd împrejur şi, pe Zeus, la fel făceau şi vînătorii care se uitau la ea 
ca la o minune. Cînd au despicat-o, au găsit opt pui în ea. Cînd cad grele, 
leoaicele ţin puii în ele şase luni şi nasc numai de trei ori în viaţa lor. 
Numărul puilor la prima naştere este de trei, la a doua de doi şi la a treia 
numai unul, dar care este, cred eu, foarte mare şi semeţ. Să nu dăm 
crezare celor ce spun că puii leoaicei ies la lumină sfişiind măruntaiele 
mamei. După părerea mea, există legături foarte strînse între mamă şi 
nou-născut, întru înmulţirea în veac. Apollonios, privind mult timp cu 
atenţie la animal, spuse: 

— O, Damis, vom sta pe lîngă rege un an şi opt luni. Nu vom pleca nici 
mai devreme, nici mai tîrziu, căci nici el nu ne va lăsa să plecăm mai 
repede, nici nu va fi spre binele nostru s-o facem. Numărul puilor de leu 
ne arată numărul lunilor, iar leoaica un singur an, căci trebuie să asemuieşti 
cele de-un fel cu cele de acelaşi fel. 

— Dar Homer, a spus Damis, ce vrea să spună că înseamnă vrăbiile 
acelea pe care le-a înghiţit şarpele din Aulis şi care erau opt la număr, 
împreună cu a noua, mama lor?% Calchas a tălmăcit acest vis ca însemnînd 
nouă ani şi a arătat că Troia va cădea numai după un asediu de tot atiţia 
ani. Vezi ca nu cumva, după Homer şi Calchas, şederea noastră să nu se 
prelungească nouă ani. 

— Damis, pe drept cuvînt Homer a asemuit puii de pasăre cu anii, căci 
ei erau deja născuţi şi aveau fiinţă, dar cum aş putea eu să asemuiesc cu 
anii nişte vietăţi neîmplinite şi nenăscute, care poate nu se vor naşte 
niciodată? Ce e potrivnic naturii nu se poate naşte şi chiar de s-ar naşte, 
ar pieri repede. Aşa că, dă-mi crezare. Să mergem, rugîndu-ne zeilor care 
ne-au dezvăluit acestea. 


XXIII. Cei doi au înaintat în ţinutul Cissia“* şi, fiind deja aproape de 
Babylon, Apollonios a avut un vis trimis de zeu; iată ce vedenii a avut: 
peşti aruncaţi de valurile mării se zbăteau şi se jeluiau ca oamenii, plîn- 
gîndu-se că au fost azvtrliţi afară din locul lor; ei se rugau de un delfin 
care înota pe lîngă țărm să-i ajute în nenorocirea asta. Peştii erau întocmai 
acelor oameni care plîng că se află pe pămînt străin. Apollonios nu se 
lăsă copleşit de teamă din pricina acestui vis, ci căută să-i desluşească 
înţelesul şi însemnătatea. Vrînd însă să-l tulbure cu totul pe Damis, căci 
şi-a dat seama că acesta e un om plin de temeri, i-a povestit ce i s-a arătat 

lui în vis, prefăcîndu-se că îi este frică de prevestiri rele. Damis a început 
să se vaite cu glas tare, ca şi cum lui însuşi i-ar fi apărut visul. Nu mai voia 
nici să-l lase să meargă mai departe. 

— Nu cumva, a spus el, vom fi ca peştii care au ieşit din locul lor şi vom 
pieri, plîngînd şi jeluindu-ne pe tărîmuri străine? Ce altceva vom putea 
face, căzuţi în mii de încurcături, decît să cerem îndurare unui guvernator 
sau regelui, care îşi vor bate joc de noi, ca delfinul de peşti? 

Apollonios a rîs şi a spus: 

— Nu eşti încă filozof dacă ţi-e teamă de astfel de lucruri. Am să-ţi 
dezvălui adevăratul înţeles al visului. Ţara asta, Cissia, unde ne aflăm, e 
locuită de eretrienii aduşi aici din Eubeea de către Darius, acum cinci sute 
de ani şi se spune că ei au fost prinşi, întocmai ca în vis, la fel ca peştii“. 
Căci au fost luaţi cu toţii într-un năvod. Înseamnă că zeii, dacă nu mă 
înşel, mă îndeamnă să nu trec nepăsător pe lîngă ei şi să-i am în grijă, doar 
îi voi putea ajuta cu ceva. Poate chiar sufletele grecilor pe care soarta i-a 
aruncat odinioară pe aici mă cheamă să le ajut urmaşii. Hai să ne abatem 
de la drumul mare, întrebînd de fîntîna lîngă care locuiesc. 

Se spune că acest izvor e alcătuit dintr-un amestec de gudron, ulei şi 
apă şi, dacă scoţi o găleată şi o verşi, elementele se despart cu totul unele 
de altele. Faptul că Apollonios a vizitat într-adevăr Cissia îl face cunoscut 
el însuşi în scrisoarea trimisă sofistului din Clazomenai”; într-adevăr, 
cunoscîndu-i pe eretrieni, şi-a amintit de sofist şi i-a scris acestuia despre 
cele ce-a văzut şi ce-a făcut pentru aceşti nefericiţi. L-a îndemnat pe sofist 
de-a lungul întregii scrisori să aibă milă de eretrieni şi l-a rugat ca, ori de 
cîte ori va ţine un discurs despre ei, să nu-şi stăvilească lacrimile faţă de 
nenorocirea lor. 


XXIV. Cele scrise de Damis despre eretrieni se potrivesc cu cele ce 
povestim noi. Căci ei locuiesc în Media, nu prea departe de Babylon, cam 
la o zi depărtare pentru un bărbat deprins cu mersul. Ţara e lipsită de 
oraşe, întreaga Cissie are numai aşezări sătești, dacă nu punem la socoteală 
şi nomazii care rareori coboară de pe caii lor. Eretrienii s-au stabilit în 
mijlocul ținutului, împresurînd teritoriul cu un şanţ prin care curge un rîu 
abătut, după spusa lor, pentru a-i apăra împotriva barbarilor din Cissia. 
Pământul este brăzdat de ape bituminoase, plantele, cîte cresc, sînt amare, 
iar oamenii trăiesc puţin, căci bitumul din apă se depune în măruntaiele 
lor. Ei îşi scot hrana de pe colina de la hotarele aşezării, unde pămîntul se 
înalță deasupra cîmpului sterp. Aici seamănă ei pămîntul, socotind colina 
drept ţara lor. Se spune că 780 de eretrieni au căzut în mîinile perșilor, din 
care, desigur, nu toţi erau luptători, căci printre ei se aflau şi femei şi 
bătrîni şi, după cîte cred eu, mulţi copii, întrucît mare parte din norodul 
Eretriei s-a retras la Caphareus, pe cel mai înalt pisc din Eubeea. Oricum, 
au fost luaţi în jur de 400 de bărbaţi şi peste 100 femei, iar ceilalţi greci, 
din Ionia şi Lydia, au pierit pe cînd se-ndreptau spre inima continentului. 
Cei rămaşi au deschis o carieră în colină, deprinzînd meşteşugul tăierii în 
piatră, au înălțat temple, în stil grecesc, şi au construit o piaţă destul de 
încăpătoare unde au dedicat două altare, unul lui Darius, unul lui Xerxes 
şi mai multe altele lui Daridaios%. Pînă în vremea domniei lui Daridaios, 
la 88 de ani după prinderea eretrienilor, pe cît socotesc ei, pe vechile 
monumente funerare era gravat: „Cutare, fiul lui cutare”. Şi, deşi literele 

erau greceşti, călătorii noştri spun că n-au văzut încă altele asemănătoare. 
Ei adaugă că pe monumente mai apar corăbii, săpate în piatră, de unde se 
vede cum a trăit tot omul în Eubeea, fie că a lucrat pe mare cîrmaci ori 
neguţător, fie că a fost pescuitor de scoici, corăbier ori armator. Iată, de 
pildă, o inscripţie elegiacă pe care au putut-o citi pe mormîntul unor 
marinari şi armatori. 

„Noi, cei care odinioară am călătorit pe valurile adînci ale Mării Egee, 
ne odihnim în mijlocul cîmpiei Ecbatanei. Rămii cu bine, vestită ţară 
părintească a Eretriei! Rămii cu bine, Atena, vecină a Eubeei, rămii cu 
bine, iubită mare!” 

Damis spune că Apollonios a refăcut mormintele părăsite cu propriile 
sale mîini, le-a împrejmuit, a oferit libaţii şi ofrande, după cuviinţă, fără 
însă a ucide sau a jertfi vreo victimă. După ce l-au podidit lacrimile, 
lăsîndu-se copleşit de emoție, a strigat cu glas înalt în mijlocul mormin- 
telor: „Voi, eretrieni, aruncaţi prin voia soartei pînă aici, chiar de sînteţi 
departe de ai voştri, v-aţi dobîndit ultimul lăcaş, dar cei ce v-au aruncat 
aici au pierit în jurul insulei voastre, fără mormiînt, la zece ani după 
răpirea voastră; căci cele ce-au păţit în golful Eubeei este dovada mîniei 
zeilor”. 

Mai mult încă, Apollonios, la sfîrşitul epistolei către sofist, a spus: 
„m-am îngrijit, o Scopelianos, de eretrienii tăi, pe cînd eram încă tînăr şi 
i-am ajutat, pe cît m-au ţinut puterile, şi pe cei morţi şi pe cei vii”. În ce 
fel i-a ajutat pe cei vii? După ce eretrienii semănau ogoarele, barbarii din 
vecinătatea colinei răpeau recolta, năvălind vara. Astfel, cînd Apollonios a 
ajuns pînă la rege, s-a străduit ca de roadele colinei să se bucure numai ei. 


XXV. Am găsit următoarele însemnări despre şederea înţeleptului în Babylon 
şi despre cele ce trebuie cunoscute în privinţa Babylonului”. Babylonul 
este apărat de ziduri cu o lungime de 480 de stadii, în cerc închis. Zidul 
este înalt de 3 jumătăţi de plethron şi lat de mai puţin de un plethron. 
Babylonul este tăiat în două părţi aproape egale de rîul Eufrat, iar sub rîu 
se află o galerie subterană care leagă în secret palatele regale de pe cele 
două maluri. Se spune că o femeie, de origine medă, care a fost odată 
regina acestor locuri, a meşterit o asemenea trecere cum n-a mai fost 
vreodată. A luat pietre, bitum, aramă şi toate materialele ştiute de oameni 
că sînt potrivite pentru construcţii rezistente sub apă şi le-a bătucit de-a 
lungul malurilor rîului, a abătut apoi albia fluviului în nişte lacuri, iar de 
îndată ce rîul a secat a săpat de-a curmezişul lui un canal de două măsuri, 
astfel încît să se poată trece şi pe acolo, de pe un mal pe altul în palate, 
întocmai ca pe uscat. Apoi, a acoperit canalul cu un tavan a cărui boltă se 
află la aceeaşi înălţime cu apa Eufratului. Au fost întărite temeliile cît şi 
zidurile acestui tunel. Dar, cum bitumul are nevoie de apă pentru a se face 
tare ca piatra, Eufratului i s-a dat din nou drumul, în albia sa, deasupra 
bolţii încă umede şi astfel tunelul s-a pietrificat. Palatele sînt acoperite cu 
bronz care scînteie-n soare, încăperile femeilor şi ale bărbaţilor, precum şi 
porticurile sînt împodobite cu ornamente din aur, parte din argint, iar 
unele cu plăcuţe de aur, care închipuie picturi. Scenele tapiseriilor, brodate 
în culori diferite, sînt luate din istorisirile greceşti, deseori apărînd Andromeda, 
Amymone şi Orfeu%. Babylonienilor le place mai ales Orfeu, poate 
fiindcă-l preţuiesc pentru tiara şi pantalonii lui largi, dar nu datorită 

muzicii sau cîntecelor cu care el alina lumea. Au ţesut chipul lui Datis, pus 
pe distrugerea insulei Naxos, cît şi pe cel al lui Artaphernes, asediind 
Eretria?!. Au mai ţesut şi pretinsele victorii dobîndite de Xerxes, cum ar fi 
cele de la Termopile“?. Mai sînt şi alte picturi, după un gust specific 
mezilor, de pildă, rîuri revărsate, un pod peste mare şi străpungerea 
muntelui Athos. Damis pretinde că au vizitat şi o încăpere a bărbaţilor, al 
cărei tavan a fost construit în formă de cupolă, asemenea bolţii cereşti. 
Acesta era acoperit cu lapislazuli, o piatră de un albastru adînc ca cerul. 
Sus de tot, aproape de vîrful cupolei, erau rînduite statui de aur ale zeilor, 
la care ei se închină, dînd impresia că parcă plutesc. Aici regele împarte 
dreptatea, iar patru păsări de aur, atîrnate de tavan, îi amintesc de 
Adrasteia, făcîndu-l atent să nu se înalțe deasupra oamenilor. Se spune 
că aceste chipuri simbolice au fost potrivite de Magi, căci numai ei puteau 
intra în palat, şi ele sînt numite „limbi ale zeilor”. 


XXVI. În privinţa magilor, Apollonios a găsit de cuviinţă să spună lucruri 
favorabile, cum că i-a întâlnit, că a învăţat cîte ceva de la ei şi că, la rîndul 
lui, i-a învăţat şi el altele, înainte de a pleca. Damis însă n-a luat parte la 
discuţiile înţeleptului cu magii, căci acesta nu i-a îngăduit să-l însoţească, 
atunci cînd mergea la ei. El aminteşte doar că înțeleptul i-a vizitat pe magi 
la amiază şi la miezul nopţii. Damis l-a întrebat odată pe Apollonios: 

— Ce-i cu magii? Ce părere ai despre ei? 

— Sînt înţelepţi, a răspuns Apollonios, dar nu întrutotul. 


XXVII. Dar despre toate acestea, mai tîrziu. Sosind în Babylon, satrapul 
care comanda marile porţi a aflat că Apollonios a venit să cunoască ţara. 
I-a pus în faţă o statuie aurită a regelui, în faţa căreia cine nu se prosterna, 
sărutînd-o, nu putea intra în ţară. Numai solilor împăratului roman nu li 
s-a cerut aceasta. Oricare altul dintre solii barbari sau dintre călătorii care 
trec prin ţară e oprit pe loc dacă nu-şi arată respectul faţă de statuie, 
îngenunchind. Acestea sînt proastele obiceiuri la barbari, care par să 
necesite grija unui satrap! Cînd Apollonios a zărit chipul, a întrebat: „Cine 
este acesta?” Auzind că este regele, a adăugat: „De mare preţuire se va 
bucura omul pe care voi îl cinstiţi prosternîndu-vă, dacă eu îl voi lăuda şi-l 
voi găsi om de bine”. Şi spunînd aceasta a trecut de poartă. Satrapul foarte 
mirat, s-a luat după el, l-a oprit, luîndu-l de mînă şi l-a-ntrebat, printr-un 
tălmaci, care-i este numele, patria, cu ce se îndeletniceşte şi de ce a venit 
pe aici. Pe lîngă acestea, şi-a mai notat într-un registru felul în care era 
îmbrăcat, înfăţişarea sa, poruncindu-i să-l aştepte. 


XXVIII. Apoi a alergat la oamenii cărora li se spune „urechile regelui”, l-a 
descris pe Apollonios, după ce le-a spus că a refuzat să se prosterneze şi 
că pare un om deosebit. Aceştia au poruncit să fie adus în faţa lor, i-au 
arătat preţuire şi nu i-au făcut nici un rău. După ce a venit mai marele lor, 
acesta l-a întrebat de ce-l dispreţuieşte pe rege. 

— Nu-l dispreţuiesc încă, răspunse Apollonios. 

— Dar ai putea să-l dispreţuieşti? 

— O, cerule, poate că aş face-o dacă, după ce l-aş întîlni, aş găsi că nu 
este un om bun. 

— Ce daruri îi aduci? 

Apollonios a spus că-i va dărui „bărbăţia”, „dreptatea” şi alte asemenea 
virtuţi. 

— Pe care dintre acestea, bănuieşti tu că nu le are regele? 

— Nu bănuiesc nimic; dar chiar dacă le are, vreau doar să-l învăţ cum 
să le practice, spuse Apollonios. 

— De bună seamă că, doar practicîndu-le, a putut redobîndi regatul pe 
care-l vezi, după ce l-a pierdut, şi a putut să-şi întemeieze din nou casa, nu 
fără suferinţe şi griji. 

— Dar de câţi ani şi-a redobîndit domnia? 

— De trei ani, în ultimul intrînd abia acum două luni. 

Atunci Apollonios şi-a arătat părerea, după cum obişnuia, spunînd: 

— O, păzitor al persoanei regelui, sau cum s-ar cuveni să te numesc, 
Darius’, tatăl lui Cyrus şi al lui Artaxerxes, a fost stăpîn al regatului timp 
de şaizeci de ani, dacă nu mă înşel, şi, pe cît se spune, simțind că i se 
apropie sfîrşitul, a oferit „Dreptăţii” un sacrificiu şi a invocat-o astfel: „O, 
stăpînă, oricare ai fi tu”. Aceasta arată că el a dorit dreptatea, fără a o 
cunoaşte încă, fără să creadă că a dobîndit-o. Şi-a crescut cei doi fii cu atîta 
nechibzuinţă, încît aceştia şi-au ridicat armele unul împotriva celuilalt. 
Astfel, unul dintre ei a fost rănit, iar celălalt ucis de fratele lui". Iar tu vrei 
să mă faci să cred că regele vostru, care nu a ştiut cum să-şi păstreze 
tronul, îmbină deja toate vituţile, că este un model de urmat? Dacă doreşte 
cu adevărat să devină mai bun, voi, nu eu, veţi avea de cîştigat. 

Barbarul îşi întoarse privirile şi spuse: 

— O, mare noroc ne-a trimis nouă Cerul! Căci numai un om bun, prieten 
cu alt om bun, poate face lucruri şi mai bune, iar el îl va face încă şi mai 
bun, şi mai înţelept şi mai plăcut pe regele nostru. Căci toate aceste însuşiri 
se văd limpede la acest bărbat. 

L-au dus prin urmare în palat şi au anunţat tuturor vestea cea mare, 
cum că omul care se aflase în faţa porţilor regelui este un înţelept, de neam 
grec, fiind un bun sfetnic. 


XXIX. Cînd regele a fost încunoştinţat, s-a întîmplat ca el să ia parte la un 
sacrificiu împreună cu magii, căci riturile se desfăşurau sub supravegherea 
sa. L-a chemat pe unul dintre magi şi i-a spus: 

— Visul pe care ţi l-am povestit astăzi, cînd m-ai vizitat dimineaţa la 
trezire, s-a adeverit. 

Iată visul apărut regelui: se făcea că el era Artaxerxes, fiul lui Xerxes”, 
şi că a luat înfăţişarea acestuia. Ca atare era foarte speriat ca nu cumva să 
se schimbe ceva în ce priveşte soarta sa, căci astfel tălmăcise el schimbarea 
înfăţişării sale. Dar, după ce a auzit că noul venit era un grec şi un înţelept, 
şi-a adus aminte de Temistocles din Atena care, cîndva, venit din Grecia, 
a trăit pe lîngă Artaxerxes ca prieten, fapt ce i-a fost de folos nu numai 
regelui, ci şi lui însuşi. Astfel, ridicînd dreapta, regele a spus: „Chemaţi-l, 
căci aş vrea să începem cît se poate de frumos relaţiile noastre; ar fi bine 
ca el să mi se alăture întru sacrificiile şi rugăciunile ce le vom face.” 


XXX. Aşadar, Apollonios a intrat în palat, însoţit de o mulţime mare de 
oameni, căci se aflase că noul venit este bine primit de rege, care e foarte 
bucuros de venirea lui. Iar Apollonios, trecînd prin palat, n-a aruncat nici 
o privire minunilor de acolo, mergînd printre ele ca şi cum ar fi umblat pe 
un drum oarecare. Strigîndu-l pe Damis, îi spuse: 

— M-ai întrebat ieri care e numele femeii din Pamphylia despre care se 
spune că era prietenă cu Sappho şi că a compus imnuri pe care le cînta 
în cinstea zeiţei Artemis din Perge în modul eolian şi pamfilian’®. 

— Te-am întrebat, e drept, dar nu mi l-ai spus. 

— Am zis că nu ţi-l spun, prietene, dar ţi-am explicat modurile în care 
au fost scrise imnurile, numele lor, şi am arătat cum modul eolian a atins 
sunetele cele mai acute, şi apoi, prin evoluţie, a devenit modul pamphylian. 
Apoi discuţia a alunecat spre altceva. Tu n-ai mai revenit cu întrebarea. Ea 
se numea Demophyle, era o femeie înţeleaptă, avea în felul lui Sappho un 
cerc de fecioare pe care le instruia, a compus poeme, unele de dragoste, 
iar altele imnuri. Imnul către Artemis, inspirat din Sappho, a fost transpus 
de ea şi se cîntă după aceleaşi moduri ca odele safice. 

Cît de departe a fost de a fi uimit de rege, de pompa şi de fastul regal 
se vede şi din faptul că nu a acordat nici o atenţie unor asemenea lucruri, 
vorbind despre orice, în loc să arunce măcar o privire spre podoabele 
palatului. 


XXXI. Regele l-a zărit de departe că se apropie de el, căci curtea templului 
unde se afla era destul de mare şi a stăruit asupra faptului că el l-a 
recunoscut pe înţelept. Cînd au ajuns aproape unul de altul, regele a 
strigat cu voce tare: 

— Acesta este Apollonios, pe care Megabates, fratele meu, pretinde că 
l-a văzut în Antiochia, respectat şi admirat de oameni de bine şi pe care 
mi l-a descris, întocmai cum îl văd. 

Iar cînd Apollonios s-a apropiat şi i-a urat voie bună, regele i-a vorbit 
în limba greacă şi l-a îndemnat să ia parte la sacrificii. Tocmai se pregătea 
să sacrifice Soarelui un cal alb, crescut în Nisaia, de mare preţ şi acoperit 
cu podoabe ca pentru o ceremonie”. Dar Apollonios a spus: 

— O rege, jertfeşte cum vrei tu, dar pe mine lasă-mă s-o fac în felul meu. 

Apoi a luat tămiie într-o mînă, spunînd: 

— O Soare, ţine-mi tovărăşie atît timp cît crezi de cuviinţă pe pămînt şi 
cît doresc eu; fă-mi plăcerea să cunosc bărbaţi de valoare, să nu aflu 
nimic despre cei prefăcuţi şi nici cei haini să nu afle nimic de la mine. 

Şi, spunînd acestea, a aruncat tămiia în foc, privind cum fumul se 
înalţă, în ce parte se îngroaşă, cum se încolăceşte, uitîndu-se şi la focul 
care ardea curat, prevestitor de bine. Atunci întinzînd mînă spre flacără, a 
grăit: 

— Urmează-ţi jertfa, o rege, după cum sînt datinile voastre, căci obiceiurile 
mele le-ai văzut. 


XXXII. A părăsit locul sacrificiului ca să nu fie părtaş la vărsarea de sînge. 
După sacrificiu, s-a apropiat şi a spus: 

— O rege, ştii oare bine limba greacă sau doar o rupi pe greceşte, ca 
să-ţi dai seama despre ce e vorba şi că să nu pari rău crescut faţă de 
oaspeţi, dacă ar sosi vreun grec? 

— O ştiu la fel de bine ca limba maternă, poţi spune ce vrei, căci, fără 
îndoială, de asta mă întrebi. 

— Aşa e. Ascultă-mă deci. Dorinţa mea este să ajung în India. Dar nu 
vreau să trec de regatul vostru fără a mă opri. Auzisem că eşti un om 
deosebit, însă am văzut chiar eu pe dată că eşti fără cusur. Doresc să 
cunosc înţelepciunea voastră, cultivată de către magi. Mai vreau să aflu, 

de asemenea, dacă ei sînt într-adevăr atît de pricepuţi în treburile divine, 
pe cît se spune. Înţelepciunea mea este cea a lui Pitagora, bărbatul din 
Samos, care m-a învăţat să cinstesc zeii şi să-i ascult, după cum ai constatat, 
să le simt prezenţa, şi dacă-i văd şi dacă nu; deseori vorbesc cu ei şi mă 
îmbrac cu ţesături din fibre vegetale, fire care nu sînt luate de pe piei de 
oi; port veşminte de in, care creşte pur, din elemente curate, ivite din apă 
şi pămînt. lar obiceiul de a-mi lăsa părul să crească în voie, după cum 
vezi, cît şi faptul că mă feresc de hrana provenită din vieţuitoare, l-am 
deprins tot de la Pitagora, ca parte a înţelepciunii lui. Ca atare, nu pot fi 
nici pentru tine, nici pentru oricare altul tovarăş de banchete, de viaţă 
dulce şi îmbelşugată. Dacă însă ai greutăţi de netrecut sau dacă te afli 
într-un impas, le-aş da eu de rost la toate, căci nu numai că ştiu ce trebuie 
făcut, dar ştiu şi ce se va întîmpla, înaintea ta“. 

Acestea sînt întrevederile pe care le-a avut Apollonios, după spusa lui 
Damis. Apollonios însuşi a întocmit o epistolă despre aceste lucruri; în 
epistolele sale a reprodus multe alte discuţii de acest fel care au avut loc 
în diferite împrejurări. 


XXXIII. Cum regele spunea că e foarte bucuros şi că e mai încîntat de 
venirea lui decît dacă ar fi dobîndit, pe lîngă bogăţiile sale, averile Indiei 
şi ale Persiei, a adăugat că Apollonios se cuvine să fie oaspetele său şi să 
împartă cu el acoperămîntul regal. Apollonios a spus: 

— Te-ai învoi, o rege, dacă ai veni în oraşul meu de baştină, Tyana, iar 
eu te-aş pofti să locuieşti unde locuiesc eu? 

— Cum să nu, dacă ai avea o asemenea casă în care să încapă nu numai 
garda şi păzitorii mei, ci şi eu însumi, cu tot fastul regal. 

— Pot atunci să mă folosesc de aceeaşi judecată, căci dacă ar fi ca eu 
să locuiesc după condiţia mea, m-aş mulţumi cu ceva de rînd, căci pe 
înţelepţi îi supără mai mult prisosul decît pe voi lipsa. Lasă-mă deci să fiu 
oaspetele unor oameni de acelaşi rang cu mine şi am să te vizitez cît de 
des vei dori. 

Regele s-a învoit, temîndu-se ca nu cumva Apollonios să ţină ascunsă 
vreo nemulţumire. Înțeleptul s-a dus aşadar să locuiască la un om cumse- 
cade din Babylon, care, pe lîngă asta, era şi un om dintr-o familie distinsă. 
Înainte de a termina masa, a sosit un eunuc, aducînd o veste: 

— Regele îţi acordă, spuse el, împlinirea a zece dorinţe şi îţi dă voie să 
le numeşti tu însuţi, dar te roagă să nu-i ceri lucruri lipsite de preţ, căci 
vrea să-ţi arate atât ţie, cît şi nouă, mărinimia lui. 

Apollonios a primit ştirea bucuros şi a întrebat: 

— Cînd trebuie să i le cer? 

— Miine. 

Solul a plecat pe dată la toţi prietenii şi la toate rudele regelui şi le-a 
poruncit să fie de faţă cînd înțeleptul va prezenta cererile sale şi va primi 
aceste semne de cinstire. Damis spune că el şi-a dat de îndată seama că 
Apollonios nu va cere nimic, căci îi ştia felul său de a fi şi îl auzise înălțînd 
către zei rugămintea: „O zei, Lăsaţi-mă să am puţin şi să n-am nevoie de 
nimic”. Văzîndu-l preocupat, ca unul care are o grijă pe suflet, socoti că 
avea de gînd să-şi formuleze cererile, dar că stătea la cumpănă ce şi cât 
să-i ceară. Spre seară, Apollonios spuse: 

— Mă întreb, o Damis, de ce barbarii îi socotesc pe eunuci destul de 
caşti pentru a-i lăsa să intre în încăperile femeilor. 

— Dar, a spus celălalt, e limpede şi pentru un copil. Întrucât retezarea 
unei anume părţi a trupului îi fereşte de dorinţa simţurilor, ei sînt primiţi 
în încăperile femeilor, chiar de-ar fi să doarmă în pat cu ele. 

— Crezi că acest fapt le-a îndepărtat cumva orice dorinţă de a iubi sau 
orice putinţă de a se uni cu femeile? 

— Pe amîndouă, căci dacă tai unui bărbat o anume parte a trupului, care 
aţiță la nebunie, valul iubirii nu te mai cuprinde. 

După un scurt răstimp, Apollonios a spus: 

— Am să-ţi dovedesc mîine că şi eunucii pot iubi şi că dorinţa, care li se 
citeşte în ochi, nu le-a pierit, ci rămîne întocmai unui jar gata să se 
aprindă; căci trebuie să se întîmple vreun fapt care îţi va respinge părerea. 
Chiar dacă ar exista un mijloc omenesc care să aibă o asemenea forţă 
tiranică încît să smulgă din suflet atracţia sexuală, tot n-ar trebui, mi se 
pare, să-i socotim pe eunuci caşti. Presupunînd că ar fi, ei sînt siliţi să facă 
astfel, în neputinţă de a iubi. Căci castitatea constă în a te împotrivi 
pasiunii, cînd simţi dorinţa şi pornirea senzuală, şi în abţinerea ce se ridică 
deasupra nebuniei care este patima. 

Damis a răspuns: 

— La acestea să ne gîndim mai tîrziu. Mai bine să ne socotim ce vom 
răspunde mîine propunerii strălucite a regelui. Probabil că n-ai să-i ceri 
nimic, dar trebuie să ai grijă să fii prudent, ca nu cumva să pari că refuzi 
orice dar al regelui ca urmare a unui orgoliu deşert, căci ai văzut în ce fel 
de ţară ne aflăm şi că sîntem în întregime în puterea lui. Trebuie să te 
fereşti de învinuirea de a-l sfida şi să te gîndeşti că, deşi acum avem 
destule provizii ca să ajungem în India, nu avem destule ca să ne întoarcem. 
Pe deasupra nu mai avem bani. 


XXXIV. Prin asemenea argumente a încercat Damis să-l înduplece pe 
Apollonios să nu refuze primirea favorurilor ce i-ar fi fost oferite. Dar 
acesta, ca şi cum ar fi fost de partea argumentelor aduse de prieten, i-a 
spus: 

— Nu cumva, Damis, ai uitat să dai cîteva pilde? Am să dau eu atunci: 
Eschines“!, fiul lui Lysanias, a venit la Dionysios din Sicilia, pentru bani; 
Platon a traversat, se spune, de trei ori Charybda, pentru bogăţia Siciliei; 
Aristippos din Cyrene“, Helikon din Cyzic şi Phyton®, cînd a fost exilat 
din Rhegium, s-au aruncat atît de adînc în vistieria lui Dionysos, încît cu 
greu au reuşit să se smulgă de acolo. Şi de Eudoxos din Cnidos** se spune 
că, odată ajuns în Egipt, a recunoscut că a venit după bani şi nu s-a tîrguit 
el oare cu regele? Şi, ca să nu lungesc prea mult vorba, se spune că 
Speussipos, atenianul, a ţinut atît de mult la bani încât s-a grăbit să ajungă 
în Macedonia, la căsătoria lui Cassandros, unde a compus cîteva poeme 
lipsite de orice har, cîntîndu-le în public în schimbul unor stipendii“. Dar 
eu socotesc, Damis, că un bărbat înțelept riscă mai mult decît cei ce 
rătăcesc pe mări şi decît cei ce se luptă cu armele. Invidia îl atacă mereu, 
fie că tace ori vorbeşte, dacă lucrează sau trîndăveşte, dacă se duce la 
cineva ori primeşte pe cineva, dacă vorbeşte sau nu vorbeşte cuiva. Un 
asemenea om trebuie să se întărească ca într-o armură împotriva iubirii de 
arginţi; să se gîndească că un bărbat înţelept, care cedează în faţa lenei, 
furiei şi pasiunii, plăcerii de a bea şi care e gata să facă orice, împins de 
moment, va fi poate iertat faţă de asemenea greşeli; dar dacă se pleacă în 


38 VIAŢA LUI APOLLONIOS DIN TYANA 


faţa lăcomiei de a strînge bani, nu va fi iertat din pricină că uneşte în el 
esenţa tuturor relelor. Căci firesc este să fii supus banilor, numai dacă eşti 
deja robul pîntecului, al veşmintelor, al vinului sau al vieţii desfrînate. Pe 
cît înțeleg, tu îţi închipui, poate, că e mai lipsit de însemnătate să greşeşti 
la Babylon decît la Atena sau la jocurile olimpice ori pythice. Şi nu gîndeşti 
că pentru un înţelept Grecia este pretutindeni, că pentru el nici un loc sub 
soare nu poate fi deşert sau barbar, întrucît trăieşte priveghiat de Virtute? 
Şi, chiar de vede puţini oameni, nu uita că el este privit de zeci de mii de 
ochi. Dacă ţi s-ar înfăţişa, să zicem, un atlet, o Damis, unul din cei ce se 
antrenează la lupte şi la box, desigur că-i vei cere, dacă ar dori să ia parte 
la jocurile olympice sau dacă s-ar duce în Arcadia, să se comporte ca un 
om cu suflet nobil şi bun“; şi, pe Zeus, dacă s-ar anunţa deschiderea 
jocurilor Nemeene sau a celor Pythice, i-ai sugera să fie atent la condiţia lui 
fizică, întrucît aceste jocuri sînt vestite, iar cursele de alergări de aici sînt 
cele mai preţuite în toată Grecia. Dar, te întreb, dacă Filip” ar celebra 
jocuri, pentru că a cucerit un oraş, sau dacă fiul său, Alexandru, ar sărbători 
nişte jocuri pentru propriile sale izbînzi, l-ai sfătui oare pe acest atlet să-şi 
părăsească antrenamentul, să nu mai fie plin de avînt, pentru că întrecerea 
ar avea loc la Olynthos sau în Macedonia sau în Egipt, iar nu la greci pe 
stadioanele Greciei? 

Din pricina acestor cuvinte pline de înţelepciune, Damis spune că s-a 
ruşinat atît de tare încât s-a înroşit de cele spuse şi i-a cerut iertare lui 
Apollonios pentru că, cunoscîndu-l prea puţin, a îndrăznit să-i dea sfaturi, 
aducînd asemenea argumente. Dar, înţelegîndu-l, înțeleptul i-a spus: 

— Ai încredere în mine, căci n-am vrut să te umilesc, ci doar să-ţi arăt ce 
gîndesc. 


XXXV. În ziua următoare a venit eunucul ca să-l cheme pe Apollonios la rege. 

— Voi sosi, a spus el, de îndată ce-mi voi împlini datoriile faţă de zei. 

A împlinit aşadar sacrificiul obișnuit şi a înălţat rugi. În drum spre rege, 
lumea îl privea şi se minuna de felul său de a fi. Cînd a păşit înăuntru, 
regele i-a spus: 

— Îţi ofer împlinirea a zece cereri, socotindu-te un bărbat cum nimeni 
altul n-a mai venit aici din Grecia. 

— Nu vreau să le primesc pe toate, ci doar o singură favoare mai de preţ 
decît zeci de daruri şi pentru care te rog din toată inima. 

Apoi a început să povestească întîmplările eretrienilor, începînd de la 
Datis. 

— Cer, aşadar, a spus el, ca acest neam sărman să nu mai fie hărțuit în 
hotarele sale de pe colină, ci să i se dea voie să cultive în linişte petecul 
de pămînt pe care Darius i l-a dat în folosinţă ; căci tare greu le-ar fi dacă 
nu-şi vor păstra pămîntul care li s-a acordat în schimb, după ce au fost 
alungaţi de pe teritoriul lor. 

Regele s-a învoit şi a spus: 

— Eretrienii pînă mai ieri au fost duşmanii mei şi ai părinţilor mei, căci 
odinioară au ridicat armele împotriva noastră şi de aceea au fost lăsaţi în 
voia soartei, doar vor pieri. Pe viitor însă ei vor fi trecuţi în înscrisuri, ca 
prieteni ai mei, şi vor fi conduşi de un satrap, un om bun, care va împărţi 
dreptate în ţară. Dar de ce nu vrei să primeşti celelalte nouă daruri? 

— Pentru că, a răspuns el, nu mi-am făcut nici un prieten aici. 

— Dar tu n-ai nevoie de nimic? 
— Ba da, a răspuns Apollonios, am nevoie de nişte fructe şi de piine, 
căci cu acestea mă ospătez cu deosebită plăcere. 


XXXVI. Pe cînd discutau asemenea lucruri de faţă cu alţii, s-a auzit zarvă 
înteţindu-se dinspre palat. Eunucii şi femeile strigau laolaltă. Şi iată de ce: 
un eunuc fusese prins cu una din soțiile regelui, culcat pe un pat, tocmai 
cînd păcătuia. Paznicii haremului începuseră să-l tragă de păr ca pe sclavii 
regelui. Cel mai bătrîn dintre eunuci a spus că şi-a dat seama că eunucul 
cu pricina simte ceva deosebit pentru femeia aceea şi că deja îi interzisese 
să vorbească cu ea, să-i atingă gîtul ori mîna sau s-o îngrijească în mod 
deosebit, deşi era liber să facă acelaşi lucru cu celelalte soţii. Acum a fost 
prins stînd culcat alături de ea, ca un bărbat cu o femeie. Atunci Apollonios 
a privit la Damis, ca şi cum ar fi vrut să-i arate că judecata, potrivit căreia 
un eunuc poate avea sentimente de iubire, s-a adeverit. Regele a spus 
celor de faţă: 

— E ruşinos, o bărbaţi, ca, de faţă cu Apollonios, să fim nevoiţi să 
discutăm pe larg despre castitate, schimbînd subiectul. El judecă însă 
lucrurile mai bine decît noi. Ce pedeapsă porunceşti Apollonios? 

— De bună seamă, să-l laşi să trăiască, a răspuns Apollonios, spre 
mirarea celor de faţă. 

La acestea regele s-a înroşit şi a spus: 

— Nu crezi că merită să moară de mai multe ori pentru că s-a strecurat 
în propriu-mi pat? 

— Dar răspunsul meu, o rege, nu se datorează dorinţei de a trece cu 
vederea ofensa adusă, ci mai degrabă intenţiei de a-l pedepsi în felul care-l 
va durea cel mai mult. Căci dacă el trăieşte cu această racilă a neputinței 
şi nu poate să-şi găsească desfătarea nici în mîncare ori în băutură, nici în 
spectacolele cîte te încîntă pe tine şi pe tovarășii tăi, şi dacă inima-i va 
tresări cînd se va trezi pe neaşteptate din somn — lucru care se întîmplă 
adeseori îndrăgostiţilor — ce alt chin asemănător îl va mai putea mistui şi ce 
foame îi va mai roade în aşa fel măruntaiele? Într-adevăr, numai dacă nu 
e unul din aceia care vor să trăiască cu orice preţ, el te va implora, o rege, 
să-i iei zilele sau şi le va lua el singur, deplîngînd faţă de toţi ziua în care 
n-a avut norocul să fie ucis pe dată®. 


XXXVII. Într-o zi regele se pregătea să plece la o vînătoare în parcul în 
care barbarii lasă să crească lei, urşi şi pantere şi i-a cerut lui Apollonios să 
ia parte la vînătoare”. 

— Ai uitat, o rege, a spus acesta, că niciodată n-am fost de faţă nici la 
sacrificiile tale. Şi, afară de asta, nu-mi face plăcere să atac animale 
chinuite şi duse în sclavie împotriva naturii lor. 

Regele, întrebîndu-l care este cel mai statornic şi mai sigur mod de a 
conduce un popor, Apollonios a răspuns: „A respecta pe mulţi şi a avea 
încredere în puţini”. 

Altă dată, guvernatorul Siriei a trimis o solie în legătură cu două sate 
care, cred eu, erau vecine cu Zeugma”! ; el susţinea că aceste sate au fost 
din vechime supuse lui Antiochos şi lui Seleucos7?, dar că în prezent”, deși 
aparţin romanilor, se află sub stăpînirea regelui; întrucît arabii şi armenii 
nu tulbură aceste aşezări, regele, depăşind hotarele vastului său regat, 

ridică de aici tributuri, ca şi cum satele i-ar fi aparţinut lui, şi nu romanilor. 
Regele a trimis solia afară din încăpere şi a spus: 

— Aceste sate, Apollonios, au fost primite de strămoşii mei de la regii 
mai înainte pomeniţi, întrucît ei au putut să hrănească cum se cuvine 
animalele sălbatice pe care noi le prindem în ţara noastră şi le trimitem 
dincolo de Eufrat”. Romanii însă, ca şi cum ar fi uitat faptul acesta, au 
adoptat tactica de a susţine că acest lucru e ceva nou şi nedrept. Care ţi se 
pare a fi rostul soliei? 

— Intenţiile lor, o rege, sînt cumpătate şi cinstite. Ei doresc doar să 
obţină, cu consimţămîntul tău, satele cu pricina. Pentru că se află pe 
pămîntul lor, ei ar putea să le ocupe şi fără încuviințarea ta. 

A mai spus că, după părerea sa, ar fi o greşeală ca regele să intre în 
conflict cu romanii pentru nişte aşezări atît de neînsemnate aparţinînd 
unor simpli particulari. A mai spus că ar fi o greşeală şi mai mare să se 
lupte cu romanii, chiar din pricini mai serioase. Regele, îmbolnăvindu-se, 
el l-a vizitat şi a cuvîntat atît de convingător şi cu credinţă despre suflet, 
încît regele şi-a revenit şi a declarat curtenilor că Apollonios i-a făcut atîta 
bine, încît acum dispreţuieşte nu numai puterea lui regească, ci pînă şi 
moartea. 


XXXVIII. Într-o zi regele îi arăta lui Apollonios tunelul de sub Eufrat. 

— Ce părere ai de această minune, îl întrebă el. 

Apollonios îi răspunse, pentru a micşora trufia acestor cuvinte: 

— Ceea ce ar fi uimitor, o rege, ar fi să poţi trece cu piciorul un fluviu 
atît de adînc şi cu neputinţă de traversat prin vad. 

Cînd regele i-a arătat întăriturile Ecbatanei, zicînd că acolo e „împărăţia 
zeilor”, Apollonios spuse: „Nu, fără îndoială, nu, aceasta nu e locuinţa 
zeilor” şi poate nici măcar locuinţă de oameni; oraşul lacedemonienilor e 
lipsit de ziduri”. Într-o zi, pe cînd regele judeca un proces între diferite 
sate, se lăudă faţă de Apollonios că cercetările duraseră timp de două zile. 

— E bine să nu fii grăbit, răspunse înțeleptul, cînd vrei să găseşti 
dreptatea. 

Altă dată, pe vremea cînd veniturile regatului sporiseră prin fondurile 
ridicate de la supuşi, regele a deschis încăperile vistieriei, arătîndu-i lui 
Apollonios banii săi în speranţa că-l va face să năzuiască bogăţia. Dar 
acesta, fără a arăta nici cea mai mică mirare pentru ce vedea, spuse: 

— Pentru tine, rege, toate acestea înseamnă bogăţie, dar pentru mine e 
totuna cu pleava în vînt. 

— Cum aş putea atunci să-i folosesc cît mai bine? 

— Cheltuindu-i cu folos, răspunse Apollonios, căci eşti rege. 


XXXIX. După ce i-a spus regelui multe asemenea lucruri şi dîndu-şi seama 
că regele e gata să urmeze sfaturile pe care i le-a dat, judecînd că a stat 
destul în tovărăşia magilor pentru a afla ce-l interesa, a spus: 

— Hai, Damis, să ne îndreptăm spre indieni. Căci corăbierii care au 
aruncat ancora la lotofagi, după ce au gustat din lotuşi, au fost abătuţi de 
la obiceiurile lor”. Iar noi, deşi n-am gustat nimic în această ţară, constat 
că rămînem aici mai mult decît se cuvine. 

— Sînt de aceeaşi părere, răspunse Damis. Dar, amintindu-mi de pre- 
zicerea ta, cînd ai cercetat cazul leoaicei, aşteptam să se scurgă timpul 

prezis”. Nu s-a scurs în întregime, căci nu sîntem aici decît de un an şi 
patru luni. Va fi bine oare de vom pleca acum? 

— Regele nu ne va lăsa să plecăm, Damis, spuse Apollonios, înainte de 
scurgerea celei de-a opta luni. Vezi doar că este un om de vază şi care 
merită ceva mai mult decît să domnească peste barbari. 


XL. Cînd, în sfîrşit, s-au hotărît să plece şi regele le-a îngăduit plecarea, 
Apollonios îşi aminti de împlinirea cererilor făgăduite de rege, pe care le 
amînase pînă în ziua cînd va avea adevăraţi prieteni. Atunci îi spuse: 

— O, cel mai bun dintre regi, nu mi-am răsplătit gazda şi datorez 
răsplată şi magilor. Ai tu grijă de ei şi plăteşte-mi datoria faţă de aceşti 
oameni înţelepţi ce-ţi sînt cu totul devotați. 

Fermecat, regele îi răspunse: 

— Am să-ţi arăt mîine cît sînt magii de invidiat, căci îi voi răsplăti din 
plin, dar tu, pentru că n-ai nevoie de nimic, îngăduie cel puţin ca aceştia 
să primească de la mine bani şi orice şi-ar dori. 

Zicînd acestea, îi arătă pe Damis şi pe însoțitorii lui Apollonios. Dar şi 
ei refuzară. 

— Vezi, aşadar, o, rege, spuse Apollonios, cît de multe „mîini” am şi cât 
de asemănătoare sînt între ele? 

— Ia cel puţin o călăuză, spuse regele, şi nişte cămile ca să vă ducă, căci 
drumul e prea lung ca să-l străbateţi doar pe jos. 

— Fie, răspunse Apollonios, căci se spune că drumul e prost şi greu de 
străbătut fără aceste animale. De altminteri, cămila este uşor de hrănit şi-şi 
găseşte cu repeziciune hrana, chiar în lipsa păşunii. Mai e nevoie şi de apă, 
pe care s-o ducă în burdufe, ca pe vin. 

— Timp de trei zile, spuse regele, ţinutul e fără apă. Apoi dai de mare 
belşug de rîuri şi izvoare. Trebuie să urmezi drumul care străbate Caucazul'8. 
Acolo găseşti din belşug tot ce-ţi trebuie pentru trai, iar ţara e prietenă cu noi. 

Şi cum regele îl întrebă ce îi va aduce la întoarcere din Indii, Apollonios 
răspunse: 

— Un dar plăcut, o, rege, căci dacă tovărăşia acelor oameni mă va face 
mai înţelept, am să mă întorc şi mai bun decît sînt acum. 

Auzind acestea, regele îl îmbrăţişă şi îi spuse: 

— Poţi să te reîntorci, căci acesta e un dar plăcut. 


CARTEA A DOUA 


I. Aşadar, cam pe la începutul verii, ei au părăsit Babylonul pe cămile, 
însoţiţi de călăuză. Mai aveau un om care se-ngrijea de cămile şi de toate 
vietăţile de care aveau nevoie, din care regele le dăduse din belşug. 
Ţinutul pe care-l străbăteau era bogat şi satele îi primeau cu respect, căci 
prima cămilă din şir purta pe frunte un lanţ de aur, ca să ştie cei care-i 
întîlneau că regele trimisese pe-acolo un prieten de-al său. Apropiindu-se 
de Caucaz!, ei mărturisesc că pămîntul era din ce în ce mai plăcut mirositor. 


II. Putem socoti Caucazul ca începutul munţilor Taurus care traversează 
Armenia, Cilicia, Pamfilia şi, ajungînd la Mycale, se sfîrşesc în marea pe ale 
cărei ţărmuri locuiesc carienii. Promontoriul Mycale poate fi socotit ca 
extremitatea Caucazului şi nu, după cum spun unii, ca începutul lui?. Căci 
muntele Mycale nu e prea înalt, în timp ce culmile Caucazului se înalţă atît 
de falnic încît împiedică razele soarelui să ajungă pe pămînt. Caucazul 
îmbrăţişează, împreună cu Munţii Antitaurus, toată partea Sciţiei care se 
mărgineşte cu India, începînd de la Lacul Maeotis, de-a lungul țărmului 
stîng al Pontului’. Este un lanţ lung de aproape 20 000 de stadii, căci 
aceasta este măsura teritoriului cuprins de cotul Caucazului. Cît despre 
cele ce se spun referitor la acea parte a munţilor Taurus care se află prin 
părțile noastre+, cum că s-ar întinde dincolo de Armenia, lucru de care 
lumea s-a îndoit o vreme, este astăzi adeverit de leoparzii care, după cum 
se ştie, sînt prinşi în Pamfilia, cea parfumată de plante aromate. Căci 
acestor fiare le plac mirosurile de aromate şi de îndată ce miros parfumul 
ajuns pînă la ei, de foarte departe, părăsesc Armenia, trec munţii în căutarea 
picăturilor de styrax, arbore dătător de gumă, ori de cîte ori vîntul bate 
dintr-acolo şi arborii lasă să li se prelingă picăturile. Se spune că odată a 
fost prinsă în Pamfilia, o femelă de leopard purtînd un lanţ de aur în jurul 
gîtului şi pe care era scris cu litere armenești : „REGELE ARSACES ZEULUI 
DIN NYSA”. Iar regele Armeniei pe atunci era tocmai acest Arsaces5. După 
cîte cred eu, regele, văzînd acest leopard, din pricina mărimii sale l-a 
consacrat lui Dionysos, „zeul din Nysa”, căci aşa i se spune zeului de către 
indieni şi de toate popoarele din răsărit, după Nysa din India“. Acest 
animal a stat un timp în captivitate şi s-a lăsat atins şi mîngiiat de mîna 
omului, dar, cînd primăvara a venit, a intrat în călduri — căci acesta e 
anotimpul în care leoparzii se-mperechează — a fugit în munţi, după un 
mascul, cu lanţ cu tot, şi aşa a fost prins, pe cînd era atras de miresmele 
aromatelor. Caucazul mărginește fruntariile Indiei de Media şi, printr-o altă 
coamă, coboară pînă la Marea Roşie”. 


III. Acest munte este, pentru barbari, prilej de legende care găsesc ecou 
şi la poeţii greci: Prometeu de pildă, din pricina iubirii sale pentru oameni 
se zice că a fost înlănţuit aici şi că un alt Heracles (căci ei nu vor ca acesta 

să se confunde cu Heracles tebanuD? n-a mai răbdat să vadă asemenea 
chin şi a ucis cu săgețile sale pasărea care ciugulea măruntaiele lui 
Prometeu. După o altă versiune, Prometeu a fost prins în lanţuri într-o 
grotă care se vizitează şi astăzi, la poalele muntelui, iar Damis susţine că 
lanţurile pot fi încă văzute, fixate în stîncă, dar că nu e uşor să ghiceşti din 
ce anume metal sînt făcute. Alţii pretind că Prometeu a fost înlănţuit pe 
vîrful unui munte, cu două piscuri, îndepărtate unul de altul cale de un 
stadiu, fiecare mînă fiindu-i legată de un pisc, într-atît era el de uriaş. Din 
ură faţă de vulturi, locuitorii ținutului Caucaz îi socotesc duşmani şi dau 
foc cuiburilor pe care le statornicesc aceste păsări pe stînci, aruncînd 
asupra lor săgeți aprinse. Le întind şi curse, spunînd că astfel ei îl răzbună 
pe Prometeu, într-atît aceşti oameni sînt stăpîniţi de amintirea mitului. 


IV. După ce au trecut de Caucaz?, călătorii noştri povestesc că au văzut 
oameni înalţi de patru coţi care aveau pielea pirlită de soare, iar apoi, după 
trecerea fluviului Indus, alţii, de cinci coţi. Pe cînd se îndreptau spre acest 
fluviu, iată ce au văzut demn de povestit: în timp ce mergeau pe clar de 
lună li s-a arătat o fantasmă. Îşi schimba mereu înfățișarea şi uneori 
dispărea cu totul. Apollonios îşi dădu seama despre ce e vorba şi începu 
să-i adreseze injurii, îndemnîndu-şi şi tovarăşii să facă la fel, căci numai 
aşa te poţi apăra împotriva unei astfel de primejdii. Iar fantasma s-a 
pierdut, scoţînd ţipete ascuţite, cum fac nălucile!?. 


V. 'Traversînd creasta muntelui pe jos, căci poteca era foarte abruptă, 
Apollonios l-a întrebat pe Damis: 

— Spune-mi, unde eram ieri? 

— În cîmpie. 

— Şi astăzi, unde sîntem? 

— În Caucaz, dacă nu mă înşel. 

— Aşadar, cînd erai jos? a întrebat din nou Apollonios. 

— N-are rost să mă întrebi aşa ceva. Ieri doar mergeam printr-o vale 
adîncă, iar astăzi sîntem aproape de cer. 

— Prin urmare, o Damis, eşti de acord că ieri străbăteam o vale, iar 
astăzi urcăm? 

— Fără îndoială, aşa e, doar dacă nu-s nebun! 

— Şi crezi cumva că există vreo deosebire între drumurile noastre şi că 
drumul de azi ţi-ar aduce vreun ce folos faţă de cel de ieri? 

— Da, pentru că ieri mergeam pe unde sînt mulţi oameni, iar astăzi merg 
pe unde sînt puţini. 

— Dar nu-i aşa că şi într-un oraş poţi părăsi străzile largi ca să mergi în 
locuri mai pustii? 

— N-am spus asta, ci numai că ieri am trecut de-a lungul satelor şi 
printre oameni, iar astăzi urcăm de-a lungul unui ţinut divin de frumos, pe 
unde nu se vede urmă de picior omenesc. Ai auzit doar de la călăuza 
noastră că barbarii spun că aici şi-au făcut locuinţă zeii. 

Şi totodată a ridicat ochii spre culmea muntelui. Dar, Apollonios, 
amintindu-şi de ce l-a întrebat la început, a spus: 

— Poţi să-mi explici, Damis, ce ai înţeles din cele ce sînt divine, 
călătorind atît de aproape de cer? 

— Nimic, a spus celălalt. 

— Ei bine, ar fi trebuit ca tu, urcat pe această creaţie atît de înaltă şi de 
divină, să dobîndeşti păreri mai limpezi despre cer, soare şi lună, pe care 
poate îţi închipui că le poţi atinge cu vîrful băţului, atît de aproape eşti de 
cer. 

— Ce ştiam ieri despre divin ştiu şi astăzi, şi nici o idee nouă nu mi-a 
venit în legătură cu asta. 

— Atunci Damis, tu ai rămas încă jos, în vale, şi n-ai cîştigat nimic, 
ajungînd aşa de sus. Să ştii că ce te-am întrebat la început nu era fără un 
anume temei. Tu însă credeai că am vorbit ca să glumesc cu tine. 

— Într-adevăr, o Apollonios, şi eu credeam că voi coborî de pe munte 
mai învăţat, căci am auzit spunîndu-se că Anaxagoras din Clazomenai!! 
urmărise mişcările astrelor cereşti de pe muntele Mimas, în Ionia, şi că 
Thales din Milet a făcut acelaşi lucru pe muntele Mycale, din patria sa. Se 
mai spune că unii s-au folosit ca loc de observaţie de muntele Pangeu, iar 
alţii de muntele Athos!?. Dar eu, care am urcat pînă la o asemenea înălţime, 
n-am coborit mai învăţat decît eram. 

— Nici ei, spuse Apollonios, deşi din aceste locuri cerul apare de un 
albastru mai adînc, astrele mai mari, iar soarele răsare din adîncul nopţii; 
toate acestea sînt de mult binecunoscute de crescătorii de oi şi capre. Cît 
despre chipul în care divinitatea are grijă de neamul omenesc şi îi place să 
primească cinstiri de la oameni, aceasta echivalează cu Virtutea, Dreptatea 
şi Cumpătarea. Nici una dintre ele nu se vor dezvălui celor ce urcă pe 
Athos ori pe Olimpul atît de admirat de poeţi, dacă sufletul lor nu le 
contemplă, acest suflet care, prin străduinţă, curat şi fără pată, se poate 
ridica, zic eu, cu mult deasupra Caucazului pe care-l zărim aici. 


VI. Trecînd de acest munte, ei întîlniră oameni ce călătoresc pe elefanţi şi 
alcătuiesc un popor aşezat între Caucaz şi rîul Cophen!5. Pentru că sînt 
foarte săraci, oamenii încalecă aceste animale. Cîţiva călăreau cămile de 
care indienii se slujesc pentru curse. Aceste cămile străbat mii de stadii pe 
zi, fără a-şi odihni deloc genunchii. Un indian, urcat pe o cămilă de acest 
fel, întîlnindu-i, întrebă călăuza încotro se îndreaptă. Cînd află ţinta 
călătoriei lor, tălmăci vestea nomazilor. Aceştia scoaseră strigăte de bucurie, 
îi invitară să se apropie şi, cînd ajunseră lîngă ei, le oferiră vin, pe care îl 
fac din curmale, şi miere, din acelaşi fruct. Le mai dădură hălci din carne 
de leu şi panteră, pe care tocmai îi jupuiseră. Apollonios şi oamenii săi 
primiră totul în afara cărnii şi-şi reluară drumul spre India, îndreptîndu-se 
spre Soare Răsare. 


VII. În timp ce se pregăteau să ia masa lîngă un izvor, Damis vărsă într-o 
cupă vin oferit de indieni, spunînd: „lată, pentru tine Apollonios, din 
partea lui Zeus Salvatorul!*, ca să faci o libaţie, căci n-ai băut vin de multă 
vreme. Dar cred că nu vei refuza acest vin, aşa cum faci cu cel din viţă de 
vie”. Totodată, el vărsă o libaţie, căci îl invocase pe Zeus. Apollonios 
începu să rîdă: 

— Nu-i aşa, Damis, că noi ne lipsim de bani? 

— Sigur că da, pe Zeus, după cum adesea ai dovedit-o. 

— Ne vom feri deci să primim o drahmă de aur sau de argint şi nu ne 
vom lăsa ademeniţi de un asemenea ban de preţ, deşi vedem că rămîn cu 
gura căscată în faţa lui nu numai oamenii de rînd, ci şi regii. Dar dacă 

cineva ne-ar da un ban fals de aramă, în locul unuia din argint sau de aur, 
îl vom primi noi oare, sub motiv că lumea nu se lăcomeşte după banii de 
aramă? De altminteri, indienii au bani de orichalc şi de bronz negru cu 
care îşi fac cumpărăturile. Cînd vom ajunge la indieni va trebui, desigur, să 
ne slujim de ei. Dacă aceşti nomazi de treabă, Damis, ne-ar dărui bani şi 
dacă m-ai vedea că îi refuz, ai insista tu oare să-i accept, atrăgîndu-mi 
atenţia că bani cu valoare sînt numai monedele bătute de romani sau de 
regele mezilor, în timp ce banii de aici nu sînt făcuţi decît dintr-un metal 
oarecare, bun pentru indieni? Dacă cumva m-ai îndupleca prin asemenea 
argumente, ce-ai să gîndeşti despre mine? Nu m-ai socoti un şarlatan şi un 
renegat al filozofiei? Nu m-ai dispreţui mai mult încă decât pe acei soldaţi 
lipsiţi de curaj, care-şi azvîrl cît colo scutul? Cu toate acestea, cine îşi 
aruncă scutul poate să-şi facă rost de unul, la fel de bun ca celălalt, după 
cum spune Arhiloh!5. Dar cum mai poţi să-ţi redobîndeşti înţelepciunea, 
dacă ai necinstit-o şi ai aruncat-o departe? Şi apoi, Dionysos mă va ierta, 
poate, că nu mă ating de vin; în schimb, dacă primesc să beau vin de 
curmale în locul vinului din struguri, el se va supăra, desigur, şi va spune 
că i-am nedreptăţit darul. De altfel, noi nu sîntem departe de acest zeu, 
căci ai auzit-o pe călăuza noastră spunînd că sîntem aproape de muntele 
Nysa, unde Dionysos săvirşeşte, dacă nu mă înşel, numeroase miracole. 
De altminteri oamenii se îmbată, Damis, nu numai cu băutura din struguri, 
ci şi cu cea din curmale. Ştii doar că am întîlnit indieni sub puterea acestei 
băuturi. Unii dănţuiesc pînă cad pe jos, iar alţii cîntă, rotindu-şi capul, cum 
fac la noi oamenii care şi-au petrecut toată noaptea bînd, fără a se opri la 
timp. Ai dovedit că socoteşti drept vin această băutură, oferind o libaţie lui 
Zeus, cu rugile de rigoare care se rostesc cînd bei vinul. Iată, Damis, ce am 
de spus în apărarea mea. Pe voi însă n-am să vă opresc de la vin. Ba chiar 
am să-ţi îngădui ca, alături de însoțitorii tăi, să mănînci şi carne. Am văzut 
că abţinerea nu v-a folosit la nimic. Acelaşi lucru mie însă îmi este folositor 
pentru că urmez principiile filozofice pe care mi le-am însuşit încă din 
copilărie. 

Damis şi însoțitorii lui ascultară această cuvîntare cu plăcere şi se 
grăbiră să-i facă o bună primire, gîndindu-se că-şi vor face călătoria mai 
uşoară, dacă vor avea un trai mai îmbelşugat. 


VIII. Au trecut fluviul Cophen cu bărcile. Cămilele însă l-au trecut pe jos, 
căci apa fluviului nu era adîncă. Au ajuns într-o provincie care aparţinea 
regelui şi unde se înalţă muntele Nysa, acoperit pînă în vârf, ca şi muntele 
Tmolos din Lydia, de plantaţii. Poate fi urcat cu uşurinţă, căci e străbătut de 
drumuri tăiate pentru nevoile culturilor. Pe cînd urcau povîrnişul muntelui, 
ei întîlniră, după cîte spun, sanctuarul lui Dionysos, întemeiat chiar de zeu, 
spre propria-i cinstire. Zeul îl înconjurase cu o plantație de lauri, închizînd 
o bucată de pămînt în care încăpea un templu destul de mic. Împrejurul 
laurilor cresc iederă şi viţă de vie. În mijlocul acestei împrejmuiri îşi 
ridicase lui însuşi o statuie, ştiind că, cu timpul, arborii vor creşte şi vor 
forma un fel de acoperiş; aşa cum este acum, în acest sanctuar nu poate 
nici să plouă, nici să sufle vîntul. Se află acolo cosoare, panere pentru 
cules via, teascuri cu toate cele de trebuinţă, toate consacrate lui Zeus, 
meşterite în aur şi argint, cum se cuvine unui zeu culegător de struguri. 
Statuia are înfăţişarea unui tînăr indian şi este lucrată din piatră albă 

lustruită. Cînd zeul îşi sărbătoreşte Bacchanalele şi tulbură liniştea oraşului 
Nysa, oraşele celelalte, din capătul cîmpiei, îl ascultă şi îi răspund prin 
sărbători la fel de zgomotoase. Nu se potrivesc părerile despre acest 
Dionysos nici între greci şi indieni, nici între indienii înşişi. Noi însă 
spunem că, într-adevăr, Dionysos thebanul a venit în India în fruntea unei 
oştiri, însoţit de bacchante. Printre alte dovezi, amintim ofranda pythică 
păstrată la Delphi, pusă deoparte între comorile sanctuarului. Aici se află 
un disc de argint indian pe care stă scris: „DIONYSOS, FIUL SEMELEI ŞI AL 
LUI ZEUS, TRIMITE ACEASTA DIN INDIA LUI APOLLO DIN DELPHI”. Dar 
indienii de prin părţile Caucazului şi a fluviului Cophen afirmă că cel ce a 
venit la ei era un străin assirian care cunoştea istoria lui Dionysos thebanul. 
În ce-l priveşte, indienii dintre Indus şi Hydraotes şi toate ţinuturile care se 
întind pînă la Gange spun că Dionysos era fiul fluviului Indus şi că 
Dionysos din Theba, devenit discipolul său, îi adoptase thyrsul şi intro- 
dusese riturile orgiastice. Tot ei adaugă că acest din urmă Dionysos, 
pretinzînd că este fiul lui Zeus, susţinea că a trăit zămislit în coapsa tatălui 
său pînă a venit pe lume, că dobîndise în dar de la tatăl său un munte 
numit Meros (Coapsă), lîngă care se găseşte Nysa. Mai povestesc că el ar 
fi sădit pe muntele Nysa butuci de viţă de vie adusă din Theba. În cel loc 
Alexandru a celebrat sărbătoarea sa dionisiacă!?. 


IX. Locuitorii oraşului Nysa spun, la rîndul lor, că Alexandru nu s-a urcat 
pe munte şi că, de bună seamă, deşi a vrut acest lucru, fiind plin de 
ambiţie şi mare amator de tradiţii, s-a temut ca nu cumva macedonenii, 
întîlnind viţa de vie, pe care n-o mai văzuseră de mult, să nu ducă dorul 
țării lor şi să nu înceapă să poftească la vin, tocmai cînd se obişnuiseră să 
bea numai apă. El lăsă aşadar în urma sa Nysa, adresînd numai o rugă lui 
Dionysos şi oferindu-i un sacrificiu la poalele muntelui. Ştiu prea bine că 
n-am să fiu pe placul anumitor persoane scriind acestea, căci însoțitorii lui 
Alexandru din expediţie nu au respectat adevărul nici în această privinţă. 
Eu sînt pentru adevăr. Dacă ei l-ar fi iubit pe rege, pe cât se spune, nu i-ar 
fi ştirbit cu nimic gloria. Decît să se fi urcat pe munte şi să fi celebrat o 
sărbătoare orgiastică, cum povestesc ei, este mult mai frumos, după părerea 
mea, că nu s-a urcat pe munte pentru a păstra sobrietatea armatei. 


X. Damis arată că ei nu au văzut stînca numită Aornos (fără păsări), care 
nu este prea departe de Nysa, pentru că era în afara drumului lor şi 
călăuza se temea să se abată de la drumul drept. Am auzit însă poves- 
tindu-se că ea fusese cucerită de Alexandru şi că se numea „Aornos” nu 
numai pentru că se ridica la o înălţime de 15 stadii, căci păsările sacre 
zboară şi mai sus, ci pentru că în virful stîncii se găseşte, după cît se 
spune, o crăpătură care absoarbe păsările ce trec deasupra, cum se 
întîmplă la Athena în spaţiul din faţa Parthenonului! şi în mai multe alte 
locuri din Frigia şi Lydia. De aceea stînca aceasta se numeşte „fără păsări”, 
lucru ce-i justifică în fapt numele. 


XI. Mergînd spre India s-au întîlnit cu un copil de vreo treisprezece ani, 
urcat pe un elefant şi care bătea animalul. Văzînd aşa ceva călătorii s-au 
mirat, iar Apollonios a întrebat: 

— Damis, ce trebuie să facă un bun călăreț? 

— Ce altceva, răspunse acesta, decît să se ţină drept pe cal, să-l stru- 
nească şi să-l miîie cu frîul, să-l domolească cînd ia avînt şi să fie atent să 
nu cadă într-un şanţ, în vreo groapă sau în vreo prăpastie, mai ales cînd 
trece prin locuri umede şi noroioase. 

— Nimic altceva nu vom mai cere, Damis, de la un bun călăreț? 

— Ba, pe Zeus, cînd calul urcă un deal, trebuie să slăbim hăţurile, iar 
cînd coboară să nu-l lăsăm s-o ia prea repede, ci să-l ţinem din scurt, să-i 
mîngîiem urechile şi coama. Mai cred că un bun călăreț nu trebuie să se 
folosească întotdeauna de bici şi voi lăuda un călăreț care se poartă aşa. 

— Dar un luptător, un războinic călare, de ce are nevoie? 

— De aceleaşi însuşiri ca şi călăreţul obişnuit. Mai trebuie să ştie să 
lovească duşmanul şi să se apere, să înainteze şi să se retragă, să-i pună pe 
fugă pe cei ce-l atacă, să nu-şi lase calul să se înspăimînte cînd se ciocnesc 
scuturile ori cînd coifurile aruncă sclipiri sau cînd se cîntă peanul ori 
răsună strigăte de luptă. Acesta este, dacă nu mă-nşel, meşteşugul pe care 
trebuie să-l stăpînească un bun războinic. 

— Dar despre călăreţul de pe elefant, ce spui? 

— Că este cu atît mai de admirat, cu cît la vîrsta lui crudă conduce un 
animal atît de uriaş, mînîndu-l cu vîrful ascuţit şi curb cu care vezi că 
aruncă pe spinarea elefantului, întocmai ca şi cum ar arunca o ancoră, fără 
să se teamă nici de înfăţişarea animalului, nici de înălţimea sa, nici de 
puterea lui deloc mică. Faptul îmi pare uimitor şi nu i-aş fi dat crezare, pe 
zeiţa Atena, dacă l-aş fi auzit de la un altul. 

— Dacă cineva ar vinde băiatul ăsta, l-ai cumpăra, Damis? 

— Da, pe Zeus, cu preţul tuturor bunurilor mele, căci a fi stăpînul celui 
mai mare animal de pe suprafaţa pămîntului, ca asupra unei acropole luată 
cu asalt, îmi pare semnul unei firi libere şi strălucite. 

— Ce folos îţi va aduce băiatul dacă nu cumperi şi elefantul? 

— ÎI voi pune ca supraveghetor al casei mele şi al slujitorilor mei cărora 
le va porunci mai bine decît mine. 

— Nu eşti în stare să porunceşti tu însuţi propriilor tăi slujitori? 

— Tot atât cât eşti şi tu în stare: căci mi-am părăsit toată averea pentru a 
călători, spre a cunoaşte şi a străbate meleaguri străine. 

— Dar dacă ai cumpăra într-adevăr acest copil şi dacă ai avea doi cai, 
unul pentru alergări şi unul de luptă, l-ai lăsa să-i încalece, Damis? 

— L-aş lăsa pe calul de alergări, cum văd că fac şi alţii. Cum aş putea 
să-i încredinţez calul de luptă, care are şi armură? Căci el nu va putea 
duce nici scutul pe care trebuie să-l aibă călăreţii, nici platoşa sau coiful, 
nici lancea. Şi cum ar putea să le mînuiască, dacă nu ştie nici măcar să 
arunce o suliță sau o săgeată, el care, în privinţa miînuirii armelor, se cam 
„bilbîie” încă? 

— Deci, o Damis, recunoşti că altceva îl conduce şi îl îndreaptă pe elefant, 
nu conducătorul lui, în faţa căruia parcă te-ai prosterna de-atita admiraţie! 

— Ce altceva ar putea fi, a spus Damis, căci în afară de băiatul de pe cal 
nu văd nimic! 

— Acest animal, continuă Apollonios, este ca nimeni altul uşor de 
dresat şi o dată ce a fost obişnuit să se supună omului, îndură tot ce-i face 
omul, străduindu-se să fie asemenea lui în purtări. Îi place să primească 
hrană din mîna lui, cum fac şi căţelandrii, iar cînd stăpînul se apropie de 
el îl mîngiie cu trompa şi-l lasă să-şi pună capul în gura lui, pe care o lasă 

deschisă atît timp cât vrea stăpînul, cum am văzut că se întîmplă la nomazi. 
Se spune însă că noaptea se plinge de robia sa, nu numai scoţînd ţipete 
ascuţite, ca de obicei, ci chiar plîngînd, demn de milă şi trist. lar dacă 
apare un om în timp ce suspină, pe dată elefantul pune capăt jeluirii, ca şi 
cum i-ar fi ruşine. El este aşadar, Damis, propriul său stăpîn şi mai degrabă 
instinctul natural de supunere îl conduce decît călăreţul ce-l mînă. 


XII. Cînd au ajuns la Indus, călătorii au văzut, spun ei, o turmă de elefanţi 
care trecea fluviul. Iată ce au auzit despre acest animal: că unii sînt de 
mlaștină, alţii de munte, iar alţii trăiesc în cîmpie şi că sînt prinşi pentru a 
fi folosiţi în lupte'5. În timpul luptelor, ei pot purta un turn ce cuprinde 10 
pînă la 15 indieni. Din acest turn indienii aruncă suliţi şi trag cu arcul ca 
dintr-un meterez. Însuși elefantul îşi socoteşte trompa întocmai unei mîini 
şi aruncă cu ea sulițe. În măsura în care elefantul de Libya este mai mare 
faţă de calul de Nysa, tot atît elefantul de India este mai mare decît cel din 
Libya. Vîrsta la care ajung aceste animale şi viaţa lor îndelungată sînt 
cunoscute, dar călătorii noştri spun că aproape de Taxila, care este cel mai 
mare oraş din India, ei au văzut un elefant pe care băştinaşii îl parfumează 
şi îl împodobesc cu fişii de pînză, că acesta ar fi unul din acei elefanţi care 
au luptat împotriva lui Alexandru, pentru Poros. Bătîndu-se cu neînchipuită 
vitejie, Alexandru l-a închinat Soarelui. De colţi îi atîrnau belciuge de aur 
şi pe ele se găsea o inscripţie în greacă: „ALEXANDRU, FIUL LUI ZEUS, A 
CONSACRAT ELEFANTUL AIAS SOARELUI”. Regele dăduse elefantului acest 
nume, gîndindu-se că unui animal uriaş i se potriveşte un nume mare. Iar 
băştinaşii socoteau că s-au scurs 350 de ani de la bătălie, fără a mai pune 
la socoteală vîrsta pe care o avea animalul cînd s-a luptat. 


XIII. Iuba, care a fost cîndva regele Libyei!?, povesteşte că în vechime 
cavalerii libyeni au luptat unii împotriva altora, suiţi pe nişte elefanţi dintre 
care unii aveau un turn gravat pe colții lor, iar alţii nu aveau nimic. Cînd 
s-a lăsat noaptea, bătălia întrerupîndu-se, elefanții marcați cu acest semn 
au fugit în munţii Atlas. Iuba povesteşte că 400 de ani mai tîrziu el a prins 
unul din elefanții fugiţi şi că turnul scrijelit în fildeş putea fi observat fără 
să se fi şters de trecerea timpului. Tot Iuba consideră colții lor drept 
„coarne”, pentru că pornesc de la tîmple, fără a se atinge unul de altul 
rămînînd aşa cum au crescut, fără să cadă, cum cad dinţii, şi fără să crească 
din nou. Dar eu nu sînt de acord cu acest argument, căci există coarne 
(unele, nu toate), cum ar fi cele de cerb, care cad şi apoi cresc din nou. Cît 
despre dinţi, de bună seamă, cei ai omului cad şi cresc toţi din nou, dar la 
nici un animal colții şi caninii nu cad de la sine şi nu cresc iarăşi, căci 
natura i-a împlîntat în fălcile lor pentru a sluji drept arme. Pe de altă parte, 
la rădăcina coarnelor se formează în fiecare an un cerc rotund, cum se 
vede la capre, oi şi boi, în timp ce dinţii cresc netezi şi aşa rămîn, dacă nu 
sînt sparti, întrucît sînt făcuţi dintr-o substanţă asemănătoare pietrei, prin 
natura lor. De altminteri, coarnele se întîlnesc numai la animalele care au 
copita despicată, în timp ce elefantul are cinci unghii şi talpa piciorului 
brăzdată de numeroase tăieturi. Cum laba nu e protejată de o copită, ea 
este întrucîtva mlădie şi umedă. Să ne mai amintim că pe animalele cu 
coarne, fără excepţie, natura le-a înzestrat cu oase poroase, iar coarnele 
lor sînt la fel, în timp ce colţul de elefant este masiv şi dur. Dacă tăiem un 

colţ de elefant putem vedea că este străbătut pe dinăuntru de un canal 
foarte mic, ca la dinţi. Colţii elefantului de mlaştină sînt de culoare urîtă, 
poroşi şi greu de lucrat, căci au peste tot iregularităţi. Colţii elefanților de 
munte sînt desigur mai mici decît primii, dar destul de albi şi lesne de 
prelucrat. Cei mai buni sînt însă colții elefanților de cîmpie, căci sînt foarte 
mari, foarte albi şi uşor de crestat, luînd forma pe care o doreşte mîna. 
Dacă trebuie să vorbesc şi de obiceiurile elefanților, iată-le: cei ce sînt 
prinşi în mlaştini sînt socotiți proşti, lipsiţi de minte, de către indieni; cei 
de la munte, că sînt răi din fire şi puţin siguri pentru oameni, iar cei de la 
cîmpie sînt socotiți cei mai buni, uşor de dresat şi dornici să imite omul: 
pot să deseneze litere, dansează, se leagănă în sunetul flautului şi sar pe 
pămînt”. 


XIV. Cînd Apollonios a zărit elefanții care tocmai traversau Indusul — şi 
erau, cred eu, vreo treizeci la număr, în frunte cu cel mai mic dintre ei — 
în vreme ce alții, mai puternici, luau vlăstarele lor în vîrful colților şi îi 
tineau deasupra apei cu trompele, ca într-un lanţ, înțeleptul spuse: 

— Ei fac asta, Damis, fără să fie îndrumați de cineva, ci de la sine, 
mulţumită inteligenţei şi înţelepciunii lor native. Priveşte cum îi poartă pe 
pui, de parcă ar fi nişte hamali, după ce i-au legat pentru a-i duce! 

— Văd, spuse Damis, cu cîtă înţelepciune şi inteligenţă fac asta. La ce 
bun întrebarea naivă pusă de aceia care se întreabă în van dacă tandreţea 
pe care elefantul o poartă puilor este naturală sau nu? Iată, înşişi elefanții 
proclamă că această tandreţe le-a fost dată de la natură. Nu oamenii i-au 
învăţat asta, cum i-au învăţat atîtea alte lucruri, căci elefanții n-au împărtăşit 
niciodată viaţa oamenilor. Firea le-a dat darul de a iubi fiinţele cărora le-au 
dat viaţa. Din această pricină, ei nu-şi cruţă grija părintească şi-i cresc. 

— Ai putea să spui asta, Damis, nu numai despre elefanţi. Acest animal 
lasă întîietatea doar omului, cred eu, în privinţa inteligenţei şi a voinţei. 
Dar mă gîndesc şi la urşi care, deşi sînt cele mai sălbatice animale, fac totul 
pentru puii lor. La fel se întîmplă şi cu lupii care, mereu ocupați cu 
prădăciunile, au totuşi femele care veghează asupra puilor lor, în timp ce 
masculul aduce hrană pentru ea şi pentru vieţuirea puilor. Te-ai mai putea 
gîndi şi la pantere, cărora, cu înflăcărarea firii lor, le place să devină 
mame, căci aşa vor ele să domine masculii şi să fie stăpîne, masculii 
îndurînd orice din partea lor, în iubirea lor pentru pui. Se povesteşte, de 
asemenea, o istorioară despre leoaice: anume, ele se împerechează cu 
leoparzii şi îi primesc în bîrlogurile leilor din cîmpie ; dar, în momentul în 
care fată, fug la munte, spre adăposturile leoparzilor, căci puii se nasc cu 
mici pete pe blană. De aceea, ele îi ascund şi le dau să sugă numai în 
adîncul hăţişurilor, prefăcîndu-se că au vînat toată ziua. Dacă însă leii 
descoperă ce s-a petrecut, sfiîşie şi rup în bucăţi progenitura pe care o 
socot în afara firii. Cunoşti, desigur, acel leu al lui Homer, ştii ce înfăţişare 
fioroasă lua pentru a-şi salva puii cînd se pregătea să lupte?!. Se mai 
spune că în acest ţinut, tigroaica, oricît de feroce ar fi, este în stare să 
meargă pînă la ţărmul Mării Roşii, aproape pînă la corăbii pentru a-şi 
redobîndi puiul. Dacă îl capătă, pleacă înapoi foarte fericită. Dacă însă 
corăbiile pleacă cu puiul, ea urlă de-a lungul ţărmurilor mării, cîteodată 
chiar moare. Cît despre obiceiurile păsărilor, cine nu le cunoaşte? Vulturii 
şi berzele nu-şi încropesc niciodată cuib înainte de a depune acolo, unii 

o „piatră de vultur”, altele un rubin, pentru a-i ajuta la ouat şi a alunga 
şerpii. Şi, dacă luăm în seamă vietăţile mării, n-o să ne mirăm că delfinii, 
care sînt cele mai inteligente dintre ele, îşi iubesc puii?. Cum să nu admiri 
balenele, focile şi vieţuitoarele care nasc pui vii? O focă pe care am 
văzut-o eu însumi la Aigai” şi care era închisă pentru jocurile de circ, era 
atît de întristată de moartea puiului ei, închis şi el în cuşcă, încît n-a vrut 
să mănînce nimic trei zile, deşi e cea mai lacomă dintre animale. La fel, 
balena îşi ascunde puii în adîncul gâtului, ori de câte ori fuge din faţa unei 
primejdii prea mari. Cîteodată a fost văzută şi o viperă lingînd şerpişorii 
pe care i-a născut, dîndu-le îngrijiri cu limba pe care o scotea anume. Căci 
nu trebuie să dai crezare, Damis, poveștii absurde după care puii de 
viperă se nasc fără mamă, lucru ce nu se potriveşte nici cu legile firii, nici 
cu experienţa. 

Damis zise atunci, ca într-o încheiere: 

— Îmi vei îngădui să-l laud pe Euripide pentru versul său iambic pe 
care-l pune în gura Andromacăi: 

„Şi pentru toţi oamenii, copiii sînt viaţa lor” 2%. 

— îţi îngădui, spuse Apollonios, căci e un cuvânt înţelept şi divin, dar 
şi mai înţelept şi mai adevărat ar fi acest vers dacă ar fi cuprins în înţelesul 
lui toate vieţuitoarele. 

— Vei încuviinţa atunci, Apollonios, ca versul să sune aşa: 

„Şi pentru toate vieţuitoarele, copiii sînt viaţa lor”. 

— Sînt de aceeaşi părere, este mai bine aşa. 


XV. — La începutul discuţiei am spus că elefanții se bucură de înţelepciune 
şi de rațiune pe care ei le folosesc în acţiunile lor. Şi aveam dreptate, 
Damis, căci dacă raţiunea n-ar fi condus acest animal, el n-ar fi putut 
supravieţui popoarelor în mijlocul cărora se naşte. 

— Atunci, răspunse Damis, de ce sînt atît de stîngaci şi de lipsiţi de 
prudenţă cînd trec fluviul? Căci şirul lor are în cap, după cum vezi, pe cel 
mai mic dintre ei, apoi vine unul mai mare, urmat de un altul şi mai înalt. 
Iar cei mai mari sînt ultimii. Ar fi trebuit să meargă în şir invers, astfel ca 
cei mai mari să alcătuiască un fel de zid, ocrotindu-i pe ceilalţi. 

— Dar Damis, răspunse Apollonios, se pare că ei fug de oamenii care 
îi urmăresc. Dacă ne vom lua pe urmele lor, în scurt timp îi vom ajunge 
pe cei care-i fugăresc. Ca să se apere de urmăritori, ei trebuie să-şi întărească 
spatele, ca-n lupte. Aşadar, poţi socoti că purtarea elefanților are tîlcul ei. 
Apoi, la trecerea unui rîu, dacă cei mai mari vor merge în faţă, ceilalţi 
nu-şi vor putea da seama dacă adîncimea apei le îngăduie tuturor să treacă, 
căci primii vor găsi trecerea cu putinţă, şi uşoară, fiind mai înalţi, dar 
pentru ceilalţi ea va fi anevoioasă, dacă nu chiar cu neputinţă, ei nefiind 
în stare să atingă cu piciorul fundul apei. Dar dacă cel mai mic trece 
primul apa, el poate arăta celorlalţi că nu apare nici o piedică pentru ei. 
Pe lîngă asta, dacă cei mai mari vor trece primii, vor face ca albia rîului să 
se adîncească, căci nămolul se turteşte şi se lasă la greutatea acestor 
animale, sub tălpile lor uriaşe. Dimpotrivă, cei mai mici nu-i stînjenesc cu 
nimic pe cei mai mari, căci adînciturile făcute de ei sînt cu mult mai mici”. 


XVI. Am găsit eu însumi în Memoriile? lui Iuba observaţia că elefanții se 
ajută unii pe alţii, cînd sînt urmăriţi de vînători, că apără pe unul sau pe 
altul dintre ei care e sfîrşit de oboseală şi, dacă pot să-l scape, toarnă peste 

el sevă de aloes, rămînînd în jurul lui, ca vracii. Apollonios şi tovarăşii lui 
purtau multe asemenea învăţate discuţii care se iscau cu prilejul lucrurilor 
ce le atrăgeau atenţia”. 


XVII. Povestirile lui Nearchos% şi Pitagora” despre fluviul Akesines cum 
că se varsă în Indus şi hrăneşte şerpi de 70 de coţi lungime, sînt, după cît 
susţin ei, întru totul adevărate; dar vom vorbi mai pe larg despre aceşti 
autori cînd vom ajunge la dragoni, despre care Damis povesteşte cum sînt 
vînaţi. Cînd ajunseră pe ţărmul Indusului, gata să-l treacă, îl întrebară pe 
babilonian dacă ştie ceva despre acest fluviu, cum ar putea să-l treacă. 
Babilonianul răspunse că nu mai umblase pe aici şi că nu ştie în ce loc s-ar 
putea găsi o corabie. 

— De ce atunci n-ai tocmit o călăuză? îi spuseră ceilalți. 

— Pentru că am după ce să mă conduc. 

Şi totodată le-a arătat o scrisoare redactată în acest scop. Călătorii îl 
lăudară, aşadar, pe Vardanes, pentru bunătatea şi prevederea sa. Vardanes 
adresase, într-adevăr, această scrisoare guvernatorului din ţinutul Indusului, 
deşi acesta nu mai ţinea de stăpînirea sa??. Primise în schimb unele avantaje 
de la rege. În ea îi amintea de serviciile ce i le făcuse, adăugînd că nu-i 
cere dovezi de recunoştinţă, căci nu-i stătea în obicei să ceară aşa ceva în 
schimb, dar că ar fi bucuros ca guvernatorul să-l primească pe Apollonios 
şi să-l conducă încotro acesta ar voi. De asemenea, îi dăduse aur călăuzei 
ca, în momentul în care Apollonios ar fi avut nevoie, să-i fi dat pentru ca 
filozoful să nu ajungă la mîna altora. Cînd indianul a primit scrisoarea, a 
spus că însemna pentru el o mare cinste şi că-l va înconjura cu atîta grijă 
pe Apollonios, ca şi cum însuşi regele Indiei i-ar fi scris; îi dădu propria sa 
corabie ca să ia loc în ea, plute pentru a trece cămilele şi o călăuză pentru 
a-i însoţi de-a lungul ţării întregi care e mărginită de Hydraotes?!. I-a mai 
trimis o scrisoare propriului său rege ca să nu se arate mai puţin mărinimos 
decît Vardanes faţă de un om care era grec şi divin. 


XVIII. Au trecut deci Indusul, care are o lăţime cam de 40 de stadii în 
partea navigabilă, şi iată ce scriu ei despre acest fluviu: Indusul îşi are 
izvorul în Caucaz? şi acolo este mai mare decît toate fluviile din Asia, fără 
excepţie ; de-a lungul cursului, primeşte multe rîuri navigabile şi, la fel ca 
Nilul, inundă ţinutul, de data asta India, şi acoperă pămîntul cu aluviuni, 
fapt ce îngăduie indienilor să-l semene în felul egiptenilor. Eu n-aş şti cum 
să-i contrazic pe cei care pretind că există zăpadă pe munţii Etiopiei% şi în 
ținutul muntos al Cataractelor, ţinînd seama de cine sînt, dar nici nu pot să 
le împărtăşesc părerea, pentru că socotesc că Indusul se comportă întocmai 
ca şi Nilul, fără ca ţinuturile din partea lui de sus să fie înzăpezite; de 
altminteri, ştiu că zeii i-au aşezat pe etiopieni şi pe indieni la capetele 
opuse ale pămîntului şi că ei sînt la fel de negri la piele, situaţi fiind unii 
alături de soare-răsare, alţii de soare-apune. Cum de s-ar fi putut întîmpla aşa 
ceva, dacă ei n-ar fi fost arşi de soare, chiar şi în timpul iernii? În ţinuturi 
atît de însorite în timpul iernii, cum să crezi că poate cădea atîta zăpadă? 
Şi cum ar putea atîta zăpadă să dea fluviilor atîta apă încît ele să se 
reverse? Chiar dacă zăpada ar cădea din abundență, cum de-ar fi cu 
putinţă, într-o ţară plină de soare, să formeze o imensă întindere de apă? Şi 
cum ar fi îndeajuns pentru un fluviu asemănător aceluia care inundă Egiptul? 

XIX. Pe cînd treceau Indusul, ei spun că au întîlnit mulţi hipopotami şi 
crocodili, la fel ca pe Nil, adăugînd că Indusul are aceleaşi flori ca acelea 
care cresc pe Nil şi că, în privinţa anotimpurilor, în India iarna e cald, iar 
vara e înăbuşitoare. Pentru a compensa aceste neajunsuri, zeii au prevăzut 
mijloace deosebite astfel încît ploile sînt dese pe acolo. Indienii mai spun 
despre regele lor că obişnuieşte să vină pe malul rîului, la începutul 
anotimpului cînd apele se umflă şi că sacrifică în onoarea lui tauri şi cai 
negri’; într-adevăr, indienii arată mai puţină preţuire culorii albe faţă de 
cea neagră, din pricina, cred eu, a propriei lor culori. Regele aruncă apoi 
în apele fluviului o măsură de aur, asemănătoare cu aceea cu care se 
măsoară grîul. De ce face regele aşa, indienii nu înţeleg. Ei presupun că el 
aruncă această măsură de aur fie pentru a dobîndi belşug de recolte, fie 
pentru ca revărsarea apelor să nu fie excesivă şi să nu inunde ţara. 


XX. După ce au trecut fluviul, călăuza pe care le-o dăduse guvernatorul 
i-a condus drept înainte, spre Taxila, unde se găseşte palatul regelui 
Indiei%. Ei povestesc că, dincolo de Indus, veşmîntul indienilor este ţesut 
din in, cultivat prin acele locuri, încălțămintea e făcută din fibre de 
papirus% şi, cînd plouă, oamenii poartă o pălărie de piele. Indienii de 
condiţie bună se îmbracă cu fibre de byssos, obţinute dintr-un arbust ale 
cărui ramuri seamănă cu acelea ale salciei“ şi a cărui tulpină seamănă cu 
cea a plopului. Iar Apollonios declară că a fost fermecat de culoarea 
roşcată a byssosului, pentru că se asemăna cu mantaua sa de dimie. De 
altfel, byssosul este adus în Egipt din India, unde este folosit pentru 
veşmintele preoţilor3. Taxila este aproape de mărimea cetăţii Ninive şi 
este înconjurată cu întărituri de înălţime potrivită, ca oraşele greceşti. 
Acolo se găsea palatul regelui care pe atunci domnea peste regatul lui 
Poros. Oamenii noştri spun că au văzut în afara meterezelor un templu 
care avea aproape 100 de picioare, construit în porfir, în interiorul căruia 
era amenajat un sanctuar relativ mic, în raport cu mărimea templului care, 
de altminteri, era înconjurat de coloane, dar deosebit de frumos. Plăci de 
bronz erau prinse de fiecare perete al sanctuarului. Pe ele erau gravate 
isprăvile lui Poros şi ale lui Alexandru. Incizii în auricalc%?, argint, aur şi 
bronz negru slujeau la reprezentarea elefanților, cailor, soldaţilor, coifurilor 
şi scuturilor. Suliţele, arcurile, săbiile, toate erau de fier. Se observa acolo 
ceva caracteristic compoziţiei unui mare pictor, amintind de Zeuxis, 
Polygnotos ori de Euphranor“? cărora le plăceau jocurile de umbră şi 
lumină. Şi acolo, ca şi în operele lor, relieful şi adîncimea dădeau aparenţa 
vieţii. Prin amestecul metalelor, se producea un efect asemănător cu 
amestecul culorilor. Tilcul mesajului acestei reprezentări artistice este 
plăcut prin el însuşi. Căci Poros e cel care a dedicat aceste tablouri, după 
moartea marelui Macedonean. Acolo poate fi văzut Alexandru învingător, 
cum îl îngrijeşte pe Poros rănit şi îi dăruieşte India, al cărui stăpîn devenise. 
Se spune, de altfel, că Poros a purtat doliu la moartea lui Alexandru, că l-a 
jelit ca pe un rege generos şi nespus de bun şi că, atîta vreme cât a trăit 
Alexandru, după ce acesta a părăsit India, el nu s-a mai purtat ca un rege, 
deşi Alexandru i-a îngăduit acest fapt, nici în cuvinte, nici în poruncile pe 
care le-a dat indienilor, ci ca un guvernator plin de moderație. Tot ce 
făcea era inspirat de dorinţa de a-i plăcea lui Alexandru. 

XXI. Nu-mi este îngăduit să las deoparte ce scriu ei despre Poros. În clipa 
în care Macedoneanul era gata să treacă Indusul“! şi cînd câţiva sfetnici îi 
sugerară lui Poros să-şi ia ca aliaţi regii de dincolo de Hyphasis şi de 
Gange, argumentînd că Alexandru n-ar fi putut face unei oştiri care unea 
întreaga Indie, el a zis: „Dacă supușii mei sînt atît de slabi din fire încît eu 
nu mă pot salva fără ajutorul aliaţilor, e mai bine să nu le mai fiu rege.” 
Şi cum cineva l-a vestit că Alexandru l-a luat prizonier pe Darius, a spus: 
„Da, pe Darius regele, nu pe Darius omul.” Rîndaşul, pregătindu-i elefantul 
pe care trebuia să lupte Poros, i-a spus: 

— Iată, o rege, cine te va duce. 

— Nu, eu îl voi duce, dacă mai sînt cît de cît războinicul ce-am fost, 
răspunse regele. 

Şi cînd a fost sfătuit să sacrifice fluviului pentru ca acesta să nu 
primească plutele Macedoneanului şi să nu-l lase să treacă pe Alexandru, 
el a spus: „Nu se cade ca cei ce poartă arme să recurgă la blesteme” 
[pentru a înlătura primejdia]. După bătalie, în cursul căreia lui Alexandru 
însuşi Poros îi apăru înzestrat cu o fire divină, deasupra muritorilor, cum 
cineva din rudele sale îi spuse: „Dacă te-ai fi prosternat în faţa lui, după ce 
a trecut fluviul, o Poros, n-ai fi pierdut bătălia, atîţia indieni n-ar fi pierit şi 
tu însuţi n-ai fi fost rănit”. El răspunse: „Ştiu asta, căci din întîmplare am 
auzit spunîndu-se cît de mult iubeşte Alexandru faima. Ştiam, de asemenea, 
că, dacă m-aş fi prosternat în faţa lui, m-ar fi socotit un sclav, în timp ce 
dacă l-aş fi înfruntat, m-ar fi socotit un rege. Am preferat să-i trezesc mai 
degrabă admiraţia decît mila. Şi nu m-am înşelat, arătîndu-mă aşa cum m-a 
văzut Alexandru. Într-o singură zi am pierdut şi am câştigat totul”. 

Acestea se istorisesc despre Poros. Se spune că el era mai frumos decât 
oricare alt indian, de la eroii de pe vremea Troiei, şi că era foarte tînăr cînd 
s-a luptat cu Alexandruf. 


XXII. Pe cînd îşi petreceau timpul în templu, căci trecuse o vreme pînă i 
se dădu de ştire regelui că străinii sosiseră, Apollonios a spus: 

— Tu ce crezi, Damis, există ceva adevăr în pictură? 

— Da, răspunse el, în cazul în care opera îşi propune să fie asemenea 
realităţii. 

— Şi ce anume ajută la săvîrşirea acestei arte? 

— Amestecul culorilor, atîtea cîte sînt, cele albastre cu cele verzi, cele 
albe cu cele negre, cele roşii cu cele cenuşii. 

— Dar pentru ce le amestecă artistul? întrebă Apollonios, o face numai 
pentru a obţine nuanţe armonios îmbinate, aşa cum fac femeile care se 
fardează? 

— Pentru a imita lucrurile şi a ne da imaginea cîinelui şi a calului, a 
omului şi a corăbiei şi a tuturor lucrurilor pe care soarele le cuprinde cu 
privirea lui; ba uneori ea înfăţişează pînă şi soarele, fie purtat de patru cai, 
după cum se spune prin partea locului că obişnuieşte el să apară, fie 
iluminînd tot cerul în lung şi în lat, cu o torță orbitor de albă; asta în cazul 
că vrei să redai imaginea eterului şi locuinţa zeilor. 

— Deci pictura este imitație, Damis? 

— Ce altceva ar putea fi? Căci altfel ar părea un simplu amestec de 
culori în stare să trezească rîsul“. 

— Dar despre toate cîte le vedem pe cer atunci cînd norii se despart 
unii de alţii, ce vei spune? Că sînt centauri, capre-cerbi ori, pe Zeus, lupi 
şi cai? Pe toate acestea le vom socoti cumva imitație, nu-i aşa? 

— Aşa s-ar părea. 

— În cazul acesta, Zeul este pictor, Damis, atunci cînd părăseşte 
pentru un răgaz înaripatul car cu care umblă să orînduiască treburile 
divine şi cele omeneşti“. El face în joacă toate acestea, desenînd precum 
copiii în nisip. 

Atunci Damis, dîndu-şi seama ce lucru necugetat ajunsese să spună, a 
roşit. Dar Apollonios se arătă îngăduitor în faţa stîngăciei lui, căci nu 
obişnuia să fie necruţător atunci cînd respingea argumentele cuiva. 

— Nu cred că vrei să spui aşa ceva, Damis, ci doar că aceste întruchipări 
pe care norii le alcătuiesc se perindă pe cer la voia întîmplării, fără a 
reprezenta nimic, şi că nu se nasc din voia vreunui zeu. Dar noi, prin însăşi 
firea noastră (căci ne-am născut cu darul de a imita) sîntem înclinați să 
închipuim şi să creem figuri cu înţeles din perindarea norilor “6. 

— Ai dreptate, Apollonios, ceea ce spui este mai convingător şi cu mult 
mai verosimil. 

— Aşadar, arta de a imita are o dublă natură, Damis? Imităm folosind 
deopotrivă mintea şi mîinile“, iar rezultatul este atunci pictura ; dar imităm 
şi cînd ne reprezentăm ceva doar cu mintea. 

— Nu cred că arta are o natură dublă, răspunse Damis; ci se cuvine să 
considerăm că pictura este o artă desăvîrşită. Ea poate să ofere asemănarea 
unui lucru cu ajutorul atît al mîinii, cît şi al minţii. Trebuie să privim 
imitaţia în cel de-al doilea sens doar ca o parte a imitaţiei în primul înţeles, 
de vreme ce imitaţia în al doilea înţeles concepe şi imită cu mintea, dar 
rezultatul nu este o pictură, căci mîna nu mai este folosită ca să picteze 
imagini. 

— Atunci, zise Apollonios, vrei să spui că mîna ar putea fi neputincioasă 
din cauza vreunei lovituri sau boli? 

— Nu, dar ea este neputincioasă pentru că nu a mînuit niciodată pensula, 
orice altă unealtă a pictorului, culorile, nefiind deprinsă să picteze. 

— Atunci trebuie să ne învoim că darul de a imita le-a fost dat oamenilor 
de la natură, dar că acela de a picta se datorează meșteşugului”. La fel stau 
lucrurile şi în arta plastică. Căci nici pictura, după câte înţeleg că gîndeşti, 
nu constă doar în potrivirea culorilor“; cei mai vechi dintre pictori nu 
aveau nevoie decît de o singură culoare. Cu vremea însă, arta nerămînînd 
pe loc, s-au întrebuințat patru culori şi apoi mai multe încă”!. Dar toate 
astea nu ne împiedică să numim „pictură” desenul însuşi, fără nici o 
culoare, compus numai din jocuri de umbră şi lumină“?. Căci şi aici putem 
distinge trăsăturile fetii, expresia, caracterul, modestia sau bravura, chiar 
dacă culorile lipsesc, cu toate că prin lipsa de culoare, roşeaţa obrazului cât 
şi luciul bărbii sau al părului nu sînt reprezentate. Totuşi desenele într-o 
singură tentă pot întruchipa şi omul negru şi omul alb. Dacă am vrea să 
înfăţişăm, de pildă, unul din aceşti indieni, am putea-o face slujindu-ne de 
o nuanţă de culoare albă. Vom înţelege însă că e negru după nasul cîrn, 
păru-i creţ, după fălcile ieşite în afară, după lucirea de teamă ce-o simţim 
în ochii lui. Pentru cei ce contemplă pictura, fie şi nepricepuţi, cele văzute 
apar în nuanţe negre şi ei pot să-şi dea seama că tabloul reprezintă un 
indian. De aici aş trage concluzia că cel care contemplă desene sau picturi 

sînt nevoiţi să imite. Căci n-am putea elogia pictura care înfăţişează un cal 
sau un taur dacă nu ne-am forma noi înşine o idee despre vieţuitorul 
reprezentat. Nu l-am putea admira nici pe Aias pictat de Timomachos5* 
care-l înfăţişează pe erou înnebunind, dacă nu am avea în minte chipul 
lui, aşa cum probabil era, după uciderea turmei de vite în Troia, rămas 
locului, istovit, frământat de gîndul sinuciderii. Nu trebuie deci să socotim 
aceste reprezentări ale lui Poros doar ca simple opere ale unui meşter în 
bronz, deoarece sînt aidoma picturilor, dar nici ca picturi, întrucât sînt 
făurite din bronz. Mai degrabă, să le socotim opera de seamă a unuia care 
a fost totodată şi pictor şi meşter în bronz. Îmi evocă mai degrabă munca 
lui Hefaistos de pe scutul lui Ahile, după Homer. Şi aici pot fi văzuţi 
nenumărați răzoinici gata să ucidă şi alţii care mor“. Ai putea crede că 
pămîntul e acoperit de sînge, deşi e lucrat în bronz. 


XXIII. Pe cînd înțeleptul se adîncea în asemenea consideraţii, iată că se 
înfăţişează, venind din partea regelui, nişte trimişi cu un tălmaci”, care îi 
spuseră că regele voia să-l aibă ca oaspete pentru trei zile, căci legile nu 
îngăduiau ca străinii să rămînă mai mult timp în oraş. Apoi îl conduseră la 
palat. Cît despre oraş, am vorbit deja despre întăriturile sale. Pe de altă 
parte, călătorii noştri îl descriau cu străzi strîmte, întretăiate fără rînduială, 
ca la Atena, iar casele sînt construite astfel încît, de le priveşti din afară, 
nu au decît un etaj, dar, de pătrunzi în ele, îţi dai seama că încăperile 
coboară sub pămînt, la o adîncime egală cu înălţimea părţii situate 
deasupra pămîntului. 


XXIV. Şi mai spun că au văzut un templu închinat soarelui în care trăia 
slobod elefantul numit Aias” şi în care se găsesc statui ale lui Alexandru, 
făurite din aur, şi altele, ale lui Poros, din bronz negru. Zidurile templului, 
de piatră porfirie, scînteiau în aur şi scăpărau o lumină orbitoare, ca razele 
soarelui. Statuia de cult a zeului era ea însăşi încrustată cu perle, în chip 
simbolic, aşa cum obişnuiesc toţi barbarii să facă sanctuarele lor. 


XXV. Mai spun că la curtea regelui nu au văzut nici o clădire impunătoare, 
nici soldaţi înarmaţi”, nici străjeri şi că în toate casele de acolo ale 
oamenilor de seamă se găseau doar cîţiva slujitori şi doi-trei oameni care 
aşteptau să fie primiţi spre a vorbi cu regele. Această modestie le-a plăcut 
mai mult decît fastul Babylonului. Au fost şi mai mulţumiţi cînd au pătruns 
înăuntru, căci sălile de primire, porticurile şi curtea erau în întregime 
foarte simple. 


XXVI. Apollonios socoti că regele indian e filozof şi, vorbindu-i prin 
tălmaci, îi spuse: 

— Mă bucur, rege, pentru că văd în tine un filozof. 

— lar eu mă bucur şi mai mult încă pentru că gîndeşti astfel despre 
mine. 

— Aşa sînt rînduielile pe aici, în ţara voastră, sau tu ţi-ai rînduit astfel 
puterea? 

— Obiceiurile noastre din străbuni sînt înțelepte, dar eu le-am folosit şi 
mai înţelept. Am nenumărați oameni în slujba mea, dar nu folosesc decît 
puţini. Deşi sînt mai bogat decât oricine, n-am decît prea modeste nevoi. 
De altfel, consider că cele mai multe bunuri aparţin prietenilor mei. 

— Preafericit eşti în bogăţia ta dacă mai presus de aur şi argint îi pui pe 
prietenii tăi. Acest fapt îţi va aduce nenumărate câştiguri. 

— Ba chiar, răspunse regele, îmi împart bogăţia pînă şi cu duşmanii 
mei. Barbarii care trăiesc la hotarul ţării mele erau mereu în ceartă cu noi 
şi făceau prădăciuni în ţinuturile noastre; cu argintul despre care îţi 
vorbeam i-am potolit şi acum ei sînt cei care veghează la liniştea regatului 
şi nu numai că nu se mai ridică împotriva mea, dar chiar îi îndepărtează 
pe barbarii plini de cruzime care le tulbură lor vecinătatea. 

Cînd Apollonios l-a întrebat dacă odinioară şi Poros le dădea barbarilor 
bani, el răspunse: „Lui Poros îi plăcea războiul, dar eu iubesc pacea”. Prin 
asemenea gînduri şi-a cîştigat el prețuirea lui Apollonios care s-a arătat atît 
de cucerit de rege încît, într-o zi, reproşindu-i lui Euphrates că nu se 
dovedeşte filozof, i-a spus: „Măcar să-i acordăm respectul cuvenit lui 
Phraotes”, căci acesta era numele regelui indian. Într-o zi, pe cînd un 
guvernator primise mari onoruri de la rege şi îl îndemna să-şi pună pe cap 
o mitră de aur încrustată cu pietre preţioase diferit colorate, regele i-a 
spus: „Chiar dacă aş fi fost dintre aceia care ţin la asemenea podoabe, tot 
le-aş fi refuzat şi le-aş fi smuls de pe cap. Cum aş putea primi aşa ceva 
tocmai acum, cînd l-am întîlnit pe Apollonios? Ar însemna să-mi dispre- 
țuiesc oaspetele şi să uit cine sînt eu”. Apollonios l-a mai întrebat ce 
anume mînca, iar regele i-a spus: „Beau vin cît ofer soarelui ca libaţie, iar 
vînatul pe care-l vînez îl dau altora, eu mă mulţumesc cu bucuria exer- 
ciţiului fizic. Hrana mea constă în legume, în măduva trunchiului şi în 
fructul palmierilor, ca şi în tot ce creşte în grădinile de pe malul fluviului 
Indus. Mare parte din ceea ce mănînc e rodul arborilor sădiţi de mîinile 
mele.” Ascultîndu-l, Apollonios era tare bucuros şi privea deseori cu înţeles 
spre Damis. 


XXVII. După ce a vorbit pe îndelete despre drumul pe care trebuiau să-l 
urmeze pentru a ajunge la brahmani şi după ce regele a poruncit să fie 
bine găzduită călăuza venită din Babylon, aşa cum se obişnuieşte cu 
oricine care soseşte din Babylon, după ce i-a dat drumul călăuzei trimise 
de guvernator, înzestrînd omul cu provizii pentru drum, l-a luat pe Apollonios 
de mînă şi, spunînd tălmaciului să plece, zise: 

— Te învoieşti să-ţi fiu tovarăş de masă? punîndu-i întrebarea în limba 
greacă. 

— De ce nu mi-ai vorbit astfel de la bun început? întrebă Apollonios, 
uimit. 

— Pentru că m-am temut să nu par înfumurat, ca unul care nu mă 
cunosc îndeajuns pe mine însumi şi să uit că soarta a vrut să facă din mine 
un barbar, inferior ţie. Tu însă m-ai cucerit, iar eu, văzînd că eşti mulţumit 
de mine, n-am mai putut să mă prefac. Am să-ţi dau nu puţine dovezi că 
sînt destul de învăţat în ale limbii greceşti. 

— Atunci, răspunse Apollonios, de ce nu m-ai poftit tu însuţi la banchet, 
în loc să-mi ceri mie să te poftesc la masă? 

— Pentru că eu te socot deasupra mea, căci înţelepciunea e mai presus 
decît o domnie. 

Spunînd acestea îl îndrepta pe el şi pe însoțitorii săi spre locul în care 
obişnuia să facă baie. Bazinul regelui fusese săpat în mijlocul unei grădini 
lungi de un stadiu. În el curgea o apă bună de băut şi proaspătă. De-o 

parte şi de alta se găseau nişte piste de alergare unde, ca la greci, regele 
se exersa în aruncarea discului şi mînuirea arcului. El era un om bine 
făcut, atît din pricina vîrstei (n-avea decît 27 de ani), cît şi din pricina 
exerciţiilor fizice pe care le făcea. Cînd obosea se arunca în apă şi înota. 
După ce s-au îmbăiat, s-au înapoiat încoronați în sala banchetului, după 
cum se obişnuia în India la ospeţele de la palat. 


XXVIII. Nu trebuie deloc să trec sub tăcere felul în care s-a desfăşurat 
ospăţul“!, pentru că a fost limpede descris de Damis. Regele stătea întins 
pe un pat, iar alături de el se aflau rudele lui, cinci la număr. Toţi ceilalţi 
îşi luau hrana aşezaţi pe scaune. Masa era construită din zidărie, în mijlocul 
încăperii, ca un altar, nu mai înaltă ca genunchiul. La ea pot să stea, de jur 
împrejur, 30 de oameni. Pe masă erau răspîndite ramuri de dafin şi ramuri 
dintr-un alt arbore, care seamănă cu mirtul, dar care dă indienilor smirnă. 
Se servesc peşti şi păsări, lei întregi, gazele, porci şi pulpe de tigru. 
Indienii refuză să mănînce alte părţi din carnea fiarei, pentru că, de îndată 
ce s-a născut, tigrul îşi ridică labele dinainte în cinstea soarelui. Fiecare din 
oaspeţi se ridică, se apropie de masă, ia din bucate sau taie, se întoarce la 
locul lui unde mănîncă pe săturate, însoţind hrana cu multe dumicate de 
pîine ; cînd toată lumea e sătulă se aduc cratere de argint şi de aur aşa de 
mari, încît unul singur ajunge pentru zece oameni. Ei beau de-a valma din 
cîte un singur vas, aplecîndu-se în jos, ca animalele. În momente de răgaz, 
se dedau la jocuri deosebit de primejdioase şi care cer o mare îndemînare : 
de pildă, un tînăr ca acei ce dansează la teatru, sare uşor în aer în timp ce 
înspre el se trage o săgeată. Cînd atinge o anumită înălțime, băiatul face o 
întoarcere primejdioasă, ferindu-se de săgeată. Dacă nu-i reuşeşte saltul, 
va fi străpuns. Arcaşul, înainte de a trage, umblă pe la toţi comesenii, 
arătîndu-le vîrful foarte ascuţit şi lăsîndu-i să încerce săgeata. A ochi cu o 
praştie, a ţinti un fir de păr sau a înconjura cu săgeți trupul propriului său 
fiu care stă în picioare în faţa unei scînduri, iată cu ce îşi petrec timpul 
indienii şi isprăvile acestea le reuşesc chiar dacă sînt beţi. 


XXIX. Damis, ca şi ceilalţi însoțitori, a fost uimit de îndemînarea trăgă- 
torilor, iar precizia cu care aruncau săgețile îi umplea de admiraţie. Dar 
Apollonios, care lua masa alături de rege, mîncînd aceleaşi lucruri ca şi 
gazda sa“, dădu mai puţină atenţie acestor spectacole şi spuse regelui: 

— De unde ai dobîndit, o rege, cunoaşterea atît de adîncă a limbii 
greceşti? De unde vine înţelepciunea aceasta pe care ţi-ai însuşit-o? Căci, 
după socoteala mea, n-ai dobîndit-o de la dascăli, întrucît nu-mi vine să 
cred că există profesori indieni care s-o predea. 

Regele începu să rîdă şi spuse: 

— Oamenii din vechime îi întrebau pe marinarii care aruncau ancora la 
ei dacă nu erau cumva pirați, atît de des întîlnită era îndeletnicirea aceasta, 
fie ea cît de ticăloasă. Dar am impresia că voi, grecii, îi întrebaţi pe toţi cei 
ce vă vizitează dacă sînt filozofi sau nu, într-atît socotiți că această îndelet- 
nicire — deşi e tot ce pot pretinde oamenii că au mai divin — aparţine pînă 
şi primului venit. Ştiu că pe la voi pirateria e cam acelaşi lucru cu filozofia, 
căci cu greu poţi să întîlneşti un om deosebit ca tine, pe cât se spune. Cei 
mai mulţi filozofi au metoda lor de a-i despuia pe alţii de hainele lor, 
îmbrăcîndu-se pe ei, deşi nu le vin bine, apoi îşi dau ifose, împopoţonaţi 

cu straiele de mătase ale altora. Şi, pe Zeus, la fel cum piraţii trăiesc în 
belşug, deşi sub ameninţarea pedepselor, tot astfel şi aceşti filozofi se 
dedau lăcomiei, plăcerilor iubirii, împodobindu-se cu veşminte cît mai 
scumpe. lată care-i pricina: voi aveţi, după cîte am auzit, legi care 
condamnă la moarte pe falsificatorul de monede, pe cel care înscrie pe 
necinstite un copil pe lista cetăţenilor sau legi care pedepsesc orice altă 
nelegiuire, dar împotriva celor ce înjosesc filozofia sau o corup, nu ştiu 
s-aveţi vreo lege sau vreo instanţă care să-i poată pedepsi®. 


XXX. Dimpotrivă, la noi, puţini sînt aceia care se consacră filozofiei. Ei sînt 
aleşi astfel: cînd tînărul atinge 18 ani, adică vîrsta efebilor voştri, el trebuie 
să treacă dincolo de fluviul Hyphasis şi să se îndrepte spre oamenii la care 
vrei tu să ajungi. El începe prin a declara public că vrea să ajungă filozof, 
aşa încît cei care doresc, pot să-l înlăture, dacă fiinţa lui nu se dovedeşte 
a fi pură. Ei înţeleg prin puritate ca tatăl şi mama să fie în afara oricărei 
învinuiri, la fel părinţii acestora, urcînd pînă la a treia generaţie. De 
asemenea, ei înţeleg ca printre rude să nu fie nici un om brutal, dezmăţat 
sau vreun cămătar necinstit. Dacă înaintaşii sînt găsiţi fără cea mai mică 
pată, trebuie ispitit însuşi tînărul. Mai întîi, trebuie supus unui examen 
pentru a se constata dacă are memorie bună, dacă este modest din fire, ca 
nu cumva să se prefacă doar că e modest, dacă nu e înclinat spre beţie, 
dacă nu e lacom ori lăudăros, dacă nu ride prea mult, dacă nu e obraznic, 
gata să insulte, dacă se supune tatălui, mamei, dascălilor, supraveghetorilor, 
dacă nu-şi întrebuinţează cum nu se cuvine frumuseţea. Tot ce-i priveşte 
pe părinţii săi şi pe părinţii acestora se ştie din arhivele publice. Căci 
atunci cînd moare un indian, o anumită autoritate instituită de stat vine la 
locuinţa lui pentru a însemna chipul în care a trăit. Dacă magistratul se lasă 
minţit sau dacă minte el însuşi, legile nu-i mai îngăduie pe viitor să ocupe 
nici o funcţie, datorită faptului că a dat o imagine neadevărată asupra vieţii 
unui om. Pe de altă parte, în privinţa băiatului, totul este cunoscut după o 
cercetare nemijlocită a acestuia, căci multe trăsături ale omului ies la iveală 
de la bun început. De pildă, poţi să-ţi formezi o părere despre caracterul 
candidatului, judecînd după privirea ochilor lui; cercetarea poate continua 
printr-o observaţie atentă a sprîncenelor şi a obrajilor. Oamenii înţelepţi, 
care au studiat natura, după aceste semne văd sufletul unei fiinţe ca un 
chip într-o oglindă. Întrucît aici filozofia e ţinută la mare preţuire, iar 
indienii o cinstesc din plin, se impune ca cei care vor să i se dedice să fie 
bine cîntăriţi şi supuşi unor examene severe. Ai înţeles deci ce înseamnă 
examinarea [tinerilor dornici să devină filozofi]. Practicarea filozofiei nu 
este îngăduită decît după anumite încercări. Lămuririle ce ţi s-au dat sînt 
limpezi. Şi iată acum ce mă priveşte personal“. 


XXXI. Bunicul meu era rege şi purta acelaşi nume ca şi mine, dar tatăl meu 
era un simplu particular. A rămas orfan de foarte devreme şi de aceea 
dintre rudele sale au fost desemnaţi doi tutori, după legile indiene. Au dus 
la capăt atît de necinstit şi de necumpătat treburile statului, mă jur pe 
Soare, încît supuşii nu mai puteau răbda stăpînirea lor şi puterea dobîndi 
un prost renume. Cîţiva oameni însemnați au urzit atunci împotriva lor un 
complot, i-au atacat în cursul unei sărbători şi i-au ucis, în timp ce ofereau 
un sacrificiu Indusului. Apoi au pus ei mîna pe putere şi au rămas să 
conducă statul în comun. Dar rudele apropiate ale tatălui meu, temîndu-se 

pentru el, care n-avea nici 16 ani, l-au trimis dincolo de Hyphasis, la regele 
acelei ţări. Acest rege stăpîneşte o întindere mai mare decît ţara mea şi 
pămîntul lui e mai rodnic. Cum regele voia să-l adopte pe tatăl meu, acesta 
refuză, spunînd că nu vrea să se împotrivească destinului care i-a răpit 
domnia, dar îl rugă să-i îngăduie să meargă să practice filozofia la înţelepţi, 
adăugînd că aşa va fi mai uşor să îndure nefericirile casei sale. Cum regele 
îi dădea dovezi că voia să-l repună în drepturi, îi spuse: „Dacă mai tîrziu 
ai să socoţi că voi deveni un adevărat filozof, redă-mi tronul; dacă nu, 
lasă-mă aşa cum sînt”. Regele s-a dus, aşadar, să-i caute el însuşi pe 
înţelepţi şi le spuse că le va fi recunoscător dacă se vor îngriji de acest 
copil care încă de pe acum dădea dovadă de nobleţe. Înţelepţii, dîndu-și 
seama de însuşirile deosebite ale copilului au fost foarte bucuroşi să-i 
împărtăşească din înţelepciunea lor, încît au pus tot zelul ca să-l educe pe 
cel care se dăruise cu totul învăţăturii. Şapte ani mai tîrziu, regele se 
îmbolnăvi şi, apropiindu-i-se sfîrşitul, îl chemă pe tatăl meu, îl asocie la 
putere cu propriul său fiu şi îl logodi cu fiica sa, urmînd ca să se căsăto- 
rească cu ea mai tîrziu, la vîrsta cuvenită. Dar tatăl meu, văzînd că fiului 
regelui îi plăceau linguşitorii, că se deda vinului şi altor vicii şi că, pe 
deasupra, se purta bănuitor cu el, îi spuse: „Păstrează-ţi puterea şi rămii 
singur tu stăpîn peste tot regatul, căci ar fi lucru de ocară ca cel care n-a 
putut să-şi păstreze nici propriul regat să aibă îndrăzneala de a se amesteca 
în treburile altuia, în lucruri care nu-l privesc. Dă-mi numai mîna surorii 
tale, e tot ce-ţi cer din bunurile tale”. Apoi se căsători cu fata şi se aşeză nu 
departe de înţelepţi, în şapte sate roditoare, pe care regele le dăduse fiicei 
sale ca zestre. M-am născut din această căsătorie, şi tatăl meu, după ce m-a 
învăţat limba greacă, m-a trimis şi pe mine la înţelepţi, poate puţin cam 
devreme, căci n-aveam decît 12 ani. Iar înţelepţii m-au crescut ca şi cum aş 
fi fost propriul lor copil, căci tinerii care vin la ei ştiind greaca sînt preferaţii 
lor, fiind socotiți că înclină spre felul lor de viaţă. 


XXXII. Cînd părinţii mei muriră, la puţin timp unul după altul, înțelepţii 
îmi porunciră să mă reîntorc la sate şi să mă îngrijesc de treburile mele, 
căci împlinisem 19 ani. Dar, prea-bunul meu unchi îmi luase deja satele şi 
nu-mi lăsase nici măcar cele cîteva pogoane cumpărate de tatăl meu, 
zicînd că toate acestea aparţin coroanei şi că trebuie să-i fiu recunoscător 
că mi-a lăsat viaţa. Strînsei atunci o sumă de bani de la liberţii mamei mele 
şi-mi păstrai 4 sclavi. Într-o zi, pe cînd citeam drama Heraclizii” mi se 
înfăţişă un om din ţara mea care îmi aducea o scrisoare de la un demnitar 
devotat tatălui meu. El mă ruga să trec rîul Hydraotes pentru a discuta cu 
el despre starea regatului, adăugînd că era cu putinţă să ajung la putere, 
dacă nu pierdeam timpul. Era, după cîte cred eu, un zeu cel care mi-a 
readus în minte subiectul dramei lui Euripide şi am dat ascultare îndem- 
nului; trecînd rîul, numai ce aflu că unul dintre uzurpatori a şi murit, iar 
celălalt era asediat chiar în palat. Am plecat pe dată, proclamînd prin satele 
prin care treceam, că eram fiul lui cutare (şi spuneam numele tatălui meu) 
şi că mergeam să revendic regatul ce-mi aparţinea. Sătenii, bucuroşi, mă 
primeau cu braţele deschise şi mă întovărăşeau, spunînd că semănam 
bunicului; ei erau înarmaţi cu pumnale şi arcuri. Mulțimea noastră sporea 
fără încetare. Cînd am ajuns la porţi, populaţia oraşului m-a primit cu atîta 
bucurie încât aprinse torţele la altarul Soarelui”, în faţa porţilor, şi mă luă 

cu ea în cortegiu, cîntînd imnuri spre lauda tatălui şi a bunicului meu. Cît 
despre viespea care era înăuntrul palatului, mulţimea a zidit-o în metereze, 
în ciuda forţărilor mele de a împiedica pedepsirea cu o asemenea moarte. 


XXXIII. Apollonios, întrerupîndu-l, îi spuse: 

— Ceea ce-ai povestit, desigur, este aidoma reîntoarcerii Heraclizilor. 
Lăudaţi fie zeii pentru gîndul prin care au uşurat reîntoarcerea unui om atât 
de nobil spre a-şi relua bunurile în stăpînire. Dar spune-mi ceva despre 
înţelepţi: n-au fost ei odinioară supuşi ai lui Alexandru şi n-au fost ei duşi la 
el spre a discuta, ca între filozofi, asupra cerului? 

— Aceştia erau Oxydracii“8, care au fost întotdeauna un popor neatârnat 
şi bine înarmat. Ei pretind că practică filozofia, dar de fapt nu o cunosc cu 
adevărat. Adevăraţii înţelepţi trăiesc între Hyphasis şi Gange, or Alexandru 
n-a ajuns niciodată în acest ţinut; şi aceasta nu pentru că s-ar fi speriat de 
ce ar fi găsit, ci întrucît prevestirile l-au întors din drum. Dacă ar fi trecut 
fluviul Hyphasis şi ar fi fost în stare să supună întreg ţinutul care-i 
înconjoară pe înţelepţi, niciodată n-ar fi căzut în mîinile sale fortăreaţa în 
care locuiesc ei, chiar dacă ar fi împins împotriva lor o mie de oameni ca 
Ahile şi 30 000 de oameni ca Aiax. Căci aceşti oameni nu luptă cu 
cotropitorii, ci îi abat prin minuni şi lovituri de fulger, fiind bărbaţi sfinţi şi 
iubitori de zei”. Mai povestesc că Heracles Egipteanul şi Dionysos”, după 
ce au străbătut cu oştirea lor întreaga Indie, i-au atacat odinioară cu 
ajutorul maşinilor de război. Cînd au pornit să cucerească locul prin asalt, 
înţelepţii nu încercară nici o împotrivire, rămînînd, la prima vedere, 
nemişcaţi ; dar de îndată ce duşmanii se apropiară, țîşniră flăcări care i-au 
silit să se întoarcă. Au izbucnit şi trăsnete, venite din înalt, care le loveau 
armele. Se spune că aici şi-a pierdut Heracles scutul său de aur pe care 
înţelepţii l-au închinat ca ofrandă zeilor, din pricina faimei dobîndite de 
erou şi a imaginilor gravate pe scut”!, unde se vede cum Heracles mărgi- 
neşte lumea locuită la Gadeira, preschimbînd munţii în pietre de hotar şi 
deschizînd Oceanului drum liber spre interior. Acest fapt dovedeşte că nu 
Heracles Thebanul, ci Heracles Egipteanul a mers la Gadeira şi a hotărnicit 
marginile pămîntului ”?. 


XXXIV. Pe cînd cuvîntau astfel, le ajunse la ureche sunetul unui imn, 
însoţit de flaut. Apollonios îl întrebă pe rege ce înseamnă cîntarea aceasta 
de sărbătoare: 

— Indienii, răspunse el, îi urează regelui noapte bună cîntîndu-i astfel 
înainte de a adormi şi îi urează vise plăcute ca apoi să se scoale plin de 
bunătate şi de prietenie pentru supuşii lui. 

— Dar tu, rege, ce gîndeşti despre acest obicei? Căci flautele răsună 
pentru tine! 

— Nu-mi bat joc de ei, pentru că trebuie să îngădui acest obicei din 
cauza tradiţiei; totuşi, nu am deloc nevoie de asemenea urări; de fiecare 
dată cînd regele îşi conduce supuşii cu moderație şi pricepere, îşi face 
desigur sieşi mai mult bine decît supuşilor săi. 


XXXV. După această discuţie, ei se retraseră, dar, de îndată ce se iviră 
zorile, însuşi regele pătrunse în camera unde dormea Apollonios. Atingîndu-i 
patul, îl întrebă la ce se gîndea: 

— Desigur, nu dormi, căci bei apă şi dispreţuieşti vinul. 

— Aşadar, crezi cumva că cei ce beau apă nu dorm? 

— Ba da, dorm, însă somnul le e uşor, doar pleoapele le sînt închise, iar 
spiritul lor nu doarme. 

— Nu, spuse Apollonios, ei dorm şi cu ochii şi cu spiritul, căci, dacă 
spiritul nu se odihneşte cu totul, nici ochii nu mai cunosc vreun răgaz. 
Astfel, nebunii nu pot dormi pentru că spiritul lor e totdeauna tulburat, iar 
gîndul le aleargă de la un lucru la altul, fapt care-i face să aibă o privire 
fixă, înfiorătoare, ca la şerpii ce nu dorm niciodată. Aşadar, o rege, întrucât 
am arătat limpede rostul somnului şi tot ce aduce el oamenilor, să ne 
întrebăm de ce cel ce bea apă doarme mai puţin decît omul beat. 

— N-o face pe sofistul, spuse regele, căci dacă te gîndeşti la un om beat, 
e sigur că nu doarme, întrucît spiritul său agitat de Dionysos îl face să se 
răsucească în toate părţile şi îl umple de tulburare. Toţi cei ce încearcă să 
doarmă, fiind beţi, au impresia că sînt aruncaţi cînd spre vîrful casei, de 
unde se prăbuşesc sub pămînt, că sînt luaţi de un vîrtej, după cum se 
spune că s-a întîmplat cu Ixion”. Nu, nu mă gîndesc la un om beat, ci la 
unul care doar a băut vin, ţinîndu-şi totuşi firea; vreau să ştiu cum îi este 
somnul şi dacă nu cumva doarme mai bine decît omul ce s-a abținut cu 
totul de la vin. 


XXXVI. Apollonios, adresîndu-se atunci lui Damis, îi spuse: 

— Avem de-a face cu un bărbat demn de respect şi priceput în discuţii. 

— Văd, spuse Damis, şi probabil asta înseamnă „a ajunge pe mîna 
părosului”7*. În ce mă priveşte, ni se pare foarte interesantă discuţia pe 
care a propus-o. De aceea e bine să te trezeşti de tot ca s-o duci la capăt. 

La aceasta, Apollonios ridică uşor capul şi zise: 

— Ei bine, voi dovedi superioritatea noastră, a băutorilor de apă, în 
privinţa somnului, folosindu-mă de propriul tău argument pas cu pas. 
Într-adevăr, ai arătat cu limpezime că spiritul oamenilor beţi este plin de 
tulburare şi într-o stare vecină cu nebunia. Ştim că oamenii beţi au impresia 
că zăresc două luni şi doi sori. Pe de altă parte, oamenii care au băut mai 
putin, chiar cei perfect stăpîni pe mintea lor, n-au, e drept, nici una dintre 
aceste iluzii, ci sînt doar plini de bucurie şi mulțumire, sentiment ce pune 
stăpînire pe ei destul de des, fără să aibă motiv de a se bucura. Tot aşa, 
oamenilor care se găsesc în această stare de beatitudine le trece prin 
minte cum ar pleda ei la procese, deşi n-au mai deschis vreodată gura în 
faţa unui tribunal; de asemenea, se pretind bogaţi, chiar dacă n-au decât 
o drahmă în buzunar. Acestea, o rege, sînt tulburările nebuniei, căci faptul 
că se simt bine cînd beau, le pune spiritul în mişcare. Cunosc mulţi care 
erau atît de adînc convinşi că au dobîndit avuţii, încît nu puteau să 
doarmă şi se trezeau sărind în sus, lucru ce dovedeşte că pînă şi buna 
stare aduce necazuri şi griji. Mai există şi licori, născocite de oameni spre 
a provoca somnul; dacă bei din ele sau dacă eşti fricţionat cu aşa ceva, 
adormi, alungit ca un mort; din acest somn ieşi cu un fel de pierdere a 
memoriei şi te crezi oriunde altundeva, în afară de locul în care eşti de 
fapt. Iar aceste băuturi sau, mai degrabă, aceste droguri, care copleşesc 
sufletul şi corpul, nu provoacă somn odihnitor şi nici firesc, ci fie un fel de 
comă, fie un somn uşor, întrerupt totuşi de năluciri, chiar dacă sînt plăcute. 
Cred că eşti de acord cu toate acestea dacă vrei să discutăm serios şi să nu 

alunecăm spre o dispută. Dimpotrivă, băutorii de apă ca mine văd realitatea 
aşa cum este şi nu plăsmuiesc lucruri ireale, pe care doar şi le închipuie, 
nu dau niciodată impresia că sînt uşuratici, obraznici, proşti sau mai veseli 
decît se cuvine. Ei sînt hotăriţi, cuviincioşi şi întotdeauna la fel, fie că e 
seara tîrziu, fie că e ora cînd lumea vine în agora. Capul nu le cade de 
somn, chiar dacă rămîn să studieze tîrziu de tot. Căci somnul nu-i apasă ca 
un stăpîn, care înjugă gâtul celui înrobit de vin; pe aceştia ai să-i găseşti 
întotdeauna liberi, drepţi, iar cînd sînt cotropiţi de somn, inima lor este tot 
curată. Nu sînt exaltaţi cînd totul le merge din plin, nici abătuţi în fața 
adversităţilor. Căci mintea unui om care se abţine de la vin poate face faţă 
ambelor împrejurări. Ea nu se lasă abătută de nici unul din aceste două 
sentimente şi de aceea are un somn plăcut, lipsit de frămîntare, nefiind 
niciodată tulburată de griji în odihna ei. 


XXXVII. Mai mult încă, ceea ce este premonitoriu în vise — una din 
forţele cele mai divine care există în om — este mai cu uşurinţă desluşit de 
mintea care nu e încețoşată de băutură, căci ea primeşte [viziunile] cu 
deplină puritate şi înregistrează cu mare grijă. Oricum, interpreţii viselor, 
pe care poeţii îi numesc „tălmacii viselor” n-ar şti să redea înţelesul nici 
unei închipuiri, fără a întreba mai înainte în ce împrejurare a apărut. Căci 
dacă e vorba de închipuirea unei aurore, apărută în timpul somnului de 
dimineaţă, ei o tălmăcesc în sensul că sufletul, desprins de efectul vinului, 
este în stare să prezică bine adevărul; dar dacă visul s-a ivit în timpul 
primului somn sau la miezul nopţii, cînd sufletul este încă înecat de vin şi 
pătat de el, ei refuză să dea un răspuns, arătînd prin aceasta că sînt 
înţelepţi. Se ştie că înşişi zeii sînt de aceeaşi părere şi că dau oracole 
numai acelora care nu sînt stăpîniţi de puterea vinului. Acest lucru am să-l 
dovedesc cu limpezime. Era odată, o rege, la greci un anume Amphiaraos/, 
care era prezicător. 

— Ştiu, spuse regele, vorbeşti desigur de fiul lui Oicles care, la întoar- 
cerea de la Theba, a fost înghiţit de viu de pămînt. 

— Acest prezicător, o rege, continuă încă să dea oracole în Atica, 
trimiţînd vise acelora care-l consultă; preoţii iau cu ei pe oricine vrea să 
consulte oracolul, îl opresc să mănînce răstimp de o zi şi să bea vin vreme 
de 3 zile pentru ca sufletul limpezit să poată primi oracolul. Dacă vinul ar 
fi fost prielnic somnului, înțeleptul Amphiaraos ar fi prescris consultanţilor 
săi să se pregătească tocmai dimpotrivă, anume să se umple cu vin, ca 
nişte burdufuri, înainte de a pătrunde în sanctuarul său”. Aş putea cita 
multe oracole” vestite la greci şi la barbari în care preotul începe prin a 
bea apă, iar nu vin, înainte de a glăsui pe trepied. Poţi aşadar să-mi 
socoteşti sufletul prielnic unei activităţi divine. La fel se întîmplă cu toţi cei 
ce beau apă, căci sîntem posedaţi de nimfele şi bacanţii sobrietăţii. 

— S-ar cuveni, o Apollonios, spuse regele, să mă primeşti şi pe mine în 
frăţie'8. 

— Aş face-o, răspunse Apollonios, dacă n-ai ajunge să fii rău privit de 
supuşii tăi; pentru un rege, o filozofie care să fie şi măsurată şi iertătoare 
dă naştere unui amestec demn de admirat, după cum se întîmplă cu tine, 
în timp ce o filozofie riguroasă şi prea austeră pare o doctrină de rînd, în 
situaţia ta, putînd trece drept rod al orgoliului. 

XXXVIII. După aceste vorbe, soarele înălțîndu-se sus de tot, ei ieşiră din 
casă. Apollonios, înțelegînd că regele trebuie să-şi vadă de treburile lui, să-i 
primească în audienţă pe soli şi să se ocupe de alte asemenea lucruri, îi spuse: 

— Împlineşte, o rege, tot ceea ce se cuvine demnităţii tale. Pe mine, în 
acest răstimp, lasă-mă să fac ce cred eu de cuviinţă pentru Soare”, căci 
trebuie să-i adresez ruga mea obişnuită. 

— Fie ca ruga ta să-ţi fie ascultată, răspunse regele, căci va răspîndi 
numai mulţumire asupra tuturor celor cărora le place înţelepciunea ta. Eu 
te voi aştepta să revii, căci trebuie să-mpart dreptatea şi acolo prezenţa ta 
mi-ar fi de mare folos. 


XXXIX. Cînd Apollonios se întoarse, ziua fiind înaintată, îl întrebă pe rege 
ce pricini judecase. 

— Astăzi, spuse regele, n-am judecat nimic, căci m-au împiedicat prevestirile. 

— Prin urmare ţineţi seama de prevestiri în privinţa judecăților, ca şi în 
cazul călătoriilor şi expedițiilor militare? 

— Da, pe Zeus, răspunse regele, căci şi aici există un pericol: ca 
judecătorul să se abată de la calea cea dreaptă. 

Apollonios găsi că avea dreptate şi îl întrebă din nou în ce constă 
pricina asupra căreia trebuia să se pronunţe. 

— Te văd că eşti încordat şi pus în încurcătură, din cauză că nu ştii ce 
hotărîre să iei. 

— Îmi recunosc ezitarea şi de aceea am să te iau ca sfetnic, spuse 
regele. Iată despre ce-i vorba: un om a vîndut altuia un teren în care se 
găsea o comoară, care nu fusese încă descoperită. Săpînd pămîntul, 
cumpărătorul găsi o lădiţă plină cu aur, iar cel ce-i vînduse pămîntul 
pretinde că era a lui, căci după cîte spune, n-ar fi vîndut niciodată acea 
bucată de pămînt dacă ar fi ştiut că acolo se găsea o comoară. Pe de altă 
parte, cumpărătorul socoteşte că el a dobîndit tot ce se putea găsi pe o 
bucată de pămînt care, din momentul cumpărării, devenise a lui. Fiecare 
are dreptate, dar aş da o hotărtre prea simpă dacă le-aş porunci să împartă 
această comoară, căci pînă şi o babă ar putea să gîndească aşa. 

— Că aceşti doi oameni nu iubesc înţelepciunea%, spuse Apollonios, o 
arată cearta lor în privinţa comorii. Hotărîrea ta va fi cea mai bună cu 
putinţă, cred eu, dacă ai să-ţi aminteşti că grija zeilor se-ndreaptă mai ales 
către oamenii care practică virtutea şi filozofia, apoi către cei care sînt 
lipsiţi de greşeli şi care n-au făcut niciodată nedreptăţi. Totodată ei acordă 
filozofilor puterea de a vedea clar în lucrurile divine şi omeneşti. Cît 
despre cei ce duc în simplitate o viaţă cinstită, ei le dau tot ce au nevoie, 
ca nu cumva lipsa acestora să-i poată împinge la nedreptăţi. Sînt aşadar de 
părere, o rege, să-i cîntărim pe oamenii aceştia într-un soi de balanţă şi să 
le cercetăm viaţa amîndurora. Eu nu cred că zeii ar fi luat celui dintii 
pămîntul, dacă n-ar fi fost un om rău, şi n-ar fi dăruit celuilalt ceea ce era 
sub pămînt, dacă acesta n-ar fi fost mai virtuos decît vînzătorul. 

A doua zi, cei doi împricinaţi reveniră şi se dovedi că vînzătorul era un 
om rău, aspru, care uitase să mai celebreze sacrificiile pe care le datora 
zeilor pămîntului său. Dimpotrivă, celălalt părea un om drept, împlinindu-şi 
cu prisosinţă îndatoririle sale către zei. Hotărîrea a fost luată prin urmare, 
ţinîndu-se seama de părerea lui Apollonios, iar cel mai bun dintre împri- 
cinaţi plecă mulţumit, ca şi cum ar fi fost răsplătit de zei. 

XL. După ce a fost luată această hotărîre, Apollonios se apropie de regele 
indian şi îi spuse: 

— Astăzi e a treia zi de cînd sînt oaspetele tău. Miine în zori se cuvine 
să plec, căci trebuie să mă supun legilor. 

— Dar nu acesta e înţelesul legii: poţi rămîne şi mîine, căci ai sosit după 
amiază. 

— Mă bucur că eşti atît de primitor faţă de mine, dar mi se pare că 
interpretezi cu bunăvoință legea în favoarea mea. 

— Aş fi în stare chiar să o calc, numai să fie în favoarea ta! Dar 
spune-mi, n-aţi venit tocmai de la Babylon — pe cît mi s-a spus — cu 
aceleaşi cămile? 

— Ba da, cu cele date de Vardanes. 

— Vor putea ele oare să vă ducă mai departe dacă au străbătut atîtea 
stadii de la Babylon pînă aici? 

Apollonios tăcu, însă Damis răspunse: 

— El nu înţelege nimic, o rege, despre călătoria noastră şi nici despre 
popoarele printre care ne vom afla. Îşi închipuie că te va avea aproape pe 
tine şi pe Vardanes pretutindeni şi crede că a călători în India nu e decît un 
joc. Dar adevărata stare a cămilelor nu ţi-a fost dezvăluită : ele arată atît de 
rău, că mai degrabă le-am putea noi căra. Avem nevoie de altele. Căci, 
dacă animalele de povară îşi vor da suflarea pe undeva, printr-un deşert 
din India, ne vom aşeza lîngă ele ca să alungăm vulturii şi lupii, dar nimeni 
nu-i va alunga pe ei de lîngă noi, căci vom pieri şi noi. 

— Totul va fi bine, răspunse regele. Am să vă dau eu alte cămile, cred 
că aveţi nevoie de patru, iar guvernatorul ținutului Indusului va trimite 
încă patru spre Babylon. Eu am o turmă de cămile pe Indus şi toate sînt 
albe. 

— Ai să ne dai şi o călăuză? adăugă Damis. 

— Da, şi voi da o cămilă şi pentru călăuză. Am să vă dau şi bani pentru 
drum şi am să-i scriu lui Iarchas, cel mai în vîrstă dintre înţelepţi, ca să 
vadă în Apollonios un om cu nimic mai prejos decît pe sine însuşi şi ca să 
vă primească şi pe voi ca pe nişte filozofi şi însoțitori ai unui om deosebit. 

Apoi regele indian le dădu aur, pietre preţioase, haine de in şi o 
grămadă de alte lucruşoare de acest fel. Apollonios spuse însă că el avea 
destul aur, fiind vorba de aurul dat în taină de Vardanes călăuzei. A primit 
în schimb veşmintele de in, pentru că semănau cu îmbrăcămintea vechilor 
atenieni. În cele din urmă luă în mînă o piatră prețioasă şi spuse: „O, 
piatră desăvîrşită, cum de am dat de tine! Zeii au vrut-o!”, căci descoperise 
în ea o anumită însușire tainică şi divină. Damis şi însoțitorii săi n-au mai 
acceptat să primească aur. Au luat însă cîţiva pumni buni de pietre preţioase, 
gîndind să le consacre zeilor cînd se vor înapoia în ţara lor. 


XLI. Ei rămaseră şi în ziua următoare, căci regele n-a vrut să-i lase să 
plece. Apoi le-a dat o scrisoare către Iarchas întocmită astfel: „Regele 
Phraotes către Iarchas, învățătorul său, şi tuturor alor săi, cu bineţe. 
Apollonios, un om foarte înţelept şi învăţat, crede că voi sînteţi mai 
înţelepţi şi mai învăţaţi încă decât el, şi de aceea vine să vă deprindă ştiinţa. 
Cînd va pleca, o va face ştiind tot ce ştiţi şi voi; nimic din ce-l veţi învăţa 
nu va fi pierdut, căci ştie mai bine ca oricine să vorbească şi să ţină minte. 

Arată-i şi tronul pe care tu m-ai aşezat cînd mi-ai oferit domnia, o tatăl 
meu, larchas. Şi însoțitorii lui merită toată prețuirea pentru că s-au legat 
de un asemenea om. 

Toate bune ţie şi tuturor celor dimpreună cu tine”?l. 


XLII. Au părăsit aşadar Taxila şi după două zile de mers au ajuns în 
cîmpia unde se spune că Poros s-a luptat cu Alexandru. Ei spun că au 
văzut acolo un arc de triumf înălţat ca să fie împodobit cu trofee. Pe 
această poartă se găsea statuia lui Alexandru suit pe o cvadrigă, întocmai 
monumentului ridicat lîngă Issos, pentru a celebra victoria sa asupra 
satrapilor lui Darius. La o anumită distanţă unul de altul au mai fost 
construite, pe cît se spune, alte două arcuri; pe unul era ridicată statuia lui 
Poros, pe celălalt statuia lui Alexandru, arătînd cum s-au împăcat ei după 
bătălie, căci primul face un gest de primire, iar celălalt se prosternează. 


XLII. Ei trecură de cursul rîului Hydraotes, străbătură mai multe ţinuturi 
şi atinseră rîul Hyphasis%?. La treizeci de stadii mai departe, au găsit altare 
pe care scria: „Tatălui meu Amon, lui Heracles, fratele meu, Atenei provi- 
denţiale, lui Zeus Olympianul, Cabirilor de la Samothrace, Soarelui Indian 
şi lui Apollo din Delfi”. Mai povestesc că au văzut o coloană de bronz pe 
care scria „Alexandru s-a oprit aici”. Putem socoti deci că altarele au fost 
ridicate de Alexandru însuşi pentru a însemna solemn hotarele regatului 
său, dar coloana a fost ridicată de indieni, dincolo de Hyphasis, din pricină 
că Alexandru, spre bucuria lor, n-a înaintat mai departe. 

I. Şi acum să vedem care este lungimea fluviului Hyphasis! între hotarele 
Indiei şi ce are el deosebit. Izvoarele acestui fluviu ţîşnesc dintr-o cîmpie 
şi chiar din acel loc este navigabil; dar, pe parcurs, cursul său ajunge 
impracticabil pentru corăbii. Colţi de stîncă răsar din apă aproape pretutin- 
deni, provoacă vîrtejuri, încît navigația devine cu neputinţă. Este la fel de 
larg ca Istrul, fluviu ce trece drept cel mai mare din cîte curg în Europa. 
Arborii ce cresc pe malurile Istrului se întîlnesc şi aici, iar aceşti arbori 
dau un fel de balsam din care indienii fac o alifie, denumită „nupţială”; 
dacă cei ce sînt de față la o căsătorie nu ung tinerii căsătoriţi cu ea, 
căsătoria nu e socotită împlinită şi se crede că nu va fi binecuvîntată de 
Afrodita. Ei mai spun că orice tufăniş care mărgineşte fluviul este consacrat 
zeiţei, ca şi peştii numiţi păuni, care se găsesc numai în acest fluviu şi 
care au primit acelaşi nume ca şi pasărea, pentru că înotătoarele le sînt 
albastre, solzii pestriţi, iar coada lor aurită se poate închide sau desface 
după dorinţă. Tot în acest fluviu se găseşte un animal, asemănător unui 
vierme, de culoare albă. Prin coacere, din el se face un soi de ulei care 
arde cu o flacără căreia numai sticla îi poate rezista. Acest vierme nu 
poate fi prins decît în folosul regelui, în vederea cuceririi fortăreţelor. De 
îndată ce uleiul acesta atinge crenelurile, ia foc şi nimeni nu-l poate 
stinge, în nici un chip. 


II. Ei ne mai spun că în mlaștinile fluviului pot fi prinşi măgari sălbatici, 
care au un corn în frunte?, cu care se-nfruntă, ca taurii, nu fără vitejie. 
Indienii meşteresc din acest corn un vas de băut şi se spune că oricine ar 
bea din el, nu cade bolnav în acea zi, iar de este rănit, nu simte nici o 
durere, că poate trece chiar prin foc şi că rămîne nevătămat de otrăvuri, fie 
ele cît de tari. Însă acest tip de vas aparţine numai regelui şi doar el are 
dreptul să vîneze aceste animale. Apollonios spune că a văzut animalul şi 
că i-a admirat înfăţişarea. La întrebarea lui Damis dacă dădea crezare 
poveştii despre vasul de băut, el spuse: „Am să-i dau crezare dacă voi afla 
că regele acestui ţinut din India este nemuritor, căci e pe deplin firesc ca 
un om, care-mi poate oferi mie sau oricărui altuia o băutură atît de eficace 
împotriva bolilor şi atît de dătătoare de sănătate, să bea pe săturate în 
fiecare zi din acest corn. Şi cred că nimeni nu-l va condamna chiar dacă 
s-ar îmbăta cu asemenea băutură”. 


III. Pe acele meleaguri întilniră o femeie care, după cîte spun ei, era 
neagră de la cap pînă la sîni, iar de la sîni pînă la picioare era cu totul albă. 
Celorlalţi li se făcu frică şi fugiră la vederea ei ca de un monstru, dar 
Apollonios prinse femeia de mînă şi înţelese ce-i cu ea: în India, femeia de 
acest fel este consacrată Afroditei” şi ea se naşte astfel colorată în cinstea 
zeiţei, la fel ca boul Apis la egipteni. 

IV. De acolo ei povestesc că au trecut acea parte a Caucazului care se 
întinde către Marea Roşie“. Munţii erau acoperiţi de păduri de arbori 
aromatici, iar pe vîrfuri creştea scorțişoara, asemănătoare curmeilor viței 
de vie. Capra e cea care ne dovedeşte pe deplin că e vorba de scorţişoară. 
Căci dacă-i întinzi o creangă de scorţişoară, capra începe să-ţi lingă mîna 
ca un cîine, iar dacă pleci, se ţine după tine, frecîndu-şi nasul de crenguţă. 
Cînd păstorul de capre încearcă s-o tragă înapoi, geme ca şi cînd ai 
smulge-o de la păscut lotus. Pe pantele abrupte ale muntelui se-ntîlnesc şi 
arbori de tămiie, foarte înalţi, alături de alţi arbuşti, ca de pildă piperul, 
cultivat de maimuțe. Pentru că Apollonios şi însoțitorii săi n-au omis să 
spună cu ce se aseamănă acest arbore, am s-o spun şi eu: arbustul de 
piper, ca înfăţişare, seamănă mult cu mielăreaua grecilor, îndeosebi datorită 
ciorchinelor sale de fructe. Creşte prin văgăuni necălcate de picior de om, 
într-un ţinut unde se spune că în hăurile şi scorburile muntelui trăieşte un 
anume neam de maimuțe. Aceste maimuțe sînt foarte preţuite de indieni, 
căci ele recoltează piperul şi de aceea sînt apărate de atacurile leilor cu 
cîini şi cu arme. Într-adevăr, cînd se îmbolnăveşte, leul atacă maimuţele 
pentru a se vindeca, întrucît carnea de maimuţă opreşte înaintarea bolii. Le 
mai atacă şi cînd îmbătrîneşte, căci, de îndată ce a trecut de vîrsta la care 
poate ataca cerbi şi porci, el trece la prinderea maimutelor, folosindu-se de 
ultimele puteri. Dar locuitorii nu-l lasă s-o facă; socotind maimuţele drept 
binefăcătorii lor, ei vînează leii cu suliţele pentru apărarea maimuţelor. Iată 
ce fac ei în privinţa recoltării piperului: indienii merg la arborii de la 
poalele muntelui, culeg cîteva fructe, sapă mici gropi în jurul arborilor şi 
aruncă acolo fructe de piper, ca şi cum ar fi un lucru de nimic, disprețuit 
de oameni. De la înălţimea stîncilor pe care se găsesc, maimuţele văd ce 
fac oamenii, şi o dată cu venirea nopţii, îi imită pe indieni, smulgînd 
ciorchinii de pe arbuşti pentru ca apoi să-i arunce în gropi. În zori, indienii 
vin să strîngă grămezile de mirodenii, fără să facă nimic altceva decît să-şi 
amăgească timpul şi să doarmă. 


V. După ce au trecut muntele, ei spun că au văzut o cîmpie fără cea mai 
mică ridicătură, întretăiată de şanţuri pline cu apă, dispuse unele de-a 
latul, altele de-a lungul şi care erau în legătură cu Gangele€. Ele slujesc şi 
ca hotare, dar aduc şi apa în diferite părţi ale cîmpiei, cînd pămîntul e 
uscat. Pămîntul acesta este cel mai roditor din India şi ţinutul cel mai bine 
cultivat. Dimensiunile sale sînt de 15 zile de mers de-a lungul Gangelui şi 
de 18 zile între mare şi muntele maimutelor, cu care se mărgineşte. Acest 
ținut e în întregime format dintr-o cîmpie cu pămînt negru deosebit de 
roditor. Se poate vedea cum grîul se înalţă cît trestia, deşi se apleacă sub 
greutatea spicelor. Boabele de fasole sînt mai mari decît cele din Egipt, 
iar susanul şi meiul ating o înălţime uriaşă. Tot acolo se întîlnesc, după 
spusa lor, un soi de nuci pe care şi noi obişnuim să le ţinem în temple ca 
pe nişte lucruri neobişnuite. Dimpotrivă, viţa de vie creşte mică, la fel ca 
în Lydia sau în Meonia; vinul ce se scoate e foarte bun şi are un parfum 
care se simte chiar de la culesul strugurilor. Ei mai spun că au întâlnit şi 
un arbore asemănător laurului, ale cărui fructe sînt conţinute în nişte 
calice asemănătoare cu ale rodiei uriaşe. Înăuntrul cojii se găseşte o 
pulpă albastră, de culoarea hyacintului, cu gust mai plăcut decît toate 
roadele verii. 

VI. Coborînd de pe munte, au asistat, după câte spun ei, la o vînătoare de 
şerpi, despre care trebuie neapărat să vorbesc. Într-adevăr, este un lucru 
obişnuit ca vînătoarea de iepuri, felul în care sînt prinşi sau pot fi prinşi, 
să fie pe larg descris de cei ce se-ndeletnicesc cu aşa ceva, iar noi să nu 
spunem nimic despre o vînătoare îndrăzneață, neobişnuită, pe care nici 
acela a cărui istorie o scriu n-a crezut că trebuie s-o uite. Întreaga Indie 
este parcă încinsă de inelele reptilelor uriaşe care umplu mlaștinile şi 
munţii”; nu există coline unde să nu existe şi ele. Şerpii din mlaștini sînt 
trîndavi, au 30 de coţi lungime, iar capul nu le este împodobit cu o creastă, 
fapt ce-i face să semene cu şerpii-femelă. Au spatele destul de negru şi 
înzestrat cu mai puţini solzi decît la alte specii. Homer, dintre toţi poeţii, a 
descris cel mai exact această specie, atunci cînd spune că dragonul din 
Aulis5, care trăia lîngă izvor, avea spatele brun-roşcat, în timp ce alţi poeţi 
spun că dragonul din pădurea Nemeea, de aceeaşi specie cu cel mai 
înainte amintit, avea deasupra capului o creastă, caracteristică ce nu-i de 
găsit la dragonul din mlaştini. 


VII. Şerpii care trăiesc la poalele munţilor şi pe dealuri pătrund în cîmpii 
cînd îşi urmăresc prada şi depăşesc în toate privinţele şerpii de mlaştină. 
Sînt mai lungi, umblă mai iute decît rîurile cele mai repezi, aşa încît nimic 
nu le scapă. Au pe cap o creastă care, cînd sînt tineri, este de mărime 
potrivită, dar care, cu trecerea timpului, creşte repede şi ajunge foarte 
mare, în timp ce ei înşişi capătă o culoare roşcată, iar spatele lor capătă 
înfăţişarea unor dinţi de ferăstrău. Aceşti şerpi au şi un soi de barbă şi îşi 
înalță gîtul foarte sus; solzii le strălucesc ca argintul, pupila ochilor este ca 
o piatră strălucitoare şi posedă o putere de necrezut pentru tot soiul de 
fapte misterioase. Şarpele de cîmpie înseamnă un adevărat noroc pentru 
vînători cînd se încolăceşte în jurul vreunui elefant, luptă ce pricinuieşte 
moartea celor două animale. Cei care prind şerpi, le păstrează ochii, pielea 
şi dinţii. Aceştia din urmă se aseamănă foarte mult cu colții celor mai mari 
mistreți, numai că sînt mai uşori şi mai curbi. Vîrful lor este greu de 
sfărîmat, la fel cum se întîmplă cu oasele peştilor mari. 


VIII. Dragonii de munte au solzii de culoare aurie, sînt mai lungi decît cei 
de cîmpie şi au o barbă zbirlită, tot aurie; sprîncenele lor sînt mai dese 
decît cele ale şerpilor de cîmpie, ochii lor, înfundaţi sub sprînceană, aruncă 
priviri înspăimîntătoare şi fixe; cînd se tîrăsc pe pămînt fac un zgomot 
metalic, iar din crestele lor, de culoarea flăcării, țişneşte un foc mai arzător 
decît flacăra. Şi ei atacă elefanții; iată cum sînt prinşi de indieni: pe o stofă 
stacojie se brodează semne magice care mai apoi se aşază în faţa birlogului 
şarpelui ; aceste semne au un asemenea farmec încît provoacă un somn 
adînc, în stare să învingă ochii şarpelui care, de altminteri, stau nemişcaţi. 
Pentru a dobîndi starea de somn, indienii cîntă multe incantaţii, ce vădesc 
o cunoaştere tainică, care-l fac pe şarpe să scoată gâtul din gaură şi să-l 
aşeze pe semnele magice. În timp ce şarpele stă nemișcat, la pămînt, 
indienii se aruncă asupra lui, îl lovesc cu securile, îi retează capul, luînd 
pietrele preţioase ce se găsesc acolo”. Ei spun că în capul şerpilor se 
găseşte un morman de pietre în culori vii, care strălucesc în mii de nuanţe, 
cu însuşiri misterioase, asemănătoare acelora pe care le avea inelul lui 
Gyges”. Dar se întîmplă adesea ca indianul să fie luat cu secure cu tot şi 

cu semnele magice de balaur, care-l tîrăşte cu mare uşurinţă în vizuina sa, 
aproape zguduind muntele. Se mai spune că aceşti balauri trăiesc în munţii 
de-a lungul Mării Roşii, că şuieratul lor e înfiorător şi că ajung pînă la mare, 
unde înoată departe, în larg. Este cu neputinţă să afli cât trăieşte acest 
animal şi nimănui nu i s-ar da crezare dacă ar spune o vîrstă anume. lată 
tot ce ştiu despre şerpi. 


IX. Apollonios şi Damis spun că oraşul care se găseşte la poalele acestui 
munte şi care este foarte întins se numeşte Paraca. Drept în mijlocul lui 
stau atîrnate multe capete de şarpe, căci indienii de pe aici sînt deprinşi 
din tinereţe să-i vîneze. Li s-a mai spus că ei înţeleg limba şi gîndul acestor 
animale, deoarece se hrănesc fie cu inimă, fie cu ficat de şarpe. Pe drum 
au auzit un cîntec de flaut şi au bănuit că-i un păstor care voia să-şi adune 
turma; de fapt, era conducătorul unei turme de căprioare, căci indienii 
mulg aceste animale şi consideră laptele lor ca o hrană foarte bună. 


X. Din acest loc, după patru zile de drum de-a lungul unui ţinut roditor şi 
bine cultivat, au ajuns, după cum mărturisesc, în apropierea locului întărit 
al înţelepţilor. Acolo, călăuza lor îngenunchie cămila şi sări pe pămînt, 
înfricoşat şi năpădit de sudoare. Apollonios înţelese unde au ajuns şi, 
rîzînd de spaima indianului, spuse: „Dacă ar fi fost corăbier şi ar fi intrat 
în port după o lungă călătorie pe mare, cred că omul acesta ar fi fost mîhnit 
la gîndul că trebuie să debarce şi s-ar fi temut de clipa aceasta”. Spunînd 
acestea, îngenunchie şi el cămila sa, fiind acum obişnuit cu mişcarea asta. 
Într-adevăr, călăuza se temea de faptul că ajunsese în preajma înţelepţilor, 
căci indienii au mai mult respect faţă de aceşti oameni chiar decît pentru 
propriul lor rege, întrucît chiar şi acesta îi întreabă pe înţelepţi tot ce 
trebuie să spună sau să facă, întocmai cum la noi e consultat oracolul unui 
zeu. Înțelepţii îi arată regelui ce este în avantajul lui sau îl fac să renunțe, 
prin cuvinte şi semne, la ceea ce nu-i în folosul său. 


XI. Călătorii se gîndeau să se îndrepte spre satul cel mai apropiat cu gînd 
să rămînă acolo. Satul era la o depărtare de cel puţin un stadiu de aşezarea 
înţelepţilor. Tocmai atunci văzură că aleargă spre ei un tînăr care părea a 
fi cel mai negru dintre toţi indienii şi pe a cărui frunte, între sprîncene, 
lumina un semn ca un corn de lună. Mi s-a spus că, mult timp mai tîrziu, 
acelaşi lucru s-a întîmplat şi cu Menon, care era de neam etiopian, pupilul 
sofistului Herodes!!. Cît ești încă tînăr, semnul se poate vedea, dar cu cât 
înaintezi în vîrstă, strălucirea i se micşorează, se stinge, dispărînd o dată cu 
tinereţea. Ei spun că indianul ţinea în mînă o ancoră de aur, pe care 
indienii o socotesc un caduceu, căci ancora le ţine legate pe toate. 


XII. Alergînd către Apollonios, îi vorbi în limba greacă, fapt ce nu păru 
deloc uimitor, căci toţi locuitorii satului vorbeau greceşte, dar cuvintele 
sale de bineţe, îi uimiră pe toţi, în afară de înţelept, care prinse curaj, 
înțelegînd că-și va îndeplini scopul pentru care venise. Întorcîndu-se spre 
Damis, îi spuse: „De bună seamă am ajuns la oameni învăţaţi şi înţelepţi, 
care într-adevăr par să cunoască viitorul”. Totodată, l-a întrebat pe trimis 
ce trebuia să facă, căci dorea să obţină de îndată o întrevedere. Indianul 
răspunse : „Însoţitorii tăi să rămînă aici, iar tu să vii, aşa cum eşti; iată ce 
poruncesc ei”. 

XIII. Faptul că solul spusese ei, îi păru lui Apollonios că are deja ceva 
pitagoric!?. Îl urmă aşadar pe vestitor cu bucurie. Colina unde-și duceau 
traiul înţelepţii are, după spusa lui Apollonios şi Damis, cam aceeaşi 
înălţime cu Acropolis din Atena şi se află într-o aşezare naturală la fel de 
fericită, căci stîncile care o înconjoară în întregime slujesc drept fortificaţie 
naturală ; pretutindeni în stîncă ei văzură urme de copite despicate, de 
chipuri bărboase şi, pe ici, pe colo, de spinări, ca şi cum pe aici ar fi trecut 
niște fiinţe care s-ar fi rostogolit la vale, de-a lungul povîrnişului. Într-adevăr, 
atunci cînd Dionysos, împreună cu Heracles, a atacat locul, zeul a trimis la 
atac nişte Pani, închipuindu-şi că ei vor fi destul de puternici pentru a 
zgudui stîncile, dar înţelepţii i-au fulgerat. Au căzut unul într-un fel, altul 
în alt fel, iar pietrele păstrează în fel şi chip urmele căderii lor. Ei ne mai 
spun că au văzut în jurul colinei un nor, în mijlocul căruia trăiesc indieni 
ce pot fi zăriţi sau nu, după cum doresc. Ei nu-şi puteau da seama dacă se 
poate pătrunde şi prin alte părţi spre colină, întrucît ceața deasă care o 
înconjoară nu îngăduie să se vadă dacă zidul are întreruperi sau dacă este 
în întregime închis”. 


XIV. Apollonios spune că el a urcat colina dinspre miazăzi urmîndu-l pe 
indian şi că a văzut mai întîi un puț de patru coţi, la buza căruia se 
întrezărea o licărire albăstruie. La amiază, cînd soarele lumina puţul, 
licărirea era atrasă de razele acestuia şi se înălța în aer, avînd înfăţişarea 
unui curcubeu sclipitor. A aflat, mai tîrziu, că pămîntul de sub puț cuprindea 
arsenic roşu şi că apa era socotită sfîntă şi tainică, că nimeni nu venea să 
bea sau să scoată apă de acolo şi că toţi indienii, de pretutindeni, jurau pe 
ea. În apropierea acestui puț se află un crater de foc de unde ţişnește o 
flacără de culoarea plumbului, dar fără fum sau vreun miros, erupția 
nedepăşind marginea craterului. Acolo, indienii se purifică de păcatele 
făcute fără voia lor şi de aceea înţelepţii numesc fîntîna „puţul revelaţiei”, 
iar focului îi spun „focul iertării”!*. Văzură acolo două ulcioare de piatră 
neagră dintre care unul era al „ploilor” şi altul al „vînturilor”. Acela al 
„ploilor” este deschis ori de cîte ori India suferă de secetă şi din el ies nori 
care umezesc întreaga ţară, iar dacă ploile sînt prea dese, ele sînt oprite 
prin închiderea ulciorului. Cu ulciorul „vîntului” se întîmpla, cred eu, 
acelaşi lucru ca şi cu burduful lui Eol, căci dacă ulciorul e întredeschis, 
unul din vînturi năvăleşte afară, după anotimp, urmarea fiind că suflă o 
briză prielnică care redă vigoarea pămîntului!5. Apoi, ei au găsit statui ale 
zeităților indiene şi egiptene, ceea ce nu i-a mirat deloc. I-au mirat în 
schimb statuile foarte vechi ale zeităților greceşti, cum ar fi Atena Palas, 
Apollo Delianul, Dionysos din Limnai, Dionysos din Amyclai şi altele, tot 
vechi ; aceste statui fuseseră ridicate de indieni şi erau adorate după riturile 
greceşti. Înţelepţii spun că ei locuiesc drept în mijlocul Indiei şi socotesc 
cetatea lor ca ombilicul acestei coline ; aici ei sărbătoresc misterele focului, 
ale unui foc pe care pretind că-l aprind de la razele soarelui şi în cinstea 
căruia, în fiecare zi la amiază, ei cîntă un imn. 


XV. Cine sînt înţelepţii, cum trăiesc ei pe această colină ne-o povesteşte 
însuşi Apollonios care, într-una din cuvîntările către egipteni, spune: „Am 
văzut indieni brahmani care trăiesc pe pămînt şi totuşi nu pe el, fără 
întărituri, la adăpostul unei întărituri, fără a avea nimic, dar şi bogăţiile 

tuturor”!6, Aceste vorbe, pline de interes, sînt, desigur, puţin cam nedeslu- 


şite ; Damis povesteşte că ei se culcă pe pămînt, dar că fiecare îşi aşterne 
ierburi anume alese şi că i-a văzut ridicîndu-se de doi coţi în aer, nu pentru 
a săvirşi o minune, căci ei dispreţuiesc o asemenea ambiţie, ci întrucît ei 
socotesc că se cade să împlinească toate riturile în cinstea zeului Soare, 
ridicîndu-se aidoma lui, deasupra pămîntului”. Focul pe care-l aprind de 
la una din razele sale, deşi e un foc ca toate celelalte, nu-l lasă să ardă pe 
un altar şi nu-l păstrează într-un cămin, ci, asemenea razelor soarelui 
răsfrînte de luciul apei, pare că pluteşte în aer şi tremură în eter. Ei roagă 
Soarele ca anotimpurile, pe care acesta le patronează, să sosească pe 
pămînt în clipa potrivită şi ca India să devină înfloritoare; noaptea, ei 
imploră raza de soare să nu se ridice cu mînie împotriva nopţii, ci să 
rămînă întocmai cum era în clipa cînd au făcut-o să coboare pe pămînt. 
Acesta era adevăratul înţeles al cuvîntului lui Apollonios: „Brahmanii sînt 
pe pămînt şi totuşi nu sînt pe pămînt”. Cît despre expresia : „Ei trăiesc fără 
întărituri la adăpostul unei întărituri”, aceasta semnifică cerul sub care 
trăiesc, căci, deşi par că trăiesc în plin aer, ei înalţă în jurul lor un fel de 
pavăză nevăzută şi, cînd plouă, ei nu se udă, stînd la soare cînd vor. Iar 
vorba: „Fără a avea nimic, ei au bogăţiile tuturor”, iată cum o desluşeşte 
Damis: toate izvoarele, care ţişnesc din pămînt cînd Dionysos îi răscoleşte 
pe bacanţi deodată cu pămîntul ţîşnesc şi la aceşti indieni, pentru a le 
potoli setea, cînd se aşază la masă sau cînd poftesc oameni la ea. De 
aceea, Apollonios era îndreptăţit să spună că fără nici o trudă, în chip 
firesc, oamenii înzestrați cu tot ce-şi doresc au oricînd, fără nici o pregătire, 
ceea ce nu au. Îşi lasă, din voia lor, părul lung, la fel ca altădată lacedemo- 
nienii sau oamenii din Thurioi, ca tarentinii, melienii şi ca toţi cei care 
țineau în mare cinste obiceiurile lacedemonienilor. Poartă turbane albe, 
merg cu picioarele goale şi îşi aranjează îmbrăcămintea în chip de exomis!ă. 
Stofa din care-şi fac îmbrăcămintea e rodul pămîntului, ţesută din fibre de 
in necultivat, la fel de alb ca acela din Pamflia, dar ceva mai subţire; din 
el se scoate şi o grăsime asemănătoare uleiului. Din această plantă îşi fac 
îmbrăcămintea pentru ceremoniile sacre, iar dacă altcineva în afara acestor 
indieni încearcă să culeagă acest soi de in, pămîntul nu-i îngăduie să rupă 
nici măcar un singur fir. Inelul şi bagheta pe care le poartă toţi au puterea 
de a îndeplini tot felul de fapte, fiind socotite ca două tainice talismane. 


XVI. La sosirea lui Apollonios, toţi înţelepţii îl primiră cu căldură şi îi 
strînseră mîna. larchas singur rămase pe un jilţ înălţat, făcut din bronz 
negru şi împodobit cu chipuri lucrate în aur”, în timp ce jilţurile celorlalţi 
erau din bronz, dar fără nici o înfloritură şi ceva mai joase, astfel încît 
oamenii erau aşezaţi la picioarele lui Iarchas. La vederea lui Apollonios, 
Iarchas îi dădu bineţe în greceşte şi îi ceru scrisoarea regelui indian. Şi, 
cum Apollonios se mira că ştia dinainte ce va urma, el adăugă că în textul 
scrisorii lipsea o literă, anume litera delta, sărită de cel ce-o scrisese. Şi se 
adeveri că greşeala era întocmai. Cînd luă cunoştinţă de cuprinsul scrisorii, 
întrebă: 

— Ce credeţi despre noi? 

— Nu e oare deajuns să vă daţi seama care e părerea noastră despre voi 
din faptul că pentru a vă vedea am străbătut un drum pe care nu l-a mai 
făcut nimeni din ţara mea? 

— Ce anume crezi că ştim mai mult decît tine? 

— Cred, răspunse Apollonios, că ştiinţa voastră e mult mai adîncă şi mai 
divină. Chiar dacă n-aş găsi la voi nimic mai mult decît cele ce ştiu, tot 
m-aş alege cu un cîştig: aş afla că nu mai am nimic de învăţat. 

— Alte semintii, spuse indianul, îi întreabă pe cei ce le vizitează locurile 
de unde vin şi în ce scop, dar prima dovadă a ştiinţei noastre e că noi ştim 
foarte bine cine vine la noi. Iată şi dovada. 

Şi începu să spună cine este Apollonios, numele tatălui său, al mamei, 
tot ce făcuse la Aigai, cum Damis l-a însoţit, despre învăţăturile pe care 
s-au străduit să le împărtăşească în drumul lor, cît şi despre cele ce 
aflaseră din învăţăturile altuia. Toate aceste amănunte, indianul le-a spus 
dintr-o suflare şi cu limpezime, de parcă l-ar fi însoţit în călătorie. Şi cum 
Apollonios rămase uimit şi l-a întrebat de unde ştie toate astea, celălalt 
răspunse: 

— Şi tu ai parte din această ştiinţă, venind aici, dar nu în întregime. 

— Ai să mă înveţi, spuse Apollonios, s-o cunosc pe de-a-ntregul? 

— Cu bucurie, răspunse Iarchas, căci e mult mai cuminte să împărtăşeşti 
şi altuia învăţătura ce o ai decît s-o ţii ascunsă dintr-un sentiment de haină 
mîndrie. De altfel, văd că ai o bună memorie, calitate pe care o îndrăgim 
cel mai mult faţă de celelalte”. 

— Mi-ai pătruns oare firea cu care am fost zămislit? 

— Noi prindem, Apollonios, toate trăsăturile sufletului omenesc cu 
ajutorul a mii de semne care ni se dezvăluie?!. Dar cum se apropie vremea 
amiezii şi trebuie să pregătim prinoase zeilor să îndeplinim cele ce se 
cuvin, după care vom discuta cât ai să vrei. Vino să asişti la tot ce facem. 

— Pe Zeus, spuse Apollonios, aş fi în stare să blestem Caucazul şi 
Indusul pe care le-am trecut ca să ajung la voi, dacă n-am să-mi umplu 
mintea, pînă la îndestulare, cu tot ce faceţi aici. 

— Aşa să fie şi acum să mergem, spuse Iarchas. 


XVII. Ajunseră deci lîngă o fîntînă despre care Damis, văzînd-o ceva mai 
tîrziu, a spus că seamănă cu fîntîna Dircei din Beoţia ; mai întâi înţelepţii se 
dezbrăcară, rămînînd goi, apoi se unseră pe cap cu o unsoare de culoarea 
ambrei, care-i încălzi atît de tare încît trupul începu să le fumege. Şiroaie 
de năduşeală le curgeau pe trup, de parcă ar fi fost într-o baie de aburi. 
Apoi se aruncară în apă şi, după ce s-au îmbăiat, se îndreptară spre 
templu, purtînd pe cap coroniţe şi cîntînd un imn. Aşezaţi în cerc, ca într-o 
dispunere de cor tragic, cu Iarchas drept corifeu, ei îşi ridicară baghetele 
şi loviră cu ele pămîntul care se umflă ca un val, ridicîndu-i la doi coţi 
înălţime. Totodată ei cîntau un pean amintind de peanul lui Sofocle care se 
cîntă la Atena în cinstea lui Asclepios?. Cînd au revenit pe pămînt, larchas 
chemă pe tînărul ce purta pe frunte semnul ancorei şi-i spuse: 

— Ai grijă de tovarăşii lui Apollonios. 

Tînărul plecă, mai repede ca pasărea cea iute, şi reveni spunînd: 

— Am avut grijă. 

Împlinind astfel cea mai mare parte a riturilor, înţelepţii se întinseră să 
se odihnească pe jilţuri, în timp ce Iarchas spuse tînărului: 

— Adu pentru înțeleptul Apollonios tronul lui Phraotes ca să discute cu 
noi, aşezat pe el. 

XVIII. După ce Apollonios se aşeză, Iarchas îi spuse: 

— Întreabă-mă ce vrei, căci te afli printre oameni care ştiu totul. 

Apollonios întrebă dacă ei se cunosc pe sine înşişi, gîndind că Iarchas, 
ca şi grecii, socotea anevoioasă cunoaşterea de sine. Dar celălalt, împotriva 
aşteptărilor lui Apollonios, replică: 

— Noi ştim totul, căci începem prin a ne cunoaşte pe noi înşine, căci 
nimeni dintre noi n-ar putea să deprindă filozofia noastră fără a se cunoaşte 
mai întîi pe sine însuşi”. 

Apollonios, amintindu-și de cele auzite despre Phraotes şi anume că 
învăţăcelul întru filozofie nu trecea la studiul ei decît după un riguros 
examen de conştiinţă, încuviinţă spusele lui, căci dinainte ştia că erau prea 
adevărate şi pentru el însuși. ÎL mai întrebă şi ce credeau ei că erau. 

— Zei”, răspunse Iarchas. 

Iar cînd Apollonios îl întrebă de ce, el spuse: 

— Pentru că sîntem oameni plini de virtuţi. 

Acest răspuns îi păru lui Apollonios atît de plin de adevăr şi de sens, 
încît mai tîrziu îl rosti în faţa lui Domițian, în apărarea sa. 


XIX. Apollonios continuă să-l întrebe: 

— Ce credeţi despre natura sufletului? 

— Sîntem de părerea lui Pitagora, părere pe care noi am transmis-o 
egiptenilor. 

— Aşadar, răspunse Apollonios, vei susţine acelaşi lucru cu Pitagora, 
care a afirmat că a fost Euphorbos?% Vei afirma că şi tu ai fost troian, aheu 
sau un anume om, înainte de a intra în corpul ce-l ai? 

— Troia a pierit, spuse indianul, datorită aheilor care au pornit odinioară 
pe mare o expediţie împotriva ei, iar voi aţi pierit pentru că prea multe 
legende s-au creat în jurul Troiei; într-adevăr, voi nu-i preţuiţi decît pe 
eroii care au luptat la Troia şi uitaţi de oameni cu mult mai numeroşi şi mai 
divini pe care i-a dat la iveală ţara voastră, Egiptul sau India. Dar, pentru 
că ai adus vorba despre întruparea mea anterioară, spune-mi, rogu-te, cine 
să fie omul pe care-l socoteşti cel mai de admirat dintre câţi au luptat 
împotriva Troiei sau au apărat-o? 

— După părerea mea, răspunse Apollonios, acesta este Ahile, fiul lui 
Peleu şi al lui Thetis, căci în versurile sale, Homer îl numeşte „cel mai 
frumos” şi „cel mai mare”% dintre toţi aheii. Poetul îi cunoştea toate 
isprăvile glorioase. El ţine, de asemenea, la mare preţ eroi ca Aiax şi 
Nereus, cu nimic mai prejos în frumuseţe şi dibăcie decît Ahile şi pe care 
îi cîntă cu precădere tocmai de asta. 

— Cu acest erou, Apollonios, aş vrea să-mi asemuiesc şi eu strămoşul 
sau, mai degrabă, trupul meu de mai înainte, căci în acest fel îl socotea şi 
Pitagora pe Euphorbos”. 


XX. Era o vreme cînd etiopienii ocupau această ţară, căci ei sînt de rasă 
indiană% ; Etiopia nu exista încă, iar hotarele Egiptului depăşeau Meroe şi 
cataractele, cuprinzînd pe de o parte izvoarele Nilului şi pe de alta 
întinzîndu-se pînă la gurile sale. Deci, pe vremea cînd etiopienii locuiau 
pe aici şi erau supuşi regelui Ganges, pămîntul le ajungea pentru a-i hrăni 
şi zeii îi apărau. Dar, atunci cînd l-au ucis pe regele lor de care tocmai 
ţi-am vorbit, ceilalţi indieni i-au socotit impuri şi pămîntul nu i-a mai 
răbdat, aşa încît sămînţa se strica, înainte de a da roadă, copiii mureau în 

pîntecele mamei, iar vitelor abia le rămînea cu ce să-şi ţină zilele. Oriunde 
încercau să întemeieze un oraş, pămîntul se prăbuşea, înghiţindu-i. Mai 
mult încă, duhul lui Ganges îi urmărea pe unde se duceau, semănînd 
tulburare în mulţimea lor. Şi nu i-a părăsit decît atunci cînd ei, drept 
iertare, i-au sacrificat pămîntului pe ucigaşi şi pe cei care vărsaseră sînge 
cu mîinile lor. Acest Ganges era înalt de 10 coţi, mai frumos ca orice 
muritor, iar tatăl lui era fluviul Ganges. Ori de cîte ori tatăl său inunda 
India, el îl întorcea spre Marea Roşie, îl împăca cu pămîntul şi, de aceea, 
cît a trăit, pămîntul a rodit din belşug, iar după moartea lui l-a răzbunat. Şi, 
pentru că Homer l-a făcut pe Ahile să pornească împotriva Troiei din 
pricina Elenei şi povesteşte că a cucerit douăsprezece oraşe de pe mare şi 
unsprezece de pe pămînt, că s-a lăsat purtat de furie pentru că regele 
Agamemnon îi luase o femeie, din care pricină el s-a arătat nemilos şi crud, 
hai să punem faptele lui alături de cele ale acestui indian: acesta a fost 
întemeietorul unui număr de şaizeci de oraşe, de altfel cele mai vestite de 
aici — şi nimeni nu ar privi cucerirea unor oraşe ca fiind mai demnă de 
glorie decît întemeierea măcar a unuia. Pe de altă parte, cum sciţii de 
dincolo de Caucaz” i-au atacat ţara, el i-a respins. Nu-i aşa că a-ţi arăta 
vitejia, eliberîndu-ţi propria patrie, este cu mult mai frumos decît a înrobi 
o cetate numai pentru faptul că o femeie a fost răpită, după cît se pare, nu 
chiar împotriva dorinţei sale? În sfirşit, deşi încheiase o înţelegere cu 
regele ţării asupra căreia domneşte acum Phraotes, acest rege, împotriva 
dreptăţii şi a cinstei, i-a răpit soţia; Ganges n-a vrut totuşi să-şi calce 
jurământul, justificîndu-şi hotărîrea prin cuvîntul dat. Cu toate că era victima 
unei nedreptăţi, nu avea de gînd să facă nici un rău celuilalt. 


XXI. Aş putea spune mai multe încă despre acest om dacă nu mi-ar fi 
neplăcut să mă laud pe mine însumi, căci să ştii că eu sînt acel om şi am 
dovedit faptul acesta cînd nu împlinisem încă patru ani%. Acest Ganges 
înfipsese odinioară în pămînt şapte săbii făcute din adamant, ca să împie- 
dice nenorocirile să se apropie de ţară. Zeii au poruncit într-o bună zi ca 
oamenii să se ducă la locul unde se găseau aceste săbii şi să le închine un 
sacrificiu, fără însă a le arăta unde fuseseră îngropate. Atunci eu, copil mic 
pe vremea aceea, i-am condus pe tălmacii poruncilor zeilor la o adîncitură 
şi le-am spus să sape, adăugînd că acolo fuseseră înfipte săbiile. 


XXII. Să nu te miri cum am ajuns din indianul de altădată un alt indian. 
Acest tînăr (şi arătă un adolescent de aproape douăzeci de ani) este mai 
înzestrat ca oricine pentru filozofie, e sănătos după cum vezi, iar trupul lui, 
care are o putere demnă de admirat, poate să reziste la foc şi la orice fel 
de rănire. În ciuda acestor însuşiri, el disprețuiește filozofia. 

— De ce anume suferă acest băiat? E îngrozitor ca, fiind astfel înzestrat 
de natură, să nu iubească înţelepciunea şi să nu dorească să înveţe, deşi se 
află printre voi. 

— El nu este cu noi, răspunse Iarchas, ci întocmai unui leu, a fost prins 
împotriva voinţei sale şi închis aici. Ne priveşte pieziş cînd vrem să-l 
îmblinzim ori să-l mîngîiem. Într-adevăr, acest băiat a fost odinioară Palamedes, 
războinicul de la Troia. Cei mai răi duşmani i-au fost Odysseus şi Homer, 
primul, pentru că a uneltit împotriva lui, ajungînd să fie lovit cu pietre, al 
doilea pentru că nu l-a socotit demn să fie şi el amintit în poem. Şi cum 

ştiinţa pe care o poseda nu i-a folosit la nimic, şi întrucît Homer nu l-a 
lăudat deloc, deşi poetul a celebrat mulţi alţi eroi, chiar pe unii dintre cei 
nu prea străluciți şi, deoarece, pe de altă parte, a fost condamnat datorită 
faptei lui Odysseus, fără să fi săvîrşit nici o greşeală, el a ajuns duşmanul 
înţelepciunii şi îşi deplînge nenorocirile. Iar acesta e însuşi Palamedes căci 
el ştia să scrie fără să fi învăţat vreodată literele?!. 


XXIII. Pe cînd discutau astfel, un crainic veni să-l caute pe Iarchas, 
spunîndu-i: 

— Regele va veni la lăsarea serii pentru a se sfătui asupra ţării. 

— Să vină, spuse Iarchas, căci va pleca cîştigat, după ce va fi cunoscut 
un grec. 

De îndată îşi urmară convorbirea. El îl întrebă pe Apollonios : 

— Ai putea cumva să-mi vorbeşti de trupul tău de mai înainte şi să ne 
spui ce-ai fost?3? 

— Pentru că această încarnare a fost lipsită de glorie, nu am decît puţine 
amintiri. 

Iarchas îl întrerupse: 

— Socoţi lipsit de glorie faptul că ai fost cîrmaciul unei corăbii egiptene? 
Văd că asta ai fost! 

— Ce spui e adevărat, larchas, chiar asta am fost. Socot că starea mea era 
nu numai lipsită de glorie, ci şi înjositoare; aceasta nu înseamnă că un 
pilot se cuvine mai puţin prețuit decât cel ce comandă o armată. Proasta 
faimă e pricinuită de reputaţia dubioasă a oamenilor mării. Oricum, pînă şi 
cea mai frumoasă faptă a mea n-a fost socotită demnă de lauda nimănui. 

— Şi ce consideri, mă rog, că e o faptă frumoasă? Să ocoleşti capul 
Malea ori capul Sunion, păstrînd direcţia corăbiei tale, care tinde să 
părăsească drumul? Sau să ştii să deosebeşti vîntul ce bate la pupa de cel 
ce bate la provă ori să ocoleşti recifele din strîmtoarea Eubeei, unde stau 
înfipţi atîţia pinteni de stîncă? 


XXIV. Atunci Apollonios a spus: 

— Pentru că, prins de discuţie, ai ajuns la meşteşugul cîrmaciului, ascultă 
ce mi se pare a fi o întîmplare plină de tîlc%. Odinioară, piraţii se aciuiaseră 
în marea feniciană, umblînd încoace şi încolo în jurul cetăților, ca să afle 
ce se mai întîmplă în ele. Aşadar, auzind că pe corabia mea se găseşte 
încărcătură de preţ, iscoadele piraţilor, luîndu-mă deoparte, m-au întrebat 
care este partea mea de cîştig, din cursa ce urma s-o fac. „O mie de 
drahme, am spus eu, de vreme ce sîntem patru cîrmaci ai corăbiei.” 

— Şi vreo locuinţă ai? au spus ei. 

— O biată colibă, pe insula Pharos, unde locuia Poteus în vechime. 

— Şi n-ai vrea, s-au înfierbîntat ei, să ai bucata ta de pămînt în locul 
mării şi o casă arătoasă în loc de o colibă? Transportul acesta face de zece 
ori mai mult decît partea ta! Nu-i aşa că ai vrea să scapi de miile de 
nenorociri care îl ameninţă pe cîrmaci pe marea înfuriată? 

Le-am spus că aş vrea eu, dar că nu are rost să fiu lacom de bani acum 
cînd am devenit şi eu mai îndemînatic, fiind încununat pentru pricepere în 
meseria mea. Ei însă, insistînd, mi-au promis o pungă cu zece mii de 
drahme, dacă aş primi să le fiu tovarăş şi aş face ce vor ei. I-am îndemnat 
atunci să vorbească, asigurîndu-i că am să fiu omul lor în orice ar plănui. 

Ei au mărturisit că sînt în legătură cu piraţii şi m-au rugat să nu-i lipsesc 
pe aceştia de norocul de a pune mîna pe corabie. Au cerut apoi ca, după 
ce voi ieşi în larg, părăsind portul, să nu mă mai întorc în oraş, ci, prin 
înţelegere cu ei, sub protecţia corăbiilor piraţilor, să ancorez lîngă promon- 
toriu. Au jurat că nu mă vor ucide şi că vor cruța viaţa oricui voi cere. Nu 
am socotit că este prudent pentru binele meu să-i condamn, temîndu-mă 
ca nu cumva să-şi schimbe planurile, să-mi nimicească corabia în largul 
mării, iar echipajul să piară înghiţit de valuri. 

Aşadar, am promis să-i ajut, dar am ţinut ca numaidecit jurământul lor să 
fie ţinut cu adevărat. S-au legat apoi în faţa altarului prin jurămînt, căci 
întîlnirea dintre noi avea loc într-un templu, iar eu le-am spus: 

— Duceţi-vă îndată la corăbiile piraţilor pentru că la noapte vom pleca. 

Le-am părut destul de convingător, căci m-am tocmit cu ei pentru bani 
numărați, pe care urma să-i primesc, după cum ne-am înţeles, nu înainte 
ca ei să fi pus mîna pe corabie. Ei au plecat, iar eu am ieşit în largul mării, 
ocolind promontoriul. 

— Socoţi, aşadar, Apollonios, spuse Iarchas, că te-ai purtat cu dreptate? 

— Ei bine, da. Şi, de asemenea, cu omenie, căci nu am vîndut sufletele 
oamenilor, nu i-am trădat pe neguţători şi m-am ridicat mai presus de 
patima banilor. Cred astfel că eu, un simplu corăbier, am înmănunchiat 
multe virtuţi. 


XXV. Indianul începu să rîdă şi spuse: 

— Pare că gîndeşti că a nu săvîrşi o nedreptate înseamnă a face dreptate 
şi cred că toţi grecii gîndesc la fel, mai ales că am auzit odinioară de la 
egiptenii ajunşi pînă aici că de la Roma vi se trimit guvernatori care vă 
ameninţă cu tăişul securii, chiar înainte de a şti de vor cîrmui sau nu nişte 
netrebnici, iar voi, cu condiţia ca aceştia să nu ia mită la procese, susțineţi 
că sînt drepţi! Acelaşi lucru mi s-a spus că-l practică şi neguţătorii de 
sclavi; în adevăr, de cîte ori se înfăţişează pe la voi aducîndu-vă sclavi 
carieni, dacă vor să arate ce fel de oameni sînt, pun mare preţ pe faptul că 
sclavii nu sînt hoţi. Dacă-i elogiaţi în acelaşi chip pe guvernatorii de care 
ţineţi şi le aduceţi aceleaşi măguliri, ca şi sclavilor, înseamnă că-i apreciaţi, 
sau, mai bine zis, vă închipuiţi că-i cinstiţi foarte mult. Pe de altă parte, cei 
mai mari poeţi ai voştri, chiar dacă aţi vrea voi, nu vă îngăduie să vă arătaţi 
drepţi şi virtuoşi. De pildă, Minos%, care i-a întrecut pe toţi oamenii prin 
cruzime şi care aducea, mulţumită corăbiilor sale, în stare de sclavie pe 
locuitorii de pe ţărmuri şi din insule, iată-l cinstit de către greci cu sceptrul 
justiţiei şi aşezat pe un jeţ în Hades, pentru a judeca sufletele. Dimpotrivă, 
Tantal, pentru că a fost un om bun şi a vrut să împărtăşească prietenilor săi 
nemurirea pe care i-au dat-o zeii, este lipsit de hrană şi băutură de către 
aceiaşi poeţi“. Alţii, după ce îl înfăţişează ameninţat de stînci care stau să-l 
strivească, vorbesc despre el, bărbat divin şi virtuos, în chipul cel mai 
nedemn cu putinţă. Mai degrabă ar fi trebuit să-l arunce într-un lac de 
ambrozie, pentru că, cu bunăvoință şi fără nici o invidie, a vrut să împartă 
oamenilor această băutură. 

Rostind aceste cuvinte, îi arătă o statuie, la stînga, pe care era scris 
TANTAL. Această statuie era înaltă de 4 coţi şi înfăţişa un om de vreo 50 de 
ani, îmbrăcat după moda din Argos, dar cu o mantie după moda tesalienilor. 
Statuia întindea o cupă, destul de mare pentru a potoli arşița unui om 
însetat; în cupă parcă fierbea un lichid curat, fără a da peste margini. Am 

să vă lămuresc pe dată ce însemnătate are cupa aceasta pentru oameni şi 
de ce beau din ea. Oricum, trebuie să ne învoim că Tantal a fost atacat de 
poeţi pentru că nu şi-a ţinut gura şi pentru că a împărţit din ambrozie 
oamenilor. Zeii însă nu-l văd cu ochi răi, căci, dacă ar fi fost urât de zei, 
indienii nu l-ar fi socotit niciodată un om bun, dat fiind că ei sînt cei mai 
iubitori de zei dintre oameni şi că nu fac nimic care să se împotrivească 
legii divine. 


XXVI. Şi, pe cînd discutau ei despre acest subiect, se auzi mare zarvă 
dinspre sat. Se zvonea că a sosit regele împodobit cu veşminte după moda 
mezilor3 şi înconjurat de fast. Iarchas, nu prea încîntat, a spus atunci: 

— De s-ar fi oprit aici Phraotes, ţi s-ar fi părut că toate decurg ca într-un 
misteriu, pline de linişte adîncă. 

Din această observaţie, Apollonios şi-a dat seama că regele acela era 
mai prejos decît Phraotes, nu în puţine privinţe, ba chiar şi în ceea ce 
priveşte întreaga înţelepciune. 

Văzînd că înţelepţii stau liniştiţi, fără să se pregătească în vreun fel 
pentru ceea ce se cuvenea regelui, care urma să vină la ei pe la amiază, 
Apollonios a spus: 

— Unde va fi găzduit regele? 

— Chiar aici. Vom afla la noapte de ce a venit, pentru că atunci e cea mai 
potrivită vreme pentru sfat. 

— Se va întinde o masă pentru rege? 

— Sigur că da, şi va fi plină cu de toate cîte se găsesc pe aici! 

— Aşadar, şi vouă vă place să trăiţi din plin? 

— Noi, au răspuns ei, ne mulţumim cu puţin, căci, deşi avem de toate, 
ne place să ne îndestulăm cu puţin. Regelui îi trebuie însă multe, căci aşa 
doreşte el. Nu se va hrăni însă cu vietăţi, căci aşa ceva nu se îngăduie“, ci 
cu trufandale, rădăcini dulci şi fructe ale anotimpului, cîte se găsesc acum 
în India şi cîte vor mai răsări în celelalte anotimpuri. 


XXVII. Dar iată-l, spuse el. 

Şi, într-adevăr, regele intră, însoţit de fratele şi de fiul său, strălucind de 
aur şi de pietre preţioase. Apollonios dădu să se ridice, dar Iarchas îl opri, 
spunîndu-i că nu acesta era la ei obiceiul. Damis mărturiseşte că n-a avut 
prilejul să fie de faţă la toate acestea, căci şi-a petrecut ziua în sat, dar, 
după ce a ascultat povestirea lui Apollonios, a notat cele aflate în istorisirea 
sa3. Aşadar el spune că regele şi-a întins mîinile către cei aşezaţi pe jilţuri, 
ca şi cum le-ar fi adresat o rugăminte, şi că înţelepţii făcură un semn de 
încuviințare, arătînd că i-au încuviinţat cererea; la acest gest, regele fu 
cuprins de bucurie, de parcă ar fi venit să consulte un oracol. Cît despre 
fratele şi fiul regelui, acesta din urmă, un adolescent de mare frumuseţe, 
nu li s-a arătat mai multă preţuire decît sclavilor din suita regală. Apoi 
Indianul se ridică şi luă cuvîntul, pentru a-l pofti pe rege să guste din 
hrană. După ce acesta primi invitaţia cu cea mai mare plăcere, se văzură 
înaintînd de la sine patru trepiede pythice%, la fel cu cele din scrierea lui 
Homer“. Pe aceste trepiede se aflau paharnici din bronz negru, asemenea 
unora ca Ganymede sau Pelops, la greci“. Pămîntul era acoperit cu un 
strat de iarbă mai moale decît pernele. Apoi apărură pe rînd fructe uscate, 
pîine, legume, roade ale pămîntului, toate servite minunat şi mai cu gust 

înfăţişate decît ar fi izbutit să le pregătească bucătarii [adevăraţi]. Din 
două trepiede curgea vin, din unul apă caldă şi din altul apă rece. 

Pietrele preţioase venind din India şi aduse în Grecia, mici, slujesc la 
meşterirea colierelor şi inelelor, dar, la indieni, din ele se fac amfore şi 
carafe, atît sînt de mari, şi cratere, în stare să potolească setea a patru 
oameni însetaţi în plină vară. Paharnicii de bronz, observă Damis, scoteau 
un amestec, potrivit după măsură, de vin şi apă şi făceau să umble cupele 
de la unul la altul, ca atunci cînd se bea la un banchet. Comesenii erau 
întinşi ca la mesele obişnuite, fără ca regele să aibă locul de onoare, fapt 
căruia i se acordă mare grijă la greci şi la romani. Aici însă fiecare s-a 
aşezat la întîmplare oriunde a vrut. 


XXVIII. Şi după ce pocalele cu vin au trecut pe la toţi, larchas a spus: 

— Închin, o rege, în cinstea bărbatului grec ; şi, făcînd semne cu mîinile, 
ca şi cum ar fi vorba de un om nobil şi divin, îl arătă pe Apollonios, care 
şedea culcat. Regele a spus: 

— Am auzit că acesta şi cei care s-au oprit în sat au venit la Phraotes. 

— Drept şi adevărat ai auzit, a răspuns Iarchas, căci tot el îi oferă ospeţie 
şi aici. 

— Şi cu ce se îndeletniceşte? 

— Ei, cu ce altceva decît cu ceea ce face şi Phraotes! 

— N-ai spus nimic deosebit despre el zicînd că a îmbrăţişat un fel de 
viaţă care l-a oprit pînă şi pe Phraotes să devină un bărbat nobil. 

Atunci larchas zise: 

— Trebuie să fii mai înţelegător, o, rege, şi faţă de filozofie şi faţă de 
Phraotes, căci pe vremea cât ai fost tînăr ţi s-au iertat multe vorbe necuge- 
tate. Acum, la vîrsta bărbăţiei, e bine să ne ferim de asemenea uşurinţă în 
gîndire şi în vorbă. 

Iar Apollonios, căruia Iarchas îi servea de interpret, i-a spus: 

— Ce-ai cîştigat, o, rege, cînd te-ai ferit de filozofie? 

— Întreaga virtute şi faptul de a fi totuna cu Soarele. 

Apollonios, ghicindu-i vanitatea, îi replică: 

— Dacă ai iubi înţelepciunea, n-ai avea această părere. 

— Dar tu, a întrebat regele după un timp, deoarece filozofezi, prea 
bunule, ce crezi tu despre tine? 

— Eu, spuse Apollonios, socot că pot fi un bărbat bun, numai dacă 
filozofez. 

Regele, ridicînd o mînă spre cer, exclamă: 

— Pe Soare, ai sosit plin de Phraotes! 

Dar Apollonios, legîndu-se de cuvintele „ai sosit plin de...” i-a replicat: 

— N-am pierdut vremea în zadar călătorind, dacă am ajuns să fiu „plin 
de Phraotes”! Dar dacă vreodată îl vei întilni, pe rege, cu siguranţă că vei 
spune că şi el este „plin de mine”! 


XXIX. Astfel s-a curmat începutul de ceartă. Auzind că a fost lăudat de 
Phraotes, el uită de pornirea sa duşmănoasă şi, coborînd vocea, spuse: 
— Voie bună, prea bunule străin. 
— Şi ţie voie bună, răspunse Apollonios, căci tocmai ai venit aici. 
— Ce te-a făcut să vii tu printre noi? îl întrebă regele pe Apollonios. 
— Aceşti oameni, întrucît sînt bărbaţi înţelepţi şi divini. 

— Dar despre mine, străine, ce se spune pe la greci? 

— Întocmai ce se spune şi despre greci la voi. 

— În ce mă priveşte, continuă regele, la greci nu găsesc nimic despre 
care ar merita să se vorbească. 

— Am să le transmit părerea ta, spuse Apollonios, şi ei te vor încorona 
la Olympia. 


XXX. Întorcîndu-se spre Iarchas, îi zise: 

— Lasă-l pe omul ăsta în ameţeala lui şi spune-mi, rogu-te, de ce nu 
binevoiţi să-i poftiţi la masa voastră pe însoțitorii săi, pe fratele şi pe fiul 
său, şi de ce nu le arătaţi cea mai mică preţuire? 

— Deoarece şi ei speră să ajungă regi într-o zi; trebuie să înveţe să fie 
şi neluaţi în seamă, pentru ca să n-ajungă să-i dispreţuiască pe alţii. 

Băgînd de seamă că înţelepţii erau în număr de 18, el puse o nouă 
întrebare lui Iarchas despre însemnătatea acestui număr. 

— Într-adevăr, nu este un număr pătrat, nici unul din numerele vestite 
şi preţuite, cum ar fi numerele de 10, 12 sau 16, răspunse Indianul. Noi 
nu ne supunem vreunui nume anume, după cum nici un anumit număr 
nu este robul nostru“, ci datorăm prețuirea noastră înțelepciunii şi virtuţii; 
uneori am fost mai numeroşi decît acum, alteori mai puţini. Am aflat că 
bunicul meu, cînd a fost ales printre cei şaptezeci de înţelepţi de aici, era 
cel mai tînăr, şi că, trăind pînă la o sută treizeci de ani, ajunsese singur, 
căci din tovarăşii săi nu mai rămăsese nici unul în viaţă, iar în India nu se 
mai găsea nimeni cu înclinare potrivită pentru filozofie sau cu nobleţe din 
fire. Şi, întrucît egiptenii îi scriseseră ca să-l felicite, cu cele mai calde 
vorbe, pentru că, singur rămas, ocupase timp de patru ani locul de frunte, 
îi sfătui să nu-i mai ponegrească pe indieni, din pricina numărului mic de 
înţelepţi ce-l aveau. Noi, Apollonios, am auzit vorbindu-se la egipteni 
despre obiceiurile elenilor şi de cei zece arbitri“ care sînt în fruntea 
jocurilor olimpice, dar nu încuviinţăm rînduiala înfiinţată în privinţa alegerii 
lor, lăsată pe seama tragerii la sorţi, care hotărăşte orbeşte. Se poate astfel 
ca un om de nimic să fie ales la sorţi. Pe de altă parte, chiar dacă oamenii 
ar fi aleşi în felul cel mai corect cu putinţă şi nu după tragerea la sorţi, nu 
s-ar săvîrşi totuşi o greşeală? Ba da, şi anume o greşeală de acelaşi fel, 
căci numărul de zece, fiind prohibitiv, în cazul că s-ar găsi mulţi alți 
oameni de bine unii dintre aceştia ar fi lipsiţi de cinstea meritată, iar dacă, 
să zicem, nu s-ar găsi zece oameni drepţi, nici unul dintre aleşi n-ar fi 
considerat ca atare. De aceea, elenii ar fi judecat mai înţelept dacă ar fi 
îngăduit ca numărul judecătorilor să se schimbe, numai dreptatea să 
rămînă neştirbită. 


XXXI. Pe cînd discutau astfel, regele încerca să-i întrerupă, forțîndu-se să 
le împiedice schimbul de păreri, fără a conteni să arunce vorbe lipsite de 
înţeles şi tot felul de nerozii. El îi întrebă, încă o dată, despre ce vorbeau, 
iar Apollonios îi răspunse: 

— Vorbim despre lucruri însemnate, cărora grecii le arată mare preţuire, 
dar tu le-ai socoti fără însemnătate, căci te arăţi pornit împotriva a tot ceea 
ce e grecesc. 

— Într-adevăr, nu-mi plac, răspunse regele, dar aş dori să ştiu totuşi 
despre ce discutaţi; cred că vorbiţi despre atenieni, sclavii lui Xerxes. 

— Vorbeam despre altceva, spuse Apollonios, dar, întrucît i-ai amintit 
pe atenieni în chip atît de prosteşte şi de neadevărat, spune-mi: Tu ai 
sclavi, o rege? 

— Douăzeci de mii, spuse regele, şi printre ei nici unul pe care să-l fi 
cumpărat, căci toţi s-au născut în casa mea. 

Apollonios îl întrebă apoi, prin mijlocirea lui Iarchas, dacă el fugea de 
sclavii săi sau sclavii lui fugeau de el; atunci regele spuse pe un ton iritat: 

— Iată o întrebare parcă făcută de un sclav, dar am să-ţi răspund totuşi 
că cel care fuge este sclavul, sclavul rău, iar nu stăpînul care poate să-l 
tortureze şi să-l jupoaie de viu. 

— Atunci, o rege, spuse Apollonios, Xerxes este sclavul atenienilor, ba 
încă ai arătat că este un sclav rău, pentru că a fugit din faţa lor, căci, după 
ce a fost biruit de ei în bătălia pe mare din strîmtori, temîndu-se de soarta 
podului de vase din Hellespont, a luat-o la fugă cu un singur vas. 

— Totuşi, Xerxes a dat foc Atenei, cu propriile sale mfini! 

— Pentru această îndrăzneală, o rege, spuse Apollonios, el a fost 
pedepsit ca nimeni altul pînă la el, căci a trebuit să fugă din faţa acelora pe 
care-i credea pierduţi. Eu, unul, cînd mă gîndesc la planurile lui Xerxes, la 
plecarea lui în expediţie, aş fi înclinat să dau oarecare dreptate oamenilor 
care-l socoteau că este însuşi Zeus ; dar cînd îmi amintesc de fuga sa, sînt 
convins că a devenit cel mai nefericit dintre oameni. Căci, dacă ar fi murit 
în lupta cu grecii, nimeni altul nu s-ar fi bucurat de o faimă mai strălucită 
decît el. Cui oare altul i-ar fi dedicat grecii un mormînt uriaş? În cinstea lui 
ar fi fost instituite întreceri cu arme cît şi întreceri muzicale. Căci, dacă 
Melicertes sau [după alt nume] Palaimon, cît şi Pelops, străinul din Lydia — 
primul, cel care a pierit la sînul mamei, celălalt, care a supus Arcadia, 
Argolida şi tot ţinutul dincolo de Istm (Peloponesu) — dacă, aşadar, 
amintirea lor a fost divinizată de către greci, care alta ar fi fost atunci soarta 
lui Xerxes la nişte oameni din fire iubitori ai oricărui merit şi care socotesc 
drept propria lor laudă să-i laude pe cei pe care i-au învins? 


XXXII. La rostirea acestor vorbe, regele izbucni în lacrimi şi spuse: 

— O prietene, ce chip le zugrăveşti tu grecilor! 

— Cum se face, o rege, că îi priveai cu ochi atît de răi pe greci? 

— Cei care îi vorbesc de rău pe greci, o străine, sînt egiptenii care vin 
pe aici, pretinzînd că numai ei sînt divini, înţelepţi, că de la ei porneşte 
rînduiala sacrificiilor şi iniţierilor care se săvîrşesc la greci; repetă întruna 
că la greci nu găseşti nimic bun, că ar fi doar nişte zurbagii, o adunătură 
fără respect pentru lege, răzvrătiți născocitori de poveşti şi minuni, nişte 
nenorociţi care nu au nici măcar demnitate în nenorocirea lor, ci se slujesc 
de ea, invocînd-o, ca să fure. Dar, ascultînd la cele ce ai spus, în ce măsură 
grecii sînt prietenii gloriei şi ai oamenilor cinstiţi, voi aduce de acum 
înainte libaţii pentru prosperitatea grecilor. Mă leg să le înalt laude şi să 
invoc zeii pentru ei, din toată puterea mea, fără a mai da crezare nici unui 
egiptean. 

Atunci Iarchas spuse: 

— Şi eu mi-am dat seama, o, rege, că urechile tale au fost otrăvite de 
aceşti egipteni, dar nu spuneam nimic spre binele grecilor, gîndindu-mă că 
pînă la urmă ai să găseşti un sfătuitor, ca cel de aici. Şi, pentru că ai fost 
îndreptat pe un drum bun de către un înţelept, să bem acum în amintirea 

lui Tantal şi să dormim, pentru a ne pregăti în vederea discuţiilor noastre 
de la noapte; cît despre discursurile despre înțelepciune în stil grecesc, 
mai numeroase la ei decît la orice alt neam, am să le las pentru mai tîrziu, 
ori de cîte ori vei reveni pe la noi, spre a-ţi face plăcere. 

Apoi dădu el însuşi pildă celorlalţi băutori, aplecîndu-se primul asupra 
cupei care le oferea tuturor destulă băutură, căci vinul curgea din belşug, 
ca apa, din izvoarele ţişnitoare. Apollonios bău şi el, căci faptul de a bea 
din această cupă e semn de prietenie şi cu toţii se purtară astfel de parcă 
paharnicul ar fi fost însuşi Tantal, căci el sosise pe la ei aidoma aceluia 
care, dintre oameni, a iubit cel mai mult prietenia. 


XXXIII. Terminînd de băut, pămîntul îi primi în nişte culcuşuri pe care le 
aşternuse el însuşi. Apoi, la miezul nopţii, înţelepţii se ridicară, cîntară un 
imn în cinstea razei de lumină, plutind în aer ca şi la prînz, şi după aceea 
îl însoţiră pe rege, pentru a afla ce anume cere. Damis spune că Apollonios 
nu a luat parte la întîlnirea cu regele, gîndindu-se că acolo se discută 
secrete ale ocîrmuirii. După sacrificiul din zori, regele veni să-l ia pe 
Apollonios, poftindu-l să-i fie oaspete la palat. După spusa lui, cînd filozoful 
avea să se întoarcă la greci, urma să fie demn de invidie. Apollonios îi 
mulţumi frumos pentru gîndul cel bun, dar refuză să primească invitaţia 
din partea unui om care nu-i era asemenea, adăugînd că, de altfel, el a 
rămas în vizită mai mult decât s-ar fi cuvenit şi că se temea ca nu cumva 
prietenii săi să creadă că i-ar trece cu vederea. Dar, cum regele insista să 
rămînă şi cum ajunsese sîcîitor din cale-afară, Apollonios îi spuse: „Un 
rege care se înjoseşte ca să ceară ceva mai prejos de rangul lui urmăreşte 
un lucru necurat”. Iarchas adăugă şi el: „Greşeşti, rege, împotriva acestei 
case sfinte, încercînd să scoţi de aici un om împotriva voinţei sale, mai ales 
că acesta, făcînd parte dintre cei care cunosc viitorul, îşi dă seama că vizita 
lui la tine nu va fi spre binele lui şi, pe cît se pare, nici ţie nu-ţi va folosi”. 


XXXIV. Deci regele a coborit în sat, căci legea înţelepţilor nu îngăduie 

regelui să rămînă cu ei mai mult de o zi. Şi larchas se adresă vestitorului: 
— ÎI socotim demn şi pe Damis să ia parte la misteriile noastre“. Să vină, 

aşadar, numai să ai grijă de ceilalţi din sat să nu fie lipsiţi de nimic. 

Cînd a sosit Damis, ei s-au aşezat cu toţii, după obicei, îngăduind lui 
Apollonios să le pună tot soiul de întrebări. Iar acesta i-a întrebat mai întîi 
din ce cred că este alcătuit universul. Au răspuns: 

— Din elemente. 

— Oare nu din patru? a reluat el. 

— Nu din patru, a spus Iarchas, ci din cinci. 

— Şi care ar fi al cincilea, pe lîngă apă, aer, pămînt şi foc? 

— Eterul“” pe care trebuie să-l considerăm substanța din care au luat 
naştere zeii; dacă, pe drept cuvînt, toate cele muritoare respiră aer, tot 
astfel cele nemuritoare şi divine respiră eter. 

Apollonios l-a întrebat apoi care din elemente a prins fiinţă primul. 
Iarchas a răspuns: 

— Toate au prins fiinţă deodată, căci o vieţuitoare nu se naşte parte cu 
parte. 

— Să privesc atunci universul ca pe o vieţuitoare? 

— Da, spuse celălalt, dacă ştii bine că toate se nasc precum vieţuitoarele“. 

— Să numesc atunci universul feminin, masculin sau de genuri diferite? 

— De amîndouă genurile; întrucît din împreunarea cu sine însuşi, el 
împlineşte şi funcţia mamei şi funcţia tatălui întru naşterea vieţuitoarelor. 
Iar universul este stăpînit de o iubire mai caldă pentru el însuşi decît 
resimte orice altă fiinţă pentru perechea ei, iubire care îl ţine strîns unit şi 
îi dă consistenţă. Doar nimic, pe cât se ştie, nu se iveşte din sine însuşi. La 
fel cum mişcarea vieţuitoarelor impune, împreună cu spiritul care conduce, 
funcțiunea mîinilor şi a picioarelor, tot astfel să socotim că se întîmplă şi cu 
părţile universului. Toate cîte s-au născut sau se nasc sînt pătrunse de un 
spirit de care nu se pot lipsi. Astfel, suferințele, provocate adesea de 
secetă, fiind în legătură cu acest spirit al universului, apar atunci cînd 
dreptatea este uzurpată şi dispreţuită din pricina oamenilor. Organismul 
acesta (care este universul) se călăuzeşte nu numai cu o singură mînă, ci 
şi cu multe altele, tainice, cîte îi sînt necesare. Totuşi, în ciuda mărimii sale, 
este bine strunit, căci se mişcă supunîndu-se lui însuşi ca unui frîu, fiind 
uşor de condus”. 


XXXV. Nu ştiu ce pildă aş putea da pe măsura unui principiu“ grandios 
care depăşeşte puterea noastră de înţelegere. Să ne întoarcem însă cu 
gîndul la corabia pe care egiptenii o construiesc şi pe care o aduc pe 
marea noastră, pentru a schimba mărfurile egiptene cu cele din India. 
Există o veche lege în legătură cu Marea Roşie, hotărîtă de regele Erythras, 
pe cînd domnea pestea marea aceasta’!, prin care egiptenii erau opriţi să 
pătrundă în ea cu o corabie de război şi care le îngăduia să folosească doar 
o singură corabie, pentru negoţ. În consecinţă, egiptenii au născocit o 
corabie, ca mărime în stare să cuprindă în ea cîteva corăbii obişnuite. Au 
construit scheletul navei, ţinînd seama de proporţiile potrivite, i-au acoperit 
flancurile înălțîndu-le, i-au aşezat un catarg foarte înalt şi au ridicat pe 
punte mai multe încăperi. Sub comanda celui mai vîrstnic şi mai destoinic, 
un mare număr de cîrmaci au luat în primire corabia. Pe lîngă ei, la provă 
se găseau mulţi marinari puternici şi dibaci, unii avînd sarcina să manevreze 
pînzele. Pe corabie se afla şi un detaşament de soldaţi, al căror rol era să 
asigure apărarea corăbiei împotriva barbarilor care ocupă ţărmul drept al 
Golfului, în cazul în care ar fi atacat-o pentru a o jefui. Dacă luăm în 
considerare această construcţie navală, putem spune că la fel stau lucrurile 
şi cu universul: locul de frunte, rangul suprem, se cuvine zeului care a dat 
naştere acestei făpturi, următorul revenind zeilor care conduc părţile”?. 
Ajunşi aici, trebuie să fim de aceeaşi părere cu poeţii care ne spun că în cer 
se află o puzderie de zei; mulţi alţii se află şi în mare, în izvoare şi în rîuri, 
pe pămînt, ba unii se găsesc şi sub pămînt. Dacă tărîmul subpămîntean 
există cu adevărat, deoarece poeţii îl descriu ca pe un loc de groază şi de 
pieire, să-l despărţim de restul universului. 


XXXVI. Damis a fost cuprins de admiraţie la auzul cuvintelor Indianului. 
A dat şi semne de mirare, căci niciodată nu şi-ar fi închipuit că un indian 
ar putea să stăpînească în asemenea măsură limba greacă. Chiar presu- 
punînd că ar fi cunoscut bine limba, era de mirare cum de vorbea cu atîta 
eleganţă şi bogăţie de expresie. Damis a mai lăudat înfăţişarea şi surîsul lui 
Iarchas, cât şi purtarea sa de om inspirat de zei, cu care îşi rostea ideile. 
Fără îndoială, spune el, deşi Apollonios vorbea cu graţie şi fără emfază, a 

avut totuşi de cîştigat din întîlnirea cu acest indian. De fiecare dată cînd 
se pregătea să ia cuvîntul, stînd jos, lucru ce i se întîmpla deseori, parcă 
semăna cu Iarchas. 


XXXVII. În timp ce alţii îl lăudau nu numai pentru felul în care vorbea, ci 
şi pentru conţinutul celor ce spunea, Apollonios îl întrebă din nou ce 
socotea el că este mai mare: pămîntul sau marea? 

— Dacă am asemui marea cu pămîntul, spuse Iarchas, pămîntul este mai 
mare, căci cuprinde marea, dar dacă luăm în seamă toată întinderea apelor, 
am putea demonstra că uscatul este mai mic, întrucît îl ţine apa. 


XXXVIII. Drept în miezul discuţiei sosi un crainic care aduse în faţa 
înţelepţilor nişte indieni care aveau nevoie de ajutor. Astfel, intră o femeie 
sărmană, care se ruga pentru copilul ei; ea povesti că acesta avea 11 ani 
şi că de doi ani era stăpînit de un duh rău, batjocoritor şi mincinos”. Unul 
din înţelepţi o întrebă ce anume o făcea să spună asta. Femeia răspunse: 

— Acest copil este tare frumos şi de aceea duhul îl place şi nu-i dă voie 
nici să-şi păstreze mintea întreagă, nici să meargă la şcoală sau să înveţe 
să tragă cu arcul, nici să rămînă liniştit acasă, ci îl poartă prin locuri 
pustii; băiatul nici măcar nu mai are vocea sa, ci una hodorogită, venind 
din adînc, ca la oamenii mari. Privirea sa pare mai degrabă a unui străin, 
decît a sa. Toate acestea mă fac să pling, să-mi zgîrîi obrajii, să-mi cert 
copilul, dar degeaba, el nu mă mai recunoaşte. Cînd am plănuit să vin 
aici (a trecut un an de atunci) duhul mi-a vorbit, folosindu-se pentru asta 
de fiul meu. Mi-a spus că era strigoiul unui bărbat care murise odinioară 
într-un război, un om îndrăgostit de soţia sa, dar că aceasta, căsătorindu-se 
la trei zile după moartea lui, i-a pîngărit patul. Acest fapt l-a făcut să 
urască iubirea femeilor şi să-şi caute adăpost în copil. Mi-a făgăduit însă 
că, dacă nu-l voi învinui în faţa voastră, va dărui copilului numai bine şi 
noroc. Pe mine făgăduiala lui nu m-a lăsat rece, dar s-a scurs mult timp 
şi el tot singurul stăpîn al casei a rămas, fără să aibă nici un gînd curat 
sau cumpătat. 

Înțeleptul o întrebă dacă fiul ei era acolo. Ea spuse că nu l-a adus, deşi 
făcuse tot ce-i stătea în putinţă ca să vină. 

— Dar Duhul rău m-a ameninţat că-mi va arunca odrasla în prăpăstii ori 
în văi adînci, în sfîrşit, că-l va ucide, dacă îl voi acuza în faţa voastră. 

— Curaj, spuse înțeleptul, duhul nu-l va ucide pe fiul tău la citirea 
acesteia. 

Şi, trăgînd o scrisoare din veşmîntul său, o dădu femeii. Scrisoarea 
părea să fie adresată strigoiului şi cuprindea ameninţări înspăimîntătoare. 


XXXIX. Sosi şi un şchiop, în vîrstă cam de 30 de ani, care fusese un dibaci 
vînător de lei pînă în ziua în care un leu s-a năpustit asupra lui şi i-a rupt 
şoldul. De atunci a rămas şchiop. Înţelepții îi potriviră şoldul şi omul plecă, 
mergînd drept. Un altul avea amîndoi ochii stinşi, dar a plecat cu vederea 
bună. Altcuiva îi paralizase braţul, dar plecă cu el sănătos. O femeie, care 
avusese deja şapte naşteri grele şi al cărei soţ venise să ceară tămăduirea, 
o obţinu astfel: Iarchas îi porunci bărbatului ca, în clipa în care soţia va fi 
gata să nască, să vîre în încăperea în care se găsea ea un iepure viu pe care 
să-l poarte sub cingătoare, apoi, după ce va fi făcut înconjurul patului 

soţiei, de îndată ce femeia a născut, să dea drumul iepurelui; altfel, dacă 
iepurele n-ar fi pe dată izgonit din cameră, uterul ar fi în primejdie să iasă 
o dată cu copilul. 


XL. Sosi şi un bărbat care spuse că avea copii, dar că aceştia mureau de 
îndată ce puneau gura pe vin. Iată ce-i spuse Iarchas: „Mai bine că au 
murit, căci n-ar fi putut scăpa de nebunie, dat fiind că se trag dintr-o 
sămînţă prea arzătoare. Urmaşii tăi trebuie să nu bea vin şi, ca să nu-i 
ispitească niciodată dorinţa de a bea, în cazul că vei mai avea copii — şi bag 
de seamă că tocmai ai avut unul — află locul în care cucuveaua îşi are 
cuibul, fură-i ouăle, fierbe-le şi dă-le copilului de mîncare; dacă va mînca 
din ele înainte de a încerca vinul, va fi întotdeauna dezgustat de vin şi va 
rămîne pe deplin abstinent, păstrînd doar înflăcărarea firii sale”5*. 

Apollonios şi Damis erau dornici să afle asemenea lucruri, uimiţi de 
aceşti bărbaţi, de cunoaşterea lor atotcuprinzătoare şi, în fiecare zi, le 
puneau nu puţine întrebări, iar aceştia, la rîndul lor, le puneau de asemenea 
multe întrebări. 


XLI. La convorbirile dialectice luau parte şi Apollonios şi Damis, dar la 
acelea privitoare la ştiinţele oculte în care se discuta despre astronomie şi 
arta ghicitului, despre cunoaşterea viitorului, ori despre sacrificii şi invocaţii 
plăcute zeilor, Damis povesteşte că Apollonios mergea singur, însoţit doar 
de Iarchas, şi că de aici porneşte redactarea celor patru cărţi de mantică, 
despre care a pomenit Moiragenes. El a compus şi un tratat despre sacrificii 
şi despre chipul cel mai nimerit şi plăcut de a oferi prinoase fiecărei zeități. 
Tot ce priveşte arta ghicitului în stele şi astrologia cred că se ridică cu mult 
deasupra firii omeneşti şi mă întreb dacă cineva ar putea să le cunoască pe 
toate în această privinţă. Tratatul despre sacrificii l-am găsit în multe 
sanctuare, în multe oraşe şi la mulţi învăţaţi”. Dar cine oare ar putea 
interpreta o lucrare compusă de Apollonios cu atîta seriozitate de parcă ar 
fi fost un ecou al propriei lui personalităţi! Damis mai spune că Iarchas i-a 
dăruit lui Apollonios şapte inele, fiecare purtînd numele uneia din cele 
şapte planete. Apollonios le schimba, după ziua ce se potrivea planetei. 


XLII. Într-o zi, pe cînd vorbeau despre cunoaşterea viitorului şi cum 
Apollonios se arăta foarte interesat de această ştiinţă şi îndrepta mai toate 
discuţiile spre acest subiect, Iarchas îi spuse, măgulindu-l: 

— Bărbaţii cărora le place arta de a ghici, prea bunule prieten, ajung 
divini mulţumită ei şi făptuiesc totul spre binele oamenilor. Căci, într-adevăr, 
cele ce se cuvin aflate doar de omul care se apropie de divinitate, adică 
viitorul, toate acestea, ştiute mai întîi de un singur om şi abia apoi profeţite 
celor ce nu le ştiu, nu înseamnă oare a fi fericit, a dovedi o putere egală 
cu cea a lui Apollo din Delfi? Şi, întrucît ritualul cere oamenilor care vin să 
se întiîlnească cu zeul spre a întreba oracolul să fie puri atunci cînd sosesc — 
altminteri vor putea auzi un „leşi afară din templu” — socotesc că cel care 
vrea să cunoască viitorul trebuie să fie de o mare curăţenie, să nu aibă nici 
o pată pe suflet şi să nu poarte în cuget rănile vreunui păcat. Doar atunci 
el va profeţi bine, înţelegîndu-se deplin pe sine şi înţelegînd trepiedul sfînt 
care este în inima sa ; astfel, prezicerile sale vor răsuna şi mai puternic şi 
vor fi şi mai adevărate. Să nu te mire că ai căpătat cunoaşterea acestei 
ştiinţe, căci mult eter se află în sufletul tău. 

XLIII. Totodată, adresîndu-se curtenitor lui Damis, îi spuse: 

— Dar tu, asirianule, nu poţi deloc să prezici în calitatea ta de tovarăş al 
unui asemenea bărbat? 

— Ba da, pe Zeus, cel puţin cele de care am eu nevoie. Atunci cînd l-am 
întîlnit întâia dată pe acest Apollonios mi-a părut a fi plin de înţelepciune, 
de vigoare a minţii, de iscusinţă, de stăpînire de sine şi de tărie ; dar, cînd 
am văzut că era înzestrat şi cu memorie, cu felurite cunoştinţe, şi aprins de 
dorinţa de a şti cît mai mult, mi s-a părut că am de-a face cu o fiinţă peste 
fire. Am judecat atunci că, dacă-l voi însoţi, voi căpăta faima unui om 
învăţat în loc de a rămîne un oarecare ignorant, pe aceea a unui bărbat 
cultivat în locul unuia „barbar”. M-am gîndit aşadar că, dacă-l voi urma, 
dacă mă voi alătura la cercetările sale, am să-i văd pe indieni, pe voi înşivă, 
şi că voi deveni, mulţumită lui, un „grec”, demn de a mă amesteca printre 
greci. Prezicerile voastre despre lucruri deosebit de însemnate, voi le 
socotiți ca un fel de oracole de la Delfi sau de la Dodona, ori cum credeţi 
de cuviință; dar ale mele, de vreme ce Damis le face, şi anume numai în 
privinţa lui, să spunem că sînt pe măsura acelora date de o bătrînă 
cerşetoare care prezice ce se va întîmpla cu nişte oi sau cu altele asemenea. 


XLIV. La acestea, toţi înţelepţii izbucniră în rîs şi, după ce s-au potolit, 
Iarchas readuse pe făgaşul discuţiei arta de a ghici, spunînd că ea a adus 
numeroase foloase muritorilor dintre care cel mai mare a fost medicina. 
„Căci, spunea el, niciodată învățații slujitori ai lui Asclepios n-ar fi dobîndit 
această ştiinţă dacă Asclepios însuși, fiul lui Apollo, n-ar fi pregătit, după 
oracolele şi prezicerile tatălui său, leacurile potrivite diferitelor boli, lăsîndu-le 
cu limbă de moarte copiilor săi% şi învăţîndu-i şi pe discipolii săi cu ce 
ierburi trebuie să îngrijească ulcerele supurate sau rănile uscate, ce pro- 
porţii trebuie observate în poţiunile destinate să reducă apa hidropicilor, 
cum să oprească hemoragiile, să vindece ftizia şi alte boli. Şi cine va lipsi 
arta de a ghici de meritul de a fi găsit leacuri împotriva înţepăturilor 
veninoase şi de a folosi chiar veninurile pentru multe boli? Căci nu cred că 
fără sfaturile premergătoare ale zeului oamenii ar fi avut îndrăzneala să 
amestece cele mai otrăvitoare dintre otrăvuri cu leacurile izbăvitoare”. 


XLV. Cum discuţia care va urma şi care s-a purtat în legătură cu animalele, 
izvoarele şi personajele mitologiei indiene a fost redată cu fidelitate de 
Damis, nu cred că trebuie s-o las deoparte, căci dacă e bine să nu dai 
crezare oricărui lucru, la fel de rău este şi să te îndoieşti de orice. 

Aşadar, Apollonios întrebă: 

— Există pe aici un animal numit martichâras? 

— Ce natură ţi s-a spus că are, căci probabil ţi s-a vorbit cîte ceva şi de 
înfăţişarea lui? întrebă Iarchas. 

— Se spun, zise Apollonios, lucruri nefireşti şi de necrezut, cum că acest 
animal are patru picioare, că are capul de om, că trupul îi e de leu, iar 
coada e plină de peri, lungi de un cot şi înţepători ca nişte spini, pe care 
îi aruncă aidoma săgeţilor împotriva celor ce-l vînează. 

El mai puse şi alte întrebări lui Iarchas şi anume despre aurul curgător 
care ţîşneşte, după cît se spune dintr-un izvor, despre pietricica cu însuşiri 
magnetice, despre oamenii ce viețuiesc sub pămînt, despre pigmei şi 
despre skiapozis8. Iarchas îi răspunse: 

— Ce-aş putea să-ţi spun despre vieţuitoarele, plantele sau izvoarele pe 
care, venind aici, le-ai văzut chiar tu? De-acum poţi să vorbeşti şi altora 
despre ele: cît despre animalul care aruncă săgeți sau despre izvorul de 
aur curgător, n-am auzit încă vorbindu-se pe aici de aşa ceva. 


XLVI. Cît despre piatra care atrage alte pietre şi care le reţine, nu trebuie 
să fii neîncrezător, căci tu însuţi poţi vedea şi admira toate însuşirile ei. Ea 
atinge, cel mult, mărimea unghiei acestui deget (şi arătă degetul mare) şi 
e zămislită într-o scobitură a pămîntului, la o adîncime de şase picioare”, 
dar este atît de bîntuită de vînt, încît pămîntul se ridică şi de multe ori 
crapă tocmai în locul în care se naşte piatra. Nimeni nu poate să pună mîna 
pe ea, căci scapă dacă nu este atrasă aşa cum se cuvine; numai noi, 
mulţumită pe de o parte unor rituri, pe de alta rostirii anumitor cuvinte, 
putem scoate această pantarba, căci aşa se numeşte piatra. Noaptea, 
străluceşte ca focul, căci este roşie şi din ea scapără lumini; la lumina zilei, 
ea izbeşte ochii cu mii de raze. Iar lumina care sălăşuieşte în ea e un suflu 
de o putere misterioasă, care absoarbe tot ce se găseşte primprejur. Dar ce 
spun eu, primprejur? Putem arunca în apă, fie că e vorba de fluviu sau 
mare, cîte pietre vrem, fără a le apropia una de alta, ci răspîndite la 
întîmplare, şi vom vedea că, dacă aruncăm această piatră în mijlocul lor, ea 
le atrage şi le uneşte pe toate, de parcă le-a aspirat; pietrele se adună şi se 
îngrămădesc ciorchine în jurul ei, ca un roi de albine“. 


XLVII. Apoi le-a arătat această piatră cît şi însuşirile ei. Cît despre pigmei, 
el spune că ei locuiau sub pămînt, pe celălalt mal al Gangelui, după cum 
ştie toată lumea, dar skiapozii, macrocefalii şi toate născocirile din cărţile 
lui Scylax “t, nimic din toate acestea, spune el, nu există pe lume şi cu atît 
mai puţin în India. 


XLVII. Cît despre aurul pe care-l scot din pămînt grifonii“?, există destule 
pietre ce par împestriţate cu scîntei din pricina firelor de aur din ele, iar 
acest vieţuitor le extrage datorită puterii ciocului lui. „Căci, adaugă el, 
aceste animale se găsesc în India şi sînt socotite ca fiind închinate Soarelui. 
Cînd înfăţişează Soarele, meşterii indieni îl plăsmuiesc purtat de un car la 
care sînt înhămaţi patru grifoni. Prin înălţime şi vigoare, ei seamănă cu leii, 
dar din pricina superiorității datorate aripilor, ei îi atacă ; dobîndesc victorie 
şi asupra elefanților şi şerpilor. Nu zboară prea sus, ci tot atît cît păsările cu 
zborul anevoios, căci nu sînt înzestrați cu pene, cum se întîmplă cu 
păsările ; oscioarele aripilor sînt unite printr-un soi de pieliţă roşie, fapt ce 
le îngăduie să zboare, rotindu-se, şi să lupte în aer. 


XLIX. Şi fenixul este o pasăre care vine în Egipt tot la cinci sute de ani 
o dată, iar în restul timpului vieţuieşte în India. E neasemuită, pare desprinsă 
din razele soarelui şi străluceşte ca aurul. La mărime şi înfăţişare, seamănă 
cu vulturul. Își înjgheabă, la izvoarele Nilului, cuib făcut din plante aromate. 

Mai spun egiptenii despre ea — pentru aceasta stau mărturie şi indienii, 
întărind spusele celor dintîi — că pasărea fenix se arde pe sine însăşi în 
cuib, pierind în propriile cîntece de moarte. 

Tot aşa se întîmplă şi cu lebedele, după spusele celor mai pricepuţi. 


L. Apollonios discută astfel timp de patru luni cît a stat printre ei, aflînd o 
mulţime de lucruri, fie profane, fie ţinînd de misterii; cînd vru să plece, 

înţelepţii îl înduplecară să trimită înapoi călăuza şi cămilele lui Phraotes, 
cu o scrisoare, iar ei, după ce îi dădură o altă călăuză şi cămile, îl lăsară să 
plece, foarte mulţumiţi în urma venirii lui şi felicitîndu-l şi pe el că a venit. 
După ce l-au îmbrăţişat pe Apollonios, asigurîndu-l că va fi socotit de mulţi 
ca un zeu, nu numai după moarte, ci chiar în timpul vieţii, ei s-au reîntors 
spre locul meditaţiilor lor, nu însă fără a-şi întoarce din cînd în cînd capul 
după el, arătînd prin aceasta că le părea rău de plecarea lui. De la Colina 
sfîntă, Apollonios, ţinînd Gangele la dreapta şi fluviul Hyphasis la stînga, 
coborî pînă la mare, după o călătorie care a durat zece zile. De-a lungul 
drumului, el şi însoțitorii săi văzură mulţi struţi, tauri sălbatici, măgari, lei, 
leoparzi şi un alt soi de maimuțe decît cel pe care l-au văzut în arborii de 
piper, căci erau negre, păroase, aveau înfăţişarea unui cîine şi statura 
oamenilor mici. Tot discutînd despre ce vedeau, după obiceiul lor, ajunseră 
la mare unde se înjghebaseră mici porturi pentru negoţ şi unde se aflau 
mici vase de transport, asemănătoare celor ale tyrrhenienilor*. După cum 
spun ei, Marea Roşie are culoarea albastru închis ; ea îşi datorează numele, 
după cum am mai amintit, regelui Erythras, care şi-a dat numele mării. 


LI. Ajuns aici, Apollonios trimise înapoi cămilele lui Iarchas, cu această 
scrisoare: 

„Apollonios către Iarchas şi către ceilalţi înţelepţi, voie bună. 

Sosit la voi mergînd pe jos, mi-aţi dăruit marea, dar, de asemenea, 
făcîndu-mă să mă împărtăşesc din înţelepciunea ce sălăşuieşte în voi, 
mi-aţi făcut şi darul de a călători de-a lungul cerului. Despre acestea toate 
voi vorbi grecilor, ca şi cum aţi fi şi voi de faţă, dacă e adevărat că n-am 
băut în zadar licoarea lui Tantal. 

Cu bine, bunilor filozofi”. 


LII. Apoi urcă în corabie şi plecă. 

Împins de un vînt prielnic admiră vărsarea Hyphasis-ului şi chipul 
înspăimântător în care rîul se aruncă în mare, căci spre vărsare, după cum 
am spus, el străbate ţinuturi pietroase, strîmte, cu multe gîtuiri, de-a lungul 
cărora îşi deschide drumul spre mare, unde se aruncă printr-o singură 
gură, primejduind astfel corăbiile care urmează coasta prea îndeaproape. 


LII. Mai spun că au văzut gura de vărsare a fluviului Indus unde se află 
aşezat oraşul Patala, în întregime înconjurat de Indus. Cîndva, acolo au 
venit corăbiile lui Alexandru sub conducerea lui Nearchos, un foarte 
priceput comandant pe mare. Cele ce le povesteşte Orthagoras“ despre 
Marea numită Roşie, cum că de acolo nu se poate zări Ursa Mare, că marinarii 
nu aruncă nici o umbră la amiază şi că stelele ce se văd nu apar la locul 
cunoscut, totul este întărit de Damis şi trebuie să socotim că toate aceste 
istorisiri sînt adevărate şi se potrivesc cu starea de fapt a cerului în acest 
loc. Ei mai pomenesc şi de o mică insulă, numită Byblos”, unde se găsesc 
uriaşe cochilii de purpură, iar moluştele, stridiile şi altele de acest soi ce se 
prind de pietre sînt de zece ori mai mari decît cele din Grecia. Tot acolo, 
dintr-o cochilie albă se culege mărgăritarul, care ţine locul inimii unei stridii. 


LIV. Mai povestesc că s-au oprit la Pegadai, în ţara locuită de Oreitai8. La 
aceştia, pietrele sînt de bronz, ca şi nisipul ori milul aduse de rîuri. Îşi 
socotesc ţara o adevărată mină de aur din pricina însuşirilor deosebite ale 
pămîntului lor. 

LV. Şi mai povestesc că au întîlnit neamul ichtyophagilor®, al căror oraş 
este Stobera ; aceşti oameni îşi fac veşminte din pielea peştilor foarte mari, 
iar oile lor au înfăţişarea unor peşti; sînt nemaipomenit de mult îndopate, 
fiind hrănite de păstori cu peşti, aşa cum în Caria vitele sînt hrănite cu 
smochine. Indienii din Carmania”? sînt un neam cumsecade, căci locuiesc 
lîngă o mare atît de îmbelşugată în peşte, încît nu fac niciodată provizii de 
peşte şi nu pregătesc saramuri, cum se obişnuieşte în Pont, ci se mulţumesc 
să păstreze doar o mică parte din ei, iar pe cei mai mulţi, ce încep să se 
sufoce cînd sînt prinşi, îi aruncă în mare. 


LVI. Ei spun că au poposit şi la Balara, un tîrg pe malul mării, plin de mirt 
şi de palmieri; acolo ei au văzut şi lauri şi şi-au dat seama că ţara era din 
belşug udată de izvoare. Grădinile de legume, la fel de bogate ca şi cele de 
flori, erau uimitoare, iar limanurile cu totul liniștite. În larg se găseşte o 
insulă la o depărtare de 100 de stadii de mal. Se spune că în această insulă 
sălăşuieşte o Nereidă, un duh de temut, care ademeneşte mulţi corăbieri şi 
care nu îngăduie nici chiar corăbiilor să arunce ancora pe insulă. 


LVII. Merită să amintim ce se spune şi despre un alt soi de perle, căci nici 
Apollonios nu socoate cele auzite drept nimicuri, ci drept o născocire bine 
plăsmuită, dintre cele mai uimitoare printre povestirile corăbierilor. Pe 
partea insulei care dă spre nişte adîncimi foarte mari, creşte o stridie foarte 
groasă, cu o coajă albă, dar care nu dă naştere nici unei perle. Locuitorii 
aşteaptă o vreme liniştită sau potolesc mişcarea valurilor, răspîndind ulei 
asupra mării, după care un culegător de scoici se aruncă în apă ca să 
culeagă această stridie ; el are aceleaşi unelte ca şi pescuitorii de bureţi, pe 
deasupra o cărămidă de fier şi un vas cu smirnă. Indianul se aşază lîngă 
stridie, pune smirna drept momeală, stridia se deschide şi se îmbată cu 
aroma smirnei. Apoi, pescuitorul înţeapă stridia cu un ac şi ea lasă să curgă 
un lichid numit ichor, în recipientul găurit într-un anume chip, din loc în 
loc. Acolo, lichidul se pietrifică şi ia forma dorită, ca perlele naturale; de 
altminteri, perla nu este altceva decît un sînge de culoare albă, rod al Mării 
Roşii. Apollonios şi Damis spun că şi arabii de pe cealaltă coastă a Mării se 
îndeletnicesc cu pescuitul acestei stridii. Începînd de acolo, spun ei, marea 
este în întregime plină de vietăţi, fiind cutreierată şi de cîrduri de balene. 
Pentru a se apăra, corăbiile sînt prevăzute şi la pupă şi la proră cu clopote 
al căror dangăt îngrozeşte aceste animale, împiedicîndu-le să se apropie 
de corabie. 


LVII. După ce au ajuns la gurile Eufratului, ei spun că au urcat fluviul spre 
Babylon pînă la Vardanes, pe care l-au găsit întocmai cum îl lăsaseră ; de 
acolo, s-au întors la Ninive. Cum Antiochia se arătă la fel de slobodă în 
moravuri, nevrînd să acorde nici cea mai mică preţuire vreunei îndeletniciri 
obişnuite a grecilor, au coborit pînă la mare, în Seleucia, unde găsiră o 
corabie ce-i duse în Cipru, la Paphos, loc în care se găseşte statuia Afroditei. 
Apollonios admiră înfăţişarea ei simbolică şi învăţă de la preoţi multe 
lucruri în legătură cu ritualul templului. Apoi plecă spre Ionia, admirată şi 
preţuită de toţi cei care îi cinstesc înțelepciunea. 

I. De îndată ce s-a aflat că Apollonios este în Ionia şi a ajuns la Efes, pînă 
şi meşteşugarii şi-au părăsit lucrul. Îl urmau cu toţii, unul admirîndu-i 
înţelepciunea, altul frumuseţea, altul felul său de viaţă, altul ţinuta, iar alţii 
pe toate laolaltă. Pretutindeni umblau zvonuri despre el; unele plecau de 
la oracolul din Colofon!, care declarase că propria lui știință este împărtăşită 
de Apollonios, că acesta era un înţelept adevărat, adăugînd şi alte asemenea 
laude; altele veneau din partea oracolului de la Didyma?, altele de la 
sanctuarul din Pergam?, unde zeul poruncise multor bolnavi veniţi să se 
tămăduiască să-l caute pe Apollonios; se împlinea astfel vrerea lui, dar şi 
hotărîrea Moirelor. Apollonios primea de asemenea solii oraşelor care îi 
ofereau titlul de oaspete de onoare şi care îi cereau părerea despre viaţă, 
despre închinarea altarelor şi a statuilor de zei; el le rînduia pe toate, fie 
prin scrisori, fie făgăduind că va veni. Şi oraşul Smyrna a trimis o solie 
care n-a vrut să dezvăluie ce anume voia să ceară înţeleptului, dar l-a rugat 
să vină; Apollonios îl întrebă pe trimis ce dorea de fapt de la el, iar acesta 
îi răspunse: 

— Să vezi şi să fii văzut. 

— Am să vin, spuse Apollonios, dar faceţi astfel, o Muzelor, ca să ne fim 
pe plac unii altora. 


II. Prima sa cuvîntare ţinută efesienilor a avut loc pe terasa templului şi n-a 
fost tocmai după obiceiurile socraticilor. Apollonios a început prin a-i 
îndupleca să părăsească orice îndeletnicire, sfătuindu-i să se dăruiască 
numai filozofiei, ca Efesul să se bucure şi el de învăţătură adîncă, în locul 
nesăbuinţei şi îngîmfării pe care le găsise aici. Într-adevăr, lumea se dădea 
în vînt după dansatori şi pantomimele lor, iar oraşul era plin de flautişti, de 
pederaşti şi de gîlcevi. Apollonios, înfruntînd primejdia de a-i întoarce pe 
efesieni împotriva lui, n-a socotit că trebuie să-nchidă ochii în privinţa 
acestor neorînduieli, ci, dimpotrivă, le-a dezvăluit, asmuţind mulţimea 
împotriva lor. 


III. Celelalte prelegeri le-a ţinut în preajma arbuştilor, de pe marginea 
pistelor de alergare. Într-o zi, pe cînd vorbea despre comunitatea obștească 
şi arăta că trebuie să ne hrănim unii pe alţii, nişte vrăbii stăteau cocoţate, 
în tăcere, pe arbori, dar dintr-o dată una dintre ele se înălţă piuind, de 
parcă le-ar fi îndemnat pe celelalte surate; la auzul piuitului, acestea 
începură şi ele să ciripească şi îşi luară zborul sub conducerea celei dintii. 
Totodată, Apollonios îşi curmă firul cuvîntării, ştiind prea bine de ce 
plecaseră păsările, fără însă a tălmăci faptul mulţimii; dar cînd toţi şi-au 
întors privirea spre păsări, unii dintre ei crezînd, în neştiinţa lor, că e vorba 
de o prevestire?, Apollonios schimbă vorba, spunînd: „Un copil, ce ducea 
orz într-un castron, a alunecat, a adunat orzul de pe jos fără prea mare grijă 

şi, plecînd mai departe, a lăsat o puzderie de boabe risipite pe jos, iar 
vrabia care văzuse totul a venit să le înştiinţeze şi pe celelalte despre acest 
noroc şi să le poftească să mănînce împreună cu ea”. Cei mai mulţi 
ascultători se grăbiră spre locul acela, dar Apollonios continuă să vorbească 
despre îndatorirea de întrajutorare. Cînd ceilalţi se întoarseră, cu strigăte 
de uimire, el le spuse: „Uitaţi-vă la păsări cum au grijă unele de altele şi le 
place să-şi împartă hrana, dar noi nu judecăm astfel: dacă vedem pe 
cineva că-şi împarte bunurile pentru a da ajutor îl socotim risipitor sau în 
afara datinei, iar pe cei astfel hrăniţi îi numim «paraziți» şi «dinguşitori». Ce 
ne mai rămîne oare de făcut decît să ne-nchidem pe noi înşine, ca păsările 
care se îngraşă, şi să ne îndopăm în întuneric, pînă ce o să crăpăm de graşi 
ce-om fi?”. 


IV. Ciuma ameninţa oraşul Efes, dar încă nu-l cotropise de-a binelea, cînd 
Apollonios înţelese primejdia. De îndată, el o aduse la cunoştinţă tuturor în 
repetate rînduri, amestecînd vorbele cu rugăminţi: „O, Pămînt, rămii 
asemenea ţie însuţi” şi spunînd pe un ton ameninţător: „Scapă oamenii 
aceştia” sau „Nu, tu n-ai să vii aici”. Dar ei nu-i dădeau atenţie, socotind 
că vorbele lui erau simple formule magice şi aceasta cu atît mai mult cu cît, 
deoarece mergea pe la toate sanctuarele, părea că încearcă să îndepărteze 
nenorocirea prin rugăciuni. Întrucât se purtau cu atîta neghiobie în această 
nenorocire, el socoti că nu mai e nimic de făcut pentru ei şi, prin urmare, 
porni să cutreiere Ionia, punînd rînduială în diferite treburi ale fiecărei 
cetăţi, dînd întotdeauna ascultătorilor un sfat potrivit. 


V. Cînd ajunse la Smyrna, ionienii îi ieşiră în întîmpinare, căci tocmai se 
pregăteau să sărbătorească sacrificiile panioniene”. Acolo, citind un decret 
al ionienilor prin care aceştia îl rugau să ia parte la adunarea lor, întîlni un 
nume deloc ionian — căci un anume Lucullus îşi pusese numele sub 
hotărîrea oficială; el trimise o scrisoare Adunării lor, arătîndu-şi nemulţu- 
mirea în faţa acestei îngăduinţe acordate barbarilor; mai mult încă, el găsi 
în decrete încă un nume [,„barbar”] ca Fabricius, şi altele asemenea. 
Severitatea respingerii sale e dovedită de scrisoarea cu acest subiectă. 


VI. Într-o zi, pe cînd mergea la o întrunire de-a ionienilor, i-a întrebat: 

— Ce fel de cupă e aceasta? 

— Este cupa panionică, răspunseră ei. 

El sorbi o înghiţitură din ea şi închină o libaţie. 

— O zei, spuse el, cîrmuitori ai ionienilor, fie ca această colonie să se 
bucure de o mare liniştită, fie ca nici o nenorocire să nu se abată dinspre 
uscat şi ca niciodată Aigaion?, cel ce zdruncină pămîntul, să nu pună la 
încercare aceste cetăţi. El rosti aceste cuvinte printr-o inspiraţie divină, 
prevăzînd, cred eu, [cutremurul] întîmplat, curînd după Smyrna, şi la 
Milet, Chios, Samos şi în alte multe cetăţi ioniene. 


VII. Văzînd zelul cu care locuitorii cetăţii Smyrna se dedicau îndeletnicirilor 
literare, el îi încurajă şi le spori avîntul, îndemnîndu-i să se gîndească mai 
mult la educaţia lor spirituală decît la înfăţişarea oraşului, căci, deşi au cel 
mai frumos oraş de sub soare, deşi marea li s-a arătat întotdeauna prielnică 
şi primitoare, totuşi mai frumos este să îl vadă împodobit cît mai degrabă 
şi mult mai mult decît pînă atunci cu oameni, decît cu porticuri, tablouri ori 

aur. Şi aceasta întrucît, spunea el, clădirile rămîn acolo unde sînt şi nu pot 
fi zărite decît în locul în care se înalţă, în timp ce oamenii de seamă pot să 
fie văzuţi şi ascultați pretutindeni şi pot spori faima cetăţii lor de baştină pe 
măsură ce cutreieră lumea. El mai spunea că oraşele frumoase, de felul 
Smyrnei, sînt aidoma statuii lui Zeus care a fost plăsmuită în Olympia de 
către Fidias, care a aşezat-o în acest loc, căci aşa a vrut el. Dar oamenii care 
străbat lumea întreagă sînt întru totul asemănători lui Zeus al lui Homer, pe 
care poetul l-a închipuit sub diferite înfățișări şi l-a făcut mai demn de 
admirat decît plăsmuirea din fildeş ; căci aceasta nu apare decît pe pămînt, 
în timp ce cealaltă este închipuită pretutindeni în lume”. 


VIII. Pe lîngă asta, el discuta cu locuitorii Smyrnei despre felul în care ar 
trebui să fie conduse cetăţile, spre a fi cît mai bine orînduite, căci îi vedea 
învrăjbiţi între ei şi neînstare să se înţeleagă în privinţa părerilor lori. El le 
spuse că un oraş care se vrea bine cîrmuit are nevoie de o înţelegere 
întemeiată pe o stare de antagonism. Cum acest sfat părea absurd şi de 
nepriceput faţă de ceea ce spusese mai înainte, Apollonios, înţelegînd că 
mulţimea nu-l încuviinţa, continuă: 

— Albul şi negrul nu vor fi niciodată unul şi acelaşi lucru, după cum 
niciodată nu se va putea confunda ce-i sărat cu ce-i dulce, însă înţelegerea 
poate să coexiste cu starea de luptă, spre cel mai mare bine al cetăților. 
Pentru a înţelege ceea ce spun, să ne gîndim la aceasta: împărţirea în 
partide care duce la scoaterea sabiei şi lapidarea cetăţenilor între ei e de 
dorit să n-o cunoască cetatea al cărei ţel este educaţia copiilor, legile bune 
pentru ca oamenii să fie egali în vorbă şi în faptă; dar competiţia [între 
cetăţeni] pusă în slujba comunităţii, aceea care face ca fiecare să dorească 
să fie cît mai bine privit, care-l îmboldeşte pe fiecare să dea un sfat şi mai 
bun decît al altuia [în Adunare], să se dovedească a fi un magistrat şi mai 
destoinic sau un ambasador mai de valoare sau un edil care conduce 
înălţarea unor edificii publice de o frumuseţe sporită, duce la o rivalitate 
fericită şi la o efervescenţă folositoare societăţii. Gîndul că îndeletnicirile 
diferite puteau sluji bunăstării întregii cetăţi părea de neînțeles în vechime 
la Sparta, căci lacedemonienii nu se îndeletniceau decit cu arta războiului, 
singurul ţel al trudei şi al faptelor lor. Mie însă mi se pare că cel mai bun 
lucru e ca fiecare să facă ce ştie şi ce poate face. Într-adevăr, dacă un 
cetăţean este admirat pentru înrîurirea sa asupra poporului, un altul pentru 
înţelepciunea sa, altul pentru bogăţia sa, pusă în slujba tuturor, altul pentru 
virtutea sa, altul pentru severitatea şi asprimea lui faţă de cei vinovaţi, altul 
pentru că mîinile sale sînt deasupra oricărei bănuieli, atunci oraşul va fi 
prosper sau, mai degrabă, se va ridica foarte mult. 


IX. În timp ce rostea această cuvîntare, văzu o corabie cu trei catarge care 
părăsea portul şi pe marinarii care-şi îndeplineau îndatoririle gata să iasă 
în larg. Atrăgînd atenţia ascultătorilor asupra acestei privelişti, el spuse: 
„Uitaţi-vă la echipajul acestei corăbii, uitaţi-vă cum vislaşii s-au urcat în 
bărci pentru a trage corabia, cum alţii ridică ancorele şi le fixează, cum alţii 
desfăşoară pînzele în vînt şi cum unii rămîn să observe manevrele la pupă 
şi la provă. Dacă unul singur şi-ar părăsi treaba sau dacă n-ar face-o cum 
se cuvine, cu toţii n-ar mai face treabă bună, ajungînd să plutească la 
întîmplare, ca şi cum ar provoca ei înşişi furtuna. Dar dacă ei se întrec în 

muncă şi dacă fiecare îşi dă osteneala să nu fie mai puţin priceput decât 
altul, atunci această corabie va ieşi cu bine din port şi va cunoaşte 
pretutindeni timp frumos şi călătorie uşoară. Prudenţa faţă de ei înşişi se 
va confunda cu paza şi veghea lui Poseidon Salvatorul!?. 


X. Prin asemenea cuvîntări a unit din nou cetatea Smyrnei. Cînd molima 
izbucni în Efes şi nimic n-o mai putea opri, efesienii trimiseră o solie la 
Apollonios, sperînd să găsească în el un tămăduitor al bolii. El a socotit că 
nu trebuie să amîne călătoria şi, de îndată ce a spus „Haidem”, a şi ajuns 
în Efes, reînnoind, după cîte cred eu, isprava lui Pitagora care se găsea 
totodată şi la Thurioi şi la Metapontl?. El îi adună pe efesieni şi le spuse 
aşa : „Curaj, astăzi vom pune capăt molimei!”. Apoi convocă toată mulţimea 
spre teatru, în locul în care acum se ridică o statuie a Zeului Păzitor!“. 
Acolo se găsea un bătrîn cu înfăţişare de cerşetor, clipind din ochi, de 
parcă ar fi fost orb şi care purta o traistă în care se afla o coajă de pîine; 
era îmbrăcat în zdrenţe, iar faţa îi era ca de pergament. Apollonios îi adună 
pe efesieni în jurul lui şi spuse: 

— Luaţi cîte pietre puteţi şi aruncaţi cu ele în acest duşman al zeilor. 

Şi cum efesienii se mirau şi erau nedumeriţi de ce ar trebui să ucidă un 
străin atît de nenorocit, căci el se ruga de ei şi încerca, prin cuvintele sale, 
să le cerşească milă, Apollonios insistă pe lîngă efesieni să-l lovească pe 
bătrîn şi să nu-l lase să plece. Începînd unii să azvîrle cu pietre, cerşetorul, 
care avusese pînă atunci ochii închişi, îşi aţinti deodată privirile spre ei şi 
se văzu că ochii îi erau plini de foc. Efesienii înţeleseseră atunci că acesta 
era un duh rău şi aruncară asupra lui atîtea pietre de se făcu o movilă 
întreagă peste el. După cîteva clipe, Apollonios le spuse să ridice pietrele 
şi să se uite ce monstru uciseseră. Şi, odată descoperită făptura pe care ei 
crezuseră că au lovit-o, şi-au dat seama că aceasta dispăruse; văzură însă 
un cîine cu înfăţişare de dulău, dar cu statură de leu uriaş şi care ajunsese 
un fel de terci din pricina pietrelor, făcînd spume la gură precum câinii 
turbaţi. Statuia Zeului Păzitor, adică a lui Heracles, se înalţă în locul în care 
a fost ucis duhul. 


XI. După ce i-a vindecat pe efesieni de molimă, rămînînd destul timp în 
Ionia, s-a îndreptat spre Grecia. A ajuns la Pergam unde a admirat templul 
lui Asclepiost. Apoi îi îndemnă pe credincioşii care veneau să-l consulte 
pe zeu să facă cît mai multe slujbe ca acesta să le dea vise prielnice ; după 
ce a săvirşit multe tămăduiri, plecă în ţara Ilionului. Dornic să afle cît mai 
multe despre trecutul acestui ţinut, el vizită mormintele aheienilor, care-i 
prilejuiră multe evocări [de eroi] în cinstea cărora aduse nenumărate 
prinoase nesîngeroase, după un ritual curat. Apoi le ceru însoţitorilor săi să 
se reîntoarcă la corabie, în timp ce anunţă intenţia de a-şi petrece noaptea 
la mormântul lui Ahile!€. Discipolii încercară să-l întoarcă din drum — căci 
lui Apollonios i se alăturaseră deja mulţi alţii, printre care Dioscorizii!” şi 
Phaedimii!8 — spunînd că năluca lui Ahile” era încă de temut, după cum 
credeau şi locuitorii Ilionului. 

— Nu, răspunse Apollonios, căci eu ştiu prea bine că lui Ahile îi place 
să stea de vorbă cu oamenii; el l-a îmbrățișat din inimă pe Nestor, cînd a 
venit din Pylos, pentru că acesta avea întotdeauna să-i spună cîte ceva 
bun, şi-l cinstea pe Phoenix cu numele de „tată hrănitor” şi de „însoţitor”, 

pentru că Phoenix petrecea mult timp discutînd cu el%. Cu Priam, deşi 
acesta i-a fost cel mai crud duşman, s-a purtat cu cea mai mare bunăvoință, 
deoarece i-a ascultat păsurile?! ; iar cînd a avut o dispută cu Odysseus, s-a 
arătat atît de cumpănit, încît acestuia i se păru mai degrabă frumos, decât 
înspăimîntător”?. După părerea mea, faptul că îşi agită scutul şi panaşul, 
după cum se spune, pentru a-i ameninţa pe troieni, dovedeşte doar că-şi 
aminteşte de lipsa lor de credinţă, cînd l-au înşelat în privinţa căsătoriei”. 
Dar eu n-am nimic de-a face cu Ilionul şi intenţionez să-i vorbesc şi mai 
plăcut încă decît interlocutorii lui de altădată şi, de mă va ucide, cum aţi 
spus că va face, voi zace alături de Memnon şi de Cycnos2 şi poate Troia 
mă va înmormînta, „într-un adînc mormânt”, cum a făcut cu Hector. 

Acestea au fost cuvintele adresate tovarăşilor săi, pe jumătate spuse în 
glumă. Apoi s-a urcat singur pe mormînt, căci noaptea începuse să se lase. 
Prietenii săi s-au întors la corabie. 


XII. În zori, Apollonios se întoarse şi spuse: 

— Unde este Antisthenes din Paros? 

Acesta se afla în tovărăşia lor de şapte zile, de cînd erau în ţara 
Ilionului. Cînd Antisthenes răspunse, îl întrebă: 

— Eşti troian, tinere? 

— Desigur, sînt troian prin strămoşii mei. 

— Eşti cumva unul din urmaşii lui Priam? 

— Da, pe Zeus, spuse tînărul, şi de aceea sînt încredinţat că însemn 
ceva, trăgîndu-mă din oameni de seamă. 

— Are deci dreptate Ahile să-mi ceară să te îndepărtez din mijlocul 
nostru căci, după ce m-a îndemnat să-i fiu sol pe lîngă tesalieni în legătură 
cu o dojană, cînd l-am întrebat dacă pot să-i mai fiu pe plac cu ceva în 
afară de ce mă rugase, el mi-a răspuns: „Da, anume să nu-l iniţiezi în 
filozofie pe tînărul din Paros, căci se trage de-a dreptul din Priam şi nu 
încetează să cînte imnuri în cinstea lui Hector”. 


XIII. Antisthenes plecă deci, împotriva voinţei lui. Cînd zorii răsăriră de-a 
binelea, vîntul începu să sufle. Corabia era gata de plecare, cînd în ea 
năvăliră, deşi era foarte mică, o mulţime de oameni, care voiau să treacă 
marea o dată cu Apollonios, căci era deja toamnă şi marea se arăta nesigură. 
Toţi aceştia, socotindu-l pe Apollonios stăpîn al furtunii, al focului şi al 
tuturor primejdiilor, voiau să călătorească împreună cu el şi îl rugau să 
treacă împreună cu el marea. Întrucât călătorii erau cu mult mai numeroşi 
decît putea cuprinde corabia, el a găsit o altă corabie, mai mare — căci erau 
multe în apropierea mormîntului lui Aiax” — şi spuse: „Să ne urcăm în 
aceasta, căci e bine să ajungem la liman cît mai mulţi”. Ocoli apoi promon- 
toriul Troiei şi porunci cîrmaciului s-o ia spre Eolida, ţinut care se găseşte 
în faţa insulei Lesbos %, şi să arunce ancora cât mai aproape de Methymna”, 
adăugînd: „Acolo a spus Ahile că se găseşte Palamedes şi tot acolo se află 
şi o statuie a lui Palamedes, de un cot înălțime, dar avînd înfăţişarea unui 
om mai în vîrstă decît cea a eroului”%. Coborînd din corabie, adăugă: „Să 
dovedim respectul nostru, o greci, pentru un om desăvîrşit, de la care 
purcede toată ştiinţa, şi să ne arătăm mai presus de ahei, cinstind, pentru 
virtutea sa, un om care a fost ucis în pofida oricărei dreptăţi”. Abia coborîră 
din corabie că Apollonios a şi găsit mormîntul, apoi a descoperit statuia 


94 VIAŢA LUI APOLLONIOS DIN TYANA 


îngropată lîngă el. Pe soclul statuii stătea scris: „DIVINULUI PALAMEDES”. 
El puse la locul ei statuia, aşa cum am văzut cu ochii mei, şi înjghebă în 
jurul ei o incintă sacră, de mărimea aceleia care se înalţă în cinstea zeiţei 
Enodia”. Ea poate primi vreo zece persoane pentru a sta la un banchet. 
Apoi rosti cuvintele următoare : „Hei, Palamedes, uită mînia ce te-a înver- 
şunat odinioară împotriva grecilor şi îngăduie-le să se înmulțească şi să 
ajungă oameni de treabă. Da, Palamedes, tu căruia i se datorează elocinţa, 
Muzele, tu pe care te consider drept maestrul meu!” 


XIV. A vizitat apoi şi sanctuarul lui Orfeu în timpul opririi în Lesbos. Se 
spune că lui Orfeu îi plăcea să dea aici oracole pînă ce Apollo l-a luat în 
seamă. Într-adevăr, cum nimeni nu mai venea să consulte oracolul nici la 
Gryneion, nici la Claros şi nici la sanctuarul unde se găseşte trepiedul 
apollinic, şi cum Orfeu rămăsese singur [la Lesbos] să facă profeţii (capul 
său tocmai sosise din Thracia), zeul apăru în faţa prezicătorului şi îi spuse: 
„Încetează să te mai amesteci în treburile ce mă privesc, căci cam de prea 
multă vreme rabd profeţiile tale.”3 


XV. După aceasta şi-au urmat drumul de-a lungul Mării Eubeei?!, locuri pe 
care Homer le socoteşte printre cele mai primejdioase şi mai greu de 
trecut; dar marea rămase liniştită şi mai frumoasă decît ar fi cerut-o 
anotimpul. Discutau despre insule, căci întîlneau în drum foarte multe şi 
deosebit de vestite, despre cum se meşteresc corăbiile, despre arta de a le 
conduce şi despre altele asemenea, cum se întîmplă cînd eşti călător pe 
mare. Damis însă, cînd socotea greşite unele păreri, cînd întrerupea discuţia 
şi nu îngăduia să se mai pună anumite întrebări, aşa încît Apollonios 
înţelese că el voia să se discute despre altceva. 

— Cum se face, Damis, spuse el, că tot întrerupi întrebările ce mi se 
pun? Nu doar pentru că ai rău de mare sau întrucît călătoria te-ar supăra, 
încerci tu să schimbi discuţia, căci vezi prea bine cum marea ne ajută să 
călătorim. Ce-i cu starea asta atît de rea? 

— Pentru că nu înţeleg de ce, răspunse Damis, în mijlocul unei discuţii 
serioase, care ar putea stîrni multe întrebări, dăm atenţie unor probleme 
prea ştiute şi tocite. 

— Şi ce anume te face să consideri celelalte subiecte de discuţie lipsite 
de interes? 

— Apollonios, tu te-ai întîlnit cu Ahile şi poate l-ai şi auzit povestindu-ţi 
întîmplări pe care noi nu le cunoaştem încă, dar nu ne-ai spus încă nimic, 
nici măcar care era înfăţişarea lui Ahile! În loc de asta, vorbeşti despre 
călătorii de-a lungul insulelor, despre cum se construiesc corăbiile şi discuţi 
numai despre asemenea lucruri. 

— Dacă n-o să vi se pară istorisiri de necrezut, răspunse Apollonios, am 
să vă spun totul. 


XVI. Toţi ceilalţi îl rugară să vorbească, fiind gata să-l asculte. Şi Apollonios 
începu: 

— Fără a săpa un şanţ, ca Odysseus, nici chemînd duhurile cu sîngele 
mieilor*?, am izbutit să vorbesc cu Ahile. I-am adresat însă rugămintea pe 
care indienii mi-au spus să o fac către eroi: „O Ahile, cei mai mulţi 
oameni spun că tu ai murit, dar eu socotesc altfel, şi anume că ţie ţi s-a 

întîmplat acelaşi lucru ca şi lui Pitagora, de la care îmi trag eu ştiinţa mea. 
Aşadar, dacă avem dreptate, arată-te sub înfăţişarea pe care o ai acum, căci 
mare folos vei trage dacă, prin mărturia ochilor mei, voi dovedi că exişti”. 
Atunci s-a iscat un fel de zguduitură în jurul mormîntului din care ieşi un 
tînăr înalt de cinci coţi, purtînd o mantie după moda tesaliană. Înfăţişarea 
lui nu aducea întru nimic cu aceea a unui om plin de sine, aşa cum îşi 
închipuie unii că arată Ahile. Era înspăimîntător la vedere, fără a-şi pierde 
ceva din strălucire ; cît despre frumuseţea sa, mi se pare că n-a primit laude 
pe potriva ei, deşi Homer a vorbit destul de ea ; căci este de nespus, şi bine 
face cel ce se abţine s-o cînte, căci tot nu s-ar fi putut apropia de ea prin 
cîntecul său. Cînd a apărut, avea înălţimea de care am pomenit, pe urmă 
se mări încă, după care ajunse de două ori mai mare, dacă nu chiar mai 
mult. Pe puţin atinse 12 coţi cînd crescu de tot. Frumuseţea î îi sporea o dată 
cu înălţimea. Îmi spuse că niciodată nu şi-a tăiat părul, ci că-l păstra 
neatins pentru Spercheios, primul fluviu-oracol pe care l-a cunoscut. Obrajii 
săi păstrau încă primul lor puf... 

Luă el primul cuvîntul şi îmi spuse: 

— Sînt fericit să te întîlnesc. De mult simt nevoia unui om ca tine. De 
cîţiva ani buni, tesalienii au încetat să-mi închine ofrande. Nu vreau încă 
să-mi desfăşor împotriva lor mînia mea, căci dacă m-aş înfuria, ar muri mai 
mulţi tesalieni decît greci, odinioară. Nu vreau decît să-i rog, prieteneşte, 
să ia seama şi să se înfrîneze de la încălcarea riturilor?’ şi să nu se arate şi 
mai răi decît troienii de aici care, deşi au pierdut, din pricina mea, atiţia 
eroi, îmi închină sacrificii publice, ca şi primele lor roade%. Punînd pe 
mormîntul meu o ramură de măslin, ei mă roagă să-mi curm duşmănia. 
Nu-mi îngădui să fac acest lucru, căci înşelăciunile pe care le-au urzit 
împotriva mea nu vor îngădui niciodată Troiei să-şi redobîndească vechea 
ei înfăţişare”, nici strălucirea, cum s-a întîmplat cu multe alte cetăţi distruse. 
Ei vor urma să locuiască acolo fără a mai cunoaşte vreodată înflorirea, ca 
şi cum cetatea lor ar fi fost distrusă ieri. Aşadar, ca să nu se întîmple la fel 
cu tesalienii, fii trimisul meu pe lîngă Adunarea lor, în vederea celor ce 
ti-am spus. 

— Am să merg să-i caut pe tesalieni, spusei eu, căci țelul acestei solii 
este acela de a-i feri de la propria lor pieire. Dar, aş dori să te-ntreb ceva, 
Ahile. 

— Înţeleg, spuse el, e limpede c-ai să mă întrebi despre războiul troian. 
Pune-mi deci cinci întrebări, cele pe care le doreşti, şi cărora Moirele îmi 
vor îngădui să le răspund. 

L-am întrebat dacă şi-a dobîndit mormîntul, după cum povestesc poeţii. 

— Sînt înmormîntat aici, răspunse el, aşa cum ne-a plăcut cel mai mult 
lui Patrocle şi mie, căci noi ne-am întîlnit pe cînd eram foarte tineri, iar 
acum rămăşiţele noastre sînt păstrate într-o urnă de aur, astfel încît nu mai 
sîntem decît unul singur. Cît despre cîntecele de doliu pe care, se spune, 
le-ar fi cîntat pentru mine Muzele şi Nereidele, nicicînd Muzele n-au venit 
pînă aici, dar Nereidele mai vin încă şi acum. 

Apoi l-am întrebat dacă Polyxena a fost ucisă pe mormîntul lui; el 
răspunse că, într-adevăr, acesta e adevărul. Dar n-a fost jertfită de ahei, ci 
a venit singură la mormînt”. Socotind că nimic nu e mai presus decît 
dragostea lor, s-a aruncat într-un ascuţiş de sabie. A treia întrebare a mea 
a fost: 

— Dar Elena, o Ahile, a venit într-adevăr la Troia sau Homer a închipuit 
toate astea? 

— Multă vreme, răspunse el, ne-am înşelat şi trimiteam solii troienilor, 
luptînd pentru ea ca şi cum s-ar fi găsit în Troia. Dar ea, de fapt după ce 
fusese răpită de Paris, trăia în Egipt, în casa lui Proteus“. Cînd s-a aflat 
vestea, n-am mai rămas să luptăm decît pentru dobîndirea Troiei, ca să nu 
ne întoarcem lipsiţi de glorie. 

Am trecut şi la a patra întrebare, spunînd că eram mirat că Grecia 
dăduse la iveală eroi atît de numeroşi şi demni de admiraţie, cîţi adună 
Homer în faţa Troiei. Ahile îmi răspunse: 

— Nici barbarii nu erau cu nimic mai prejos decît noi în această privinţă, 
aşa de multă virtute înflorea pe atunci pe tot pămîntul“!. 

Am pus şi a cincea întrebare: 

— Ce s-a întîmplat de Homer nu-l cunoaşte deloc pe Palamedes ori, 
dacă l-a cunoscut, nu l-a amintit în povestea întîmplărilor voastre? 

— Dacă Palamedes, răspunse Ahile, n-ar fi venit la Troia, nici Troia n-ar 
fi existat; dar, întrucît cel mai învăţat şi mai curajos dintre războinici 
murise, după cum a hotărît Odysseus, nici Homer nu l-a mai descris în 
poemele sale, ca să nu pomenească de nelegiuirile lui Odysseus?. 

Şi Ahile începu să-l deplîngă pe Palamedes, ca pe omul cel mai mare, 
cel mai frumos, cel mai tînăr, cel mai viteaz, întrecîndu-i pe toţi în 
înţelepciune, care a întîlnit deseori Muzele. 

— Iar tu, Apollonios, spuse el, întrucît înţelepţilor le place să-i îndatoreze 
pe înţelepţi, ai grijă de mormîntul său şi pune la loc statuia lui Palamedes 
care zace, ce ruşine, la pămînt. Ea se găseşte în Folia, aproape de Methymna, 
la Lesbos. 

După ce mi-a dezvăluit toate acestea şi, pe deasupra, mi-a vorbit şi de 
tînărul din Paros, Ahile s-a afundat în pămînt, într-o lumină destul de 
stinsă, căci deja cocoşii începuseră să cînte$. 


XVII. Acestea au fost cuvintele sale, rostite pe corabie. Ajungînd la Pireu, 
tocmai în vremea misteriilor“* ce atrag la Atena o mulţime mai mare decât 
în oricare altă cetate grecească, el cobori din corabie şi plecă în grabă spre 
oraş. Pe drum a întîlnit mulţi învăţăcei în ale filozofiei care coborau la 
Phaleron. Unii, scoţîndu-şi haina se bucurau de căldura soarelui, căci 
toamna este foarte cald la Atena, alţii pătrundeau tainele cărţilor, alţii 
făceau exerciţii de vorbire ori discutau între ei. Nici unul însă nu l-a lăsat 
să treacă fără să-i spună vreo vorbă. Toţi îşi dădeau seama că el este 
Apollonios, îl înconjurau, îl îmbrăţişau, foarte bucuroşi, iar o ceată de zece 
tineri, întîlnindu-l, strigă, arătînd cu mîna spre Acropole: „Pe zeița Atena, 
ce se zăreşte acolo? Noi tocmai plecam la Pireu ca să ne suim în corăbii 
pentru a te întâlni în Ionia”. El îi primi lîngă ai lui şi-i felicită pentru avîntul 
lor spre filozofie. 


XVIII. Era ziua Epidauriilor?. La Atena, obiceiul e că, de Epidaurii, după 
proclamaţie şi sacrificiu, urmează iniţierile în timpul unui al doilea sacri- 
ficiu. Acest obicei a fost întemeiat în cinstea lui Asclepios, cînd atenienii 
l-au iniţiat, la sosirea sa la Epidaur, prea tîrziu pentru a participa la misterii. 
Uitînd de iniţiere, mulţimea îl înconjura pe Apollonios, căci aşa ceva îi 
preocupa mai mult pe oameni decît să se întoarcă iniţiaţi la casele lor. 

Apollonios le-a spus însă că se va întîlni cu ei ceva mai tîrziu şi, deocam- 
dată, le porunci să plece la ceremonie, căci şi el însuşi voia să fie iniţiat. 
Dar hierofantul refuză să-l primească în templu, declarînd că el nu va iniţia 
nicicînd un magician, şi că nu va dezvălui misterele eleusine unui profa- 
nator al lucrurilor divine“. Apollonios, nedîndu-se bătut, îi spuse: 

— N-ai rostit încă împotriva mea cea mai gravă dintre învinuirile ce mi 
le-ai putea aduce, cum că ştiu mai multe decît tine despre iniţiere, şi totuşi 
am venit la tine să mă iniţiezi, ca şi cum ai fi mai învăţat ca mine. 

În faţa încuviinţării tuturor, care găseau răspunsul viguros şi demn de 
cel ce-l rostise, hierofantul, dîndu-şi seama că, înlăturîndu-l pe Apollonios, 
va pierde încrederea oamenilor, schimbă tonul şi spuse: 

— Am să te iniţiez, căci îmi pari a fi un om înţelept. 

— Am să fiu iniţiat altă dată, iar cel ce mă va iniţia va fi altcineva! Şi, 
făcînd dovada darului prezicerii, el numi pe hierofantul care trebuia să 
urmeze acestuia şi care, patru ani mai tîrziu, a fost însărcinat să stea în 
fruntea sanctuarului. 


XIX. Damis relatează că Apollonios a ţinut la Atena numeroase cuvîntări, 
dar că nu le-a scris pe toate, ci numai pe cele de căpetenie, care cuprindeau 
lucruri însemnate“. Prima sa cuvîntare, cînd a văzut că atenienii făceau cu 
bucurie sacrificii, a fost în legătură cu riturile, asupra felului în care se 
poate închina un sacrificiu fiecărui zeu în parte, cîte o libaţie sau o 
rugăciune, potrivită cu natura sa, şi în ce clipă din zi sau noapte. Se poate 
cerceta o carte a lui Apollonios în care el consemnează toate aceste lucruri 
cu elocinţa care îi este proprie. A discutat despre acest subiect la Atena, fie 
pentru că l-a considerat potrivit cu ştiinţa sa şi cu interesul ascultătorilor, 
fie pentru a-l dovedi pe hierofant cu greşeala ce-o făcuse cînd l-a ponegrit 
din neştiinţă, căci cine şi-ar putea închipui că un om, care meditează 
asupra felului în care trebuie închinat un cult zeilor, nu este pur, cînd 
vorbeşte despre cinstirile datorate zeilor? 


XX. Odată, discutînd despre libaţii, la întrevedere se afla de faţă un tînăr 
spilcuit, care avea o asemenea faimă de desfrînat încît ajunsese să fie 
pomenit în cîntecele de prin care. De loc era din Corcyra şi spunea că se 
trage din Alcinous, feacianul, la care venise în ospeţie Odysseus. Aşadar, 
Apollonios vorbea despre libaţii şi-i sfătuia pe oameni să nu bea din cupa 
destinată libaţiilor, ci conţinutul ei să fie păstrat numai pentru zei, fără ca 
cineva să-l folosească sau să bea din el. Tocmai cînd îi povăţuia să pună 
toarte acestei cupe şi să toarne libaţia de partea toartei, întrucît oamenii nu 
beau niciodată prin această parte a cupei, iată că tînărul întrerupse cuvîn- 
tarea printr-un rîs înfundat şi obraznic. Apollonios se uită la el şi-i spuse: 
„Nu eşti tu cel care mă jigneşte, ci un duh rău, care te-mpinge fără să-ţi dai 
seama”. Într-adevăr, tînărul, fără să-şi dea seama, era stăpînit de un duh, 
căci rîdea din orice, pentru nimicuri de care nimeni nu făcea haz şi, pe 
neaşteptate, izbucnea în lacrimi, fără nici o pricină; apoi îşi vorbea lui 
însuşi şi cînta de unul singur. Oamenii credeau că înflăcărarea tinereţii îl 
făcea să se poarte astfel. În adevăr, duhul vorbea prin el, însă oamenii își 
închipuiau că ciudăţeniile sale se datorau beţiei. Cînd Apollonios îl privi, 
duhul scoase strigăte de groază şi furie, aşa cum fac cei ce sînt arşi sau 
biciuiţi şi jură că-l va părăsi pe tînăr şi că nu va mai stăpîni nici o făptură 

omenească. Dar Apollonios, vorbindu-i ca un stăpîn unui sclav şiret, vicios 
şi neruşinat, îi porunci, cu o voce supărată, să arate printr-un semn că va 
pleca. Duhul răspunse: „Am să răstorn statuia aceea” şi arătă o statuie de 
la porticul regelui“, căci ei vorbeau în faţa acestuia. Cînd statuia începu să 
se mişte şi apoi căzu la pămînt, cine ar fi putut descrie zarva ce urmă şi 
aplauzele admirative ale mulţimii? Iar tînărul îşi frecă ochii de parcă tocmai 
atunci s-ar fi trezit şi ar fi privit lumina soarelui. El cîştigă pe dată prețuirea 
celor care-şi întorceau acum privirea spre el, căci nu mai avea înfăţişarea 
unui om pierdut, iar privirea nu-i mai era rătăcită. Îşi venise în fire, de 
parcă ar fi luat un leac. El părăsi mantia sa uşoară, tunicile sale fine şi viaţa 
de sybarit desfrînat. A arătat adîncă înclinare pentru cumpătare, a îmbrăcat 
haina de înţelept şi şi-a însuşit felul de a fi al lui Apollonios. 


XXI. Damis mai spune că Apollonios a adus dojană atenienilor în legătură 
cu Dionysiile pe care ei le sărbătoresc în anotimpul lunii Anthesterion”?. El 
crezuse că, într-adevăr, va auzi monodii, cîntece de procesiune ori coruri 
bine ritmate, aidoma celor din comedii şi tragedii, de vreme ce lumea se 
grăbea spre teatru. Dar cînd i-a auzit pe atenieni povestind că acolo se 
interpretează dansuri lascive în sunet de flaut şi că pe fondul unui acompa- 
niament care amintea de creaţia epică şi de imnurile sacre ale lui Orfeu”? 
se mimează cînd dansul Orelor, cînd cel al nimfelor, cînd al baccantelor, el 
îi ocări şi le spuse: „Încetaţi să mai insultaţi, prin dansurile voastre, eroii de 
la Salamina şi pe mulţi alţi bărbaţi buni ce şi-au dat viaţa. Dacă ar fi fost 
vorba de un dans laconian, v-aş fi spus: „Curaj, ostaşi, pregătiţi-vă pentru 
luptă”5! şi, poate, aş fi dansat cu voi. Dar cum acesta este un dans molatec 
şi femeiesc, ce-aş putea spune despre trofeele voastre? De aici înainte nu 
se vor înălța spre a înfiera fapta mezilor sau pe cea a perşilor, ci spre 
ruşinea voastră, dacă vă veţi îndepărta de felul de a fi al celor ce le-au 
ridicat. La ce bun veşmintele voastre de culoarea şofranului, această 
purpură şi aceste culori stacojii?%? Căci acharnienii nu se îmbrăcau aşa şi 
veşmîntul lor nu era mai bogat decît cel al luptătorilor din Colonos. De ce 
vă spun toate astea? O femeie din Caria” comanda o corabie în flota lui 
Xerxes şi n-avea nimic femeiesc pe ea, ci luase de la bărbaţi straiul şi 
armele. Voi însă, mai gingaşi încă decît soțiile lui Xerxes, vă îmbrăcaţi 
într-un mod nedemn, bătrîni, tineri, efebi, toţi cei care odinioară mergeaţi 
să juraţi în templul închinat Agraulidei” că veţi pieri pentru patrie şi că veţi 
pune mîna pe arme pentru ea. Acum, se poate spune că pentru patrie juraţi 
să dansaţi şi să luaţi thyrsul! Nici unul dintre voi nu poartă coif, ci fiecare îşi 
pregăteşte, în chip ruşinos, o năstruşnică deghizare de femeie, după spusa 
lui Euripide. După cîte am auzit, vă prefaceţi în vînturi, şi, fluturînd din 
mantiile voastre de lină fină, vă închipuiţi că sînteţi corăbii, cu pînzele 
umflate în mijlocul mării. Aţi fi putut să arătaţi cît de cît cinstire pentru 
vînturi, care au fost aliaţii voştri şi au suflat cu putere pentru voi, şi să nu-l 
prefaceţi tocmai pe Boreas, ocrotitorul vostru, cel mai bărbat dintre toate 
vînturile, într-o femeie; niciodată Boreas n-ar fi ajuns iubitul Oreithyei%, 
dacă ar fi văzut-o dansînd. 


XXII. La Atena, s-a ridicat şi împotriva altui obicei. Atenienii se adunau 
într-un teatru aşezat sub Acropole” pentru a asista la spectacole în care 

oamenii se ucideau între ei. Pe vremea aceea, lumea se dădea în vînt după 
aceste spectacole, aşa cum se întîmplă astăzi în Corint; se cumpărau cu 
bani buni adulterini, desfrînaţi, spărgători de ziduri, hoţi, negustori necinstiţi 
de sclavi şi tot asemenea secături, apoi erau duşi la Atena, li se dădeau 
arme şi li se poruncea să se arunce unii împotriva altora. Apollonios se 
ridică împotriva acestui obicei şi, cînd atenienii l-au poftit să ia parte la 
Adunarea lor, el a refuzat să pătrundă într-un loc impur, stropit cu sînge. 
Într-o scrisoare îşi exprimă mirarea că „zeiţa n-a părăsit Acropolea” de 
vreme ce ei împrăştie atîta sînge în faţa ei. „Pe cît se pare, în curînd — 
continua el — cînd veţi sărbători Panateneele, veţi închina zeiţei nu boi, ci 
hecatombe omeneşti. Şi tu, Dionysos, mai vii tu în teatrul tău după atîta 
vărsare de sînge? Acolo înţelepţii atenieni îţi oferă ţie libaţii? Părăseşte 
locurile acestea, Dionysos. Mai curat este Cytheronul.” 

Acestea au fost, după însemnările lui Damis, lucrurile mai însemnate 
asupra cărora a stăruit el, la Atena, în cuvîntările sale filozofice. 


XXIII. A mers ca sol şi la tesalieni, ca să îndeplinească cererea lui Ahile, 
în timpul adunării amficţionilor“ care se ţinea la Thermopile. Îngroziţi de 
spusele lui Apollonios, tesalienii au votat un decret prin care se hotăra 
reluarea ceremoniilor la mormînt. Apollonios, trecînd în preajma mormîn- 
tului spartanului Leonidas, doar că nu l-a înconjurat cu o incintă sacră, atît 
de mult îl admira pe acest om. Apoi, în timp ce se urca pe movila unde se 
spune că lacedemonienii au fost nimiciţi pînă la unul de o ploaie de săgeți, 
i-a auzit pe însoțitorii săi discutînd în contradictoriu despre muntele care 
putea fi socotit cel mai înalt în Grecia. Discuţia se încinsese la priveliştea 
muntelui Oeta%, care se înălța în faţa ochilor lor. Atunci, urcînd pe movilă, 
Apollonios a spus: „lată, eu socotesc că acest deluşor e cel mai înalt dintre 
toţi munţii: cei care au murit aici pentru libertate au ridicat colina pînă la 
înălţimea muntelui Oeta şi au aşezat-o deasupra multor alţi munţi, înalţi cât 
Olimpul. Am cea mai adîncă admiraţie pentru aceşti eroi, dar mai ales 
pentru acarnanul Megistias€!, care ştia dinainte ce vor avea ei de pătimit şi 
care a dorit să împărtăşească soarta lor, temîndu-se mai puţin să moară, 
decît să nu moară alături de asemenea eroi”. 


XXIV. A trecut apoi pe la toate sanctuarele greceşti, Dodona, Delfi, Abai, 
a coborit în grota lui Amphiaraos, în cea a lui Trophonios şi a urcat pînă 
la sanctuarul Muzelor de pe Helicon“. Pe cînd străbătea sanctuarele, ale 
căror rituri căuta să le îndrepte, preoţii veneau cu el, discipolii îl urmau şi 
cupele pline de înţelepciune erau sorbite de cei setoşi. Apropiindu-se 
vremea Jocurilor Olimpice, cum locuitorii Elidei îl îndemnau să fie de faţă 
la jocuri, el le spuse: „Mi se pare că pătaţi faima Jocurilor Olimpice, dacă 
vreţi să-i poftiţi anume la ele pe cei care doreau ei înşişi să vină”. Pe cînd 
se găsea la Istm şi marea se auzea mugind aproape de capul Lechaion, 
spuse: „Această limbă de pămînt va fi despicată sau, mai degrabă, nu va 
fi.” Prin aceasta, el prezicea tăierea viitoare a Istmului, plănuită, şapte ani 
mai tîrziu, de către Nero. Căci acesta, părăsindu-şi palatul, a venit în 
Grecia pentru a răspunde chemării sărbătorilor olimpice şi pythice. La Istm 
a învins la concursurile de liră şi de crainici. La Olympia a câştigat, de 
asemenea, premiul tragediei. Cu acest prilej, se spune că el a pus la cale 

construirea unui canal la Istmul de Corint“, pentru a-l face navigabil şi 
pentru a uni Marea Egee cu Adriatica, astfel încît corăbiile să nu mai 
ocolească capul Malea, ci mare parte dintre ele să treacă prin canal, 
micşorînd din lungimea unui drum altfel ocolit. Dar cum s-a împlinit 
cuvîntul lui Apollonios? Lucrul la săpături a început aproape de capul 
Lechaion; ele au înaintat vreo patru stadii, fără întrerupere, dar atunci 
Nero a oprit brusc munca. Unii spun că a făcut aceasta pentru că învățații 
egipteni i-au demonstrat că între cele două mări există o diferenţă de nivel. 
Ei i-ar fi arătat că marea care se întindea în dreptul capului Lechaion ar 
putea pricinui o inundație care ar înghiţi insula Egina. Alţii spuneau că 
Nero se temea de o răscoală. Astfel s-a adeverit cuvîntul lui Apollonios 
cum că Istmul va fi tăiat şi nu va fi tăiat. 


XXV. La Corint se găsea pe acea vreme un filozof, pe nume Demetrios, un 
om care îmbrăţişase învăţătura cinică în toată puterea ei bărbătească. Acest 
Demetrios a fost amintit cu cinste mai tîrziu în lucrările sale de către 
Favorinus%5. Şi atitudinea sa faţă de Apollonios a fost întocmai cu aceea a 
lui Antisthenes faţă de învăţătura lui Socrate ; căci el l-a urmat ca discipol, 
a adoptat părerile sale şi a convertit pe cei mai de seamă discipoli ai săi la 
învăţătura lui Apollonios. Printre aceştia se găsea Menippos din Lycia, în 
vîrstă de 25 de ani, înzestrat cu o inteligenţă neobişnuită şi cu un trup atât 
de frumos încît părea un atlet desăvîrşit, în toată noblețea sa. Lumea 
credea că acest Menippos era iubit de o femeie străină, care trecea drept 
frumoasă, deosebit de elegantă şi bogată. În fapt, ea nu era nimic din toate 
acestea, dar părea că le avea pe toate. Într-o zi, pe cînd se plimba singur 
pe drumul spre Cenchreai, întîlni o fantasmă care luă înfăţişarea unei 
femei. Ea îi strînse mîna şi-i spuse că-l iubea de multă vreme, adăugînd că 
era feniciană şi locuia într-o parte a Corintului, căreia îi spuse numele. 
„Dacă ai să vii în seara asta aici, spuse ea, ai să auzi glasul meu care îţi va 
cînta, vei avea un vin cum n-ai mai băut nicicînd şi nici un rival nu te va 
tulbura, iar noi, amîndoi, frumoşi, ne vom uni pentru totdeauna.” Tînărul 
făcu întocmai. În toate era foarte înţelept, dar avea o slăbiciune în ale 
iubirii. S-a dus, aşadar, spre seară, să se întîlnească cu femeia şi după 
aceea a revenit deseori la ea, ca la o iubită, neînţelegînd că era doar o 
nălucă. Apollonios, aruncînd o privire atentă, ca de sculptor, asupra lui 
Menippos, desenă un chip al tînărului şi îl cercetă în amănunţime. La 
sfîrşit, ajungînd la o concluzie care îi era neprielnică, îi spuse: 

— Tu, care eşti atîta de frumos şi căutat de femei frumoase, mîngii un 
şarpe şi un şarpe te mîngiie. 

Şi întrucît Menippos se mira, îi spuse: 

— Trăieşti cu o femeie cu care nu te căsătoreşti. Nu cumva crezi că eşti 
iubit? 

— Ba da, pe Zeus, cel puţin ea se poartă faţă de mine ca şi cum m-ar iubi. 

— Dar tu te-ai căsători cu ea? 

— Este o mare fericire să te căsătoreşti cu o femeie care te iubeşte... 

— Şi cînd va avea loc căsătoria? 

— Foarte curînd, poate chiar miine, răspunse tînărul. 

Apollonios aşteptă clipa ospăţului de nuntă şi, înfăţişîndu-se oaspeţilor 
care tocmai sosiseră, spuse: 

— Unde este femeia distinsă care v-a poftit? 

— Aici, răspunse Menippos, ridicîndu-se de pe jilțul său şi roşind. 

— Iar aurul şi argintul, ca şi toate podoabele de la petrecere ale cui 
sînt? 

— Ale soţiei mele; eu nu am decît asta, zise el, şi arătă mantia sa de 
filozof. 

Iar Apollonios spuse: 

— Aţi auzit de grădinile lui Tantal cum că, fiind, ele nu există ?67 

— Da, de la Homer, căci n-am coborît în Hades. 

— Ei bine, aflați că toate aceste podoabe sînt asemănătoare lor, căci nu 
e vorba de ceva anume, ci doar de o iluzie. Şi ca să înțelegeți bine ceea ce 
spun, aflați că această prea frumoasă soție este o fantasmă, una din acele 
făpturi pe care poporul le numeşte „lamii” sau „sperietori”®. Ele se 
îndrăgostesc şi cunosc arta iubirii, dar poftesc mai ales la carnea oamenilor. 
Ele îi momesc, dăruindu-le plăcerile dragostei, pe cei cu care vor să se 
hrănească. 

Atunci femeia strigă: 

— Calomnie, pleacă de aici! 

Rosti aceste vorbe părînd dezgustată de ceea ce auzise. Apoi începu 
să-şi bată joc de filozofi, care nu fac nimic altceva decît să rostească 
prostii. Dar, cînd paharele de aur şi podoabele de argint începură să 
dispară parcă luate de vînt şi pieriră în văzduh, nevăzute, cînd paharnicii, 
bucătarii şi toată ceata slujitorilor dispărură în faţa ocărilor lui Apollonios, 
fantasma se făcu că plinge şi îl imploră să n-o mai chinuie şi să n-o 
silească să mărturisească cine este. Dar Apollonios nu conteni cu între- 
bările şi n-o lăsă să plece. Atunci, ea mărturisi că este o fantasmă, că-l 
storcea de plăceri pe Menippos ca să-i mistuie trupul, căci îi stătea în 
obicei să se hrănească cu trupuri frumoase şi tinere, întrucît sîngele lor 
este curat şi neamestecat. Am povestit pe larg această istorie, care este 
poate cea mai cunoscută dintre cele ce-l privesc pe Apollonios, socotind 
necesar să fac acest lucru, căci, deşi aproape toată lumea o cunoştea, dat 
fiind că întîmplarea s-a petrecut drept în inima Greciei, oamenii nu au 
decît o părere vagă despre cele ce au fost. Se ştie doar cum el a învins 
într-o zi la Corint o fantasmă, dar ce făcuse ea acolo şi amănuntele 
privitoare la Menippos nu se cunosc încă. Cele spuse de mine sînt scoase 
din povestirea lui Damis. 


XXVI. Tot pe acea vreme s-a iscat o gîlceavă între el şi Bassos din Corint; 
acest om avea faima bine întemeiată de a fi un paricid. El se fălea cu o 
înţelepciune mincinoasă şi nimeni nu putea pune capăt vorbirii sale. 
Apollonios reuşi să stăvilească prin scrisori atât injuriile pe care i le adresa 
cît şi cuvântările rostite împotriva lui. Într-adevăr, tot ce spunea el pentru 
a-l dovedi de calomnie, părea adevărat; niciodată după cum se ştie, un 
asemenea om nu s-a coborit să insulte alt semen şi nici să rostească 
neadevăruri. 


XXVII. lată acum ce i s-a întîmplat la Olympia : în timp ce se-ndrepta spre 
Olympia, Apollonios a văzut că vine spre el o solie din Lacedemonia, care 
l-a invitat s-o însoţească. Dar oamenii n-aveau nimic spartan în înfăţişarea 
lor; dimpotrivă, erau atît de fini încît aminteau de luxul sybaritic. Cînd i-a 
văzut, cu picioarele fără păr, cu pletele pomădate şi fără barbă, pe deasupra, 

îmbrăcaţi cu o eleganţă rafinată, a trimis eforilor o asemenea scrisoare încît 
aceştia au dat un edict prin care se interzicea folosirea cerii de epilat în 
băi, se alungau manichiuristele, readucîndu-se totul la starea de mai 
înainte. Astfel, tinerii [spartani] şi-au reînceput exerciţiile în palestre, 
masa în comun a fost reintrodusă şi Lacedemonia a redevenit ceea ce 
fusese odinioară. Cînd a aflat că şi-au orînduit cum se cuvine treburile, 
Apollonios le trimise din Olympia o scrisoare mai concisă decît oricare 
alta trimisă de Sparta. Iat-o: 

„Apollonios către Efori, voie bună. 

Este de datoria omului să nu cadă în greşeală, iar a omului nobil să 
recunoască că a greșit.” 


XVIII. Cînd a văzut statuia lui Zeus de la Olympia”, a spus: „Voie bună, 
bunule Zeus, căci eşti atît de bun încît îngădui oamenilor să ia parte la 
propria ta natură”. Despre statuia în bronz a lui Milon” şi despre inter- 
pretarea înfățișării acestuia iată ce comentarii a făcut. Milon este înfăţişat 
pe un disc, cu picioarele apropiate. El ţine în mîna stîngă o rodie, în timp 
ce dreapta are degetele întinse, drepte, strîns unite. Interpretările date la 
Olympia şi în Arcadia susțineau că era cu neputinţă să-l mişti pe atlet din 
locul în care stătea. Acest fapt reieşea din tăria cu care degetele sale 
strîngeau rodia şi din imposibilitatea de a despărţi degetele celeilalte 
mini. Orice fortare s-ar fi făcut, ar fi fost cu neputinţă să deschizi măcar 
unul din degete, aşa de tare erau lipite unele de altele. În sfîrşit, diadema 
care-i lega părul era socotită drept un simbol al stăpînirii de sine. Lui 
Apollonios, această înţelegere i se păru isteaţă, dar spuse că adevărul era 
mai înţelept: „Pentru a afla înţelesul statuii lui Milon, mai întîi trebuie să 
ştiţi că oamenii din Crotona au făcut din acest atlet un preot al Herei. 
Aşadar, ce alt înţeles aş putea da eu diademei, decît să vă amintesc că e 
vorba de un preot? Rodia este singurul fruct cultivat în cinstea Herei; cît 
despre discul pe care stă, preotul s-a urcat pe un mic scut, pentru a înălța 
o rugă către Hera. Acelaşi lucru îl arată şi mîna dreaptă. Felul în care sînt 
înfăţişate degetele mîinii strîns unite, picioarele apropiate aparţine sculpturii 
vechi. 


XXIX. A asistat la jocuri şi a încuviinţat grija arătată de oamenii din Elida 
pentru asemenea acţiuni, preocupare vădită în toate faptele lor, căci ei nu 
se socoteau cu nimic mai prejos decît atleţii ce se iau la întrecere în 
privinţa hotărtrilor ce trebuiau luate şi vegheau să nu săvîrşească vreo 
greşeală, nici prin voinţa lor, nici din nebăgare de seamă. Cînd însoțitorii 
lui l-au întrebat ce părere avea despre felul în care eleenii organizau 
Jocurile Olimpice, el răspunse: „Dacă sînt nişte oameni cultivați, nu ştiu, 
dar că sînt pricepuţi, e lucru sigur”. 


XXX. Cît de mult îi dispreţuia el pe cei ce se credeau în stare să scrie şi că-i 
socotea agramaţi pe cei ce încercau o lucrare ce le întrecea puterile, se va 
vedea din cele ce urmează: un tînăr, care se credea învăţat, îl întîlni lîngă 
templul [lui Zeus] : 

— Te rog să vii, îi spuse tînărul, să iei parte mîine la o lectură publică 
de-a mea. 

Şi cum Apollonios l-a întrebat ce avea de gînd să citească, el spuse: 

— Un discurs, pe care l-am întocmit despre Zeus. 

Şi pe dată scoase lucrarea de sub mantia sa, foarte mîndru de grosimea 
volumului. 

— Şi, reluă Apollonios, ce vei lăuda la Zeus? Va fi vorba despre Zeus 
acesta de aici, spunînd că nu are seamăn pe pămînt? 

— Da, între altele, dar şi multe alte lucruri care încadrează subiectul. Voi 
spune că anotimpurile, tot ce se găseşte pe pămînt şi deasupra pămîntului, 
şi vînturile şi astrele, toate îi aparţin lui Zeus. 

Atunci Apollonios spuse: 

— Mi se pare că eşti un panegirist neîntrecut! 

— Da, şi de aceea am întocmit un elogiu al gutei, al orbirii şi al surzeniei! 

— De ce nu faci acelaşi lucru şi pentru hidropisie şi pentru răceala la 
cap, dacă într-adevăr vrei să lauzi lucruri ca acesta? Ai face bine să însoţeşti 
convoaiele morţilor şi să rosteşti laude la adresa bolilor care i-au răpus; 
astfel, vei îndulci puţin pornirea părinţilor, copiilor şi rudelor împotriva 
bolilor. 

Văzîndu-l pe tînăr fără răspuns, îi spuse: 

— Cînd vrei să rosteşti un elogiu, dragul meu autor, ce vei lăuda mai 
mult, ce se cunoaşte sau ce nu se cunoaşte? 

— Ceea ce se cunoaşte, răspunse celălalt, căci cum ai putea lăuda ceea 
ce nu cunoşti? 

— Prin urmare, tu ai compus deja elogiul tatălui tău? 

— Aş fi vrut, spuse tînărul, dar cum mi se părea omul cel mai demn de 
cinstire, cel mai mărinimos dintre cei cunoscuţi de mine, cel mai frumos şi 
mai bun gospodar, arătînd înţelepciune în orice, am renunţat să-i compun 
elogiul, ca să nu-l supun pe tatăl meu unei rostiri nedemne de el. 

Ajuns la marginea răbdării, el, Apollonios, care era un om dintr-o 
bucată, îi spuse: 

— Ei bine, neghiobule, tu te sfieşti să-i adresezi tatălui tău, pe care-l 
cunoşti prea bine, laudele ce i se cuvin, dar celui care este tatăl oamenilor 
şi al zeilor, făuritorul tuturor lucrurilor, a tot ce există în jurul şi deasupra 
noastră, îi compui cu atîta uşurinţă elogiul'!? Nu ţi-e teamă de cel pe care-l 
lauzi şi nu înţelegi că te-ncumeţi la o faptă ce întrece puterile omeneşti? 


XXXI. Prelegerile lui Apollonios la Olympia despre ce este mai util în 
lume se purtau în jurul înţelepciunii, curajului, stăpînirii de sine, pe scurt 
în legătură cu toate virtuțile de acest fel. Discuta despre toate acestea pe 
terasa templului, uluindu-i pe toţi nu numai prin cele ce spunea, ci şi prin 
conţinutul de idei al cuvîntărilor sale. Lacedemonienii îl copleşiră cu cinstiri, 
făcînd din el oaspetele lui Zeus, numindu-l „tatăl” tinerimii din acele 
locuri, „dătător de legi” al vieţii lor şi „fală” a bătrînilor lor. Cum un 
corintian, vrînd să pară mucalit, îl întrebă dacă nu cumva se pregăteau să 
celebreze pentru el şi Theofaniile”?, îi răspunse : „Ba da, pe Zeus, totul este 
pregătit”. Dar Apollonios îi abătu pe lacedemonieni de la asemenea gînduri, 
pentru a se feri de invidie. Cînd a trecut peste muntele Taygetos şi a văzut 
Lacedemonia la lucru şi legile lui Lycurg pe deplin respectate, se gîndi că 
n-ar fi nepotrivit să se întîlnească cu magistraţii lacedemonieni şi să discute 
cu ei despre orice ar fi dorit. La sosirea sa, ei i-au cerut să le arate cum 
trebuiau cinstiţi zeii. El le răspunse: 
— Ca pe stăpînii şi învățătorii voştri. 

— Dar eroii? îl întrebară apoi. 

— Ca pe părinţi. 

La a treia întrebare: „Şi oamenii?” el spuse: 

— Aceasta nu-i o întrebare de spartan. 

L-au mai întrebat ce credea despre legile lor şi el a răspuns: 

— Sînt nişte foarte buni învăţători, dar învățătorii dobîndesc renume 
numai dacă elevii lor nu sînt leneşi. 

Şi cînd l-au întrebat ce sfat avea să le dea despre curaj, el spuse: 

— Care altul decît să faceţi dovada lui! 


XXXII. Se întîmplase ca în vremea aceea un tînăr lacedemonian să fie 
învinuit de cetăţeni că nu respectă obiceiurile; el era un urmaş al lui 
Callicratidas, cel care condusese flota în insulele Arginuse”î. Îndrăgea 
marea, nu se amesteca deloc în treburile cetăţii, ci pleca, ba la Carthagina, 
ba în Sicilia, cu corăbiile pe care le construise. Cînd Apollonios a auzit că 
tînărul va fi adus în faţa justiţiei, socoti că trebuie să se amestece: 

— Dragul meu, îi spuse el, de ce eşti atît de îngrijorat şi de îngîndurat? 

— Tocmai mi s-a deschis un proces în numele cetăţii pentru că nu mă 
preocup decît de corăbii şi nu iau parte la treburile obşteşti. 

— Tatăl sau bunicul tău fuseseră şi ei armatori de corăbii? 

— Ei asta! ei erau fie conducători de gimnaziu, fie efori sau patronomi. 
Totuşi, un strămoş al meu, Callicratidas, a fost conducătorul flotei 
[spartane]. 

— E vorba de cel de la Arginuse? 

— Chiar de el, cel care a murit pe cînd comanda flota. 

— Şi moartea strămoşului tău nu te-a împiedicat să iubeşti marea? 

— Nu, pe Zeus, căci eu nu cutreier mările ca să dau o bătălie. 

— Dar cunoşti tu oare oameni mai nefericiţi decît neguţătorii şi armatorii 
de corăbii? Mai întîi, ei umblă în dreapta şi în stînga, căutînd o piaţă mai 
slab aprovizionată ; apoi se întovărăşesc cu alţii ca ei şi cu vînzători cu 
amănuntul, pentru negoţ; se supun unor interese cămătăreşti împovără- 
toare în graba lor de a se reface şi, dacă treburile merg bine, înseamnă că 
vasul lor a făcut o călătorie fericită, iar ei nu contenesc să repete că n-au 
naufragiat nici o dată, nici prin, nici fără voia lor. Dar cînd câştigul se arată 
mai mic decît datoriile ce le au, se urcă în bărci şi îşi lasă corăbiile şi 
echipajul în voia soartei, pretinzînd, în sinea lor, că a fost o întîmplare care 
i-a depăşit, prin vrerea zeilor. Şi, chiar dacă neamul marinarilor şi al 
oamenilor mării n-ar fi ceea ce am spus eu că sînt, nu e oare cea mai mare 
ruşine faptul că un spartan, născut din părinţi care au trăit întotdeauna în 
inima Spartei să-şi petreacă timpul pe o corabie de negoţ, uitîndu-l pe 
Lycurgos, pe Iphitos”, amintindu-şi doar de încărcătura corăbiei şi de 
socotelile sale? Fără a mai pune altele la socoteală, ar fi trebuit să te 
gîndeşti şi la faptul că Sparta, cît a dăinuit pe pămînt, şi-a înălţat renumele 
pînă la cer, dar cînd şi-a întins ambiția asupra mării, a fost înghițită şi a 
dispărut, nu numai de pe mare, ci şi de pe pămînt. 

Prin aceste cuvinte a avut o înrîurire atît de adîncă asupra tînărului încât 
acesta plecă capul şi începu să plingă, pentru că înţelesese că nu fusese 
demn de părinţii săi, şi renunţă la corăbiile pe care trăia. Cînd l-a văzut din 
nou stăpîn pe sine însuşi şi hotărît să ducă o viaţă de om al uscatului, 
Apollonios l-a condus în faţa eforilor, unde a obţinut iertarea. 

XXXIII. lată încă o întîmplare de pe vremea şederii lui în Lacedemonia. 
Sosise o scrisoare a Împăratului [Nero] către lacedemonieni în care acesta 
le dojenea cetatea pentru că întrecea măsura în privinţa libertăţii. Această 
scrisoare le fusese trimisă ca urmare a acuzațiilor formulate împotriva lor 
de către guvernatorul Greciei. Lacedemonienii erau foarte încurcaţi, iar 
Sparta era împărţită între cei ce susțineau că mînia Împăratului trebuia 
îmblînzită prin rugăminţi şi cei ce voiau să-i răspundă cu trufie. I-au cerut 
sfatul lui Apollonios, pentru a afla pe ce ton să întocmească scrisoarea, iar 
acesta, văzîndu-i îngrijoraţi, înaintă în faţa Adunării lor şi rosti, în chip de 
răspuns, următoarele cuvinte: „Palamedes a născocit literele nu numai 
pentru a scrie cu ele, ci şi pentru a şti ce nu trebuie să fie scris”. Astfel, i-a 
împiedicat pe lacedemonieni să nu se arate nici obraznici, nici laşi. 


XXXIV. După Jocurile Olimpice mai rămase câtva timp la Sparta, pînă la 
sfîrşitul iernii; la începutul primăverii se duse la Capul Malea”, plănuind 
să plece la Roma, dar în timp ce se gîndea la asta, a avut următorul vis: se 
făcea că o femeie foarte înaltă şi foarte bătrînă îl îmbrăţişa şi-l ruga s-o 
viziteze înainte de a pleca cu corabia spre Italia. Ea spunea că este doica 
lui Zeus şi purta pe cap o cunună ce cuprindea toate roadele pămîntului şi 
ale mării. Gîndindu-se la tîlcul visului, înţelese că trebuie mai întîi să 
meargă în Creta, pe care noi o socotim „doica” lui Zeus, pentru ca acolo a 
fost moşit” ; totuşi, cununa putea arăta şi oricare altă insulă. La Capul 
Malea se aflau multe corăbii; unele se pregăteau să plece spre Creta; el se 
urcă într-o corabie în stare să-i cuprindă pe toţi tovarăşii săi de acum, în 
numărul cărora îi socotea nu numai pe însoțitorii săi, ci şi pe sclavii 
acestora, de care ţinea întotdeauna seama. Se îndreptă spre Cydonia, apoi 
o depăşi, spre a ajunge la Cnossos%. Cum însoțitorii săi voiau să vadă 
labirintul, care se vizitează acolo şi care, odinioară, după cîte cred eu, a 
închis Minotaurul, le dădu voie să se ducă, dar el a spus că nu vrea să 
ajungă privitorul nedreptăţii lui Minos”. Apoi şi-a continuat drumul pînă la 
Gortyna%, mînat de dorinţa să vadă Ida. Urcă acest munte în timpul vizitei 
la locurile consfinţite de legendă, merse şi la sanctuarul Lebenaion ; acesta 
ține de cultul lui Asclepios şi, după cum Asia vine puhoi la Pergam, tot 
astfel Creta se adună în jurul acestui sanctuar. Ba chiar şi mulţi libieni vin 
aici în pelerinaj, căci sanctuarul este orientat către Marea Libiei, în vecină- 
tatea locului numit Phaistos8!, pe o coastă abruptă care ţine piept valurilor 
înalte. Se spune că acest sanctuar a fost numit Lebenaion, întrucît de acolo 
înaintează în mare un promontoriu care seamănă cu un leu, la fel cum, 
adesea, o îngrămădire întîmplătoare de stînci ne face să ne gîndim la o 
vietate oarecare. Rapsozi recită o poveste despre acest promontoriu, cum 
că acesta a fost odinioară unul din leii de la carul zeiţei Rhea. Acolo, într-o 
zi, pe cînd Apollonios ţinea o cuvîntare, în faptul amiezii, în faţa unei 
mulţimi numeroase alcătuite din cei care frecventau sanctuarul, un cutre- 
mur de pămînt zgudui deodată Creta şi un tunet răsună, venind, nu din 
nori, ci din pămînt şi marea se retrase vreo şapte stadii. Cei mai mulţi se 
temeau ca nu cumva marea, retrăgîndu-se, să nu smulgă cu ea sanctuarul 
şi pe oameni laolaltă cu el. Atunci Apollonios spuse : „Curaj, căci marea a 
născut pămîntul”. Ei crezură că făcea aluzie la armonia elementelor, inten- 
ționînd să spună că niciodată marea nu va aduce modificări pămîntului. 
Dar, cîteva zile mai tîrziu, călătorii care au sosit dinspre Cydonia au dat 

veste că, spre prînz, în ziua în care s-a întîmplat minunea, o insulă a răsărit 
din apă, în braţul de mare dintre Thera şi Creta. Dar să lăsăm deoparte 
amănuntele prea pe larg spuse şi să ajungem la discuţiile purtate de el la 
Roma, după şederea sa în Grecia. 


XXXV. Nero nu se ocupa de filozofie, căci îi bănuia pe filozofi că practică 
magia şi că nu fac altceva decît să imite arta de a prezice viitorul. Odată, 
o mantie de filozof cinic a fost adusă într-un tribunal, ca dovadă a unei 
practici de magie. Las deoparte pe alţii, dar Musonios din Babylon, al 
doilea om de seamă după Apollonios, a fost închis din pricina înţelepciunii 
sale şi s-a aflat în primejdie de a rămîne acolo. Poate ar fi murit din pricina 
temnicerului, dacă nu ar fi avut o deosebită forță fizică®?. 


XXXVI. În asemenea tristă stare se găsea filozofia cînd Apollonios se 
apropie de Roma. Nu erau mai mult de 120 de stadii cînd s-a întîlnit cu 
Philolaos din Cittion, nu departe de pădurea din Aricia%. Philolaos era un 
orator priceput, dar prea puţin pregătit pentru a îndura prigoana. El 
părăsise Roma prin voia sa şi era aidoma unui fugar; de fiecare dată cînd 
întîlnea un filozof, îl îndemna să facă la fel ca el. Intră deci în vorbă cu 
Apollonios şi îl rugă să se ferească din calea primejdiei, să nu meargă la 
Roma unde filozofia era prigonită. În timp ce îi povestea ce se întîmpla pe 
acolo, nu înceta să-şi întoarcă capul, de teamă ca nu cumva cineva să 
asculte, pe la spate, ce spunea el. 

— Tu duci cu tine un „cor” de filozofi şi mergi plin de dispreţ, fără să ştii 
că paznicii puşi de Nero la poartă vă vor aresta atît pe tine cît şi pe ai tăi, 
înainte chiar de a putea intra. 

— Dar cu ce se îndeletniceşte Împăratul? întrebă înțeleptul. 

— Conduce carele în public, cîntă pe scenă, în teatrele Romei, şi trăieşte 
printre gladiatori; luptă el însuşi şi îşi ucide potrivnicii. 

Apollonios îl întrerupse: 

— Ei bine, dragul meu, crezi că poate exista un mai frumos spectacol 
pentru oamenii cultivați decît acela al unui cap de stat pe cale să se 
acopere de ruşine? Căci, dacă, după cum gîndeşte Platon, omul este 
jucăria zeilor, un monarh devenit jucăria oamenilor şi oferind mulţimii 
spectacolul propriei sale decăderi, ce discursuri crezi tu că nu poate inspira 
el filozofilor? 

— Desigur, pe Zeus, spuse Philolaos, numai dacă aşa ceva ar fi cu 
putinţă fără primejdie. Dar dacă te arestează şi mori şi dacă Nero te 
mănîncă încă de viu, fără ca tu să fi văzut ceva din ceea ce face el, vei plăti 
scump întîlnirea ta cu el şi anume mult mai scump decit l-a costat pe 
Odysseus, atunci cînd s-a dus la Ciclop şi a pricinuit astfel pierderea 
multor tovarăşi ai săi, numai pentru că a dorit neapărat să-l vadă, neputînd 
să se împotrivească ispitei de a privi un spectacol atît de ciudat şi de crud. 

— Tu crezi deci, spuse Apollonios, că acest om a orbit mai puţin decît 
Ciclopul, dacă săvîrşeşte asemenea crime? 

Philolaos adăugă: 

— Fă cum vrei, dar, cel puţin, cruţă-i pe aceştia. 


XXXVII. Rosti aceste ultime cuvinte cu voce tare şi părea că plînge. În 
acea clipă, Damis se temu ca tinerii să nu fie pătrunşi de groaza lui 
Philolaos şi, luîndu-l deoparte pe Apollonios, îi spuse: 

— Acest iepure ne va risipi tinerii şi-i va umple de frică şi de disperare. 

Atunci Apollonios replică: 

— Dintre toate încercările bune pe care ni le-au trimis zeii, fără ca s-o 
cer, aceasta este cea mai de seamă de care mă pot bucura. Iată prilejul de 
a-i supune probei pe tineri; vor ieşi la iveală cei care, dintre ei, sînt 
adevăraţi filozofi, ca şi cei care ar face mai bine să se ocupe de altceva. 

Şi, într-adevăr, au ieşit la iveală cei care n-aveau destul curaj. Sub 
înrîurirea lui Philolaos, unii pretextară o boală, alţii neîndestularea cu 
merinde pentru drum, altul dorul de ţară, alţii un vis care i-ar fi oprit să-l 
urmeze. Apollonios rămase astfel cu 8 din cei 34 de tovarăşi care l-au 
însoţit pînă la Roma. Toţi ceilalţi, fugind şi de Nero şi de filozofie, plecară 
cît se poate de repede. 


XXXVIII. Îi adună deci pe cei ce rămăseseră, printre care se numărau acel 
Menippos, care avusese legături cu o fantasmă, Dioscorides, egipteanul, şi 
Damis, şi le spuse: „N-am să-i învinuiesc cu nimic pe cei care ne-au 
părăsit, ci mai degrabă am să vă laud pe voi, pentru că îmi sînteţi asemă- 
nători. Dacă vreunul a plecat de teama lui Nero, n-am să spun că este laş, 
dar pe cel ce şi-a înfrînt teama am să-l numesc «filozof» şi am să-l învăţ tot 
ce ştiu. Cred că trebuie să începem prin a mulţumi zeilor care v-au îndrumat 
pe voi şi pe alţii să faceţi astfel. Apoi să le cerem să ne îndrume paşii, căci 
în afara zeilor nu mai avem pe nimeni de care să ţinem seama. Avem 
datoria să mergem pînă la oraşul care este stăpînul atîtor părţi ale pămîn- 
tului locuit; dar cum am putea ajunge acolo, fără îndrumarea zeilor? Şi asta 
tocmai acum cînd domneşte o tiranie atît de crudă, încît înţelepţilor nu le 
mai este îngăduit să existe. Nimeni să nu socotească fără rost faptul că mă 
urmează în ciuda oricărei piedici, pe un drum de unde au fugit mulţi 
oameni, căci sînt convins că nu există nimic atît de înspăimîntător, din 
partea oamenilor, încît înțeleptul să fie cuprins de teamă. Şi apoi, oricum, 
nu v-aş fi îndemnat să fiţi plini de bărbăţie, dacă asta n-ar fi presupus o 
anume primejdie. Cutreierînd pămîntul şi străbătînd ţinuturi mai numeroase 
decît a cutreierat vreodată omul, am văzut multe fiare în Arabia şi în India, 
dar acest animal crud, pe care mulţi îl numesc tiran”, nu ştiu cîte capete, 
ghiare şi dinţi ascuţiţi are. Desigur, deşi se spune că tiranul e o fiară socială 
şi că trăieşte în mediu citadin, se deosebeşte de animalele sălbatice din 
munţi şi din păduri, în măsura în care leii şi leoparzii pot fi uneori îmblinziţi 
prin mîngiieri, ceea ce-i face să-şi schimbe obiceiurile; acest animal, 
dimpotrivă, ajunge şi mai feroce datorită linguşirilor celor ce-l adulează, 
înghițind totul. În privinţa fiarelor, nu s-ar putea spune că există unele 
care-şi mănîncă mama. Nero însă s-a îndestulat din această hrană. E 
drept, acelaşi lucru s-a întîmplat cu Orestes şi cu Alemaion$, dar pricina 
erau taţii lor: tatăl celui dintii a fost ucis chiar de soţia sa, tatăl celui de-al 
doilea a fost vîndut pentru un colier%. Dimpotrivă, Nero îi datorează 
mamei sale faptul că a fost adoptat de fostul Împărat şi că a moştenit 
puterea. Tocmai o asemenea mamă a asasinat el în timpul unui naufragiu, 
după ce a pregătit anume pentru ea o corabie care i-a pricinuit moartea, 
foarte aproape de mal. Dacă, din aceste pricini cineva îl socoteşte de temut 
pe Nero şi din această cauză fuge de filozofie, spunîndu-şi că este riscant 
să înfăptuiască ceva ce ar aprinde mînia Împăratului, să afle că însușirea de 
a fi temut nu aparţine decît acelora care posedă stăpînire de sine şi 

înţelepciune. Căci numai aceşti oameni pot să fie ajutaţi de zei. Iar amenin- 
țările necumpătaţilor trebuie privite ca nişte fleacuri asemănătoare cu 
acelea ale beţivilor, pe care noi îi socotim nişte neghiobi, iar nu oameni 
de temut. Să mergem aşadar la Roma, dacă sîntem într-adevăr puternici! 
Ca să dăm un răspuns proclamaţiei lui Nero, care interzice filozofia, 
putem recita versul lui Sofocle: „Oare nu Zeus a proclamat pentru mine 
acest decret?” nici Muzele şi nici Apollo, destoinici în vorbă. Şi se pare că 
însuși Nero cunoaşte acest vers, căci, pe cît se spune, îi place tragedia“. 

Acum, trebuie să amintim cuvîntul lui Homer după care, atunci cînd 
cugetul îi uneşte pe războinici, ei nu mai sînt decît un singur panaş şi coif, 
un singur scut. Cred că aşa ceva i-a unit şi pe oamenii aceștia ; uniţi de 
cuvintele lui Apollonios, ei dobîndiră curajul de a-şi da viaţa pentru filozofie 
şi de a se arăta mai presus decît cei ce dăduseră bir cu fugiţii. 


XXXIX. Se apropiară deci de porţile oraşului, paza neîntrebîndu-i nimic, ci 
doar cercetîndu-le cu mirare veşmîntul ; înfăţişarea lor era într-adevăr aceea 
a unor preoţi şi nu semăna deloc cu aceea a cerşetorilor. Ei cobortră 
într-un han din vecinătatea porţii şi tocmai se pregăteau să ia cina, căci se 
înserase deja, cînd intră, ca pentru o petrecere, un om ameţit de băutură, 
înzestrat cu o voce nu lipsită de farmec. El făcea înconjurul Romei, cîntînd 
melodiile lui Nero, fapt pentru care era plătit; oricine îl asculta fără atenţie 
sau refuza să-i plătească pentru că i-a ascultat muzica, putea să fie arestat 
sub învinuirea de ofensă adusă Împăratului. Avea o liră, precum şi celelalte 
obișnuite la un cântăreţ din liră. Într-un coșuleţ, deoparte, păstra o coardă 
care slujise deja la un instrument. El spunea că a cumpărat-o de la lira lui 
Nero, cu două mine, adăugînd că n-o va vinde nimănui decît unui virtuos 
al lirei, concurent la Delfi. Aşadar, după un preludiu, ca de obicei, el cîntă 
un imn scurt, compus de Nero, apoi arii împrumutate fie din „Orestia”, fie 
din „Antigona”, fie din alte tragedii a căror muzică era compusă de Nero. 
Cînta cu toată puterea şi ode, respecînd inflexiunile de voce prescrise de 
Nero, cu modulaţiile lor lipsite de artă. Cum cei de la masă ascultau cu un 
entuziasm neîndestulător, omul pretinse că-l ofensau pe Nero, că erau 
duşmanii vocii sale divine, însă ei nu-i dădeau nici o atenţie. Şi, cum 
Menippos îl întrebă pe Apollonios cu ce ureche asculta aceste cuvinte, 
înțeleptul îi răspunse: „Cum cu care ureche? Cu aceeaşi cu care l-am 
ascultat cîntînd. Dar, Menippos, să nu ne întărîtăm împotriva lui, ci să-i 
dăm ceva pentru reprezentaţia sa şi să-l lăsăm să se sacrifice pentru 
Muzele lui Nero”. 


XL. Aşa s-a terminat istorioara cu beţivul. A doua zi, Telesinus%, unul din 
cei doi consuli, îl chemă pe Apollonios. 

— Ce fel de veşmâînt porţi? întrebă el. 

— Un veşmînt pur, nimic nu-i luat de la vreo vieţuitoare. 

— Care este învăţătura ta? 

— O inspiraţie divină care învaţă oamenii cum să se roage şi cum să 
sacrifice zeilor. 

— Există vreun filozof care să nu ştie asta? 

— Mulţi, răspunse Apollonios, şi dacă vreunul ştie să le îndeplinească 
cum trebuie, va dobîndi şi mai mare preţuire, ascultînd pe unul mai învăţat 
decît el care-i va arăta că ceea ce ştie e o cunoaştere adevărată. 

Ascultîndu-l, Telesinus, care era un om ce respecta cele divine, presu- 
puse cine era Apollonios din cele ce se povesteau de multă vreme despre 
el, dar nu socoti că trebuie să-i ceară deschis să-şi spună numele, pentru 
eventualitatea că acesta ar fi dorit să nu-l recunoască cineva. Aşa că 
întoarse vorba iar spre religie, căci era el însuşi priceput în argumente şi, 
ştiind că vorbeşte unui înţelept, îi spuse: 

— Ce rugăciune spui cînd te apropii de altare? 

— Cer să domnească dreptatea, legile să nu fie călcate, înţelepţii să fie 
săraci, iar alţii bogaţi, dar prin mijloace cinstite. 

— Şi crezi că poţi dobîndi aşa ceva prin rugăciuni? 

— Pe Zeus, da, căci eu le adun pe toate astea într-o singură rugăciune 
şi, cînd mă apropii de altare, spun: „O Zei, daţi-mi ce-mi trebuie”. Dacă mă 
număr printre oamenii de treabă, am să dobîndesc şi mai mult decît am 
cerut, iar dacă zeii mă rînduiesc printre netrebnici, îmi vor trimite tocmai 
ceea ce n-am cerut, iar eu n-am să-i blestem pe zei, dacă ei socotesc că 
merit o pedeapsă pentru păcatele mele. 

Aceste cuvinte îl mişcară adînc pe Telesinus care, vrînd să se facă 
plăcut, spuse: 

— Vizitează toate sanctuarele. În ce mă priveşte, voi scrie preoţilor să te 
omenească şi să primească înnoirile la care i-ai putea face să se gîndească. 

— Dar dacă nu le scrii, n-o să mă primească? 

— Nu, pe Zeus, răspunse consulul, căci acest lucru ţine de magistratura 
mea. 

— Sînt fericit dacă un om atît de mărinimos ca tine are o asemenea 
putere în stat, dar aş vrea să ştii şi asta despre mine: îmi place să adăst în 
templele care nu sînt încuiate, căci orice zeu mă primeşte în ospeţie, îi 
împart acoperişul. Aş vrea să capăt această încuviinţare, pe care mi-au 
dat-o pînă şi barbarii. 

— Barbarii, spuse Telesinus, au luat astfel Romei un mare titlu de glorie: 
aş fi vrut să se spună aceasta despre noi. 

Apollonios locuia deci în temple, dar le schimba şi trecea de la unul la 
altul. Într-o zi, cînd cineva l-a dojenit pentru asta, a spus: 

— Nici măcar zeii nu rămîn mereu în cer, ci călătoresc cînd în Etiopia, 
cînd pe Olimp şi pe Athos şi mi s-ar părea ciudat ca zeii să peregrineze pe 
la toate popoarele, iar oamenii să nu-i viziteze pe zei. Deşi stăpînii care 
nu-i bagă în seamă pe sclavi nu pot fi traşi la răspundere, ba chiar pot să-i 
şi batjocorească ca pe nişte oameni neînsemnaţi ce sînt, sclavii care nu 
arată că sînt în întregime devotați stăpînilor pot fi ucişi de aceştia, ca nişte 
biete fiinţe blestemate şi urîte de zei. 


XLI. Ca urmare a cuvîntărilor sale despre religie [la Roma], zeii se bucurau 
de un cult mai zelos încă, oamenii luau parte la ceremoniile religioase, 
spunîndu-şi că astfel vor primi mai mult din partea zeilor. Nimic nu putea 
fi incriminat în întrevederile lui Apollonios, pentru că vorbea în public şi 
tuturor, nu mergea din poartă în poartă, şi nu venea prea des la cei 
puternici, mulțumindu-se să-i primească bucuros şi să le vorbească la fel 
ca celor de rînd. 


XLII. Apoi, Demetrios, despre ale cărui sentimente faţă de Apollonios am 
vorbit cînd am povestit întîmplările din Corint”, a venit şi el la Roma şi a 

început să arate multă preţuire lui Apollonios, acoperindu-l totodată de 
ocări pe Nero. A încolţit bănuiala că asta ar fi o şiretenie a lui Apollonios, 
lumea gîndindu-se că el l-a împins pe Demetrios să facă astfel şi asta cu atît 
mai mult cu cît, în ziua în care se sărbătorea terminarea de către Nero a 
celui mai măreț gimnaziu din Roma’, pe cînd Nero aducea prinoase în 
cinstea acestei zile de sărbătoare, alături de Senat şi de cavaleri, iată că 
Demetrios înaintă chiar în gimnaziu şi începu să prolifereze împotriva 
oamenilor care se îmbăiau, spunînd că aceştia îşi seacă puterile şi se 
murdăresc. Totodată arăta că asemenea obiceiuri duc la cheltuieli fără 
noimă. Ce l-a ferit de moartea pe loc a fost faptul că Nero a cîntat foarte 
bine în ziua aceea într-o tavernă construită în apropierea gimnaziului, cu 
totul gol, în afară de o centură, cum obişnuiesc „drăguţii”. Dar Demetrios 
n-a putut să scape de urmărire din pricina celor spuse, căci Tigellinus”?, 
căruia Nero îi dăduse puteri discreţionare, l-a izgonit din Roma sub pretext 
că a surpat temeliile băii prin cuvântările sale ; în ce-l priveşte pe Apollonios, 
începu să-l iscodească pentru a descoperi ce ar putea spune compromiţător 
şi de condamnat. 


XLII. Dar era limpede că Apollonios nu arăta nici răzvrătire, nici nelinişte, 
ca oamenii care se păzesc de vreo primejdie, ci continua să vorbească cu 
pricepere despre orice era rugat. În tovărăşia sa filozofau Telesinus și alți 
bărbaţi care, deşi filozofia era ameninţată, nu gîndeau că era primejdios să 
ia parte la preocupările lui. Totuşi, el era bănuit, cum am spus, şi mai ales 
din pricina celor declarate de el despre un fenomen neobișnuit. Într-adevăr, 
într-o zi, avu loc o eclipsă de soare şi se auzi o bubuitură de tunet, fapt ce 
nu se întîmplă de obicei în timpul unei eclipse. Atunci, Apollonios ridică 
ochii spre cer şi spuse : „S-a întîmplat şi nu s-a întîmplat ceva extraordinar.” 
Cei de faţă nu şi-au dat seama ce voiau să spună aceste cuvinte, dar a treia 
zi după eclipsă, ei văzură limpede înţelesul vorbelor; în timp ce Nero 
stătea la masă, un fulger lovi masa şi sparse cupa care se găsea în mîinile 
lui, nu departe de gură. Faptul că a fost cît pe ce să fie atins de fulger 
fusese prevestit doar de cuvintele: „Se va întîmpla ceva şi nu se va 
întîmpla”. Tigellinus, care a auzit povestindu-se întîmplarea, începu să se 
teamă de Apollonios, privindu-l ca pe un cunoscător al celor supranaturale, 
şi îşi spuse că nu trebuie să rostească deschis împotriva lui învinuiri, de 
teama vreunei pedepse tainice. Dar ce anume a vorbit Apollonios, dacă a 
tăcut, dacă s-a aşezat, dacă a mers, ce a mîncat şi la cine, dacă a oferit un 
sacrificiu sau nu l-a oferit, toate acestea le iscodea prin toţi ochii pe care-i 
are la îndemînă puterea. 


XLIV. Asupra Romei se abătuse o boală pe care vracii o numesc gripă. 
Această boală dă tuse şi vocea răguşeşte. Ca urmare, toate templele erau 
înţesate cu oameni care se rugau zeilor pentru că Nero avea gîtul umflat şi 
vocea îi era răguşită. Apollonios se ridică împotriva prostiei mulţimii, fără 
însă să mustre pe cineva anume şi chiar îl făcu atent pe Menippos care era 
înfuriat de aceste obiceiuri. Reuşi să-l liniştească, poftindu-l să ceară iertare 
zeilor, dacă acestora le place să facă haz. Faptul a fost înfăţişat lui Tigellinus 
care a trimis oameni să-l aducă înaintea tribunalului ca să se apere 
împotriva acuzaţiei de impietate faţă de Nero. Împotriva lui fusese pregătit 
un acuzator care pierduse deja mulţi oameni, dobîndind multe triumfuri de 

acest fel. Acest acuzator avea în mîini o scriere, în care era formulată 
acuzarea. O agită ca pe o sabie împotriva lui Apollonios, spunînd că era 
ascuțită şi că-i va pricinui pieirea. Dar cînd Tigellinus desfăcu sulul, pe 
care nu era nici o urmă de scriere, dovedindu-se a fi doar o foaie albă, se 
gîndi că are de-a face cu o fiinţă supranaturală. De altminteri, se spune că 
la fel s-a întîmplat mai tîrziu şi cu Domițian faţă de Apollonios. Tigellinus 
l-a dus deoparte, înaintea unui tribunal secret, unde magistraţii ce îndepli- 
nesc această funcţie judecă fără martori în treburile însemnate. Acolo, dînd 
afară toată lumea, îl copleşi cu întrebări pentru a afla cine este. Apollonios 
îşi spuse numele său, al părintelui şi al patriei sale. Celălalt l-a întrebat ce 
l-a făcut să se dăruiască filozofiei. Apollonios răspunse că a făcut-o pentru 
a cunoaşte zeii şi a înţelege oamenii, căci e mai greu să-i cunoşti pe alţii 
decît să te cunoşti pe tine însuţi. 

— Dar duhurile şi nălucile, cum le izgoneşti, Apollonios? 

— Întocmai ca pe oamenii ucigași şi nelegiuiţi. 

Rosti acestea, gîndindu-se la Tigellinus, în deridere, pentru că acesta îl 
deprinsese pe Nero cu cruzimea şi orgiile. 

— Şi ai să faci prevestiri, dacă am să te rog? 

— Cum aş putea? Doar nu sînt profet. 

— Totuşi e limpede că tu ai spus că „se va întîmpla ceva însemnat şi nu 
se va întîmpla”. 

— E adevărat, răspunse Apollonios, dar asta nu ţine de arta ghicitului, ci 
mai degrabă de un fel de înţelepciune pe care zeul o dezvăluie oamenilor 
înţelepţi. 

— Dar de Nero de ce nu te temi? 

— Pentru că acelaşi zeu, care l-a făcut de temut, mi-a îngăduit şi mie să 
nu-mi fie frică de el. 

— Şi ce gîndeşti despre Nero? 

— Am o părere mai bună decît voi, spuse Apollonios, voi socotiți că el 
are preţ întrucît cîntă, iar eu că are preţ cînd tace. 

Tigellinus rămase mut în faţa acestor cuvinte. 

— Poţi să pleci, spuse el, dar dă-mi chezaşi pentru tine. 

— Cine ar putea răspunde pentru mine de vreme ce trupul meu nu 
poate fi închis? 

Tigellinus găsi că acest răspuns are ceva demonic şi mai presus de 
oameni; temîndu-se astfel să lupte cu un zeu, spuse: „Du-te unde vrei, 
căci eşti prea puternic ca să-ţi pot da porunci.” 


XLV. lată o minune a lui Apollonios: o fată îşi dădu sufletul tocmai cînd se 
sărbătorea nunta şi mirele urma acum coşciugul, plingîndu-se de neîmpli- 
nirea lor întru iubire. Roma întreagă o jeluia alături de el, căci această fată 
era dintr-o familie de consuli. Apollonios, martor al acestei nefericiri, se 
apropie şi spuse : „Puneţi jos coşciugul, căci am să opresc lacrimile pe care 
le vărsaţi pentru această fată”. Totodată, întrebă de numele ei. Cei de faţă 
crezură că le va ţine, după obicei, o cuvîntare ce-i va face să plîngă, dar el 
nu făcu nimic altceva decît că atinse fata, rostind cîteva cuvinte tainice, 
încît o trezi din ceea ce părea a fi moarte. Ea se reîntoarse în casa tatălui 
său, ca Alcesta reînviată de Heracles. Cînd însă părinţii fetei i-au oferit în 
dar 150 000 de sesterţi, el spuse că-i va da fetei ca zestre. O fi descoperit 
poate în ea vreo scînteie de viaţă care scăpase celor ce-i dădeau ultimele 

îngrijiri — căci într-adevăr se povesteşte că o bură uşoară căzuse şi un abur 
abia simţit se ridicase de pe faţa ei — o fi reaprins viaţa ce se stinsese? E 
cu neputinţă să spui ceva şi asta rămîne un lucru de nepătruns nu numai 
pentru mine, ci şi pentru cei de faţă. 


XLVI. În vremea aceea, s-a întîmplat ca în temniţele lui Nero să zacă 
Musonios, despre care lumea spunea că era neîntrecut în ale filozofiei. 
Musonios şi Apollonios nu-şi dezvăluiau gîndurile în faţa nimănui. Musonios 
se ferea să facă acest lucru temîndu-se ca nu cumva să pună vieţile lor în 
pericol. Dar şi-au trimis unul altuia scrisori obişnuite, prin Menippos şi 
prin Damis, care veneau adesea la închisoare. Unele dintre scrisorile lor nu 
tratau teme importante. Nu voi insista asupra lor, ci asupra acelora din care 
ne putem lămuri ce lucruri de seamă discutau. 

„Apollonios către Musonios filozoful, voie bună. 

Aş vrea să vin la tine să împărtăşesc din cuvîntul şi locuinţa ta, nădăj- 
duind că îţi voi fi de folos la ceva. Dacă nu te împotriveşti să crezi că 
Heracles l-a eliberat pe Tezeu din Hades, scrie-mi ce anume doreşti să fac. 
Rămii cu bine!” 

„Musonios către Apollonios filozoful, voie bună. 

Pentru grija ta faţă de mine voi fi neprecupeţit cu laudele, însă să ştii, 
bărbat este numai cel care a avut puterea să se apere, arătînd că nu a 
greşit. Rămii cu bine!” 

„Apollonios către Musonios filozoful, voie bună. 

Socrate atenianul, pentru că a refuzat să fie eliberat de prieteni, a ajuns 
la tribunal, apoi a murit. Rămii cu bine!” 

„Musonios cătreApollonios filozoful, voie bună. 

Socrate a murit pentru că nu şi-a pregătit apărarea; eu însă mă voi 
apăra. Rămii cu bine!” 


XLVII. Cînd Nero plecă în Grecia? şi proclamă că nimeni nu va putea 
preda la Roma, în public, filozofia, Apollonios se-ndreptă spre soare-apune, 
la capătul pămîntului, care, se spune, este împodobit de Coloane, căci voia 
să vadă cu ochii lui mareea oceanului şi oraşul Gadeira. De altminteri, mai 
auzise cîte ceva şi de înțelepciunea locuitorilor acestui ţinut şi despre felul 
în care se adînciseră în cunoaşterea celor divine. Îi luă cu el pe toţi 
prietenii săi, însufleţiţi şi de călătorie şi de el însuşi. 


CARTEA A CINCEA 


I. Cît despre Coloane, pe care, pe cît se spune, Heracles le-a pus hotare ale 
pămîntului, n-am să amintesc poveşti de necrezut, ci doar ce merită să fie 
ascultat şi povestit. Capul Europei şi cel al Africii, despărțite de un braţ de 
mare de 60 de stadii, îngăduie Oceanului să pătrundă în Marea Mediterană!. 
Capul african numit Abinna? este bîntuit de lei care stăpînesc coamele 
abrupte ale munţilor ce se înalţă în interiorul lui. Acesta se leagă de ţara 
Getulilor şi a Tingilor, două triburi sălbatice din Africa; se întinde spre 
Ocean pînă la gurile Salexului, pe o lungime de 900 de stadii şi, începînd 
de aici, pe o distanţă ce nu se mai poate măsura, căci dincolo de acest 
fluviu, Libia e un deşert unde nu se mai întîlnesc oameni. Capul european, 
numit Calpis, se întinde, la dreapta strîmtorii, pe o distanţă de 600 de stadii 
şi se termină la vechea cetate a Gadeireif. 


II. Eu însumi m-am convins că există maree în ţara Celţilori, întocmai cum 
sînt ele descrise, şi, după ce m-am gîndit mult timp la pricina din care atita 
apă se retrage şi înaintează, socotesc că Apollonios nu greşeşte în privinţa 
fenomenului. Căci, într-una din scrisorile pe care le scrie indienilor 6, el 
spune că Oceanul este împins de vîrtejuri iscate în străfunduri, provenite 
din numeroasele crăpături ale pămîntului căscate sub apă şi sub ţărmul 
ce-l înconjoară şi că el înaintează şi dă înapoi după cum vîrtejul vine şi 
pleacă, aidoma respirației. Faptul acesta este întărit de o observaţie asupra 
bolnavilor din Gadeira: anume, în timpul mareei care urcă, bolnavii nu-şi 
dau niciodată sufletul, ceea ce nu s-ar întîmpla dacă învolburarea din 
adîncul Oceanului nu ar urca spre pămînt. 

Cît despre diferitele fenomene despre care se spune că au loc în 
legătură cu luna, după cum creşte, este plină sau descreşte, ştiu că se 
petrec şi în privinţa Oceanului, căci el se potriveşte întocmai cu ritmurile 
ei, scăzînd sau mărindu-se o dată cu luna. 


III. La celți, noaptea urmează zilei şi ziua nopţii printr-o uşoară sporire a 
întunericului sau a luminii, ca şi pe la noi; dar în dreptul cetăţii Gadeira şi 
a Coloanelor, se spune că schimbarea apare dintrodată, ca o străfulgerare. 
Ei mai spun că Insulele Fericiţilor se învecinează cu hotarele Libiei şi că se 
înalţă în partea nelocuită a capului [libian]. 


IV. Ţinutul Gadeirei este aşezat în marginea Europei, iar cei de prin partea 
locului sînt deosebit de înclinați spre practici de cult; ei au închinat un altar 
Bătrîneţii şi sînt singurii muritori care înalță imnuri Morţii. Se mai află acolo 
altare ale Sărăciei şi Artei, ale lui Heracles Egipteanul, precum şi altele, 
ridicate în cinstea lui Heracles Tebanul5. Fi spun că acesta din urmă a 
năvălit asupra oraşului învecinat, Erytheia?, cînd l-a luat prizonier pe Geryon 
şi i-a furat vacile’. Celălalt Heracles, preocupat de ştiinţă, a măsurat întreg 

pămîntul, umblînd pînă la capătul lui. Tot ei susţin că ţinutul Gadeirei este 
grec la origine şi că educaţia primită acolo se apropie de cea a noastră. Ei 
arată o dragoste deosebită pentru atenieni, mai mare poate decît pentru 
orice altă seminţie a Greciei şi aduc prinoase în cinstea lui Menestheus din 
Atena!!. Iar în admiraţia lor pentru înţelepciunea şi vitejia lui Temistocle, 
comandantul flotei [ateniene], au înălţat acestuia o statuie de bronz care-l 
înfăţişează gînditor, de parcă ar fi cugetat la răspunsul unui oracol. 


V. Mai povestesc că au văzut pe acolo arbori nemaiîntilniţi nicăieri pe 
pămînt. Sînt numiţi „arborii lui Geryon”. Doi dintre aceştia cresc pe movila 
ridicată peste trupul lui Geryon. Seamănă şi cu pinul de mare şi cu pinul 
de pădure, formînd o a treia specie. Din el curg picături de sînge, la fel 
cum curge aur din plopul Heliadelor. 

Insula în care se găseşte sanctuarul este întocmai cît templul. Nu se 
vede nici o stîncă, deoarece construcţia se ridică pe o suprafaţă de piatră 
şlefuită. În acest templu, după spusa lor, este întreţinut cultul celor doi 
Heracles ; nu există statui în cinstea lor, ci numai două altare din bronz, 
ridicate în cinstea lui Heracles Egipteanul, fără nici o inscripţie, şi unul 
singur, din piatră, în cinstea Tebanului. Pe acesta din urmă sînt gravate 
hidrele!?, iepele lui Diomede!’ şi cele douăsprezece munci ale lui Heracles. 
Măslinul de aur al lui Pygmalion!’ este de asemenea închinat în sanctuarul 
lui Heracles, lucrare demnă de admiraţie, ne spun ei, mai întîi din pricina 
felului în care este gravat frunzişul, dar mai ales din pricina fructelor sale, 
căci este acoperit cu smaragde. Tot acolo, continuă relatarea, se poate 
vedea cingătoarea lui Teucros!€, fiul lui Telamon, dar cum şi de ce eroul a 
ajuns pe mare pînă la Ocean, Damis declară că nu poate să-şi dea seama 
şi nici oamenii de prin partea locului nu l-au lămurit. Coloanele care se 
găsesc în templu sînt făcute din aur şi argint amestecat, pentru a se ajunge 
la o singură culoare. Ele sînt înalte de mai bine de un cot” şi li s-a dat o 
formă pătrată, ca la nicovale. Pe capitele se găsesc inscripţii cu caractere 
care nu sînt nici egiptene, nici indiene şi care nu se pot înțelege. Întrucât 
preoţii refuzau să-l lămurească, Apollonios strigă: „Heracles Egipteanul 
nu-mi îngăduie să trec asupra celor ce ştiu ; aceste coloane sînt legăturile 
care unesc pămîntul şi oceanul, şi Heracles însuşi a gravat pe ele inscripţiile, 
în locuinţa Moirelor!5, pentru ca elementele [din natură] să nu se războiască 
între ele şi să nu uite de iubirea ce o dovedesc unele pentru altele”. 


VI. Ei spun că au urcat cu corabia fluviul Baetis care dovedeşte limpede 
natura Oceanului. Căci, atunci cînd mareea urcă, fluviul se întoarce spre 
izvorul său, împotriva curentului, pentru că, e de la sine înţeles, se ridică 
un suflu puternic care-l îndepărtează de mare. Cît despre Baetica”, regiune 
care îşi trage numele de la fluviu, ei spun că e cea mai minunată dintre 
toate ţările, că are oraşe frumoase, că este foarte civilizată, că fluviul este 
condus prin canale către toate satele şi că, pretutindeni, se văd culturi şi 
recolte asemănătoare celor ale toamnei atice, din vremea misteriilor. 


VII. Conversaţiile lui Apollonios în legătură cu ce întîlneau pe acolo au 
fost numeroase, ne spune Damis, dar iată cele ce merită să fie amintite: 
într-o zi, pe cînd stătea în templul lui Heracles, Menippos începu să rîdă 
din senin, căci tocmai îşi amintise de Nero: 


CARTEA A CINCEA 115 


— Ce poţi gîndi despre o asemenea persoană distinsă? spuse el. La ce 
concursuri [Împăratul] a cîştigat cununa? Nu crezi că prea onorabilii greci 
trebuie să rîdă şi ei din toată inima venind la asemenea serbări? 

— După cele auzite de la Telesinus, răspunse Apollonios prea măritului 
nostru Nero îi era frică de biciurile eleenilor. Căci atunci cînd linguşitorii 
săi l-au poftit să meargă să dobîndească victoria la Olympia şi, o dată cu al 
său, să proclame şi numele Romei, el a spus: „Da, dar dacă eleenii nu mă 
vor preţui, căci se spune că ei lovesc cu biciul, iar eu nu sînt decît un 
oarecare în ochii lor?” şi alte asemenea scuze, mai prosteşti încă. În ce mă 
priveşte, garantez că Nero va fi învingător la Olympia, căci cine va fi destul 
de îndrăzneţ să se ia la întrecere cu el? Dar nu va fi învingător la Jocurile 
Olimpice, pentru că ele nu se mai ţin la vremea potrivită. După obiceiul 
din străbuni, ar fi trebuit să se ţină anul trecut, dar Nero a poruncit 
eleenilor să le amîne pînă la venirea sa, pentru a i se aduce lui prinoase 
mai degrabă decît lui Zeus. El a dat de veste că va concura pentru tragedie 
şi cîntec însoţit de liră, în faţa unor oameni care nu au nici teatru potrivit, 
nici scenă pentru asemenea spectacole, ci numai un stadion natural, unde 
atleţii luptă goi?!. Iar el va dobîndi victoria pentru nişte însuşiri pe care ar 
fi trebuit mai degrabă să le ascundă. Părăsind veşmîntul lui Augustus şi 
Iulius Caesar, el se va deghiza în Amoibeus şi în Terpnos”. Ce spui de 
asta? El doreşte cu atîta ardoare să joace rolul lui Creon şi pe cel al lui 
Oedip încît îi este frică să nu se înşele pînă şi asupra uşii, cînd dă să iasă 
din scenă, ori asupra îmbrăcăminţii, ori asupra sceptrului. 

În asemenea hal a uitat de demnitatea sa şi de cea a romanilor, încît, în 
loc să se ocupe de legislaţie, cîntă şi cerşeşte în faţa unei uşi în spatele 
căreia ar trebui să şadă împăratul, orînduind soarta lumii şi pe pămînt şi pe 
mare! Sînt mai mulţi actori tragici, Menippos, împotriva cărora s-a înscris 
Nero; ei bine, dacă unul dintre aceştia, după ce l-a jucat pe Oinomaos sau 
pe Cresfontes?%, ar părăsi teatrul, atît de pătruns de rolul jucat încît i-ar veni 
în minte să-i conducă pe alţii aidoma unui tiran, cum l-ai socoti? N-ai 
spune că trebuie să mestece spînz ori să bea vreun leac ca să-şi curețe 
mintea? Dar dacă însuşi stăpînul lumii se aşază la rînd cu actorii tragici şi 
cu artiştii, modulîndu-şi vocea plin de teamă faţă de judecătorii din Olympia 
sau de cei din Delfi, şi îşi interpretează rolul atît de prost încît intră în 
panică pentru ca nu cumva cei pe care el s-ar cuveni să-i guverneze să 
considere că merită biciul, ce vei spune oare de nefericiţii care trebuie 
să-şi ducă viaţa sub o asemenea scîrbă de stăpîn? Dar ce vor gîndi grecii, 
Menippos? Vor vedea ei în el pe Xerxes, incendiindu-le oraşele?, sau pe 
Nero cum cîntă?” Dacă te gîndești bine la dările în natură pe care ei 
trebuie să le dea pentru a-i îngădui lui să cînte, la faptul că sînt alungaţi din 
casele lor şi că nu li se dă voie să stăpînească nimic de preţ, nici mobile, 
nici sclavi, dacă te gîndeşti şi la jignirile îngrozitoare pe care trebuie să le 
îndure în privinţa soțiilor şi copiilor lor, atunci cînd Nero îşi alege cele mai 
josnice plăceri din fiecare casă, dacă te gîndeşti la numărul proceselor ce 
urmează de aici şi, ca să nu mai vorbim de altele, de cele, care vor fi 
pricinuite de reprezentațiile de teatru şi de cîntecele împăratului, ca de 
pildă: „Tu n-ai venit ca să-l asculţi pe Nero” sau: „deşi erai de faţă, e 
adevărat, n-ai ascultat cu atenţie, ai rîs, n-ai aplaudat, n-ai adus nici un 
prinos pentru vocea sa, ca ea să fie mai frumoasă decît oricare alta la 
Jocurile Pythice”, dacă te gîndeşti bine la toate astea, poţi fi sigur că 

spectatorilor li se va părea că o mie de Iliade” se abat asupra grecilor. De 
mult, am fost pus la curent, după spusa unui zeu, că Istmul va fi deschis 
şi că nu va fi deschis. Şi acum Nero e gata să-l deschidă. 

Damis îl întrerupse: 

— Dar, Apollonios, mi se pare că planul canalului întrece toate celelalte 
fapte ale lui Nero. Doar îţi dai seama că e măreț”. 

— Sînt de aceeaşi părere, Damis, răspunse Apollonios, dar ceea ce va 
întuneca gloria împăratului va fi neterminarea canalului. La fel cum el nu 
este un cîntăreţ împlinit, tot astfel lucrările nu vor fi duse la bun sfîrşit. 
Cînd îmi amintesc de isprăvile lui Xerxes, eu îl proslăvesc pe acest bărbat 
nu pentru că a aruncat un pod deasupra Hellespontului, ci pentru că l-a şi 
traversat, dar pe Nero nu-l văd nici traversînd Istmul suit pe o corabie, nici 
ajungînd la capătul lucrărilor de străpungere ; cred că se va retrage din 
Grecia plin de teamă, or, altminteri, nu mai există Adevăr. 


VIII. Nu după mult timp, sosi la Gadeira un alergător de cursă lungă, 
însărcinat să ducă vegştile grabnice şi care transmise ordinul de a se oferi 
sacrificii de mulţumire şi de a se intona imnuri pentru întreita victorie 
olimpică a lui Nero. Locuitorii din Gadeira şi-au dat seama despre ce fel de 
victorie este vorba, ştiind că în Arcadia” există o întrecere vestită, căci, 
cum am spus, ei îndrăgesc elenismul, dar oraşele din ţara învecinată 
Gadeirei nu ştiau nici ce erau Olimpiadele, nici ce însemna un concurs ori 
o probă şi nici măcar de ce trebuiau să ofere acest sacrificiu. Le trecură 
prin cap cele mai năstruşnice gînduri, închipuindu-şi că era o victorie 
militară şi că Nero făcuse prizonieri oameni numiţi olimpieni; de altminteri 
ei nu văzuseră încă nici tragedii şi nici nu ascultaseră cîntece acompaniate 
de liră. 


IX. Cu acest prilej, Damis spune că un actor de tragedie a produs un efect 
cu totul neaşteptat asupra locuitorilor din Hipola, un oraş din Baetica şi 
părerea mea este că acest fapt merită să fie amintit. Cum în oraşe aveau loc 
nenumărate sacrificii în cinstea victoriilor Împăratului, de vreme ce şi 
victoriile lui la Jocurile Pythice fuseseră anunţate, un actor de tragedie, 
unul din aceia ce n-au îndrăznit să se ia la întrecere cu Nero, umbla, ca 
să-şi ducă traiul, prin oraşele dinspre apus. Prin arta sa a dobîndit oarecare 
faimă printre barbarii mai puţin înapoiaţi, mai întîi de toate pentru că s-a 
trezit singur printre oameni care n-auziseră nicicînd tragedii, iar apoi, 
pentru că repeta întruna că redă întocmai melodiile interpretate de Nero. 
Sosind la Hipola, locuitorilor oraşului li s-a părut înspăimîntător în timpul 
cît tăcea pe scenă; apoi, văzîndu-l cum merge cu paşi mari, deschizînd o 
gură cît o şură, oamenii au cam încremenit în faţa figurilor ce le executa. 
Erau înfricoşaţi şi cînd mergea, şi cînd se oprea, cocoţat pe coturnii săi 
nespus de înalţi, învăluit în mantii de groază! Iar cînd şi-a ridicat vocea, 
aproape cît puterea tunetului, cei mai mulţi au luat-o la fugă, strigînd de 
parcă ar fi fost stăpîniţi de duhuri rele%. Asemenea purtări aveau barbarii 
din ţara aceea, pînă într-atît de primitive. 


X. Guvernatorul regiunii Baetica dorea din suflet să aibă o întrevedere cu 
Apollonios şi, deşi acesta îi spunea că tovărăşia sa va fi lipsită de farmec 
pentru oricine nu este filozof, nu înceta cu rugăminţile. Şi cum se spunea 

că este un om de treabă, vorbit de rău faţă de mimii lui Nero, Apollonios 
i-a trimis o scrisoare, cerîndu-i să vină la Gadeira. Guvernatorul, renunţind 
la protocolul slujbei sale, a venit însoţit numai cu cîţiva oameni de cea mai 
mare încredere. Şi-au dat bineţe unul altuia, apoi i-au trimis de acolo pe 
toţi cei de faţă, şi ce-au vorbit între ei, nimeni nu ştie. Damis însă bănuieşte 
că s-au înţeles în privinţa lui Nero. Într-adevăr, după ce au discutat timp de 
trei zile, guvernatorul plecă, îmbrăţişindu-l pe Apollonios care îi spuse 
aşa: „Mergi cu sănătate şi adu-ţi aminte de Vindex”. Ce înţeles avea vorba 
asta? În timp ce Nero se pregătea să cînte în Achaia, ţările din Apus s-au 
ridicat împotriva lui, sub conducerea lui Vindex, un om tare potrivit să 
reteze coardele [instrumentelor] la care cînta atît de stîngaci Nero. În faţa 
trupelor pe care le conducea, rosti o cuvîntare îndreptată împotriva lui 
Nero, în felul în care numai filozofia cea mai înaltă putea s-o inspire 
împotriva unui tiran. El spuse că Nero putea fi orice altceva, dar nu cîntăreţ 
de cythară, şi mai degrabă un cîntăreţ de cythară, decît un împărat! L-a 
acuzat de nebunie, de lăcomie după bani, de cruzime, de tot felul de 
desfrînări, dar nu l-a învinuit pentru cea mai crudă dintre crimele sale, 
căci, afirmă el, Nero avea dreptate s-o ucidă pe mama lui pentru că a dat 
naştere unei fiinţe ca el. Apollonios, prevăzînd deci tot ce se va întîmpla, 
îl alăturase lui Vindex pe guvernatorul unei provincii învecinate ; aproape 
că puţin mai lipsea să ridice el însuşi armele pentru salvarea Romei?!. 


XI. Pe cînd în Apus totul era ameninţat de flacăra războiului, Apollonios şi 
ai săi părăsiră ţinutul, îndreptîndu-se spre Libia şi spre ţara tyrrhenienilor, 
cînd pe jos, cînd cu corabia. În cele din urmă au ajuns în Sicilia, la 
Lilybaion*?, unde s-au oprit. Pe cînd pluteau de-a lungul coastei [siciliene] 
înspre Messina şi înspre strîmtoarea în care Marea Tyrrheniană, întîlnind 
Adriatica, formează o strîmtoare greu de trecut, le ajunse la urechi, relatează 
ei, că Nero fugise, că Vindex murise şi că mai mulţi tindeau să pună mîna 
pe putere, unii din Roma, alţii de pe meleaguri străine, pe unde se 
nimerea3. Şi cum însoțitorii săi îl întrebau cum se vor sfîrşi toate astea şi 
cui va reveni în cele din urmă puterea, Apollonios răspunse: „mai multor 
tebani.” Căci el a asemuit puterea de care au dispus pentru scurtă vreme 
Vitellius, Galba şi Otho, cu aceea a tebanilor care, pentru foarte scurtă 
vreme, au deţinut hegemonia în lumea grecilor. 


XII. Faptul că el a prevăzut întîmplările de acest fel mulţumită unui har 
venit de la zei, nici vorbă neputînd fi că ar fi fost un vrăjitor, arată 
limpede ceea ce am spus. Dar să luăm aminte şi la următorul fapt: vrăjitorii 
(pe care eu îi socotesc cei mai nefericiţi dintre oameni) au recurs cînd la 
chemarea solemnă a spiritelor, cînd la sacrificii barbare, cînd la incantaţii 
sau la alifii pentru a dobîndi — pe cît pretind ei — schimbarea soartei%; 
mulţi dintre ei aduşi sub acuzare, au fost dovediţi că într-adevăr erau 
pricepuţi în asemenea practici. Apollonios, dimpotrivă, se supunea doar 
hotărtrilor Moirelor şi prezicea faptele aşa cum urmau ele cu necesitate să 
se petreacă. Le cunoştea dinainte nu prin magie, ci datorită semnelor 
trimise de zei. Iar cînd a văzut la indieni trepiedele şi paharnicii şi toate 
celelalte despre care am povestit mai sus că se mişcau de la sine, el nu i-a 
întrebat cum de meşteresc ei aşa ceva, şi nu le-a cerut să le afle tainele; 
le-a lăudat, dar n-a găsit de cuviinţă să jinduiască la ele”. 

XIII. Cînd au ajuns la Syracusa, o femeie de stirpe înaltă tocmai născuse un 
monstru, ceva nemaivăzut: copilul avea într-adevăr trei capete, fiecare 
ieşind dintr-un gît, dar dedesubt era doar un singur trup. Tălmăcitorii de 
rînd spuneau că Sicilia (care are într-adevăr trei colțuri) va pieri, dacă între 
locuitorii ei nu se va statornici înţelegerea şi armonia. De fapt, multe cetăţi 
erau dezbinate atît prin lupte cetăţeneşti, cât şi între ele. În insulă nu se ştia 
ce înseamnă a trăi în bună rînduială. Alţii spuneau că Typhon, care avea 
mai multe capete, ameninţa pe curînd Sicilia cu un nou cutremur“. Atunci 
Apollonios spuse: „Du-te, Damis, şi vezi ce este adevărat”. Monstrul era 
expus în public la vederea tălmăcitorilor de minuni. Cînd Damis s-a reîntors 
cu vestea că făptura avea trei capete şi că era un băiat, Apollonios, 
adunîndu-şi însoțitorii, le spuse : „Vor fi trei împărați romani, cei pe care nu 
de mult i-am numit «tebani», dar nici unul nu va dobîndi în întregime 
puterea: doi dintre ei vor pieri, după ce vor domni la Roma? , iar celălalt 
în provinciile învecinate cu Roma, şi vor părăsi viaţa mai repede ca tiranii 
din tragedie”. Prezicerea lui s-a adeverit în curînd, căci Galba a murit chiar 
la Roma, după ce abia preluase puterea, Vitellius a murit şi el, după ce abia 
visase să ajungă împărat, iar Otho a pierit printre galii din Apus şi nu a avut 
nici măcar o înmormîntare măreaţă, ci a fost îngropat ca un oarecare”. 
Soarta a depănat aceste întîmplări într-un singur anfl. 

XIV. [Călătorii] au plecat apoi la Catana, unde se înalţă muntele Etna. Ei 
povestesc că au auzit de la locuitorii din partea locului cum că Typhon este 
înlănţuit sub acest munte şi că din trupul său ţîşneşte focul care pricinuieşte 
fumul scos de Etna; dar ei înşişi au ajuns să lămurească singuri faptul, 
într-un chip mai demn de crezare şi mai mulţumitor pentru nişte filozofi ce 
erau. Apollonios începu astfel, întrebîndu-i pe însoțitorii săi: 

— Există mitologie? 

— Desigur, cea pe care o cîntă poeţii. 

— Dar despre Esop ce gîndeşti? 

— Este un fabulist, un povestitor şi nimic mai mult. 

— Dintre cele două feluri de mituri, care sînt cele ce dovedesc mai multă 
ştiinţă ? 

— Acelea ale poeţilor, căci sînt povestite ca nişte întîmplări adevărate. 

— Dar despre cele ale lui Esop, ce gîndeşti? 

— Broaşte, măgari, scorneli bune de vîndut babelor şi copiilor. 

— Şi totuşi, reluă Apollonios, cele ale lui Esop îmi par mai de seamă, 
pentru tîlcul ce-l cuprind. Cele care pun în joc eroii atît de dragi întregii 
creaţii poetice, strică ascultătorii, pentru că poeţii îşi aleg ca subiecte iubiri 
vinovate, căsătorii între frate şi soră, vorbe grele împotriva zeilor, ospeţe 
din carne de copil, şiretenii nedemne de nişte oameni liberi şi certuri. 
Afirmațiile că s-au întîmplat aidoma asemenea lucruri îl întărită pe cel ce 
iubeşte, pe gelos, pe omul lacom de bogății sau de putere să facă la fel ca 
în povestiri. Esop, dimpotrivă, în priceperea sa, începe prin a nu se 
număra printre cei mulţi care cîntă asemenea născociri, ci şi-a ales singur 
o cale numai a lui. În al doilea rînd, asemenea oamenilor ce se-ndestulează 
cu hrană simplă, obişnuită, el se slujeşte de lucrurile cele mai de rînd 
pentru a scoate pilde cu tîlc deosebit. Apoi, după ce termină ce are de 
povestit, adaugă, drept încheiere, un îndemn la ce să faci ori ce să nu faci. 
Mai mult încă, el se arată mai îndrăgostit de adevăr decît poeţii, căci aceştia 

îşi chinuiesc poveştile lor, pentru a le face mai demne de încredere; el 
însă, plăsmuind o povestire, despre care fiecare ştie că nu este adevărată, 
spune adevărul, tocmai prin aceea că nu povesteşte lucruri adevărate. 
Poetul, cînd povesteşte ce are de povestit, lasă nedumerit pe ascultătorul 
sănătos la minte, întrebîndu-se dacă faptul s-a petrecut sau nu cu adevărat; 
dar cel ce povesteşte o întîmplare mincinoasă şi trage din ea o învăţătură, 
aşa cum procedează Esop, arată făţiş că se foloseşte de o născocire numai 
pentru a-şi sluji ascultătorii. Mai are şi un alt farmec, anume acela de a face 
animalele mai plăcute şi mai atrăgătoare pentru om, căci, de vreme ce am 
fost crescuţi cu aceste fabule din copilărie, instruiți prin ele ne-am făcut o 
anumită părere despre fiecare jivină, socotindu-le pe unele regeşti, pe 
altele neghioabe, pe altele isteţe sau inocente. Şi în timp ce poetul, după 
ce a spus: „Multe sînt înfăţişările duhurilor” sau ceva asemănător, părăseşte 
scena şi pleacă, Esop adaugă un oracol povestioarei sale şi îşi părăseşte 
ascultătorii numai după ce i-a condus unde a voit. 


XV. Mama mea, o, Menippos, mi-a povestit o istorioară despre înţelepciu- 
nea lui Esop cînd însă eram tare mic. Odinioară, Esop ajunsese păstor şi 
obişnuia să-şi ducă turma la păscut lîngă un templu al lui Hermes. Dorind 
să se adape cu înţelepciune, se ruga zeului să i-o dea. Erau şi alţii, mulţi la 
număr, care veneau la Hermes ca să-l roage acelaşi lucru. Unul, agăța de 
altar un dar de aur, altul unul de argint, altul unul de fildeş, altul un dar 
preţios. Esop nu era atît de bogat ca să aibă asemenea lucruri frumoase, 
dar strîngea şi el din cele ce avea şi aducea zeului libaţii din tot laptele dat 
de cîte o oaie la un muls. Mai aducea pe altar cîte un fagure de miere, cât 
să-ţi umpli o mînă, şi era încredinţat că-l îndeamnă pe zeu să mănînce 
seara cîteva fructe de mirt. Cînd depunea cîţiva trandafiri sau violete, 
spunea: „La ce bun, Hermes, să-ţi împletesc ghirlande şi să uit de oile 
mele?” Cînd a venit ziua în care trebuia împărţită înţelepciunea, Hermes, 
zeul elocinţei, dar şi al cîştigului, glăsui [către cei de faţă]: „Iată, ţie îi 
hărăzesc filozofia”, arătînd fireşte, către cel ce oferise cea mai bogată 
ofrandă; „Tu să iei loc printre oratori’, adresîndu-se celui de-al doilea 
care-l satisfăcuse ; „Iu să te îndrepţi spre ştiinţa astronomiei; tu, spre cea 
a muzicii, tu vei scrie versuri epice, tu versuri iambice”. Dar, aşa socotit 
cum era zeul, el isprăvi [de distribuit] toate părţile ştiinţei, nedîndu-şi 
seama că, fără voie, l-a uitat pe Esop. Şi-a adus aminte de Horae, care-l 
crescuseră pe înălțimile Olimpului şi care, povestindu-i, pe cînd era încă în 
faşă, o istorioară despre o vacă, şi anume cum discuta vaca cu omul despre 
ea şi despre pămînt, îi insuflaseră dorinţa de a avea boii lui Apollo. Îl 
înzestră prin urmare pe Esop cu darul povestirii, adică cu tot ce mai 
rămăsese în casa filozofiei. „lată, şi pentru tine ceva, îi spuse el, ce-am 
învăţat eu înainte de toate”. Şi astfel dobîndi Esop măiestria de a stăpîni 
această artă şi iată cum, în adevăr, ajunse să compună fabule“?. 


XVI. Poate n-am făcut bine ce-am făcut, continuă Apollonios, căci voiam 
să daţi crezare unor păreri mai întemeiate şi mai demne de încredere decît 
poveştile pe care mulţi le înşiră despre Etna, dar pînă la urmă, nu fără 
plăcere, am ajuns eu însumi să fac elogiul fabulelor; totuşi, acest ocol îşi 
are rostul lui, căci mitul pe care-l respingem nu face parte din fabulele lui 
Esop, ci din acelea pline de substanţă dramatică pe care poeţii ni le tot 

repetă. Ei ne povestesc că un anume Typhon sau Enkelados ar fi fost 
închis sub acest munte şi că el scoate acest foc, respirînd în agonie. În ce 
mă priveşte, recunosc că au existat uriaşi şi că oriunde, pe pămînt, se 
descoperă astfel de trupuri cînd se deschid morminte, dar nu cred nicicum 
că ei s-au luptat cu zeii. Poate că au pîngărit temple şi au profanat statui, 
dar că s-au urcat în cer şi au fugărit zeii, e o nebunie să o spui sau să o 
gîndeşti! Nici celeilalte poveşti nu trebuie să-i dai crezare, deşi pare mai 
verosimilă. Se spune că Hefaistos e meşter făurar sub Etna şi că acolo, în 
adîncuri, se găseşte o nicovală pe care zeul o loveşte. Dacă ar fi într-adevăr 
aşa, ştiind că pe pămînt sînt puzderie de vulcani, n-am mai avea de unde 
găsi atîţia uriaşi şi atiţia Hefaistos. 


XVII. Cum să ne lămurim asupra acestor munţi? Cînd se petrece un 
amestec de asfalt şi de sulf, pămîntul emană vapori în mod natural, fireşte, 
dar n-ajunge să arunce şi flăcări. Dar dacă e străbătut de canale şi cutreierat, 
în hăurile lui, de un curent de aer, atunci se ridică vaporii ca o torţă. 
Flacăra capătă putere, tîrăşte totul după sine şi curge ca torentele de 
munte; se revarsă pe cîmpie şi se poate vedea cum coboară spre mare o 
pînză de foc care formează guri ca cele ale unui fluviu. Cît despre „Cîmpia 
celor evlavioşi”, pe care rîul de foc a ocolit-o, să zicem că există şi aici, dar 
să fim convinşi că, pentru cei ce îndeplinesc condiţia de a fi pioşi, întreg 
pămîntul este sigur şi marea este uşor de trecut, nu numai cu corabia, ci 
chiar înot 4. 

Întotdeauna, la sfîrşitul cuvîntărilor sale, Apollonios aşeza drept încheiere 
îndemnuri spre virtute. 


XVIII. După ce a filozofat în Sicilia cît a avut de ce s-o facă, a plecat pe 
mare în Grecia atunci cînd răsare constelația Arcturus“. După o traversare 
fără peripeții, în timpul unui popas în insulele Leucade$, a spus: „Să 
părăsim corabia aceasta, căci e mai bine să nu mergem cu ea pînă-n 
Achaia”. În afara celor ce-l cunoșteau, nimeni n-a luat seama la ce-a spus. 
El se urcă într-o corabie din Leucade cu cei care voiau să călătorească cu 
el şi ajunse în portul Lechaion, în timp ce corabia syracusană s-a scufundat, 
pe cînd intra în golful Crissa“0. 


XIX. După ce a fost iniţiat la Atena tocmai de hierofantul despre care 
prezisese faţă de cel dintîi hierofant, el se întîlni cu filozoful Demetrios“. 
După incidentul cu termele lui Nero şi cuvîntarea pe care a ţinut-o, 
Demetrios trăia la Atena, însufleţit de un asemenea curaj încît, chiar atunci 
cînd Nero îşi desfăşura neobrăzarea la jocurile [de la Delfi şi de la Olympia], 
el n-a vrut să părăsească Grecia. Demetrios i-a spus lui Apollonios că-l 
întîlnise pe Musonios, la Istm, pus în lanţuri, unde era silit să sape şla 
canal. El a rostit ce vorbe de alinare i-au venit atunci în minte, dar celălalt 
a luat lopata şi a izbit-o puternic de pămînt, după care, ridicîndu-se, a 
spus: „Îţi faci griji, Demetrios, pentru că eu sap Istmul pentru Grecia? Dar 
dacă m-ai fi văzut gata să cînt la liră, ca Nero, ce-ai fi resimţit?”. Dar să 
lăsăm deoparte întîmplările lui Musonios, numeroase şi uimitoare, ca nu 
cumva să părem prea îndrăzneţi faţă de el, care nu le dădea atita însemnătate. 


XX. După ce a petrecut iarna în diferite sanctuare ale Greciei, Apollonios 
luă, spre primăvară, drumul Egiptului”. Mai înainte însă a dojenit multe 

cetăţi, a dat nenumărate sfaturi şi a lăudat mulţime de alte cetăţi, căci nu 
era zgârcit în elogii cînd vedea lucruri făcute cu judecată. Deci, coborînd la 
Pireu, găsi o corabie gata de plecare, cu pînzele ridicate, care se-ndrepta 
spre Ionia. Dar stăpînul corăbiei nu-i îngădui să se îmbarce, spunîndu-i că 
face traversarea numai pentru propriul său interes. Apollonios îl întrebă: 

— Ce încărcătură ai? 

— Sînt statui de zei pe care le duc în Ionia, unele de aur şi piatră, altele 
de fildeş şi aur, răspunse acela. 

— Vrei cumva să le consacri tu însuţi? 

— Nu, ci să le vînd oricui vrea să le înalțe ca prinos%. 

— Nu cumva ţi-e teamă, prea cinstite, că ţi le furăm de pe punte? 

— Deloc, răspunse celălalt, dar faptul că pe corabie ar putea fi prea 
mulţi oameni, că înghesuiala este însoţită de lipsă de curăţenie într-o 
călătorie pe mare, mă face să cred că nu e de dorit asemenea lucru. 

— Dar dragul meu prieten, căci pari a fi atenian, corăbiile pe care voi 
le-aţi folosit împotriva barbarilor, deşi erau în neorînduială faţă de 
corăbiile obişnuite, totuşi zeii s-au urcat pe punte împreună cu voi şi n-au 
socotit că prezenţa voastră îi va murdări. Iar tu, în completa ta neştiinţă, 
izgoneşti de pe corabie nişte bărbaţi înţelepţi, oameni cum nu se poate mai 
plăcuţi zeilor, şi asta tocmai acum cînd îţi faci de lucru cu zeii? Cei ce 
făureau odinioară statui [ale zeilor] nu făceau aşa ceva: ei nu mergeau din 
oraş în oraş ca să le vîndă; cel mult aduceau cu sine forța braţelor şi 
uneltele de lucrat piatra şi fildeşul, materiale din care începeau să plăsmu- 
iască chipuri, chiar în sanctuare. Iar tu, ca şi cum ai vinde sclavi din 
Hircania sau din Sciţia — cerul să mă ierte că vorbesc astfel — tu faci la fel 
cu statuile zeilor, ducîndu-le prin porturi şi prin pieţe publice. Nu crezi că-i 
o nelegiuire ce faci? Ştiu prea bine că unii îşi leagă de gît, în glumă, cîte 
un chip de-al Demetrei sau de-al lui Dionysos, pretinzînd că sînt ocrotiţi de 
zeitățile pe care le duc cu ei. Dar a trăi doar de pe urma negoţului cu statui 
de [zei] şi a nu te sătura niciodată dintr-o astfel de hrană este un negoţ 
îngrozitor, ba chiar o nebunie, chiar dacă ţie nu ţi-e teamă de ce poate să 
iasă de aici. 

După ce l-a mustrat astfel, s-a urcat într-o altă corabie. 


XXI. Ajuns la Chios, fără nici o oprire, sări pe o corabie învecinată — căci 
se ştia că aceasta va pleca spre Rhodos — iar tovarăşii lui îl urmară, fără să 
spună nimic, căci un temei însemnat al disciplinei lor era să-l imite în tot 
ce spunea şi făcea. După ce a traversat marea cu un vînt prielnic, iată 
principalele sale preocupări la Rhodos. Într-o zi, pe cînd era aproape de 
statuia Colosului”?, Damis îl întrebă dacă socoate că există ceva mai mare. 

— Da, răspunse Apollonios, un om dăruit adevăratei înţelepciuni, într-o 
năzuinţă curată. 

La Rhodos trăia pe atunci Canos, socotit cel mai bun flautist din lume. 
Întîlnindu-se cu acesta, îl întrebă: 

— Ce anume îşi doreşte să atingă |prin arta lui] cîntăreţul din flaut? 

— Tot ceea ce doresc ascultătorii. 

— Dar mulţi dintre aceştia doresc mai degrabă să ajungă bogaţi decît să 
asculte sunetele flautului. Aşadar, îi faci cumva bogaţi pe cei a căror 
dorinţă înţelegi că e asta? 

— Deloc, oricât aş vrea. 

— Atunci, îi faci poate mai frumoşi pe tinerii tăi ascultători? Căci toţi 
tinerii pînă la o anumită vîrstă doresc să fie frumoşi. 

— Nici asta, răspunse flautistul, şi totuşi am mult farmec de-al Afroditei 
în flautul meu. 

— Ce doresc atunci ascultătorii, după părerea ta? întrebă Apollonios. 

— Ce altceva decît ca cel trist să-şi simtă tristeţea molcomită de flaut, iar 
cel vesel să-şi simtă veselia sporind? Cel ce iubeşte să simtă o iubire şi mai 
arzătoare, iar cel pios, căruia îi place să aducă prinoase, să simtă zeii şi mai 
aproape de el, iar inima să i se umple de o melodie sfîntă%. 

— Şi lucru acesta, Canos, se datorează oare flautului, pentru că e făurit 
din aur, auricalc, din os de cerb ori de măgar sălbatic? Sau puterea lui vine 
din altceva? 

— Din altceva, Apollonios, răspunse el, şi anume din arta muzicii, din 
modurile, modulaţiile şi mlădierea sunetelor flautului”* ca şi din diferitele 
armonii care înrîuresc sufletele, aşa cum îşi doresc ele. 

— Am înţeles, Canos, în ce constă arta ta: prin diversitatea ei, în 
mlădierea de a reda toate modurile, încerci să împărtăşeşti şi celor ce vin 
la tine [să le asculte] ceva din măiestria ta. Mi se mai pare însă că, în afara 
celor spuse de tine, flautistul mai are nevoie şi de alte însuşiri: o bună 
respiraţie, o gură potrivită şi o mare îndemînare a degetelor. Respirația 
este bună atunci cînd suflul este puternic şi clar, fără să se audă gîjfieli, 
cîtuşi de puţin plăcute ; gura este bine potrivită dacă buzele prind muştiucul 
flautului, iar obrajii nu se umflă cînd sufli. Îndemînarea este, după părerea 
mea, foarte importantă la un flautist şi se dobîndeşte numai atunci cînd 
încheietura mîinii se îndoaie cu uşurinţă şi dacă degetele nu se lenevesc să 
atingă găurile flautului. Într-adevăr, trecerea rapidă de la un mod la altul 
ține îndeosebi de priceperea mîinii. Dacă ai toate aceste însuşiri, cîntă cu 
încredere din flaut, o Canos, şi Euterpe va fi cu tine! 


XXII. Se întîmplase ca un tînăr proaspăt îmbogăţit şi fără creştere aleasă să 
construiască o casă la Rhodos, îngrămădind în ea tot soiul de picturi şi de 
statui aduse de peste tot. Apollonios l-a întrebat cît cheltuise pentru dascăli 
şi pentru învăţătură: 

— Nici o drahmă, răspunse acesta. 

— Dar pentru casă? 

— Doisprezece talanţi, răspunse tînărul, şi consider c-o să mai cheltui 
încă pe-atit. 

— Ce-ţi închipui că va deveni casa ta? 

— O reşedinţă somptuoasă, cu alei şi verdeață. N-o să mai am de ce să 
mă mai plimb în piaţa publică. În schimb, oamenii vor veni ei la mine, cu 
tot atîta plăcere cu cît se duc la templu. 

— După ce sînt apreciaţi oamenii? Din pricina meritelor ce le au sau a 
lucrurilor ce-i înconjoară? 

— Pentru bogăţia lor, căci averea e de cea mai mare însemnătate. 

— Dar, tinere, cine va fi cel mai bun păzitor al averii, neştiutorul de carte 
sau omul instruit? 

Şi, întrucît tînărul tăcea, spuse: 

— Mi se pare, dragul meu, că nu tu îţi stăpîneşti casa, ci ea pe tine. Cît 
despre mine, dacă aş trece pe lîngă un lăcaş sfînt, aş prefera să văd, într-un 
templu micuţ, o statuie de fildeş şi aur decît, într-un templu uriaş, o statuie 
de nimic, din pămînt ars. 

XXIII. Într-o zi, zărind un tînăr gras, căruia numai la mîncare şi la băutură 
îi stătea gîndul, îi spuse: 

— Cred că eşti întruchiparea mîncăului! 

— Aduc şi prinoase zeilor pentru acest lucru! 

— Simţi vreo plăcere de te-ndopi astfel? 

— Da, căci sînt admirat şi privit de toţi; poate ai auzit că Heracles era 
lăudat nu numai pentru muncile, ci şi pentru ospeţele sale ?%. 

— Acela era Heracles, dar tu, prăpăditule, ce merit ai? De vrei să ţi se 
dea atenţie, nu-ţi mai rămîne decît un lucru: să crapi! 


XXIV. Iată deci — după povestirea lui Damis — ce i s-a întîmplat la Rhodos, 
şi acum să vedem ce i s-a întîmplat la Alexandria, cînd a debarcat acolo. 
Locuitorii din Alexandria, chiar înainte de sosirea lui, îl preţuiau şi-i duceau 
dorul, ca nimănui altuia. Egiptul de Sus, unde toată lumea ţinea la religie, 
se ruga zeilor [ca Apollonios] să vină pe meleagurile lor, căci, dat fiind 
faptul că mulţi călători pleacă de aici în Grecia şi că mulţi alţii, veniţi din 
Egipt, se amestecă printre noi, Apollonios era deja vestit printre ei şi încă 
de pe atunci egiptenii plecau urechea cînd venea vorba despre el. Abia 
coborit de pe corabie, în timp ce se îndrepta spre oraş, lumea îl privea ca 
pe un zeu şi oamenii îi făceau loc pe stradelele strîmte, dîndu-se în lături 
ca în faţa preoţilor purtători de odoare. În urma lui se adunase o mulțime 
mai mare decît la vizita unor guvernatori de provincii, cînd iată, tocmai 
atunci erau tîrîţi spre locul pedepsei cu moartea doisprezece oameni 
învinuiți de tîlhărie. Cînd Apollonios îi văzu, spuse: „Nu toţi vor fi executaţi — 
cutare, învinuit pe nedrept, va scăpa”. Apoi, adresîndu-se gardienilor, 
care-i însoțeau pe condamnaţi: „Vă rog, nu mergeţi aşa repede, ajungeţi 
mai încetişor la groapă şi încă, nu-l ucideţi decît în ultimul rînd pe omul 
acesta, căci el n-a luat parte la crimă; ba chiar aţi face tare bine dacă i-aţi 
cruța pe toţi, pentru cîteva ceasuri, şi de altfel ar fi şi mai bine să nu-i 
ucideţi deloc”. 

Apoi continuă să vorbească din ce în ce mai mult, cu o înflăcărare puţin 
obişnuită la el. Lucrurile se lămuriră repede de ce făcuse el astfel: capetele 
a opt oameni şi fuseseră tăiate cînd, sosind în goana calului la groapă, un 
om strigă: „Cruţaţi-l pe Phanion!”. Mesagerul confirmă că acesta nu era 
tîlhar, ci că singur îşi recunoscuse vina, de teama torturii. Pînă şi alţi tilhari, 
luaţi din scurt, mărturisiră că omul nu era cu nimic vinovat. Vă las să vă 
închipuiţi bucuria egiptenilor şi cum l-au aplaudat ei pe Apollonios pentru 
această ispravă, deşi îl admirau neţărmurit încă mai dinainte. 


XXV. Cînd pătrunse în templu”, rînduiala ce domnea în împodobirea lui şi 
temeiurile date pentru a îndreptăţi fiecare amănunt decorativ i se părură 
sfinte şi potrivite cu înţelepciunea. Dar nu i-a plăcut sacrificarea taurilor, a 
gîştelor şi a altor vieţuitoare şi n-a fost de acord ca vietăţi sacrificate să fie 
aduse prinos la ospăţul zeilor. Întrucît preotul l-a întrebat de ce nu se 
învoia să sacrifice întocmai ca el, a răspuns: 

— Mai bine mi-ai spune tu de ce sacrifici aşa. 

— Cine ar putea fi destul de îndrăzneţ să îndrepte riturile egiptenilor? 
spuse preotul. 

— Orice înţelept ce se-ntoarce din India%. Astăzi, voi frige pe cărbuni 
un bou; vino să împarţi prinosul cu noi, căci nu te vei căi să fii părtaş, 
pentru că pînă şi zeii iau parte la asemenea ospăț. 

Şi, în timp ce pretinsa carne se frigea, spuse: 

— Priveşte sacrificiul! 

— Ce anume, căci nu e nimic de văzut! spuse egipteanul. 

— Nu-i aşa, grăi Apollonios, că la prima vedere Iamizii, Teliazii, Clitiaziie! 
şi tradiţia oraculară a urmaşilor lui Melampus*? par să fi spus doar neghiobii, 
dragul meu prieten, vorbind pe larg despre foc şi scoţind din el atitea 
oracole? Sau nu cumva socoţi că doar focul din lemn de pin ori cedru 
poate fi profetic şi în stare să-ţi dezvăluie ceva? Focul ce se înalţă din cea 
mai bună şi mai tare răşină nu-ţi pare cu mult mai de dorit? Dacă ai fi fost 
într-adevăr priceput în cunoaşterea focului, ai fi ştiut că multe se pot 
prevesti şi în cercul soarelui, la răsărit®. 


XXVI. Cu astfel de argumente l-a potolit pe egiptean, arătîndu-i că nu se 
pricepe în treburile divine. Cum lumea din Alexandria se dădea în vînt 
după cursele de cai, cum oamenii veneau deseori la hipodrom pentru a fi 
de faţă la asemenea spectacole, ajungînd pînă şi să se ucidă între ei, el îi 
mustră şi, intrînd în incinta sacră, spuse: 

„Ucigaşi şi ucişi, pămîntul musteşte de sînge”. Pînă cînd veţi continua 
să înfruntaţi moartea, nu pentru copiii şi templele voastre, ci pentru a 
profana ceremoniile sfinte, venind aici acoperiţi de sînge, pentru a vă 
spinteca în incintă? Troia, se poate spune, a fost cucerită de un singur cal, 
care a slujit drept maşină de război pentru ahei, dar voi, înhămaţi întru 
pierderea voastră carele şi caii care vă împiedică să trăiţi în pace, sub frîul 
legilor. Veţi pieri nu sub loviturile Atrizilor sau ale Eacizilor*, ci lovindu-vă 
unii pe alţii, lucru pe care nu l-ar fi făcut niciodată troienii, chiar beţi fiind. 
La Olympia, unde se ţin întreceri de lupte, de box şi pancraţiu, nimeni nu 
a murit vreodată din pricina întrecerilor atletice şi totuşi faptul ar fi fost 
poate iertat, dacă vreunul s-ar fi lăsat pradă unei porniri prea îndirjite 
împotriva vreunui semen de-al său. Dar voi scoateţi aici săbiile unii 
împotriva altora de dragul cailor şi sînteţi gata oricînd să aruncaţi cu pietre. 
Focul să se abată asupra unui asemenea oraş unde răsună numai gemete 
şi înjurături %! Respectaţi Nilul, craterul comun al Egiptului. Dar ce rost are 
să vorbim despre Nil în faţa unor oameni care măsoară mai degrabă 
creşterea nivelului de sînge decît al apei? 

A revenit de cîteva ori, mai tîrziu, în alte discuţii asupra acestor 
reproşuri, după cum ne arată Damis. 


XXVII. Vespasian plănuia să pună mîna pe puterea imperială. El se afla pe 
atunci în ţinuturile învecinate cu Egiptul şi, pe cînd se îndrepta spre Egipt, 
Dion şi Euphrates, despre care am să vorbesc pe dată“, au poftit mulţimea 
să meargă să-l salute. Căci, după primul împărat care a orînduit aşa cum 
trebuie statul roman, puterea trecuse timp de cincizeci de ani în mîinile 
unor tirani atît de cruzi, încît însuşi Claudius, care domnise treisprezece 
ani în acest răstimp, nu putea să treacă drept un bun împărat. Deşi 
ajunsese la putere la vîrsta de cincizeci de ani, cînd bărbaţii sînt în plină 
vigoare intelectuală şi deşi avea renumele că-i place să cunoască toate 
culturile umane, în ciuda acestui fapt şi în pofida vîrstei sale, a făcut 
nenumărate nebunii, ca un om tînăr. A lăsat Imperiul pe seama unor femei 
de nimic, de mîna cărora de altfel a şi pierit®8. Era atît de nepăsător încît, 
deşi ştiuse dinainte ce avea să i se întîmple, n-a făcut nimic ca să se apere 

împotriva celor ce le prevedea”. Ca şi Euphrates şi Dion, Apollonios se 
bucura de cele ce se petreceau, dar nu vorbea în faţa tuturor despre 
această satisfacţie, socotind că o asemenea temă de discurs se potrivea cu 
stilul unui retor”? [nu al unui filozof). Cînd Împăratul s-a apropiat [de 
oraş], preoţii au venit în întîmpinarea lui, înaintea porţilor, ca şi magistraţii 
egipteni şi trimişii nomelor”! în care este împărţit Egiptul. Se aflau de 
asemenea filozofi”? şi tot soiul de învăţaţi. Apollonios însă n-a vrut să se 
amestece cu ei, ci a rămas să discute în continuare în templu. Împăratul luă 
cuvîntul, arătîndu-se nobil şi plin de omenie. Apoi, după ce rosti un 
discurs destul de scurt, întrebă: 

— Bărbatul din Tyana este aici? 

— Da, i se răspunse, şi ne-a ajutat mult. 

— Cum l-aş putea întîlni? Am neapărat nevoie de acest om. 

— Te va primi în templu, îi răspunse Dion, mi-a spus-o pe cînd mă 
îndreptam încoace. 

— Atunci să mergem, grăi împăratul, să înălţăm rugi zeilor şi, totodată, 
să întîlnim un bărbat de seamă. 

De aici s-a iscat istorioara după care gîndul de a pune mîna pe putere 
i-a venit lui Vespasian în timp ce asedia Ierusalimul, vreme în care a trimis 
să fie căutat Apollonios, pentru a-i cere sfatul. Dar înțeleptul n-a vrut să 
pătrundă într-o ţară pe care locuitorii săi au murdărit-o prin faptele cît şi 
prin pătimirile lor. De aceea, se spunea că Vespasian, după preluarea 
puterii, venise el însuşi în Egipt pentru a purta cu el discuţia ce am s-o 
aştern în scris acum. 


XXVIII. Pe cînd aducea un sacrificiu, Vespasian îi spuse lui Apollonios, 
înainte de a da ascultare reprezentanţilor cetăților, după rangul lor”, cu un 
glas rugător: 

— Fă din mine un împărat. 

— Bine, spuse Apollonios. Am şi făcut-o, rugîndu-mă [zeilor] pînă în 
prezent pentru a dobîndi un conducător drept şi nobil, stăpîn pe el însuşi, 
om cu părul cărunt, care să fie tatăl copiilor săi legitimi, de fapt, pe tine 
te-am cerut zeilor. 

Încîntat de aceste cuvinte, împăratul, în timp ce mulțimea în templu îşi 
arăta prin strigăte încuviințarea, îl întrebă: 

— Ce părere aveai despre domnia lui Nero? 

— Nero se pricepea poate să strunească o liră, dar a dezonorat Imperiul 
ori prin prea multă delăsare, ori prin prea multă încordare. 

— ÎI sfătuieşti deci pe conducător să ţină calea de mijloc75? 

— Nu eu o fac, ci zeul care a orînduit ca dreptatea să stea în calea de 
mijloc. Şi iată, în această privinţă, ai foarte buni sfătuitori, zise el, arătîndu-i 
pe Dion şi pe Euphrates; acesta din urmă, pe vremea aceea, încă nu se 
certase cu el. 

Atunci împăratul, ridicînd braţele, strigă: „Zeus, fă-mă să domnesc 
peste înţelepţi şi înţelepţii peste mine”. 

Apoi, întorcîndu-se către egipteni, spuse: „Luaţi din izvoarele mele atît 
cît scoateţi apă din Nil”. 


XXIX. Astfel Egiptul renăscu la viaţă tocmai cînd era deja pe jumătate 
pierdut, din pricina asupririi ce-l apăsa. Părăsind templul, Vespasian îl luă 

pe Apollonios de mînă şi-l conduse pînă la reşedinţa sa regală. „Unii vor 
zice, poate, spuse el, că săvîrşesc o nesăbuinţă de tinerel primind condu- 
cerea Imperiului la o vîrstă aproape de şaizeci de ani. Dar am să-ţi spun de 
ce-o fac, ca tu să poţi da seamă şi în faţa altora. N-am avut patima banilor, 
nici măcar în copilărie, după câte ştiu'6; în privința magistraturilor şi a 
onorurilor în Imperiul Roman, am dovedit cumpătare şi înţelepciune ca să 
nu trec nici drept ambițios, nici drept laş. N-am urzit niciodată vreun plan 
ascuns, nici măcar împotriva lui Nero, întrucît puterea ce-o deţinea n-o 
datora, fără îndoială, legilor, dar cel puţin, îi venea prin moştenire de la un 
împărat. M-am supus întotdeauna lui, din pricina lui Claudius, care mă 
numise consul şi mă făcuse consilier de-al lui. Şi, pe zeiţa Atena, ori de cîte 
ori îl vedeam pe Nero că o ia razna, îmi dădeau lacrimile, gîndindu-mă la 
Claudius şi la fiinţa nedemnă căruia îi lăsase ca moştenire cel mai de preţ 
bun al său: [Imperiul]””. Dar cînd văd astăzi că, şi după dispariţia lui Nero, 
lucrurile nu merg cu nimic mai bine, iar puterea de stat nu mai înseamnă 
nimic dacă aparţine acum lui Vitellius, îndrăznesc să mă înalt spre ea, mai 
întîi pentru că vreau să slujesc cît pot mai mult oamenii şi apoi pentru că 
voi lupta împotriva unui singur om, care nu e decît un beţivan ordinar. Ca 
să se spele, Vitellius foloseşte mai multă smirnă decât folosesc eu apă şi 
cred că, dacă l-ar lovi cineva cu o sabie, din vinele lui ar ţişni smirnă în loc 
de sînge. Din pricină că bea neostoit, vinul l-a adus în pragul nebuniei şi 
el, care la jocul de zaruri se teme ca zarurile să nu-l înşele, iată-l că-şi joacă 
puterea la o simplă aruncare de zar. Deşi a încăput pe mîna curtezanelor, 
umblă şi după femeile căsătorite, spunînd că îi place ca desfătările să fie 
sporite de primejdie. Nu voi spune nimic despre desfrînarea sa, ca să nu 
amintesc asemenea fapte faţă cu tine. Nu mai pot răbda ca romanii să se 
găsească sub ordinele unui asemenea om, dar pot să-mi iau zeii drept 
îndrumători şi să mă arăt pe potriva mea. De aceea, Apollonios, îmi leg, 
într-un fel, odgonul de corabia ta, căci se spune că tu ştii multe într-ale 
voinţei zeilor. De aceea, am să te iau ca sfetnic întru grijile mele, care dau 
seamă de întreg universul. Aşa voi face dacă zeii mă vor încredința de 
bunăvoința lor. Dar dacă zeii stau împotrivă, mie şi romanilor, n-aş vrea 
să-i tulbur în voinţa lor.” 


XXX. Atunci Apollonios începu să cuvînteze de parcă ar fi fost inspirat de 
zei: 

— Iupiter Capitolinus, tu cel care cîrmuieşti astăzi lucrurile, după cîte 
ştiu, cruță-te pentru el şi păzeşte-l pentru tine. Căci acest bărbat e hărăzit 
să ridice din nou templul tău pe care mai ieri l-au incendiat mîini ucigaşe 8. 

Împăratului, mirat de cuvintele lui, Apollonios îi spuse: 

— Vor vorbi înseşi faptele. Nu mă întreba nimic, ci du la bun sfîrşit ce 
vrei să împlineşti. 

Tocmai se întîmplase ca, la Roma, Domițian, fiul lui Vespasian, să intre 
în luptă împotriva lui Vitellius, pentru a încredința tatălui său Imperiul, 
ajungînd însă să fie asediat în Capitoliu. El scăpă de armele asediatorilor, 
dar templul căzu pradă focului”. Toate aceste fapte erau cunoscute de 
Apollonios mai înainte de a se fi auzit de ele în Egipt. După această 
discuţie, Apollonios îl părăsi pe rege spunînd că datinele indienilor nu-i 
îngăduiau să săvirşească la prînz alte fapte decît cele ce le săvirşeau 
indienii înşişi. La rîndu-i, Vespasian se arătă mai încrezător ca niciodată şi, 

departe de a îngădui să-i scape din mîini puterea, socoti că-i era asigurată 
şi făgăduită de acum înainte prin ceea ce auzise. 


XXXI. A doua zi, în zori, Apollonios plecă la palat şi întrebă străjile ce 
face împăratul ; ele îi răspunseră că se trezise de cîtva timp şi că răspundea 
scrisorilor primite. La aceste cuvinte el plecă, spunîndu-i lui Damis : „Acest 
bărbat va domni”. Revenind, cînd soarele se înălța spre cer, îi găsi pe Dion 
şi pe Euphrates în faţa porţii şi cum aceştia începură să-l descoase despre 
întrevederea sa cu împăratul, le expuse conţinutul apologieit! lui Vespasian 
pe care o ascultase de la împărat, dar nu suflă nimic despre propriile sale 
păreri. Întrucît fusese chemat primul la Vespasian, spuse: 

— Împărate, Euphrates şi Dion, pe care-i cunoşti de multă vreme sînt în 
faţa porţii şi-şi fac griji în privinţa ta; pofteşte-i deci să ia parte la con- 
sfătuirea noastră, căci amîndoi sînt înţelepţi. 

— Fără să fie nevoie să-i invit anume, eu deschid oricum poarta înţelep- 
tilor, dar ţie aş vrea să-ţi deschid şi inima. 


XXXII. Cînd au intrat, el continuă: 

— Pentru a arăta temeiurile planurilor mele, am înfăţişat ieri nobilului 
Apollonios apărarea conduitei mele. 

— Am ascultat această apărare, spuse Dion, şi mi s-a părut îndreptăţită. 

— Ei bine, prietene Dion, să cugetăm astăzi împreună la hotărîrea pe 
care am luat-o, pentru ca întreaga noastră conduită să fie cît se poate de 
demnă de cinste şi salvatoare pentru oameni. Mă gîndesc, înainte de toate, 
la chipul în care Tiberiu a prefăcut puterea într-o tiranie neomenească şi 
crudă, şi apoi la felul în care Gaius, care i-a urmat, cuprins de o nebunie 
dionisiacă şi îmbrăcat după moda Iydiană, declarîndu-se învingător al unor 
războaie închipuite, a dezlănţuit în întregul stat roman, bachanalele sale 
ruşinoase. Mă gîndesc apoi la prea bunul Claudius şi la felul în care, 
subjugat de femei, a rătăcit calea puterii şi a propriei sale vieţi, ajungînd să 
fie ucis de ele, după cît se spune ; cît despre Nero, ce-aş mai putea adăuga, 
de vreme ce Apollonios a expus într-o frază scurtă şi cuprinzătoare delăsarea 
şi încrederea necumpătată ce i-au dezonorat domnia? Ce-aş putea spune 
despre purtarea îndrăzneață a lui Galba, care a murit în mijlocul Forului, în 
vreme ce-i adopta pe cei doi bastarzi ai săi, pe Otho şi pe Piso®?? Şi, decât 
să lăsăm Imperiul pe mîna lui Vitellius, cel mai desfrînat om cu putinţă, 
mai bine s-ar scula din morţi Nero! Văzînd deci că puterea a fost com- 
promisă de tiranii amintiţi, vă rog să mă sfătuiţi în privinţa felului în care 
aş putea-o eu orîndui, căci oamenii sînt îngroziţi de ea. 

Auzind acestea, Apollonios spuse: 

— Un flautist, dintre cei mai pricepuţi, şi-a trimis elevii la cei mai 
nepricepuţi flautişti pentru a învăţa cum nu trebuie să cînte la flaut. Tu ştii 
deci, o Împărate, cum nu trebuie să conduci [statul], prin pilda acestor 
tirani care l-au cîrmuit prost, dar acum trebuie să ne gîndim la felul în care 
trebuie să conduci tu. 


XXXIII. Deşi nu arăta pe faţă, Euphrates îl pizmuia încă de pe atunci pe 
Apollonios, căci vedea bine că împăratul îi acorda acestuia mai multă 
atenţie decît acorda unui oracol cei ce vin să-l consulte. Simţindu-se peste 
măsură de important în această împrejurare şi ridicînd vocea mai mult 
decît de obicei, grăi: „Nu trebuie să dăm frîu liber pornirilor noastre, 

lăsîndu-ne conduşi fără judecată de cei ce se comportă în afara oricărei 
rînduieli. Dacă sîntem cu adevărat înţelepţi, să-i modelăm pe ei după noi. 
Ar trebui, mai degrabă, ca cele ce se cuvin înfăptuite, să apară drept 
urmarea unei mature chibzuinţe. Iar tu ne îndemni să-ţi arătăm noi calea 
de a trece la fapte, fără să te fi încredinţat, mai întîi dacă merită să fie 
săvârşit ceea ce vom discuta. În ce mă priveşte, sînt de acord ca Vitellius să 
fie izgonit de la domnie, căci ştiu cît de stricat şi beţiv este. Ştiu că tu eşti 
un om ales, de o deosebită mărinimie, dar gîndesc că nu trebuie să 
lecuieşti starea în care a adus Vitellius Imperiul, mai înainte de a te lămuri 
ce rînduială obştească vrei să aduci tu însuţi. Toate necumpătările de care 
se face vinovată monarhia le ştii prea bine: le-ai arătat tu însuţi. Trebuie să 
recunoşti, pe de altă parte, că atunci cînd tinereţea se grăbeşte spre tiranie, 
ea nu făptuieşte decît ce-i stă în fire, căci a fi tiran pare la fel de firesc 
tinerilor ca beţia ori iubirea. Iar un tînăr care se arată tiran nu este, de la 
sine înţeles, un om rău, cu condiţia să nu adauge tiraniei sale nici moarte, 
nici cruzime, nici desfrtu. Dar unui bătrîn care tînjeşte la puterea supremă, 
prima învinuire ce i se poate aduce este tocmai aceea de a avea o asemenea 
ambiţie. Dacă însă el se arată om de omenie şi cumpătat, acest lucru nu va 
fi socotit drept meritul lui, ci asemenea însuşiri vor fi puse pe seama vîrstei 
şi a disciplinei ce i-au fost impuse. Se va crede poate că, de demult, din 
tinerețe, va fi avut şi el asemenea ambiţii deşarte, fără a putea să şi le 
împlinească ; asemenea nereuşite sînt puse uneori şi pe seama nenoro- 
cului ori a laşităţii. Lumea poate va crede că unui asemenea om, pentru a 
părăsi ambiția de a ajunge tiran, i-a lipsit fie încrederea în destinul său, fie 
că a dat înapoi în faţa ambiţiei altuia, din teamă, socotindu-l pe celălalt mai 
bărbat decât el. Să lăsăm însă argumentul lipsei de noroc deoparte, dar de 
cel al laşităţii cum te vei putea feri? Te-ai gîndit vreodată că tocmai Nero 
va fi socotit omul de care te-ai temut, el, cel mai fricos şi mai nepăsător din 
lume? Cînd Vindex s-a ridicat împotriva lui, tu trebuia, pe Heracles, să fii 
primul care să ridici capul! Căci aveai la dispoziţie o armată, iar unităţile 
militare pe care le îndreptai împotriva evreilor ar fi fost mai necesare 
pentru a-l pedepsi pe Nero, căci de mult evreii s-au ridicat nu numai 
împotriva Romei, ci împotriva tuturor oamenilor. Ei, care trăiesc deoparte, 
care nu împart cu oamenii nici masa, nici libaţiile, nici rugile, nici prinoa- 
sele, ei sînt mai îndepărtați de noi decît Susa, Bactria ori decît indienii, şi 
chiar cu mult mai departe. Nu era drept să fie pedepsiţi pentru răscoala lor, 
căci mai bine ar fi fost să nu fie anexaţi niciodată. Dar Nero! Cine n-ar fi 
dorit să-l ucidă cu mîna sa pe acest monstru pătat cu sînge omenesc, care 
cînta în plin masacru? În ce mă priveşte, plecam urechile la veştile ce-mi 
veneau de la tine şi cînd cineva, sosind de acolo [din Iudeea], aducea 
ştirea că tu ai ucis vreo treizeci de mii de evrei într-o bătălie ori cincizeci 
de mii în alta, îl luam deoparte pe curier şi-l întrebam „Bine, dar altceva nu 
face?”. Şi acum, că regăseşti în Vitellius chipul lui Nero şi porneşti război 
împotriva lui, bine e ca să mergi pînă la capăt în hotărîrea luată, căci fapta 
e mărinimoasă, dar bagă de seamă ca ceea ce urmează să nu fie mai prejos. 
Romanii preţuiesc mult democraţia şi o mare parte a Imperiului lor a fost 
cucerită sub acest regim. Pune capăt monarhiei de care ai vorbit în termeni 
atît de vii, redă-le romanilor democraţia şi vei fi răsplătit cu gloria de a fi 
adus libertatea printre ei. 

XXXIV. De-a lungul întregii cuvîntări a lui Euphrates, Apollonios observă 
că Dion încuviinţa ideile acestuia, fapt ce se vedea din clătinarea capului 
şi laudele adresate cuvintelor sale. L-a întrebat şi pe el: 

— N-ai nimic de adăugat, Dion, la ce s-a spus? 

— Ba da, pe Zeus, răspunse celălalt, în parte, cam acelaşi lucru şi în 
parte, dimpotrivă. Că ai fi făcut mai bine să-l răstorni pe Nero, decât să 
readuci la ascultare pe evrei, cred că ţi-am repetat-o îndeajuns; tu însă 
păreai că faci toate forțările ca Nero să nu fie doborit, căci oricine trecea 
la stîrpirea tulburărilor din Imperiul său, ajungea să-i întărească puterea, 
împotriva tuturor acelora cărora el le pricinuia pieirea. Am să te sprijin în 
orice faptă împotriva lui Vitellius, căci socotesc că, decît să ajungi să pui 
capăt tiraniei instaurate, e mai bine să n-o laşi să se nască. Sînt un sprijinitor 
al democraţiei, e adevărat, căci chiar dacă acest regim este mai prejos decît 
aristocrația, înţelepţii nu trebuie s-o prefere tiraniilor sau oligarhiilor8. Dar 
mă tem ca nu cumva aceste tiranii în sine, înjosindu-i pe romani, să nu facă 
greu de trecut schimbarea. S-ar putea ca ei să nu reuşească să se mai 
poarte ca nişte oameni liberi, nici să privească în faţă democraţia, aidoma 
celor care, ieşind din întuneric, se trezesc deodată în plină lumină. Aşa 
că, susţin că trebuie să-l dobori de la putere pe Vitellius cît mai repede şi 
mai eficace cu putinţă, dar sînt de părere că, pregătindu-te de război, să 
nu-i declari război, ci să-i dai de veste că-l vei nimici, dacă mai rămîne la 
putere. Şi dacă-l prinzi, ceea ce consider că nu-i motiv să te căieşti, lasă-i 
pe romani să-şi aleagă singuri felul guvernării. Dacă vor alege democraţia, 
dă-le-o ; asta va fi pentru tine o faptă mai frumoasă decît multe tiranii la un 
loc şi victorii olimpice. Pretutindeni, la Roma, se va grava numele tău, 
pretutindeni ţi se vor înălța statui de bronz, iar nouă ne vei oferi subiecte 
nişte cuvîntări care te vor aşeza de o mie de ori mai presus decît Harmodios 
şi Aristogeiton%. Dar dacă ei vor dori monarhia, cui altcuiva decât ţie ar 
putea ei încredința puterea şi anume, în unanimitate? Căci ceea ce vei fi 
gata să pui la îndemîna statului, atunci cînd ai deja puterea, bineînţeles, că 
tie ţi-o vor da, preferîndu-te pe tine oricărui altul. 


XXXV. După aceste cuvinte se aşternu tăcere, răstimp în care chipul 
împăratului oglindea lupta care se ducea în el: în vreme ce el lua hotărîri 
şi acţiona întocmai ca un împărat, iată că i se părea că se îndepărtează de 
la această năzuinţă. Atunci Apollonios, intervenind, luă cuvîntul: „Cred că 
voi mergeţi pe un drum greşit, încercînd să înăbuşiţi în faşă o domnie, 
atunci cînd, de fapt, lucrurile sînt gata hotărite. Vă pierdeţi vremea cu 
sporovăieli de adolescenţi, nepotrivite în asemenea împrejurare. Dacă eu 
aş avea astăzi puterea pe care o deţine Vespasian şi dacă cineva m-ar 
întreba ce aş putea face pentru binele omenirii, iar voi aţi fi venit să-mi daţi 
asemenea sfaturi, cuvîntările voastre ar fi avut, eventual, un oarecare 
răsunet, căci maximele filozofice sînt în stare să-i înrîurească în bine pe 
ascultătorii care sînt şi ei filozofi. Atunci însă cînd adresaţi sfaturile voastre 
unui consul, unui om obişnuit să cîrmuiască şi care se aşteaptă, dacă-şi 
pierde puterea, la propria-i ruină, de ce să-l condamnaţi pentru că nu 
refuză darurile Fortunei şi să nu credeţi că trebuie să le primească, cînd i 
se oferă? Datoria lui este să chibzuiască doar la felul în care să folosească 
cît mai bine ceea ce are. E ca şi cum, zărind un atlet curajos, mare la stat, 
pe care armonia trupului îl indică pentru a cîştiga victoria, în drum spre 

Olympia, de-a lungul Arcadiei, noi am veni să-l încurajăm să-şi sfideze 
rivalii, dar odată ajuns învingător, nu l-am lăsa să-şi proclame victoria şi 
nici să-şi pună pe frunte laurii de măslin. Am părea atunci că spunem 
neghiobii sau că ne batem joc de forţările altuia. Tot astfel, dacă ne gîndim 
la bărbatul de aici, la trupele care-l înconjoară, la mulţimea bronzului 
dimprejurul lui, la puzderia de călăreţi şi la propriile sale însuşiri, la 
mărinimia, cumpătarea, putinţa de a-şi atinge ţelurile, n-ar trebui oare să-l 
încurajăm să-şi urmeze drumul cu vorbe de bun augur, mai încurajatoare 
încă decît cele pe care le-aţi pronunţat? Şi apoi, mai uitaţi ceva: el este 
tatăl a doi fii, care sînt capii unor armate. Dacă nu le lasă moştenire 
puterea, îşi va face din ei duşmani, şi ce oare i-ar mai rămîne decît să 
înceapă să se lupte cu ei? Dar dacă primeşte puterea, el va putea să se 
încreadă pe deplin în devotamentul propriilor săi copii, în ei va găsi un 
sprijin şi ei în el, îi va avea ca paznici credincioşi, da, paznici adevăraţi, pe 
Zeus, nu mercenari tocmiţi, nici aduşi cu forţa, nici prefăcuţi în devota- 
mentul lor, ci legaţi de el, ei, care-l iubesc cel mai mult, prin legăturile cele 
mai puternice. În ce mă priveşte, pe mine politica nu mă atrage deloc, căci 
eu trăiesc sub stăpînirea zeilor, dar nu-mi place să văd că turma muritorilor 
piere din lipsa unui păstor drept şi prevăzător. Căci, după cum un singur 
om cu merite deosebite poate preface democraţia într-o stăpînire unică, 
dar foarte bună, tot astfel stăpînirea unui singur om, care se amestecă în 
toate treburile spre binele obştii, este în fapt o democraţie. Se spune că tu 
[Vespasian], n-ai făcut nimic ca să-l dobori pe Nero. Dar tu, Euphrates? 
Dar tu, Dion? Dar eu însumi? Totuşi, nimeni nu ne condamnă pentru asta 
şi nu ne socotește laşi, dacă mai înainte filozofii au nimicit multe tiranii, iar 
noi am lăsat să ne scape gloria de a lupta pentru libertate. E adevărat că, 
pe cît am putut, eu m-am ridicat împotriva lui Nero şi, deşi am fost ţinta 
multor învinuiri, l-am înfruntat pe faţă şi pe el, şi pe călăul ce-l avea, pe 
Tigellinus. Pe de altă parte, ceea ce am făcut pentru Vindex în Apus, a fost 
un fel de fortăreață ridicată împotriva lui Nero. Dar n-am să susţin pentru 
atîta lucru că l-am doborit pe tiran, şi nu voi socoti că vouă, care n-aţi făcut 
nimic asemănător, v-a lipsit vigoarea potrivită filozofilor. Un filozof va 
spune ce gîndeşte, dar îmi închipui că la acţiune va trece fără a vorbi ca un 
prost sau ca un nebun. Dimpotrivă, un consul care plănuieşte să doboare 
un tiran trebuie mai întîi să chibzuiască mult timp, ca să nu trezească nici 
o bănuială înainte de a trece la fapte. Apoi, trebuie să se ivească şi un 
pretext potrivit, ca să nu pară că şi-a călcat jurămâîntul [către împărat]. Căci 
dacă trebuie să întoarcă armele împotriva omului care a făcut din el un 
consul şi căruia i-a jurat să-l slujească cu credinţă, prin sfaturile şi acţiunile 
sale, trebuie mai întîi să se pună la adăpost de zei, declarînd că-şi va 
încălca jurămîntul pentru un ţel înalt. El are nevoie de un mare număr de 
prieteni, căci nimeni nu se poate apuca de aşa ceva mai întîi fără un sprijin 
puternic, nici fără a strînge echipamentul militar necesar, fără cît mai mulţi 
bani, ca să-şi constituie forţele armate, şi aceasta cu atît mai mult cu cît e 
vorba să atacați un om care posedă bogăţiile întregului pămînt. Iar toate 
acestea cer o grijă deosebită şi un timp nesfirşit. Luaţi vorbele mele cum 
vreţi căci noi n-avem cum dovedi că [Vespasian] are asemenea ambiţie, 
după cît se pare, întrucît soarta i-a dat sprijinul său fără nici măcar să fi 
trebuit să lupte. Dar acum ce veţi răspunde la aceasta? Pe un om care pînă 
mai ieri era stăpîn, care primea coroanele cetăţii în templele acestui oraş, 

care domnea cu strălucire şi mărinimie, iată că voi îl îndemnați ca de acum 
înainte să nu mai fie decît un simplu cetăţean, încercînd să-l înduplecaţi să 
nu preia puterea, într-o clipă de nebunie! După cum, dacă va merge pînă 
la capăt în ce a hotărît, el îşi va asigura devotamentul celor ce-l păzesc, a 
căror credinţă i-a îngăduit să zămislească acest plan; dacă însă îşi va 
schimba hotărîrea, va găsi un duşman care nu va mai avea de acum 
încredere în el.” 


XXXVI. Fermecat de această cuvîntare, împăratul îi răspunse: 

— De ţi-ai fi găsit un sălaş în inima mea şi tot nu mi-ai fi putut desluşi 
gîndurile atît de limpede. Am să te urmez, căci cred că tot ce vine de la tine 
e zeiesc. Învaţă-mă aşadar, care trebuie să fie purtarea unui bun conducător. 

Atunci Apollonios spuse® : 

— Ce-mi ceri tu nu se poate învăța, căci faptul de a fi împărat e lucrul 
cel mai mare la oameni, dar nu se poate învăța. Totuşi, îţi voi spune ce ar fi 
bine să faci, după părerea mea: să nu socoţi că bogăţia stă în îngrămădiri de 
comori — căci de ce ai prefera aceste comori nisipului strîns de pretu- 
tindeni? Şi nici în ceea ce îţi cară oamenii care gem sub povara dărilor, căci 
acesta e un soi nefast de aur, un aur întunecat, ca unul ce se trage din 
lacrimi. Te-ai folosi cel mai bine de bogăţia regilor dacă i-ai ajuta pe cei 
nevoiaşi şi dacă totodată le-ai asigura celor care au multe bunuri siguranța 
averii lor. Faptul că poţi să faci tot ce vrei, să te facă să-ţi fie frică, căci 
astfel vei folosi puterea cu cumpătare. Nu cosi tulpinele cele mai înalte sau 
cele ce te-ntrec, căci această sentinţă a lui Aristotel este nedreaptă, ci 
gîndeşte-te mai degrabă să smulgi sămînţa împotrivirii, ca scaieţii dintr-un 
cîmp de grîu pentru a le insufla teamă celor care plănuiesc o răzvrătire; 
nu-i pedepsi, ci doar arată-le că vor fi pedepsiţi. Legea să-ţi fie îndreptar, 
o împărate. Rînduirile pe care le vei da vor fi cu atît mai înțelepte cu cît nu 
vei dispreţui legile existente. Arată zeilor un respect mai mare încă decît 
pînă acum, căci ei ti-au dat mari privilegii, iar rugile tale cer multe. În ce 
priveşte puterea ta, fii împărat, iar în privinţa trupului tău, un simplu 
cetăţean. Cît despre zaruri, beţie, iubire şi necesitatea de a le părăsi pe 
toate, ce sfaturi aş mai putea să-ţi dau ţie care, se spune, chiar cînd vîrsta 
ti-ar fi îngăduit, nu ti-au plăcut toate astea? Ai doi fii, împărate, mărinimoşi, 
după cît se spune. Condu-i pe ei mai întîi, căci de greşelile pe care le vor 
face ei, vei răspunde tu. Poţi chiar să-i ameninţi că nu le vei lăsa lor 
puterea dacă nu se ţin de drumul drept, ca să nu socotească tronul o 
moştenire, ci să-l privească ca pe un preţ al meritului lor. Cît despre 
plăcerile care s-au cuibărit la Roma şi sînt atît de numeroase, cred, o 
împărate, că trebuie să mergi încetişor ca să le faci să înceteze, căci greu 
este să faci un popor să treacă deodată la cumpătare ; trebuie să reînvi 
măsura încetul cu încetul, îndreptînd purtările cînd făţiş, cînd fără osten- 
taţie. Prin puterea ta să punem capăt luxului şi obrăzniciei liberţilor şi 
sclavilor, obişnuindu-i să fie cu atît mai umili cu cît stăpînul este mai 
puternic. Ce-ţi mai rămîne decît să vorbeşti guvernatorilor care vor pleca 
în provincii şi nu e vorba de cei pe care-i vei trimite tu însuţi, căci ştiu că 
le vei da această însărcinare după merit, ci de cei care-şi vor dobîndi 
guvernarea prin tragere la sorți; printre aceştia sînt de părere că trebuie să 
trimiţi oameni care au avut pînă acum de-a face, într-un fel sau altul, cu 
provinciile pe care urmează să le conducă. Sorţii să aleagă oameni ce ştiu 

greaca pentru administrarea popoarelor ce vorbesc limba greacă şi oameni 
cunoscînd latina pentru seminţiile ce vorbesc aceeaşi limbă ca ei sau o 
înţeleg. Am să-ţi spun de unde mi-a venit această idee : pe cînd mă găseam 
în Peloponez, guvernatorul Greciei se întîmplase să fie un om care nu ştia 
nimic din cele ce-i priveau pe greci şi, la rîndul lor, grecii nu-l înțelegeau. 
Astfel, săvîrşea tot atîtea greşeli cîte săvîrşeau şi alţii faţă de el: în tribunale, 
asesorii şi oamenii care participau la deliberări vindeau sentinţele şi-l 
mînuiau pe guvernatorul lor ca pe un sclav! Iată, o împărate, ce pot să-ţi 
spun azi, iar dacă o să mai am ceva de spus, vom avea o altă discuţie. Şi 
acum împlineşte-ţi datoriile de conducător, ca nu cumva supuşii tăi să te 
socoată nepăsător. 


XXXVII. Atunci Euphrates luă din nou cuvîntul: „Încuviinţez toate aceste 
păreri, căci ce-aş cîştiga dacă aş continua să mă împotrivesc? Dar, o 
împărate, pentru că de acum înainte trebuie să te numim astfel, dăruieşte-ţi 
în continuare sufletul şi laudele filozofiei, dar preferă filozofia naturii şi 
respinge-o pe cea care susţine că este în legături tainice cu zeii, căci cei ce 
povestesc minciuni despre zeități, trezesc în noi numai speranţe deşarte”8. 

Aceste ultime cuvinte îl ţinteau pe Apollonios. Dar acesta nu l-a băgat 
în seamă, plecînd cu însoțitorii săi de îndată ce discuţia s-a terminat. Şi 
cum Euphrates era pornit să vorbească mai rău încă despre Apollonios, 
împăratul îi pricepu intenţia şi-l îndepărtă cu un semn, spunîndu-i: „Lăsaţi 
acum să intre cei ce au treabă cu conducerea, iar consiliul să-şi reia 
alcătuirea obişnuită.” Astfel, Euphrates nu-şi dădu seama că-şi făcuse rău 
lui însuşi, căci împăratul l-a socotit un invidios şi un obraznic, fiind convins 
că dacă a vorbit în sprijinul democraţiei n-a făcut-o din convingere, ci 
numai pentru a-l contrazice pe Apollonios în părerile susţinute de acesta în 
legătură cu puterea. Totuşi, nu şi l-a îndepărtat de la suflet şi nu s-a arătat 
mînios pentru asta. Cît despre Dion, nu-l încuviinţă că a urmat părerea lui 
Euphrates, dar nici nu încetă să-i fie foarte apropiat, căci era un interlocutor 
plăcut în privinţa dialecticii şi refuza întotdeauna să se lase tîrît în certuri. 
Punea în cuvîntările sale un farmec asemănător parfumului care se înalță 
din prinoasele sfinte şi poseda mai bine ca oricine talentul de a ironiza. Cît 
despre Apollonios, împăratul nu numai că se arăta prietenos faţă de el, ci 
era întotdeauna gata să-l asculte cînd povestea despre indianul Phraotes, 
cînd descria fluviile şi animalele din India, spunîndu-i, de asemenea, tot 
ce-i preziceau zeii despre viitorul Imperiului. Pe cînd se pregătea să 
părăsească Egiptul, lăsîndu-l refăcut şi ca reîntinerit, îi ceru lui Apollonios să-l 
însoţească în călătoria sa, dar Apollonios nu primi, spunînd că încă n-a 
cutreierat tot Egiptul, că n-a vorbit cu gymnosofiştii şi că era tare doritor să 
asemuiască înţelepciunea indiană cu cea egipteană. 

— Şi apoi n-am băut din apa Nilului, de la izvor, adăugă el. 

Împăratul, înţelegînd că se va îndrepta spre Etiopia, îi spuse: 

— Dar de noi n-ai să-ţi mai aminteşti? 

— Ba da, pe Zeus, răspunse înțeleptul, dacă rămii un împărat bun şi 
dacă-ţi aminteşti de tine însuţi. 


XXXVIII. După aceasta împăratul închină un prinos în templu şi îi oferi în 
faţa tuturor daruri. Iar Apollonios, ca şi cum ar fi pus o întrebare, spuse: 


CARTEA A CINCEA 133 


— Cîte daruri îmi vei da, împărate? 

— Zece deocamdată, răspunse Vespasian, dar cînd vei veni la Roma, 
toate bunurile mele. 

Atunci Apollonios reluă: 

— Aşadar trebuie să mă socotesc gospodar al bunurilor tale, căci sînt şi 
ele ale mele, şi să nu risipesc astăzi ceea ce-mi va fi pus deoparte, în 
curînd, în întregime. Dar, o împărate, ai mai degrabă grijă de aceştia, căci 
se pare că ei duc lipsă de tot felul de lucruri. 

Zicînd acestea îl arătă pe Euphrates şi pe însoțitorii săi. Împăratul îi 
rugă să vorbească fără sfială. Atunci Dion, roşind, spuse: 

— Împacă-mă, o împărate, cu Apollonios, stăpînul meu, întrucât ieri am 
socotit că e bine să spun altceva decît spunea el, deşi pînă atunci niciodată 
nu i-am stat împotrivă. 

Împăratul încuviinţă şi spuse: 

— Încă de ieri i-am cerut acest lucru şi l-am dobîndit. Cere-mi deci alte 
daruri! 

Atunci Dion spuse: 

— Lui Lastenes din Apameea, un oraş din Bithynia, care filozofa împreună 
cu mine, i-a plăcut haina militară şi viaţa de soldat. Acum, dorind să poarte 
din nou mantia de filozof, sloboade-l, rogu-te, din armată! Aceasta e 
dorinţa lui. Şi ne-ar face plăcere, mie îndeosebi, să fac din el un om 
virtuos, iar lui, să trăiască cum vrea. 

— Aşa să fie, spuse împăratul, şi am să-l fac pe deasupra să se bucure 
şi de privilegiile veteranilor, întrucît este prietenul înţelepciunii şi al tău. 

Apoi se întoarse spre Euphrates care întocmise o scrisoare ce cuprindea 
păsurile lui. Euphrates întinse scrisoarea, crezînd că regele o va citi numai 
el. Dar împăratul, care voia s-o supună criticii, citi scrisoarea faţă de toţi. 
Lumea şi-a dat seama că Euphrates cerea unele lucruri pentru el, altele 
pentru alţii şi, printre darurile cerute, se aflau unele care erau de argint şi 
altele de care urma să-i facă rost. Apollonios începu să rîdă: „Şi pe 
deasupra, mai sfătuiai reîntoarcerea la democraţie în timp ce aveai de gînd 
să ceri atîtea lucruri de la împărat!” 


XXXIX. lată acum ce-am aflat despre cearta care a avut loc între Apollonios 
şi Euphrates: de îndată ce împăratul a plecat, ei s-au împuns pe faţă unul 
pe altul, Euphrates cu mînie şi vorbe urîte, iar celălalt, ca un filozof, 
recurgînd mai ales la argumente. Învinuirile pe care acesta din urmă le-a 
adresat împotriva lui Euphrates, spunînd că se purta nu cum se cuvine 
unui filozof, putem să le cunoaştem din scrisorile pe care Apollonios i le-a 
scris, căci sînt mai multe. În ce mă priveşte, am să-l las deoparte, căci nu 
mi-am asumat sarcina de a spune cuvinte rele despre el, ci să istorisesc 
viaţa lui Apollonios celor ce nu o cunosc încă. Cît despre povestea cu 
toiagul, se spunea că Euphrates l-a ridicat în aer împotriva lui Apollonios 
în timp ce acesta vorbea, dar că nu l-a lovit. Părerea cea mai răspîndită este 
că Apollonios l-a împiedicat [să lovească] prin purtarea sa, dar eu înclin să 
pun aceasta pe seama raţiunii bătăuşului, care i-a înfrînt mînia ce sta să 
izbucnească. 


XL. Filozofia lui Dion era socotită de Apollonios prea îmbibată de retorică 
şi prea avînd grijă să placă. Ca să-l îndrepte, îi spuse: „De vrei să-ţi 

linguşeşti ascultătorii, slujeşte-te mai degrabă de liră şi de flaut”. Şi adesea, 
în scrisorile ce i le-a adresat, l-a dojenit pentru această pornire demagogică. 


XLI. Am să arăt acum de ce nu s-a mai întors să-l revadă pe împărat şi de 
ce nu l-a mai întîlnit după întrevederea din Egipt, deşi acesta l-a poftit în 
scris. Nero eliberase Grecia, măsură de o cuminţenie ce-i era străină, iar 
cetăţile îşi reluaseră datinile lor doriene şi atice şi toate îşi regăsiseră 
tinereţea în deplină înţelegere, fapt ce nu se întîmplase nici în trecut. La 
sosirea sa, Vespasian o lipsi de acest privilegiu, invocînd izbucnirea unor 
răscoale şi alte neajunsuri, care nu meritau totuşi o asemenea asprime. 
Această hotărtre a părut de o necumpătare fără margini faţă de firea 
împăratului, nu numai pentru cei loviți, ci şi pentru Apollonios însuşi, 
astfel că acesta îi scrise: 

„Apollonios către împăratul Vespasian, voie bună. 

Ai făcut din Grecia o sclavă, după cum se spune, şi îţi închipui că l-ai 
întrecut pe Xerxes, fără să-ţi dai seama că ai să ajungi mai prejos ca Nero. 
Căci Nero n-a mai vrut ca Grecia să rămînă în sclavie. 

Cu bine”. 

Către acelaşi: 

„După ce ai arătat că grecii ţi-au devenit atît de nesuferiţi încît i-ai făcut 
sclavi din oameni liberi ce erau, ce nevoie ai mai avea de tovărăşia mea? 

Cu bine”. 

Iată care au fost pricinile pentru care Vespasian a încetat să-i mai fie 
drag lui Apollonios, dar cînd acesta a auzit că se arăta un bun administrator 
în celelalte treburi ale domniei s-a bucurat pe faţă, socotind că astfel 
împăratul îi face lui personal un bine. 


XLII. Iată şi o întîmplare neobişnuită care a avut loc în timpul şederii lui 
Apollonios în Egipt: un om plimba un leu îmblînzit, ţinut de o funie, ca pe 
un cîine, iar leul mîngiia nu numai pe stăpînul său, ci şi pe oricine întilnea 
în cale. El cerşea pretutindeni de-a lungul oraşelor şi intra chiar şi în 
temple, căci leul era un animal curat: nu lingea deloc sîngele animalelor 
jertfite, nu sărea pe ele o dată ce fuseseră jupuite şi tăiate în bucăţi, ci trăia 
din turte îndulcite, din pîine, din fructe uscate şi carne friptă. Era cîteodată 
văzut că bea vin, dar asta nu-i schimba cu nimic purtarea. Animalul se 
apropie într-o zi de Apollonios, care stătea în templu, se culcă pe genunchii 
lui şi începu să se gudure, cum nu făcuse faţă de nimeni. Toată lumea 
credea că voia să capete ceva bun, dar Apollonios spuse: „Acest leu îmi 
cere să vă spun că în el se află un suflet omenesc; el este Amasis%, regele 
Egiptului, din noma Sais”. La auzul acestor cuvinte, leul începu să mugească 
tînguitor, să geamă, tîrîndu-se pe pămînt şi vărsînd lacrimi. Apollonios îl 
mîngiie şi spuse : „Sînt de părere că trebuie să trimitem leul la Leontopolis 
şi să-l consacrăm în templu, căci nu se cuvine, după părerea mea ca un 
rege prefăcut în cel mai regesc animal să rătăcească ca un cerşetor”. După 
aceasta, preoţii s-au adunat, au închinat o ofrandă lui Amasis, au împodobit 
animalul cu un colier şi cu fiîşii colorate şi l-au însoţit de-a lungul Egiptului 
în sunete de flaut, de imnuri şi de cîntece, înălțate în cinstea lui. 


XLII. După ce a cunoscut îndestul Alexandria, înțeleptul s-a îndreptat 
spre Egipt şi Etiopia, ca să se întîlnească cu gymnosofiştii. Menippos, care 

era încă de pe atunci un foarte priceput dialectician, deosebindu-se de alţii 
prin libertatea cu care vorbea, a fost lăsat acolo ca să-l supravegheze pe 
Euphrates ; văzînd că Dioscurides nu era destul de tare pentru o asemenea 
călătorie, îl sfătui să nu vină, apoi, reunindu-i pe ceilalți (căci după cei ce-l 
părăsiseră lîngă Aricia, mulţi alţii i se alăturaseră), el începu să vorbească 
despre călătorie cu aceste cuvinte: „Trebuie să încep cu o proclamaţie 
olimpică. lată cum va suna: locuitorii Elidei îi antrenează treizeci de zile 
chiar la faţa locului pe atleţii ce vin în Olympia. Acelaşi lucru îl fac şi 
oamenii din Delfi, pentru jocurile pythice, la fel corintienii pentru jocurile 
istmice. Ei spun: intraţi în stadion şi deveniți oameni demni de a învinge. 
Iar eleenii spun atleţilor, cînd vin în Olympia: dacă v-aţi antrenat destul 
pentru a merita să mergeţi la Olympia, dacă n-aţi săvârşit nici o faptă laşă 
sau josnică, mergeţi cu îndrăzneală, dar cei ce au făcut altfel, ducă-se 
unde-or vrea!” 

Tovarăşii lui Apollonios au înţeles tîlcul acestei cuvîntări şi cam două- 
zeci dintre ei au rămas cu Menippos. Ceilalţi, în număr de zece, cred eu, 
după ce au rugat zeii şi au adus un prinos înainte de a se urca în corăbii, 
se-ndreptară spre piramide, urcați pe cămile, ţinînd Nilul în dreapta lor. De 
cîteva ori au traversat fluviul pentru a vizita tot ce se găseşte acolo, căci 
n-au trecut prin nici un oraş, sanctuar sau împrejmuire sacră în tot Egiptul, 
fără să discute despre ele. De fiecare dată ei aflau sau îi învățau pe alţii 
vreo datină sfîntă, iar corabia în care se urcase Apollonios părea că duce 
o solie religioasă. 


CARTEA A ŞASEA 


I. Etiopia e cuprinsă în cornul apusean al întregului uscat luminat de soare, 
după cum India ocupă cornul de răsărit; la Meroe ea se întilneşte cu 
Egiptul şi, după ce atinge o mică parte din Libia Necunoscută, se sfirşeşte 
la marea numită de poeţi Ocean, căci ei numesc astfel apa care înconjoară 
de pretutindeni pămâîntul!. Ţara aceasta dăruieşte Egiptului fluviul Nil ce-şi 
trage obîrşia la Cataracte? şi inundă, începînd din Etiopia, tot Egiptul. Ca 
întindere, această ţară n-ar putea fi asemuită cu India şi nici cu alte 
continente vestite printre oameni, chiar dacă noi am uni întreg Egiptul cu 
Etiopia (şi putem socoti că fluviul săvîrşeşte legătura); cele două ţări luate 
împreună, tot n-ar putea fi asemuite cu India, într-atît de mare e aceasta 
din urmă. Totuşi, cele două fluvii” ale acestor ţinuturi sînt destul de 
asemănătoare, dacă avem în vedere natura lor. Căci amîndouă îşi revarsă 
apele în timpul verii, cînd pămîntul cere umiditate, apoi sînt singurele 
fluvii care au crocodili şi hipopotami, iar cuvintele în ceremoniile religioase 
închinate acestora sînt aceleaşi, căci multe invocaţii ale indienilor se repetă 
pe malul Nilului. Asemănarea celor două ţări este întărită şi de mirodeniile 
care cresc pe aici şi de faptul că şi în una şi în alta sînt prinşi şi înrobiţi leul 
şi elefantul. Tot aceste ţinuturi hrănesc jivine cum nu se mai găsesc nicăieri 
altundeva, tot aici oamenii sînt negri, ceea ce nu se întîmplă în alte ţări. Tot 
aici se află pigmei“, alte neamuri ai căror oameni latră unul la altul? ca să 
se înţeleagă precum şi alte asemenea minuni. Grifonii din India şi furnicile 
din Etiopia”, deşi nu seamănă deloc, se spune că au ceva comun: şi-ntr-o 
tară şi în alta, ne spun poeţii, ei păzesc aurul, aşezîndu-se acolo unde se 
găseşte acesta. Dar să ne oprim aici în privinţa lor. Acum trebuie să ne 
urmăm istorisirea, ţinîndu-ne pe urmele înţeleptului. 


II. Cînd a ajuns la hotarele dintre Etiopia şi Egipt, în locul numit Sycaminos, 
a găsit nişte bulgăraşi de aur, in, fildeş, rădăcini, smirnă şi mirodenii. Toate 
acestea erau aşezate pe pămînt, fără pază, la o răspîntie. Vreau acum să 
lămuresc ce rost aveau toate acestea, căci obiceiul a rămas pînă-n vremea 
noastră. Era un fel de piaţă, căci etiopienii aduceau aici produsele Etiopiei, 
iar egiptenii, la rîndul lor, după ce le transportau în ţara lor, aduceau 
roadele Egiptului, avînd acelaşi preţ, şi schimbau cele ce aveau cu ceea ce 
nu aveau. Locuitorii acestui ţinut de margine nu sînt cu totul negri, ci doar 
într-o anumită măsură: ei sînt mai puţin negri decît etiopienii, dar ceva mai 
mult decît egiptenii. Aşadar, Apollonios, dîndu-şi seama de ce fel de piaţă 
este vorba, spuse: „Bunii noştri greci, dacă dintr-un obol nu scot doi şi 
dacă nu urcă preţul mărfurilor prin vicleşuguri în afara legii sau prin 
dosire, pretind că nu pot trăi; unul spune că-şi mărită fiica ce tocmai a 
atins vîrsta cuvenită; altul că trebuie să-şi plătească cota parte, altul că 
ridică o casă, altul că ar roşi dacă ar fi socotit mai puţin descurcăreţ decât 
tatăl său, altul că fiul său tocmai a atins vîrsta bărbăţiei. Bine ar fi dacă 

bogăţia ar fi mai puţin preţuită, dacă s-ar înfăptui mai mult egalitatea „Si 

dacă negrul fier, părăsit, ar rugi 8 căci atunci oamenii ar fi uniţi în cuget 

şi întreg pămîntul n-ar fi decît o singură patrie. 


III. Vorbind astfel şi găsind subiect de discuţie, ca de obicei, cu diferite 
prilejuri, s-a îndreptat spre Memnon”. Au fost conduşi acolo de un tînăr 
egiptean, despre care Damis povesteşte cele ce urmează: acest tînăr, pe 
nume Timasion, tocmai ieşea din adolescenţă, fiind în floarea vîrstei. 
Cuminte, el respinsese propunerile mamei sale vitrege, care îl dorise 
pătimaș. Însă ea l-a aţiţat pe tatăl său împotriva lui, fără a recurge la același 
vicleşug ca Fedra, ci susţinînd că este un efeminat şi că umblă mai mult 
după băieţi, care îi plac mai ceva decît fetele!0. Tînărul părăsise atunci 
cetatea Naucratis (acolo se întîmplase faptul) şi venise la Memfis, unde 
cumpărase din banii săi o corabie, fiind deci corăbier pe Nil. Văzîndu-l pe 
Apollonios că urcă Nilul, tocmai cînd el îl cobora, a înţeles că cei ce se 
aflau pe corabie erau înţelepţi, după mantalele lor şi după cărţile asupra 
cărora urmau să se aplece. El i-a rugat să-i îngăduie să se urce şi el alături 
de ei, căci iubea înţelepciunea. Apollonios spuse: „Acest tînăr este cumpătat, 
prieteni, să-i oferim aşadar cele ce doreşte”. Apoi le istorisi povestea 
mamei vitrege, cu glas scăzut, acelora ce se aflau lîngă el, în timp ce tînărul 
se-ndrepta cu corabia spre ei. Cînd corăbiile se opriră lîngă mal, Timasion 
trecu din a sa în aceea a lui Apollonios şi, după ce i-a adresat cîteva cuvinte 
cîrmaciului său despre încărcătură, i-a salutat pe călători. Apollonios îl 
invită să vină înaintea lui şi apoi îi zise: 

— Tinere egiptean, căci din această ţară mi se pare că eşti, spune-mi ce 
ai făcut rău şi ce-ai făcut bine, căci am să te dezleg de greşeli, ţinînd seama 
de vîrsta ta şi, dimpotrivă, am să-ţi laud faptele bune. Vei rămîne să 
studiezi filozofia cu însoțitorii mei aici de faţă. Şi cînd l-a văzut pe Timasion 
că roşeşte, gata să ia cuvîntul, schimbîndu-se la faţă şi neştiind dacă să 
vorbească sau nu, îi puse întrebări din ce în ce mai amănunțite, ca şi cum 
n-ar fi ştiut nimic despre el mai înainte, astfel încît tînărul îşi luă inima-n 
dinţi şi spuse: 

— O zei, ce să spun despre mine? Rău doar nu sînt, dar trebuie oare să mă 
socot bun? Nu ştiu, căci a nu comite o nedreptate nu mi se pare a fi un merit. 

— Prea bine, tinere, îmi vorbeşti ca un indian, căci asta e şi părerea 
divinului larchas. Dar spune-mi, cum de ai ajuns la această părere şi din ce 
pricină? 

Şi cînd începu să povestească că mama sa vitregă începuse să se dea la 
el şi că el s-a opus dorinţei ei pătimaşe, un strigăt răsună, ca şi cînd 
Apollonios, inspirat, îşi vorbea sie însuşi. Timasion reluă: 

— Dar, prieteni, ce se întîmplă? Ce vă povestesc eu nu merită, cred, nici 
admiraţie, nici batjocură. 

— Altceva admirăm noi, spuse Damis, ce tu nu ştii încă. Cît despre tine, 
tinere, noi te lăudăm, întrucît nici nu-ţi dai seama că ai făcut ceva deosebit. 

— Aduci prinoase Afroditei? îl întrebă Apollonios. 

— Da, pe Zeus, răspunse tînărul, cred că este o zeiţă puternică şi în cele 
omenești şi în cele divine. 

Minunîndu-se foarte, Apollonios spuse: 

— Să-i dăruim o coroană, o bărbaţi, pentru cumpătarea sa care o întrece 
pe cea a lui Hippolit, fiul lui Tezeu, căci acesta a rostit vorbe urîte împotriva 

Afroditei şi poate de aceea nu s-a lăsat în voia iubirii niciodată, şi nici 
patima nu l-a îndemnat spre dragoste adevărată, întrucît era o fire sălbatică 
şi nesupusă. Însă tînărul acesta declară că o cinsteşte cu supunere pe zeiţă, 
fără totuşi să fi cedat în faţa celei care-l dorea; că a plecat de acasă din 
teamă faţă de zeiţă, dacă nu s-ar fi ferit de o iubire vinovată. Faptul de a 
dovedi silă faţă de o divinitate, indiferent care ar fi ea, cum a făcut Hippolit 
faţă de Afrodita, nu arată, după mine, o mare stăpînire de sine, căci e mai 
înţelept să vorbeşti de bine pe toţi zeii, şi asta cu atît mai mult la Atena, 
unde sînt închinate altare pînă şi unor semi-zei necunoscuţi. 

Acestea au fost preocupările lui Apollonios privitoare la Timasion. De 
altfel, îl numea „Hippolit”, din pricina ochilor răi cu care îşi privise mama 
vitregă. Pe de altă parte, îl învăţa să-şi cultive trupul şi să-l întărească prin 
exerciţii. 


IV. Sub conducerea lui, ne spun ei, au ajuns la sanctuarul lui Memnon. lată 
ce scrie Damis despre Memnon. El era fiul Aurorei, dar nu murise la Troia, 
pentru că de fapt nici nu ajunsese acolo, ci şi-a dat sfîrşitul în Etiopia, după 
ce domnise peste etiopieni, cinci generaţii. lar supuşii săi, care au, dintre 
oameni, viaţa cea mai îndelungată, l-au deplîns pe Memnon ca şi cum ar 
fi murit de tînăr, prea devreme!!. Locul în care e înălţată statuia, după cîte 
povestesc, seamănă cu o veche piaţă, ca acelea care s-au mai păstrat încă 
în cetăţile locuite altădată. Se văd acolo urme de coloane, rămăşiţe de 
ziduri, jilțuri, uşorii uşilor, statui de-ale lui Hermest?, unele distruse de 
mîna omului, altele de timp. Statuia lui Memnon este întoarsă spre razele 
soarelui şi înfăţişează un tînăr care nu are încă barbă. Este făcută din piatră 
neagră, cele două picioare sînt lipite, ca la statuile lui Dedal, braţele întinse 
se sprijină pe jilţ, căci e înfăţişat tocmai cînd dă să se ridice. Ei admirară 
această atitudine, căutătura ochilor şi buzele, care parcă rostesc vorbe, şi 
mărturisesc că au fost mai puţin impresionați de figura care nu li se părea 
plină de energie, pînă ce razele soarelui au atins statuia, în momentul cînd 
astrul zilei a răsărit; dar atunci nu şi-au mai putut stăvili admiraţia, căci 
statuia a început să vorbească din clipa în care soarele i-a luminat buzele, 
ochii au început să strălucească şi s-au însufleţit la lumină, ca la oamenii 
cărora le place soarele. Ei înţeleseră atunci că statuia reprezenta tocmai 
momentul cînd Memnon dădea să se ridice în faţa astrului, pentru că aşa 
fac cei ce adoră puterile divine, stînd în picioare!5. După ce au oferit un 
sacrificiu Soarelui din Etiopia şi lui Memnon, fiul Aurorei, (preoţii i-au 
lămurit că trebuiau s-o facă, adăugînd că numele primului venea de la 
cuvintele „a arde” şi „a încălzi”!*, iar numele celui de-al doilea de la mama sa) 
şi-au reluat drumul, pe spatele cămilelor, către sălaşul gymnosofiştilor!5. 


V. Întîlnind un om îmbrăcat ca locuitorii din Memfis şi care părea mai 
degrabă că rătăceşte la întîmplare, decît că se îndreaptă spre un ţel anume, 
Damis îl întrebă cine era şi de ce rătăcea astfel; atunci Timasion îi lămuri: 

— Am să vă răspund eu, nu el, căci nu va spune ce i s-a întîmplat, 
ruşinîndu-se de starea în care se află. Eu am să vă spun totul, căci îl cunosc 
şi îl deplîng. A ucis, fără să vrea, un locuitor din Memfis, iar legile din 
Memfis prevăd ca exilatul pentru omor fără voie (într-adevăr pedeapsa 
este exilul) să stea la gymnosofişti pînă ce va fi purificat de crima sa şi să 
nu se reîntoarcă acasă, odată purificat, decît după ce, ajuns la mormîntul 

victimei sale, îi va fi oferit un sacrificiu, destul de obişnuit. Toată vremea 
ce se scurge pînă ce va fi primit de gymnosofişti el trebuie s-o petreacă 
prin împrejurimi, pînă ce acestora li se face milă de el şi-l primesc ca rugător. 

Atunci Apollonios l-a întrebat pe Timasion ce aveau de gînd să facă 
symnosofiştii cu acest exilat. 

— Nu ştiu, răspunse Timasion, căci se roagă aici de şapte luni şi nu i s-a 
dat încă drumul. 

— Nu sînt înţelepţi dacă nu-l purifică şi dacă nu ştiu că însuşi Philiscos, 
pe care acest om l-a ucis, a fost un urmaş al lui Thamous Egipteanul! care, 
altădată, a pîrjolit ţara gymnosofiştilor. 

Timasion a rămas uimit. 

— Ce vrei să spui? întrebă el. 

— Ce vreau să spun? Tocmai ce s-a petrecut în fapt, tinere. Odinioară, 
Thamous a uneltit împotriva locuitorilor din Memfis, iar gymnosofiştii au 
descoperit urzeala, împiedicînd împlinirea faptei. Acesta, dezamăgit în 
planurile sale, a pustiit tot ţinutul în care trăiau ei, căci săvirşea numai 
fărădelegi în jurul cetăţii Memfis. Philiscos, pe care l-a ucis acest bărbat, 
era, după cîte îmi dau seama, coboritorul său după al treizecelea rînd de 
oameni şi, neîndoielnic, era urît de cei cărora altădată Thamous le pîrjolise 
tara; şi cum ar putea fi o dovadă de înţelepciune din partea gymnosofiştilor 
— cînd acest om ar merita o coroană, chiar dacă cu bună ştiinţă l-ar fi ucis 
pe Philiscos — faptul că ei nu-l purifică, de vreme ce nu-i vinovat decît de 
un omor fără voie, săvîrşit spre folosul lor. 

Tînărul era uimit. 

— Cine eşti tu, străine? întrebă el. 

— Cel pe care-l vei descoperi, răspunse Apollonios, de îndată ce vom 
ajunge la gymnosofişti. Dar, pentru că nu-mi este îngăduit de religie să 
cuvînt unui om mînjit de sînge, spune-i tu, tinere, să prindă curaj, căci eu 
am să-l purific de îndată ce va veni în locul unde m-am aşezat. 

Cînd omul cu pricina a împlinit riturile arătate de Empedocle şi Pitagora 
pentru purificări, [Apollonios] i-a poruncit să vină la el, căci de acum era 
curat şi dezlegat de greşeala sa. 


VI. Apollonios şi însoțitorii săi părăsiră acel loc la răsăritul soarelui şi, 
înainte de amiază, ajunseră la aşezarea în care cugetau gymnosofiştii. Ei ne 
spun că aceşti gymnosofişti locuiau pe o colină destul de mică, la oarecare 
depărtare de malul Nilului, că în înţelepciune erau cu atît mai prejos decât 
indienii cu cît erau mai presus faţă de egipteni, că erau goi, ca oamenii 
care, la Atena, fac băi de soare. Primprejur nu sînt decît puţini copaci şi o 
pădure nu prea mare, unde ei se adună spre a dezbate treburile comune. 
Ei n-au aici sanctuare ca indienii, ci un sanctuar într-o parte, altul în alt loc, 
ridicate tot pe coline şi venerate cu mult zel, dacă-i credem pe egipteni. Ei 
întreţin îndeosebi cultul fluviului Nil, căci consideră acest fluviu ca fiind 
apa şi pămîntul”. Ei n-au nevoie nici de casă, nici de colibă, căci trăiesc în 
aer liber, dar au ridicat un adăpost pentru primirea oaspeţilor străini: e un 
portic, destul de modest, ca dimensiuni, la fel ca cel din Elida!5, sub care 
atleţii aşteaptă chemarea de prînz. 


VII. Aici Damis povesteşte o faptă a lui Euphrates pe care noi n-o putem 
socoti o ştrengărie, întrucît este mai prejos de demnitatea unui înţelept. 

Auzindu-l adesea pe Apollonios spunînd că vrea să confrunte înţelepciunea 
indiană cu cea egipteană, el l-a trimis la gymnosofişti pe Thrasybul din 
Naucratis pentru a-l vorbi de rău pe Apollonios. Thrasybul, pretinzînd că 
a venit pentru a se bucura de tovărăşia gymnosofiştilor, le povesti acestora 
că va sosi la ei bărbatul din Tyana, fapt ce le va pricinui numai greutăţi, 
căci personal se socotea mai presus decît înţelepţii din India, pe care-i 
elogia ori de cîte ori vorbea. Mai spunea că Apollonios pregătise împotriva 
symnosofiştilor mii de capcane, că nu respecta nici soarele, nici cerul, nici 
pămîntul, ci le mişca, le conducea şi le zdruncina precum voia. 


VIII. După ce a născocit toate istoriile acestea, omul din Naucratis plecă, 
şi gymnosofiştii, convinşi că acesta e adevărul, n-au refuzat totuşi să se 
întîlnească cu Apollonios, cînd acesta ajunse pe la ei, ci se prefăcură 
absorbiți de treburi importante, cărora trebuiau să li se dăruiască în 
întregime, neputînd să ajungă la o discuţie cu el decît dacă s-ar fi găsit un 
răgaz. Mai întîi, erau curioşi să afle anume ce voia şi ce îl adusese aici. 
Trimisul lor îl pofti pe Apollonios să vină sub portic, dar Apollonios 
răspunse: „N-are rost să merg să stau sub un acoperiş, căci cerul de aici 
îngăduie oricui să trăiască gol”. Prin aceasta voia să spună că-şi dă seama 
că ei trăiesc goi nu din pricina bunei lor condiţii fizice, ci de nevoie. „Nu 
mă mir că ei nu ştiu ce urmăresc eu şi de ce am venit, dar indienii nu mi-au 
pus niciodată asemenea întrebări”, mai adăugă el!?. 


IX. Aşadar, Apollonios se întinse sub un copac şi rămase cu însoțitorii săi 
spre a răspunde tuturor întrebărilor lor. Totodată, Damis îl trase pe Timasion 
deoparte şi-l întrebă: 

— În ce constă înţelepciunea acestor gymnosofişti, dragul meu, pentru 
că i-ai mai întîlnit după cît se pare? 

— Ea este mare şi adîncă, răspunse celălalt. 

— Şi totuşi, spuse Damis, purtarea lor de acum faţă de noi, prea bunule 
prieten, nu e deloc înţeleaptă ; refuzul lor de a se întîlni cu un asemenea 
om [ca Apollonios] pentru a vorbi despre înţelepciune, faptul că se uită de 
sus la el, nu pot fi numite decît deşertăciune şi orgoliu. 

— Orgoliu? Niciodată n-am văzut la ei aşa ceva, deşi am venit aici de 
două ori. Ei erau întotdeauna la locul lor şi plini de bunătate faţă de cei ce 
veneau să-i vadă. Uite, de curînd, acum vreo cincizeci de zile, Thrasybul a 
poposit aici. Nu era un filozof strălucit, dar l-au primit cu braţele deschise, 
fiind recomandat de Euphrates. 

— Ce spui, tinere? exclamă Damis. L-ai văzut cumva cu ochii tăi pe 
Thrasybul din Naucratis în tovărăşia lor? 

— Da, şi pe deasupra l-am condus eu însumi cu corabia mea cînd a 
plecat de aici. 

— Atunci, pe Atena, înțeleg totul, strigă Damis, clocotind de mînie. Pe 
cît se pare, o fi urzit o şiretenie! 

— Acest bărbat, reluă Timasion, nu mi-a răspuns cînd l-am întrebat cine 
era, făcînd din asta un secret, dar tu ai putea să-mi spui, doar nu o fi un 
mister, şi poate aş putea la rîndul meu să vă dau un sfat pentru a obţine ce 
doriţi. 

După ce a auzit de la Damis că este vorba despre înțeleptul din Tyana, 
zise: 

— Ai înţeles întîmplarea: cînd Thrasybul a coborit Nilul cu mine”, 
întrebîndu-l eu de pricina venirii lui pînă aici, nu înceta să tot expună un 
mod de gîndire reprobabil, repetînd mereu că a izbutit să stîrnească 
bănuieli printre gymnosofişti faţă de Apollonios, ca acesta să fie primit cu 
o deplină lipsă de preţuire, dacă va veni. Pricina disputei dintre el şi 
Apollonios n-o cunosc, dar a spune lucruri urîte despre cineva, mi se pare 
un fapt pe potriva unei femei de nimic sau a unui necioplit. Acum am să 
văd eu ce au de gînd să facă sofiştii, căci sînt prieten cu ei. 

Timasion se întoarse spre seară, fără a spune nimic altceva lui Apollonios 
decît că le-a vorbit, dar luîndu-l deoparte pe Damis îi dădu vestea că 
sofiştii vor veni a doua zi dimineaţa, cu capul plin de tot ce le-a povestit 
Thrasybul. 


X. [Călătorii] şi-au petrecut seara vorbind despre lucruri obişnuite şi care 
nu merită să fie amintite. Apoi s-au culcat în locul în care luaseră masa şi, 
a doua zi, Apollonios, după ce a cinstit, ca obicei, soarele, a rămas singur, 
deoparte, cu gîndurile sale. Deodată Nilos, care era cel mai tînăr dintre 
symnosofişti, alergă spre el. 

— Venim la tine, spuse el. 

— E bine aşa, zise Apollonios, căci am venit de la ţărmul mării pînă aici 
spre a vă vedea. 

După aceste cuvinte, îl urmă pe Nilos. Din vorbă în vorbă, iată că 
Apollonios îi întîlni şi pe ceilalţi şi acum se găseau cu toţii sub portic. 

— Unde ne aşezăm? întrebă Apollonios. 

— Aici, răspunse Thespesion, arătînd păduricea. 

Acest Thespesion era cel mai în vîrstă dintre gymnosofişti şi el îi 
conducea pe toţi, iar ceilalţi, întocmai juriului întrecerilor sportive de la 
Olympia’, care merge în urma celui mai bătrîn dintre ei, îl urmau cu un 
pas regulat, plin de demnitate. Cînd s-au aşezat, la întîmplare, fără a ţine 
seama de rînduiala locurilor, toţi şi-au întors privirea spre Thespesion, ca 
şi cum acesta ar fi trebuit să rostească un discurs la un ospăț. 

Iar 'Thespesion începu astfel: 

— Pe cît se spune, Apollonios, ai fost de faţă şi la Jocurile Pythice şi la 
Jocurile Olimpice; vestea ne-a adus-o pe aici Stratocles din Pharos, care 
susţine că te-a întâlnit acolo. Cei care vin la Jocurile Pythice sînt primiţi în 
drum cu muzică şi flaut, cu cîntece şi arii din cythară, iar în cinstea lor se 
joacă comedii şi tragedii şi abia mai târziu au loc întrecerile gimnice; la 
Olympia, dimpotrivă, sînt înlăturate asemenea deşertăciuni, socotite nelalocul 
lor şi nepotrivite. Spectatorilor li se oferă doar întrecerea între atletii goi, 
căci Heracles a întemeiat aceste Jocuri??. Află că aceeaşi deosebire e între 
înţelepciunea indienilor şi cea de aici. Indienii, asemenea celor care 
organizează Jocurile Pythice, copleşesc minţile celor din popor cu tot felul 
de minuni, dar noi, asemenea atleţilor din Olympia, sîntem goi. Aici 
pămîntul nu ne oferă nici un culcuş şi nu ne dă, ca bachanţilor, nici vin, 
nici lapte, iar aerul nu ne ţine deasupra pămîntului. Ne întindem chiar pe 
pămînt, trăim din roadele pe care el ni le dă de la sine, fără ca noi să-l 
chinuim împotriva dorinţei sale”. Dar iată dovada că şi noi sîntem în stare 
să facem minuni. 

Se adresă apoi unui ulm, al treilea arbore din locul în care stăteau 
întinşi: „Dă bineţe înţeleptului Apollonios”. Iar copacul, după cum i se 

poruncise, dădu bineţe, cu o voce desluşită, de femeie. Sofistul a făcut 
această minune din duşmănie faţă de indieni, gîndindu-se că Apollonios 
va reveni asupra bunei păreri pe care o avea despre ei, întrucît îi lăuda pe 
indieni în tot ceea ce spuneau şi făceau. Adăugă şi sfaturile următoare: 
este deajuns pentru un înţelept să ia o hrană pură, de orice vieţuitor, să se 
abţină de la dorinţa ce vine prin privire şi de la invidie, care sfiîrşeşte prin 
a deprinde mintea şi mîna cu nedreptatea şi să ştie că adevărul n-are 
nevoie nici de minuni, nici de magie. 

— Priveşte-l pe Apollo din Delfi, spuse el, care stă în mijlocul Greciei 
pentru a da oracolele sale%. Acolo, după cum prea bine ştiţi, cel ce are 
nevoie de un răspuns pune o scurtă întrebare şi Apollo, fără a împlini 
vreo minune, răspunde şi spune ce ştie el. Şi totuşi i-ar fi uşor să zguduie 
întreg Parnasul, să facă fîntîna Castalia?” să dea vin, prefăcînd izvorul ei, 
să sece Cephisos-ul%; dar el, fără a se deda unor asemenea deşarte 
nesocotinţe, dezvăluie adevărul adevărat. Să ne gîndim, de asemenea, că 
nici aurul, nici ofrandele strălucite ale consultanţilor nu ajung pînă la el 
fiindcă aşa doreşte ; de fapt, lui Apollo nu îi place prea mult nici templul 
său, chiar dacă ar fi de două ori mai mare, căci odinioară acest zeu a 
locuit într-un sălaş umil şi mai apoi într-o colibă în care, pe cît se spune, 
albinele aduceau ceară, iar păsările pene. Simplitatea este stăpîna înţelep- 
ciunii şi a adevărului”, pe care dacă le urmezi vei fi socotit un adevărat 
înţelept, uitînd deşartele poveşti cu care te-au deprins indienii, căci ce 
nevoie este de atîta zarvă pentru expresiile „fă asta” sau „nu fă asta” sau 
„eu ştiu” ori „eu nu ştiu” sau „asta e” ori „asta nu e”2%? La ce bun să loveşti 
cu fulgerul sau, mai cumplit, să fii lovit de el? Ai văzut imaginile care 
arată isprăvile lui Heracles de care vorbeşte Prodicos%; l-ai văzut pe 
Heracles încă efeb, pe cînd nu-şi alesese drumul în viaţă: Viaţa cea 
dulce“ şi Virtutea încercau să-l tragă fiecare spre sine. Prima este împo- 
dobită cu giuvaere de aur, cu coliere, cu veşminte de purpură, obrajii îi 
sînt fardaţi, părul buclat, iar ochii întăriţi cu linii negre. Mai are sandale 
de aur, cu care este înfăţişată mergînd cu pas mîndru. Dimpotrivă, Virtutea 
pare o femeie obosită de muncă, cu privirea aspră, pielea ofilită nu este 
fardată cu nici un dres, merge pe jumătate goală, veşmîntul îi este ca vai 
de el şi ar merge goală de tot dacă n-ar şti ce se cuvine să poarte o 
femeie. Închipuie-ţi, Apollonios, că ai avea de ales între înţelepciunea 
indienilor şi înţelepciunea noastră, şi că ai asculta-o pe prima, spunîndu-ţi 
că te va face să dormi pe un pat de flori şi, pe Zeus, că-i va da să bei 
lapte şi te va hrăni cu miere, că-ţi va aduce nectar şi aripi, dacă vei dori, 
trepiede, cînd bei, şi tronuri de aur, că nu vei avea nici o grijă şi că totul 
va veni de la sine. Dar cealaltă înţelepciune îţi spune că va trebui să 
dormi pe ce apuci şi că, fără veşminte, ca noi, va trebui să suferi şi că nu 
vei socoti bun ori plăcut nimic ce nu-i dobîndit fără muncă!, că nu te vei 
lăuda şi nici nu vei fi orgolios şi că te vei păzi de toate închipuirile care 
te ridică deasupra pămîntului. Dacă vei alege, ca Heracles, şi-ţi vei păstra 
o voinţă de fier, fără a dispreţui adevărul şi fără a refuza simplitatea firii, 
atunci ai să poţi spune că ai să ucizi mulţi lei, să tai multe capete de 
hydră şi să spinteci multe făpturi ca Geryon ori ca Nessos%? şi că ai să 
împlineşti toate muncile lui Heracles. Dar dacă alegi o viaţă de saltimbanc 
hoinar, vei linguşi ochii şi urechile oamenilor, nu vei fi socotit mai 
înţelept decît un altul şi vei fi învins de oricare gymnosofist egiptean. 

XI. După această cuvîntare, toată lumea s-a întors spre Apollonios, tovarășii 
săi ştiind prea bine ce le va răspunde, iar însoțitorii lui Thespesion 
întrebîndu-se ce va spune. Iar el, după ce a văzut uşurinţa şi forţa cu care 
a cuvîntat etiopianul, spuse: 

— Mai ai ceva de adăugat? 

— Nu, pe Zeus, spuse celălalt, căci am spus totul. 

— Nici un alt egiptean nu mai are nimic de spus? întrebă Apollonios. 

— Prin vocea mea, răspunse Thespesion, au vorbit de fapt toţi. 

Atunci Apollonios rămase o clipă tăcut şi aţintindu-şi ochii în semn că 
a înţeles, vorbi astfel: 

— Alegerea pe care, după Prodicos, a făcut-o Heracles pe cînd era tînăr 
a fost bine povestită de tine şi într-un adevărat spirit filozofic, dar, o 
înţelepţi egipteni, ea nu mă priveşte deloc, căci eu n-am venit să vă cer 
sfatul asupra căii de urmat în viaţă; de mult am ales-o pe cea care mi-a 
plăcut şi cum printre cei de faţă, în afară de Thespesion, eu sînt cel mai în 
vîrstă dintre voi, s-ar fi cuvenit ca eu să vă sfătuiesc asupra alegerii 
înţelepciunii voastre, dacă n-aş fi văzut că aţi ales deja. Totodată, în ciuda 
vîrstei la care am ajuns şi atît de înaintat cît sînt în înţelepciune, n-am să 
şovăiesc să dau seama în faţa voastră de ce mă port astfel, arătîndu-vă că 
am avut dreptate să aleg aceste principii, căci n-am cunoscut niciodată 
altele mai bune. Găsind în învăţătura lui Pitagora un mare adevăr, văzînd 
că o ştiinţă misterioasă îi îngăduie nu numai să se cunoască pe sine însuşi, 
aşa cum era, ci şi cum fusese%, văzînd că se apropia curat de altare, fără 
să mănînce carne şi cu corpul neatins de vreo haină făcută din piele de 
jivină, văzînd că el, cel dintii, şi-a ţinut limba, născocind maxima „Pune un 
bou pe limba ta”? şi că întreaga filozofie era cuvînt de oracol şi de adevăr, 
m-am grăbit să-i însuşesc învăţăturile. N-am avut atunci de ales numai 
între două căi ale înţelepciunii”, cum m-ai sfătuit tu să fac, scumpul meu 
Thespesion, căci filozofia îmi trecea prin faţa ochilor învăţăturile sale atît 
de diferite, înconjurîndu-le cu podoabele proprii fiecăruia şi mă poftea să 
le privesc în faţă şi să aleg bine. Toate erau de o frumuseţe strălucitoare, 
divină, şi, în faţa unora dintre ele, trebuia să închizi ochii, orbit. Totuşi, 
le-am privit pe rînd, iar ele mă îndemnau, apropiindu-se de mine şi 
spunîndu-mi dinainte ce-mi vor oferi. Una spunea că mă va copleşi cu tot 
felul de plăceri, fără să fac cea mai mică forţare în desfrîu, alta, că-mi va da 
tihnă după efort, alta că va amesteca bucuriile acestui act cu truda, 
pretutindeni întrezăream doar plăceri, se lăsau libere frîiele pîntecului, 
mîna se întindea spre bogăţie, nici o piedică nu era pusă privirilor, 
dimpotrivă iubirea, dorinţele arzătoare şi alte asemenea pasiuni mi-erau 
îngăduite*8. Totuşi, una din aceste învățături se lăuda că-mi va cere înfrînarea 
de la toate acestea, era îndrăzneață, iute la ocară şi îşi croia drum, 
îmbrîncind totul în cale”. Apoi, am cunoscut şi altă înţelepciune, de 
nedescris, de care a fost cucerit odinioară şi Pitagora. Aceasta nu se 
amesteca în mulţimea celorlalte, stătea deoparte, tăcută, şi, cînd şi-a dat 
seama că nu mă îndreptam spre alte înţelepciuni şi că nu ştiam încă ce 
însemnau ele, îmi spuse: „Tinere, eu sînt de plîns şi sufăr mult, căci dacă 
cineva va veni în sălaşul meu va trebui să se înfrîneze de la orice hrană 
pregătită din vietăţi, să uite vinul care tulbură mintea celui nedeprins să-l 
bea; nu va purta mantie pentru a se încălzi, nici lînă tunsă de vieţuitoare, 
ci îi voi dărui sandale din scoarță de papirus, va trebui să doarmă cum va 

putea şi unde va apuca. Iar cei dintre ai mei care se lasă în voia plăcerilor 
iubirii, vor fi tîrîţi şi aruncaţi în nişte hăuri de către dreptate, însoţitoarea 
înţelepciunii. Sînt atît de aspră cu cei care aleg înţelepciunea încît merg 
pînă acolo încît sînt în stare să pun o zăbală limbii lor. Ascultă însă ce vei 
dobîndi, dacă vei îndura toate aceste suferinţi: cumpătare şi dreptate, de la 
sine, nu vei invidia pe nimeni, vei fi temut de tirani, în loc să te tîrîi tu în 
faţa lor, vei fi mai plăcut zeilor oferindu-le mici prinoase, în loc să risipeşti 
pentru ei sîngele taurilor. Iar cînd vei fi pur, am să-ţi hărăzesc darul de a 
cunoaşte viitorul şi îţi voi umple ochii cu lumină, astfel încît vei putea 
recunoaște un zeu ori un erou, cât şi duhurile rele“ pe care le vei izgoni, 
ele nefiind decît umbre cu înfățişări omeneşti”. Aceasta-i calea pe care am 
ales-o, o înţelepţi egipteni! A fost o alegere fericită, după învăţătura lui 
Pitagora, şi făcînd-o, nu m-am înşelat şi nu am fost minţit, căci am ajuns 
ceea ce [cu adevărat] trebuie să fie un înţelept. Am tot ceea ce făgăduieşte 
înţelepciunea pentru cel ce va fi înţelept. Căci am înţeles obiîrşia acestei 
arte şi felul în care a început şi mi-am dat seama că era rodul unor oameni 
care cunoşteau bine lucrurile divine şi care au pătruns străfundurile sufle- 
tului omenesc, a cărui fiinţă îşi găseşte izvorul în nemuritor şi nenăscut‘. 
Această concepţie mi s-a părut a fi cu totul opusă faţă de cele ce gîndesc 
atenienii, căci cuvintele inspirate şi pline de înţelepciune pe care Platon 
le-a rostit despre suflet sînt criticate de ei, care şi-au însuşit o învăţătură 
despre suflet potrivnică celei a filozofului şi greşită? ; trebuia deci să caut 
care va fi cetatea, care va fi poporul unde nu doar un om, ci întreaga 
mulţime, de toate vîrstele, va susţine aceeaşi învăţătură despre suflet. Iar 
eu, mînat de tinereţea şi nepriceperea mea, mi-am întors ochii spre voi, 
căci se spunea că aţi avea o grămadă de cunoştinţe, nemaipomenite. l-am 
spus asta învățătorului meu, care mă opri, spunîndu-mi: „Închipuie-ţi că 
eşti un băiat înclinat spre iubire sau că, la vîrsta iubirii, întilneşti un alt 
băiat drăguţ şi că ajungi să te îndrăgosteşti de frumuseţea lui; închipuie-ţi 
că îl întrebi din ce ţinut vine, al cui fiu este, iar el ţi-ar răspunde că tatăl său 
este un cavaler ori un strateg şi că bunicii lui fuseseră choregi“3. Iar dacă 
tu ai să i te adresezi cu numele unui trierarh“* sau al unui oarecare filarh$, 
crezi că ai să-l duci de nas cu asemenea complimente? Mai degrabă cred 
că îl vei jigni, nechemîndu-l pe tînăr cu numele tatălui său, atribuindu-i un 
neam care nu e al său, ca şi cum ar fi bastard! În adevăr, de eşti îndrăgostit 
de înțelepciunea descoperită de indieni, fără să-i dai numele părinţilor 
fireşti, ci acela al părinţilor adoptivi“, nu oferi oare egiptenilor un dar mai 
mare încă decît dacă, cum povestesc poeţii, Nilul, în creşterea sa, s-ar fi 
arătat amestecat cu miere ?”. Aceste păreri m-au făcut să merg mai întîi la 
indieni şi apoi la voi, gîndindu-mă că ei erau înzestrați cu o inteligenţă mai 
ascuţită, dat fiind că trăiesc într-o lumină mai curată şi convins fiind că ei 
sînt mai aproape de adevăr în părerile lor asupra firii şi a zeilor”, căci 
trăiesc în vecinătatea zeilor, iar aşezarea lor se învecinează cu principiile 
de unde se trag viaţa animală şi substanţa caldă“. Iar cînd m-am găsit în 
faţa lor, am simţit acelaşi lucru faţă de făgăduielile acestor oameni, ca acela 
pe care, se spune, talentul lui Eschil l-a inspirat atenienilor, cînd s-a hotărît 
să devină poet tragic”, luînd seamă că această artă era încă primitivă, 
lipsită de podoabe. El a micşorat corurile, care ajunseseră de o încîlceală 
fără margini, a înfiripat dialoguri între actori; respingînd lungile monodii 
de pînă atunci, a închipuit uciderea personajelor în culise pentru a feri 

spectacolul de masacru. Toate aceste îmbunătăţiri vorbesc negreşit de 
priceperea sa, dar trebuie să cădem de acord că ar fi putut veni şi în 
mintea unui poet mai puţin priceput. El însă a avut şi ambiția de a crea un 
stil la înălţimea tragediei, iar în privinţa artei sale, aceea de a se arăta 
demn de sublim şi de a nu-i îngădui să coboare. El a închipuit costume 
potrivite cu caracterul eroilor săi; suindu-i pe actori pe coturni, ca să fie 
la înălţimea personajelor, a fost primul care le-a împodobit coturnii, ca să 
dea seamă într-un fel despre ce eroi şi eroine era vorba ; astfel, atenienii 
îl socotesc părintele tragediei şi-l poftesc, chiar după moartea sa, să 
participe la Dionysii, căci piesele lui Eschil, în virtutea unui decret, continuă 
să fie reprezentate şi cuceresc din nou premiul“. Dar, să recunoaștem, 
meritul unei tragedii, bine puse în scenă, este relativ mic: ea nu pricinuieşte 
desfătare decît în timpul cîtorva ceasuri dintr-o singură zi, răstimp tot atît 
de scurt ca vremea Dionysiilor ; filozofia, în schimb, în înţelesul dat de 
Pitagora, potrivită cu inspiraţia divină, aidoma acelora care înaintea lui 
Pitagora i-a însufleţit pe indieni, are meritul că nu se mărgineşte la o scurtă 
clipă, ci se întinde la nesfîrşit, dincolo de tot ce se poate măsura. Aşadar, 
după părerea mea, nu o pornire fără noimă m-a făcut să urmez o filozofie 
bine pusă în scenă, ca aceea pe care indienii mi-au prezentat-o, aşa cum 
se cuvine, pe o scenă înaltă, divină, ca s-o poată privi mulţimea?!. A venit 
clipa să vă fac să înţelegeţi că am avut dreptate să-i admir şi să-i socotesc 
înţelepţi şi fericiţi. Am văzut oameni locuind pe pămînt şi care nu erau 
totuşi pe el, întăriţi fără întărituri, neavînd nimic şi avînd toate bogăţiile 
pămîntului. Iar dacă am cerut ajutor enigmelor, e pentru că înţelepciunea 
lui Pitagora îmi îngăduie s-o fac. El ne-a îndemnat să vorbim în enigme, 
descoperind că vorba este stăpîna tăcerii; pînă şi voi aţi fost, alături de 
Pitagora, de partea acestei înţelepciuni, pe vremea cînd n-aveaţi decît 
vorbe bune pentru filozofia indienilor, căci odinioară voi înşivă aţi fost 
indieni”. Dar, din pricină că v-aţi sfiit de faptul că aţi venit aici, întrucât 
acolo pămîntul vă era duşmănos, aţi vrut să se uite că nu sînteţi decît nişte 
etiopieni veniţi din India, şi n-aţi precupeţit nimic pentru asta. De aceea 
v-aţi lepădat de tot ce aţi adus bun de acolo, de parcă aţi fi putut să vă 
lepădaţi şi de faptul că sînteţi etiopieni. De aceea v-aţi hotărît să adoraţi 
zeii mai degrabă în felul egiptenilor decît în cel al vostru, şi apoi aţi 
aruncat cuvinte jignitoare la adresa indienilor, de parcă nu v-aţi fi murdărit 
tot pe voi, murdărindu-i pe cei din care vă trageţi. În privinţa aceasta nu 
v-aţi schimbat deloc, şi chiar astăzi v-aţi arătat gustul pentru jignire şi 
batjocură, susţinînd că indienii nu pot face nimic bun decît să zgîndăre 
ochii şi urechile oamenilor. După ce că n-aţi pătruns natura filozofiei mele, 
vă arătaţi neştiutori şi în ce priveşte faima pe care ea mi-a adus-o. Eu însă 
n-am nimic de spus spre a mă apăra. Vreau să fiu doar ceea ce gîndesc 
indienii despre mine, dar nu îngădui ca indienii să fie vorbiţi de rău. Dacă 
sînteţi într-adevăr inspirați de cumintea înţelepciune a omului din Himera”, 
care într-un poem despre Elena a compus ceva cu totul potrivnic faţă de o 
creaţie anterioară, numindu-l o „palinodie”, a sosit deci şi pentru voi 
momentul să recunoaşteţi că „ceea ce grăiţi nu este potrivit” şi, schim- 
bîndu-vă gîndurile, să aveţi faţă de ei o părere mai sănătoasă decît cea pe 
care aţi arătat-o. Dar, dacă Muzele nu vă inspiră o palinodie, cel puţin 
cruţaţi oamenii pe care zeii binevoiesc să-i lase să ia parte la natura lor, 
fără a considera o scădere faptul că la rîndul lor se împărtăşesc din 
bunurile omeneşti. 

Thespesion, tu ai pomenit cîte ceva despre oracolul Pythiei şi ai arătat 
în ce măsură răspunsurile date erau simple, neprefăcute, şi ai dat ca pildă, 
templul de ceară şi de pene. Dar în ochii mei, nici acesta nu era lipsit de 
fast, căci versul: 

„aduceţi, păsări, pene şi voi, albine, ceară” — dădea seamă de dorinţa 
de a pregăti o locuinţă care să aibă înfăţişarea unei case; dar zeul, pe cît 
cred eu, a socotit că era prea mică şi nepotrivită cu înţelepciunea sa şi a 
simţit nevoia unui alt templu şi apoi a încă unuia, mai mare încă şi larg 
de 100 de paşi”. Se spune că într-unul din aceste lăcaşuri erau atîrnate 
păsări magice, din aur, de un farmec asemănător aceluia al Sirenelor şi că 
zeul aduna cele mai preţioase dintre ofrandele aduse Pythiei spre a sluji 
de podoabă şi că nu refuza să fie aşezaţi în templul său coloşi de zei, de 
oameni, de cai, de tauri şi alte sălbăticiuni. Nu l-a dat afară nici pe 
Glaucos*, cînd a adus un suport de crater, şi i-a plăcut fresca reprezentînd 
„Căderea Troiei”, pictată acolo de Polygnotos”. A făcut asta nu pentru că 
socotea că aurul din Lydia înfrumuseţează sanctuarul Pythiei%, ci din 
pricina grecilor, ca să le arate, cred eu, bogăţia barbarilor şi spre a-i 
îndemna s-o jinduiască”, în loc să-şi pîrjolească cetăţile unii altora. Şi-a 
însuşit şi arta greacă care se potrivea propriei sale înţelepciuni, făcînd şi 
din ea o podoabă pentru sanctuarul său. Tot ca un fel de podoabă, cred 
eu, îşi rosteşte oracolele sub forma versului“. Dacă ar fi vrut să răspundă 
fără strălucire, ar fi răspuns astfel: „fă asta” sau „nu face asta” şi „du-te” 
sau „nu te duce”, „fii de partea lor” sau „nu fi de partea lor”. Acestea sînt 
într-adevăr rostiri scurte şi, după spusa voastră, goale, dar el, pentru a se 
arăta plăcut la vorbire în faţa celor ce-l întrebau, şi-a însuşit forma poetică 
[a oracolului]. El mai susţine că nimic nu-i este necunoscut, că ştie numărul 
grăunţelor de nisip şi că a măsurat toate adîncimile mării. O fi şi aceasta 
dovadă de vorbărie, faptul că Apollo îşi rosteşte oracolele cu nobleţe, 
într-un spirit elevat; dar, să nu te superi Thespesion, de cuvintele mele; 
există femei în vîrstă care, cu un ciur în mînă, umblă în urma păstorilor 
ori a văcarilor, purtînd de grijă animalelor, pentru a observa care sînt cele 
bolnave, după cîte mărturisesc ele. Ele susţin că sînt „învăţate” şi chiar 
mai „învăţate” decît ghicitoarele obişnuite. La fel îmi apare şi înţelep- 
ciunea voastră faţă de cea a indienilor: ei sînt divini şi podoabele lor sînt 
acelea agreate de preoteasa din Delfi... ; dar nu vreau să spun mai mult, 
căci măsura în cuvinte îmi este tot atît de dragă cât este ea şi indienilor; 
doresc să mă însoţească şi să-mi călăuzească vorbirea în străduinţa de a 
atinge ceea ce stă în puterea mea, date fiind prețuirea şi dragostea ce le-o 
port, lăsînd în afara dojenilor tot ce este mai presus de părerile mele. 
Cînd ai auzit ce spune Homer în versurile despre Ciclop, cum că pămîntul 
nesămănat şi nelucrat hrănea făpturile cele mai sălbatice şi mai barbare, 
povestea ţi-a plăcut, negreşitf!. Iar cînd edonii”? sau Iydienii se dedau 
bachanalelor, tu nu te-ai îndoit că pămîntul nu le va da izvoare de lapte 
şi vin, ori că nu le va da de băut, dar acestor credincioşi bachanţi ai 
întregii înţelepciuni, le refuzi oare darurile fireşti pe care le dă pămîntul? 
Trepiedele mișcătoare iau şi ele parte la ospeţele zeilor“. Iar Ares, cât de 
neştiutor de carte şi duşmănos va fi fost, nu l-a certat niciodată pe 
Hefaistos din pricina lor; este puţin probabil ca zeii să fi auzit vreodată 
o învinuire ca aceasta: „Faci o greşeală, Hefaistos, împodobind banchetul 
zeilor, înconjurîndu-l cu atîtea minunăţii!”. Dar Hefaistos n-a fost învinuit 

niciodată din pricina slujitoarelor de aur, sub pretext că ar fi înjosit acest 
metal nobil, din moment ce i-a dat viaţă, căci orice artă tinde spre 
decorație, dat fiind că însăşi arta îşi datorează existenţa dorinţei de 
împodobire“*. Mersul cu picioarele goale, purtarea mantiei de filozof şi a 
desagii pe umăr sînt, de asemenea, tot atîtea feluri de împodobire. Şi 
chiar goliciunea voastră are frumos faptul că îl lipseşte pe om în întregime 
de orice artificiu şi că este simplă. Depăşeşte eleganța, nu fără a aminti 
dictonul „îşi dă altfel de aere”, Cît despre cultul soarelui, despre riturile 
îndătinate ale indienilor, despre felul în care zeului îi place să fie adorat, 
să le lăsăm în seama legilor lor: zeii subpămînteni îşi vor alege hăurile şi 
ceremoniile împlinite în adîncurile pămîntului, dar soarele este purtat de 
eter şi se cuvine ca cei ce îi înalţă laude, demne de el, să se ridice 
deasupra pămîntului“ şi să fie în aceeaşi stare de levitaţie ca şi zeul. Toţi 
doresc să facă astfel, dar numai indienii sînt în stare de aşa ceva. 


XII. Damis spune că a răsuflat uşurat după ce a auzit această cuvîntare, 
căci vorbele lui Apollonios i-au înrîurit atît de tare pe egipteni încît era 
limpede că Thespesion, cât era el de tuciuriu, a roşit, iar ceilalţi au arătat o 
adevărată uimire în faţa cuvintelor pe care le-au auzit rostite cu atîta 
vigoare şi talent. Cel mai tînăr dintre egipteni, pe nume Nilos, sări în sus 
de admiraţie, ne spune Damis, şi, trecînd alături de Apollonios, îi luă mîna 
şi-l rugă să povestească despre întrevederile pe care le-a avut cu indienii. 
Dar Apollonios, după mărturia lui Damis, i-a răspuns: 

— Cu tine voi sta oricînd de vorbă, căci e limpede că îţi place să asculţi 
şi eşti apt să primeşti înţelepciunea, oricare ar fi ea. Lui Thespesion şi 
tuturor celor ce socotesc ştiinţa indienilor vorbărie goală nu s-ar cuveni să 
le dezvălui ce am auzit acolo. 

— Dacă, să zicem, ai fi fost un negustor sau un armator, spuse Thespesion, 
şi dacă ai fi adus o încărcătură, ai fi socotit că acest simplu fapt, de a veni 
din India, îţi dă dreptul să vinzi marfa fără să fie văzută, fără a se cerceta 
o parte din ea, fără a o gusta? 

— Am să vă dau prilejul să o cercetaţi, răspunse Apollonios, dar numai 
celor ce-mi vor cere aşa ceva. Dar dacă cineva, corabia fiind abia trasă la 
mal”, s-ar apropia de ea ca să azvîrle numai ocări în privinţa încărcăturii, 
zicînd că a sosit dintr-o ţară care nu dă nimic bun, şi m-ar fi mustrat că 
navighez cu mărfuri de nimic, străduindu-se ca şi alţii să-i împărtăşească 
părerea, crezi că acel care ar intra într-un asemenea port, ar mai arunca 
ancora şi ar lega corabia cu odgoane? Mai bine ar fi să crezi că va ridica 
pînzele şi că va lua drumul mării din nou, fiind gata mai degrabă să 
încredinţeze bunurile sale vînturilor, decît unor oameni atît de neprimitori 
şi lipsiţi de judecată. 

— Dar cel puţin eu, răspunse Nilos, am să mă agăţ de odgoanele tale şi 
am să te rog, neguţătorule, să mă laşi să iau o parte din mărfurile pe care 
le aduci şi, din toată inima, m-aş urca pe corabia ta, în preajma celorlalţi, 
pentru a ţine socoteala mărfurilor. 


XIII. Thespesion, dorind să pună capăt acestor controverse, spuse: 

— Sînt fericit, Apollonios, că te-au supărat cele ce ai auzit, căci astfel, 
poate, ne vei ierta mai uşor pentru că ne-am întristat din pricina cuvintelor 
jignitoare pe care le-ai rostit împotriva înţelepciunii noastre, fără să o fi 
ispitit. 

Apollonios rămase o clipă uimit de aceste cuvinte, căci nu aflase nimic 
despre Thrasybul şi Euphrates€5, dar, ca de obicei, a înţeles ce s-a întîmplat. 

— Indienii, Thespesion, spuse el, nu s-ar fi lăsat înşelaţi şi n-ar fi ascultat 
clevetirile lui Euphrates, căci ei sînt obişnuiţi să cunoască viitorul. Cît 
despre mine personal, n-am avut nimic de împărţit cu Euphrates; am 
căutat să-l abat de la patima banului, de la lauda cîştigului, oricare ar fi fost 
obîrşia lui, dar mi-am dat seama că sfaturile mele îi treceau pe lîngă 
urechi; el le socoteşte mustrări la adresa lui şi nu încetează să urzească 
mereu cîte ceva împotriva mea; dar, întrucît vi s-a părut convingător, 
atunci cînd îmi critica felul de viaţă, aflaţi că mai întîi pe voi v-a vorbit de 
rău. Ştiu prea bine că asupra țintei clevetirilor apasă primejdii grave, căci 
lumea îl va detesta pe cel vorbit de rău, chiar dacă n-a săvirşit nici o 
greşeală. Dar, pe cît se pare, nici cei ce pleacă urechea la clevetiri nu sînt 
la adăpost de primejdii. Mai întîi, ei vor fi dovediţi că au dat crezare unor 
minciuni pe care le-au ascultat şi considerat ca pe nişte lucruri adevărate. 
Apoi, vor fi învinuiți de uşurinţă şi credulitate, greşeli care trebuie înfierate 
pînă şi la un tînăr şi, în cele din urmă, vor părea şi pizmaşi, îngăduind 
invidiei să le fie dascăl în peroraţii nedrepte. Ei înşişi vor ajunge la rîndul 
lor victima clevetirilor, luate de alţii drept adevăruri, căci firea omenească 
e mai înclinată să facă ceea ce socoteşte că nu e cu putinţă. Cerul să-l 
împiedice pe omul cu aceste porniri nefaste să ajungă tiran sau în fruntea 
unei democraţii, căci însăşi democraţia ar deveni tiranie”, sub el. Niciodată 
nu va putea împărţi dreptatea, căci niciodată nu va şti să discearnă adevărul. 
Niciodată nu va putea conduce o corabie, căci oamenii de pe ea se vor 
răzvrăti, nu va putea comanda o armată, căci va face jocul duşmanului, nici 
nu va putea fi filozof, chiar de-ar avea această înzestrare a minţii, căci nu 
va medita la adevăr. Vouă, Euphrates v-a răpit pînă şi calitatea de înţelepţi 
cînd v-a înşelat; cum vor mai putea pretinde că sînt înţelepţi cei care s-au 
îndepărtat de înţelepciune în urma urzelilor cuiva ce-i amăgea cu vorbe 
goale? 

Atunci Thespesion luă cuvîntul, ca pentru a-l linişti: 

— Destul am discutat despre Euphrates şi josnicia vorbelor lui. De altfel, 
noi am dori să te împaci cu el, socotind că ar fi o faptă înţeleaptă să 
aducem buna înţelegere între înţelepţi. 

— Dar cu voi, spuse Apollonios, cine mă va împăca? Căci e nevoie ca 
cel care a fost calomniat să se disculpe într-un fel de învinuirile fără 
temei... Fie, spuse Apollonios, să începem aşadar o discuţie serioasă, căci 
asta ne va ajuta mai mult ca orice să ne împăcăm. 


XIV. Nilos, dorind din toată inima să-l asculte pe Apollonios, adăugă: 

— Se cuvine ca tu să-ncepi să discuţi, povestindu-ne călătoria pe care ai 
făcut-o la poporul indian, convorbirile pe care le-ai avut acolo despre nişte 
subiecte atît de însemnate. 

— Şi eu, reluă Thespesion, am cea mai mare dorinţă de a te auzi vorbind 
despre Phraotes, căci se spune că ai adus din India cîteva idei pilduitoare 
din cuvîntările lui. 

Atunci Apollonios începu mai întîi să le vorbească despre ce se întîmplase 
la Babylon, povestindu-le totul pe scurt, în timp ce ei ascultau fermecaţi, 
cuceriţi de cuvintele lui. La prînz s-au oprit, căci atunci e clipa cînd 
symnosofiştii îşi celebrează riturile. 

XV. În timp ce Apollonios şi însoțitorii lui se îndreptau spre masă, iată că 
soseşte Nilos cu legume, piine şi fructe uscate, în parte aduse de el, în 
parte de alţii. Cu mare politeţe, grăi: 

— Înţelepţii vă trimit aceste daruri de ospitalitate, vouă şi mie, căci voi 
împărţi cu voi masa, nu „nechemat”, cum se zice, ci invitîndu-mă eu 
însumi. 

— E foarte plăcut darul ospitalităţii pe care ni-l aduci, tinere, răspunse 
Apollonios, venind aşa cum eşti, cu firea ta deschisă, căci e limpede că eşti 
un înţelept care a îmbrățișat înţelepciunea indienilor, precum şi pe aceea 
a lui Pitagora. Aşază-te aici şi împarte masa noastră. 

— Am să mă aşez, răspunse Nilos, dar n-ai să ai destulă mîncare să mă 
satur. 

— Pari să fii lacom şi greu de potolit, îi răspunse Apollonios. 

— Aşa e, răspunse Nilos, căci iată, nici nu m-am săturat încă după masa 
îmbelşugată şi măreaţă pe care ne-ai dat-o şi iată-mă, mă întorc iarăşi să 
mă înfrupt. Ai putea să-mi spui altfel decît „nesătul” şi „mîncău”. 

— Mănîncă după poftă, răspunse Apollonios, cît despre subiectele de 
discuţie, găseşte tu cîteva, iar eu am să-ţi dau altele. 


XVI. Pe cînd luau masa, Nilos luă cuvîntul: 

— Pînă acum am fost în slujba gymnosofiştilor, luptînd ca un fel de 
soldat din infanteria uşoară cu sulițe şi praştii, dar acum am să-mi pun 
platoşa şi am să mă împodobesc cu scutul tău”. 

— Dar, Egipteanule, spuse Apollonios, cred că Thespesion o să te 
dojenească, ca şi alţii de altfel, întrucît i-ai părăsit pentru a adopta obi- 
ceiurile noastre, fără ca mai întîi să ne fi pus la încercare, arătîndu-te grăbit 
peste măsură, dat fiind că e vorba să-ţi alegi felul de viaţă. 

— Şi eu gîndesc la fel, dar merită să fiu dojenit pentru această alegere, 
poate că aş fi meritat acelaşi lucru dacă nu aş fi făcut-o; mai mult decit atît, 
înţelepţii înşişi ar merita să fie şi mai tare mustraţi, dacă nu vor face aceeaşi 
alegere. Într-adevăr, ei se cuvine să fie dojeniţi pentru faptul că fiind mult 
mai în vîrstă decît mine, mai cuminţi, n-au ales odinioară ceea ce am ales 
eu astăzi; cu toată setea lor de cunoaştere, n-au ales nici cea mai bună, nici 
cea mai folositoare doctrină pentru ei, aşa cum ar fi trebuit. 

— Ce spui tu, tinere, zise Apollonios, nu e lipsit de sens, dar ia aminte 
de nu cumva treapta înțelepciunii la care au ajuns şi vîrsta lor justifică 
alegerea pe care au făcut-o. E firesc să refuze acum învăţătura pe care o 
împărtăşesc eu; iar tu pari să fii prea îndrăzneţ, încercînd să te ridici 
împotriva lor în loc să-i urmezi. 

— În măsura în care este natural ca un tînăr să-i urmeze pe vîrstnici — 
reluă Egipteanul, răspunzîndu-i lui Apollonios — nu m-am dat în lături; 
atîta timp cît am crezut că înţelepciunea acestor oameni era mai presus de 
cea a oricăror altora, am fost adeptul lor; iată şi pricina care m-a determinat: 
odinioară, tatăl meu a navigat, de bună voie, pînă la Marea Roşie”!. El 
comanda corabia pe care egiptenii o trimit în ţara indienilor. După ce a 
intrat în vorbă cu indienii de pe coastă, a cules date despre învățații 
localnici asemănătoare acelora pe care ni le-ai înfăţişat tu. Auzind de la el 
acelaşi lucru, anume că indienii sînt cei mai înţelepţi oameni, că etiopienii 
sînt coloni veniţi din India, ce cultivau o înţelepciune moştenită de la 
părinţii lor şi că-şi aţintesc ochii asupra primei lor patrii, de îndată ce am 

ajuns la vîrsta tinereţii, am părăsit averea tatălui meu, lăsînd-o cui o voia 
şi, gol ca şi ei, am venit să trăiesc în tovărăşia gymnosofiştilor, în speranţa 
de a deprinde ştiinţa indienilor sau de a afla ceva înrudit cu învăţăturile lor. 
Mi-am dat de îndată seama că erau înţelepţi, dar nu în felul indienilor. 
Într-o zi, întrebîndu-i din ce pricină nu urmau întocmai aceeaşi înţelepciune 
ca aceea a indienilor, au început să-i critice, aducîndu-le cam aceleaşi 
învinuiri ca astăzi. Şi cum eram încă tînăr, după cum vezi, ei m-au admirat, 
fiind de acord să mă admită în tovărăşia lor, de teamă ca nu cumva să plec 
şi eu spre Marea Roşie, ca altădată tatăl meu. Şi, pe cer, n-ar fi lipsit mult 
să plec, dacă nu m-aş fi dus la colina înţelepţilor şi dacă un zeu nu te-ar fi 
trimis pentru a mă ajuta să gust din înţelepciunea indiană, scutit de 
navigația pe Marea Roşie, fără să mai trec pe la seminţiile din Golf. Deci, 
nu de astăzi mi-am hotărît drumul; de mult o făcusem, fără să dobîndesc 
ceea ce speram să obţin. Ce-i de mirare cînd cineva, rătăcind calea, se 
reîntoarce spre țelul călătoriei sale? Aş face oare o greşeală gravă dacă aş 
izbuti să-i convertesc [pe gymnosofişti] la această înţelepciune, în calitate 
de sfătuitor, izbutind astfel să-i fac să aibă aceleaşi convingeri ca şi mine? 
Poţi să-mi răspunzi? Căci nu poţi nega faptul că tinereţii îi este dat să 
mediteze mai lesne la o idee înaltă, decît bătrîneţii; şi oricine dă altuia 
sfatul de a adopta înţelepciunea şi învăţătura pe care le-a ales el însuşi, se 
fereşte, desigur, de învinuirea de a căuta să convingă pe altul de un lucru 
în care nici el nu crede. Cine însă primeşte pentru el binefacerile pe care 
i le trimite Soarta şi se bucură singur de ele, nedreptăţeşte aceste bunuri şi 
retează putinţa de a le dezvălui farmecul unui număr cît mai mare de 
oameni. 


XVII. După înflăcărarea tinerească cu care vorbi Nilos, Apollonios îi 
răspunse: 

— N-ar trebui oare să începem prin a vorbi de preţul ce-l vei plăti pentru 
că îndrăgeşti înţelepciunea mea? 

— Să vorbim, spuse Nilos, întreabă-mă ce vrei. 

— Te întreb, zise Apollonios, dacă eşti mulțumit de alegerea pe care ai 
făcut-o tu însuţi şi dacă nu cumva îi vei plictisi pe gymnosofişti cu sfaturi 
care n-o să-i înduplece. 

— Îţi dau ascultare, spuse Nilos, şi să cădem de acord asupra acestui 
preţ. 

Despre asta vorbeau ei'?. Cînd, mai tîrziu, Nilos l-a întrebat cît va sta 
printre gymnosofişti, el spuse: 

— Voi sta atîta timp cît va merita înţelepciunea lor să rămîn” ; apoi vom 
merge spre Cataracte, să vedem izvoarele şi va fi plăcut nu numai să 
vedem obiîrşiile Nilului, ci să şi auzim vuietul căderilor de apă. 


XVIII. După aceste cuvinte şi după istorisirea unor amintiri din călătoria în 
India, [călătorii] au înnoptat stînd pe iarbă, dar ziua, după ce şi-au înălţat 
rugile obişnuite, l-au urmat pe Nilos, care i-a dus la Thespesion. După ce 
şi-au dat bineţe, s-au oprit în mijlocul pădurii şi au început să discute. 
Apollonios începu astfel: 

— Am arătat ieri care este însemnătatea faptului de a nu ascunde 
înţelepciunea proprie ; ascultînd învăţăturile indienilor, din înţelepciunea 
lor luam în seamă tot ceea ce mi s-a părut potrivit pentru mine'*; îmi 

amintesc deci de învățătorii mei şi, oriunde merg, răspîndesc la rîndul meu 
învăţăturile lor. Iar voi veţi fi răsplătiți din plin, dacă o să-mi faceţi 
cunoscută înţelepciunea voastră, cît mai stau pe aici, căci n-am să încetez 
să răspîndesc învăţătura printre greci şi nici să trimit scrisori indienilor 
despre ea. 


XIX. — Pune întrebări, spuseră ei, căci mai întîi vine întrebarea şi mai apoi, 
după cum ştii, cuvîntarea. 

Atunci Apollonios spuse: 

— Am să vă întreb mai întîi ce-aţi avut în minte cînd aţi dat oamenilor 
din partea locului asemenea zei, încît cei mai mulţi dintre ei au înfăţişări 
ciudate, de te umflă rîsul. Într-adevăr, doar foarte puţini sînt înfățişaţi 
potrivit cu înțelepciunea şi cu adevărata fire a divinității; celelalte sanctuare 
ale voastre au fost ridicate, e limpede, spre cinstirea unor animale lipsite 
de rațiune, care nu merită nici o preţuire şi cu atît mai puţin să fie 
cinstite”. 

Thespesion replică supărat: 

— Dar statuile din ţara ta, cum crezi că sînt făcute? 

— Cum nu se poate mai frumos şi mai demn de respect în măsura în 
care se pot închipui zeii. 

— Ai negreşit în minte pe Zeus din Olympia, statuia Atenei”, statuile din 
Cnidos şi Argos” şi celelalte, la fel de frumoase şi pline de farmec. 

— Nu numai pe acelea, răspunse Apollonios; sînt de părere că, în timp 
ce la alţii arta statuară a rămas odată pentru totdeauna plină de cuviinţă, 
voi mai degrabă aş zice că vă bateţi joc de zeități decit le închinaţi un cult. 

— Nu cumva atunci Fidias şi Praxiteles s-au urcat în cer, au luat tiparul 
înfățișării zeilor şi l-au turnat în arta lor? Sau există şi altceva care le-a 
călăuzit creaţia? 

— Altceva, spuse Apollonios, care ţine din plin de înţelepciune. 

— Şi ce anume, dacă nu te referi la imitație? 

— Imaginaţia '5, răspunse Apollonios; ea a creat plăsmuirile acestea, ea, 
meşteră mai înţeleaptă ca imitaţia. Căci imitaţia nu poate crea decît cele ce 
a văzut, în timp ce imaginaţia poate crea şi ce n-a văzut, căci ea va 
presupune subiectul plecînd de la un nivel mai înalt decît realitatea 
[materială]. Imitaţia este adesea tulburată de emoție şi groază, în timp ce 
imaginaţia nu este tulburată de nimic, căci ea se îndreaptă, fără a se lăsa 
abătută, spre țelul propus de ea însăşi. Se cuvine ca artistul care caută să-l 
înfăţişeze pe Zeus să-l vadă împreună cu cerul, cu anotimpurile, cu stelele, 
aşa cum odinioară a încercat şi Fidias ; cel care vrea s-o înfăţişeze pe Atena 
trebuie să aibă în minte” armele, priceperea, meseriile şi felul în care a 
țişnit chiar din [capul lui] Zeus. Dar dacă reprezinţi un şoim, o cucuvea, un 
lup sau un cîine, pentru a-i consacra într-un templu, în locul lui Hermes, 
Atena ori Apollo, animalele şi păsările tale vor cîştiga poate admiraţie prin 
asemănarea lor cu realitatea, dar divinităţile vor pierde mult din propria lor 
demnitate. 

— Eu cred, răspunse celălalt, că tu cercetezi prea superficial obiceiurile 
noastre ; dacă egiptenii dau dovadă de o oarecare înţelepciune, ea constă 
în aceea că ei nu-şi asumă nici o îndrăzneală faţă de chipul divinităţilor, 
mulţumindu-se să le reprezinte prin simboluri, cărora le dau un înţeles 
tainic, astfel încît divinităţile ne apar şi mai demne încă de cinstire. 

Apollonios începu să rîdă: 

— Oameni buni, spuse el, aţi cîştigat prea mult din inteligenţa 
egiptenilor şi a etiopienilor, dacă aţi ajuns să găsiţi trăsături auguste şi 
divine cu precădere în cîine, pasărea ibis şi ţap, căci acestea le-am auzit 
cu adevărat de la înțeleptul Thespesion. Dar, ce e de admirat sau de temut 
în aceste chipuri? Sperjurii, profanatorii de morminte şi toată şleahta celor 
ce dau tîrcoale templelor, mai degrabă dispreţuiesc asemenea sfinte 
odoare, decît se tem de ele. Iar dacă aceste chipuri trebuie să fie cinstite, 
datorită înţelesului lor ascuns, ei bine, zeii s-ar fi bucurat de şi mai multă 
cinstire, în Egipt, în cazul că nu li s-ar fi închinat nici un chip cioplit, iar 
voi aţi fi folosit teologia voastră cu mai multă înțelepciune de-aţi fi lăsat-o 
înconjurată de mai mult mister. Căci aţi fi putut să le construiți temple, să 
le consacraţi altare, să hotărîţi cînd şi cîte sacrificii sînt de făcut, ce cuvinte 
sînt de rostit, gesturi de făcut, fără să plăsmuiţi nici un chip%, ci să lăsaţi 
ca fiecare credincios să-şi închipuie singur zeul, în felul său, întrucît mintea 
îşi reprezintă lucrurile şi îşi formează imaginea lor mai bine decît artas!; 
într-adevăr, voi i-aţi împiedicat pe zei să fie frumoşi şi la privit, şi în închipuire. 

— Era odată un atenian, răspunse Thespesion, pe numele său Socrate, 
un bătrîn la fel de nătîng ca noi, care vedea zei în cîine, gîscă şi platan pe 
care, de altfel, şi depunea jurămînt... 

— Nu era deloc prost, spuse Apollonios, ci divin, pe deplin înţelept. El 
jura pe aceste fiinţe nu pentru că le socotea zeități, ci pentru că se ferea să 
jure pe zei. 


XX. După aceasta, Thespesion, ca şi cum ar fi dorit să discute despre 
altceva, puse el lui Apollonios întrebări despre obiceiul biciuirii în Sparta8? 
şi-l întrebă dacă aşa ceva se întîmpla în public: 

— Da, răspunse Apollonios, şi erau biciuiţi cît se poate de tare mai ales 
oamenii liberi, de stirpe nobilă. 

— Dar sclavilor care săvîrşeau greşeli, întrebă Thespesion, ce li se 
întîmpla? 

— Nu erau ucişi, aşa cum legile lui Lycurg& îngăduiau cîndva, ci erau 
loviți tot cu biciul. 

— Dar Grecia, mai întrebă Thespesion, ce crede [despre spartani]? 

— Ea se adună cu plăcere şi însufleţire, răspunse Apollonios, la serbările 
în cinstea eroului Hyacinthos sau la Gimnopedii, ca să fie de faţă. 

— Dar prea bunii greci nu se ruşinează văzînd că sînt biciuiţi în public 
cei care odinioară i-au condus ori că i-au avut stăpîni pe oamenii care sînt 
acum biciuiţi în faţa lumiit? Cum de n-ai schimbat acest obicei? Căci se 
spune că şi spartanii intră în vederile tale. 

— Asupra obiceiurilor ce puteau fi schimbate le-am dat sfaturi şi ei le-au 
urmat de bună voie, căci sînt cei mai liberi dintre greci, neascultîndu-i 
decît pe cei ce le dau îndemnuri bune. Dar biciuirea este împlinită în 
cinstea zeiţei Artemis din Sciţia şi, după părerea mea, oracolele stau la 
obîrşia acestui obicei. A te împotrivi zeilor, cred că este o nebunie. 

— Nu faci bine atribuind zeilor Greciei o asemenea înţelepciune, în 
cazul că ei au dat sfatul să fie biciuiţi oameni deprinşi cu libertatea. 

— Nu e vorba de biciuire, spuse Apollonios, ci de stropirea cu sînge a 
altarului, întrucît şi sciţii credeau că trebuie adusă aceeaşi ofrandă, dar 
spartanii au îndulcit cruzimea sacrificiului, preschimbîndu-l într-o probă a 

puterii de îndurare, care totodată le îngăduie să se ferească de uciderea 
unui om şi să ofere zeiţei sîngele lor. 

— Atunci, de ce nu sacrifică străini zeiţei Artemis, aşa cum socoteau 
odinioară sciţii că trebuie să facă? 

— Pentru că nu stă în firea grecilor să imite în întregime obiceiurile 
barbarilor. 

— Dar ar fi dat dovadă de mai multă îndurare dacă ar fi sacrificat unul 
sau doi străini, decît să-i fi alungat pe toţi. 

— Nu trebuie să-l subestimăm, o Thespesion, pe Lycurg, căci trebuie 
să-i înţelegem concepţiile şi să ne dăm seama că interdicţia sa de a lăsa 
străinii să se aşeze în Sparta nu însemna o intenţie de izolare, ci venea din 
dorinţa de a păstra în curăţenia lor de început obiceiurile împămîntenite, 
împiedicînd străinii să se amestece în populaţia Spartei. 

— Ei bine, răspunse Thespesion, eu aş fi dispus să-i consider drept 
[adevăraţi] spartani, aşa cum doresc ei să apară, dacă după o îndelungată 
convieţuire cu străinii, n-ar schimba nimic din datinile lor, căci n-ar trebui — 
după cîte cred eu — să arate că rămîn unii şi aceiaşi în lipsa străinilor, ci că 
îşi dobîndesc virtuțile în ciuda prezenţei acestora. Şi totuşi, în ciuda 
alungării străinilor, moravurile li s-au stricat şi au sfîrşit prin a se comporta 
la fel ca acei greci pe care în mod deosebit nu-i puteau suferi. Oricum, 
politica lor maritimă şi tributurile, pe care le-au impus în continuare, au 
întrecut pilda Ligii ateniene. Faptele nedemne pe care le socotiseră pricini 
suficiente pentru a porni război împotriva atenienilor au fost împlinite 
chiar de ei înşişi; i-au învins pe atenieni pe cîmpul de bătaie, dar s-au 
supus practicilor de viaţă ale acestora%. Însuşi faptul că au primit o 
divinitate provenind din munţii Taurus, de la sciți, arată că deveniseră 
oameni gata să accepte obiceiuri străine. Dacă aceasta era o prescripţie a 
oracolului, la ce mai folosea biciul? Şi de ce să cultivi tăria de a răbda, 
destinată doar sclavilor? Pentru Sparta ar fi fost mai demn — consider — să 
cultive gloria morţii şi să sacrifice pe altar un tînăr spartan, care s-ar fi 
oferit de la sine. Acest fapt ar fi arătat superioritatea curajului spartanilor şi 
ar fi înlăturat putinţa ca Elada să ajungă adversara ei. Şi dacă ar părea de 
înţeles faptul că tinerii se cuvin cruţaţi în vederea faptelor de război, s-ar 
fi cuvenit ca obiceiul existent la sciți privitor la oamenii de peste şaizeci de 
ani, să fie mai lesne pus în practică de către spartani, asta în cazul că ei 
proslăvesc moartea fără artificii, şi nu din lăudăroşenie. Ce am spus acum 
este mai puţin împotriva spartanilor, cît mai ales împotriva ta, Apollonios; 
căci dacă vom supune unei critici aspre vechile credinţe, a căror vîrstă 
îndelungată ne ascunde înţelesul lor, şi dacă vom cere cu îndirjire socoteală 
divinității de ce i-au plăcut anumite obiceiuri, multe încheieri ciudate ar 
reieşi dintr-o astfel de filozofie. De pildă, am putea ataca misteriile eleusine, 
întrebînd de ce este aşa şi nu altfel, sau misteriile de la Samothrace, 
întrebînd de ce ritul este acesta şi nu altul, ori Dionysiile şi Phallos-ul şi 
idolul din Cyllene. Şi aşa vom ajunge în curînd să punem totul la îndoială. 
Să discutăm deci despre orice altceva vrei, amintindu-ne de spusa lui 
Pitagora, care vine de la voi: „e mai bine să păstrezi tăcerea, dacă nu în 
privinţa tuturor lucrurilor, cel puţin asupra acestora de acest fe”. 

Atunci Apollonios spuse: 

— Dacă ai fi vrut să pătrunzi aceste lucruri, Thespesion, ţi-ai fi putut da 
seama că spartanii pot invoca argumente solide în sprijinul obiceiurilor ce 


154 VIAŢA LUI APOLLONIOS DIN TYANA 


cu temei le practică şi care sînt potrivnice celor ale altor greci. Dar, pentru 
că refuzi să discuţi despre asta şi socoteşti o nelegiuire să vorbeşti de 
aceste lucruri, haidem să trecem la altceva, la un fapt mai însemnat, cel 
puţin pentru mine: acum am să te întreb ce părere ai despre dreptate®®. 


XXI. — Să discutăm şi despre asta, spuse Thespesion, căci e un subiect 
potrivit şi pentru înţelepţi şi pentru cei ce nu sînt. Dar ca să nu ne 
încurcăm, ca să ajungem la o încheiere şi să nu amestecăm părerile 
indienilor [în discuţia noastră], spune-ne mai întîi ce gîndesc ei despre 
dreptate, căci acolo, pe cît se pare, ai aprofundat toate aceste probleme. 
Dacă vom socoti părerea lor superioară, ne-o vom însuşi, dar dacă a 
noastră va fi mai înţeleaptă, să v-o însuşiţi şi voi, căci şi asta înseamnă 
dreptate. 

— Prea bine, Thespesion, ai vorbit chiar pe placul meu. Ascultă aşadar 
ce-am discutat acolo: le povesteam cum lucrasem pe o mare corabie, pe 
cînd sufletul meu sălăşuia în alt trup, şi că socoteam că am fost cum nu se 
poate mai drept întrucît piraţii, vrînd să mă năimească pentru a-mi trăda 
corabia, făcînd-o să ancoreze într-un loc unde urmau s-o atace, ca să pună 
mînă pe încărcătură, am făgăduit că voi face ceea ce-mi vor cere, dar 
numai ca să scăpăm de atacul lor; în fapt, am trecut binişor pe lîngă ei, 
spre a ocoli locul întîlnirii. 

— Şi, întrebă Thespesion, indienii au socotit că ai procedat cu dreptate? 

— Au început să rîdă, spuse Apollonios, căci pentru ei dreptatea nu 
înseamnă să nu săvîrşeşti nedreptăţi”. 

— Indienii au judecat cuminte, căci o cugetare plină de bun simţ nu 
înseamnă să eviti o judecată greşită, tot astfel, a fi curajos nu înseamnă să-ţi 
părăseşti rîndul de bătaie, a fi cumpătat nu înseamnă doar să te fereşti de 
viaţa destrăbălată şi nu poţi merita laude doar pentru că nu pari rău. Căci 
orice faptă care este la fel de îndepărtată şi de proslăvire, şi de pedeapsă, 
nu este prin ea însăşi o virtute. 

— În ce chip, aşadar, Thespesion, vom încorona pe omul drept şi ce va 
trebui să facă pentru asta%? 

— Cum aţi fi putut discuta mai cu rîvnă şi mai potrivit despre dreptate 
decît în clipa în care regele unei ţări atît de mari şi de roditoare a fost de 
faţă la convorbirile voastre filozofice asupra artei de a conduce statul? Este 
doar vorba despre cel mai drept cîştig. 

— Dacă Phraotes, răspunse Apollonios, ar fi sosit acolo, ai fi avut 
dreptate să mă osîndeşti că n-am discutat cu el despre dreptate ; dar, după 
cîte ştii din cele povestite ieri, omul cu pricina era doar un beţiv şi un 
duşman al întregii filozofii. Ce ne trebuia asemenea încurcătură? Ce aveau 
de cîştigat indienii să ia în seamă un om care nu se gîndeşte decît la 
plăcerile sale? Cum însă înţelepţii ca noi au datoria să urmărească ce se 
ştie despre dreptate mai mult încă decît regii şi conducătorii militari, să 
vedem ce înseamnă să fii cu adevărat drept, în adevăratul înţeles al 
cuvîntului. Voi socotiți că nici eu, în ciuda părerii mele în privinţa întîmplării 
cu corabia, nici alţii, care nu săvîrşesc nedreptăţi, nu sîntem oameni drepţi 
şi nici nu merităm laude. 

— Desigur, răspunse Thespesion, nici atenienii, nici spartanii n-au votat 
vreodată un decret de încoronare pentru un cetăţean oarecare sub cuvînt 
că nu a făcut orgii; nici n-au acordat cuiva cetăţenia, numai pentru că n-a 

jefuit temple. Cine poate fi numit, aşadar, om drept şi ce trebuie să facă? 
Niciodată, după cîte ştiu, nimeni n-a fost încoronat pentru dreptatea sa; 
nici nu s-a votat vreodată vreun decret în favoarea unui om drept, moti- 
vîndu-se că ar fi trebuit încoronat pentru că una sau alta din faptele sale ar 
fi dovedit că este un om drept. Oricine are în minte soarta lui Palamedes 
la Troia”? şi a lui Socrate la Atena îşi va da seama că dreptatea nu are sorţi 
de izbîndă printre oameni, căci amîndoi au fost victima celei mai mari 
nedreptăţi, deşi erau cu desăvirşire drepţi. Totuşi, ei au fost ucişi sub 
învinuirea că au săvîrşit fapte nedrepte şi acuzarea rostită împotriva lor a 
fost nejustă. Pe de altă parte, Aristide”, fiul lui Lysimah, a suferit chiar din 
pricina dreptăţii, un om atît de drept ca el trebuind să plece în exil din 
pricina virtuţii sale. Recunosc că dreptatea trebuie să pară de rîs, căci 
însărcinată de Zeus şi de Moire să împiedice oamenii să ajungă victime ale 
nedreptăţii, nu poate să se apere pe ea însăşi de nedreptate”. 

În ochii mei, îmi ajunge povestea lui Aristide ca să arate deosebirea 
între omul care nu este nedrept şi omul drept. Spune-mi acum dacă, 
într-adevăr, acest Aristide a fost tocmai acela despre care ne povestesc 
grecii ce vin pe aici că a sosit în insule pentru a hotărî tributul modic pe 
care l-a fixat şi care s-a întors îmbrăcat cu aceeaşi mantie sărăcăcioasă cu 
care a plecat? 

— Ba chiar datorită lui a înflorit odinioară iubirea pentru sărăcie. 

— Aşadar, dacă la Atena s-ar fi aflat doi oratori care ar fi vrut să-l laude 
pe Aristide la întoarcerea sa de la aliaţi, şi dacă unul ar fi prezentat o 
hotărîre prin care i s-ar fi acordat o coroană pentru că nu a făcut avere în 
vremea călătoriei sale, întrucît n-a dobîndit nimic pentru el însuşi, întor- 
cîndu-se mai sărac decît plecase, ajungînd cel mai sărac dintre atenieni, şi 
dacă celălalt ar fi redactat o moţiune cam în termenii următori: „avînd în 
vedere că Aristide n-a hotărît tributul aliaţilor dincolo de posibilităţile 
fiecăruia dintre ei, ci potrivit cu întinderea de pămînt ce o posedau, dat 
fiind că el s-a îngrijit să le întărească fidelitatea faţă de atenieni şi s-a ferit 
să creeze nemulțumiri faţă de suma pe care trebuiau s-o plătească, este 
propus să i se acorde o coroană din pricina dreptăţii sale”, nu crezi că 
Aristide s-ar fi împotrivit celei dintii propuneri, socotind-o nedemnă pentru 
întreaga sa viaţă, dar poate că ar fi încuviinţat-o pe cealaltă, pentru că a 
scos la lumină ce a intenţionat să facă? Căci el a vegheat atât la interesul 
atenienilor, cît şi la cel al aliaţilor, preocupat cum s-a dovedit a fi de a ţine 
balanţa”, şi asta s-a arătat cu limpezime după Aristide, cînd, într-adevăr, 
atenienii, depăşind sumele pe care le fixaseră şi cerînd mai mult insulelor 
[decît puteau contribui], şi-au pierdut puterea pe mare, fapt ce-i făcuse 
foarte temuţi, în timp ce puterea spartanilor s-a întins şi pe mare, iar din 
puterea atenienilor n-a mai rămas nimic; toţi supuşii lor s-au îndepărtat de 
ei şi s-au ridicat împotrivă. Aşa, Apollonios, omul drept este deci, după o 
judecată sănătoasă, nu cel care nu este nedrept, ci cel care face el însuşi 
fapte drepte şi care-i face şi pe alţii să nu săvîrşească nedreptăţi. Şi din 
dreptatea astfel înțeleasă se vor naşte alte virtuţi, îndeosebi cele legate de 
împărţirea dreptăţii şi de redactarea de legi. Căci un om ca acesta va judeca 
mai drept decît oamenii care jură pe mădularele spintecate ale victimelor 
şi va da legi întocmai lui Solon şi Lycurg”, întrucât aceşti legislatori au 
ajuns să dea legile lor călăuziţi de dreptate. 

XXII. Aceasta este, după Damis, discuţia pe care au avut-o despre omul 
drept şi Apollonios se alătură acestei păreri, căci primea întotdeauna orice 
judecată bună. Au mai filozofat despre suflet, susţinînd că este nemuritor, 
şi despre Natură, avînd păreri asemănătoare celor ale lui Platon în „Iimaios”. 
Au mai vorbit şi despre legile grecilor. Apoi Apollonios a spus: 

— Dacă am venit pînă aici, am făcut-o pentru a vă vedea, dar şi pentru 
a contempla izvoarele Nilului; cine a ajuns pînă în Egipt poate fi iertat că 
nu se uită la ele, dar cine a ajuns în Etiopia, cum am făcut eu, poate fi 
dojenit că trece pe aici fără să le vadă şi să spună ceva despre ele. 

— Mergi cu bine, aşadar, spuse Thespesion, şi cere izvoarelor ce vrei, 
căci sînt sfinte. ÎI vei lua drept călăuză pe Timasion, care a locuit cîndva în 
Naucratis şi acum stă în Memfis, căci el cunoaşte prea bine izvoarele 
Nilului şi este destul de curat pentru a nu avea nevoie să se purifice. Cît 
despre tine, Nilos, vrem să-ţi vorbim. 

Înţelesul acestor cuvinte n-a scăpat lui Apollonios; el pricepu nemulţu- 
mirea lor de a-l vedea pe Nilos preferîndu-l pe el; dar, pentru ca ei să 
poată discuta liber, după cum doreau, cu acesta, se retrase pentru a se 
pregăti de drum, căci voia să plece dis-de-dimineaţă ; puţin după aceea 
Nilos se întoarse, dar nu povesti nimic despre cele ce i s-au spus. Doar atît 
că ridea deseori în sinea lui. Dar nimeni nu l-a întrebat de ce ride şi toţi 
i-au respectat secretul. 


XXIII. Apoi au luat masa, au discutat despre tot felul de nimicuri şi au 
înnoptat tot acolo. A doua zi şi-au luat rămas bun de la gymnosofişti şi s-au 
îndreptat spre munţi, ţinînd Nilul în dreapta lor. lată că merită să fie 
povestit cîte ceva din cele văzute acolo. Cataractele sînt înălţimi de pămînt, 
destul de asemănătoare cu muntele Tmolos din Lydia, iar cursul Nilului 
coboară cu mare tărie, trăgînd la vale pămîntul din care s-a format Egiptul. 
Zgomotul apei cînd se aruncă de pe munte cu mare bubuit în Nil este 
dureros la auz şi aproape de neîndurat, iar mulţi oameni care s-au apropiat 
prea mult, s-au reîntors surzi. 


XXIV. În drumul lor, Apollonios şi însoțitorii săi au ajuns la nişte ridicături 
asemănătoare cu un sîn, acoperite cu nişte arbori, pe a căror frunze, scoarță 
şi răşină etiopienii pun mare preţ, de parcă ar fi nişte recolte preţioase. 
Au mai văzut lei, nu departe de drum, leoparzi şi alte sălbăticiuni, dar nici 
una nu i-a atacat. Dimpotrivă, fugeau ca şi cum ar fi fost înspăimîntate de 
vederea oamenilor. Au zărit şi cerbi, gazele, struţi, măgari foarte nume- 
roşi”, cît şi puzderie de boi sălbatici şi de „boi-ţapi”%, primii fiind un 
amestec de cerb şi taur, iar ceilalţi din cele două animale ale căror nume 
îl poartă. De-a lungul drumului au găsit osemintele acestor animale şi 
stîrvuri doar pe jumătate sfîşiate, căci leii, după ce se ghiftuie cu prada 
încă caldă, nu se mai uită la ce-a mai rămas întrucât sînt siguri, cred eu, că 
vor vîna alt animal. 


XXV. Acolo etiopienii nomazi îşi duc viaţa cocoţaţi pe căruțe, formînd 
adevărate organizaţii obşteşti”, şi nu departe de ei se găsesc vînătorii de 
fildeş. Ei iau colții elefanților şi-i vînd, fapt de la care se trage şi numele lor 
[prasioi ], ce înseamnă „vînzare” de elefanţi |elepbanton prasis]. Nasamonii!%, 

androfagii, pigmeii şi skiapozii sînt tot etiopieni, iar pămîntul lor se întinde 
pînă la Oceanul Etiopiei, unde ajung numai naufragiaţii, aruncaţi aici în 
ciuda vrerii lor. 


XXVI. În vreme ce oamenii noștri discutau despre sălbăticiuni şi despre 
chipurile diferite în care natura le hrăneşte, iată că au auzit un zgomot ca 
de tunet, nu o trosnitură, ci o bubuitură surdă, ca atunci cînd tunetul e încă 
printre noi. 

— Cataracta e pe aproape, spuse atunci Timasion, şi anume e vorba de 
ultima, dacă vom coborî de-a lungul fluviului, şi de prima, dacă-l vom urca!®!, 

După ce au mai înaintat vreo zece stadii, au văzut, ne spun ei, fluviul 
care izvora din munte, la fel de mare ca Marsyas şi Meandru!%?, la prima lor 
confluență. Au adresat o rugă Nilului şi au continuat să înainteze, dar n-au 
mai văzut animale, căci acestora nu le place, fireşte, zgomotul şi trăiesc 
mai lesne pe lîngă ape liniştite decît pe lîngă cele învolburate şi zgomo- 
toase. Apoi au auzit o altă cataractă, cam la cincisprezece stadii depărtare, 
al cărei zgomot era aproape cu neputinţă de suportat, căci era de două ori 
mai puternică decît cea dinainte şi cădea din munţi şi mai înalţi. Damis 
spune că el însuşi şi unul din însoțitorii săi au avut urechile aşa de asurzite 
încît s-au întors din drum şi i-au cerut lui Apollonios să nu meargă mai 
departe, dar acesta, împreună cu Timasion şi cu Nilos, au înaintat cu curaj 
pînă la o a treia cataractă. Iată ce-au povestit despre ea la întoarcere: Nilul 
este dominat de vîrfuri înalte, de cel mult opt stadii, iar malul aşezat în faţa 
munţilor alcătuieşte o margine de carieră, cu o înfăţişare neobişnuită, astfel 
încît izvoarele care ţiîşnesc din coasta munţilor cad de sus pe pietrele de pe 
mal şi de acolo se întorc spre albia Nilului, făcînd valuri cu o fierbere de 
spumă albă. Efectul produs asupra simţurilor de aceste izvoare, care sînt 
mult mai puternice decît cele dinainte şi ecoul iscat din pricina munţilor 
este un asemenea chin pentru urechi încît nu se poate cerceta firul fluviului. 
Drumul care duce de aici spre obirşii este, după spusa lor, de nestrăbătut 
şi chiar aşa stau lucrurile, căci se spun o mulţime de istorioare cu duhuri, 
ca aceea, de pildă, pe care Pindar, în înţelepciunea sa, o atribuie divinității 
ce stă în apropierea acestor izvoare, pentru a veghea la reglarea cursului 
Nilului105. 


XXVII. După cataracte, ei s-au oprit într-un sat etiopian nu prea însemnat, 
şi se pregăteau să ia masa, seara, amestecînd glumele cu lucruri serioase, 
cînd deodată au auzit în sat strigăte ascuţite de femei care se îndemnau 
unele pe altele să urmărească şi să prindă „lucrul”. Îşi chemau soţii în 
ajutor, iar bărbaţii, adunînd bite şi pietre şi tot ce le cădea în mîini, se 
îndemnau care pe care să răzbune cinstea soțiilor lor. Aflară astfel că, de 
zece luni, satul era deseori bîntuit de stafia unui satir, care se dezlănţuia 
împotriva femeilor!%. Se ştia că ucisese două, de care se-ndrăgostise cu 
deosebire. Pe însoțitorii lui Apollonios i-a cuprins groaza, dar acesta spuse: 

— Nu vă fie frică, un satir obişnuit îşi face mendrele pe aici. 

— Pe Zeus, spuse Nilos, el e cel care, acum câtva timp, a venit să-i 
chinuiască pe gymnosofişti şi n-am putut să-l împiedicăm deloc. 

— Dar, răspunse Apollonios, există un leac împotriva acestor obrăznicii, 
un leac de care s-a folosit odinioară Midas!%. Căci în vinele lui curgea 
sînge de satir, după cum o dovedea forma urechilor sale. Un satir, fără a 

ține seama de înrudirea dintre ei, veni să-şi bată joc de Midas, de urechile 
sale, cîntîndu-i nu numai din gură, ci şi din flaut. Iar Midas, care aflase, pe 
cîte cred eu, de la mama sa, că un satir căruia i se dă să bea vin, odată adormit, 
ajunge mai înţelept şi încetează să-i mai chinuie pe alţii, turnă vin în apa 
unei fîntîni ce se găsea lîngă palat, şi-l lăsă pe satir să bea. Acesta a băut, 
a băut şi a fost prins. Pentru a vă dovedi că povestea e adevărată, să mergem 
să-l căutăm pe mai-marele satului şi dacă sătenii au vin, să-l amestecăm cu 
apă aşa încît satirul să bea din el. Va păţi la fel ca satirul lui Midas. 

Ideea le plăcu. Apollonios vărsă patru amfore egiptene de vin în 
jgheabul din care beau turmele satului, aduse satirul printr-o chemare 
misterioasă şi, deşi acesta rămînea nevăzut, vinul scăzu în jgheab ca şi cum 
ar fi fost sorbit. Cînd nu mai rămase nimic, Apollonios spuse: 

— Să încheiem pace cu satirul, căci doarme. 

După aceea îi duse pe săteni la o peşteră a nimfelor, ce se găsea la o 
depărtare cam de jumătate de plethru!% de sat unde le arătă cum dormea 
satirul, dar le spuse să nu-l lovească şi să nu-i arunce ocări. „Căci, adăugă 
el, a terminat cu nebuniile.” 

Nu putem spune că fapta lui Apollonios a fost săvîrşită în trecere, ci, pe 
Zeus, putem mai degrabă spune că a fost minunata ispravă a unui om în 
trecere. Aţi putea să vă reamintiţi această istorioară dacă citiţi scrisoarea pe 
care Apollonios o trimisese unui tînăr impertinent în care îi spunea că a 
cuminţit un demon. Nu trebuie să ne îndoim că satirii există şi că sînt în 
stare să şi iubească. Eu cunosc la Lemnos un tînăr, de vîrsta mea, a cărui 
mamă, se spune, a avut legături cu un satir, ceea ce pare adevărat, după 
următoarele semne : părea să aibă o piele ca de pui de cerb, care-i crescuse 
la spate, iar labele dinainte ale acestei piei îi încolăceau gîtul şi se legau de 
piept. Dar am vorbit îndeajuns despre acestea. Adevărul acestor întîmplări 
nu trebuie pus la îndoială şi nici cuvintele mele. 


XXVII. Întorcîndu-se din Etiopia, cearta sa cu Euphrates ajunse mai 
serioasă ca oricînd, ca urmare a discuţiilor de zi cu zi!%; dar Apollonios, 
lăsîndu-l în grija lui Menippos şi a lui Nilos, se mulțumea doar să-l 
dojenească pe Euphrates şi purta de grijă doar de educaţia lui Nilos. 


XXIX. Cînd Titus a cucerit lerusalimul!%, umplînd întreaga ţară de leguri, 
popoarele învecinate i-au dăurit o coroană!%, pe care el n-a vrut s-o 
primească, spunînd că nu el a împlinit faptele, ci că zeul, pentru a-şi arăta 
mînia, i-a împrumutat braţul. Apollonios aprobă această purtare, căci Titus 
dovedea că are o judecată serioasă, înţelegerea lucrurilor omeneşti şi 
divine, precum şi o mare înţelepciune, nevrînd să se lase încoronat pentru 
că a făcut să curgă sîngele. Îi scrise deci o scrisoare pe care i-a trimis-o prin 
Damis şi în care spunea: 

„Apollonios către Titus, general roman, voie bună! 

Ţie, care ai refuzat ca numele tău să fie proclamat pentru că ai dobîndit 
victoria pe cîmpul de bătălie şi pentru că ai făcut să curgă sîngele duşma- 
nului, ţie îţi dăruiesc coroana cumpătării, întrucît ştii ce înseamnă cu 
adevărat o coroană. Sănătate!” 

Titus s-a bucurat nespus de această scrisoare şi îi răspunse: 

„În numele meu şi al tatălui meu, îti mulţumesc şi n-am să uit asta, căci 
dacă eu am cucerit Ierusalimul, tu ai făcut din mine prizonierul tău.” 

XXX. Cînd Titus a fost proclamat imperator la Roma şi a fost răsplătit 
pentru isprăvile sale!!%, el a plecat, pentru a împărţi puterea cu tatăl săul!!, 
dar nu l-a uitat pe Apollonios şi, gîndindu-se la însemnătatea unei discuţii 
cu el, fie chiar scurtă, îi ceru să vină la Tarsos. La sosirea sa îl îmbrăţişă, 
spunîndu-i: 

— Tatăl meu mi-a scris şi mi-a dat de ştire despre anumite lucruri în 
legătură cu care trebuie să mă sfătuieşti ; iată scrisoarea unde stă scris că tu 
eşti binefăcătorul său şi că noi îţi datorăm tot ce sîntem!!?. Iar eu, deşi 
n-am decit treizeci de ani, sînt socotit demn de a obţine ceea ce tatăl meu 
n-a dobîndit decît la şaizeci!13, şi sînt chemat să comand, înainte poate de 
a şti să mă supun; astfel, mi-e teamă să nu-mi iau o sarcină ce-mi depăşeşte 
puterile. 

Atunci Apollonios, mîngîind gâtul lui Titus, la fel de puternic ca al 
atleţilor la antrenament, spuse: 

— Şi cine va sili acest taur să aplece un grumaz atît de puternic sub jug? 

— Acela care încă din copilărie s-a făcut bouarul meu, răspunse Titus, 
vorbind de tatăl său, şi lăsînd să se înţeleagă că nu se putea supune decît 
lui, faţă de care de mic copil s-a obişnuit cu ascultarea. 

— Sînt fericit, reluă Apollonios, mai întîi că te văd gata să te supui tatălui 
tău; pînă şi cei care nu sînt copiii lui se bucură să fie conduşi de un 
asemenea om ; mai apoi, pentru că eşti gata să-i aduci curţii sale un omagiu 
pe care-l vei împărţi cu el. Cînd tinereţea se întovărăşeşte cu bătrîneţea la 
conducerea treburilor publice, ce liră, ce flaut ar putea oare face auzită o 
armonie atît de plăcută şi de potrivită? Însuşirile vîrstei înaintate se vor 
împleti cu cele ale tinereţii, astfel încît bătrîneţea va fi puternică, iar 
tinereţea ferită de sminteli. 


XXXI. Dar mie, spuse Titus, ce sfaturi ai de gînd să-mi dai, Apollonios, 
despre conducere şi domnie? 

— Ţi le-ai însuşit tu însuţi, căci supunîndu-te tatălui tău e limpede că vei 
păşi pe urmele lui. Iar acum voi rosti din inimă spusa lui Archytas, o 
povaţă nobilă, ce merită să fie învățată. Acest Archytas locuia în Tarent!!4 
şi era discipol al lui Pitagora; el a scris următoarele despre creşterea 
copiilor: „Tatăl să fie pentru copiii săi o pildă de virtute, căci înşişi părinţii 
vor urma mai drept calea virtuţilor, dacă odraslele lor sînt chemate să le 
semene”. Am să-l las pe tovarăşul meu, Demetrios, să rămînă cu tine ca 
să-ţi dea învăţăturile pe care le doreşti în legătură cu ce trebuie să facă un 
bun conducător. 

— Şi în ce constă înţelepciunea acestui om? întrebă Titus. 

— Vorbește deschis, spune adevărul!!5, fără să se sperie de nimeni, căci 
are puterea unui cinic. 

Şi cum Titus se arăta îndoit, cînd a auzit că este vorba despre un cinic, 
Apollonios urmă: 

— Totuşi, în Homer, Telemah fiind încă tînăr, părea că are nevoie de doi 
cîini şi poetul îi trimite cîÎinii pentru a-l însoţi pe adolescent în piaţa publică 
din Itaca, deşi erau două vietăţi lipsite de cuget!!6. Şi tu vei avea un cîine 
care va lătra alături de tine împotriva altora şi chiar împotriva ta, de vei 
săviîrşi vreo greşeală. O va face cu înţelepciune, nu ca o fiinţă necugetată. 

— Dă-mi-l atunci pe acest cîine, răspunse Titus, ca să mă însoţească. Am 
să-i îngădui chiar să mă muşte, dacă va socoti că am făcut o nedreptate. 

— Am să-i scriu, zise Apollonios, căci acum predă filozofia la Roma”. 

— Scrie-i, spuse Titus. Aş dori să-ţi trimită cineva şi ţie o scrisoare, în 
folosul meu, ca să mă însoţeşti în călătoria mea la Roma. 

— Am să vin, zise Apollonios, cînd va fi cel mai bine pentru amindoi. 


XXXII. Atunci Titus, îndepărtîndu-i pe toţi ce se aflau lîngă el, spuse: 

— Acum, că sîntem singuri, îmi îngădui, bărbate din Tyana, să te întreb 
un lucru de cea mai mare însemnătate pentru mine? 

— Întreabă-mă, zise Apollonios, mai ales că e vorba de ceva serios. 

— De cine trebuie să mă feresc cel mai mult în viaţă? întrebă Titus. Asta 
e întrebarea mea, de nu cumva îţi par laş că am de pe acum asemenea 
temeri. 

— Nu, eşti doar prudent şi atent, căci întîi de toate trebuie să fii precaut. 

Apoi, ridicîndu-şi ochii spre soare, îl luă de martor pe acest zeu că el 
însuşi se gîndea să discute despre asta cu Titus, dacă nu l-ar fi întrebat el 
mai întîi, adăugînd că zeii l-au prevenit să-l facă pe Titus atent că, atît timp 
cît va trăi tatăl său, va trebui să se teamă de cei mai răi duşmani ai acestuia, 
dar cînd Vespasian va muri, de rudele sale cele mai apropiate!!8. 

— Şi cum am să mor? întrebă Titus. 

— La fel cum se spune că a murit Ulisse, despre care se povesteşte că 
moartea i-a venit pe mare. 

Damis tălmăceşte astfel această vorbă: Titus trebuie să se păzească de 
înţepătura peştelui numit trygon, de care, pe cît se spune, Ulisse a fost 
rănit. Oricum, la doi ani după ce a urmat tatălui său pe tron, el a murit’, 
întrucît mîncase iepure de mare, căci acest peşte răspîndeşte în trup 
veninuri ascunse mai primejdioase decît orice otravă de pe pămînt ori din 
apă. Nero, după mărturia lui Damis, amesteca bucăţi de iepure de mare la 
mesele pe care le oferea celor mai înverşunaţi duşmani ai săi. Domitian s-a 
slujit de el împotriva fratelui său, Titus, nu pentru că considera un lucru 
teribil să împartă puterea cu fratele său!%, ci pentru că acesta era atît de 
bun şi de blînd. După această convorbire ce s-a ţinut între patru ochi, s-au 
îmbrăţişat unul pe altul în faţa tuturor şi cînd Titus dădu să plece, Apollonios 
spuse: „Învinge-ţi duşmanii, o rege, prin arme, iar pe tatăl tău prin virtuţi”. 


XXXIII. Scrisoarea către Demetrios suna astfel: 


„Filozoful Apollonios către Demetrios cinicul, voie bună! 

Te încredinţez regelui Titus ca să-l înveţi cum trebuie să se poarte un 
rege şi ai grijă să nu dezminţi adevărul cuvintelor mele despre tine şi, în 
afară de mînie, susţine-l în totul. 

Cu bine.” 


XXXIV. Locuitorii cetăţii Tarsos171, care pînă atunci se arătau duşmănoşi 
faţă de Apollonios, din pricina faptului că îi mustrase cu deosebită tărie 
pentru că moliciunea lor şi pentru dragostea de viaţă uşoară care îi 
împiedica să aibă vorba răspicată, au fost pe atunci într-atît de cîştigaţi de 
el, încît îl socoteau ca un al doilea întemeietor şi sprijinitor al cetăţii lor. 
Într-o zi, într-adevăr, pe cînd regele aducea un prinos public, toţi cetăţenii 
i-au prezentat o plîngere în vederea unor însemnate înlesniri. Titus răspunse 
că va vorbi despre aceasta tatălui său şi că se va face el însuşi solul 
cererilor lor. Atunci Apollonios înaintă şi spuse: 

— Dacă ţi-aş dovedi că unii dintre aceşti oameni sînt duşmanii tăi şi ai 
tatălui tău, că au trimis soli la Ierusalim pentru a isca o răzvrătire şi că în 
taină sînt aliaţii duşmanilor tăi, cei mai făţişi, ce li se va întîmpla? 

— Nimic altceva decît că vor muri, răspunse Titus. 

— Ei bine, reluă Apollonios, nu e de mirare că, atunci cînd e vorba de 
pedepse, le aplici de îndată; dar cînd e vorba de binefaceri, întîrzii să le 
dai; pe primele le dai în chip firesc, în timp ce pe celelalte le amîni pînă 
te vei putea sfătui cu cineva. 

Regele fu fermecat. 

— Acord darurile ce mi se cer, căci tatăl meu nu va fi nemulţumit că 
m-am închinat adevărului şi ţie. 


XXXV. Acestea sînt popoarele pe la care, se spune, a umblat Apollonios; 
interesul se dovedea a fi reciproc. Călătoriile pe care le-a făcut mai apoi au 
fost numeroase, dar nu aşa de îndelungi, neducîndu-se decît la popoarele 
pe care le cunoştea dinainte. A poposit destul de mult în partea dinspre 
mare a Egiptului, după întoarcerea din Etiopia, apoi s-a dus în Fenicia, în 
Cilicia, în Ionia şi Grecia, şi din nou, în Italia, fără a înceta nici o clipă să 
se arate aidoma lui însuşi. Oricît de grea poate să pară cunoaşterea de sine 
însuşi, consider că este şi mai greu să rămii asemănător cu tine însuţi, căci 
n-ar fi cu putinţă să-i faci mai buni pe cei ce sînt răi din fire dacă nu rămii 
neschimbat. Dar despre aşa ceva am discutat deja destul în alte scrieri 
arătînd acelora dintre cititorii mei, care au vrut să pătrundă miezul lucru- 
rilor, că cel ce este într-adevăr om, nu-şi schimbă firea şi nu capătă niciodată 
suflet de sclav. Ca să nu mai lungesc vorba, arătînd în amănunt învăţăturile 
filozofice adresate de Apollonios fiecăruia şi ca să nu părem că ne grăbim 
fără rost în povestirea noastră pe care o expunem celor ce nu-l cunosc pe 
eroul meu, socotesc potrivit să le amintesc pe cele mai însemnate dintre 
ele şi pe cele a căror amintire mi se pare demnă de a fi păstrată. Trebuie 
să considerăm aceste învățături ca apariţiile Asclepiazilor printre oameni!??. 


XXXVI. Un tinerel, neînvăţat, după cum mărturisea chiar el, educa păsări 
pe care le ţinea acasă; le învăţă să vorbească la fel ca oamenii şi să fluiere 
melodii ca şi cîntăreţii din flaut. Apollonios îl întîlni şi-i spuse: 

— Cu ce te îndeletniceşti? 

Şi cînd celălalt îi povesti despre privighetorile şi mierlele sale, şi-l 
lămuri cum le mlădia limba, cum vorba păsărarului era necioplită, Apollonios 
îi zise: 

— Mi se pare că tu strici păsările astea, mai întîi nelăsîndu-le să cînte cu 
glasul lor firesc, atît de încîntător că nici cele mai bune instrumente nu pot 
să-l imite, mai apoi prin faptul că tu însuţi vorbeşti greceşte înspăimîntător 
şi înveţi păsările acestea o limbă stricată. Mai mult încă, tinere, îţi risipeşti 
rostul. Dacă mă uit la oamenii care te însoțesc şi la felul în care eşti 
îmbrăcat, mi se pare că faci parte din oamenii bine îmbrăcaţi şi instruiți. 
Or, tocmai oamenii ca tine îi îmbogăţesc pe sicofanţii cei cu limba gata să 
înţepe. La ce îţi slujeşte atunci pasiunea ta pentru păsări? Chiar dacă ai 
chema în ajutor cîntecul tuturor privighetorilor, tot n-ai putea să scapi de 
aceşti paraziți care te pîndesc şi te zdrobesc. Trebuie să scoţi mereu din 
averea ta şi să le arunci aur, precum cîinilor trufandale, şi, dacă latră, să le 
dai şi iarăşi să le dai, ajungînd în cele din urmă ca tu însuţi să fii sărac şi 

nevoiaş. Trebuie să-ţi schimbi felul de a fi ca nu cumva să te trezeşti 
despuiat de avuţie, fapt ce ar face păsările mai degrabă să plingă decît să 
cînte. Leacul schimbării e la îndemînă: în toate cetăţile există o tagmă de 
oameni pe care nu-i cunoşti încă, profesorii. Dîndu-le o mică parte din 
averea ta, poţi fi sigur că vei dobîndi mult mai mult, căci te vor învăţa cum 
să iei cuvîntul în for, artă uşor de deprins. Dacă te-aş fi cunoscut de mic 
copil, te-aş fi sfătuit să baţi deseori pe la porţile filozofilor şi sofiştilor şi 
să-ţi înconjuri casa cu o întăritură făcută din toată înţelepciunea. Dar 
pentru că ai depăşit vîrsta şcolii, învaţă măcar să iei cuvîntul pentru tine 
însuţi. Să ştii că, dacă ai fi dobîndit o educaţie întreagă, ai fi fost asemenea 
unui soldat înarmat pînă în dinţi, fioros la înfăţişare. Dobîndind cunoştinţele 
de care ţi-am vorbit, vei fi înarmat ca soldaţii uşor înarmaţi ori ca luptătorii 
obişnuiţi şi ai să poţi da în sicofanţi, ca în nişte cîini. 

Tînărul înțelese sfatul şi, părăsind tovărăşia păsărilor, se puse pe învăţat, 
sporindu-şi mintea şi îndreptîndu-şi vorba. 


XXXVII. Se povesteau în Sardes două istorioare; una că rîul Pactolos 
aducea odinioară lui Cresus nisip de aur!” şi alta că arborii erau mai vechi 
decît pămîntul. Apollonios declară că prima poveste era adevărată şi că o 
vede, căci într-adevăr, odinioară, pe muntele Tmolos se găsise nisip de aur 
pe care ploile îl purtau la vale, în apa fluviului; cu timpul însă, cum se 
întîmplă în asemenea împrejurări, nisipul a încetat să mai curgă. De cealaltă 
istorioară a rîs doar, spunînd: „Voi pretindeţi că arborii au fost făcuţi 
înaintea pămîntului, dar eu, care am studiat filozofia atîta timp, n-am auzit 
niciodată ca astrele să se fi născut înaintea cerului”. Prin asta voia să spună 
că nimic nu se poate naşte fără să existe ceva pe care să crească. 


XXXVIII. Guvernatorul Siriei iscase neînţelegeri în Antiochia şi semănase 
neîncredere între locuitorii ei, încât, în timpul întrunirilor publice, cetăţenii 
se certau aprig. Dar tocmai atunci se întîmplă un puternic cutremur de 
pămînt care-i îngrozi. Ca de obicei cînd zeii trimit o minune, ei începură să 
se roage cerului, unul pentru altul. Atunci Apollonios înaintă şi spuse: „E 
limpede că Zeul a vrut să vă împace. Nu trebuie să vă mai sfîşiaţi între voi. 
Temeţi-vă de pedeapsă.” Şi le băgă în cap că altminteri vor avea mult de 
suferit şi-i făcu să creadă că vor simţi aceeaşi groază [faţă de elementele 
dezlănţuite]. 


XXXIX. Şi iată încă o istorioară care merită să fie povestită : un om aducea 
prinos Pămîntului ca să găsească o comoară, neşovăind să adreseze o 
rugăminte în acest sens lui Apollonios. Înțeleptul, înţelegîndu-i dorinţa, îi 
spuse: 

— Văd că eşti un om tare priceput în afaceri. 

— Zi mai degrabă că sînt un om nenorocos în afaceri, care n-are decît 
puţini bani, nu îndeajuns pentru a-şi hrăni familia. 

— Mai degrabă s-ar zice că întreţii mulţi slujitori leneşi, dar tu însuţi nu 
pari prost. 

Celălalt începu să se tînguie. 

— Am patru fete, spuse el, şi am nevoie de zestre pentru fiecare. Acum 
am 20 000 de drahme, dar cînd le voi împărţi fiicelor mele, ele vor spune 
că au puţin, iar eu voi fi pe deplin ruinat, căci nu-mi va rămîne aproape nimic. 

Apollonios se simţi înduioşat de acest om. 

— O să avem grijă de tine, îi spuse, Pămîntul şi eu, căci se spune că i-ai 
adus prinoase. 

Apoi se-ndreptă spre marginea oraşului de parcă s-ar fi dus să cumpere 
fructe. Acolo, zări o bucată de pămînt cu măslini, care îi plăcură în chip 
deosebit, atît de mari şi de frumoşi erau la privit. Se găsea acolo şi o mică 
grădină, unde zări stupi şi flori. Pătrunse în grădină, de parcă ar fi avut 
ceva anume de văzut, apoi, după ce înălţă Pandorei! o rugăminte, se 
întoarse în oraş. După aceea se duse să-l găsească pe stăpînul locului care 
se îmbogăţise pe căi necinstite, făcînd negoţ cu mărfuri feniciene. „Cu ce 
preţ ai cumpărat pămîntul ăsta şi cît ai cheltuit cu el?” întrebă el. Acela 
răspunse că l-a cumpărat anul trecut, pentru 15 000 de drahme şi că n-a 
investit încă nimic în el. Apollonios îl înduplecă să-l vîndă cu 20 000 de 
drahme. Omul socoti cele 5 000 de drahme ca un chilipir. Dar cel care 
umbla să găsească comoara nu pricepea încă însemnătatea darului care i 
se făcuse ; nu găsea deloc socoteala dreaptă, ci cu atît mai păguboasă cu cît 
îşi spunea că ar fi putut păstra cele 20 000 de drahme, în vreme ce 
pămîntul pe care-l dobîndise ar fi putut să îngheţe, să fie lovit de grindină 
şi de alte nenorociri, care distrug recoltele. Dar cînd, curînd după aceea, a 
găsit o amforă cu 3 000 de darici, aproape de stupul din mica grădină şi 
cînd a văzut că recolta de măsline a fost bună, în timp ce în restul ţării era 
slabă, începu să-l laude pe Apollonios. Pe deasupra, o grămadă de tineri 
îi peţeau fiicele. 


XL. lată ce-am găsit că merită osteneala să fie pomenit: era un om care se 
îndrăgostise de statuia Afroditei goală, care se găseşte la Cnidos1%5; acest 
om adusese ofrandă zeiţei şi promitea că-i va consacra şi altele, spre a se 
căsători cu ea. Apollonios socotea o asemenea purtare de neînțeles. Şi cum 
cnidienii nu-l condamnau, ci pretindeau că zeiţa îşi va spori faima dacă va 
avea un iubit, înțeleptul hotărî să purifice templul de această nebunie. 
Cînd cnidienii l-au întrebat dacă dorea să schimbe sacrificiile şi riturile lor, 
el le spuse: „Am să schimb doar ochii voştri, iar rînduielile templului vor 
rămîne aceleaşi”. Trimise deci după îndrăgostit şi îl întrebă dacă el crede în 
zei. Cînd celălalt i-a spus că crede atît de mult, încît se îndrăgostise de o 
zeiţă, fiind vorba chiar de căsătorie, pe care se gîndise s-o sărbătorească în 
curînd, Apollonios îi spuse: „Poeţii ţi-au tulburat minţile, povestind că 
oameni ca Anchises şi Peleus s-au căsătorit cu zeițe, dar iată ce ştiu eu 
despre dragoste, cînd iubeşti sau eşti iubit: zeii îi iubesc pe zei, oamenii îi 
iubesc pe oameni, animalele iubesc animale, pe scurt asemănătorul iubeşte 
pe asemănător, pentru a da naştere unor fiinţe adevărate şi de rasa lor. 
Cînd însă o fiinţă de o anumită rasă se împreunează cu o fiinţă de altă rasă, 
nu poate fi vorba nici de căsătorie, nici de iubire. Dacă ţi-ai fi amintit de 
ceea ce i s-a întîmplat lui Ixion, nu ţi-ar mai fi trecut prin cap să iubeşti pe 
cineva atît de puţin asemănător ţie. El este reprezentat torturat pe o roată 
de-a curmezişul cerului. Dacă n-ai să te îndepărtezi de acest sanctuar, vei 
pieri, oriunde te vei găsi, fie şi sub pămînt, şi nici nu vei avea dreptul să 
spui că zeii s-au arătat nedemni, condamnîndu-te”. 

Sminteala acestui om a fost astfel potolită şi pretinsul îndrăgostit se 
retrase, după ce a adus un prinos pentru a fi iertat. 

XLI. De îndată ce cutremurele de pămînt au zguduit cetăţile de pe malul 
stîng al Helespontului, egiptenii şi caldeenii începură să cerşească în acel 
ținut pentru a strînge bani, susținînd că aveau nevoie de 10 talanţi pentru 
a aduce prinoase Pămîntului şi lui Poseidon. Iar cetăţile le dădeau bani, 
unele din tezaurul public, altele punîndu-i la contribuţie pe cetăţeni, într-atât 
locuitorii erau stăpîniţi de frică. Şarlatanii refuzau să împlinească sacrificiile 
pentru clienţii lor, dacă banii nu erau depuşi într-o bancă. Apollonios 
hotărî să nu-i lase în voia soartei pe locuitorii de pe malul Helespontului. 
El veni în oraşele lor, îi alungă pe cei care storceau bani din nenorocirea 
altora, pătrunse pricinile mîniei cereşti, împlini în fiecare împrejurare 
sacrificiile potrivite şi dobîndi prin rugăminţile sale sfîrşitul nenorocirii. 


XLII. Împăratul Domițian dădu cam pe atunci o lege care interzicea să se 
facă eunuci şi porunci, totodată, să nu se mai planteze alte vii şi să se 
smulgă cele care erau plantate. Apollonios, care se găsea în Ionia, spuse: 
„Aceste oprelişti nu mă privesc, căci poate sînt singurul muritor care n-are 
nevoie nici de mădularul bărbătesc, nici de vin, dar preaiubitul nostru 
împărat nu şi-a dat seama cum, cruţînd oamenii, face pămîntul eunuc.” 
Aceste cuvinte i-au făcut mai îndrăzneţi pe ionieni care au trimis o solie 
în favoarea viței lor de vie pentru a protesta împotriva legii care poruncea 


ă se lase pămîntul nelucrat şi necultivat. 


XLII. lată încă o istorioară care se povesteşte despre el, la Tarsos: un 
cîine turbat atacase un tînăr. Ca urmare a muşcăturii, acesta se purta 
întocmai ca un cîine, lătra, urla şi alerga în patru labe, slujindu-se de mîini 
pentru a merge. Se afla în această stare de treizeci de zile cînd Apollonios, 
care tocmai sosise din Tarsos, porunci să caute cîinele care-i pricinuise 
boala. Dar i s-a răspuns că animalul e de negăsit, căci îl atacase pe tînăr 
cînd acesta se antrena cu sulița în afara zidurilor. Nu puteau afla de la 
bolnav cum arăta cîinele, căci nu mai era în stare să se cunoască nici pe 
sine însuşi. Apollonios spuse după o clipă de reculegere: 

— Damis, acesta trebuie să fie un cîine ciobănesc, alb, miţos, mare cît un 
cîine din Amphilohia ; stă lîngă fîntîna aceea, tremurînd, căci doreşte să 
bea şi totodată se teme de apă; adu-l pe malul rîului unde se găseşte 
palestra, spunîndu-i doar că îl chem eu. 

Damis se întoarse, trăgînd după el cîinele care se aciuă la picioarele lui 
Apollonios, plîngînd ca un rugător la un altar. Înțeleptul reuşi să-l potolească 
şi-l mîngîie cu mîna, după care îl puse pe tînăr în faţa lui şi, ţinîndu-l de mînă, 
ca mulțimea să nu rămînă neştiutoare faţă de asemenea mister, spuse: 

— Prin acest băiat a trecut sufletul lui Telephos din Mysia şi Moirele i-au 
impus aceeaşi soartă ca lui Telephos. 

Şi, spunînd aceasta, porunci cîinelui să-i lingă rana pentru ca cel ce-l 
rănise pe tînăr să-i fie totodată tămăduitor. După care tînărul se întoarse la 
tatăl său, îşi recunoscu mama, dădu bineţe prietenilor săi şi bău apă din 
Cydnus. Apollonios nu uită cîinele şi, după ce înălţă o rugă fluviului, 
trimise cîinele de-a curmezişul lui. După ce animalul răzbătu pe malul 
celălalt, începu să latre, lucru ce nu se întîmplă cu cîinii turbaţi, plecă 
urechile şi dădu din coadă, dîndu-şi seama că a fost vindecat, căci faptul 
că a băut apă e un leac împotriva turbării, numai dacă animalul turbat are 
curajul s-o facă. 


CARTEA A ŞASEA 165 


Acestea au fost faptele pe care le-a săvirşit eroul nostru pentru temple 
şi cetăţi, acestea au fost cuvîntările sale rostite în faţa diferitelor popoare 
spre folosul lor, iată ce a făcut pentru cei morţi şi cei bolnavi, iată ce a spus 
înţelepţilor şi celor care nu erau înţelepţi, precum şi regilor care i-au cerut 
sfatul pe drumul virtuţii. 


CARTEA A ŞAPTEA 


I. Ştiu că tirania este cea mai bună piatră de încercare pentru filozofi şi sînt 
de părere să vedem prin ce anume fiecare dintre aceştia s-a arătat mai 
prejos sau mai presus decît altul. Iată ce urmăresc: în timpul domniei lui 
Domițian, eroul nostru a fost copleşit de nenumărate învinuiri şi chemări 
în judecată ale căror pricini şi natură am să le arăt pe dată, rînd pe rînd. 
Trebuie să amintesc fără doar şi poate cuvintele pe care le-a rostit şi 
impresia pe care o lăsa ori de câte ori părăsea tribunalul, acuzîndu-l el mai 
mult pe tiran decit tiranul pe el. Dar înainte de toate, consider că e bine să 
arăt ceea ce am găsit demn de a fi expus cu privire la purtarea înţelepţilor 
faţă de tirani şi s-o asemuiesc cu cea a lui Apollonios. Astfel, cred eu, 
trebuie să încercăm să descoperim adevărul!. 


II. Zenon din Elea, socotit părintele dialecticii, a fost înduplecat să încerce 
doborîrea tiraniei lui Nearchos din Mysos?; supus la tortură n-a dezvăluit 
numele complotiştilor, ci a învinuit de necredinţă pe cei mai devotați 
oameni ai tiranului, fapt ce a pricinuit moartea acestora. Lumea a crezut în 
învinuirile lui şi Zenon a dobîndit eliberarea mysienilor, făcînd să se 
prăbuşească tirania prin ea însăşi. Platon spune că el însuşi a încercat să 
lupte pentru eliberarea sicilienilor, luîndu-l tovarăș pe Dion?. Iar Phyton, 
alungat din Rhegium, a fugit la Dionysos, tiranul Siciliei, şi a fost primit cu 
mari onoruri, neaşteptate pentru un exilat. Acolo şi-a dat însă seama că 
tiranul jinduia să cucerească Rhegium. Le transmise asta locuitorilor oraşului, 
dar fiind descoperit tiranul l-a legat viu de un car de asediu, pe care-l 
îndreptă apoi împotriva întăriturilor din Rhegium, gîndindu-se că locuitorii 
nu vor arunca cu nimic împotriva carului, pentru a-l cruța pe Phyton‘. Dar 
el, strigînd, îi îndemnă să arunce, căci el era însăşi ţinta libertăţii lor. 
Heraclide şi Python’, care l-au ucis pe tracul Cotys, erau amîndoi tineri. Ei 
se conduceau după învăţătura Academiei, ajungînd amîndoi „înțelepţi” şi, 
prin urmare, liberi. Şi cine nu cunoaşte purtarea lui Callisthene* din 
Olynthos? În aceeaşi zi a rostit elogiul macedonenilor, dar i-a atacat, pe 
cînd erau în culmea puterii lor. Astfel pieri, întrucît a riscat să nu le fie pe 
plac. Mai sînt de amintit Diogene din Sinope şi Crates din Teba; cel dintii, 
venind de-a dreptul de la Cheroneea, l-a mustrat aspru pe Filip pentru 
purtarea sa faţă de atenieni, reproşîndu-i acestuia, care spunea că se trage 
din Heracles, că nimiceşte pe calea armelor pe aceşti atenieni care ridica- 
seră armele de partea Heraclizilor”; cel de-al doilea, întrucît Alexandru îi 
spusese că va reconstrui Teba numai de hatîrul lui, îi răspunse că n-avea 
nevoie de o patrie distrusă prin forța armelor indiferent de cines. Am mai 
putea pomeni încă multe întîmplări de acest fel, dar nu vreau să lungesc 
vorba. Totodată, mă văd nevoit să fac unele observaţii asupra acestor 
pilde, nu pentru că n-ar fi de admirat sau prea cunoscute pretutindeni, ci 
pentru a arăta că ele sînt mai prejos decît purtarea lui Apollonios, chiar 
dacă asta e tot ce-au putut face alţii mai frumos. 

III. Nu merită să preţuim prea mult întîmplarea eleatului sau fapta 
ucigaşilor lui Cotys, căci e lesne să-ţi faci sclavi din traci sau din geţi şi 
mai simplu încă să-i eliberezi, întrucît ei nu pun nici un preţ pe libertate, 
zicînd că nu-i nici o ruşine să fie sclavi. Că nici Platon nu s-a arătat prea 
înţelept cînd a luat asupra sa reforma treburilor publice din Sicilia şi a 
celor din Atena, că bine a păţit ceea ce a păţit, pentru că i-a înşelat pe 
alţii şi s-a înşelat şi pe sine însuşi, ei bine, n-am să mai spun aşa ceva, 
ca să nu-mi tulbur cititorii. Fapta lui Phyton din Rhegium împotriva lui 
Dionysos a fost săvîrşită atunci cînd acesta nu-şi întărise încă bine tirania 
în Sicilia şi, oricum, Phyton ar fi fost ucis, chiar dacă locuitorii cetăţii 
Rhegium n-ar fi aruncat cu nimic asupra lui. După părerea mea, el n-a 
făcut nimic demn de admirat cînd a preferat să moară pentru libertatea 
altora, decît să ajungă în sclavie din propria lui voie. Iar Callisthene n-ar 
putea să scape de învinuirile că a fost un om josnic, dacă ţinem seama că 
obişnuia să-i laude şi, totodată, să-i condamne pe unii şi aceiaşi oameni, 
că îi denigra pe cei pe care-i socotise demni de laudă ori îi lăuda pe cei 
pe care ar fi trebuit să-i atace pe faţă. Tot aşa, cine jigneşte nişte oameni 
vrednici, nu poate scăpa de bănuiala că este un invidios; iar cine-i 
linguşeşte pe cei răi atrage asupra lui, prin înseşi aceste laude, răspun- 
derea pentru crimele lor, căci răii se înrăiesc şi mai mult cînd sînt lăudaţi?. 
Dacă Diogene i-ar fi vorbit lui Filip înainte de Cheroneea, l-ar fi cruțat 
eventual de greşeala de a ridica armele împotriva atenienilor, dar faţă de 
cele împlinite, el n-a mai putut decît să condamne, iar nu să îndrepte. 
Crates, în schimb, merită tot disprețul oricărui patriot că nu l-a încurajat 
pe Alexandru în gîndul său de a reconstrui Teba. Spre deosebire [de toţi 
aceştia], Apollonios nu resimțea nici o teamă pentru o patrie în primejdie, 
nu era îngrijorat din pricina propriei vieţi, n-ajungea să ţină cuvîntări fără 
rost. El nu şi-a ridicat glasul nici pentru mysieni, nici pentru geţi, n-avea 
în faţa lui un om care guverna doar o singură insulă sau o ţărişoară, ci 
unul care era stăpîn absolut pe mare şi pe uscat şi pămînt laolaltă, tocmai 
pe vremea cînd tirania devenise tot mai cruntă. El i-a ajutat pe supuşi, 
sprijinindu-i în acelaşi fel cum se împotrivise lui Nero. 


IV. La prima vedere s-ar părea că pe acesta l-a zgîndărit doar prin hărţuieli, 
întrucît nu l-a înfruntat de aproape, ci i-a slăbit tirania încurajindu-l pe 
Vindex” şi înfricoşîndu-l pe Tigellinus!!. Parcă-i văd pe unii spunînd că 
nu-i cine ştie ce ispravă că s-a împotrivit lui Nero, care ducea o viaţă de 
cîntăreaţă din liră sau de flautist. Dar ce vor mai spune cînd e vorba de 
Domițian? Acesta avea un trup vînjos şi se ferea de plăcerile date de 
instrumentele muzicale ori de cîntecele ce potolesc mînia din suflet. Pe 
deasupra, se bucura de suferinţele altora şi de strigătele lor de durere!?. El 
repeta că neîncrederea e cea mai bună armă a poporului împotriva tiranilor, 
dar şi a tiranilor împotriva tuturor. Socotea că noaptea tiranul trebuie să 
înceteze toate lucrările şi să înceapă omoruri. Urmarea a fost că Senatul a 
fost lipsit de membrii săi cei mai de vază şi filozofia a ajuns atît de umilită, 
încît filozofii, părăsind veşmîntul lor, au fugit unii la celții din Apus, alţii în 
deșerturile Libiei şi ale Sciţiei!5, iar alţi cîţiva au decăzut într-atât, încât îl 
încurajau în fărădelegile sale. Dar Apollonios, la fel cum în Sofocle, Tiresias 
îi răspunde lui Oedip, spunîndu-i: „Eu nu sînt sclavul tău, ci al lui Loxias”14, 
s-a supus numai înţelepciunii, găsindu-se liber faţă de orice tribut către 

Domițian. Luînd de bune cuvintele lui Tiresias şi ale lui Sofocle ca şi cum 
ar fi fost rostite de un oracol, fără a se teme deloc pentru sine, dar arătînd 
compasiune faţă de soarta nefericită a altora, el atrase în jurul său pe toţi 
tinerii din Senat, atîţia cîţi erau, şi pe acei oameni care arătau un deosebit 
bun simţ. Merse în provincii, arătînd guvernatorilor în numele filozofiei că 
puterea tiranilor nu e nemuritoare şi că însuşi faptul că sînt temuţi le 
grăbeşte pieirea. Le povestea, de asemenea, despre Panateneele din Atica, 
la care sînt sărbătoriţi prin imnuri Harmodios şi Aristogeiton! şi atacul 
pornit din Phyle, care a doborît 30 de tirani dintr-o dată!€. Le mai povestea 
şi despre istoria de demult a poporului roman, cum acesta s-a bucurat 
odinioară de o rînduire democratică, după ce alungase tirania cu arma în 
mînă”. 


V. Într-o zi, pe cînd un actor tragic în trecere prin Ffes interpreta rolul 
tragic al lui Ino%5, între ascultători aflîndu-se guvernatorul Asiei, un bărbat 
care, deşi încă tînăr, trecea drept unul dintre cei mai bine văzuţi consulari, 
fără însă a fi prea curajos, iată că, tocmai cînd actorul abia terminase de 
declamat versurile în care Euripide spune că tiranii, după o lungă înflorire, 
se poticnesc în lucruri mărunte, Apollonios făcu un salt şi strigă: 

„Dar acest laş nu-l înţelege nici pe Euripide nici pe mine.” 


VI. Mai mult, cînd se răspîndi vestea că Domițian purificase cu mare 
pompă templul Vestei, ucigînd trei vestale sub învinuirea de a nu fi fost 
caste şi de a nu se fi păstrat nepătate, tocmai ele, care ar fi trebuit să 
vegheze, în deplină puritate asupra Atenei troiene şi a focului cetăţii, 
Apollonios strigă: „Oh! dacă ai putea şi tu, Soare, să fii purificat de morţile 
nedrepte care umplu acum întreg pămîntul!” !?. Şi spunea asta nu numai în 
sinea lui, cum fac laşii, ci în faţa întregii mulţimi, arătîndu-şi deschis 
simţămintele şi vrerea sa. 


VII. După ce l-a ucis pe Sabinus, o rudă a sa, Domițian s-a căsătorit cu Iulia 
şi cum aceasta era soţia celui ce tocmai fusese ucis, dar şi propria sa 
nepoată (întrucît era una din fetele lui Titus)%, pe cînd Efesul sărbătorea 
sacrificiile în cinstea căsătoriei, Apollonios întrerupse ceremonia, spunînd: 
„O! noapte a Danaidelor de altădată, cât de unică ai fost/”2l. 


VIII. lată acum ce a făcut la Roma : Nerva părea indicat să guverneze, lucru 
pe care de altfel l-a şi înfăptuit cu înţelepciune, după moartea lui Domițian. 
La fel de bine erau priviţi Orphitus şi Rufus. Domițian, pretextînd că 
urzeau împotriva lui, i-a închis pe aceştia doi în insule, iar lui Nerva i-a 
poruncit să nu se mişte din Tarent. Apollonios a avut legături strînse cu 
aceştia tot timpul cât Titus a domnit împreună cu tatăl său şi, după moartea 
acestuia din urmă, a continuat să le trimită scrisori cuprinzînd sfaturi de 
cumpătare, încercînd să-i cîştige de partea celor doi împărați pe care-i 
socotea foarte buni. Dar cînd a fost vorba de Domițian, din pricina cruzimii 
lui, a căutat să-i îndepărteze pe aceşti trei oameni pe care i-a încurajat să 
ia în mînă cauza libertăţii comune”. El se temea ca nu cumva scrisorile cu 
sfaturi să cadă în mîna altcuiva, căci mulţi dintre puternicii zilei erau trădaţi 
de sclavii lor, de prieteni ori de soţii şi nici o casă nu putea pe atunci să 
păstreze vreun secret. De aceea, îl lua deoparte pe cîte unul dintre cei mai 
prudenti însoțitori ai săi, spunîndu-i: „Am să-ţi împărtăşesc o taină adîncă: 

trebuie să te duci la cutare în Roma, să-i vorbeşti din partea mea şi să faci 
tot ce-aş face şi eu ca să-l îndupleci”. Dar cînd a aflat că ei fuseseră exilați 
numai pentru că au fost bănuiţi cît de cât că uneltesc împotriva tiranului şi 
că au renunţat la planul lor din lipsă de curaj, Apollonios rosti o cuvîntare 
despre Moire şi Destin, în pădurea de lîngă Smyrna, pe unde trece rîul 
Meles. 


IX. Ştiind că Nerva va pune în curînd mîna pe putere, el vorbi mai deschis, 
spunînd că nici tiranii nu sînt în stare să forţeze Destinul. Atrăgînd atenţia 
celor de faţă asupra statuii de bronz a lui Domițian, ridicată alături de cea 
a lui Meles, rosti: „Smintitule, ce greşit gîndeşti despre Moire şi Destin! 
Chiar de-l vei ucide pe omul chemat să domnească după tine, acest om va 
reînvia!” Aceste cuvinte au ajuns la urechile lui Domițian datorită relei- 
-voințe a lui Euphrates şi nimeni nu ştia căruia dintre cei trei bărbaţi i se 
potrivea oracolul, dar tiranul, stăpînit de temeri, plănuia să-i ucidă pe 
tustrei. Ca să se pună la adăpost de ce avea de gînd să facă, îl convocă pe 
Apollonios, ca acesta să se apere de învinuirea de a fi avut legături tainice 
cu ei. Sau Apollonios va veni, îşi spunea el, şi atunci va fi condamnat, iar 
el nu va părea că execută oameni fără judecată, întrucît cei împricinaţi ar 
fi fost dovediţi datorită lui Apollonios, sau Apollonios va născoci un şiretlic 
pentru a dispare, iar ceilalţi vor fi şi mai sigur pierduţi, condamnarea 
pronunţîndu-se împotriva lor prin însuşi faptul că ei împărțeau răspunderea 
cu complicele lor. 


X. Cu acest gînd, Domițian scrisese deja guvernatorului Asiei să-l aresteze 
şi să trimită la Roma pe bărbatul din Tyana, numai că acesta prevăzuse 
totul, printr-o inspiraţie divină, după obiceiul său. Le spuse însoţitorilor săi 
că trebuie să plece într-o călătorie tainică. Toţi se gîndeau la cele povestite 
odinioară despre Abaris%, socotind că plănuise un lucru asemănător. Dar 
Apollonios, fără a-i spune nici măcar lui Damis ce avea de gînd să facă, 
plecă cu el în Achaia. Se opri la Corint, îşi împlini spre prînz datoria rituală 
către Soare şi seara plecă spre Sicilia şi Italia. Avînd vînt bun şi valuri 
prielnice, ajunse la Dicearchia?2 după cinci zile. Acolo îl găsi pe Demetrios, 
care trecea drept cel mai îndrăzneţ dintre filozofi, pentru că nu trăia prea 
departe de Roma. Cum ştia că, de fapt, se ferea de tiran, îi spuse în glumă: 

— Te-am prins trăind în lux şi locuind în ţinutul cel mai plăcut din 
fericita Italie ; dacă este într-adevăr aşa, aici se spune că însuşi Odysseus a 
uitat, în tovărăşia lui Calipso, fumul Itacăi şi propria sa casă. 

Demetrios îl îmbrăţişă şi, după cîteva exclamaţii de bun venit, îi spuse: 

— O zei, ce se va întîmpla cu filozofia, dacă există primejdia de a pierde 
un astfel de om? 

— Care primejdie? 

— Aceea pe care tu ai prevăzut-o, pentru că ai venit încoace ; dacă nici 
eu nu ştiu ce ai tu în minte, dă-mi voie să nu ştiu nici ceea ce gîndesc eu! 
Dar să nu mai vorbim aici, să mergem într-un loc numai noi doi şi Damis 
pe care-l socotesc, pe Hercule, un Iolaos al isprăvilor tale. 


XI. Vorbind astfel, Demetrios îl duse la ruinele vilei lui Cicero, din vecină- 
tatea oraşului. Acolo se aşezară sub un platan. Greierii cîntau însoţiţi de 
murmurul dulce al adierii de vînt. Demetrios, îndreptîndu-şi ochii spre ei, 
strigă: 

— O fericiţi greieri, adevăraţi înţelepţi, căci Muzele v-au învăţat un 
cîntec care nu vă expune la primejdia proceselor şi a calomniilor, care 
v-au ridicat deasupra nevoilor lăcomiei şi v-au făcut să locuiţi departe de 
invidia omenească, acolo, în copaci, unde cîntaţi, plini de voie bună, 
fericirea voastră şi a Muzelor. 

Apollonios înţelese unde băteau vorbele lui, dar nu-l încuviinţă, căci i 
se părea că le lipseşte tăria faţă de învăţătura pe care o propovăduia el. 

— Dacă doreşti să faci elogiul greierilor?, îi spuse el, de ce nu l-ai făcut 
în faţa întregii lumi, de ce ai venit să te ascunzi aici ca şi cum ar exista o 
lege care interzice cuiva să laude greierii? 

— N-am rostit aceste cuvinte că să le fac elogiul, ci pentru a arăta că, în 
timp ce lor li s-a lăsat dreptul de a-şi cînta cîntecul, noi nu avem voie nici 
măcar să murmurăm, căci înţelepciunea este o pricină de învinuire. Acuzarea 
lui Anytos şi Meletos? suna aşa: „Socrate este vinovat pentru că strică 
tineretul şi introduce divinităţi noi”, iar noi sîntem învinuiți cu aceste 
cuvinte: „vinovat este tot omul înţelept şi drept, cel ce pricepe zeii şi 
oamenii şi are o largă cunoaştere a legilor”. Iar împotriva ta, în măsura în 
care eşti mai înţelept încă decât noi, se va născoci o învinuire şi mai dibace. 
Domițian vrea să te acuze de acelaşi lucru pe care s-a bizuit atunci cînd l-a 
exilat pe Nerva şi pe prietenii săi. 

— Şi de ce au fost ei exilați? 

— Pentru plîngerea cea mai gravă care se poate închipui astăzi, născocită 
de acuzatorul lor: el pretinde că aceştia au încercat să pună mîna pe putere şi 
că tu i-ai împins spre aceasta, mutilînd, după cît se spune, un copil%. 

— Ar urma deci să creadă, reluă Apollonios, că va fi răsturnat de un 
eunuc? 

— Nu asta e învinuirea pe care au născocit-o împotriva noastră; ei spun 
că tu ai sacrificat un copil pentru a citi viitorul, aşa cum se obişnuieşte să 
se ghicească în măruntaiele unei făpturi tinere. De altfel, în actul de 
acuzare intră şi modul cum te îmbraci, felul tău de viaţă şi faptul că din 
diferite motive oamenii se închină în faţa ta”. Iată ce am aflat de la 
Telesinus, unul din cei mai buni prieteni ai mei şi ai tăi. 

— Ce noroc, răspunse Apollonios, dacă-i vorba de Telesinus, filozoful 
care a fost consul sub Nero! 

— Chiar despre el e vorba. Dar cum ai putea să-l întîlneşti? Căci tiranii 
sînt bănuitori faţă de toţi cei ce au legături cu oameni striviţi de o asemenea 
învinuire ca cea formulată împotriva ta. De altfel, Telesinus a şi plecat cu 
de la sine putere din clipa apariţiei edictului dat împotriva întregii filozofii. 
A preferat să fie exilat ca filozof, decît să rămînă consul. 

— Nu vreau să se afle în primejdie din pricina mea, spuse Apollonios, 
căci a fost destul de primejduit din pricina filozofiei. 


XII. -Dar spune-mi, Demetrios, ce-ar trebui să fac ca să scap de temerile 
mele? 

— Nu-i de glumă, răspunse Demetrios, şi nu pretinde că eşti îngrijorat 
de primejdia pe care o întrevezi, căci dacă te-ai fi temut de aceste învinuiri, 
ai fi fugit de mult, ca să nu mai trebuiască să te aperi. 

— Dar tu ai fi fugit dacă te-ar fi ameninţat aceleaşi primejdii ca pe mine? 

— Nu, desigur, pe Atena, măcar să fi existat un judecător, dar în fapt nu 
există nici un fel de justiţie. Dacă aş fi prezentat apărarea mea, n-aş fi fost 

ascultat, sau, chiar dacă aş fi fost ascultat, aş fi fost dus la moarte cu atît 
mai repede cu cît aş fi fost mai nevinovat. Nu cred că tu ai accepta să mă 
fi văzut alegînd o moarte atît de ruşinoasă şi demnă de un sclav în locul 
uneia ce se potriveşte unui filozof. Înţelepciunii i se cuvine, cred eu, fie 
moartea în încercarea de a elibera patria, ori în aceea de a apăra părinţii, 
copiii, fraţii şi pe ceilalţi din familie, fie lupta pentru prieteni pe care 
înțeleptul trebuie să-i prefere propriei sale familii, fie luptă pentru cei care 
i-au arătat iubire. Dar a muri pentru pricini închipuite, împotriva adevărului, 
numai pentru a da tiranului prilejul de a te socoti „înţelept”, este mai greu 
de îndurat decît a fi, aşa cum se spune despre Ixion, tras în sus pe roată?l. 
Pentru tine, bănuiesc, însuşi faptul că ai venit aici va însemna începutul 
procesului tău. Poţi mult şi bine pune călătoria ta încoace pe seama 
cugetului liniştit şi pe faptul că n-ai fi îndrăznit să purcezi la drum dacă ai 
fi fost vinovat, Domițian nu va fi de aceeaşi părere şi va pretinde că 
îndrăzneala ta se trage din cine ştie ce putere tainică pe care o stăpîneşti. 
Căci n-au trecut, pe cît se spune, nici zece zile de cînd ai fost somat să vii, 
iar tu ai şi sosit la tribunal fără să fi aflat că vei fi învinuit, lucru ce va întări 
acuzarea. Asta va însemna că au temeiuri să te învinuiască, căci vei apărea 
în postura unuia care cunoaşte viitorul, iar povestea cu copilul va deveni 
credibilă. Şi păzeşte-te ca nu cumva ceea ce se zvoneşte că ai spus în Ionia 
despre Moire şi Destin să nu se întoarcă împotriva ta, ca nu cumva Destinul, 
vrînd să-ţi joace o festă, să nu te fi adus aici cu forţa, fără să ştii că mai 
înţelept lucru este să te păzeşti [decît să te expui]. Dacă n-ai uitat ce s-a 
întîmplat sub Nero, aminteşte-ţi de propria-mi poveste şi de faptul că n-am 
tremurat ca un laş în faţa morţii. Dar, pe atunci exista o oarecare alinare. 
Lira lui Nero care, deşi nu era acordată cu demnitatea imperială, scotea 
cîteodată şi sunete nu cu totul lipsite de farmec, căci din pricina lor mai 
acorda şi cîte o păsuire şi înceta să mai ucidă. Oricum, el nu m-a ucis, deşi 
am atras spada lui asupra mea, datorită cuvîntărilor mele şi ale tale, ţinute 
în legătură cu termele sale“. Şi pricina pentru care el nu m-a ucis a fost că 
vocea îi era mai bună pe atunci şi că, pe cât se pare, cînta cu strălucire. Dar 
în cinstea cărei muzici, a cărei lire vom oferi noi astăzi un sacrificiu ? Astăzi 
nu mai există nicăieri Muze, totul este încărcat de ură şi tiranul n-ar şti să 
se delecteze nici pe el însuşi, nici pe alţii [cu farmecul muzicii]. E adevărat 
ce spune Pindar în elogiul său adresat lirei, cum că ea potoleşte mînia lui 
Ares, stăvilindu-i pornirea războinică. Domițian însă, deşi a instituit un 
concurs muzical şi a oferit în public coroane învingătorilor %, pe unii dintre 
aceştia i-a ucis ; la concurs au cîntat din gură sau din flaut cîntecul lebedei, 
după cum se spune. Trebuie să te gîndeşti şi la însoțitorii tăi, căci îi vei 
pierde şi pe ei arătînd că eşti curajos sau susţinînd o apărare care nu va fi 
ascultată. Salvarea stă în mîinile tale: aici sînt multe corăbii, după cum 
vezi: unele pleacă spre Libia, altele spre Egipt, altele în Fenicia şi Cipru, 
altele direct spre Sardinia, iar altele dincolo de ea. Ai face foarte bine dacă 
te-ai urca într-una din ele şi ai pleca într-o provincie, căci tiraniile sînt mai 
puţin crude faţă de oamenii care se dau la fund. 


XIII. Damis, încurajat de cuvintele lui Demetrios, strigă: 

— Ah! tu eşti un prieten adevărat şi prezenţa ta poate să-i slujească 
acestui om, căci cuvîntul meu ar fi avut prea puţină greutate, dacă l-aş fi 
sfătuit să nu se joace cu focul şi să nu înfrunte cea mai crudă tiranie din 

cîte s-au cunoscut. Cît despre călătoria care ne-a adus aici, dacă nu te-aş fi 
întîlnit, nici n-aş fi aflat țelul ei, căci eu îl urmez pe Apollonios mai 
îndeaproape decît se urmează cineva pe sine însuşi. Dacă m-ai fi întrebat 
spre ce ţintă şi din ce pricină m-am suit în corabie, ai fi rîs aflînd că am 
traversat Marea Siciliei şi golfurile Mării Tireniene3* fără a şti de ce. Dacă 
aş fi ştiut de primejdiile pe care aveam să le înfrunt, aş fi spus oricui m-ar 
fi întrebat că Apollonios iubeşte moartea şi că eu călătoresc cu el călăuzit 
de aceeaşi pasiune. Cum însă nu ştiu nimic, în ce mă priveşte, în lumina 
celor ce ştiu, aş mai spune ceva despre acest bărbat: dacă aş muri eu, 
filozofia nu va suferi prea mult, căci sînt asemenea unui slujitor pe lîngă un 
vajnic soldat, însemn ceva doar pentru că-l însoțesc, dar dacă cineva va 
ajunge să-l ucidă, atunci tiranii vor avea mîna liberă să urzească comploturi 
şi să ucidă pe oricine vor voi. Atunci tiranii vor înălța un trofeu pentru a 
celebra înfrîngerea filozofiei în persoana celui mai bun înţelept de pe 
pămînt. Sînt mulţi cei care, ca Anytos sau Meletos, ne pîndesc şi care vor 
răspîndi, în stînga şi în dreapta, învinuiri împotriva însoţitorilor lui Apollonios : 
[se va spune] că unul a rîs în timp ce maestrul ataca tirania, că altul l-a 
îndemnat să vorbească, că altul i-a oferit un subiect pentru o cuvîntare, că 
altul a plecat făcînd elogiul celor ce a auzit. Sînt de părere că trebuie să 
mori pentru filozofie ca şi pentru templele, zidurile şi mormintele strămo- 
şeşti; pentru a salva toate acestea mulţi eroi vestiți au primit să moară. Dar 
oricine îndrăgeşte filozofia şi pe Apollonios, nu poate fi de acord ca 
filozofia să fie dusă la pieire. 


XIV. Apollonios reluă: 

— Trebuie să-l iertăm pe Damis, pentru că a dat dovadă de slăbiciune 
vorbind în împrejurarea de faţă, căci el e asirian, vecin cu mezii, dintr-o 
tară unde oamenii se închină în faţa tiranilor şi nu are gînduri prea înalte 
despre libertate, dar nu ştiu cum ai putea tu să te aperi în faţa filozofiei, 
căci i-ai insuflat lui Damis asemenea temeri încât, chiar dacă ele sînt 
întrucîtva întemeiate, va trebui să-l scăpăm de ele şi nu să aruncăm în 
ghearele groazei un om care nu s-a temut [pînă acum] de cele ce probabil 
aveau să i se întîmple. Un înţelept trebuie negreşit să-şi dea viaţa pentru 
cele ce-ai spus tu, dar pentru acelaşi lucru trebuie să moară şi cel ce nu 
este un înţelept, să mori pentru libertate înseamnă să respecţi o convenţie, 
dar faptul de a muri pentru părinţi, prieteni şi iubiţi s-a ivit ca o lege a firii. 
Toţi oamenii sînt sclavi şi ai firii şi ai convenției: faţă de natură, sclavi de 
bună voia lor, faţă de legea instituită şi fără voia lor%. Înţelepţii sînt însă cu 
atît mai datori să moară pentru idealul pe care l-au îmbrăţişat. Căci atunci 
cînd e vorba de ceea ce am ales noi înşine, prin tăria şi curajul nostru, dacă 
cineva ar ataca hotărîrea luată, focul să-l amenințe pe cel ce-a luat-o, 
satîrul să se abată asupra lui, nimic nu-l va putea înfrînge şi nici un şiretlic 
nu-l va putea păcăli; el se va arăta legat de ceea ce-a decis prin toată 
puterea sa, ca de o religie în care a fost iniţiat. Cît despre mine, ştiu mai 
multe lucruri decît orice pămîntean, căci cunosc totul după cum urmează: 
ştiu cele ce-i privesc pe oamenii vrednici, pe înţelepţi, pe mine însumi, pe 
zei, dar nu cunosc nimic din treburile tiranilor. Că n-am venit aici fără rost, 
poţi să-ţi dai seama din următoarele : eu însumi nu înfrunt nici o primejdie 
şi nu voi pieri de mîna unui tiran, chiar dacă aş vrea, dar înţeleg că pot 
primejdui pe oamenii pe care tiranul socoteşte că îi conduc sau că îi ajut. 

Dacă i-aş trăda pe aceştia, fie din lipsă de energie, fie arătîndu-mă laş în 
faţa acuzării, ce vor gîndi oare oamenii de treabă? Cine n-ar avea dreptul 
să mă ucidă pentru că m-am jucat astfel cu viaţa oamenilor cărora le-a fost 
hărăzită împlinirea rugăminţilor înălțate către zei? Şi aş vrea să înţelegi 
bine că nicicum n-aş putea îndura să fiu socotit trădător. Sînt două feluri de 
tirani: unii, care te duc la moarte fără judecată şi alţii, care mai înainte îşi 
tîrăsc victimele prin faţa tribunalelor. Primii seamănă cu fiarele crude şi 
sălbatice, ceilalţi cu cele liniştite şi domoale. Cît de crude sînt aceste două 
feluri de tiranii reiese limpede pentru cine-l dă ca pildă, asemuindu-l cu 
fiarele sîngeroase şi lipsite de respect faţă de legi pe Nero, iar pe Tiberius 
pentru fiarele şirete. Primul a condamnat la moarte oameni care numai la 
aşa ceva nu se aşteptau, al doilea după ce i-a torturat prin teamă. Dar, în 
ce mă priveşte, eu îi socotesc şi mai cruzi pe tiranii care se prefac că ţin 
judecăţi şi dau sentinţe ce par juste, în fapt fără să respecte legile, întrucît 
hotărîrile sînt date fără nici un fel de judecată, numele de „lege” dîndu-se 
doar întîrzierii mîniei lor. Faptul că mor după ce au fost condamnaţi 
contribuie doar să-i lipsească pe nenorociţi de mila celor mulţi, ofrandă 
funebră adusă celor care pier pe nedrept. Or, pe cîte văd, tirania de acum 
se foloseşte de lege, dar în cele din urmă se lipseşte de judecată, căci 
începe a da sentințe înaintea procesului şi introduce acuzaţii în faţa 
tribunalului de parcă n-ar fi fost hotărită dinainte soarta învinuiţilor. Oricine 
este condamnat de tribunal poate, desigur, să spună că piere sub lovitura 
unei sentinţe ilegale ; dar cel ce refuză să fie judecat, cum ar putea evita să 
nu lase impresia că şi-a dat singur osînda, împotriva lui însuşi? Şi dacă, 
atunci cînd soarta unor asemenea oameni depinde de mine, aş fugi de 
procesul care ne ameninţă, în care colţ al pămîntului aş putea eu să apar 
ca nevinovat? Să presupunem că tu mi-ai spus ce mi-ai spus şi că, fiind de 
aceeaşi părere, m-aş lăsa convins; prin urmare, prietenii mei ar putea fi 
ucişi; ce rugăciuni aş mai putea eu înălța pentru o călătorie norocoasă în 
aceste împrejurări? Unde aş putea arunca ancora? Către cine m-aş putea 
îndrepta? Ar trebui, desigur, să părăsesc toate pămînturile stăpînite de 
romani şi să ajung la prieteni ce nu trăiesc sub ochii tiranului, adică fie la 
Phraotes din Babilon, fie la divinul Iarchas, fie la nobilul Thespesion. Chiar 
dacă m-aş duce în Etiopia, ce-aş putea, o prietene, să-i spun lui Thespesion? 
Căci dacă i-aş ascunde fapta asta, aş trece drept un mincinos sau cu suflet 
de sclav. Iar dacă i-aş mărturisi, ar trebui să-i vorbesc astfel: „O, Thespesion, 
Euphrates m-a învinuit în faţa voastră de fapte pentru care nu mă simt 
vinovat; el a spus că sînt un lăudăros, un făcător de minuni, un om care 
atacă înţelepciunea, îndeosebi pe aceea a indienilor, dar eu nu sînt deloc 
aşa ceva; de fapt sînt trădătorul şi asasinul prietenilor mei şi nimeni nu 
poate avea încredere în mine! Tot aşa am să ajung să-mi atribui coroane 
ale înţelepciunii, dacă există vreuna, pentru meritul de a fi ruinat cele mai 
mari case din Roma, astfel încît să fie cu neputinţă să fie ridicate din nou. 
Îmi dau seama că roşeşti, Demetrios, cînd auzi aşa ceva. Ei bine, ce-ar fi 
dacă te-ai gîndi la Phraotes şi ţi-ai închipui că fug la el, în India? Cum aş 
putea să-l privesc în ochi? Cum aş putea să-i explic fuga mea? Spunîndu-i 
că la prima mea călătorie eram un om cinstit care nu se dădea în lături nici 
măcar din faţa morţii pentru prietenii săi şi că, după ce m-am bucurat de 
tovărăşia lui, am aruncat departe de mine, la cererea ta, privilegiul cel mai 
divin pe care-l pot avea oamenii? Iar Iarchas nu mă va întreba oare nimic 

cînd voi ajunge la el, ci, la fel cum altădată Eol a poruncit lui Ulisse — care 
nu se folosise cum se cuvine de norocul de a avea vînt prielnic — să 
părăsească în chip josnic insula sa, mă va alunga de pe colina sa, spunînd 
că am săvîrşit o nelegiuire sorbind din cupa lui Tantal, căci ei consideră de 
datoria celor ce beau din cupă să împartă primejdiile cu prietenii săi. Ştiu 
cît de priceput eşti, Demetrios, să respingi toate argumentele. Cred că ai 
să-mi spui ceva ce-o să sune cam aşa: „dar nu te du la oamenii aceştia, ci 
du-te la aceia cu care n-ai avut încă legături ; fuga ta va fi fără bănuieli, căci 
vei trece ca nevăzut printre oamenii care nu te cunosc”. Ei bine, să luăm 
seama şi la acest sfat şi să vedem dacă trebuie să-l urmăm. Iată ce gîndesc 
eu despre asta: socot că înțeleptul nu face nimic personal sau numai 
pentru sine şi că nici un gînd al său nu scapă de martori, iar cînd e el 
singur, de faţă se află conştiinţa sa. Fie că inscripţia delfică îi aparţine lui 
Apollo însuşi, fie unui om cu un cuget adînc, care a gîndit-o spre a folosi 
tuturor, cred că înțeleptul care se cunoaşte pe sine însuşi şi care are 
întotdeauna cugetul tovarăş nu se va îngrozi de ceea ce-i înspăimîntă pe 
oamenii obişnuiţi şi nici nu va cuteza să săvirşească fapte pe care alţii le 
împlinesc fără ruşine: căci sclavi ai tiranilor fiind, ei au fost uneori gata 
să-şi trădeze cei mai buni prieteni, din frică faţă de ceva ce nu era de temut 
şi fără teamă de ceea ce ar fi trebuit să le trezească frica. Dar înțelepciunea 
nu îngăduie aşa ceva. Căci, în afara inscripţiei pythice, ea laudă şi spusa lui 
Euripide care socoteşte că „la oameni cugetul devine o boală care îi duce 
la pierzanie ori de cîte ori îşi dau seama că au greşit”“. Ea a arătat ochilor 
lui Oreste chipul Eumenidelor, cînd era în ghearele nebuniei din pricina 
mamei sale, căci gîndirea ia hotărîri, dar cugetul dă seama de gîndire38. 
Dacă gîndirea alege drumul cel mai bun, cugetul însoţeşte omul prin toate 
sanctuarele, de-a lungul tuturor străzilor, în toate locurile sfinte, celebrîndu-i 
şi cîntîndu-i moravurile, îi înalţă laude chiar în timpul somnului, înconju- 
rîndu-l cu un cor binecuvîntător în lumea viselor. Dar dacă alegerea raţiunii 
alunecă pe drumuri greşite, cugetul nu mai îngăduie acestui om să privească 
în faţă nici o fiinţă omenească ori să rostească vreun cuvînt cu limba 
slobodă, îl alungă din temple, nu-i primeşte ruga, nu-l lasă să înalțe braţe 
către statui, ci i le coboară pe dată, aşa cum legea îi loveşte pe cei ce se 
răzvrătesc; cugetul alungă oamenii de la orice tovărăşie şi îi înspăimîntă 
cînd dorm. Tot ce văd sau aud ei în timpul zilei, din pricina cugetului, se 
preface în visuri şi năzăriri. Toate temerile lor amăgitoare şi închipuite sînt 
preschimbate, datorită fricii care se cuibăreşte în ei, în spaime adevărate şi 
întemeiate. Cugetul să mă însoţească, fie că merg la popoare care mă 
cunosc, fie la cele ce nu mă cunosc. Că nu-mi voi trăda prietenii, cred că 
ţi-am dovedit-o destul şi însuşi adevărul ţi-o arată. Nu, nu mă voi trăda nici 
pe mine însumi, voi lupta împotriva tiranului, aruncîndu-i cuvîntul alesului 
Homer: „Şi eu sînt prietenul lui Ares”%. 


XV. Această cuvîntare l-a mişcat într-atît pe Damis, după cum ne spune 
chiar el, încât şi-a redobîndit hotărîrea şi curajul, iar Demetrios a încetat să 
mai fie îngrijorat din pricina prietenului său ; el îl lăudă, încuviinţă spusele 
sale, chemă binecuvîntarea divină în primejdiile pe care urma să le înfrunte 
asupra lui ca şi asupra filozofiei căreia îi datora acest curaj. El vru să-l 
conducă spre sălaşul său, dar Apollonios, refuzîndu-l, spuse: 

— Este deja seară şi trebuie ca, la vremea aprinderii luminilor, să plec 
spre portul Romei“, căci aceasta e vremea obişnuită pentru plecarea 

corăbiilor. O să luăm masa împreună cînd treburile îmi vor merge mai 
bine, căci acum s-ar putea să fii învinuit că ai luat masa cu un duşman al 
împăratului. Nici măcar să nu vii cu noi, ca să nu existe vreo plingere că 
ai discutat cu noi şi să nu se spună că ai țeluri criminale. 

Demetrios aşadar a făcut întocmai; l-a îmbrăţişat şi a plecat, dar întorcînd 
capul şi cu ochii în lacrimi. Totodată Apollonios, privind spre Damis, 
spuse: 

— Dacă eşti la fel de hotărît şi de curajos cum sînt eu, să ne urcăm 
amîndoi în corabie, dar dacă eşti lipsit de curaj, mai este vreme să te 
hotărăşti să rămîi aici. Vei rămîne cu Demetrios în tot timpul ăsta ; el este 
prieten cu tine la fel cum este cu mine. 

Damis spuse atunci: 

— Ce-aş putea gîndi despre mine dacă, după cele spuse astăzi despre 
prieteni şi despre nevoia de a împărtăşi cu ei primejdiile ce-i pîndesc, voi 
rămîne nesimţitor la cuvintele tale, dacă voi fugi şi dacă mă voi da în lături 
din faţa primejdiilor ce te ameninţă, mai ales că niciodată n-am fost lipsit 
de curaj faţă de tine. 

— Ai dreptate, răspunse Apollonios, haide să plecăm, eu aşa cum sînt, 
dar tu trebuie să te schimbi şi să capeţi o înfăţişare obişnuită, să nu mai 
porţi pletele astea lungi, să-ţi schimbi mantia de filozof cu veşmîntul de in 
ce se poartă pe aici şi să-ţi arunci sandalele astea. Trebuie să-ţi dai seama 
de ce doresc asta. Ar fi mai bine să pari că locuieşti de multă vreme aici, 
cu mult înaintea deschiderii procesului; nu vreau cîtuşi de puţin să împarţi 
soarta mea şi să fii arestat din pricina înfăţişării tale. Doresc ca tu să mă 
însoţeşti nu ca filozof, ci ca un prieten, legat de mine din alte pricini, fiind 
tovarăşul meu în tot ce fac. 

De asta Damis şi-a părăsit înfăţişarea de pitagoreu, lămurind că n-a 
făcut asta din laşitate şi nici pentru că şi-a renegat convingerile, ci pentru 
că era vorba de un şiretlic căruia i s-a supus, date fiind împrejurările care 
cereau acest fapt. 


XVI. După ce au părăsit Dicearchia, au ancorat la capătul a trei zile de 
călătorie, în faţa gurii Tibrului. De aici pînă la Roma drumul nu mai e lung. 
Spada imperială se afla atunci în mîinile lui Elian“!. Acesta era de multă 
vreme un prieten al lui Apollonios. ÎI întîlnise odinioară în Egipt. Fără 
îndoială el n-a spus nimic pe faţă lui Domițian în favoarea filozofului, 
ținînd seama de funcţia ce-o avea. Într-adevăr, cum ar fi putut să elogieze 
în faţa împăratului un om care era socotit duşmanul acestuia, cum ar fi 
putut să stăruie în favoarea lui, prezentîndu-l ca pe un prieten? Recurgea 
însă la toate mijloacele cu putinţă ca să-l ajute, fără să pară c-o face. Astfel, 
pe cînd înaintea sosirii sale Apollonios era calomniat înaintea împăratului, 
el spuse : „Sofiştii, o împărate, sînt oameni care vorbesc aiurea, iar arta lor 
nu e decît înşelătorie şi, cum nu dobîndesc nimic adevărat de la viaţă, ei 
doresc doar moartea; şi n-o aşteaptă să vină de la sine, ci îi ies în 
întîmpinare, stîrnindu-i pe cei ce ţin sabia. Asta este, după credinţa mea, 
pricina pentru care Nero nu s-a lăsat înduplecat de Demetrios să-l omoare: 
înţelegînd că acesta dorea să moară, i-a dăruit viaţa, nu pentru că l-ar fi 
iertat, ci pentru că nu-i păsa de moartea lui. Cît despre Musonios, etruscul?, 
care adesea s-a împotrivit autorităţii sale, l-a silit să locuiască în insula 
Gyara. Şi după cum grecii mai slabi la cuget decît aceşti sofişti se duceau 

acolo cu corabia ca să-l întîlnească, la fel se duc şi acum, în acelaşi loc, ca 
să vadă izvorul, căci în această insulă, despre care pînă atunci se credea că 
e lipsită de apă, Musonios a descoperit un izvor pe care grecii îl ţin la mare 
preţ, la fel ca izvorul calului de pe Helicon%. 


XVII. lată cum Elian încerca să-l ducă cu vorba pe împărat pentru a cîştiga 
timp, înainte ca Apollonios să sosească. Dar cînd acesta ajunse la Roma, 
s-a dovedit a fi şi mai dibaci. Căci a poruncit să fie arestat şi condus 
înaintea lui. Cînd omul care fusese însărcinat cu acuzarea filozofului începu 
să-l acopere cu ocări, pretinzînd că era un mag, foarte priceput în arta sa, 
Elian îl întrerupse, zicînd: 

— Păstrează învinuirile ce le aduci pentru tribunalul împărătesc“. 

Apollonios spuse: 

— Dacă sînt mag, cum aş putea fi judecat? Iar dacă voi fi judecat, cum 
să fiu mag? Cel puţin calomnia să nu fie atît de puternică încît să fie în 
stare să-i dovedească pînă şi pe şarlatani“. 

Şi cum acuzatorul voia să răspundă cu nişte neghiobii şi mai mari, Elian 
îi închise gura, spunînd: 

— Lasă-l în seama mea pînă va veni vremea judecății. Vreau să cercetez 
ce gîndeşte acest sofist cu puterile mele, în lipsa voastră. Dacă îşi va 
mărturisi crima, cuvîntările de la tribunal vor fi mult scurtate şi vei putea 
pleca în pace. Dacă neagă, împăratul îl va judeca. 

Trecu atunci în tribunalul său secret unde se puneau la cale lucruri 
însemnate, cu uşile închise. 

— Plecaţi de aici, spuse el, şi nimeni să n-asculte. Aceasta este porunca 
împăratului. 


XVIII. Cînd au rămas singuri, el spuse: 

— Apollonios, eram încă tînăr pe cînd tatăl împăratului a ajuns în Egipt 
pentru a aduce sacrificii zeilor şi a se sfătui cu tine asupra treburilor sale“. 
Atunci eram doar tribun, căci eram deja priceput în războaie şi tu erai 
într-atât de prieten cu mine încît, în timp ce împăratul primea în audienţă 
delegaţiile trimise de cetăţi, m-ai luat deoparte, mi-ai spus din ce oraş 
eram, care era numele meu şi al tatălui meu. Apoi mi-ai prezis că voi 
ocupa această slujbă care pare mulţimii cea mai înaltă dintre toate cele pe 
care le pot dobîndi muritorii, dar care, în ochii mei, nu este decît încurcă- 
tură şi nefericire. Căci eu sînt paznicul unei tiranii crude şi, dacă o trădez, 
mă tem de mînia zeilor. Ţi-am arătat ce gînduri bune am faţă de tine, căci, 
amintindu-ţi cum a început prietenia noastră, te-am făcut să înţelegi limpede 
că ea nu va înceta niciodată, cel puţin atîta timp cît vom păstra amintirea 
acelor vremi. Dacă am spus că voiam să te interoghez osebit asupra 
plingerilor strînse de acuzator, am făcut-o ca să găsesc un pretext ingenios 
spre a purta o discuţie, ca să te asigur asupra intenţiilor mele şi să te previn 
asupra intenţiilor împăratului. Ce se va hotărî împotriva ta, nu ştiu, dar el 
urmăreşte să te condamne, deşi nu vrea s-o facă decît pentru pricini 
întemeiate. El vrea să se slujească de tine pentru a-i pierde pe demnitarii 
consulari. Năzuinţele sale sînt deci criminale, dar îşi va duce la capăt 
planurile respectînd aparențele dreptăţii. Eu însumi trebuie să mă arăt 
pornit împotriva ta, căci dacă ar bănui că sînt gata să te iert, nu ştiu care 
dintre noi ar pieri primul. 

XIX. — Pentru că vorbim pe faţă, răspunse Apollonios, şi mi-ai spus tot ce 
ai pe inimă, este drept să fac şi eu la fel. Pentru că priveşti situaţia ta cu 
atîta clarviziune, de parcă ai fi unul din cei mai buni discipoli ai mei şi 
pentru că, pe Zeus, arăţi faţă de mine o asemenea bunătate încît te gîndeşti 
să împărtăşeşti primejdiile ce mă ameninţă, am să-ţi spun şi eu ce gîndesc. 
Mi-ar fi fost îngăduit să fug departe de voi, în ţinuturile pămîntului 
nesupuse vouă, unde se află oameni înţelepţi, unii mai înţelepţi ca mine, 
şi să înalt zeilor un cult potrivit unei judecăţi sănătoase: mi-ar fi fost 
deajuns să merg să trăiesc în ţara unor oameni mai îndrăgiţi de zei decît 
oamenii de pe aici. Acolo nu sînt nici pîritori, nici procese, întrucît 
nesăvîrşind vreo nelegiuire şi neavînd de ce să sufere, ei n-au nevoie de 
tribunale. Dar mă tem să nu fiu trecut drept trădător, dacă aş fi fugit, în loc 
să prezint apărarea mea şi dacă cei care înfruntă primejdii din pricina mea 
ar fi pierit: astfel, eu vin să mă dezvinovăţesc. Cît despre punctele asupra 
cărora trebuie să mă dezvinovăţesc, te rog să mi le spui. 


XX. — Capetele de acuzare sînt diferite şi numeroase, răspunse Elian; iată, 
haina ta şi, pe cât înțeleg, felul tău de viaţă şi faptul că uneori lumea se 
prosternează în faţa ta, că într-o zi la Efes ai dat un oracol în legătură cu 
foametea şi că ai vorbit cu duşmănie împotriva împăratului, uneori pe 
ascuns, alteori pe faţă şi alteori pretinzînd că ai fost inspirat de zei. Dar 
acuzaţia care, pentru mine, este cea mai greu de crezut, căci ştiu că nu vrei 
să răspîndeşti sîngele victimelor în faţa altarelor, este cea care pare cea mai 
demnă de crezare împăratului; se spune că, plecînd la ţară, la Nerva, ai 
deschis pentru el trupul unui copil din Arcadia, pe cînd aducea un prinos 
îndreptat împotriva împăratului şi că, prin aceste rituri, l-ai îmboldit să 
preia puterea ; faptul s-ar fi întîmplat la vreme de noapte, cînd luna era în 
descreştere. Faţă de această învinuire, de departe cea mai gravă, nu mai 
are rost să ţinem seama de celelalte, căci plecînd de la înfăţişarea ta, de la 
felul tău de viaţă şi de la faptul că prevezi viitorul, acuzatorul nu va face 
desigur decît să pregătească această acuzare, pretinzînd că aceste fapte 
te-au condus să unelteşti împotriva împăratului şi să îndrăzneşti să aduci 
acest sacrificiu. Trebuie deci să te pregăteşti să te aperi în legătură cu ce 
ţi-am spus. Îţi cer ca nu cumva să nu arăţi respect faţă de împărat. 

— Că-i arăt respect, răspunse Apollonios, o dovedeşte faptul că am venit 
să-mi prezint apărarea, dar chiar dacă aş fi putut fi atît de îndrăzneţ încât 
să-l iau de sus pe tiran, m-aş supune oricum unui om ca tine, care mă 
iubeşte. Căci a trece drept rău în ochii unui duşman nu-i aşa mare lucru, 
întrucît duşmanii noştri ne urăsc nu numai pentru pricinile care ni se 
reproşează pe faţă, ci şi pentru clevetirile de pe la colţuri. Dimpotrivă, a da 
unui prieten motiv de a avea o părere nu prea bună despre tine, e şi mai 
rău decît răul pe care îl pot face toţi duşmanii tăi împreună, căci nici un om 
nu va putea să se ferească de a fi urît de către toţi, pentru asemenea 
purtare nedemnă. 


XXI. Lui Elian i s-a părut că Apollonios avea dreptate ; el l-a îndemnat să 
spere, gîndind, în sinea lui, că acest om n-are cum să fie îngrozit, chiar 
dacă deasupra lui s-ar găsi capul Gorgonei. El îi chemă pe temnicerii 
însărcinaţi cu paza unor asemenea oameni şi le spuse: 

„Vă dau poruncă să-l păziţi pe acest om pînă cînd împăratul va afla că 
a sosit şi va auzi ce mi-a spus”. Spunînd acestea era foarte mîniat. Apoi, 

înapoindu-se la palat, îşi împlini datoriile cerute de rangul său. Ajuns aici, 
Damis povesteşte o întîmplare care aminteşte, fără a-i semăna în întregime, 
de păţania lui Aristide la Atena: Aristide, se spune, a fost ostracizat din 
pricina virtuţii sale“ şi, găsindu-se deja în afara zidurilor, un ţăran a venit 
la el să-i ceară să-i scrie votul pentru a-l condamna pe Aristide ; acest ţăran 
nu-l cunoştea pe cel căruia îi ceruse să-i scrie votul, ci ştia doar că Aristide 
era urît pentru că era un om drept. lată că un tribun militar, care-l cunoştea 
prea bine pe Apollonios, i se adresă întrebîndu-l cu trufie de ce era 
învinuit. Cum Apollonios i-a răspuns că nu ştie de ce, acela îi spuse: 

— Dar eu ştiu, anume, întrucît oamenii te adoră; eşti învinuit că te socoţi 
asemenea zeilor. 

— Dar cine m-a adorat? răspunse Apollonios. 

— Eu, zise celălalt, la Efes pe cînd eram copil şi ne-ai izbăvit pe toţi de 
molimă“&. 

— Înseamnă că aţi avut de ce s-o faceţi, tu şi orașul Efes pe care l-am 
salvat. 

— Iată de ce, răspunse celălalt, ţi-am pregătit un mijloc de apărare care 
te va scăpa de învinuirea ce ţi se aduce; să mergem în afara zidurilor şi, 
dacă am să reuşesc să-ţi tai gîtul cu sabia mea, învinuirea va cădea de la 
sine şi vei fi iertat; dar dacă-mi insufli o asemenea groază încît sabia îmi va 
cădea din mînă, va trebui să fii socotit o făptură zeiască, urmînd să fii 
judecat, învinuit fiind pe drept cuvînt. 

Iată cu cât îl întrecea acest om în grosolănie pe cel ce voia să-l exileze 
pe Aristide. Rostea aceste cuvinte cu o mutră dispreţuitoare şi pe un ton 
batjocoritor. În vremea asta, Apollonios, prefăcîndu-se că nu-l ascultă, 
discuta cu Damis despre Delta pe care, se spune, o formează Nilul, cînd îşi 
împarte apele. 


XXII. După ce l-a chemat la el, Elian i-a poruncit să rămînă în închisoarea 
în care arestaţii nu sînt puşi în lanţuri”, pînă ce împăratul va avea puţin 
răgaz, căci doreşte, spuse el, să discute mai înainte cu tine între patru ochi. 

Apollonios părăsi aşadar tribunalul şi se duse la închisoare. 

— Atunci Damis, spuse el, să ne întreţinem cu cei de faţă. Ce altceva am 
putea face pînă ce tiranul va vorbi după cum îi este voia? 

— Ne vor socoti poate nişte guralivi, răspunse Damis, dacă îi vom 
împiedica să-şi pregătească apărarea. De altminteri, nu se prea cade să 
vorbim despre filozofie unor oameni aflaţi la ananghie. 

— Ba dimpotrivă, tocmai oamenii aceştia simt nevoia să li se vorbească 
şi să li se poarte de grijă. Dacă îţi aminteşti de versurile lui Homer în care 
poetul povesteşte că Elena a amestecat în vinul dintr-un crater leacuri din 
Egipt, îţi dai seama că a făcut aceasta pentru a alina suferinţele sufleteşti 
ale eroilor. Sînt de părere că Elena, care deprinsese ştiinţa egiptenilor, a 
rostit deasupra craterului incantaţii menite să îndulcească amărăciunea lor. 
Cred că ea a vindecat aceşti oameni prin cuvinte şi prin vin. 

— Este prea adevărat, răspunse Damis, întrucît ea plecase în Egipt în 
calitate de oaspete a lui Proteus sau, după cum spune Homer, deoarece ea 
fusese prietena Polidamnei, soţia lui Thon%. Dar să lăsăm astea acum, căci 
vreau să te întreb ceva. 

— Ştiu ce vrei să mă întrebi: e vorba de conversaţia pe care am avut-o 
mai înainte, ce mi-a spus prefectul, dacă s-a arătat potrivnic sau binevoitor. 

Apoi îi povesti totul. Atunci Damis se prosternă, zicînd: 

— Nu mă mai îndoiesc că odinioară Leucothea i-a dat vălul lui Odisseu 
cînd şi-a pierdut corabia şi că, naufragiat, acesta a înotat printre valuri?!. 
Căci iată-ne chiar pe noi într-o situaţie fără ieşire, îngrozitoare, însă un zeu 
ne întinde mîna ca să nu fim aruncaţi prea departe de orice speranţă. 

Apollonios nu încuviinţă aceste cuvinte: 

— Pînă cînd, îi spuse el, te vei teme astfel şi vei refuza să înţelegi că 
înţelepciunea îi îngrozeşte pe toţi dimprejur, în timp ce ea nu se teme de 
nimic? 

— Dar noi ne găsim, răspunse Damis, în faţa unui om care nu o cunoaşte 
şi care nu numai că nu se teme de noi, dar nici n-ar îngădui nimănui în 
lume să-l îngrozească. 

— Nu înţelegi, Damis, că el e un om trufaş şi smintit? 

— Înţeleg, cum să nu! 

— Ei bine, spuse Apollonios, trebuie să-l dispreţuieşti pe tiran, în măsura 
în care treptat îl vei şi cunoaşte. 


XXIII. În timp ce discutau astfel, un om se-ndreptă spre ei, un cilician, mi 
se pare. 

— O bărbaţi, le spuse el, bogăţia mea este primejdia mea. 

— Dacă ţi-ai dobîndit bogăţia, spuse Apollonios, pe căi necinstite, cum 
ar fi hoţia, otrăvirea, uciderea sau jefuirea mormintelor regilor de altădată, 
care cuprind aur şi comori, ar trebui nu numai să fii judecat, ci şi condamnat 
la moarte, căci bogăţia îţi este mîrşavă şi neomenească. Dar dacă îţi datorezi 
averea unei moşteniri sau unei negustorii cinstite şi nu unui negoţ viclean, 
cine ar putea fi atît de crud ca să te lipsească, invocînd legea, de ceea ce 
ai dobîndit în temeiul legii? 

— Averea mea provine de la mai multe rude de-ale mele, adunîndu-se 
în casa mea, şi mă slujesc de ea nu ca şi cum această avere ar fi a altora, 
căci este a mea, dar nici ca şi cum ar fi numai a mea, căci o pun la 
dispoziţia oamenilor de bine. Dar turnătorii mă învinuie că am dobîndit 
această bogăţie nu spre binele tiraniei, argumentînd că dacă aş încerca o 
uneltire, aş cîştiga mai mult şi că dacă aş căuta sprijin la alt tiran, ar fi un 
ajutor însemnat să-i dau o parte din averea mea. De pe acum mi s-au 
adresat învinuiri ce sună a oracole: că o bogăţie peste măsură naşte 
trufia“?, că o avere mai presus decît a celorlalţi oameni te face să înalţi 
capul, îţi deşteaptă orgoliul şi te împiedică să te supui legilor; că faţă de 
guvernatorii numiţi în provincii, este de mirare dacă un om atît de bogat 
nu merge pînă acolo încât să-i pălmuiască el pe ei, sclavi ai bogăției, gata 
să închidă ochii în faţa puterii banului. Cît timp am fost tînăr, mai înainte 
ca averea mea să ajungă pînă la 100 de talanţi, îmi băteam joc de orice, şi 
n-aveam nici o grijă din partea banilor mei. Dar, cînd am primit o moştenire, 
într-o singură zi, de 500 de talanti, la moartea unchiului meu dinspre tată, 
mi-am schimbat cu totul părerea, la fel cum dresorii de cai schimbă firea 
animalului sălbatic, nedomolit. În timp ce averea mea sporea, şi banii 
curgeau şi de pe mare şi de pe uscat, am ajuns sclavul temerilor pe care le 
nutream faţă de bunurile mele. Am ajuns, de pildă, să dau din plin bani 
cînd sicofanţilor*, pe care-i îmbunam cu această bucată de dulciuri, cînd 
guvernatorilor, pentru a obţine ajutor împotriva atacurilor duşmanilor, cînd 
rudelor mele, ca să nu-mi invidieze bogăţia, cînd sclavilor mei, ca să nu se 

înrăiască din pricină, chipurile, că i-am lăsat pradă uitării. De asemenea, 
hrăneam o însemnată ceată de prieteni. Aceştia mă preţuiau mult, aju- 
tîndu-mă cînd cu fapta, cînd cu vorba bună. Dar, deşi mi-am făurit în acest 
chip un zid de apărare atît de puternic în jurul banilor mei, iată că ei sînt 
pricina primejdiei în care mă aflu şi nu-i sigur că am să scap de ea fără 
să-mi pierd viaţa. 

Atunci Apollonios spuse: 

— Curaj, căci tot prin bani ai să-ţi pui la adăpost viaţa. Din pricina lor 
eşti acum aici, dar tot ei te vor elibera, după ce ai să te descotoroseşti de 
ei; vei scăpa nu numai din această închisoare unde te afli acum, ci şi de 
obligaţia de a-ţi linguşi turnătorii şi sclavii, sub puterea cărora ai ajuns. 


XXIV. Un altul povestea că fusese acuzat pentru că, în timpul unui 
sacrificiu, la Tarent, unde era magistrat, uitase să pomenească, cu prilejul 
rugăciunilor publice, că Domițian era fiul Atenei”. Apollonios spuse: 
„Ti-ai închipuit, probabil, că Atena nu putea să aibă copii, căci a fost 
dintotdeauna fecioară, dar ai uitat, mi se pare, că aceeaşi zeiţă a dăruit 
odinioară un şarpe atenienilor”55. 


XV. Un altul fusese închis din următoarea pricină: el avea o bucată de 
pămînt în Acarnania, la gurile rîului Acheloos, şi avea obiceiul să se ducă 
pînă la insulele Echinade cu o mică corabie“; băgînd de seamă, într-o zi, 
că una din ele era foarte apropiată de uscat, a sădit acolo mai mulţi pomi 
fructiferi şi viţă de vie care dădea un vin dulce. Apoi a construit acolo o 
locuinţă, după care a adus de pe uscat pe insulă destulă apă. Pornind de 
la aceste fapte i se adusese următoarea învinuire: se pretindea că acest 
acarnian nu era cinstit, că avea de ascuns o crimă îngrozitoare, că a fugit 
de pe uscat şi s-a autoexilat pe insulă, la gîndul că mînjeşte pămîntul cu 
prezenţa lui; că şi-a ales același fel de purificare ca şi Alemeon””, fiul lui 
Amphiaraos, cînd acesta, după uciderea mamei sale, a venit să locuiască la 
gurile rîului Acheloos. Chiar dacă nu săvîrşise aceeaşi crimă ca şi Alemeon, 
trebuia să fi comis crime înspăimîntătoare, destul de asemănătoare. Omul 
s-a dezvinovăţit în zadar, spunînd că a ajuns acolo ca să trăiască în linişte. 
A fost adus în faţa justiţiei şi după aceea a fost închis. 


XXVI. Mai mulţi întemnițați s-au apropiat de Apollonios, plîngîndu-i-se la 
fel. Erau cam cincizeci de oameni închişi în această închisoare : unii erau 
bolnavi, alţii disperaţi, alţii aşteptau moartea în linişte, unii îşi chemau pe 
nume, printre ţipete, copiii, părinţii şi soţia. 

— O Damis, spuse Apollonios, mi se pare că aceştia au mare nevoie de 
leacul de care vorbeam la început; fie că-i un leac egiptean ori unul care 
creşte pe toate drumurile, fie că Înţelepciunea îl culege din grădinile sale ; 
să dăm din el nenorociţilor ăstora pentru ca neliniştea îndurată de ei să 
nu-i sfîrşească înainte de vreme. 

— Aşa să fie, răspunse Damis, căci se pare că-i duc lipsa. 

Aşadar Apollonios îi adună pe toţi la un loc şi le spuse: 

— Bărbaţi, voi care împărţiţi cu mine acest acoperiş ce ne adăposteşte, 
mi-e milă de voi, întrucît mă tem că n-o să vă păstraţi vlaga înainte de a şti 
dacă acuzarea va izbuti sau nu să vă piardă. Păreţi că sînteţi gata să muriţi 

înainte de a fi dată sentinţa de moarte împotriva voastră. Sînteţi liniştiţi în 
privinţa celor ce-ar trebui să vă trezească teama şi vă temeţi de cele faţă 
de care ar trebui să fiţi liniștiți. Dar aşa ceva nu se cuvine; ar trebui să 
aveţi în minte cuvîntul lui Archiloh din Paros, care glăsuia că în clipe 
potrivnice curajul (numit de el tărie de a îndura) este un leac descoperit 
chiar de zei”. El vă va scoate din nenorocirea asta la fel cum un cîrmaci 
priceput învinge furtuna cînd valul se înalță mai sus decît corabia sa. Iar 
voi n-ar trebui să socotiți fără ieşire starea în care aţi fost aruncaţi împotriva 
vrerii voastre şi în care eu am intrat de bună voia mea. Dacă recunoaşteţi 
temeiul învinuirilor aduse vouă, atunci mai degrabă să deplingeţi ziua în 
care cugetul v-a lăsat să săvirşiţi asemenea fapte nedrepte şi criminale; 
dar dacă tu, de pildă, spui că nu ţi-ai întocmit sălaş în insula de la vărsarea 
fluviului Acheloos pentru pricinile invocate de acuzatorul tău, dacă tu 
negi că ai folosit vreodată averea ta pentru a primejdui puterea imperială, 
dacă tu, în ce te priveşte, negi că ai înfierat cu bună ştiinţă pretenţia 
împăratului că se trage din Atena şi dacă, în sfîrşit, fiecare dintre voi va 
arăta că acuzaţiile aduse sînt neîntemeiate, ce rost ar mai avea să vă jeluiţi 
pentru nişte lucruri care nu există? În loc să strigaţi după prietenii şi 
rudele voastre, aţi face mai bine dacă v-aţi păstra cumpătul, căci în asta 
constă, e limpede, răsplata pe care aţi putea s-o dobîndiţi prin tăria de 
care vă vorbesc. Dar poate pretindeţi că este îngrozitor să fiţi închişi aici 
şi să trăiţi astfel? Sau socotiți că sînteţi abia la începutul suferinţei voastre? 
Sau de pe acum aţi fost destul de pedepsiţi ca să nu mai aveţi puterea de 
a îndura nimic de aici încolo? Uite, eu, care cunosc firea omenească, am 
să vă ţin o cuvîntare ce n-are să semene deloc cu leacurile medicilor, căci 
vă va da puteri noi şi vă va împiedica să muriţi. Noi, oamenii, stăm în 
închisoare în tot răstimpul căruia obişnuim să-i spunem viaţă, căci sufletul, 
înlănţuit într-un trup trecător, suferă destule rele. El este sclavul tuturor 
primejdiilor pe care le înfruntă oamenii. Primii care au născocit casele, mi 
se pare că nu şi-au dat seama că n-au făcut altceva decît că s-au închis 
într-o altă închisoare. Dacă e să vorbim pe şleau, trebuie să socotim că 
oamenii care locuiesc departe de primejdii, în palate, sînt mai aprig 
închişi decît cei pe care ei înşişi îi ţin în lanţuri. 

Şi cînd mă gîndesc la cetăţi şi la zidurile lor, îmi apar nişte închisori 
obişnuite: înlănţuiţi sînt negustorii în piaţă, în lanţuri stau cetăţenii la 
adunări, la fel spectatorii la teatru şi cei ce merg în alaiuri. Sciţii care-şi duc 
viaţa urcați pe care nu sînt nici ei prin asta mai liberi: pe ei îi închid Istrul, 
Termodonul şi Tanais”, fluvii greu de trecut cînd nu sînt îngheţate ; ei îşi 
fac case din carele lor ce, pretind ei, îi poartă încolo şi încoace, în timp ce 
de fapt, ei se cuibăresc în ele, tremurînd de frig. Dacă nu-i o glumă, s-ar 
putea chiar spune că Oceanul a fost pus în jurul pămîntului pentru a-l 
închide. Haideţi, poeţi, e rîndul vostru acum: cîntaţi acestor nenorociţi 
cum Cronos a fost odinioară înlănţuit prin voinţa lui Zeus şi cum Ares, cel 
mai războinic dintre zei, a fost mai întîi înlănţuit în cer de către Hephaistos 
şi apoi pe pămînt de fiul lui Aloeus%. Gîndindu-ne la aceste pilde şi 
spunîndu-vă că mulţi bărbaţi înţelepţi şi aleşi au fost băgaţi în închisori de 
gloate răzvrătite ori insultaţi de tirani, să primim şi noi această soartă în 
linişte, ca să nu rămînem mai prejos decît înaintaşii noştri care au acceptat 
acelaşi lucru. 

Cuvintele sale au produs o asemenea schimbare în sufletul deţinuţilor 
încît cei mai mulţi au început să mănînce, lacrimele le-au secat şi în 
suflete le-a încolţit speranţa, gîndind că n-o să li se întîmple nimic rău atît 
timp cât vor sta în preajma lui. 


XXVII. A doua zi, pe cînd rostea o cuvîntare cam la fel cu prima, în 
închisoare intră un om trimis de Domițian ca să asculte ce spunea Apollonios; 
părea un om abătut şi care, după propria-i mărturisire, se găsea la mare 
strîmtoare ; ştia însă să se slujească foarte bine de limba sa, cum se întîmplă 
de obicei cu turnătorii, care au pregătite gata o sumedenie de întrebări. 
Dar Apollonios, înţelegînd şiretenia, vorbi despre lucruri care nu-i puteau 
sluji la nimic acestuia : el vorbi despre flori, munţi, le zugrăvi oamenilor tot 
felul de lighioane şi copaci, lucruri care-i interesau pe deţinuţi şi dez- 
amăgeau iscoada. Şi cînd acesta încercă să-i facă [pe prizonieri] să-l atace 
pe tiran, Apollonios îi spuse: „Prietene, poţi spune ce vrei, eu n-am să te 
pîrăsc, iar ce am de spus o să-i spun făţiş împăratului”. 


XXVIII. S-au petrecut şi alte fapte în această închisoare, unele datorită 
urzelilor împotriva lui Apollonios, altele supuse doar întîmplării, dar nici 
una într-atît de însemnată încît să le amintesc. lată însă ce merită să 
povestesc: 

Într-o seară, Apollonios fiind deja închis de cincisprezece zile, în 
închisoare intră un om care vorbea greceşte. 

— Unde este bărbatul din Tyana? întrebă el. 

Apoi, luîndu-l deoparte pe Apollonios, spuse: 

— Miine, împăratul te va primi ca să discuţi cu el. 

Apollonios înţelese că celălalt aflase asta de la Elian. 

— Înţeleg secretul, căci numai el putea să ştie asta. 

— Pe de altă parte, spuse celălalt, paznicul însărcinat cu paza închisorii 
a fost înştiinţat să-ţi facă rost de tot ce ai nevoie, după dorinţă. 

— E un gînd bun din partea voastră, răspunse Apollonios, dar eu duc 
aceeaşi viaţă aici ca şi afară, vorbesc despre cele ce mi se ivesc în faţă şi 
n-am nevoie de nimic. 

— Nici de cineva care să te sfătuiască, o Apollonios, cum se cuvine să 
vorbeşti împăratului? 

— Ba da, pe Zeus, însă numai dacă nu încearcă să mă înduplece să-l 
linguşesc. 

— Dar dacă te sfătuieşte să nu-l dispreţuieşti şi să nu-l iei de sus? 

— E cel mai bun şi mai potrivit sfat pentru ceea ce am de gînd să fac. 

— Tocmai de asta am venit şi sînt fericit să te văd că judeci astfel; dar 
mai trebuie să te pregăteşti şi pentru vocea împăratului şi pentru înfăţişarea 
sa neplăcută, căci vorbeşte cu o voce aspră, chiar cînd discută cum se 
cuvine, sprîncenele i se ridică mult deasupra găvanelor ochilor, iar chipul 
îi rămîne mîhnit. Prin toate astea se deosebeşte el cel mai mult de ceilalţi. 
Nu trebuie, Apollonios, să te înspăimînţi, căci toate astea i se trag din 
naştere şi rămîn mereu aceleaşi“!. 

Atunci Apollonios spuse: 

— Cînd Odisseu a intrat în peştera lui Polifem, el nu ştia nici cît e de 
înalt [ciclopul], nici cu ce bucate se îndestula, nici că vocea îi era ca de 
tunet. Dar n-a dat înapoi, deşi la început i-a fost frică şi a ieşit din peşteră 

după ce s-a dat de gol că este un om?. Cît despre mine, îmi e deajuns să 
ies de aici salvînd viaţa mea şi a prietenilor mei, pentru care înfrunt aceste 
primejdii. 


XXIX. În zori sosi de la tribunalul imperial un scrib care-i spuse: 

— Apollonios, împăratul îţi porunceşte să vii la curtea sa cînd piaţa 
publică va fi plină de lume€5, deocamdată nu pentru a-ţi susţine apărarea, 
ci pentru că el doreşte să te cunoască şi să discute cu tine între patru ochi. 

— Şi de ce-mi spui mie asta? întrebă Apollonios. 

— Nu eşti tu Apollonios? 

— Ba da, pe Zeus, Apollonios din Tyana. 

— Atunci cui trebuie să aduc vestea asta? 

— Celor care vor trebui să mă conducă, căci negreşit trebuie să şi ies din 
închisoare. 

— Ei au primit poruncile trebuincioase şi eu însumi voi veni la vremea 
potrivită. Acum am venit să-ţi dau doar vestea, căci porunca n-a fost dată 
decît tîrziu, spre seară. 


XXX. Prin urmare, omul plecă şi Apollonios, după ce rămase întins pe pat, 
spuse: 

— N-am dormit, Damis, căci am avut o noapte albă, încercînd să-mi 
amintesc ce am auzit spunîndu-se cîndva la Phraotes. 

— Cu toate acestea, ar fi mai bine să rămii treaz şi să te pregăteşti faţă 
de porunca atît de însemnată ce ţi s-a dat. 

— Şi cum aş putea să mă pregătesc, dacă nici măcar nu ştiu ce mă va 
întreba? 

— Îți poţi îngădui să te descurci la faţa locului, spuse Damis, cînd ştii că 
viaţa ta e-n joc? 

— Da, pe Zeus, Damis, căci însăşi viaţa mea merge la întîmplare. Dar aş 
vrea să-ţi înşir cuvintele lui Phraotes pe care mi le-am amintit: ele sînt 
foarte folositoare în împrejurarea de faţă, chiar tu vei judeca astfel. Phraotes 
îi sfătuieşte pe oamenii care vor să îmblînzească lei să nu-i bată, căci 
altminteri rămîn duşmănoşi, dar nici să-i răsfeţe, căci asta îi face să umble 
cu nasul pe sus, ci mai degrabă să-i mîngiie, totodată ameninţindu-i. 
Numai astfel vor reuşi să-i îmblinzească. 

Spunînd asta, el nu se gîndea desigur la lei, căci n-avea de gînd să 
discute despre îmblînzirea animalelor. De fapt, credea că-mi arătase un 
mijloc potrivit să-i ţină în frîu pe tiranii care depăşeau hotarul dreptei 
cugetări şi al cumpătării. 

— Această fabulă, răspunse Damis, se potriveşte de minune tiranilor, dar 
la Esop se mai găseşte şi un alt leu, ce stătea în peşteră, deşi nu era bolnav, 
prefăcîndu-se doar, înhăţînd toate jivinele ce veneau să-l viziteze. Numai 
vulpea îi spuse: „Cum să ne purtăm cu cineva de la care nu mai iese 
nimeni şi nu se mai vede nici o urmă?” 

— Ei bine, spuse Apollonios, vulpea ta ar fi fost mai isteaţă dacă ar fi 
intrat, fără să fie prinsă, şi dacă ar fi ieşit, lăsîndu-şi doar urmele. 


XXXI. Apoi se culcă şi dormi foarte puţin, numai cît aţipi. Dimineaţa a 
înălţat o rugăciune Soarelui, atît cît putea s-o facă în închisoare, şi a 
discutat cu cei ce-l căutaseră, răspunzînd tuturor întrebărilor. Şi astfel, 

cînd piaţa se umplu de lume, sosi scribul, spunîndu-i că e timpul să plece 
„ca să fim acolo cînd vom fi strigaţi”. 

— Să mergem, spuse Apollonios, apoi plecă plin de încredere. 

De-a lungul drumului a fost însoţit de patru paznici care-l urmau la o 
distanţă mai mare decît faţă de un deţinut obişnuit. Damis venea după el, 
deşi părea doar absorbit de gînduri. Toţi se uitau la Apollonios; lumea se 
mira de înfăţişarea lui şi teama ce o răspîndea chipul său avea ceva 
nefiresc. Faptul că a venit să-şi rişte viaţa pentru prietenii săi stîrnea 
admiraţie chiar în rîndurile celor care, pînă atunci, îl vorbeau de rău. În 
timp ce aştepta în picioare în faţa palatului, văzînd pe unii cum se lăsau 
linguşiţi, pe alţii cum îi linguşeau şi ascultînd zgomotul oamenilor care 
intrau şi ieşeau, spuse: 

— Mi se pare, Damis, că acest loc seamănă cu nişte băi; văd oameni care 
stînd afară se grăbesc să intre şi oameni dinăuntru care se grăbesc să iasă. 
Unii au aerul că au făcut o baie care le-a priit, iar alţii că ar avea mare 
nevoie de ea. 

Ca să nu existe îndoială că el a rostit vorbele acestea şi ca nu cumva să 
fie atribuite ba unuia, ba altuia, aducem ca dovadă faptul că el le-a repetat 
într-o scrisoare. Văzînd un om foarte vîrstnic, dornic să ajungă guvernator 
într-o provincie, drept care, după ce căpătase ceea ce urmărea, se ploconea 
în faţa împăratului, spuse: 

— Acest om, Damis, nu se va lăsa niciodată înduplecat, nici chiar de 
Sofocle, să alunge un stăpîn turbat şi setos de sînge. 

— Un stăpîn, răspunse Damis, pe care noi înşine l-am ales pentru aşa 
ceva. De aceea stăm aici în faţa porţilor. 

— Mi se pare, Damis, că îţi închipui că Eacos este păzitorul acestor uşi, 
după cum se spune că le păzeşte pe cele ale infernului, căci pari mai 
degrabă mort decît viu. 

— Nu chiar mort, ci ca unul care-şi va da sufletul în curînd. 

— Pari lipsit de apărare în faţa morţii, Damis, şi asta după ce mă însoţeşti 
de atîta vreme şi după ce ai urmat filozofia de foarte tînăr. Credeam că 
te-am înarmat împotriva morţii şi că ai ajuns să cunoşti, în privinţa ei, toată 
strategia ce-mi stă în putere. Căci, la fel cum luptătorii şi hopliţii au nevoie 
nu numai de curaj, ci şi de o pregătire ostăşească care să-i înveţe cum să 
se folosească de clipele prielnice de bătălie, la fel şi filozofii trebuie să ia 
seamă la împrejurarea potrivită pentru a muri, ca să nu se arunce cu 
braţele deschise spre moarte, ca unul care a ieşit din rînd, ci să se avînte 
spre ea după ce a luat hotărîrea ce pare a fi cea mai bună. Or, eu am ales, 
dacă vor să mă ucidă, clipa cea mai prielnică pentru un înţelept: asta am 
mai arătat-o şi altora, în prezenţa ta, şi nu vreau acum să te mai învăţ încă 
o dată acelaşi lucru. 


XXXII. Despre astfel de lucruri au discutat; apoi, cînd împăratul, după ce 
şi-a terminat treburile, a găsit timp să-l primească pe Apollonios, slujitorii 
ce aveau în grijă asta l-au adus la palat, neîngăduindu-i însă lui Damis să-l 
urmeze. Împăratul purta pe cap o coroană de frunze de măslin, căci 
tocmai adusese un prinos Atenei; se găsea în curtea lui Adonis care era 
plină de verdeaţa grădinilor în floare, ca acelea pe care asirienii le dedică 
lui Adonis, de sărbători, şi pe care le plantează în interiorul casei lor. Aşa 
absorbit cum era de aducerea prinosului, împăratul se întoarse şi rămase 
uimit de înfăţişarea lui Apollonios: 

— Elian, spuse el, mi-ai adus un demon! 

Apollonios, fără a se lăsa descurajat, răspunse vorbelor pe care tocmai 
le auzise: 

— Gîndeam, o împărate, că Atena veghează asupra ta la fel cum îl 
veghea odinioară pe Diomede, la Troia, luîndu-i de pe ochi vălul care-i 
împiedică pe oameni să vadă limpede; ea i-a dat putinţa eroului de a 
deosebi pe oameni de zei, dar pe tine zeiţa nu te-a purificat încă, prea 
mărite“!. Şi totuşi ea ar fi trebuit s-o facă, ca s-o vezi mai bine pe însăși 
Atena şi ca să nu-i confunzi pe simplii muritori cu năluci de demoni. 

— Dar tu, înţeleptule, cînd ai scăpat de vălul ăsta? 

— De multă vreme, răspunse Apollonios, de cînd am început să fiu 
înţelept. 

— Atunci cum ai putut să-i iei drept zei pe cei mai aprigi duşmani ai 
mei? 

— Dar ce anume ai tu cu Iarchas şi Phraotes, indienii, pe care, dintre 
oameni, îi socotesc ca fiind singurii demni de acest nume? 

— Nu căuta să mă duci cu indienii ăştia ; vorbeşte-mi de mult iubitul tău 
Nerva şi de părtaşii la crimele sale. 

— Trebuie să-i iau apărarea sau...? întrebă Apollonios. 

— Nu-l apăra, căci vinovăția i-a fost dovedită ; arată-mi tu acum că nu 
eşti părtaşul lui, cunoscîndu-i planurile. 

— Dacă vrei să afli ce ştiu, am să-ţi spun, căci de ce aş ascunde 
adevărul? 

La acestea împăratul îşi închipui că va afla taine nemaiauzite care-i vor 
sluji să-i piardă pe cei de care era vorba. 


XXXIII. Apollonios, văzîndu-l foarte aprins la acest gînd, începu: 

— Ştiu că Nerva este cel mai cumpătat dintre oameni, cel mai blînd şi 
mai devotat ţie, că este un foarte bun guvernator şi că se fereşte într-atît de 
necazurile pe care le aduc treburile publice, încît a ajuns chiar să se teamă 
de onoruri. Cît despre cei ce-l înconjoară, vorbeşti desigur de Rufus şi de 
Orphitus ; şi ei sînt oameni vrednici, după cîte ştiu eu, care dispreţuiesc 
bogăţia şi nu se gîndesc să se înavuţească, chiar în respectul legii; ei nu 
sînt în stare să urzească o revoltă şi nici să-şi facă părtaşi. 

Împăratul clocotea de mînie la auzul acestor cuvinte. 

— Aşa, spuse el, faci din mine un delator al lor, cînd pretinzi că aceşti 
oameni, de care ştiu sigur că sînt cei mai criminali dintre oameni şi că 
uneltesc împotriva mea, ar fi nişte oameni foarte buni şi fără vină. Dar eu 
gîndesc că şi ei, dacă i-aş întreba, ar spune că tu nu eşti nici vrăjitor, nici 
neruşinat, nici şarlatan şi nici un om lacom de bani care dispreţuieşte 
legile. Într-atit vă sprijiniți voi între voi, nemernicilor, pentru a făptui rele! 
Dar acuzarea va dovedi totul: jurămintele pe care le-aţi rostit, motivele ce 
v-au împins la ticăloşii, momentul în care le-aţi înfăptuit, victima pe care 
aţi jurat. Ştiu toate astea de parcă aş fi fost acolo şi aş fi luat eu însumi 
parte. 

Dar Apollonios, fără a se arăta descurajat, spuse: 

— Nu este bine, prea mărite, este împotriva legii să aduci în faţa 
judecății oameni despre care ţi-ai format o anumită convingere ori să-ţi 
formezi dinainte o părere asupra unor oameni pe care nu i-ai judecat. 
Dacă-i aşa, îngăduie-mi să-mi încep apărarea: ai ceva împotriva mea, 

împărate, şi-mi pricinuieşti mai multă nedreptate decît pîritorul care mă 
învinuieşte, căci de adevărul faptelor pe care el crede că îl poate dovedi, 
tu eşti convins înainte de a asculta mărturiile. 

— Începe-ţi apărarea cum vrei, dar eu ştiu prea bine ce hotărîre voi lua 
şi chiar cu asta ar trebui să încep de pe acum. 


XXXIV. Din acest moment, Domițian a început cu sălbăticiile împotriva lui 
Apollonios, poruncind să i se taie barba şi pletele şi să fie aruncat alături 
de cei mai răi ucigaşi. Iar cînd a fost vorba să fie tuns, el a spus doar atît: 

— Nu ştiam, împărate, că sînt o primejdie prin pletele mele. 

Despre lanţuri spuse: 

— Dacă socoţi că sînt un vrăjitor, de ce mă pui în lanţuri? Şi dacă mă pui 
în lanţuri, cum ai putea pretinde că sînt un vrăjitor? 

— Da, răspunse împăratul, şi n-am să te dezleg mai înainte ca tu să te 
schimbi în apă, animal sau copac. 

— N-am să fac aşa ceva, răspunse Apollonios, chiar dacă îmi stă în 
putinţă ca să nu trădez oamenii care, în pofida oricărei nedreptăţi, sînt 
ameninţaţi: am să rămîn ceea ce sînt, în ciuda suferințelor pe care le-aţi 
putea provoca trupului meu, pînă voi reuşi să vorbesc pentru ei. 

— Dar pentru tine cine va pleda? întrebă împăratul. 

— Timpul, cugetul zeilor şi filozofia, tovarăşa mea. 


XXXV. lată care au fost preliminariile apărării sale, aşa cum s-au desfăşurat, 
de-a lungul unei conversații între patru ochi cu Domițian. Aceasta este 
povestirea lui Damis, dar oamenii cu gînduri rele au schimbat ordinea 
firească a lucrurilor, pretinzînd că Apollonios a început prin a se apăra şi 
că apoi a fost aruncat în lanţuri, cînd a fost şi tuns; ei au ticluit o anume 
scrisoare, compusă în dialect ionic, de o lungime foarte mare, în care îl 
pun pe Apollonios să se roage lui Domițian, cerîndu-i să-l scape de lanţuri. 
E adevărat că Apollonios şi-a redactat testamentul în dialect ionian, dar eu 
n-am găsit niciodată vreo scrisoare nesfirşit de lungă de-a lui Apollonios 
scrisă în acest dialect, deşi am strîns foarte multe ; toate epistolele lui sînt 
scurte şi par emanate de la curtea spartană. De altfel, el a părăsit tribunalul, 
obţinînd cîştig de cauză. Cum ar fi putut să fie aruncat în lanţuri după ce 
a fost găsit nevinovat? Dar n-am ajuns încă pînă la apariţia lui în faţa 
tribunalului: vreau mai întîi să povestesc ce s-a întîmplat cînd a fost tuns 
şi ce a spus cu acest prilej. Merită să stăruim asupra acestor fapte. 


XXXVI. Apollonios zăcea de două zile în lanţuri cînd s-a înfăţişat în 
închisoare un om care pretindea că a cumpărat dreptul de a-l vizita, 
asigurîndu-l că a venit să-i dea sfaturi pentru a-şi salva viaţa. Acesta era un 
om din Syracusa, un suflet vîndut şi purtătorul de cuvînt al lui Domitian. 
Fusese trimis de către împărat, ca şi cel dinaintea lui, dar sub un pretext 
mai demn de crezare. Căci primul a început prin a-l lua pe departe, dar 
acesta începu deodată: 

— O zei, spuse el, cine s-ar fi gîndit că Apollonios poate să zacă în 
lanţuri? 

— Cel care mi le-a pus, spuse Apollonios, căci dacă nu s-ar fi gîndit, nu 
mi le-ar fi pus! 

— Şi cine s-ar fi gîndit că pletele astea divine pot fi tăiate? 

— Eu, spuse Apollonios, care le pieptănam. 

— Cum ai putut îndura aşa ceva? 

— Aşa cum poate să suporte cineva care n-a venit aici după placul său, 
dar nici împotriva voinţei sale. 

— Dar piciorul tău cum poate suferi astea? 

— Nu ştiu, căci mintea-mi se duce la alte lucruri. 

— Totuşi mintea trebuie să gîndească la ce anume dă naştere răului. 

— Deloc, căci mintea unui om ca mine ori nu va suferi cîtuşi de puţin, 
ori va pune capăt durerii sale. 

— Şi la ce te gîndeşti acum? 

— Chiar la faptul că nu mă gîndesc la asta. 

Şi cum vorbele celui ce-l ispitea băteau din nou spre pletele lui, către 
care îndrepta discuţia, Apollonios spuse: 

— Fii fericit, tinere, că n-ai fost odinioară unul din aheii din faţa Troiei, 
căci socot că ai fi vărsat multe lacrimi pentru pletele lui Ahile, pe care le-a 
tăiat spre cinstirea lui Patrocle, dacă într-adevăr au fost tăiate“, şi ai fi 
leşinat la vederea faptului. Dacă pretinzi că îţi pare rău după ale mele, aşa 
cărunte şi aspre cum erau, cît de mult ai fi suferit pentru cele ale lui Ahile, 
atît de dese şi roşcate. 

Celălalt îi spunea asta ca să-i întindă o cursă pentru a afla pricina 
tristeţii sale, dar Apollonios, pe Zeus, nu-l vorbea de rău pe împărat din 
pricina suferințelor sale. Descumpănit de răspuns, spuse: 

— Ai fost învinuit în faţa împăratului pentru mai multe fărădelegi, 
îndeosebi pentru cele care au provocat punerea sub urmărire a lui Nerva 
şi a prietenilor săi. Împăratul a primit mai multe plîngeri în legătură cu 
cuvîntările pline de amărăciune şi acreală ţinute de tine în Ionia. Acum nu 
se mai uită la ele, căci au apărut altele, şi mai grave. Totodată omul care 
le-a rostit este un om de seamă şi vestit. 

— De ce fel de învingător olimpic vorbeşti tu, dacă el pretinde că şi-a 
dobîndit renumele ca urmare a acuzațiilor aduse? Înţeleg că e vorba de 
Euphrates, care nu se dă în lături de la nimic ca să-mi facă rău. Pînă acum 
am avut destule de suferit, chiar şi mai mult, de pe urma lui. Într-o zi, 
aflînd că voi face o vizită gymnosofiştilor din Etiopia, începu să mă 
vorbească de rău în faţa lor. Dacă nu mi-aş fi dat seama ce urmăreşte, aş 
fi trecut poate pe acolo fără ca măcar să-i văd pe înţelepţi. 

Siracuzanul s-a mirat tare de acestea. 

— Nu crezi deci că a fi calomniat în faţa împăratului este un lucru mai 
însemnat decît a-ţi pierde reputaţia în faţa gymnosofiştilor, din pricina 
clevetirilor lui Euphrates? 

— Nu, pe Zeus, răspunse Apollonios, căci acolo m-am dus ca să învăţ eu 
de la alţii, iar aici am venit ca să-i învăţ pe alţii. 

— Şi ce vrei să-i înveţi? 

— Că sînt un om cinstit. Asta împăratul n-o ştie încă. 

— Ai fi putut scăpa de toată încurcătura, aducîndu-i la cunoştinţă ce 
voiai să-i spui înainte de a fi venit aici şi fără să fii aruncat în lanţuri. 

Apollonios înţelese că celălalt voia să-l facă să vorbească aşa cam cum 
voia împăratul, socotind că, pentru a scăpa de lanţuri, va minţi şi-i va 
învinui pe prietenii săi. 

— Prea bunul meu prieten, spuse el, dacă am fost aruncat în lanţuri 
pentru că i-am spus lui Domițian adevărul, nu crezi că aş fi suferit mai mult 

dacă nu i l-aş fi spus? Căci, după cît se pare, el socoteşte că adevărul 
merită lanţuri, în timp ce eu cred că minciuna ar merita aşa ceva. 


XXXVII. Siracuzanul, peste măsură de mirat că Apollonios vorbeşte cu 
atîta înţelepciune, plecă, părăsind închisoarea. Apollonios se întoarse spre 
Damis şi-i spuse: 

— Îl înţelegi pe acest Python? 

— Îmi dau seama că a fost trimis să te ispitească şi să te pună la 
încercare, dar ce are de-a face cu tine acest Python, de care îmi vorbeşti şi 
întru ce rosteşti acest nume, nu ştiu. 

— Era odată unul Python, din Bizanţ, un retor foarte priceput în a-i 
îndrepta pe oameni spre rele. A fost trimisul lui Filip, fiul lui Amyntas, la 
greci. Pe toţi încerca să-i convingă să devină robii [regelui], dar în faţa 
atenienilor, pe vremea cînd elocvenţa atinsese culmea ei, a susţinut că 
atenienii îl priveau într-un chip nedrept pe Filip, făcîndu-se vinovaţi de o 
mare greşeală cînd încercau să salveze libertatea grecilor“. Python îşi 
expuse, pe cît se spune, părerea, folosindu-se de o mare bogăţie de 
cuvinte, dar singur Demostene, din demul Paian, a luat cuvîntul pentru a 
se împotrivi obrăzniciei sale şi obţinu una din cele mai strălucite izbînzi ale 
sale, zăgăzuindu-i atacurile. În ce mă priveşte, n-aş socoti un mare succes 
că nu m-am lăsat prins în capcana mărturisirilor aşteptate de el, dar am 
sugerat că avea aceeaşi meserie ca Python pentru că a venit aici, fiind plătit 
de tiran ca să-mi dea sfaturi nelalocul lor. 


XXXVIII. Damis povesteşte că Apollonios a mai rostit şi alte fraze de acest 
fel. Tot el mărturiseşte că găsea fără ieşire situaţia în care se afla şi că nu 
vedea altă scăpare decît în faptul că zeii îi ajutau uneori pe muritorii ce se 
rugau, cînd se găseau la ananghie. Cu puţin înainte de prînz îi spuse: 

— Omule din Tyana, căci lui Apollonios îi plăcea să fie chemat astfel, ce 
se va întîmpla cu noi? 

— Ce ni s-a întîmplat deja, răspunse Apollonios, şi nimic mai mult, căci 
nimeni nu ne va ucide. 

— Te consideri chiar atît de invulnerabil? Vei fi oare eliberat? 

— În măsura în care asta ţine de judecător, s-ar putea și mîine, spuse el, 
în măsura în care depinde de mine, chiar acum. Şi, pe cînd vorbea, îşi 
scoase piciorul din lanţuri. Apoi îi zise lui Damis: 

— Îţi dau o simplă dovadă că pot să mă eliberez; şi acum curaj! 

Damis spune că pentru prima dată a înţeles atunci cu adevărat că firea 
lui Apollonios era divină, deasupra celor omeneşti, căci fără să fi adus un 
prinos (cum ar fi putut să facă aşa ceva într-o închisoare ?), fără a pronunţa 
vreo rugăminte, fără a spune nimic, s-a jucat cu lanţurile sale, apoi şi-a 
băgat din nou piciorul în legături şi şi-a reluat rolul de deţinut. 


XXXIX. Oamenii obişnuiţi pun asemenea fapte pe seama vrăjitoriei şi 
astfel coboară cele mai multe din ele la nivelul lor. De pildă, atleţii recurg 
la vrăji, la fel ca toţi cei care, intraţi într-o luptă, doresc din toată inima 
victoria. Se înţelege însă că o asemenea practică nu serveşte la nimic 
triumfului lor şi, dacă ajung învingători, mulţumită întîmplării, nefericiţii 
nu cred în ei înşişi, ci atribuie victoria vrăjitoriei, fiind încredinţaţi de 
puterea ei; culmea este că nu sînt dezamăgiţi nici dacă sînt învinşi, căci 

poţi auzi: „Dacă aş fi adus un anume prinos, dacă aş fi ars un anume 
parfum, victoria nu mi-ar fi scăpat”. Iată ce spun şi ce gîndesc ei. Aceleaşi 
credinţe se întîlnesc deseori şi la negustori şi se vede bine că şi ei pun pe 
seama vrăjitoriei reuşitele în afaceri, necazurile fiind puse pe seama lipsei 
de îndrăzneală, ori a faptului că n-au adus ce prinos s-ar fi cuvenit. Dar 
îndeosebi îndrăgostiţii sînt victimele acestei arte; întrucît ei suferă de un 
rău care-i face atît de proşti încât ajung să întrebe femei bătrîne, nu e deloc 
de mirare, cred eu, că ajung să găsească şi şarlatani de felul ăsta, că ascultă 
vorbele lor deşănţate, cînd le dau să poarte o cingătoare magică, pietre, 
unele scoase din adîncurile tainice ale pămîntului, altele căzute din lună şi 
din stele, precum şi toate parfumurile pe care le dau la iveală grădinile 
Indiei, lucru ce, bineînţeles, aduce mari cîștiguri vrăjitorului, fără ca îndrăgos- 
titii să izbîndească în cele ce-şi doresc. În caz că cel iubit arată îndrăgos- 
titului cel mai mic semn de bunăvoință ori dacă alesul sufletului dă ceva 
semne datorită darurilor, treburile merg foarte bine şi ei înalță laude acestei 
arte magice, asigurîndu-se că este în stare să facă orice. Dacă, dimpotrivă, 
lucrurile nu merg cum vor ei, pun totul pe seama faptului că au uitat 
„ceva”, că n-au ars cutare esenţă ori că n-au adus cutare prinos, că n-au 
topit cutare substanţă, spunînd că tocmai ăsta era cel mai însemnat lucru 
de îndeplinit, fără de care nu se poate. Felul în care aceşti vrăjitori 
născocesc semne divine şi o mie de alte lucruri asemănătoare au fost 
arătate în cărţi de către unii, care şi-au bătut joc tare mult de această 
îndeletnicire ; eu n-am să fac decât să-i demasc, sfătuindu-i pe tineri să nu 
vină pe la asemenea oameni ca să nu se obişnuiască cu aceste lucruri, nici 
chiar în glumă. Dar m-am abătut cam mult de la ce voiam să spun: de ce să 
mai atac o îndeletnicire condamnată şi de legi şi de fire”? 


XL. După ce Apollonios i-a arătat lui Damis puterea sa, continuînd să-i 
vorbească, spre prînz a venit cineva să-i spună următoarele : 

— Împăratul te eliberează, o Apollonios, de lanţurile tale la sfatul lui 
Elian şi îţi îngăduie să rămii în închisoarea în care deţinuţii nu sînt puşi în 
lanţuri, pînă îţi vei susţine apărarea, lucru ce se va întîmpla, se pare, în 
patru zile. 

— Cine mă va duce atunci de aici? întrebă Apollonios. 

— Eu, spuse celălalt. Urmează-mă. 

Cînd l-au văzut, deţinuţii din cealaltă închisoare s-au repezit cu toţii la 
el, căci nu credeau că îl vor mai vedea vreodată. Toţi îi arătau lui Apollonios 
căldura pe care o arată copiii unui tată care ştie să-i înveţe de bine într-un 
chip plăcut şi cumpătat sau să le povestească întîmplări din tinereţea lui. 
Toate astea îi fermecau pe ascultători şi el nu înceta să facă risipă cu 
sfaturile sale. 


XLI. A doua zi l-a chemat pe Damis. 

— Va trebui să-mi apăr cauza în ziua hotărită, spuse Apollonios. Tu, 
du-te la Dicearchia, căci e mai bine să pleci; şi de îndată ce-l vei saluta pe 
Demetrios, îndreaptă-te spre mare, în locul în care se găseşte insula zeiţei 
Calypso. Acolo ai să mă vezi reapărînd. 

— În viaţă sau cum? întrebă Damis. 

Apollonios începu să rîdă. 

— După părerea mea, viu, dar după a ta, sculat din morţi. 

Şi Damis povesteşte că a plecat, deşi împotriva voinţei sale, fără să fie 
cu totul lipsit de speranţa că stăpînul său va trăi şi fără să creadă prea mult 
că nu va muri. Peste două zile ajunse la Dicearchia. Acolo află că o furtună 
avusese loc în zilele acelea, că o vijelie cu ploaie tulburase marea, prici- 
nuind pierderea mai multor corăbii care se-ndreptau spre acest oraş şi a 
altora care pluteau spre Sicilia şi strimtoarea Messina : înţelese atunci de ce 
Apollonios îi poruncise să meargă pe pămînt. 


XLI. Întîmplările următoare au fost povestite de Damis după cele relatate 
de Apollonios, aşa cum le-a istorisit el lui Demetrios şi lui însuşi. 

Un foarte chipeş tînăr din Messana, colonie din Arcadia, venise la Roma 
unde găsise mulţi admiratori, în fruntea cărora se afla Domițian. Ceilalţi 
erau atît de îndrăgostiţi de el, încît nu se sfiau să nu ţină seama de 
sentimentele împăratului. Dar tînărul era înţelept şi-i respecta onoarea. 
Dacă el ar fi disprețuit numai aurul, argintul, caii sau alte mijloace de care 
se slujesc unii pentru a atrage favorurile tinerilor, n-am fi avut de ce să-l 
lăudăm, căci un bărbat demn de acest nume, aşa trebuie să fie; dar i s-a 
oferit să fie plătit mai scump decît toţi cei care au atras vreodată privirea 
regilor. Totuşi, el n-a socotit că trebuie să cedeze nici la cât a fost prețuit. 
A fost deci închis; şi asta îl hotărî. Veni la Apollonios, dînd a înţelege că 
vrea să-i vorbească, dar faptul că era un om bine crescut îl împiedică a-şi 
spune păsul. Apollonios îl zări şi-i spuse: 

— N-ai atins încă vîrsta la care să poţi fi socotit vinovat şi iată-te, totuşi, 
închis alături de noi, cei primejdioşi. 

— Da, dar asta nu mă împiedică să fiu ucis, căci înţelepciunea este 
pedepsită cu moarte de legile de la noi. 

— Ba chiar şi de cele din vremea lui Theseu, spuse Apollonios, căci 
Hippolytos a fost ucis chiar de tatăl său, pentru purtarea sa înţeleaptă. 

— Şi pe mine tot tatăl meu mă va ucide. Căci, deşi sînt un arcadian din 
Massana, el nu m-a crescut după normele de viaţă greceşti. El m-a trimis 
aici ca să învăţ dreptul şi, odată sosit, împăratul m-a privit cu ochi răi. 

Apollonios, făcîndu-se că nu înţelege, spuse: 

— Nu cumva, tinere, împăratul îşi închipuie că ai ochi albaştri cînd tu îi 
ai negri, după cîte văd, că nasul îţi este coroiat, cînd el e drept, ca la 
statuile lui Hermes, sau că părul îţi este altfel decît îl ai? Căci el este 
luminos, strălucitor, iar gura îţi este atît de potrivită încît tăcerea şi rostirea 
îi cad la fel de bine şi capul ţi-l porţi mîndru ca un om liber. Împăratul te 
vede oare altfel decît eşti, dacă-mi spui că te vede cu ochi răi? 

— Tocmai asta mă pierde, căci a binevoit să mă iubească, dar nu 
preţuieşte nimic din meritele mele, vrînd să mă necinstească, la fel ca 
amanţii pe femei. 

Apollonios îl admira prea mult pe acest tînăr pentru a-l iscodi ce gîndea 
despre faptul de a se culca cu cineva, dacă socotea aşa ceva ruşinos sau 
nu, ce alte păreri avea despre iubire, căci a văzut că tînărul din Arcadia 
roşeşte şi că vorbea cu bunăcuviinţă. Îl întrebă atunci doar atât: 

— Ai sclavi în Arcadia? 

— Da, pe Zeus, un număr foarte mare. 

— Şi faţă de ei ce crezi că eşti? 

— În virtutea legilor, le sînt stăpîn. 

— Sclavii trebuie să se supună stăpînului lor sau să nu ţină seama deloc 
de dorinţele celor ce au putere deplină asupra lor? 

Celălalt, dîndu-şi seama încotro voia să-l ducă Apollonios, spuse: 

— Ştiu că nimeni nu se poate împotrivi puterii crude a tiranilor de care 
ei se folosesc pentru a-i subjuga pe oamenii liberi, dar eu sînt stăpînul 
trupului meu şi voi veghea să rămînă nepîngărit. 

— Cum asta? întrebă Apollonios. Doar ai de-a face cu un îndrăgostit care 
îţi va curta frumuseţea cu spada în mînă. 

— Întinzîndu-i grumazul mai degrabă, căci spada lui asta ţinteşte. 

Apollonios îl felicită. 

— Văd, spuse el, că eşti un [adevărat] arcadian. 

Mai pomeneşte de acelaşi tînăr într-o scrisoare şi îl descrie cu şi mai 
mult farmec decît am făcut-o eu aici. El elogiază înţelepciunea tînărului şi 
adaugă că nu a fost ucis de tiran. Trezind admiraţie prin tăria sa, el s-a 
reîntors pe mare, la Malea, iar arcadienii l-au cinstit mai mult încă decît pe 
cei care dobîndesc premiul răbdării la loviturile cu biciul de la lacedemo- 
nieni. 


CARTEA A OPTA 


I. Să mergem la tribunal ca să-l auzim pe înţelept cum îşi apără cauza, căci 
iată soarele se înalţă de pe acum și dregătorii sînt gata să-şi facă intrarea. 
Însoţitorii împăratului spun că Domitian nici nu s-a atins de hrană, atît de 
absorbit a fost, cred, în timp ce urmărea documentele acestei pricini. 
Într-adevăr, el ţine în mînă o scriere pe care o citeşte cînd cu mînie, cînd 
puţin mai liniştit. Desigur, trebuie să ne închipuim că el e pornit împotriva 
legilor, de vreme ce ele au inventat tribunalele?. 


II. Dar iată-ne alături de Apollonios care socoteşte că va avea de susţinut 
mai degrabă o discuţie dialectică, nu o dezbatere care va hotărî asupra 
vieţii sale. Că lucrurile stau aşa, o dovedesc cele petrecute în faţa tribu- 
nalului. Ajungînd acolo, l-a întrebat pe scribul care-l conducea încotro se 
îndreptau. Celălalt răspunzîndu-i că mergeau la tribunal, îl întrebă: 

— Faţă de cine mă voi dezvinovăţi? 

— Faţă de acuzatorul tăus, iar judecător îţi va fi împăratul. 

— Dar între mine şi împărat cine va fi judecător? Căci voi arăta că el este 
nedrept faţă de filozofie. 

— Crezi că împăratul se uită la filozofie, chiar dacă nu e drept faţă de 
ea? 

— Dar e foarte important pentru filozofie ca împăratul să conducă 
dezbaterile aşa cum trebuie‘. 

Scribul se arătă de aceeaşi părere. De altfel îl plăcea pe Apollonios, 
după cum s-a arătat de la început. 

— Cît timp, socotit după clepsidră, crezi că va dura pledoaria ta? întrebă 
el. Trebuie să ştii asta înainte de a începe audierile. 

— Dacă mi se va da voie să vorbesc cît s-ar cuveni nu ar ajunge toată 
apa Tibrului. Dar dacă va trebui să răspund doar la întrebările ce mi se vor 
pune, lungimea răspunsurilor va depinde de cel care îmi va pune întrebarea. 

— Ai două daruri potrivnice unul altuia dacă poţi să vorbeşti pe scurt 
sau pe larg despre acelaşi lucru?. 

— Nu sînt potrivnice, ci asemănătoare, căci cel ce cunoaşte unul din ele, 
îl stăpîneşte şi pe celălalt. De altfel, există o dreaptă măsură formată din 
amestecul celor două şi care constituie nu o a treia artă, ci cel mai de 
seamă dar al unui vorbitor. Nu mi-e necunoscut nici darul de a şti să taci 
în tribunal. 

— Tot ce se poate, numai că nu-ţi foloseşte la nimic, nici ţie, nici oricui 
va fi chemat să se apere în faţa tribunalului. 

— Şi totuşi, răspunse Apollonios, aceasta i-a fost de mare folos lui 
Socrate atenianul, cînd a fost adus în faţa tribunalului. 

— Şi ce-a cîştigat, spuse celălalt, căci a murit tocmai pentru că n-a vrut 
să scoată nici un cuvinţel! 

— N-a murit, spuse Apollonios, numai atenienii îşi închipuie că a murite. 

III. Aşa se pregătise el pentru a înfrunta toate vicleniile tiranului. În timp 
ce aştepta în faţa tribunalului, un alt scrib i se înfăţişă şi-i spuse: 

— Bărbate din Tyana, intră în sală fără nimic la tine”. 

— Vom face o baie sau vom fi judecaţi? 

— Nu e vorba de veşminte; împăratul îţi interzice să iei cu tine vreo 
amuletă, vreo cărticică sau orice altceva pe care se poate scrie. 

— Nici măcar o vargă pentru tîmpiţii care i-au dat sfatul ăsta? 

Atunci acuzatorul începu să strige: 

— Împărate, vrăjitorul mă ameninţă cu bătaia, căci eu ţi-am dat sfatul 
ăsta! 

— Mai degrabă tu eşti vrăjitorul, spuse Apollonios, căci n-am izbutit încă 
să-l înduplec pe împărat să creadă că nu sînt ceea ce tu l-ai convins că sînt. 

Lîngă acuzator, care arunca vorbe de ocară lui Apollonios, se găsea şi 
un libert de-al lui Euphrates, pe care acesta îl trimisese, pe cît se spune, 
pentru a povesti tot ceea ce rostise Apollonios în Ionia, cu prilejul discu- 
țiilor avute acolo, şi pe care-l burduşise cu bani ca să-l ungă pe acuzator. 


IV. Acestea au fost hărțţuielile precedente judecății. Iată ce s-a întîmplat 
mai apoi. Tribunalul era împodobit ca pentru o cuvîntare panegirică şi de 
faţă se aflau cele mai de vază feţe, căci împăratul voia să dovedească în 
faţa unui cît mai mare public participarea lui Apollonios la complotul urzit 
de prietenii săi. Dar acesta nici nu s-a uitat la împărat. Întrucît acuzatorul 
îi reproşă obrăznicia şi-l pofti să privească pe zeul tuturor oamenilor, 
Apollonios ridică ochii spre tavan pentru a arăta că-l priveşte pe Zeus, că 
ținta unei asemenea linguşiri era mai prejos decît linguşitorul. Atunci 
acuzatorul începu să strige : „Acum, împărate, să măsurăm apa, căci dacă-i 
îngădui să vorbească după bunul său plac ne va ameţi. Am aici un 
document în care sînt cuprinse capetele de acuzare în legătură cu care 
trebuie să ne dea desluşiri; să-şi prezinte apărarea, luîndu-le la rînd”. 


V. Împăratul încuviinţă, spunînd că era foarte bine așa, şi îi porunci lui 
Apollonios să-şi prezinte apărarea după cum propusese sicofantul; dar, 
lăsînd deoparte celelalte acuzaţii ca nefiind de mare însemnătate, Domițian 
a reţinut doar patru, de care, socotea el, Apollonios nu prea putea scăpa 
uşor, aceste capete de acuzare fiind greu de respins. 

— De ce, întrebă împăratul, nu porţi veşminte ca toată lumea, ci te 
îmbraci într-un chip atît de ciudat? 

— Pentru că, răspunse înțeleptul, pămîntul care mă hrăneşte mă şi 
îmbracă şi nu vreau să tulbur viaţa bietelor animales. 

— Dar de ce oamenii te numesc „zeu”? 

— Pentru că orice om vrednic e cinstit cu numele de zeu. 

Am arătat cum vorba asta a trecut în doctrina lui Apollonios cînd am 
vorbit despre faptele sale la indieni. În al treilea rînd l-a întrebat despre 
ciuma din Efes”. 

— Pe ce anume te bizuiai cînd ai prezis efesienilor că se vor îmbolnăvi? 

— Dat fiind, împărate, că mă bucur de un fel de viaţă mai sobru decît al 
altora, am fost primul care am simţit primejdia. Şi dacă vrei, am să-ţi spun 
de ce a izbucnit ciuma. 

Dar Domițian, temîndu-se, pe cîte cred eu, ca împricinatul să nu-i înşire 
crimele, incestul!, şi toate faptele de nemărturisit printre cauzele unei 
asemenea molime, spuse: 

— N-am nevoie de un asemenea răspuns. 

Şi, cînd ajunse la a patra întrebare, cea în legătură cu oamenii pe care 
împăratul îi viza, împăratul nu a rostit-o dintr-o dată. Lăsă să treacă destul 
de mult timp, se gîndi pe îndelete şi, la sfîrşit, îi puse întrebări cu un aer 
vag, de parcă ar fi vrut să-l prindă pe picior greşit. Toată lumea se aştepta, 
într-adevăr, că Domițian, renunţind la prefăcătorie, îi va numi pe cei 
despre care era vorba, că va începe să urle, aruncînd vorbe urîte cu privire 
la sacrificiu. Dar n-a făcut astfel, ci a luat-o pe ocolite. 

— Spune-mi, cînd ai ieşit de la tine de-acasă în ziua aceea şi cînd te-ai 
dus la ţară, pentru cine l-ai sacrificat pe copilul acela?!! 

Atunci Apollonios zise aşa cum ai mustra un copil: 

— Ce spui? Dacă am ieşit din casă, înseamnă că am plecat la ţară? Şi 
dacă am făcut aşa ceva, am adus cumva sacrificii? lar dacă am sacrificat, 
am şi mîncat victima? Martori demni de crezare să vină să declare că aceste 
fapte sînt adevărate. 

La aceste cuvinte ale lui Apollonios izbucniră aplauze mai puternice 
decît au răsunat vreodată în tribunalul împăratului. Acesta socoti că cei de 
faţă şi-au adus astfel mărturia în favoarea înţeleptului şi, mişcat de răspun- 
surile sale, tăioase şi bine gîndite, spuse: 

— Te achit de învinuirile aduse, dar va trebui să rămîi aici pînă vom 
purta o discuţie între patru ochi. 

La aceste cuvinte, Apollonios, prinzînd curaj, spuse: 

— Îți mulțumesc, împărate, dar află că din vina criminalilor aici de faţă 
oraşele se-ndreaptă spre pieire, insulele sînt pline de exilați, pămîntul 
răsună de jeluiri, armatele tale sînt cotropite de laşitate şi Senatul ros de 
suspiciuni!?. Îngăduie-mi, te rog, să vorbesc, iar dacă nu vrei, trimite pe 
cineva să-mi încătuşeze trupul. N-ai să poţi face acelaşi lucru cu sufletul, 
ba nici chiar trupul n-ai să mi-l poţi încătuşa „căci nu mă vei putea ucide, 
întrucît nu sînt muritor”. 

Şi, la aceste cuvinte, dispăru din tribunal! Era lucrul cel mai nimerit în 
asemenea împrejurări pentru că tiranul, era evident, i-ar fi întins capcane, 
punîndu-i întrebări fără legătură cu faptele în cauză, mîndru totodată că 
n-a pus să fie ucis. Pe de altă parte, înțeleptul nici nu se gîndea să 
răspundă, prin constrîngere, la asemenea întrebări. El socotea că-şi va 
împlini mai bine țelul dacă toţi vor cunoaşte adevărata sa natură!“ şi dacă 
lumea îşi va da seama că nimeni nu-l va putea reţine împotriva dorinţei 
sale. De altfel, nu mai avea nici o temere în privinţa prietenilor săi: întrucât 
tiranul nu îndrăznise nici măcar să-l întrebe ceva în legătură cu ei, pe ce 
temei ar fi putut să-i condamne la moarte, dacă învinuirile nu fuseseră 
pronunţate în tribunal? Aceasta este istorisirea întîmplărilor de la tribunal, 
aşa cum le-am găsit în izvoarele mele. 


VI. Întrucît alcătuise totuși un discurs menit să fie rostit în răstimpul 
acordat apărării şi cum tiranul i-a poruncit să se mărginească a răspunde la 
întrebările pe care le-am amintit, am să dau la iveală textul acestei cuvîntări. 
Nu trec, desigur, peste faptul că cei ce îndrăgesc stilul bufonilor îi vor găsi 
cusururi. Ei vor pretinde că nu corespunde gustului lor, că este prea tăios 
şi prea umflat în termeni şi în cugetări. Cînd mă gîndesc la bărbatul de care 
este vorba, nu mi se pare că înțeleptul şi-ar fi dezvăluit adevăratul său 
caracter dacă s-ar fi îngrijit să-şi cumpănească perioadele, să le presare cu 

antiteze şi limba să-i răsune precum castanietele : astea sînt obiceiuri de 
retori şi nici ei n-ar trebui să recurgă la ele. Căci uşurinţa în vorbire, la 
tribunal, dacă bate la ochi, îl pierde pe orator; lumea va crede că el întinde 
capcane judecătorilor. Dar dacă e dibaci, atunci va obţine cîştig de cauză, 
căci adevărata iscusinţă stă în a ascunde judecătorilor prin ce anume este 
iscusit cel ce pledează. Cînd un înţelept îşi prezintă apărarea — iar înțeleptul 
nu va fi niciodată acuzator, de vreme ce îi stă în putinţă să aducă reproşuri — 
atunci trebuie să recurgă la un alt stil decît al avocaţilor de meserie. 
Cuvîntarea sa trebuie să fie bine pregătită, fără să pară astfel. Trebuie să 
aibă un stil elevat, pînă într-atit încît să pară mîndru, ferindu-se să implore 
mila. Cum ar putea un om care nu se ploconeşte să recurgă la milă? Astfel 
va apărea cuvîntarea lui Apollonios oricui ne va asculta cu atenţie, pe 
înţelept şi pe mine. Iată acum discursul pe care şi l-a pregătit. 


VII. „Grav este subiectul dezbaterii care ne-a făcut potrivnici, împărate 1. 
Tu înfrunţi un risc mai mare decît a făcut vreun alt autocrat pînă acum, 
anume acela de a fi pe nedrept însufleţit de ură împotriva filozofiei. Iar pe 
mine mă ameninţă alt risc, care-l întrece şi pe acela care l-a ameninţat 
odinioară pe Socrate la Atena, căruia judecătorii i-au reproşat că a semănat 
în cugete gînduri de răzvrătire împotriva zeilor, dar care n-au mers pînă 
acolo încît să-l cheme sau să-l socotească «zeu». Deci, pentru că şi unul şi 
altul ne găsim în mare primejdie n-am să preget să dau nişte sfaturi al 
căror temei l-am recunoscut chiar eu. Deoarece acuzatorul ne-a aruncat în 
această confruntare, lumea şi-a format o părere greşită şi despre mine şi 
despre tine. Mulţi şi-au închipuit că nu vei asculta în această audiere decât 
de sfatul mîniei tale, care te va face să mă condamni la moarte, oricare ar 
fi înţelesul acestui cuvînt, şi că eu voi scăpa, împărate, din acest tribunal 
printr-un tertip dintr-acelea ce se numără cu miile. Deşi am auzit spunîndu-se 
toate astea, nu mi-am format o părere dinainte şi n-am vrut să cred că tu 
nu mă vei asculta în spiritul dreptăţii; supunîndu-mă legilor, am vrut să 
aştept hotărîrea lor. Te sfătuiesc să faci la fel, căci nu este drept să iei 
hotărîri împotriva mea înainte de a fi judecat şi nici să întreprinzi ceva, 
convins că ţi-am făcut vreun rău. Dacă ţi s-ar spune că regele Armeniei ori 
al Babylonului sau regii din acest ţinut, care au sub stăpînire nenumărați 
cavaleri, tot felul de arcaşi, un pămînt roditor şi sumedenie de supuşi, 
după cîte ştiu eu, sînt gata să te lovească astfel încît să-ţi pierzi imperiul, 
n-ai putea asculta aşa ceva fără să rîzi!€. Şi iată că, venind vorba de un biet 
înţelept, eşti în stare să crezi că omul acesta poate fi o ameninţare pentru 
împăratul romanilor, ajungînd să dai crezare unui sicofant egiptean! Niciodată 
n-ai fi putut afla aşa ceva de la zeiţa Atena, care spui că veghează asupra 
ta”, în afară de cazul în care, pe Zeus, linguşelile şi calomniile acestui 
nenorocit au dobîndit atîta putere încît să te convingă că zeii te sfătuiesc 
de bine doar în lucrurile neînsemnate, ca de pildă, atunci cînd te dor ochii, 
cînd îţi alină febra sau cînd împiedică să ţi se umfle pîntecul, împlinind 
rolul medicului, plini de grijă în atari împrejurări; dar, atunci cînd domnia 
sau viaţa îţi sînt primejduite, ei nu te învaţă de cine să te fereşti şi nu vin 
să-ţi arate de ce anume să te slujeşti împotriva duşmanilor tăi, că, în loc de 
asta, sicofanţii sînt pentru tine şi egida Atenei şi braţul lui Zeus. Cei ce 
rostesc asemenea vorbe sînt aceiaşi sicofanţi care pretind că-ţi doresc 
bunăstarea mai mult chiar decît zeii şi care pretind că veghează asupra ta 

chiar atunci cînd dorm, numai dacă mai sînt în stare de aşa ceva, după ce 
au îngrămădit crimă după crimă şi după ce au născocit Iliade întregi de 
calomnii, ca cele de astăzi. Că ei cresc cai de care sînt mîndri, plimbîndu-se 
cu ei prin pieţele publice, purtaţi ca regii de la teatru, prin care albe!8, că 
se ghiftuiesc cu aur şi argint, că întreţin «drăguţi», cumpăraţi cu zeci de mii 
de sesterţi, că săvîrşesc adultere atîta vreme cît nu sînt descoperiţi şi nu se 
căsătoresc cu victima lor decît după ce au fost prinşi asupra faptului, că 
sînt aplaudaţi pentru magnificele lor victorii, cînd un înţelept sau un 
consul cu totul nevinovat cade în mrejele lor şi sînt duşi la moarte de tine, 
toate astea le pun pe seama nepăsării lor faţă de legi şi faţă de părerea 
altora ; dar că pretind că se ridică deasupra umanităţii, că tainele viitorului 
le sînt cunoscute mai bine decît zeilor, aşa ceva nu pot să încuviinţez ori 
să ascult fără să fiu cuprins de teamă. Dacă le îngădui, vor ajunge poate să 
te acuze chiar pe tine că insulţi religia, căci asta le-ar mai rămîne de făcut, 
cînd nu vor mai avea de denunţat vreo altă victimă”. Îmi dau seama, 
desigur, că eu mai degrabă acuz decît mă apăr, dar îngăduie-mi să vorbesc 
astfel, din respect faţă de legile a căror putere trebuie s-o accepţi, ameninţat 
fiind că ţi-o vei pierde pe a ta. 

Cine va fi aşadar avocatul care mă va apăra? Căci dacă îl invoc pe Zeus 
să mă ajute, sub ocrotirea căruia am vieţuit întotdeauna, mă vor numi 
„vrăjitor” şi vor spune că vreau să fac să coboare cerul pe pămînt. Să 
invocăm aici un om care îndeobşte este socotit mort, dar despre care eu 
ştiu sigur că nu este, adică pe propriul tău tată care mă preţuia tot atît cît 
îl preţuiai tu pe el, căci el ţi-a dat viaţă, dar eu l-am făcut să fie ceea ce a 
ajuns. El va fi, împărate, avocatul care mă va apăra, căci ştie totul despre 
mine şi mai bine decît tine. El a venit în Egipt înainte de a ajunge împărat 
ca să aducă prinoase zeilor şi ca să vorbească cu mine despre treburile 
imperiului”. Cînd ne-am întîlnit, aveam părul lung şi eram îmbrăcat cum 
sînt şi acum, dar el nu mi-a pus nici o întrebare privitoare la înfăţişarea 
mea, gîndind că totul era la locul lui. Mi-a mărturisit că a venit din pricina 
mea. Cînd a plecat, mi-a adus mari elogii şi mi-a spus ce nu mai dezvăluia 
nimănui. Năzuinţele lui în privinţa imperiului i-au fost întărite îndeobşte 
de mine, în timp ce ceilalţi voiau ca el să ia o altă hotărîre ; o făceau nu din 
rea-voinţă, deşi tu nu poţi judeca cum stăteau lucrurile; oamenii care voiau 
să-l înduplece să nu pună mîna pe putere te-ar fi împiedicat, e limpede, să 
o primeşti tu însuţi de la el”. A văzut întotdeauna în sfaturile mele un bun 
temei pentru ce-i propuneam, adică să nu se socoată nedemn de puterea 
care i se oferea şi să-ţi pregătească această moştenire”. Aşa a ajuns mare 
el însuşi şi a pregătit înălţarea ta. Dacă m-ar fi socotit un wrăjitor», nu 
mi-ar fi mărturisit nici o taină, căci el n-a venit să mă caute, spunîndu-mi, 
de pildă: «Constrînge Moirele sau pe Zeus să-mi dea tirania? sau să facă 
minuni în favoarea mea, arătînd soarele cum se înalţă la apus şi coboară 
la răsărit». Nu l-aş fi socotit demn să fie împărat dacă m-ar fi crezut în stare 
să împlinesc asemenea lucruri sau dacă ar fi căutat prin astfel de şiretlicuri 
să obţină puterea pe care se cuvenea s-o dobîndească numai prin meritele 
sale. Mai mult încă, mi-a vorbit în faţa tuturor, într-un templu, or, se ştie 
că vrăjitorii se feresc să intre în templele zeilor, căci aceste lăcaşuri sînt 
potrivnice artei lor. Lor le place noaptea şi întunericul şi nu îngăduie 
sărmanelor victime să se slujească de ochii şi urechile lor. E adevărat că a 
discutat cu mine între patru ochi, dar de faţă se aflau Euphrates şi Dion, 

primul, cel mai înrăit duşman al meu, al doilea cel mai bun prieten, căci 
niciodată n-aş putea să nu-l număr pe Dion printre prietenii mei. Şi cine ar 
fi îndrăznit să vorbească despre treburi vrăjitoreşti faţă de nişte oameni 
înţelepţi sau care, cel puţin, păreau să fie astfel? Cine n-ar fi luat seama ca 
nici în faţa duşmanilor, nici în cea a prietenilor să nu treacă drept ucigaş? 
De altfel, noi nici n-am discutat despre vrăjitorie, afară dacă nu cumva 
crezi că tatăl tău, umblînd după putere, şi-a pus speranţele mai degrabă în 
vrăjitorie decît în el însuşi şi că urmărea să mă facă ca eu să-i oblig pe zei 
să-i dea puterea, cînd, chiar înainte de a veni în Egipt, era sigur că o va 
avea. Noi am vorbit despre alte lucruri, mai însemnate, despre legi şi 
despre bogăţia dobiîndită pe drept, despre felul în care trebuie cinstiţi zeii, 
despre înflorirea pe care o trimit oamenilor care trăiesc cu frică de lege. 
Iată ce voia el să afle şi, după cum vezi, toate aceste principii sînt cu totul 
potrivnice vrăjitoriei, căci dacă le înfăptuim, înseamnă că arta asta nu şi-ar 
mai găsi rostul. 

Şi iată acum, împărate, la ce mai merită să te gîndeşti: artele cu care se 
îndeletnicesc oamenii şi care au diferite obiecte toate, drept ţel, banul; 
unele aduc mai mult, altele mai puţin, iar altele numai cît să-ţi ajungă să-ţi 
duci traiul. Şi nu vorbesc numai de artele manuale, ci şi de artele intelec- 
tuale şi de artele aproape intelectuale, în afară de adevărata înţelepciune. 
În rîndul artelor intelectuale eu socot poezia, muzica, astronomia, sofistica, 
retorica, pe lîngă elocvenţa judiciară, iar arte aproape intelectuale pictura, 
modelajul, sculptura, navigația, agricultura, cînd aceasta e în legătură cu 
anotimpurile” căci aceste arte nu sînt cu nimic mai prejos decât înţelep- 
ciunea. Există în schimb falşi înţelepţi», nişte cerşetori, care nu trebuie 
confundați cu adevărații ghicitori, căci arta acestora este demnă de prețuit 
cînd este adevărată. De altfel, nu ştiu dacă arta de a ghici este într-adevăr 
o artă, dar sînt sigur că vrăjitorii sînt falşi învăţaţi. Dacă ajung să-i facă să 
creadă pe cei înşelaţi că ceea ce nu există există de fapt, aceasta se 
datorează după mine imaginaţiei lor bogate, căci întreg secretul acestei 
arte constă în prostia celor ce se lasă înşelaţi şi aduc prinoase, iar toţi cei 
care se îndeletnicesc cu aşa ceva nu urmăresc decît cîştiguri. Toate înşelă- 
toriile le născocesc pentru a fi plătiţi. Sînt totdeauna gata să ceară o 
grămadă de bani, încearcă să-i convingă pe cei mistuiţi de vreo dorinţă 
arzătoare că pot obţine orice. Mă vezi, aşadar, împărate, atît de bogat încât 
să mă fi dăruit acestei false cunoaşteri şi asta în vreme ce tatăl tău ştia că 
mă ridic deasupra banilor? Pentru a-ţi dovedi că spun adevărul, iată o 
scrisoare a acestui om de stirpe şi divin. El mă fericeşte, între altele, tocmai 
pentru sărăcia mea. 

Împăratul Vespasian către filozoful Apollonios, voie bună. 

Dacă toţi, o Apollonios, ar vrea să filozofeze după aceleaşi principii ca 
tine, atunci filozofia şi sărăcia i-ar face fericiţi, căci filozofia ta e mai presus 
de interese, iar sărăcia în care te afli, tu ai ales-o. 

Cu bine.» 

Fie ca aceste cuvinte ale tatălui tău să pledeze în favoarea mea, căci el 
declară că filozofia mea este pură şi sărăcia e după voia mea. Cred că, 
scriind aceste rînduri, el şi-a amintit de ceea ce s-a petrecut în Egipt cînd 
Euphrates şi o sumedenie de alţi pretinşi filozofi veniseră să-i ceară bani 
pe faţă. Iar eu nu numai că nu am cerut nici un ban, dar i-am alungat pe 
cei ce nu dovedeau că sînt pe deplin filozofi. De altfel, dintotdeauna am 

disprețuit banii, de cînd eram încă tînăr. Averea mea, o proprietate demnă 
de luat în seamă, am văzut cît preţuia într-o singură zi şi am cedat partea 
mea fraţilor, prietenilor şi rudelor mele aflate la strîmtoare?, gîndindu-mă 
că în afară de Hestia”, nu aveam nevoie de nimic. Să nu mai vorbim de 
Babylon”, de India, de ţările de dincolo de Caucaz şi de Hyphasis, de-a 
lungul cărora am călătorit, rămînînd acelaşi faţă de mine însumi. În ce 
priveşte viaţa mea acolo şi faptul că nu am avut banii drept ţel, invoc 
mărturia acestui egiptean, căci el pretinde că am săvârşit crime îngrozitoare, 
cu fapta şi cu gîndul, fără să precizeze câţi bani mi-au adus aceste fapte 
vinovate şi nici ce cîştig speram să dobîndesc. Aşadar, îi apar ca unul 
destul de slab la minte pentru a fi vrăjitor şi, în timp ce alţii săvîrşesc fapte 
rele pentru bani, el gîndeşte că eu le săvirşesc nu în vederea banilor, 
lăudîndu-mă cam aşa cu ce am de vînzare: Veniţi, proştilor, eu sînt 
«vrăjitor», dar nu cer bani, fac totul pe degeaba; veţi face o treabă bună, 
fiecare dintre voi va obţine ce va dori, iar eu mă voi alege cu procese şi 
învinuiri. Dar, dacă nu vrem să ne coborîm la argumente atît de stupide, 
să-l întrebăm pe însuşi acuzatorul despre ce anume trebuie să vorbesc eu 
mai întîi de toate. Dar la ce bun să întreb? El a vorbit mai întîi despre 
veşmîntul meu şi, pe Zeus, despre ceea ce mănînc şi despre ceea ce nu 
mănînc. O divine Pitagora, fii apărătorul meu în acest proces, căci sînt 
judecat pentru principiile pe care tu le-ai descoperit, iar eu mi le-am 
însuşit. Pământul, împărate, dă oamenilor orice. Oricui vrea să trăiască în 
pace, alături de animale, nu-i lipseşte nimic; unele roade trebuie doar să 
le culegi, altele se dobîndesc prin lucrarea pămîntului care-i hrăneşte pe 
oameni după anotimpuri; dar oamenii, fără a asculta glasul pămîntului, 
şi-au ascuţit cuţitele pentru a face rost de îmbrăcăminte şi de hrană. 
Tocmai acest fapt îl condamnă brahmanii din India, urmaţi de gymnosofiştii 
din Egipt. De la ei a împrumutat şi Pitagora acest principiu, căci a fost 
primul grec care a intrat în legătură cu egiptenii” ; lăsînd în pace dobitoa- 
cele de pe pămînt, el s-a hotărît să trăiască numai din roadele acestuia, 
spunînd că erau pure şi potrivite ca hrană pentru trup şi suflet. Dar, arătînd 
că hainele pe care le poartă aproape toţi oamenii, luate de pe prăzile 
ucise, sînt pîngărite de sînge, el s-a îmbrăcat în pînză de in şi, după acelaşi 
principiu, şi-a împletit încălțări de trestie. Foloasele pe care le-a tras de pe 
urma purității sale au fost numeroase. Mai întîi, şi-a recunoscut sufletul, 
căci el trăise încă de pe cînd Troia lupta din pricina Elenei. Pe atunci el era 
cel mai frumos dintre fiii lui Panthos, cel mai bogat împodobit, şi a murit 
atât de tînăr, încît însuşi Homer deplînge moartea sa%. Apoi s-a încarnat în 
mai multe trupuri, după rînduiala Adrasteiei”!, cea care trece sufletul 
dintr-un trup în altul. Luînd din nou înfăţişare omenească, el a devenit fiul 
lui Mnesarchides din Samos. De acum înainte el a izbutit să devină înțelept 
şi nu barbar, un ionian, şi nu un troian. Fiind mai presus de moarte, el 
n-a uitat nicicînd că a fost Euphorbos. Iată dar cine este strămoşul filozofiei 
mele. N-am născocit eu povestea asta, ci am moştenit-o de la altul. În ce 
mă priveşte, eu condamn oamenii care se desfată cu flamingii roşii, cu 
păsări din Phasis ori din Peonia, îngrăşate pentru desfătarea pîntecului 
celor cu pofte neînfrînate. N-am învinuit niciodată pe nimeni că a cumpărat 
peşti mai scumpi“? decît caii victorioşi de curse, cumpăraţi odinioară de cei 
mai bogaţi stăpîni, n-am ridicat niciodată glasul împotriva purpurii cuiva, 
nici împotriva veşmintelor purtate în Pamfilia sau a îmbrăcăminţii oricît de 

luxoase. Deşi m-am mulţumit, o zei, cu asfodel şi roade uscate ori cu hrană 
uşoară, iată că trebuie acum să mă apăr în faţa tribunalelor! Nici veşmintele 
mele nu sînt scutite de clevetiri; acuzatorul meu caută să mă dezbrace de 
ele, spunînd că au mare însemnătate pentru vrăjitori. Să trecem peste 
faptul că veşmintele din piei de animale ori cele din fibre de plante aduc 
pîngărire ori puritate, după cum le purtăm pe unele sau pe altele, dar, ia 
să vedem, este într-adevăr inul mai presus decît lîna? Aceasta se ia de pe 
animalul cel mai blînd cu putinţă, atît de îndrăgit de zei încît mulţi s-au 
făcut păstori, ba chiar, pe Zeus, au binevoit odinioară să-i dea pînă şi o 
haină de aur, dacă adevărat este că zeii au făcut aşa ceva şi dacă nu e vorba 
doar de o poveste3. Inul se poate semăna oriunde şi aurul nu e niciodată 
pus în legătură cu el. Întrucît nu e luat de pe vreo vietate, indienii ca şi 
egiptenii îl socotesc pur. De aceea Pitagora, de asemenea şi eu, l-am 
îmbrăcat cu prilejul cuvîntărilor, cînd ne rugam sau aduceam prinoase. 
Este un lucru curat şi cei ce se acoperă în timpul somnului cu el au vise 
care aduc dezvăluirile cele mai adevărate oamenilor care trăiesc după cum 
am spus. Să încercăm să ne dezvinovăţim în legătură cu părul pe care l-am 
purtat pînă acum şi care, să recunoaştem, va fi fost în neorînduială. Fie ca 
judecătorul meu să nu fie acest egiptean, ci tinerii aceştia blonzi, cu părul 
buclat cu fierul, cu ceata lor de drăguţi şi cu prostituatele după care umblă 
noaptea la lumina făcliilor. Fie ca ei să se socotească fericiţi, demni de 
invidie din pricina pletelor şi a parfumurilor cu care s-au stropit din 
belşug?” şi să mă socotească cel mai puţin plăcut dintre toate făpturile, 
învinuindu-mă că nu sînt iubitul nimănui! Le-aş vorbi aşa: «O nefericiţilor, 
nu clevetiţi un obicei născocit de dorieni, căci spartanii au purtat primii 
părul lung». Aveau acest obicei de cînd au ajuns în culmea puterii lor 
militare. Regele Spartei, Leonidas, îşi purta pletele lungi în semn de 
îmbărbătare, pentru a părea măreț prietenilor săi şi groaznic la înfăţişare 
pentru duşmani*. În cinstea lui, ca şi din pricina lui Lycurg și a lui 
Iphitos*”, Sparta mai păstrează şi acum pletele. De părul unui înţelept să 
nu se atingă nici un fier, căci nu este îngăduit aşa ceva: acolo se găsesc 
obirşiile tuturor simţirilor şi intuiţiilor sale, într-acolo urcă rugăciunile şi 
cuvîntul său, tălmaci al înţelepciunii. Empedocle îşi încingea fruntea cu o 
fişie de purpură foarte curată şi mergea mîndru pe străzile oraşelor greceşti, 
compunînd imnuri în care spunea că va fi preschimbat în zeu%. Iar eu, 
care nu-mi îngrijesc părul, care n-am cîntat niciodată asemenea cîntece, 
sînt învinuit şi tîrît prin faţa tribunalelor. Ce să spun de Empedocle? Că îşi 
cînta fericirea lui sau aceea a oamenilor din vremea lui care nu i-au adus 
vreo învinuire falsă ca aceasta? 

Să nu mai vorbim însă despre părul meu. El a fost tăiat, dar ura a luat-o 
înaintea învinuirii, aceeaşi ură care mă face să mă apăr de acuzaţia ce 
urmează, mai gravă încă, şi care, cine ştie, împărate, ar putea să-ţi insufle 
teamă nu numai ţie, ci şi lui Zeus însuşi: acuzatorul spune, într-adevăr, că 
oamenii mă socotesc un zeu, iar cei care au fost vrăjiţi de mine îşi arată pe 
faţă credinţa. Dar, înainte de a mi se aduce această acuzaţie, ei ar fi trebuit 
să mă lămurească prin ce anume, prin ce minuni, în vorba sau faptă, am 
făcut oamenii să mi se roage ca unei zeități; căci niciodată n-am vorbit 
grecilor despre obiîrşia sufletului meu, nici despre soarta lui viitoare, deşi 
cunosc toate astea; niciodată n-am răspîndit asemenea zvonuri despre 
mine, nu m-am folosit niciodată nici de preziceri, nici de oracole cum fac 


200 VIAŢA LUI APOLLONIOS DIN TYANA 


din plin cei ce doresc onoruri divine şi nu cunosc nici un oraş care să fi 
decretat ca cetăţenii să se adune pentru a aduce prinoase în cinstea lui 
Apollonios%. Şi totuşi m-am bucurat de multă preţuire din partea fiecărui 
oraş care mi-a cerut ajutorul: de pildă, ele mi-au cerut fie să vindec 
bolnavi, fie să purific misterele şi să le fac sacrificiile mai curate, fie să pun 
capăt fărădelegilor şi să întăresc legile. Răsplata primită în schimb era să-i 
văd cum ajung mai buni şi toate astea le făceam pentru tine. Căci, după 
cum văcarii slujesc stăpînilor turmei, ţinînd-o în bună rînduială, la fel cum 
grija ciobanilor îngraşă oile pentru mai marele cîştig al stăpînilor, la fel 
cum crescătorii de albine fac totul ca roiul să nu se îmbolnăvească pentru 
a păstra stupul stăpînilor lor, tot astfel, cînd vindecam rănile de care 
sufereau cetăţile, să ştii că pentru tine le făceam să fie mai bune. Astfel, 
cînd ele mă priveau ca pe un zeu, greşeala lor îţi era folositoare, căci mă 
ascultau cu şi mai multă grijă, în teama lor de a nu face ceva ce nu place 
zeului. Dar, de fapt, nu ăsta le era gîndul: ele îşi spuneau doar că există o 
anumită înrudire între om şi zeu, întrucît, între atîtea făpturi, numai omul 
poate cunoaşte zeii, înrudire care-i îngăduie să cugete la propria-i natură 
şi la ceea ce-o face să participe la ce-i divin. De aceea se spune că propria 
sa înfăţişare este asemănătoare cu cea a zeului, după cum o arată pictura 
şi sculptura“. Omul este convins că virtuțile sale îi vin de la zei, iar cei 
înzestrați cu ele sînt în preajma zeilor şi cu adevărat divini. 

Să nu spunem că atenienii au fost primii care au rostit această cugetare, 
deşi ei au fost primii care au dat asemenea eponime ca: «drept», «olimpian» 
şi altele asemenea care, după cît se pare, sînt prea divine pentru o fiinţă 
omenească“! ; primul care le-a rostit a fost Apollo Pythianul însuşi. Cînd 
Lycurg din Sparta s-a înfăţişat în sanctuarul lui ca să întocmească legile 
care slujesc Spartei drept constituţie, Apollo i-a vorbit şi i-a cumpănit 
renumele de care se bucura; la începutul oracolului, zeul a spus că nu ştia 
cum să-l numească, «om» sau «zeu», dar apoi şi-a dezvăluit gîndul, numindu-l 
cu acest din urmă eponimic, spunînd că-l merită din pricina simțului său 
de dreptate. Şi totuşi Lycurg n-a fost acuzat de nimeni și n-a trebuit să se 
teamă de nici un proces din partea spartanilor, dacă admitem că ar fi vrut 
să treacă nemuritor, pentru că n-a respins pe zeu cînd acesta l-a numit aşa ; 
dimpotrivă, lacedemonienii s-au arătat de acord cu oracolul, convinşi fiind 
de adevărul faptului înainte de a auzi răspunsul zeului. 

Acum, cîteva cuvinte despre egipteni şi indieni: egiptenii îi învinuiesc 
degeaba pe indieni cînd găsesc că au greşit în privinţa învăţăturii lor 
morale“, dar ei sînt de acord cu învăţătura indienilor despre demiurgul 
universului, astfel încît o împărtăşesc şi altora, deşi în fapt ea aparţine 
indienilor. Această învăţătură recunoaşte că un zeu a fost demiurgul tuturor 
lucrurilor pe care le-a adus întru fiinţă şi întru perpetuarea lor şi că pricina 
acestei însufleţiri stă în bunătatea sa nemărginită ; întrucît aceste noţiuni 
sînt înrudite, continui să argumentez şi să susţin că cei buni au ceva divin 
în ei. lar acest univers aflat sub stăpînirea unui zeu demiurg este tocmai tot 
ce se află în cer, în mare, pe pămînt şi de care toţi oamenii se pot bucura 
la fel, în afară de averea lor care este inegală. Dar mai există şi un alt 
univers care ţine de omul bun, nu depăşeşte hotarele înţelepciunii şi care, 
ai să-ţi dai seama tu însuţi, împărate, are nevoie de un om făcut după 
chipul şi asemănarea zeului. Cum arată acest univers? Sufletele fără rînduială 
în ele iau, în nebunia lor, tot felul de atitudini; pentru ele normele de viaţă 

nu sînt decît nişte nimicuri răsuflate, cumpătarea nu înseamnă nimic, 
cinstirile datorate zeilor sînt dispreţuite, pălăvrăgeala şi plăcerile care nasc 
lenea, cea mai rea sfătuitoare, sînt singurele pe placul lor. Sufletele îmbătate 
de aceste scăderi se aruncă în toate părţile şi nimic nu poate opri acest 
dans nebun, chiar dacă ele ar bea toate licorile despre care, cum ar fi 
mandragora, se spune că aduc somnul. E nevoie deci de un om care să 
îngrijească acest univers al sufletelor, un om a cărui înţelepciune să-l 
apropie de zei. Acestui om îi stă în putinţă să le abată de la dorinţele şi 
poftele animalice către care ele se îndreaptă, mînate de instincte prea 
sălbatice pentru oamenii obişnuiţi, începînd cu setea de a strînge avere, 
datorită căreia, pretind ei, nu pot avea totul, dacă bogăţia nu gîlgîie în gura 
lor deschisă. Poate nu va fi chiar cu neputinţă unui om ca acela despre 
care vorbesc să-i oprească să se îndrepte spre crimă şi păcat de care n-am 
putea purifica pe nimeni, nici eu, nici zeul demiurg al tuturor lucrurilor. 

Acum, împărate, să trecem şi la acuzarea în legătură cu Efesul, întrucât 
oraşul a fost salvat, iar egipteanul să fie judecătorul meu, întrucît el a 
formulat acuzarea. lată ce spune: să presupunem că, la sciți sau la celți“, 
de-a lungul Istrului sau de-a lungul Rinului, există un oraş la fel de însemnat 
ca Efesul din Ionia; să presupunem că el slujeşte ca punct de plecare 
pentru atacurile barbarilor care nu recunosc puterea ta şi că Apollonios a 
pus capăt unei molime care ameninţă oraşul, aducînd din nou sănătate. Un 
înţelept ar putea chiar să se dezvinovăţească printr-o pledoarie în caz că 
împăratul doreşte să scape de duşmani prin forţa armelor, şi nu printr-o 
molimă“; dar eu aş dori, împărate, nimicită să nu fie nici o cetate, nici de 
tine, nici de mine şi nici să mai văd prin faţa templelor bîntuind molima în 
urma căreia zac, în temple, cei atinşi de moarte. Dar, să zicem că nouă ne 
pasă prea puţin de barbari, că nu le redăm sănătatea, întrucît ei sînt 
duşmanii noştri cei mai aprigi şi nu sînt legaţi de poporul nostru printr-un 
tratat de pace. Ar îndrăzni însă cineva să refuze salvarea Efesului, care îşi 
trage obîrşia din sîngele atic cel mai curat, care a prosperat mai mult decât 
toate oraşele, şi din Ionia şi din Lydia, care a ajuns pînă la mare pentru că 
întinderea sa depăşeşte împrejmuirea construită la întemeiere, care e plin 
de gînditori, filozofi şi retori, mulţumită cărora această cetate şi-a sporit 
puterea, fără ajutorul cavaleriei sale, ci datorită unei mulţimi numeroase 
care sprijină înţelepciunea? Ce om luminat ar refuza, crezi tu, să lupte 
pentru un asemenea oraş dacă îşi aminteşte că odinioară Democrit! i-a 
scăpat pe abderitani de molimă, dacă se gîndeşte că Sofocle atenianul, prin 
incantaţiile sale, a potolit, se spune, vînturile care suflau după ce le trecuse 
vremea şi dacă a auzit vorbindu-se de povestea lui Empedocle care a prins 
în capcana sa un nor ce urma să arunce fulgere asupra locuitorilor din 
Agrigent? 

Acuzatorul mă întrerupe; îl auzi tu însuţi, împărate, cum spune că nu 
sînt învinuit pentru că am salvat pe efesieni, ci pentru că am prezis că 
molima se va abate asupra lor: el pretinde că aşa ceva depăşeşte puterea 
unui înțelept, că e vorba de o minune şi că n-aş fi putut ajunge la o 
asemenea cunoaştere a adevărului, dacă n-aş fi fost un vrăjitor şi o ființă 
demnă de ură. Ce ar putea spune atunci Socrate despre vorbele pe care 
zicea că le datorează inspiraţiei din partea demonului? Dar ce să mai zicem 
de Thales şi Anaxagoras, amîndoi din Ionia, care au prezis, primul o 
recoltă bună de măsline, iar al doilea atîtea schimbări în cer“5? Făceau asta 

din pricină că amîndoi erau vrăjitori? Nu e oare adevărat că au ajuns 
amîndoi în faţa tribunalului, din cu totul alte pricini, nu însă pentru că li s-a 
reproşat că sînt vrăjitori întrucît cunoşteau viitorul. Lucrul ar fi părut de ris; 
pînă şi în Tesalia această cuvîntare îndreptată împotriva înţelepţilor n-ar fi 
părut deloc demnă de crezare, deşi e vorba de un ţinut unde femeile au 
prostul obicei de a atrage luna pe pămînt”. 

Cum de-am putut afla atunci de nenorocirea ce se va abate asupra 
Efesului? Acuzatorule, tu ai auzit că eu nu văd lucrurile ca ceilalţi oameni; 
eu însumi am vorbit la început de hrana mea, am spus că e uşoară şi mai 
bună decît îmbuibarea altora. Acest fapt îmi ţine simţurile într-un fel de 
eter luminos, imposibil de a fi descris, împiedică rămînerea în ele a oricărui 
lucru întunecat şi le îngăduie să deosebească, ca în luciul unei oglinzi, tot 
ceea ce se întîmplă şi ceea ce se va întîmpla”. Căci înțeleptul nu aşteaptă 
ca pămîntul să-şi trimită miasmele sau ca atmosfera să devină irespirabilă, 
dacă răul vine de sus, ci el percepe aceste semne de îndată ce încep să se 
ivească, mai tîrziu, desigur, decît zeii, dar mai devreme decît mulţimea de 
rînd, căci zeii ştiu tot ce se va petrece, oamenii cele ce se petrec, iar 
înțelepţii ceea ce stă să se întîmple. Întreabă-mă, împărate, între patru 
ochi, care sînt cauzele molimelor, căci lucrurile sînt prea încîlcite pentru a 
fi expuse în public. Oare faptul că eu trăiesc după cum ştii, naşte prin el 
însuşi această ascuţire a simţurilor şi putinţa de a percepe lucrurile cele 
mai însemnate şi mai uimitoare? Poţi să te convingi de spusele mele 
pornind de la mai multe fapte, dar mai ales oprindu-te asupra întîmplării 
din Efes în legătură cu această molimă : am zărit duhul ciumei sub înfăţi- 
garea unui bătrîn meşter şi l-am prins! ; s-ar zice că mai puţin am pus capăt 
molimei, mai degrabă i-am venit de hac. Cărui zeu i-am adresat rugăminţile 
mele o arată sanctuarul din Efes, ridicat din porunca mea în urma acestei 
întîmplări şi închinat lui Heracles, cel ce îndepărtează relele. Am recurs la 
ajutorul său întrucît eroul este înţelept şi curajos şi pentru că odinioară a 
salvat de ciumă oraşul Elis, curăţindu-l de miasmele care ieşeau din pămînt, 
sub tirania lui Augias. 

Ce om, împărate, dorind din tot sufletul să treacă drept „vrăjitor” ar fi 
pus pe seama unui zeu faptele săvârşite de el? Cine l-ar fi rugat pe Heracles, 
dacă ar fi fost «vrăjitor»? Nenorociţii ăştia pun isprăvile lor pe seama 
şanţurilor pe care le sapă şi pe seama zeilor infernului”?, în rîndul cărora 
nu trebuie să-l aşezăm pe Heracles, căci el este curat şi binevoitor faţă de 
oameni. l-am cerut ajutorul şi în Pelopones, căci năluca unei lamii apăruse 
acolo şi mînca oamenii tineri şi frumoşi. Iar Heracles m-a ajutat în luptă, 
fără a-mi cere ofrande preţioase, ci numai o turtă de miere şi puţină tămiie. 
Făcea asta mai ales pentru că voia să se arate săritor faţă de necazurile 
oamenilor. Pe vremea aceea, în care îl slujea pe Euristeu%, aceasta era 
singura răsplată ce şi-o dorea pentru isprăvile sale. Nu te supăra, împărate, 
dacă vorbesc de Heracles: protectoarea sa era tot Atena, căci el se arăta 
binevoitor şi săritor faţă de oameni. 

Dar, întrucît tu îmi poruncegşti să-mi prezint apărarea în legătură cu 
sacrificiul de care e vorba — şi văd că-mi faci şi semn cu mîna să vorbesc — 
ascultă ce anume îmi dă pe deplin dreptate: niciodată, deşi faptele mele 
au ca ţel salvarea oamenilor, niciodată n-am adus sacrificii pentru ajutorarea 
lor şi niciodată nu voi aduce, nu mă voi atinge de ofrande sîngeroase, 
niciodată n-am să înalt rugi avînd sub ochi un cuţit sau victime de felul 

acelora despre care vorbeşte el. Nu unui scit sau unui locuitor al ținuturilor 
sălbatice îi vorbeşti, împărate ; eu nu m-am dus niciodată nici la massageţi, 
nici la oamenii din Taurus, căci atunci aş fi schimbat, poate, obiceiurile 
sacrificiilor lor. Cît de adîncă ar fi fost nebunia mea, dacă, după ce am 
vorbit atîta despre arta de a ghici şi despre condiţiile care o fac cu putinţă 
sau o împiedică, eu, care ştiu mai bine ca oricine că zeii îşi dezvăluie 
voinţa lor numai oamenilor de bunăcredinţă şi celor înţelepţi, chiar fără ca 
aceştia să recurgă la arta ghicitului, aş fi vărsat sînge şi aş fi pus mîna pe 
măruntaiele victimei pe care zeii nu le primesc ca ofrande, dispreţuindu-le?5+ 
Dacă aş fi făcut aşa ceva, harul ceresc m-ar fi părăsit, căci aş fi fost impur. 

Fie şi în cazul cînd nu s-ar mai ţine seama de oroarea pe care o resimt 
pentru sacrificiile sîngeroase, dacă veţi cerceta cu luare aminte cele spuse 
de acuzatorul meu cu puţin mai înainte, tot el mă va dezlega de această 
învinuire. După propria sa mărturie, am prezis efesienilor, fără ajutorul nici 
unui sacrificiu, molima care-i ameninţa; de ce nu aş fi făcut la fel — vă 
întreb — în împrejurări pe care le puteam cunoaşte fără să recurg la 
sacrificii? Şi, mai mult decît atît, de ce ar fi fost nevoie de arta divinaţiei 
pentru nişte lucruri pe care atît eu, cît şi oricare altul le ştie foarte bine? 
Dacă sînt judecat din pricina lui Nerva şi a prietenilor săi, am să-ţi repet 
ceea ce ţi-am spus şi altă dată, cînd ai rostit împotriva mea această acuzare. 
Eu consider că Nerva este întrutotul demn de cele mai înalte însărcinări 
publice şi merită toată prețuirea cerută de o reputaţie fără pată, dar este 
puţin potrivit să lupte cu griji copleşitoare. Corpul său este ros de boală, 
spiritul îi este primejduit din această pricină şi de aceea nu e în stare să 
conducă pînă şi treburile casei lui; el laudă la tine vigoarea trupească şi 
spirituală, lucru care nu-i de mirare în ce-l priveşte, dat fiind că oamenii 
sînt din fire înclinați să admire însuşirile ce le lipsesc. De altfel, şi faţă de 
mine Nerva dă dovadă de respect. Niciodată nu l-am auzit rizînd în 
preajma mea şi nici glumind ca de obicei cu prietenii săi, ci la fel cum fac 
tinerii în faţa tatălui şi a profesorilor lor, îşi supraveghează cuvintele, ba 
chiar roşeşte, la vîrsta sa. Cum ştie prea bine că eu laud o purtare 
rezervată, a vrut să-mi dovedească acest lucru cu atîta tragere de inimă, 
încît, uneori, mi se pare peste măsură de umil. Nu e verosimil ca cineva 
să creadă că Nerva” rîvneşte să preia puterea, el care ar fi prea fericit dacă 
ar putea conduce propria-i gospodărie, sau că ar putea să discute cu mine 
lucruri însemnate, el care nici despre fleacuri nu îndrăzneşte să-mi 
vorbească! Nu este înclinat să-mi împărtăşească planuri despre care, chiar 
dacă ar fi într-un gînd cu mine, n-ar sufla nimănui vreo vorbă. Şi cum aş 
putea zice despre mine că sînt un om priceput să judec firea unui om, 
dacă aş fi crezut prea mult în ghicit şi n-aş fi avut încredere în judecata 
proprie? Cît despre Orphitus şi Rufus, oameni drepţi şi cumpătaţi, dar 
trîndavi, după cum o ştiu prea bine, dacă se pretinde că ei tind la tiranie, 
nu ştiu faţă de cine greşesc mai mult, faţă de ei sau faţă de Nerva? Dacă, 
pe de altă parte, îi considerăm drept sfetnicii lui, nu ştiu ce este mai demn 
de crezare, că Nerva are ambiția de a dobîndi puterea sau că ei sînt cei 
ce-l îndeamnă la aşa ceva? 

Iată şi un fapt la care ar fi trebuit să se gîndească acuzatorul: cum aş 
fi acţionat dacă aş fi urmărit să ajung complice al unor oameni gata să 
pregătească o răzvrătire? El nu spune nici că am fost plătit de ei, nici că 
m-au îndemnat prin daruri să fac aceste lucruri”. Dar să luăm lucrurile şi 


204 VIAŢA LUI APOLLONIOS DIN TYANA 


altfel: aş fi putut să nu cer nimic, ci să întîrzii primirea răsplăţii ce mi se 
datora pînă în clipa dobîndirii puterii; atunci, aş fi fost în situaţia de a cere 
mult şi de a dobîndi şi mai mult; dar cum poate fi dovedit aşa ceva? 
Aminteşte-ţi, împărate, de propria ta domnie, de aceea a înaintaşilor, a 
fratelui şi a tatălui tău, şi de aceea a lui Nero, sub care ei au îndeplinit 
diferite funcţii, întrucît sub aceste domnii îndeosebi am trăit în public, căci 
în restul timpului eram la indieni. În aceşti 38 de ani, căci atâta vreme s-a 
scurs pînă la domnia ta, n-am venit niciodată la curtea împăraţilor, dacă 
printre ele n-o numărăm pe cea din Egipt, a tatălui tău; el nu era încă 
împărat şi a venit să mă vadă din propria sa dorinţă. Niciodată n-am ţinut 
cuvîntări nedemne de un om liber, nici împăraţilor, nici celor mulţi despre 
împărați. Niciodată nu m-am lăudat, nici vorbind despre scrisorile pe care 
mi le trimiteau împărații, nici povestind pretutindeni că le scriam şi 
niciodată nu m-am coborît într-atât încît să-i linguşesc pe împărați pentru a 
dobîndi daruri. Dacă, gîndindu-te la bogaţi şi săraci, m-ai întreba printre 
care mă aşez eu însumi, ţi-aş spune că printre cei bogaţi, căci a te ridica 
deasupra nevoilor are mai mult preţ pentru mine decît Lydia sau Pactolul. 
Cum crezi aşadar că e cu putinţă să fi amînat primirea unor daruri de la 
nişte oameni care nu erau împărați pînă în clipa în care m-aş fi gîndit că 
vor dobîndi puterea tocmai eu, cel care n-am primit nimic de la tine şi a 
cărui putere am socotit-o bine întemeiată, cum aş fi putut urzi o uneltire 
eu, cel care niciodată n-am recurs la puterea instaurată spre a-mi spori 
reputaţia? Şi totuşi, dacă vrei să ştii ce poate obţine un filozof care-i 
linguşeşte pe cei puternici, priveşte-l pe Euphrates : dar parcă poţi vorbi 
doar de bani în legătură cu el? El are puzderie de bogății şi chiar acum, 
stînd în faţa tarabelor, se tocmeşte ca un neguţător, ca un misit, ca un 
publican, ca un zaraf; nimic din ce se vinde şi se cumpără nu-i este 
străin”. Stă întotdeauna la poarta puternicilor zilei mai mult decît paznicii 
care l-au dat şi afară deseori ca pe un cîine de pripas. Niciodată n-a dat 
vreo drahmă vreunui filozof; îşi ascunde banii, hrănind cu banii altora pe 
acest egiptean şi ascuţind împotriva mea o limbă ce ar merita să fie tăiată’®. 

Dar te las, Euphrates. Tu, dacă n-ai să-i mai lauzi pe linguşitori, ai să 
descoperi că omul este mai rău decît cele spuse de mine. Acum te rog 
doar să asculţi urmarea apărării mele. Despre ce va fi vorba? Mult a mai 
fost deplîns, împărate, în actul de acuzare, un copil din Arcadia care — 
zice-se — ar fi fost spintecat de mine în timpul nopţii — poate vreţi să 
spuneţi că în vis, nu-mi dau seama. Acest copil, se pare, avea părinţi buni 
şi era frumos cum sînt arcadienii, chiar în mizeria în care trăiesc; ei spun 
că acest copil mă implora şi gemea, dar că eu l-am sugrumat, apoi că 
mi-am mînjit mîinile în sîngele băiatului şi că am rugat zeii să-mi dezvăluie 
adevărul. Pînă aici ei m-au atacat doar pe mine, dar de acum înainte e 
vorba şi de zei, căci ei ne asigură că zeii au auzit rugămintea mea, că mi-au 
dat semne favorabile, în loc să mă ucidă pentru nelegiuirea mea. Ce poţi 
spune, împărate, decît că a auzi asemenea grozăvii este în sine o murdărie? 

Dar ca să nu mă iau cu vorba, cine este de fapt acest arcadian? Dacă 
numele tatălui său nu era necunoscut, dacă înfăţişarea lui nu era a unui 
sclav, a venit clipa să te întrebi cum se numeau părinţii lui, cărei case îi 
aparţineau, ce oraş din Arcadia îi hrănise, căror altare din Arcadia le fusese 
smuls pentru a fi sacrificat aici. El nu spune nimic despre toate astea, deşi 
se pricepe prea bine la minciuni. Ei, negreşit e vorba de un sclav în 

acuzaţia sa! O fiinţă care n-are nume, părinţi, patrie, moştenire, nu trebuie, 
o zei, s-o punem în rîndul sclavilor? Căci n-am auzit pronunţîndu-se nici 
un nume”. Atunci, cine să fie negustorul care a vîndut sclavul ăsta? Cine 
să-l fi cumpărat de la arcadieni? Căci dacă acest popor este nimerit să ofere 
ghicitorilor victime pentru arta lor, e cu putinţă şi ca cineva să fi cumpărat 
copilul pe bani buni şi că s-a dus pe mare pînă în Pelopones pentru a ni-l 
aduce aici pe arcadian. Sclavii din Pont, din Lydia sau din Frigia se pot 
cumpăra chiar aici, unde pot fi întîlnite gloate de sclavi aduse în acest oraş, 
căci aceste popoare, ca toţi barbarii, obişnuite toate cu supunerea, nu 
socotesc sclavia ca o necinste ; la frigieni există chiar obiceiul de a-şi vinde 
propriii copii, la care, odată vînduţi, nu se mai gîndeşte nimeni; dar grecii 
tin şi acum la libertate şi un grec n-o să ajungă niciodată sclav în afara ţării 
sale, fapt pentru care nici cuceritorii care au luat sclavi, nici traficanţii de 
sclavi n-au ce să caute în Grecia, şi cu atît mai puţin în Arcadia, căci nu 
numai că arcadienii ţin mult la libertatea lor, mai mult poate decît oricare 
alţi greci, dar ei înşişi au nevoie de un mare număr de sclavi. Căci Arcadia 
este o ţară cu multe păduri şi păşuni“; pădurile nu acoperă numai munţii, 
ci se întind pretutindeni. Acolo, aşadar, e mare nevoie de agricultori, de 
păstori de capre, de porcari, de ciobani, de văcari, de conducători de boi 
şi de cai; ţara mai are nevoie şi de tăietori de lemne, pregătiţi de mici 
pentru aşa ceva. Dar, chiar dacă lucrurile n-ar sta întocmai aşa în Arcadia, 
dacă oamenii din acest ţinut ar putea, ca şi alte populaţii să-şi vîndă 
propriii sclavi în afară, la ce-ar fi slujit aşa-zisei noastre arte de a ghici că 
victima să fi venit din Arcadia? Căci arcadienii nu sînt deloc cei mai învăţaţi 
dintre greci, aşa încît măruntaiele lor să fie mai prielnice ghicitului decât 
cele ale altor oameni. Adevărul este că sînt cei mai neciopliţi dintre oameni 
şi seamănă în multe privinţe cu porcii, îndeosebi pentru că mănîncă ghindă. 

Poate că apărarea pe care o susţin este mai încărcată de retorică decît 
îmi stă în obicei, căci iată-mă pe punctul să vorbesc despre moravurile 
arcadienilor şi să-mi rătăcesc drumul prin Pelopones. Dar ce fel de apărare 
pot să susţin? N-am sacrificat niciodată vreo victimă, nu sacrific nici acum, 
nu mă ating de sînge, chiar dacă s-a răspîndit pe vreun altar. Acesta este 
principiul lui Pitagora şi al discipolilor săi, al gymnosofiştilor din Egipt şi 
al înţelepţilor din India, în care îşi găseşte obirşia învăţătura şcolii lui 
Pitagora“!. Aducînd sacrificii în respectul acestui principiu, ei nu trec drept 
ucigaşi în ochii zeilor; aceştia le îngăduie să îmbătrînească cu trupul încă 
verde, sănătoşi, să-şi sporească în fiecare zi bunul lor renume de înţelepţi, 
fără să fie nevoiţi să devină robii vreunei patimi. Şi nu-i lipsit de rost să ceri 
zeilor binefaceri în schimbul unor prinoase curate. Socotesc că zeii gîndesc 
la fel ca mine în privinţa sacrificiilor, cînd fac să crească arborii care dau 
tămiia în ţinutul cel mai curat al pămîntului, ca noi să ne slujim de ea drept 
ofrandă, fără a scoate cuțitul în temple şi fără a răspîndi sînge pe altare. Ar 
însemna să fi uitat cu totul de firea mea, la fel ca şi de zei, dacă aş fi ajuns 
să sacrific într-un chip care nu numai că nu-mi stă în obicei, dar de care 
s-ar feri orice fiinţă omenească. Împrejurarea invocată de acuzatorul meu 
ajunge să mă dezlege de această învinuire, căci, în ziua în care, după spusa 
lui, am săvîrşit aceste fapte, dacă într-adevăr eram la ţară, înseamnă că am 
oferit şi sacrificiul de care e vorba, şi dacă l-am oferit, înseamnă că am 
mîncat şi victima. Şi după asta mă mai întrebi, împărate, cu insistenţă dacă 
nu mă găseam cumva pe atunci la Roma? Dar şi tu, cel mai bun dintre 

împărați, te găseai atunci la Roma ; n-ai să-mi spui însă că şi tu ai împlinit un 
asemenea sacrificiu ; acest sicofant, de asemenea, nu va mărturisi că a ucis un 
om numai pentru că locuia pe atunci la Roma. Sînt mii de oameni pe care 
mai bine i-aţi alunga din oraş decît să-i învinuiți pentru simplul fapt că se 
găseau aici. Mai mult, tocmai venirea mea la Roma respinge poate 
învinuirea de a fi vrut să provoc o răzmeriţă: a trăi într-un oraş unde sînt 
atiţia ochi şi atîtea urechi pentru a vedea şi a auzi ceea ce este şi ceea ce 
nu este? nu-ţi îngăduie în nici un chip să pregăteşti o revoltă, cel puţin 
dacă vrei cu adevărat să scapi cu viaţă; acest fapt dimpotrivă face ca 
oamenii prudenţi şi cu bun simţ să ia viaţa mai domol chiar cînd fac lucruri 
îngăduite. 

Şi ce-aş fi putut face eu, sicofantule, în cursul acelei nopţi? Dacă ţie ţi 
s-ar fi pus întrebarea asta, tu fiind cel care ai fi venit aici ca să ţi se pună 
întrebări, ai fi răspuns că pregăteai procese şi învinuiri împotriva oamenilor 
vrednici, pentru a-i da pierzaniei pe cei nevinovaţi şi a-l convinge pe 
împărat cu minciuni, aşa încît tu să ajungi vestit, lăsîndu-i pe seama lui 
partea mai murdară a lucrurilor. Dacă mă întrebi ca pe un filozof, îţi voi 
răspunde că încuviinţez surisul lui Democrit în faţa tuturor lucrurilor 
omeneşti; dacă mă întrebi ca pe un om de rînd am să-i răspund că 
Philiscos din Melos, care a fost elevul meu, timp de patru ani, era pe acea 
vreme răpus de o boală grea şi că am petrecut noaptea la el, căci îi era atît 
de rău încât a şi murit de pe urma bolii sale. Rugasem cerul să-mi trimită 
mijloace pentru a-i salva viaţa ; şi, dacă există melodii de-ale lui Orfeu în 
stare să redea viaţa morţilor, aş fi dorit să le cunosc şi eu, şi cred că, de 
s-ar fi putut, aş fi fost în stare să cobor pînă şi în infern ca să-l salvez, aşa 
de tare mă legasem de el din pricina purtării sale de adevărat filozof, 
potrivită cu idealul meu. Acest fapt ţi-l poate întări, împărate, şi consulul 
Telesinus, căci şi el a fost de faţă la căpătiiul bărbatului din Melos, 
îngrijindu-l ca şi mine toată noaptea. Şi, de n-ai încredere în Telesinus, 
pentru că e filozof, invoc mărturia medicilor Seleucos din Cyzic şi Stratocles 
din Sidon; întreabă-i şi pe ei dacă nu spun adevărul. Ei erau înconjurați 
de peste treizeci de discipoli care pot depune mărturie pentru acelaşi fapt. 
Dacă i-aş numi acum pe părinţii lui Philiscos, ai să gîndeşti poate că vreau 
să tărăgănez procesul, pentru că ei au părăsit de îndată Roma cu o corabie 
pentru a ajunge în Melos şi a pregăti cele de cuviinţă pentru cel decedat. 
Veniţi, martori, căci de asta aţi fost chemaţi aici. 

(Martorii sînt ascultați.) 

Cu cît de puţin respect faţă de adevăr a fost întocmită această învinuire 
o arată pe deplin mărturia acestor oameni; nu mă găseam în afara oraşului, 
ci chiar în Roma, nu la Nerva, ci la Philiscos, nu gata să ucid un om, ci 
gata să mă rog zeilor pentru viaţa altuia, absorbit nu de soarta imperiului, 
ci de filozofie, nu pregătindu-mă să aleg un înlocuitor al tău, ci încercînd 
să salvez un semen al meu. 

Ce rost mai are atunci arcadianul? La ce folosesc poveştile astea cu 
uciderea? De ce încearcă el să te convingă de aşa ceva? Căci dacă tu 
hotărăşti că ce n-a avut loc s-a întîmplat cu adevărat, aşa rămîneli. Dar 
cum rămîne, împărate, cu faptul că acest sacrificiu pare de necrezut? Ştiu 
prea bine că odinioară au existat foarte buni ghicitori în măruntaie, cum 
ar fi Megistias din Acarnania, Aristandros din Lycia ori Silanos din Ambracia. 
Dintre aceştia, acarnanul fusese chemat pe lîngă el de Leonidas, regele 

Spartei, licianul, de Alexandru Macedon, iar Silanos, de Cyrus, preten- 
dentul la domnie“. Dacă în măruntaiele oamenilor s-ar fi găsit semne mai 
limpezi, mai pline de înţeles ori mai sigure [decît în cele de animale], 
asemenea sacrificiu n-ar fi fost greu de împlinit, întrucît regii îl prezidau ; 
ei aveau o mulţime de paharnici, de prizonieri, nu riscau nimic călcînd 
legile şi n-aveau să se teamă de nici o învinuire, dacă ar fi sugrumat o 
fiinţă omenească. Dar credința mea este că aceşti ghicitori împărtăşesc 
aceeaşi părere ca şi mine, aflat în primejdie din pricina unei astfel de 
învinuiri, cum să putem crede că animalele lipsite de cuget, datorită 
tocmai faptului că sînt sugrumate fără să bănuiască că urmează să fie 
ucise, au măruntaiele netulburate, nedîndu-şi seama de soarta ce le 
aşteaptă ; cît despre o fiinţă omenească cu teama de moarte în suflet, chiar 
cînd aceasta nu o ameninţă, cum putem gîndi că, atunci cînd moartea e 
sub ochii ei, vom fi în stare să desluşim în măruntaiele ei sau în tot corpul 
sacrificat viitorul? 

Ca să-ţi dovedesc că părerea mea este dreaptă, după legea firii, te rog, 
împărate, să te gîndeşti şi la asta ; ficatul, care după cei ce se îndeletnicesc 
cu această artă, constituie cel mai important organ în arta ghicitului, nu 
este format doar din sînge curat. Tot sîngele curat se găseşte, într-adevăr, 
în inimă care îl trimite prin vasele de sînge de-a lungul întregului trup; 
bila, care se află lîngă ficat, se umflă la mînie şi, dimpotrivă, din pricina 
fricii, se răspîndeşte în jos, în băierile ficatului. Clocotind sub acţiunea 
excitanţilor, fără să fie în stare să rămînă în interiorul sacului ce-o cuprinde, 
ea se revarsă deasupra ficatului, fapt ce face ca bila să acopere toate 
porțiunile netede ale acestui organ care slujesc la ghicit. Sub acţiunea fricii, 
ea se strînge, absorbind totodată lumina care face să strălucească părţile 
netede, căci partea de sînge pur din ficat se retrage, mă refer la sîngele ce 
umflă ficatul curgînd sub pieliţa ce acoperă partea sa întunecată. La ce-ar 
sluji atunci, împărate, moartea unui om dacă măruntaiele lui nu pot da nici 
un semn? Firea omenească îşi dă seama de moarte. Cei ce mor, dacă pier 
însufleţiţi de curaj, sînt plini de mînie şi dacă se lasă învinşi de teamă, mor 
cuprinşi de panică. De aceea, arta ghicitului, în afară de cîţiva barbari 
neştiutori, ne sfătuieşte să fie jertfiți tapii şi miei, animale proaste şi aproape 
nesimţitoare, socotind că porcii, cocoşii şi taurii, animale cu porniri năval- 
nice, nu sînt potrivite pentru misterii. Înţeleg, împărate, că îl aduc aproape 
de marginea răbdării pe acuzator, întrucît găsesc în tine un ascultător 
înţelegător, căci mi se pare că asculţi cuvîntarea mea cu atenţie. Dacă ţi se 
pare că n-am lămurit îndestul lucrurile, te rog să-mi pui întrebări. 

Am sfîrşit astfel cu răspunsurile la învinuirile egipteanului, dar, cum 
după socoteala mea, nu trebuie să trec sub tăcere clevetirile lui Euphrates, 
fii tu însuţi, împărate, judecătorul nostru şi hotărăşte care din noi doi e mai 
bun filozof. Astfel, pe cînd el face tot ce-i stă în putinţă ca să nu spună 
adevărul despre mine, eu nu vreau să fac la fel; el te socoteşte un stăpîn 
nelegitim, iar eu te privesc ca pe un împărat învestit după datină; el 
încearcă să-ţi pună în mînă o spadă împotriva mea, iar eu îţi aduc numai 
argumente. 

Temeiul acestor învinuiri trebuie găsit în cuvîntările ce le-am ţinut în 
Ionia, despre care el spune că le-am rostit în duşmănie faţă de tine. Totuşi, 
ceea ce spuneam eu privea Moirele şi Soarta“. Luam drept pildă în 
raţionamentul meu istoria regilor, căci tot ce are legătură cu voi, monarhii, 

este socotit mai presus decît orice pe lume; eu meditam asupra puterii 
Moirelor şi susţineam că Soarta pe care o torc ele, fără putinţă de tăgadă, 
este lucru dat odată pentru totdeauna, încât, dacă ele hotărăsc să dea cuiva 
un tron, care aparţine de fapt altuia, şi dacă acesta din urmă îl omoară pe 
primul ca să-i rămînă lui tronul, acesta se va scula din morţi pentru a 
împlini voinţa Moirelor. Dar, să presărăm cuvîntarea noastră cu hiperbole 
pentru a mulţumi pe ascultătorii care nu cred că lucrurile stau aşa ; dacă e 
scris ca un om să ajungă tîmplar, aşa se va întîmpla, chiar dacă i s-ar tăia 
mîinile ; cel a cărui soartă e să dobîndească un premiu la întrecerile Jocurilor 
Olimpice, chiar dacă îşi va rupe piciorul, va dobiîndi victoria şi dacă 
Moirele înzestrează pe cineva cu darul de a fi un bun arcaş, acest om, chiar 
dacă îşi pierde vederea, îşi va nimeri ţinta. Cînd vorbeam de istoria regilor, 
mă gîndeam la unii ca Acrisios, ca Laios şi medul Astyages€ şi la mulţi alţii 
care crezuseră că-şi întăresc puterea dacă-şi duc la pieire fie copiii, fie 
urmaşii. Am văzut totuşi cum li se smulge puterea chiar de către victimele 
care au ieşit din umbră, potrivit cu Soarta. Şi dacă aş avea vreo înclinaţie 
spre linguşire, ţi-aş spune să-ţi aminteşti chiar de tine însuţi în vremea în 
care te asedia chiar aici Vitellius, cînd templul lui Zeus era în flăcări pe 
culmea oraşului, iar Vitellius pretindea că soarta îi era asigurată dacă n-ai 
să scapi. Pe atunci nu erai decât un tînăr oarecare şi nu ceea ce eşti acum. 
Dar, întrucît Moirele hotărîseră altfel, el a pierit cu toate ţelurile ce le 
urmărea, iar tu ai acum ce avea el atunci. Dar cum nu-mi place linguşeala, 
care îmi pare potrivnică şi dreptei măsuri şi bunei înţelegeri, vreau să 
smulg această coardă din lira mea. Să ştii, nu mă gîndeam deloc la tine în 
aceste împrejurări şi vorbeam doar de Moire şi de Soartă în cuvîntarea pe 
care ei socotesc că am îndreptat-o împotriva ta”. Totuşi, cei mai mulţi 
dintre zei primesc să se vorbească despre Soartă şi chiar Zeus nu se supără 
auzind aşa ceva, cînd poeţii spun de pildă în legendele Iyciene: 

« Vai mie cînd Sarpedon..»”! 

Mai sînt şi alte poeme epice despre Zeus în care se spune că ar fi 
încercat să-l scoată pe fiul său de sub puterea Moirelor'?. Apoi, vorbind 
despre cîntărirea sufletului”, poeţii susţin că, deşi după moarte el l-a 
onorat pe Minos, fratele lui Sarpedon, cu un sceptru de aur şi l-a ales 
judecător la curtea lui Aidoneus, tot n-a putut să-l scoată de sub puterea 
Moirelor. Iar tu, împărate, de ce te-ai supăra pentru aceleaşi cuvinte 
încuviințate de zei, ei a căror soartă nu poate fi schimbată şi care nu-i ucid 
pe poeţi din pricina asta? Trebuie să ne supunem Moirelor şi să nu ne 
mîniem în faţa încercărilor Sorţii, ci să-l credem pe Sofocle cînd spune: 

«Numai pentru zei nu vine bătrîneţea, nici clipa morţii, dar peste ceilalţi 
timpul se prăvale atotputernic». 

Nimeni n-ar fi putut să zică mai bine. Roata se învârte, ducînd cu ea 
fericirea oamenilor. Vremea fericirii nu ţine, împărate, decît o singură zi. 
Bunurile mele aparţin altuia, bunurile altuia le ia un al treilea, iar averea 
cutăruia e în mîinile altcuiva care se foloseşte de ea pe nedrept. Ia aminte 
la toate astea, împărate, pune capăt surghiunurilor şi vărsării de sînge, iar 
întru împlinirea dorințelor tale, ia-ti ca părtaşă filozofia, căci ea se ridică 
deasupra patimilor, cînd e adevărată. Şterge lacrimile oamenilor, căci acum, 
mai tare decît talazurile izbindu-se de țărm, urcă zgomotul suspinelor, 
întrucît mai tot omul îşi deplînge soarta tristă. Iar urmările acestor fapte, 
prea multe spre a putea fi numărate, au drept pricină mai întîi limba 
sicofanţilor care îi calomniază pe toţi, necruţindu-te nici pe tine, împărate”. 

VIII. Acesta a fost discursul pe care îl pregătise Apollonios şi care se 
termina ca şi cel dinainte prin cuvintele : „căci tu nu vei putea să mă ucizi, 
pentru că nu sînt muritor” alături de versurile care o preced în încheiere. 

Părăsind Apollonios tribunalul într-un chip demonic şi cu neputinţă de 
desluşit, tiranul n-a trăit simţămintele la care cei mai mulţi se aşteptau ; toţi 
credeau că va izbucni în ţipete îngrozitoare, că va porunci să fie urmărit şi 
că va trimite proclamaţii în tot imperiul, cu ordinul de a fi arestat oriunde 
s-ar fi aflat; dar n-a făcut nimic din toate astea, de parcă ar fi vrut într-adins 
să înşele aşteptarea celor mulţi sau poate fiindcă îşi dăduse seama că 
n-avea ce să-i mai facă înţeleptului. Că nu era vorba de dispreţ o arată ce 
a urmat şi era limpede că era mai degrabă tulburat decît dispreţuitor. 


IX. După asta Domițian trebuia să ia parte la un alt proces ; era vorba, cred 
eu, despre o cetate care-l dăduse în judecată pe un bărbat în legătură cu 
un testament; or, el uitase nu numai numele celor ce se judecau, ci şi 
pricina ce se dezbătea, iar întrebările sale erau lipsite de înţeles şi răspun- 
surile fără legătură cu dezbaterea; faptul acesta arată cît de uimit şi de 
tulburat rămăsese tiranul, mai ales dacă ne amintim că linguşitorii îl 
convinseseră că nimic nu poate scăpa memoriei sale. 


X. După ce l-a adus pe tiran într-o asemenea stare şi după ce a făcut din 
cel ce insufla groază atît grecilor, cît şi barbarilor o jucărie a înţelepciunii 
sale, el a părăsit tribunalul spre prînz şi către seară a apărut în faţa lui 
Demetrios şi a lui Damis la Dicearchia ; de aceea îi poruncise lui Damis să 
nu-l aştepte să-şi prezinte apărarea, ci să meargă direct la Dicearchia, 
urmînd drumul pe pămînt. Nu-şi dezvăluise planurile, mărginindu-se doar 
să dea celui mai drag prieten al său îndrumările potrivite cu țelul urmărit. 


XI. Se întîmplase ca Damis să ajungă la vreme de noapte, dar a stat să 
discute cu Demetrios despre pregătirile procesului. Cu acest prilej, Demetrios 
se arătase mai înfuriat decît s-ar fi cuvenit în privinţa lui Apollonios. A 
doua zi, el l-a întrebat din nou pe Damis despre acelaşi lucru, în timpul 
unei plimbări în doi pe ţărmul mării, prin locurile unde se spune că s-a 
născut legenda lui Calypso. Erau deznădăjduiţi că Apollonios nu mai 
revenea, căci tiranul se arăta nemilos faţă de toţi, dar se supuneau sfaturilor 
date de Apollonios din respect faţă de înţelept. Descurajaţi, se aşezaseră în 
grota nimfelor unde se află bazinul de marmură albă în care se găseşte 
izvorul care nu se revarsă niciodată şi care nu scade cînd se scoate apă din 
el. Ei vorbeau despre natura fîntînii, fără a schimba discuţia, din pricina 
temerii lor pentru soarta lui Apollonios; foarte curînd continuară să vor- 
bească tot despre întîmplările ce avuseseră loc înaintea procesului. 


XII. Damis reîncepuse să se jeluiască cam aşa: 

— Îl vom mai revedea, o zei, pe tovarășul nostru bun şi nobil? 

Apollonios îl auzi, căci de fapt se afla deja în grota nimfelor şi strigă: 

— ÎI veţi vedea şi, mai bine zis, îl vedeţi. 

- În viaţă, întrebă Demetrios. Dacă ai murit, nu vom înceta niciodată să 
te plîngem. 

Atunci Apollonios întinse mîna spre el: 

— Atinge-mă, şi dacă nu simţi nimic înseamnă că sînt o nălucă venită 
pentru tine din împărăţia Persefonei, aşa cum zeii infernului obişnuiesc să 

trimită asemenea apariţii oamenilor copleșiți de tristete”; dar dacă ai să 
atingi ceva, atunci să-l convingi pe Damis că trăiesc şi că nu mi-am părăsit 
trupul. 

N-au mai stat prea mult neîncrezători, ci, ridicîndu-se, l-au îmbrăţişat şi 
l-au sărutat, întrebîndu-l cum s-a apărat. Demetrios credea că nici nu 
avusese putinţa să se apere, dar că, fără doar şi poate, fusese condamnat, 
desigur mai devreme decît era de aşteptat. Oricum, nu-şi închipuia că se 
apărase chiar în ziua aceea. Atunci Apollonios zise: 

— Mi-am rostit apărarea, prieteni, şi am învins! Mi-am pledat cauza chiar 
astăzi, nu demult, căci am terminat cuvîntarea spre prînz. 

— Atunci cum de-ai izbutit, Apollonios, să străbaţi un drum atît de lung 
într-un răstimp atît de scurt? 

— Poţi să-ţi închipui orice, în afară de faptul că aş fi zburat pe un 
berbece sau cu aripi lipite cu ceară, dar poţi să pui asta pe seama 
bunăvoinţei unui zeu care m-a adus. 

— Dintotdeauna, zise Demetrios, am socotit că isprăvile şi cuvintele tale 
dovedesc mîna unui zeu, acelaşi căruia îi datorezi şi salvarea de astăzi ; dar 
care a fost apărarea ta, de ce anume te-au învinuit, cum te-a privit 
judecătorul, ce întrebări ţi-a pus, cu ce a fost de acord şi ce n-a încuviinţat, 
povesteşte-ne şi nouă toate astea ca să-i spun amănuntele lui Telesinus, 
căci nu va înceta niciodată să mă întrebe despre orice are legătură cu tine. 
Acum vreo cincisprezece zile lua masa cu mine la Antium şi adormise 
tocmai cînd cupa trecea dintr-o mînă în alta. A visat atunci că o mare de foc 
cotropea pămîntul, înghiţindu-i pe unii, trăgîndu-i pe alţii în revărsarea ei, 
căci curgea ca apa. Dar tu nu împărtăşeai soarta lor, ci treceai peste marea 
care se dădea în lături din faţa ta. În cinstea acestui vis, el a oferit o libaţie 
zeilor pentru vestea cea bună îndemnîndu-mă să cred în tine. 

Atunci Apollonios zise: 

— Nu mă mir că lui Telesinus îi apar în vis, căci de multă vreme, fiind 
în stare de veghe, se gîndeşte la mine; cît despre proces, o să aflaţi totul, 
dar nu aici, căci e destul de tîrziu şi e vremea să ne întoarcem în oraş; pe 
urmă, cuvintele sînt mai plăcute cînd ne întovărăşesc într-o călătorie. Să 
plecăm deci vorbind despre întrebările pe care mi le-aţi pus; fireşte, am să 
vă povestesc despre ce s-a întîmplat astăzi la tribunal. Amîndoi cunoaşteţi, 
într-adevăr, întîmplările de dinaintea judecății, tu pentru că erai acolo, iar 
tu pentru că ai vrut să asculţi povestirea lor şi, pe Zeus, încă o dată mă 
gîndesc dacă îl cunosc bine pe Demetrios al meu. Dar eu vreau să vă 
expun ce nu cunoaşteţi încă pornind de la proclamația de început şi 
porunca ce mi s-a dat de a nu apare cu nimic la mine. 

Apoi le-a repetat tot ce spusese el însuşi şi în încheiere zise: „N-ai să 
mă ucizi”, povestindu-le cum a părăsit tribunalul. 


XIII. Apoi Demetrios strigă: 

— Credeam că dacă ai ajuns aici ai şi scăpat de toate necazurile, dar văd 
că pentru tine de-abia acum încep primejdiile, căci împăratul te va proscrie, 
nu-ţi va îngădui să găseşti nici un adăpost şi va pune mîna pe tine. 

Dar Apollonios îl îndemnă pe Demetrios să se potolească, spunîndu-i: 

— Fie să pună mîna pe voi la fel de greu ca şi pe mine, dar ştiu prea 
bine în ce stare se găseşte el acum, dintotdeauna obişnuit cu glasul 
linguşitorilor, după ce a auzit şi dojeni; asemenea întîmplări tulbură firile 

tiranice şi le umplu de mînie. Eu însă acum trebuie să mă odihnesc, căci 
n-am pus deloc capul jos după lupta ce-am dat-o. 

Atunci Damis spuse: 

— În ce mă priveşte, Demetrios, părerea mea despre situaţia în care se 
găsea prietenul meu o ştii: trebuia să-l înduplecăm să nu plece în călătoria 
pe care a făcut-o. Cred că l-ai sfătuit şi tu să nu se ducă de bunăvoie în 
bîrlogul lupului; apoi, cînd a fost aruncat în lanţuri, după cum am văzut cu 
ochii mei, cînd credeam că nu mai are nici o scăpare, el mi-a declarat că 
îi stătea în putere să fie eliberat. Şi-a dezlegat picioarele din fiare, arătîndu-mi 
cum a procedat; atunci am înţeles cît este de divin, mai presus de înţelep- 
ciunea dată nouă; astfel, chiar dacă aş fi fost ameninţat de primejdii mai 
mari decît cele ce-l pîndeau, nu m-aş fi temut deloc dat fiind faptul că le-aş 
fi înfruntat sub ocrotirea lui. Dar, întrucît se lasă seara, haidem să mergem 
la un han şi să-i dăm îngrijirile de care are nevoie. 

Dar Apollonios îl întrerupse: 

— Vreau doar să dorm; n-am nevoie de nimic altceva. 

Apoi, adresînd o rugăminte lui Apollo şi Soarelui, intră în casa în care 
locuia Demetrios, îşi spălă picioarele şi-l rugă pe Damis şi pe prietenul său 
să cineze, căci îşi dăduse seama că ei nu mîncaseră ; apoi se aşeză pe pat 
şi după aceea cîntă în cinstea zeului Hypnos cîteva versuri din Homer, de 
parcă întîmplările de peste zi nu i-ar fi pricinuit nici cea mai mică grijă. 


XIV. În zori, Demetrios îl întrebă încotro voia să se ducă, căci auzise-n vis 
tropot de cai care, socotea el, fuseseră trimişi de tiran ca să-l urmărească. 

— Nimeni nu mă va urmări, spuse Apollonios, nici el, nici altcineva; iar 
eu mă voi urca într-o corabie ce se-ndreaptă spre Grecia. 

— E o călătorie primejdioasă, zise celălalt, căci în ţară nu sînt ascunzători. 
Cum să scapi de un om de care n-ai putea scăpa nici ascunzîndu-te ? 

— Nu-i nevoie să mă ascund căci, dacă, după cum îţi închipui, pămîntul 
aparţine tiranului, e mai cinstit să mori în plină lumină decît să trăieşti în 
umbră. 

Apoi, întorcîndu-se spre Damis, spuse: 

— Ştii vreo corabie ce se-ndreaptă spre Sicilia? 

— Da, spuse Damis, căci locuim aproape de mare şi crainicul stă la 
poarta noastră, iar corabia e pregătită. Îmi dau seama de asta după vocile 
marinarilor şi mişcările oamenilor care dau să ridice ancora. 

— Să ne urcăm atunci în această corabie, zise Apollonios, pentru a 
merge, o Damis, mai întîi în Sicilia şi de acolo în Pelopones. 

— Sînt de aceeaşi părere, spuse Damis. Să ne urcăm. 


XV. Îşi luară rămas bun de la Demetrios, mîhnit de plecarea lor, dar l-au 
îndemnat, ca de la bărbat la bărbat, să aibă curaj. Plecară spre Sicilia pe un 
vînt prielnic. După ce au ocolit Messina au ajuns după trei zile la Tauromenium. 
Apoi au tras la Siracusa şi au plecat spre Pelopones, la începutul toamnei; 
după ce au trecut marea, au ajuns în a şasea zi la gurile rîului Alpheios ale 
cărui ape dulci se varsă în locul în care Marea Adriatică se întilneşte cu 
Marea Siciliei. Ei au coborit din corabie şi, gîndind că ar fi un lucru nimerit 
să meargă la Olympia, s-au dus acolo unde şi-au găsit sălaş în templul lui 
Zeus, fără a se depărta de Scillus. S-a răspîndit zvonul, în toată lumea 
grecilor, că înțeleptul trăia şi că sosise la Olympia. Mai întâi, vestea a părut 

de necrezut, căci nu numai că omeneşte vorbind era cu neputinţă să mai 
fie vreo speranţă pentru salvarea lui din clipa în care se aflase că a fost 
arestat. Ba mai mult, se auzise că fusese ars de viu, iar alţii povesteau că 
fusese tîrît, încă în viaţă, cu nişte cîrlige înfipte în gît ori că fusese aruncat 
într-un hău sau într-un puț. Dar cînd toţi s-au convins că a ajuns cu bine 
acolo, Grecia i-a ieşit în întîmpinare cu mulţimi mai mari decît la orice 
sărbătoare olimpică, venite din Elida, Sparta ori Corint, la marginea Istmului; 
la rîndul lor, atenienii, deşi locuiesc în afara Peloponesului, nu au fost mai 
puţin grăbiţi decît cetăţile din preajma Pisei”. Au fost văzuţi îndreptîndu-se 
spre templu atenienii cei mai de vază şi tinerii de pretutindeni veniţi să 
locuiască la Atena. De faţă mai erau şi cîţiva oameni din Megara care 
stăteau atunci la Olympia, alături de mulţi alţi beoţieni, argieni şi de toţi 
aristocrații din Focida şi Tesalia; unii îl întilniseră deja pe Apollonios şi 
doreau să se reîntilnească cu înţelepciunea lui, convinşi că aveau de auzit 
învățături şi mai minunate ; ceilalţi care nu-l văzuseră niciodată, socoteau 
o ruşine că trebuie să mărturisească că n-au ascultat niciodată un asemenea 
om. Cînd a fost întrebat ce a făcut de a izbutit să scape de tiran, n-a început 
să se laude, ci a răspuns cu simplitate că a putut să-şi prezinte apărarea şi 
că a fost achitat”. Dar cînd din Italia au sosit mai mulţi oameni care au 
povestit pretutindeni ce s-a întîmplat la tribunal, grecii erau cît pe-aci să 
cadă în genunchi în faţa lui, socotindu-l divin din această pricină, mai ales 
că el nu se folosise de această întîmplare spre a se lăuda. 


XVI. Printre vizitatorii sosiți din Atena se afla un tînăr care pretindea că 
zeița Atena era cu totul favorabilă împăratului. 

— Încetează, îi spuse Apollonios, să vorbeşti vrute şi nevrute la Olympia 
şi s-o defăimezi pe zeiţă'8 în faţa tatălui ei. 

Şi cum tînărul continua să-l sîcîie, spunîndu-i că zeița drept proceda, 
căci împăratul era arhonte eponim al Atenei”, el spuse: 

— Ar putea să fie şi în fruntea Panateneelor! 

Prin primul răspuns îi închise gura, arătîndu-i că era aproape neştiutor 
în privinţa zeilor dacă îi credea însufleţiţi de simţăminte binevoitoare faţă 
de tirani, iar prin al doilea îi arăta că atenienii ar intra în contradicţie cu 
decretul pe care îl dăduseră altădată în cinstea lui Harmodios şi Aristogeitons, 
dacă după ce i-au cinstit pe aceştia cu o statuie în piaţa publică pentru 
fapta săvîrşită la Panatenee, ar fi făcut acum tiranilor cinstea de a-i alege ca 
arhonti. 


XVII. Într-o zi, pe cînd Damis îl întrebă ce trebuia să facă pentru a avea 
bani, căci nu le mai rămăseseră decît foarte puțini pentru plata cheltuielilor 
de călătorie, îi răspunse : 

— Ne vom îngriji de asta miine. 

A doua zi intră în templu şi spuse preotului: 

— Dă-mi o mie de drahme din vistieria lui Zeus, dacă asta nu te supără 
prea mult. 

— Nu de asta sînt supărat, răspunse preotul, ci pentru că n-ai vrut să-i 
primeşti mai înainte. 


XVIII. Un tesalian, pe nume Isagoras, a venit la Olympia: 
— Spune-mi, Isagoras, — întrebă Apollonios — există oare sărbători? 


CARTEA A OPTA 213 


— Desigur, pe Zeus, şi chiar acesta este lucrul cel mai plăcut şi drag 
zeilor din tot ce fac oamenii. 

— Şi ce anume sînt ele? De pildă, dacă te-aş întreba din ce e făcută 
statuia asta, mi-ai răspunde, nu-i aşa, că e făcută din aur şi fildeş? 

— Dar Apollonios, zise celălalt, din ce oare poate fi făcut ceva lipsit de 
materie! ? 

— Din ceva însemnat şi foarte diferit căci cuprinde cîmpiile sfinte, 
sanctuarele, pistele de alergări, un teatru şi multe, multe neamuri, unele 
vecine, altele străine şi altele venite de dincolo de mare. 

Adăugă că sărbătoarea pune în joc mai multe meşteşuguri şi iscusinţit?, 
că se slujeşte de înţelepciunea adevărată a poeţilor, a sfetnicilor, a oratorilor, 
a atleţilor şi muzicienilor, după cum e obiceiul la Delfi. 

— Atunci, Apollonios, spuse Isagoras, sărbătoarea îmi apare nu numai 
ca ceva material, ci şi ca ceva mai minunat încă decît zidurile cetăților, căci 
ea atrage şi uneşte ceea ce este cel mai frumos şi mai vestit pretutindeni. 

— Ei bine, Isagoras, adăugă Apollonios, trebuie cumva să credem că 
oamenii consideră sărbătorile ca pe nişte ziduri ori ca pe o corabie, sau ar 
trebui să avem o altă părere? 

— Părerea ta, bărbate din Tyana, mi se pare potrivită şi plină de bun simţ. 

— Nu e chiar aşa cum spui, zise Apollonios, dacă ai să judeci la fel ca 
mine. Consider că într-adevăr corăbiile au nevoie de oameni şi oamenii de 
corăbii şi că oamenii nu s-ar fi gîndit niciodată să navigheze dacă n-ar fi 
existat corăbii; mai gîndesc că zidurile îi apără pe oameni şi oamenii apără 
zidurile şi că tot astfel, o sărbătoare nu e totuna cu o întrunire de oameni, 
ci este însuşi locul unde ei se cade să se întilnească şi asta, cu atît mai mult, 
cu cît zidurile şi corăbiile n-ar fi existat, fără mîna omului, în timp ce aceste 
locuri, care de fapt există, au fost lipsite de priveliştea lor firească datorită 
tot omului®. Într-adevăr, întrucît erau priincioase de la natură, ele au părut 
potrivite să slujească ca locuri de întîlnire. Gimnaziile, porticurile, fîntînile, 
casele, toate astea sînt, negreşit, făcute de oameni, datorită meşteşugurilor, 
dar Alpheul, hippodromul, stadionul şi pădurile existau, neîndoielnic, 
înaintea oamenilor ; astfel, datorită fluviului puteai să-ţi astîmperi setea sau 
să te scalzi; hippodromul este o cîmpie largă, unde caii de rasă pot să se 
ia la întrecere; în păduri puteau fi încoronați învingătorii, iar alergătorii 
puteau să se antreneze. Îmi închipui că Heracles avea în minte toate aceste 
gînduri şi că, admirînd însuşirile naturale ale ținutului Olympiei, a găsit 
locul cel mai potrivit pentru festivalul şi jocurile ce se celebrează aici. 


XIX. După patruzeci de zile de convorbiri la Olympia, răstimp în care a 
lămurit sumedenie de lucruri, Apollonios spuse: 

— Am să rostesc cuvîntări în fiecare cetate a voastră, o bărbaţi greci, cu 
prilejul sărbătorilor, procesiunilor, în timpul misteriilor, cu prilejul sacrifi- 
ciilor şi al libaţiilor publice, căci cetăţile voastre au nevoie de un om 
iscusit, dar acum trebuie să cobor la Lebadeeat, pentru că nu l-am întâlnit 
niciodată pe Trophonios, deşi am mers o dată la templul său. 

Peştera Lebadeea este închinată lui Trophonios, fiul lui Apollo; aici pot 
să intre doar cei ce vin să consulte oracolul; ea nu se poate zări chiar din 
incinta templului, căci se găseşte puţin deasupra, pe o înălţime, şi este 
închisă cu un gard de fier, care o înconjoară; pentru a cobori în peşteră 
trebuie să te ghemuieşti şi apoi să aluneci spre fund. Lumea îi însoţeşte pe 

cei ce vor să consulte oracolul. Aceştia sînt îmbrăcaţi în alb şi au în miîini 
turte de miere pentru a potoli şerpii care se reped la ei în timp ce coboară. 
Pământul îi scoate la lumină pe cei ce consultă oracolul [în peşteră] uneori 
foarte aproape, alteori foarte departe, pînă spre Locrida şi dincolo de 
Focida, dar cei mai mulţi ies la lumină în preajma hotarelor Beoţiei. 
Apollonios intră aşadar în templu şi spuse: „Doresc să cobor întru filozofie”. 
Preoţii au refuzat, explicînd mulţimii că nu vor îngădui niciodată unui 
vrăjitor să pună la încercare oracolul, în timp ce lui Apollonios i-au spus că 
era o zi nefastă şi nepotrivită pentru consultarea oracolului. Aşadar, în ziua 
aceea Apollonios ţinu o cuvîntare despre izvoarele Hercyneis, despre 
cauzele şi ritul oracolului, căci acesta e singurul care dă răspunsurile prin 
însuşi cel ce-l consultă. La lăsatul serii se duse din nou la intrarea în 
peşteră cu ceata sa de tineri, smulse patru bare din poarta care închidea 
trecerea şi cobori sub pămînt înveşmîntat în mantia pe care o purta de 
obicei la sărbători; zeul încuviinţă pe deplin purtarea sa, dovadă că 
Trophonios se arătă în vis preoţilor, îi dojeni în privinţa lui Apollonios şi le 
porunci să-l urmeze cu toţii pe acesta pînă la Aulis, căci acolo, spuse el, îl 
va scoate la lumină pe omul acesta, cel mai demn de admiraţie [dintre 
oameni]. Apollonios reapăru după şapte zile, ducînd cu el un sul în care 
se găseau răspunsurile la întrebările sale. Într-adevăr, el coborise întrebînd: 
„Ce filozofie socoteşti, Trophonios, că este cea mai împlinită şi mai pură. 
Iar cartea cuprindea învăţăturile lui Pitagora, dovadă că oracolul încuviinţa 
această filozofie. 

XX. Această carte este păstrată ca dar la Antium, unde vin mulţi vizitatori 
tocmai din această pricină. Antium se găseşte în Italia, pe malul mării. 
N-am aflat aceste amănunte, e adevărat, decât de la locuitorii din Lebadeea, 
dar trebuie să adaug că, după unii, papirusul a fost dăruit împăratului 
Hadrian împreună cu multe scrisori de-ale lui Apollonios, dar nu chiar cu 
toate, şi că a rămas în palatul imperial din Antium, unul din palatele italice 
tare îndrăgite de împărat”. 


XXI. Din Ionia sosi cu acest prilej ca să-l întîlnească întreaga ceată a celor 
numiţi de greci „apollonieni”. Împreună cu ceilalţi alcătuiau o ceată de 
tineri care impresionau atît prin numărul lor, cât şi prin zelul arătat faţă de 
filozofie. Retorica decădea, părăsită, şi lumea se uita prea puţin la cei ce 
predau această artă, datorită faptului că toată iscusinţa lor stătea doar în 
limbă. Dimpotrivă, toţi se îmbulzeau spre a fi iniţiaţi în filozofia lui 
Apollonios. Iar el, aidoma lui Gyges ori Cresus, care lăsau porţile visteriilor 
larg deschise ca oricine are nevoie să-şi ia de acolo ce doreşte, revărsa, pe 
cît se spune, spre oricine ar fi dorit, comorile filozofiei sale, primind să 
răspundă oricărei întrebări. 


XXII. Cîţiva l-au învinuit că se ferea să se întîlnească cu guvernatorii 
provinciilor şi că preferă să-şi ducă discipolii spre locuri retrase, ba chiar 
un glumeţ spuse că el îşi retrăgea oile de îndată ce afla că avocaţii şi 
judecătorii se iveau prin apropiere. „Aşa e, pe Zeus, zise Apollonios, şi fac 
asta ca nu cumva lupii să atace turma mea.” Ce voia să spună cu asta? 
Văzînd că avocaţii erau ţinta atenţiei tuturor şi că, plecaţi de la nimic, 
ajunseseră să strîngă mari averi, ştiind pe de altă parte că umblau să bage 

zizanie între oameni aşa încât să facă un fel de negoţ din ură, el încercă să-i 
facă pe tineri să nu mai meargă pe la ei. Îi certă aspru pe cei ce se arătau 
în preajma lor, ca pentru a-i spăla de nişte pete îngrozitoare. Nu se 
înțelegeau cu ei de mult, dar ca urmare a închiderii sale la Roma, după ce 
a văzut prizonierii şi condamnaţii, duşmănia sa faţă de arta avocaţilor a 
sporit, astfel că punea toate aceste rele mai degrabă pe seama sicofanţilor 
şi avocaţilor, care au ajuns să aibă averi prin şiretlicuri, decît pe seama 
tiranului. 


XXIII. În timp ce discuta în Grecia despre aceste lucruri însemnate, iată ce 
minune s-a mai arătat pe cer: roata soarelui a fost înconjurată de o 
coroană asemănătoare unui curcubeu care i-a întunecat strălucirea. Toată 
lumea ştia că această minune prevesteşte o răsturnare ; totuşi, guvernatorul 
Greciei l-a chemat pe Apollonios de la Atena în Beoţia şi-i spuse: 

— Am auzit spunîndu-se, Apollonios, că eşti un om învăţat în cele 
divine. 

— Înseamnă că ai auzit că sînt priceput şi în cele omeneşti. 

— Da, asta este şi părerea mea. 

— Ei bine, dacă spui asta, nu te arăta curios în privinţa zeilor; acesta e 
sfatul înţelepciunii omeneşti. 

Guvernatorul insistînd totuşi ca Apollonios să-i spună ce gîndea, adău- 
gînd că se temea ca noaptea să nu înghită totul, acesta îi zise: 

— Curaj, după noapte va urma lumină”. 


XXIV. Apoi, terminînd cu treburile din Grecia, unde stătuse doi ani 
încheiaţi, se îndreptă spre Ionia, însoţit de ceata sa de discipoli. În acest 
răstimp a predat filozofia la Smyrna şi Efes, dar uneori s-a dus şi în alte 
oraşe; în nici unul n-a fost rău primit; dimpotrivă, lumea se întrista cînd 
pleca, căci oamenii vrednici ştiau ce cîştigă stînd în tovărăşia sa. 


XXV. Zeii se pregăteau atunci să curme supremaţia lui Domițian asupra 
neamului omenesc. Se întîmplase că ucisese un bărbat de rang consular, 
pe nume Clement, căruia i-o dăduse în căsătorie pe propria sa soră şi 
poruncise, la trei sau patru zile după uciderea lui, să i se pregătească şi ei 
aceeaşi soartă ca şi soțului. Atunci un libert al acestei matroane, pe nume 
Stephanos (omul vestit prin semnul ceresc), gîndindu-se fie la cel care 
tocmai murise, fie la toţi ceilalţi, se hotărî să facă ceva aidoma isprăvilor 
atenienilor, fruntaşi ai libertăţii. El ascunse un pumnal sub braţul său, 
învelind braţul cu fîşii de purpură de parcă ar fi fost rupt şi-i aţinu calea 
lui Domițian pe cînd părăsea tribunalul. 

— Împărate, îţi cer să-mi acorzi o întrevedere între patru ochi. Am să-ți 
fac nişte dezvăluiri însemnate, zise el. 

Tiranul primi să-l asculte şi-l pofti în sala în care se puneau la cale 
treburile statului”. 

— Cel mai mare duşman al tău, Clement, nu a murit, după cum crezi tu, 
îi spuse împăratului, ci trăieşte într-un loc ştiut numai de mine, pregătindu-se 
să te atace. 

Împăratul ţipă tare la auzul acestor vorbe şi, mai înainte de a se putea 
retrage, Stephanos se aruncă asupra lui, trase pumnalul din braţul bandajat 
şi i-l împlîntă în coapsă, făcîndu-i o rană care nu s-a dovedit pe loc 

aducătoare de moarte, dar care s-a arătat mai apoi hotăritoare. Domițian, 
un om foarte vînjos, neavînd decît vreo 45 de ani, prinse duşmanul de braţ 
şi, deşi rănit, îl răsturnă, îi puse piciorul în piept şi-i scoase ochii, stilcindu-i 
obrajii cu o cupă grea de aur ce se găsea acolo pentru a sluji sărbătorilor 
sacre. Totodată o chema în ajutor pe Atena. Gărzile, înţelegînd că-l paşte 
o primejdie alergară şi-l înconjurară pe tiran, care-şi dăduse deja suflarea’. 


XXVI. În vreme ce acestea se petreceau la Roma, Apollonios asista la ele 
din Efes. În jurul amiezei, se pregătea să vorbească în pădurea învecinată 
cu pista gimnaziului, tocmai cînd faptele se întîmplau în palat; mai întîi 
coborî vocea de parcă s-ar fi îngrozit de ceva, apoi continuă să vorbească, 
dar pe un ton mai puţin viguros ca de obicei, ca şi cum, vorbind, ar fi 
întrezărit altceva, apoi tăcu, de parcă cineva i-ar fi întrerupt cuvîntarea. Cu 
ochii scăpărînd de mânie, aţintiţi spre pămînt, înaintă de la tribună vreo 
cîţiva paşi, spunînd: „Loveşte-l pe tiran, loveşte-l”, de parcă n-ar fi privit 
într-o oglindă răsfrîngerea întîmplării adevărate, ci ca şi cum lucrurile s-ar 
fi întîmplat aievea, părîndu-se că ia el însuşi parte la nenorocire. Oraşul 
întreg a rămas uimit, căci tot Efesul era de faţă la cuvîntarea sa, în timp ce 
el curmîndu-şi vorba ca unul care ar fi vrut să se lămurească şi să termine 
cu îndoielile, sfîrşi prin a spune: „Curaj, bărbaţi, tiranul va fi asasinat chiar 
azi. Ce spun azi? Chiar acum, pe Atena, nu mai e decît o clipă, cea care va 
urma tăcerii mele”%?. 

Locuitorii Efesului au crezut că a fost vorba de o izbucnire de mînie; 
desigur, ei doreau ca toate acestea să fie adevărate, dar se temeau de 
primejdia ce-i pîndea dacă ascultau aceste cuvinte. 

— Nu mă mir, urmă el, că şovăiţi să credeţi ce vă spun; nici cei din 
Roma n-au aflat încă cu toţii. Dar iată, Roma află vestea, zvonul se lăţeşte, 
deja unii îi dau crezare, încep să sară în sus de bucurie, de două, de patru, 
de opt ori şi acum vine rîndul întregului popor. Vestea va ajunge şi aici: 
amînaţi sacrificiile de mulţumire aduse zeilor pînă cînd vestea vă va fi 
adusă la cunoştinţă, cît despre mine mă voi ruga zeilor pentru cele văzute. 


XXVII. Lumea se mai îndoia, cînd, iată, au sosit crainicii cu vestea cea 
bună, care întărea mărturia prevestirii înţeleptului: asasinarea tiranului, 
ziua în care a avut loc, la vreme de amiază, ucigaşii cărora el le adresase 
îndemnuri, totul era întocmai cu dezvăluirea zeilor făcută bărbatului nostru 
în timpul cuvîntării. 

Treizeci de zile mai tîrziu, Nerva îi scrise pentru a-l încunoştiinţa că se 
afla deja la cîrma Imperiului Roman, mulţumită vrerii zeilor şi a lui, dar că 
el ar fi condus mai bine statul dacă Apollonios ar fi venit să-i fie sfetnic. Pe 
dată, înțeleptul îi trimise cuvintele acestea ciudate: „Vom fi împreună, 
împărate, pentru multă vreme, atunci cînd nici unul dintre noi nu va domni 
asupra celuilalt şi nimeni asupra noastră”. Scriind aceste rînduri, avea 
poate în cuget că va părăsi în curînd lumea asta şi că Nerva nu va fi 
împărat decît pentru puţină vreme, căci domnia lui nu avea să dureze 
decît un an şi patru luni, răsplătindu-l cu un renume de împărat deosebit 
de cumpătat”?. 


XXVII. Dar, ca nu cumva să se zică că nu-şi mai aduce aminte de un bun 
împărat şi de un prea bun prieten, el întocmi mai tîrziu o scrisoare, în care-i 
dădea sfaturi asupra treburilor stăpînirii. Apoi îl chemă pe Damis şi-i spuse: 

— Iată o treabă în care e nevoie de tine; ia scrisoarea asta în care se află 
însemnări de taină pentru împărat, dar mai sînt şi alte taine care trebuie 
să-i fie spuse direct, fie de mine, fie de tine, în lipsa mea. 

Damis arată că a înţeles abia mai tîrziu şiretenia prietenului său, căci 
acesta redactase conţinutul epistolei cu multă măiestrie, deşi tratase despre 
lucruri deosebit de importante, şi ar fi putut fi dusă de oricine altul. În ce 
stătea iscusinţa lui Apollonios? În tot timpul vieţii el spusese şi repetase: 
„Ascunde-ţi felul de viaţă” şi, dacă nu poţi, ascunde clipa în care ai s-o 
părăseşti”. L-a îndepărtat aşadar pe Damis pentru a rămîne fără martori; 
iar pentru asta a luat drept pretext scrisoarea şi călătoria lui Damis la 
Roma. Damis povesteşte că la plecare era foarte mişcat, deşi nu ştia ce 
avea să se întîmple, dar că Apollonios care ştia prea bine, n-a vorbit aşa 
cum obişnuiesc cei care nu se vor mai întilni vreodată, atît era de sigur că 
va trăi mereu, încît se mărgini să-i dea acest îndemn: „Damis, chiar de vei 
filozofa de unul singur păstrează chipul meu în faţa ochilor tăi”. 


XXIX. Memoriile scrise de Damis asirianul asupra lui Apollonios din Tyana 
se termină cu această istorisire; cît despre felul în care a murit, dacă a 
murit cu adevărat, se povestesc o mulţime de lucruri, dar Damis nu ne 
dezvăluie nimic; totodată, eu nu mă pot opri să nu vorbesc, căci se cuvine 
ca istorisirea mea să aibă o încheiere firească. Damis n-a menţionat nimic 
de vîrsta înţeleptului, dar unii spun că atinsese 80 de ani, alţii că trecuse de 
90 de ani, iar alţii că avea mai mult de 100 de ani cînd a murit în deplină 
putere trupească, drept şi mai plăcut la privit decît un tînăr. Căci există o 
frumuseţe chiar şi în zbîrcituri, frumuseţe care înflorise mai ales în el, după 
cum o arată portretele care se văd în sanctuarul său din Tyana ca şi 
poveştile care laudă bătrîneţea lui Apollonios ca fiind mai presus decît 
tinereţea de odinioară a lui Alcibiade. 


XXX. Unii spun că şi-a dat sufletul la Efes, îngrijit de două sclave, căci 
liberţii de care am vorbit la început muriseră, că eliberase pe una din ele 
şi că cealaltă l-a dojenit că n-a socotit de cuviinţă să facă la fel cu ea. 
Apollonios i-a spus: „Se cuvine să rămii sclava tovarăşei tale, căci numai 
aşa ai să începi să fii fericită”. După moartea stăpînului lor, ea rămase 
într-adevăr sclava celeilalte, care a vîndut-o pe un preţ de nimic unui 
negustor de la care a fost din nou cumpărată de un bărbat şi, deşi nu era 
frumoasă, acesta s-a îndrăgostit de ea; acest bărbat bogat a luat-o de 
nevastă, după lege, şi au avut copii pe care soţul i-a recunoscut. Alţii 
povestesc că Apollonios ar fi murit la Lindos, după ce a intrat în templul 
Atenei de unde a dispărut. Alții, că sfîrşitul lui s-a petrecut în Creta, într-un 
chip mai uimitor decît la Lindos: stătea cam de mult în Creta unde se 
bucura de o admiraţie mai mare decît de obicei; într-o zi, sosi la templul 
Dictynei% la o oră tîrzie. Or, paza acestui templu este încredinţată cîinilor 
care veghează asupra comorilor ce se găsesc acolo. Cretanii spun că 
aceştia nu pot fi amăgiţi de nimeni, din pricina cruzimii lor, şi nici înspăi- 
mîntaţi de urşi ori de alte fiare la fel de fioroase. Însă la apropierea lui 
Apollonios, cîinii nici măcar n-au miîriit, ci au venit să-l lingă, lucru pe 
care nu-l făceau nici faţă de oamenii pe care-i vedeau de obicei. Preoţii 
care slujeau la templu au pus mîna pe el de parcă ar fi fost un vrăjitor şi 
un hoţ şi l-au aruncat în lanţuri, pretinzînd că ar fi dat vreo turtă cîinilor, 
apre a-i linişti. Dar, spre miezul nopţii, filozoful scăpă din lanţuri, îi chemă 

pe cei ce-l închiseseră, spre a-i fi martori, şi se avîntă alergînd spre poarta 
templului care se deschise cît era de mare. Pătrunse înăuntru şi în urma 
lui uşa se închise singură ca şi cum ar fi fost izbită de cineva. Dinăuntru 
se auziră voci de tinere fete care cîntau: 

„Părăseşte pămîntul, vino spre cer, vino!” 

adică 

„Înalţă-te deasupra pămîntului.” 


XXXI. A mai propovăduit nemurirea sufletului şi după moarte, învăţind că 
această doctrină este adevărată, dar contestînd oamenilor dreptul de a se 
preocupa de asemenea lucruri. Într-adevăr, se întîmplase să vină la Tyana 
un tînăr îndrăzneţ în discuţii, dar care nu putea să fie de acord cu o 
judecată sănătoasă. Apollonios nu mai era printre cei vii şi lumea se 
întreba cum de dispăruse, dar nimeni nu îndrăznea să contrazică părerea 
răspîndită şi să pretindă că nu era nemuritor. Mai toate discuţiile se purtau 
despre nemurirea sufletului, căci acolo tinerii erau dornici de filozofie, dar 
tînărul de care a fost vorba refuză să accepte că sufletul este nemuritor. 

— Voi, cei de faţă, spunea el, iată că au trecut zece luni de cînd, fără 
încetare, îl tot rog pe Apollonios să-mi dezvăluie adevărul despre natura 
sufletului, dar el este atît de dus dintre noi, cei vii, încît nici nu se gîndeşte 
să reînvie la chemarea mea şi nu-mi dă nici o dovadă ca să-l cred nemuritor. 

Iată ce a spus tînărul cu acest prilej; dar, cinci zile mai tîrziu, pe cînd 
discutau despre aceleaşi lucruri, tînărul adormi chiar în locul unde avusese 
loc întrevederea ; alţi tineri care discutaseră cu el se îndeletniceau fiecare 
cu cîte ceva, unii citeau, alţii desenau figuri geometrice pe pămînt, cînd 
deodată, ca posedat, tînărul sări din somn, pe jumătate adormit, plin de 
sudoare şi strigă: 

— Te cred! 

Iar cînd cei de față l-au întrebat ce i se întîmplase, le spuse: 

— Nu vedeţi că înțeleptul Apollonios se află printre noi, că ascultă 
discuția noastră şi că recită versuri atît de frumoase despre suflet? 

— Dar unde este? ziseră ei. Noi nu-l vedem nicăieri şi am da pentru asta 
toate averile din lume. 

Atunci tînărul spuse: 

— Se pare, aşadar, că a venit să-mi vorbească numai mie despre lucruri 
de care mă îndoiam ; ascultați prin urmare versurile inspirate pe care le recită: 
„Nemuritor este sufletul, el care nu este al tău, ci al providenţei; 

odată corpul sfîrşit, scăpînd ca un cal vijelios 

cu uşurinţă sare şi se amestecă în aerul uşor 

părăsindu-şi îngrozitoarea şi trudnica sclavie îndurată ; 

dar la ce-ţi folosesc toate astea? Cînd nu vei mai fi, aşa vei crede, 
cît timp eşti printre vii, de ce te mai frămînţi?” 


Iată oracolul luminos dat de Apollonios în legătură cu tainele sufletului 
prin care el a urmărit să ne redobîndim curajul, şi, dumiriţi asupra propriei 
noastre firi, să ne urmăm calea spre țelul urmărit de Moire. Ştiu prea bine 
că n-am întîlnit niciodată nici mormîntul, nici cenotaful înţeleptului, deşi 
am străbătut aproape tot pămîntul, dar pretutindeni am auzit povestindu-se 
despre el întîmplări demonice. Iar templul său din Tyana a fost ridicat cu 
cheltuieli regeşti ; căci regii nu l-au lipsit de onorurile asemănătoare acelora 
pe care şi le-au acordat lor înşişi. 


NOTE 


CARTEA ÎNTÎI 


1. Pitagora, filozoful ionian stabilit în ultimele decade ale sec. al VI-lea a. Chr. în sudul 
Italiei, a devenit modelul de filozof şi ascet după care Filostrat a compus trăsăturile 
spirituale ale lui Apollonios (sec. I p. Chr.). Diogenes Laertios, Despre vieţile şi doctrinele 
filozofilor VIII, 4 notează faptul că Pitagora, adept al doctrinei orfice despre metem- 
psihoză, şi-a plăsmuit o ascendență construită în întregime după un lanţ de reîncarnări 
în personaje ilustre. Şcoala filozofică întemeiată de Pitagora în Italia — devenită cu 
timpul o sectă — avea la bază principii de asceză morală în conformitate cu idealul 
apollinic de „puritate” şi cultură spirituală. Secta avea cicluri de iniţiere, întocmai celor 
practicate în orfism şi în misterele eleusine, instituind practica tăcerii — pe care o va 
adopta şi Apollonios — şi a secretului despre cele învăţate. În felul acesta, doctrina 
pitagorică iniţială nu era cunoscută decît într-un cerc închis, restrîns, iar învăţăturile 
magistrului, transmise oral. În mod convenţional, această etapă din propagarea pitago- 
rismului este denumită „vechiul pitagorism” şi se întinde, aproximativ, între 530-500 a. Chr. 


2. Homer, liada XVII, 59. Euphorbos este troianul care se laudă că l-a lovit cel dintii pe 
Patrocle, şi este ucis de lancea lui Menelaos. Diogenes Laertios, loc. cit., enumeră „reîn- 
carnările” lui Euphorbos, la origine Aithalides, fiu al zeului Hermes, deci un semizeu. 


3. Două izvoare antice, anume Herodot, Zstorii II, 81 şi 123, şi Isocrate, Busiris XXVIII 
amintesc de „potrivirea” învățăturilor lui Pitagora cu riturile religioase practicate în 
Egipt, chiar şi de prezenţa filozofului în Egipt. În mod cert există concordanţe între 
„puritatea” impusă iniţiaţilor în religii mistice greceşti, la baza cărora se aflau „misteriile”, 
cum era religia orfică, de orientare apollinică, şi unele practici religioase egiptene, nu 
însă interdependenţă sau influenţă. Louis Moulinier a scris o lucrare de referinţă pe 
această temă, Le pur et l'mpur dans la pensée des Grecs, apărută la Paris în 1952. Cît 
despre „tăcerea” impusă membrilor sectei, aşa-numita echemythia, recomandată iniția- 
ţilor, ea se explică, după Isocrate, loc. cit., ca o manifestare a stăpînirii de sine, de ordin 
superior, de unde şi dictonul: „tăcerea e de aur”. Pe de altă parte, era de datoria 
iniţiaţilor să păstreze cu stricteţe secretul preceptelor şcolii; aparţinînd lui Pitagora 
însuşi, formulările doctrinei au căpătat caracter de dogmă. 


4. Empedocle din Agrigent (sec. al V-lea a. Chr.), trecut în lista Catalogul lui lamblichos 
(care încheie lucrarea Despre viaţa pitagorică, redactată în sec. al IV-lea p. Chr.), poet 
şi filozof, era autorul unui poem intitulat Purificări. Istoricul sicilian Timaios (a doua 
jumătate a sec. al IV-lea a. Chr.) aminteşte de învăţătura pitagorică însuşită de Empedocle 
(FHG Muller 1, fr. 81), iar Diogenes Laertios VIII, 51-52 citează numele pitagoricilor care 
i-au fost învăţători. Doctrina lui Empedocle are anumite preluări din pitagorismul 
timpuriu, cum ar fi, de pildă, noţiunea despre Unul primordial şi recomandarea unor 
rituri purificatoare, dar concepţia filozofică care stă la baza ei se apropie de cea a 
materialismului ionic (sec. al VII-lea a. Chr.), care recunoștea existenţa a patru elemente 
corporale : focul, aerul, apa şi pămîntul. Principiile care pun în mişcare prin unire şi 
dezbinare aceste elemente sînt Philia şi Neikos (Aristotel, Metafizica 1, 3, 984 & 8). 


5. Dispariţia din viaţă a lui Empedocle este povestită în diferite versiuni (Diogenes 
Laertios VIII, 70-73). Toate concordă în a-i arăta dorinţa de a fi socotit o fiinţă divină. 
Cea mai cunoscută din aceste versiuni este aceea referitoare la vestimentația sa, menită 
să-l închipuie drept „unul care va deveni zeu” (vezi în continuare cartea a opta, VID, 
costum în care, pretinde legenda, s-ar fi aruncat în craterul vulcanului Etna, unde a 
dispărut. 

6. Prin cuvîntul magos se înţelege orice slujitor al cultului religios la perşi, la saci şi la 
mezi, precum şi la alte popoare. Aceasta este definiţia dată de Lucian din Samosata în 

Macrobioi (Vieţi îndelungate), VI. La popoarele din Orient, magii formau o castă 
sacerdotală. Mircea Eliade, Istoria credințelor şi ideilor religioase (trad. rom. de Cezar 
Baltag) vol. I, Editura Ştiinţifică şi Enciclopedică, 1987, p. 338. 


7. Democrit din Abdera (cca 460-349 a. Chr.), reprezentantul cel mai de seamă al şcolii 
atomiste din Antichitate. Despre călătoriile sale în Orientul Apropiat, India şi Africa, 
unde se zice că ar fi vizitat Etiopia şi Egiptul, nu se ştie nimic sigur (Diogenes Laertios 
IX, 34-35). În traducere românească, vezi Filozofia greacă pînă la Platon, vol. T, 1, 
Democrit, ştirile furnizate de Elian în Varia Historia IV, 20; Editura Ştiinţifică şi Enciclo- 
pedică, 1984, p. 409; p. 416. 


8. În schimb, despre călătoriile lui Platon în Sicilia, după moartea lui Socrate (399 a. Chr.), 
unde a luat contact cu cercurile pitagorice (de aici a preluat mitul migraţiei sufletului 
omenesc pentru a explica „anamneza”, aducerea aminte despre lumea „ideilor”) se 
cunosc cîteva date. Mai puţin sigur este dacă filozoful a ajuns sau nu în Egipt, fie în 
cursul unei călătorii de studii, fie vîndut ca sclav de tiranul Dionysios al II-lea şi apoi 
eliberat de fostul său elev, Annikeris. În orice caz, călătoria a avut loc înainte de 386, 
data cînd Platon a pus bazele şcolii sale din Atena. 


9. Conceptul de daimon din învăţăturile socratice este la origine tot pitagoric, aparti- 
nînd teoriei despre migraţia sufletului. M. Detienne, La notion de „Daimon” dans le 
pytbagorisme ancien, Paris, Les Belles Lettres, 1963, cap. „La représentation pythagori- 
cienne de lâme demonique”, p. 66 şi urm. 


10. Anaxagoras din Clazomenai (cca 500-428 a. Chr.) este considerat drept unul din cei 
mai de seamă reprezentanţi ai direcţiei materialiste în filozofia antică. Unica sa lucrare 
este intitulată Despre natură. Vezi în continuare cartea a doua, V. Şi alte mărturii 
doxografice se referă la cunoştinţele de meteorologie ale acestui „filozof al naturii” 
(pbysikos) cum ar fi, printre altele, cele consemnate de Plutarh, în /ysimacbos XII. 


11. Aluzie la pretinsele epistole adresate de Apollonios unor dregători şi persoane de 
vază din vremea sa. Comparaţia dintre calităţile intelectuale ale lui Apollonios şi cele 
ale iluştrilor săi predecesori nu are decît un singur rost: să dovedească faptul că 
Apollonios nu a fost un „şarlatan”, aşa cum îl vede Lucian din Samosata în Alexandros 
sau falsul ghicitor (cap. V), ci un om de bine, dator să îndrepte moravurile decăzute ale 
timpului. Scrisorile apocrife ale lui Apollonios sînt de obicei editate la sfîrşitul lucrării 
lui Filostrat, dar, datorită lipsei lor de interes, nu au fost introduse în această ediţie. 


12. Acest capitol are drept scop să indice modul în care Filostrat şi-a redactat lucrarea, 
consultînd diferite izvoare scrise. Împărăteasa Iulia Domna, a doua soţie a lui Septimius 
Severus, era o syriană din Emessa, descendentă a unei familii sacerdotale. Bunicul ei, 
Iulius Bassianus, fusese mare preot al lui Baal. Septimius Severus o cunoscuse în timpul 
cît făcuse serviciul militar în Syria. A jucat un mare rol în ascensiunea soţului ei, pe care 
nu-l părăsea niciodată, şi a luptat pentru asigurarea succesiunii fiilor ei, Antonius 
(Septimius Bassianus, supranumit Caracalla) şi Geta. Frumoasă şi cultivată, s-a înconjurat 
de o pleiadă de oameni de litere, printre care, afară de Filostrat, se aflau Diogenes 
Laertios, poetul Oppianus şi romancierul Heliodor. Era firesc ca în cenaclul pe care-l 
conducea să se discute despre personalitatea lui Apollonios, filozof itinerant din sec. I, 
care întruchipa trăsătura de unire dintre pitagorismul tîrziu, neoplatonism şi unele 
doctrine filozofice din aria Orientului Mijlociu şi din India. Caracalla i-a închinat lui 
Apollonios un beroon (Dio Cassius LXXVII, 18; Xiphilinus, 334, 1-335, 9). Împăratul, 
după menţiunea lui Dio Cassius, „nu făcea decît să repete că n-avea nevoie decît de 
strictul necesar, şi se mîndrea cu acest lucru, pretinzînd că el poate să trăiască în chipul 
cel mai cumpătat posibil” (ibidem), ceea ce arată că, măcar în principiu, era un adept 
al doctrinei profesate de Apollonios. 

Personajele aici menţionate sînt reale. Damis, assyrian de origine, era neopitagoric; 
despre ceilalţi doi pretinşi biografi ai lui Apollonios nu se ştie nimic. În schimb, Flavius 
Vopiscus, biograful împăratului Aurelian, mărturiseşte că, la imboldul împăratului, se 
gîndea că scrie la rîndul său o biografie a lui Apollonios (Historia Augusta, Aureliani 
Vita, XXIV). Despre modul în care Damis şi-a redactat însemnările, vezi în continuare 
cap. 19. Jarl Charpentier, The Indian Travels of Apollonius of Tyana, Uppsala-Leipzig, 
1934, p. 11. 


13. La origine, Proteus era o divinitate marină afiliată cultului lui Poseidon. În icono- 
grafie era reprezentat ca un bătrîn care avea darul prezicerii şi atoateştiutor. Este 

localizat fie în peninsula Chalcidică, fie în insula Pharos din Egipt. Ciclul de legende 
care-l aşază în Pharos, unde-l întîlneşte şi Menelaos în căutarea Elenei, îl înfăţişează ca 
pe un fost rege al Egiptului. De remarcat că în cartea a treia, XXII-XXIV, precum şi în 
cartea a şasea, Filostrat, cînd menţionează din nou migraţia sufletului care sălăşluieşte 
în Apollonios, pare să-l fi uitat pe Proteus. Darul hărăzit de zei lui Proteus, acela de a 
se transforma în orice vietate ar fi dorit, ţine tot de sfera legendelor despre migraţia 
sufletelor, extinsă în toată aria Orientului Apropiat, Mijlociu şi în Egipt. Nu este exclus 
ca figura lui Proteus să reprezinte un împrumut din mitologia Orientului Apropiat. 


14. Ammianus Marcellinus, istoric de formaţie neoplatonică, originar din Antiochia 
Syriei (sec. al IV-lea) menţionează de asemenea existenţa acestui izvor, căruia îi atribuie 
proprietatea de a nu-şi umfla niciodată apele. Istoria romană XXIII, 6, 19. 


15. Acest capitol constituie mărturia supravieţuirii, în noi condiţii, a marilor şcoli 
filozofice din Grecia clasică. Epoca elenistică contribuise hotăritor la implantarea în 
Asia Mică şi în Orientul Apropiat şi Mijlociu a unor şcoli de retorică şi filozofie, 
continuatoare ale doctrinelor clasice şi postelasice. Din punct de vedere istoric, epoca 
la care se referă aici Filostrat este prima jumătate a sec. I p. Chr., cînd la Roma se afla 
dinastia Ilulia-Claudia. Regiunea unde se înalţă oraşul Tarsos, la poalele munţilor Taurus, 
aproape de vărsarea fluviului Saros, este Cilicia. Pentru a ajunge la Tyana, călătorii 
trebuiau să străbată spre nord vestitele „Porţi Ciliciene”, trecătoare care pînă azi asigură 
tranzitul din sudul Asiei Mici spre podişul central al Anatoliei. Din relatarea lui Filostrat, 
rezultă că şi aici, în Lycaonia (partea de sud-est a Frigiei), erau în floare şcoli unde se 
studia platonismul vechi şi mediu, stoicismul, epicureismul şi, cu precădere, învăţăturile 
vechii şcoli pitagorice. Studiile de retorică nu erau cu nimic mai prejos, pregătind 
marea mişcare culturală din sec. al II-lea şi al III-lea ale erei noastre, cunoscută sub 
denumirea de „sofistica a doua”. 


16. De notat că, în afară de clerul oficial, pentru a impresiona publicul care asista la 
ceremoniile rituale, unele temple din Orient aveau şi un „zeu” în carne şi oase, zeul 
tutelar al templului. Practica se numea impersonare (de la cuvîntul latin persona, 
„mască”) şi a fost adoptată de mulţi împărați romani, începînd cu Caligula, care a extins 
impersonarea şi la surorile sale. După cerinţe şi interese, impersonarea se putea 
schimba. În cazul de faţă, „zeul” templului unde se adăposteşte tînărul Apollonios este 
Asclepios. La rîndul său, Apollonios va deprinde meşteşugul vindecării bolilor trupeşti 
şi pe cel al psihoterapiei, alinînd suferinţele, ceea ce a contribuit la creşterea faimei sale 
de „mag” şi „vrăjitor” (goetes). 


17. Latura practică a învățăturilor apollinice prevedea, între altele, vindecarea sufe- 
rinzilor de obezitate sau de anumite boli ale ficatului printr-o dietă severă. La origine, 
Asclepios este fiul lui Apollo şi al Coronisei, femeie foarte pricepută în pregătirea 
leacurilor. Cultul lui Asclepios, grefat pe religia apollinică, a dăinuit pînă tîrziu în 
Antichitatea greco-romană, figura semizeului împodobind numeroase reliefuri votive. 
Cel mai însemnat sanctuar în cinstea lui Asclepios (lat. Esculapus) a fost ridicat la Epidaur, 
în sudul Peloponesului. Ruinele templului pot fi şi astăzi admirate. Treptat, insulele 
greceşti şi unele cetăţi din Asia Mică, insula Cos, de pildă, oraşul Pergamon, s-au îmbogăţit 
la rîndul lor cu asemenea sanctuare, foarte căutate de suferinzi. Vezi în continuare 
cartea a patra, I şi XI, vizita lui Apollonios la sanctuarul apollinic din Pergamon. 


18. Legenda îmbolnăvirii lui Heraclit de „hidropisie” şi tentativele acestuia de a se 
vindeca prin „uscare” se află în notele doxografice culese de Diogenes Laertios QX, 1 
şi urm.), Filozofia greacă pînă la Platon, ed. cit., vol. 1, 2, 1979, p. 323. 


19. În text, kalokagatbia, idealul educaţiei greceşti însuşit de curentul apollinic şi de 
pitagoricii practicanți, care respingeau tot ceea ce era degradat, fizic şi moral. 


20. Cappadocia se află la est de Ankara (Ancyra), pe podişul anatolian. Archelaos, 
regele Cappadociei, susţinut de Marcus Antonius în conflictul care l-a opus lui Octavianus, 
izbutise să-şi păstreze teritoriile căpătate de la Marcus Antonius după preluarea puterii 
de către Octavianus (31 a. Chr.) (Cassius Dio, Istoria Romană LIV, 9). În anul 17 p. Chr., 
pe vremea împăratului Tiberius, Archelaos, ajuns foarte bătrîn, a căzut în disgrație şi a 
fost deferit să fie judecat de Senat (ibidem LVII, 17). Acesta este evenimentul la care se 
referă Filostrat. Dacă Apollonios se născuse în jurul anului 2 p. Chr., la această dată 
avea aproximativ 16 ani: dacă s-a născut ceva mai tîrziu, nu este sigur. J. Charpentier, 
op. cit., pp. 21-22. 


222 VIAŢA LUI APOLLONIOS DIN TYANA 


21. Anaxagoras, originar din Clazomenai (Asia Mică), a fost primul filozof ionian din 
sec. al V-lea a. Chr. care s-a stabilit la Atena, unde a devenit îndrumătorul şi prietenul 
lui Pericle. Era un pbysikos (filozof al naturii) care, datorită observaţiilor sale, putea să 
prevadă anumite fenomene meteorologice şi seismice. A fost unul din marii filozofi 
studiaţi de Apollonios (Diogenes Laertios II, 6 şi urm.), care însă îl învinuieşte de 
nepăsare pentru cele lumeşti, deoarece şi-a lăsat pămîntul nelucrat după moartea 
tatălui său. Vezi Filozofia greacă pînă la Platon, ed. cit., vol. I, 2, p. 553. 


22. Crates din Teba era un filozof cinic din sec. al IV-lea a. Chr., discipol al lui Diogenes 
din Sinope. A fost la rîndul său profesorul lui Zenon din Kition. 


23. Filostrat va reveni asupra temei castităţii lui Apollonios în Viețile sofiştilor Il, 5, 
unde aminteşte însă de iubirea filozofului pentru mama sofistului Alexandros, din 
Seleucia, chip femeiesc de o frumuseţe răpitoare. 


24. Simonides din Ceos, marele poet grec care a trăit în a doua jumătate a sec. al VI-lea 
şi în prima jumătate a sec. al V-lea a. Chr. Este renumit pentru epigramele pe care le-a 
scris în cinstea luptătorilor care au căzut în războaiele împotriva perşilor, ca şi pentru 
marile sale Ode corale. 


25. „Memoria”, Mnemosyne, fiică a lui Uranos şi a Gaiei, a dat naştere în Pieria celor 
nouă Muze, al căror tată era însuși Zeus (Hesiod, Theogonia 915-917). Într-o vreme 
cînd scrierile erau puţin răspîndite, Mnemosyne era venerată ca una din marile divinităţi 
protectoare ale poeziei, muzicii şi a altor creaţii ale spiritului uman, transmise oral. 


26. Întocmai ca Odysseus. Aluzie la versul 18 din cîntul XX al Odiseei: „Răbdare, inimă! 
Ai trecut prin încercări şi mai grele”. 


27. Informaţia este interesantă pentru istoria teatrului şi a spectacolelor din Antichitate. 
Mimii erau scenete, uneori vorbite, alteori mute, care înfățișau aspecte din viaţa 
cotidiană. În perioada elenistică, datorită în special poetului Herondas, au căpătat o 
mare răspîndire. Dramatizarea mimurilor, însoţită de muzică şi dans, a devenit frecventă 
în sec. I a. Chr. Un poet latin, Matius, le-a dat şi o formă literară, mimul tinzînd să ia 
locul comediei latine. În sec. I p. Chr., mimul capătă un caracter licenţios tot mai 
accentuat, agreat în teritoriile din Asia Mică stăpînite de romani. 


28. Tiberius, spre deosebire de Augustus, care acceptase unele manifestări ale cultului 
imperial atât în Orient, cât şi în Italia, era împotriva acestei forme de propagandă, care 
presupunea „divinizarea” împăratului (Tacit, Annales IV, 15). Cu toate acestea, pentru 
populaţia ținuturilor din Orient aflată sub jurisdicţia Romei, pînă şi Tiberius a trebuit să 
recunoască utilitatea politică a unor incinte sacre închinate Romei şi împăratului (Tacit, 
Annales IV, 55 şi urm.; Cassius Dio LI, 20). Mediul social din Orient era deprins de 
veacuri cu forme de cult destinate să confunde capul statului cu un zeu. Violarea unei 
statui a împăratului într-o incintă sacră era considerată ca o impietate : Crimen laesarum 
ac violatae maiestatis. (Tacit, Annales I, 72, 2; III, 24, 3). 


29. Antiochia (astăzi Antakya), a fost oraşul-reşedinţă al dinastiei seleucide din Syria, 
începînd, cu aproximaţie, din 300 a. Chr. Se numea, „cea Mare”, pentru a fi deosebită 
de alte oraşe cu același nume, întemeiate de Seleucizi. Antiochos era tatăl lui Seleukos I. 
Oraşul se află în nordul Syriei, aproape de gura fluviului Orontes. 


>» 


30. În gr. amousoi, în sensul „lipsiţi de orice cultură 
patronate de Muze”. 


, „neiniţiaţi în literatură şi în artele 


31. Fluviul Ladon curge în Arcadia, patria de drept a poeziei pastorale greceşti. 
Locuitorii din Antiochia au transpus în Syria mitul transformării nimfei Daphne în 
arbust. Interesul lui Apollonios pentru templul apollinic găsit în regiune se explică prin 
întreaga sa formaţie spirituală orfico-pitagorică, impregnată de directivele religiei 
apollinice, care practica nu numai un mod de viaţă „pur”, ci milita şi pentru ridicarea 
stării de cultură” a oamenilor. În legătură cu aceste tendinţe sînt puse și numeroasele 
„călătorii” ale lui Apollo, în calitate de „civilizator”. Interesant de observat este intenţia 
lui Apollonios de a juca el însuşi un rol asemănător cu acela al zeului pe care-l slujea. 
Fără a dispreţui şi a condamna riturile locale, încerca să le înțeleagă simbolistica şi să 
accepte mesajul lor spiritual, dacă i se părea pozitiv. În Pelopones, mitul nimfei 
Daphne circula sub diferite variante, iar la Roma a fost transpus în versuri de Ovidius, 
Metamorfoze L, 452-566. Poetul latin o numeşte pe Daphne „prima iubire a lui Phoebus” 
şi o consideră fiică a fluviului Peneus din Grecia. 

32. În sensul că închiderea băilor calde, unde se petreceau scene de desfriu, avea să 
aibă o bună influenţă şi asupra sănătăţii oamenilor. 


33. Efesul este un oraş ionian care se află pe coasta mediteraneană a Asiei Mici, la nord 
de Milet, în dreptul insulei Samos. Vezi descrierea oraşului în cartea a patra, I şi urm. 


34. Filostrat, în calitatea sa de autentic reprezentant al sofisticii a doua, aminteşte şi de 
educaţia retorică a lui Apollonios. Principalii promotori ai acestei mişcări erau preocu- 
paţi să revină la modul de compoziţie şi la stilul retorilor atici. Această tendinţă a dus 
la exagerări care au dăunat firescului în expresie. Multe amănunte despre şcolile de 
retorică din perioada imperială se află în cealaltă lucrare a lui Filostrat, Viețile sofiştilor. 
Apollonios adoptase stilul „simplu”, cel mai potrivit pentru propagarea învățăturilor 
sale. În acest pasaj, se observă grija lui Filostrat de a semnala primejdia folosirii 
exagerate a stilului „înflorat” şi a aticismelor. Aceste consideraţii vizează şcolile de 
retorică asiatică din sec. I, deşi ele sînt mai potrivite pentru mişcarea literară din sec. al 
II-lea. Ceva mai departe în text se află şi o aluzie la metoda de lucru a lui Socrate cu 
discipolii săi. Asemenea consideraţii, edificatoare cu privire la cunoştinţele tînărului 
Apollonios în materie de retorică şi filozofie greacă, se vor repeta în cărţile a patra, II; 
a şaptea, XI şi a opta, VII. 


35. „Oameni ai pădurii”. 


36. În mitologia greacă, Io este fiica fluviului Inachos şi preoteasă a cultului Herei în 
Argos. lubită de Zeus, a devenit victima geloziei Herei, care a transformat-o în juncă, 
poruncindu-i lui Argos, monstrul cu o mie de ochi, s-o păzească. După ce Argos a fost 
ucis de Hermes, nefericita Io a fost alungată de un tăun prin nenumărate ţinuturi, pînă 
ce şi-a găsit liniştea în Egipt, unde şi-a recăpătat înfăţişarea omenească şi l-a născut pe 
Epaphos. Asimilată cu zeiţa Isis, după cît reiese din text, a fost asimilată şi cu o 
divinitate assyriană. 
37. Încă din Antichitate, printre alți exegeţi, Eusebios din Cesareea, care a trăit în prima 
jumătate din sec. al IV-lea, pe vremea împăratului Constantin, a observat unele inadver- 
tenţe în povestirea lui Filostrat. Dacă Apollonios „ştia totul”, se întreabă Eusebios, ce nevoie 
mai avea să fie instruit de „maeştri” celebri? (Împotriva lui Hierokles, IX). Aceeaşi 
observaţie şi privitor la pasajul din cartea a doua, XXIV, discuţia lui Apollonios cu 
regele Phraotes, cînd este nevoie de interpret (ibidem XIV), deşi „filozoful cunoştea 
toate limbile pămîntului”. 


38. Apollonios va deveni de aici înainte un „filozof itinerant, încredinţat de însemnă- 
tatea misiunii sale civilizatoare printre oameni, îndeosebi printre „barbari”. Încă din 
perioada elenistică, cei care călătoreau în anumite scopuri obişnuiau să ţină „jurnale de 
călătorie” (Ephemerides). Cel care a ţinut „jurnalul de călătorie” al lui Apollonios a fost 
nedespărţitul şi credinciosul său prieten, frigianul Damis. Înainte de Apollonios, din 
însărcinarea regelui Seleukos I Nikator, ionianul Megasthenes făcuse şi el, între 302 şi 
291 a. Chr., mai multe călătorii în India, ajungînd pînă la curtea regelui Sandrakottas 
(Ciandragupta), la Palimbothra (Pâraliputra). Însemnările sale, strînse într-o lucrare 
deosebit de valoroasă, intitulată Indika, sînt considerate drept cea mai interesantă sursă 
de informaţii despre vechea Indie, îndeosebi în ce priveşte hinduismul şi secta brahmanilor. 


39. Zeugma („nod” de drumuri; trecere”, „pod”) era numele unui oraş syrian pe 
Eufrat, unde se aflau vaduri de trecere din nordul Mesopotamiei spre Syria, Cappadocia 
şi Armenia, deci în treci direcţii. Aici, în apropierea oraşului Samosata, s-a născut în sec. 
al II-lea cel mai strălucit reprezentant al sofisticii asiatice: Lucian. Pe acea vreme, era 
ultimul teritoriu controlat de romani, în vecinătatea frontierei cu parții (Tacit, Annales 
XII, 12). 


40. Descrierea călătoriei lui Apollonios prin Mesopotamia este făcută cu o supărătoare 
lipsă de grijă faţă de etapele parcurse. Apollonios intră în Mesopotamia pe la Zeugma, 
coboară spre sud, în avalul fluviului Tigris, şi ajunge la Ninive (etapele sînt însă 
inversate). De aici, îşi continuă călătoria spre Ctesiphon, în sudul Mesopotamiei, unde 
nu este exclus ca triburi arabe nomade să fi ajuns pînă la vest de Eufrat. Filostrat pare 
să ignore existenţa parţilor, împotriva cărora romanii au luptat încă din sec. I a. Chr. 
(Cassius Dio, Istoria Romană XI, 14 şi urm.), după cum ignoră şi relaţiile regelui part 
Artabanos III (12-38 p. Chr.) cu regimul imperial de la Roma. Artabanos izbutise să-l 
instaleze pe fiul său, Arsakes, ca rege al Armeniei şi, în anul 35 p. Chr., avusese curajul 

să-i adreseze lui Tiberius un mesaj în care pretindea că se consideră urmaşul Seleucizilor 
şi că misiunea sa pe pămînt este aceea de a reconstitui un imperiu de tipul celui creat 
de Alexandru. Fiul său, Vardanes, va fi menţionat ceva mai jos, în XXI. 


41. Regele „med” este o modalitate de a-l denumi pe regele parţilor. Parţii erau o 
populaţie sosită în teritoriile mesopotamiene din podişurile înalte ale Asiei Centrale. 
După cum reiese din acest capitol, e vorba despre Vardanes, urmaşul lui Artabanos III, 
care, în 43 p. Chr., a devenit rege pe vremea împăratului Claudius. Întregul episod e 
povestit ca şi cum acţiunea s-ar fi petrecut pe vremea regatului persan, constituind un 
anacronism supărător, chiar pentru o povestire cu caracter fantastic. 


42. În anul 46. Vardanes urmase la domnie tatălui său, Artabanos, în condiţii grele, în luptă 
cu fraţii săi, Gotarzes şi Artabanos. După cîţiva ani, a revenit la putere pentru scurt timp 
(46-48), după care a fost ucis în urma unui complot. Cf. Tacit, Annales, XI, 8 şi urm. 


43. Citat din Iliada II, v. 307. 


44. Cissia este vechiul nume al Susianei, regiunea unde se află Susa. Se întîlneşte, de 
pildă, la Eschil, Perșii, v. 17. 


45. Istorioara cu tîlc politic aparţine fondului esopic, puternic influenţat de fabulistica 
Orientului, îndeosebi de cea assyro-babiloniană. Cf., în cartea a cincea, XIV-XVII, 
părerile lui Filostrat despre creaţia literară atribuită lui Esop. 


46. Herodot (Istorii IV, 119) povesteşte cum Datis şi Artaphernes, generalii lui Darius, 
după ce i-au prins de vii pe locuitorii Eretriei, oraş din insula Eubeea, i-au trimis ca 
sclavi în Cissia (cca 490 a. Chr.), aşezîndu-i în Ardericca, la vest de Susa. 


47. Scopelianos din Clazomenai (onia), alături de Niketas şi Isaios, este unul din primii 
sofişti care au deschis în Asia Mică şcoli particulare de retorică. Este menţionat de 
Filostrat în Vieţile sofiştilor I, 21. 


48. Pe cât se pare, sub numele de Daridaios e vorba despre Artaxerxes, fiul şi succesorul 
lui Xerxes (Cf. Herodot, Istorii VI, 98 şi VII, 106; 151-152). 


49. Descrierea Babilonului, imaginată de Filostrat, nu corespunde sec. I p. Chr. Strabon 
(Geografia XII, 10, 5), care a avut prilejul să vadă Babilonul puţin înainte de timpul cînd 
a trăit Apollonios, notează că zidurile de incintă ale marelui oraş mai rămăseseră încă, 
dar că oraşul era în ruină şi paragină. Degradarea a continuat pînă nu se mai vedeau 
decît ruinele marelui templu al lui Baal (Belos). Mărturia aparţine de astă dată lui 
Pausanias, Călătorie în Grecia IV, 31, 5, care a trăit pe vremea lui Marcus Aurelius, deci 
în sec. al II-lea p. Chr. Cu unele modificări, Filostrat descrie Babilonul aşa cum îl văzuse 
Herodot în sec. al V-lea a. Chr. (Istorii 1, 178). Regina aici menţionată nu poate fi decât 
Semiramida (ibidem I, 184). Pentru a evoca „culoarea locală” în textura narativă a 
călătoriei lui Apollonios în Babilonia, Filostrat foloseşte reminiscenţe literare, dacă nu 
chiar şi transcrieri după texte în care erau descrise splendorile marelui oraş de odinioară. 


50. Această descriere a palatelor din Babilon este făcută după modele literare elenistice 
similare, cum ar fi, printre altele, descrierea palatului regal din Alexandria, aparţinînd 
lui Teocrit (Jdila XV). Personajele mitologice din scenele decorative evocate aici aparţin 
unor mituri exotice. Andromeda este fiica regelui etiopian Cepheus; Amymone — fiica 
lui Danaos, rege egiptean, iar Orfeu este un cîntăreţ trac. Ulterior, Filostrat va nota că 
„barbarii” nu sînt încă pregătiţi să înțeleagă „sensul” muzicii şi al cîntecelor orfice. Ceea 
ce-i impresionează în iconografia lui Orfeu este doar vestimentația, asemănătoare cu a lor. 


51. Datis şi Artaphernes sînt generalii regelui Darius, mai sus menţionaţi. În drum spre 
Atica, ei străbat Marea Egee şi debarcă în insula Eubeea. 


52. Comandînd personal invazia Greciei în anii 479-480, regele Xerxes trece de strîm- 
toarea 'Termopilelor, unde regele spartan Leonidas îşi jertfise viaţa împreună cu garda 
sa de 300 de oameni şi apoi, înaintînd spre Istmul corintic, ocupă Atena, părăsită de 
locuitorii săi. În oraş au rămas doar cîţiva locuitori, lipsiţi de mijloace. Refugiaţi pe 
Acropole, după o rezistenţă disperată, au fost ucişi pînă la unul (Herodot, Istorii VIII, 41). 
53. În mitologia greacă, Adrasteia, fiica cretanului Melisseus, este una din îngrijitoarele 


lui Zeus, cînd acesta, copil, a fost adus de mama sa pe Muntele Ida. În mitologia 
feniciană, o divinitate cu acelaşi nume are rolul unei zeități a răzbunării. 

54. Ceea ce înseamnă doi ani şi două luni. Cum povestirea lui Filostrat nu ţine seama 
de realitatea istorică şi politică a ținuturilor străbătute de Apollonios în drumul său spre 
India, pentru a înţelege cine sînt personajele istorice întâlnite de erou în cursul povestirii 
este necesar să se facă apel la izvoarele istorice ale Antichității. Despre succesiunea lui 
Artabanos au scris atît Tacit, Annales XI, 8 şi urm., cât şi Iosephus Flavius, Antichități 
iudaice XX, 3, 3, versiuni care diferă între ele. Versiunea cea mai demnă de luat în 
seamă este cea a lui Tacit, care, în afară de numele lui Vardanes şi a lui Gotarzes, 
introduce şi pe cel al unui al treilea frate, Artabanos (vezi mai sus nota 42). Vardanes 
a izbutit, între 46 şi 48 p. Chr., să reocupe tronul, după care a fost, la rîndul lui, ucis. 


55. Evocare a regelui pers Darius al II-lea Ochos, mort în 404 a. Chr., fiul lui Artaxerxes I. 
Din căsătoria sa cu Parysatis, a avut ca urmaşi doi fii: pe Artaxerxes şi pe Cyrus. 
Evenimentul morţii lui Darius este menţionat de Xenofon în Anabasis I, 1. 


56. Această dramă familială formează subiectul primei cărţi din Anabasis a lui Xenofon. 
Cyrus, fiul mai mic al lui Darius, în încercarea de a-l răsturna de la domnie pe Artaxerxes, 
moştenitorul legal al lui Darius, a angajat în solda sa aproximativ zece mii de mercenari 
greci, majoritatea originari din Pelopones. În anul 401 a. Chr., expediţia era pregătită 
pentru a porni spre Susa. Marşul care a străbătut Asia Mică pînă în Babylonia a fost 
descris etapă cu etapă de Xenofon în Anabasis („Marş de la ţărmul mării spre inima 
continentului”). Bătălia hotăritoare s-a dat la Cunaxa. Grecii au învins trupele regelui 
Artaxerxes, dar Cyrus, avîntîndu-se să-şi omoare fratele, însoţit de o mică gardă, a fost ucis. 


57. Rege al Persiei începînd din 464 a. Chr. În lunga sa domnie, care s-a sfîrşit în 424 a. Chr., 
a cucerit Egiptul (455), a acordat azil politic lui Temistocle, care fusese ostracizat în 472 
a. Chr., şi a fost nevoit să continue lupta pe mare împotriva flotei grecilor, uniţi sub 
comanda lui Cimon. Ultima campanie a lui Cimon împotriva lui Artaxerxes are loc în 
451-449 a. Chr. Flota grecească a luptat pentru despresurarea insulei Cipru de sub 
stăpînirea persană, dar, cum Cimon a fost ucis în cursul luptelor, a urmat încheierea 
unui tratat de pace (448 a. Chr.), negociat la Susa de ambasadorul grec Callias. 
Convenţional, această pace se numeşte „pacea regelui”. 


58. Poezia lirică era cîntată. Compozițiile lirice, monodii sau coruri, erau de obicei 
acompaniate de instrumente (de coarde sau flaute). Scriitura muzicală a unei compoziţii 
lirice, în cazul de faţă un imn închinat unei divinităţi, era foarte complicată. Segmentele 
melodice compuse într-o anumită gamă (diatonică, cromatică, enharmonică) erau strict 
ordonate după principii prestabilite de „modurile” muzicale, care difereau între ele: 
doric, frigian, eolian etc., fiecare avînd o caracteristică proprie, adecvată mesajului 
transmis de compozitorul-poet. Muzica veche din Asia Mică a avut o influenţă hotăritoare 
asupra formării şi evoluţiei liricii vechi greceşti. Insula Lesbos, apropiată de ţărmul 
asiatic, a devenit un focar de răspîndire a acestei arte, începînd din sec. al V-lea a. Chr. 


59. Sacrificiul cailor albi în cinstea divinității Soarelui este un vechi ritual al religiei 
mazdeiste. Herodot (VII, 113-114) aminteşte de un sacrificiu asemănător adus de 
Xerxes, regele perşilor, în drumul său spre Europa pentru a cuceri Grecia (478 a. Chr.). 
Regele sacrifică cai albi în cinstea divinității fluviului Strymon (în Tracia), pentru ca 
armata să treacă cu bine peste apele învolburate. Religia apollinică, de origine orientală, 
are la bază acelaşi cult al zeului soare (Apollo uneori este reprezentat ca soarele 
însuşi), dar nu admite jertfa de animale, înlocuindu-le prin prinoase ca mierea, laptele, 
produse vegetale, tămiie şi alte răşini sau mirodenii care ard. 


60. Pretenţia de „clarvăzător” a lui Apollonios va fi în multe rînduri dezminţită în cursul 
A 
povestirii, căci autorul mai uită uneori că i-a atribuit şi această calitate. 


61. Pasajul care urmează evocă epoca în care în Grecia, începînd de la sfîrşitul sec. 
al VI-lea a. Chr., a fost introdus obiceiul ca poeţi şi oameni de litere să fie stipendiaţi de 
personaje influente, îndeosebi tirani, care au găsit în felul acesta un excelent mijloc de 
propagandă personală. Operele acestor literați nu era neapărat nevoie să preamărească 
personalitatea şi politica dusă de cel ce acorda ocrotirea. Era de ajuns să fie lucrări de 
valoare, cum erau, de pildă, poemele lui Simonides din Ceos, adăpostit în lunga sa viaţă 
(cca 556-467 a. Chr.) la curtea Scopazilor din Crannon (Tessalia) şi apoi la cea a lui 
Hieron din Siracuza, unde s-a întîlnit cu Pindar, a cărui condiţie era asemănătoare cu a 
sa. Eschines (cca 390-314 a. Chr.) este marele orator atenian, rivalul lui Demostene, silit 
să plece în exil. 

62. Aristippos din Cyrene (cca 435-355 a. Chr.) este unul dintre discipolii direcţi ai lui 
Socrate. A fost întemeietorul unei şcoli filozofice — şcoala hedonistă —, fiind preocupat 
îndeosebi de probleme de etică şi de modalităţile prin care se dobîndeşte liniştea 
sufletească. În materie de gnoseologie, este un adept al scepticismului. 


63. Filozofi aparţinînd şcolii pitagorice din Rhegium (sudul Italiei). Sînt menţionaţi în 
Catalogul lui lamblichos (o anexă la lucrarea Despre viaţa pitagorică din sec. al IV-lea 
p. Chr., compusă de syrianul lamblichos, după izvoare anterioare), Deubner (36) 267. 
Vezi Filozofia greacă pînă la Platon, ed. cit., II, 2, 1984, pp. 27-28. 


64. Eudoxos din Cnidos (cca 408-355 a. Chr.), matematician renumit, astronom, geograf. 
Elev al lui Archytas, a fost în strîns contact şi cu Platon. Contribuţia sa la teoria 
numerelor iraționale, ulterior folosită de Euclid, este deosebit de importantă. Ca 
astronom, adera însă la teoria geocentrismului şi a sferelor cereşti care se rotesc în jurul 
Pămîntului. 


65. Speusippos era nepotul lui Platon. Format la şcoala lui Platon, a preluat conducerea 
Academiei în 347 a. Chr., după moartea magistrului, încercînd să introducă în doctrină 
elemente pitagorice. Cea mai importantă modificare era înlocuirea conceptului platoni- 
cian de „idee” prin acela de „număr”. Totodată, pentru Speusippos, numerele erau 
arhetipul tuturor lucrurilor. Anecdota aici povestită este autentică. Cassandros este fiul 
lui Antipatros şi unul din cei mai de seamă urmaşi ai lui Alexandru, regele Macedoniei, 
mort în Asia în 332 a. Chr. A izbutit să preia şi să-şi menţină puterea în Macedonia între 
anii 317-298 a. Chr. În anul 305, şi-a luat titlul de „rege”. Numele soţiei lui Cassandros 
era 'Thessalonike, după care a fost numit şi orașul Salonic (Tessalonic). În dorinţa sa de 
cîştig, Speusippos compunea şi imnuri, ceea ce, de altfel, era un lucru obişnuit pentru 
intelectualii timpului. 


66. Aluzie la idealul eticii greceşti din veacurile al VI-lea ;și al V-lea a. Chr. de a se 
îmbina perfecțiunea fizică a omului „bine educat” cu reale calităţi de ordin moral, ideal 
exprimat prin formula ka/oskagatbos. 


67. Filip II, regele Macedoniei începînd din 356 a. Chr., tatăl lui Alexandru, cît şi 
Alexandru aveau o educaţie prin excelenţă greacă (ca tînăr, Filip fusese dat în grija lui 
Epaminondas pentru a învăţa meseria armelor). Ipoteza pare absurdă la prima vedere, 
dar celebrarea unor asemenea jocuri de către regi ai Macedoniei nu este imposibil de 
imaginat. 


68. Vezi mai sus cap. XXIV. 


69. Această mică povestire, sub forma unei novella, aparţine unui vast fond de literatură 
novelistică orientală, folosit din plin de Herodot în povestirile sale istorice (vezi, de 
pildă, Istorii I, povestea soţiei regelui Candaules). În cazul de faţă, povestirea este 
legată de întîmplări din harem, întocmai ca multe altele din culegerea celor „O mie una 
de nopţi”. 


70. Curtea unui rege „barbar” (adică din Orient) poseda de regulă un paradeisos (un 
parc de vînătoare), întocmai celor descrise de Xenofon în Cyropedia sau în Anabasis, 
adevărate rezervaţii de vînătoare. Mai tîrziu, în perioada elenistică şi în cea romană, 
parcurile au început să fie amenajate, animalele sălbatice au dispărut şi, în locul lor, au 
apărut ornamente adecvate locului, mici clădiri sau grupuri statuare, alei, ronduri de 
flori etc. 


71. Numele Zeugma, (vezi mai sus nota 39) este comun mai multor localităţi din 
regiune. Cea mai cunoscută este Zeugma de pe Eufrat, între Samosata şi Dura-Europos. 
Guvernatorul aici menţionat este guvernatorul roman al provinciei Syria, din timpul 
domniei lui Tiberius, teritoriu învecinat cu regatul part. 


72. Antiochos I, regele Syriei, supranumit Soter („Salvatorul”), deoarece izbutise să 
oprească invazia celtă din Asia Mică în anul 278 a. Chr. Coregent cu tatăl său, Seleukos I, 
supranumit Nikator („Învingătorul”), întemeietorul marelui regat seleucid din Asia 
Anterioară, Antiochos rămîne singur rege începînd din 261 a. Chr., cînd Seleukos a fost 
asasinat. 


73. „Prezentul” este domnia lui Tiberius (14-37 a. Chr.). 

74. Informaţia are un oarecare interes. Pentru „vînătorile” de animale sălbatice organizate 
în circurile de la Roma, din alte localităţi din Italia şi din ţinuturile ocupate de romani, 
spectacole de o cruzime înfiorătoare, animalele erau aduse din Syria şi Mesopotamia. 


75. Tema monarhului oriental, mîndru de nesfîrşitele sale bogății, opusă austerităţii şi 
cumpătării propovăduite de etica greacă (meden âgan, „nimic prea mult”, dicton înscris 
printre învăţăturile apollinice), este curentă în literatura greacă. Cresus, regele Lydiei, 
îi arată lui Solon, pentru a-l impresiona, comorile sale (Herodot, 1, 30), iar Atossa, soţia 
lui Darius I, se referă mereu la bogăţiile perşilor, în contrast cu resursele modeste ale 
grecilor, împotriva cărora a pornit război fiul ei, Xerxes (Eschil, Perșii). 


76. Parafraza unui vers din Odiseea IX, 84. Mîncînd fructe de lotus, corăbierii lui Ulisse 
au uitat cine sînt, trecutul lor şi ce urmăreau în viitor. 


77. Vezi mai sus cap. XXII. 


78. Indicaţia geografică, ca multe altele din povestirea lui Filostrat, este enigmatică. 
Pentru a trece din Mesopotamia spre bazinul nordic al fluviului Indus, călătorii trebuiau 
să străbată un drum mult mai lung în zile decît cel sugerat de Filostrat. Pe cît reiese din 
continuarea povestirii, traseul urmat de Apollonios şi de însoțitorii săi trece prin sudul 
Mării Caspice, străbătînd Munţii Elbruz. Dar în această privinţă nimic nu e sigur. 


CARTEA A DOUA 


1. Strabon, Geografia XV, 1, 11 (689) atestă că macedonenii numeau „Caucaz” toate 
masivele muntoase din spaţiul cuprins între Marea Caspică şi bazinul Indusului. 


2. Munţii Caucazului se întind între Pontul Euxin (Marea Neagră) şi Marea Hyrcanică 
(Caspică); spre sud-vest, se înaltă Podişul Armeniei, de unde izvorăsc marile fluvii 
Tigrul şi Eufratul, care se varsă în Golful Persic; începînd de la izvoarele Eufratului, 
Munţii Taurus mărginesc nordul Ciliciei, oferind acces spre interiorul Anatoliei (Cappadocia), 
prin aşa-numitele „Porţi Ciliciene”. Puntea de legătură cu Podişul Anatolian îl formează 
masivul denumit Antitaurus; lanţul Munţilor Taurus se prelungeşte apoi spre sud-vest, 
pierzînd din înălţime, de-a lungul coastei de sud a Asiei Mici (Pamflia, Lycia şi Caria) 
atingînd ţărmul Mării Egee la Mycale, promontoriu în faţa insulei Samos, celebru în 
istoria Greciei Vechi prin bătălia cîştigată aici de flota grecilor împotriva perşilor 
(Herodot, Zstorii IX, 96-101). Pornind de la Babilon, călătorii se îndreaptă spre nord, dar 
nu reiese din text în ce regiune întîmpină munţii. 


3. Filostrat denumeşte „Sciţia” teritoriul din nordul Pontului Euxin, începînd de la Lacul 
Maeotis (Marea de Azov) pînă la extremitatea estică a Pontului. Acest teritoriu era 
ocupat pe vremea lui Filostrat de triburi sarmate (iranieni). Nu menţionează Marea 
Hyrcanică (Marea Caspică) şi nu se înţelege care anume lanţ muntos îl denumeşte 
„Antitaurus” (eventual, Munţii Hyrcaniei, din sudul Mării Caspice, actualul Elbruz) 
pentru a mărgini „Sciţia” cu India (actualul Afganistan), prin sudul Lacului Oxianus (Aral). 


4. Probabilă referire la Munţii Antitaurus dinspre Podişul Anatoliei. 


5. Arsaces este fiul lui Artabanos, regele parţilor, impus ca rege al Armeniei de 
atotputernicul său părinte pe vremea împăratului Tiberius (anul 35 p. Chr.). Cassius 
Dio, Istoria romană LVIII, 26. 


6. Numele Nysa, curent întâlnit în istoria expedițiilor din Asia a regelui Alexandru al 
Macedoniei, este legat de cultul unei divinităţi vedice, Rudra-Siva, asimilată de greci cu 
Dionysos. Este dat fie unui munte, fie unei localităţi. Nysa din Etiopia era considerată 
drept locul naşterii lui Dionysos (Herodot II, 146; IV, 97); o altă Nysa se afla în Caria 
(Asia Mică), o alta în India (nord-vestul Afganistanului). În cinstea acestei divinităţi, 
Nonos din Panopolis (în Tebaida Egiptului) a compus un mare poem epic în 48 de cărţi 
intitulat Dionysiaka. Cărţile XIII-XL înfăţişează activitatea zeului în India pentru răspîn- 
direa cultului său. Despre acest cult dionysiac oriental, vezi şi Strabon XV, I, 7 (687). 
Martin P. Nilsson, Geschichte der griechischen Religion, vol. II, München, Beck, 1961, 

pp. 360-367 explică pe larg asemănarea cultului traco-frigian al zeului cu cel al unei 
divinităţi indiene asemănătoare. Vezi în continuare nota 16 şi cartea a treia, nota 13. 


7. Prin Media, se înţelege Partia (Iranul). Coama muntelui care coboară pînă la Marea 
Roşie (Golful Persic), la este de Tigru, poate fi identificată cu Munţii Zagros. Filostrat 
ignoră numele ținuturilor de la vest de bazinul Indusului (Aria, Margiana, Sogdiana, 
Bactriana, pe care le înglobează sub denumirea comună de „India”), precum şi a celor 
care se întind între Marea Caspică şi Lacul Aral. Vezi însă relatările lui Strabon, Geografia 
XV, I, 11 (689) asupra acestor teritorii, astăzi cuprinse în nord-estul Iranului, în 
Afganistan şi Pakistan. 


8. Alături de expunerea unor variante ale legendei înlănţuirii titanului Prometeu pe 
două vîrfuri din Munţii Caucaz, Filostrat aminteşte şi de existenţa unui Heracles oriental 
(vezi în continuare cartea a cincea, V) altul decît Heracles din Argos, fiul Alcmenei şi al 
lui Zeus. Acest Heracles este apropiat de ipostaza dorică a eroului, înfăţişat în plastica 
Antichității cu măciucă şi piele de leu. (Cf. Strabon, Geografia XV, 1I, 6-8 [687-688]. 


9. După cum rezultă din fraza de început a capitolului 6, călătorii ajung în valea rîului 
Kabul (Afganistanul de est), depăşind munţii Hyrcaniei (sudul Mării Caspice), cât şi 
munţii Bactrianei. 


10. Figura femeii-vampir (empusa), care îşi schimbă înfăţişarea pentru a-i seduce pe 
muritori, a pătruns de timpuriu şi în literatura greacă. O întîlnim, de pildă, în Broaştele 
lui Aristofan, cînd ea îi întîmpină, într-o scenă de un comic irezistibil, pe Dionysos şi pe 
Xanthias, slujitorul zeului, în drumul acestora spre Infern. În mitologia greacă, Empusa 
este un monstru infernal, slujitor al zeiţei Hecate, reprezentat cu un singur ochi şi un 
singur picior (bena poda, de unde şi numele Empusa). O femeie-vampir va reveni în 
povestirea lui Filostrat în cartea a patra, XXV. 


11. Vezi nota 10 la cartea întîi. 


12. Aluzie la modalitatea de a se face observaţii astronomice în vîrful munţilor, aşa cum 
au procedat vechii „naturalişti” (pbysikod, mai toţi autori ai unor tratate intitulate Peri 
pbyseos (Despre natură). Pangeul (Pangaios) şi Muntele Athos se află în nordul Peninsulei 
Balcanice. Cum reiese însă din cele ce urmează, Apollonios îl lămureşte pe Damis că 
una este observaţia ştiinţifică, făcută de cei ce se îndeletnicesc îndeaproape cu studiul 
naturii şi legile universului, şi alta este contemplaţia, singura posibilitate pentru fiinţele 
umane de a intra în contact direct cu „divinul”. Influenţa neoplatonismului asupra 
pitagorismului tîrziu este certă. 


13. Cophen-ul (Kabul) izvorăşte din munţii Bactrianei (Paropanisos), prelungire a 
Hindukuşului şi, după ce primeşte ca afluent pe Choaspes (Attok), se varsă în Indus. 


14. Zeus Soter (Salvatorul), una din cele mai importante ipostaze ale divinității olimpice. 


15. Aluzie la un fragment celebru din opera poetului Arhiloh din Paros. Nevoit să lupte 
ca mercenar, din lipsă de bani, într-o bătălie pierdută în insula Thasos, populată de 
traci, Arhiloh şi-a aruncat scutul şi a fugit fără nici un fel de remuşcare. Sinceritatea 
expresiei, colorată cu umor, a plăcut atît de mult, încît ideea a fost reluată de poeţii 
greci Alceu şi Anacreon, precum şi de Horaţiu, care, în bătălia de la Philippi (42 a. Chr.), a 
luptat în calitate de tribun militar de partea ucigaşilor lui Caesar — Brutus şi Cassius. 


16. Vezi mai sus nota 6. În acest pasaj, se află o încercare de a se stabili originea religiei 
dionysiace, răspîndită la populaţiile traco-frigiene şi la greci; prin comparaţie au fost 
luate în seamă, divinităţi corespunzătoare în Egipt (Herodot II, 42; 144), în Etiopia 
(Herodot II, 29), unde, la Nysa, se organizau şi sărbători în cinstea zeului (Herodot III, 97), 
în Sciţia, la Gelonos (Herodot IV, 108) şi în India; s-au stabilit strînse legături între 
divinitatea vedică Rudru (sau Rudra) şi atributele lui Dionysos, „cuceritor” al Indiei în 
fruntea unei armate bahice şi al unui convoi de animale sacre. Conform relatărilor lui 
Arrian (Anabasis Alexandrou Il, 5; V, 1; VII, 20) preluate din însemnările lui Ptolemeu, 
întemeietorul dinastiei lagide, şi ale lui Aristobul despre expediţia regelui Alexandru în 
India, acesta a pornit spre India dintr-o „sfidare” adusă lui Dionysos (op. cit V, 2). La 
Nysa, regele a găsit ceea ce Arrian numeşte Hypomnemata tou Dionysou (Însemnările 
lui Dionysos), divinitatea care odinioară domnea peste această regiune. Filostrat 
pretinde că acest Dionysos era de fapt un assyrian care a introdus riturile dionysiace în 

India. Cercetarea modernă apropie caracteristicile cultului dionysiac de cel al divinității 
vedice Rudra-Siva, zeu menţionat în textele vedice drept „stăpînul fiarelor”, „zeu 
al pădurilor”, „zeu al morţii şi al fertilităţii” (M. Eliade, op. cit. I, pp. 223-225; 
Cf. H. Jeanmaire, Dionysos, Histoire du culte de Bacchus, Paris, 1951, pp. 53 şi urm.). 


17. Despre această stîncă, numită Aornos, pe care mai tîrziu în timp s-a ridicat o 
fortăreață (Strabon, XV, I, 8), s-au făcut nenumărate speculaţii şi încercări de a se 
identifica locul unde se găseşte, ţinîndu-se seama de poziţia semnalată de Filostrat: 
bazinul nord-vestic al Indusului. J. Charpentier, op. cit., p. 43 propune identificarea cu 
o formaţie stîncoasă, Pir-Sar, lîngă rîul Attok (Pakistanul de nord). Cît despre „spaţiul 
din faţa Parthenonului”, acesta este prodomos-ul templului, adică „vestibulu/”. 


18. Luptele în care au fost folosiţi elefanţi îşi au originea în India. Alexandru a început 
să folosească elefanții abia în ultimele sale campanii. Bătălia de pe Hydaspes împotriva 
regelui Poros a avut loc în 326 a. Chr. Tactica de luptă cu elefanții se răspîndeşte în 
epoca elenistică şi apoi este preluată de romani. Primele contacte ale romanilor cu 
adversari care foloseau elefanţi datează din sec. al III-lea a. Chr., în cursul războaielor 
cu Pyrrhus (280-278 a. Chr.). Elefanții sînt folosiţi şi de cartaginezi împotriva romanilor, 
în cursul sec. al III-lea şi al II-lea a. Chr. Romanii au folosit prea puţin elefanții în tactica 
lor de luptă, iar în perioada imperiului luptele cu elefanţi sînt aproape cu totul scoase 
din uz. 


19. Iuba este fiul regelui Numidiei, cu acelaşi nume, învins de Caesar la Thapsus în 
46 a. Chr. Crescut şi educat la Roma, a fost repus în drepturile sale ca rege al Mauritaniei 
de către Octavianus. Deosebit de cult, a fost un literat de seamă, contribuind la 
răspîndirea culturii elenistice în Nordul Africii. A scris în limba greacă diferite monografii 
asupra Assyriei, Libiei, Republicii Romane, material documentar folosit de istoricii care 
i-au urmat. Tot în limba greacă a compus tratate de gramatică şi stilistică, de istorie 
literară, preocupîndu-se îndeosebi de istoria teatrului antic, precum şi o lucrare deosebit 
de preţuită, Despre pictură, în opt cărţi. După moartea Cleopatrei şi a lui Marcus 
Antonius, s-a căsătorit cu fiica acestora, Cleopatra Selene. 


20. Astfel de consideraţii despre specii animale şi caracteristicile lor biologice sînt 
curente în tratatele greceşti intitulate Despre natură (Peri pbyseos). Ele se găsesc, de 
pildă, în fragmentele rămase din opera lui Democrit sau din cea a lui Empedocle. Ceea 
ce scrie Filostrat în acest capitol sînt în mare parte preluări din monografia lui Iuba 
despre Libia, completate cu paragrafe din Istoria Naturală a lui Plinius, mult folosită de 
autor pentru a reda culoarea locală a ținuturilor pe unde trece Apollonios. Să reținem 
totuși introducerea temei fundamentale, dezbătute în sofistica veche, a opoziţiei „de la 
natură” (pbysei) — „prin deprindere” (nomo). 


21. Iliada XVII, 133 şi urm. 

22. Plinius, Naturalis Historia XXXVII, 1. 

23. Aigai (lat. Aegae), localitate în Cilicia, pe ţărmul de sud-vest al Asiei Mici. 
24. Euripide, Andromaca 418. 

25. Cf. Plinius, NH VIII, 5. 


26. În gr. Hypomnemata (Însemnări, Memorii). Nu există îndoială că este vorba despre 
monografia scrisă de Iuba despre Libia. 


27. Inserarea unor asemenea capitole în naraţiunea lui Filostrat atestă gustul vremii 
pentru cunoaşterea de ţinuturi exotice. Cu multe secole înainte, pe vremea şi după 
expedițiile lui Alexandru în Asia, oameni de ştiinţă greci au împînzit Asia pentru a-i 
studia sistemul ecologic. Dintre aceştia un loc aparte îl ocupă Megasthenes. Despre 
acest sol al regelui Seleucos la curtea lui Sandracottos vezi cartea întîi, nota 38. Din 
lucrarea sa, Indika, au rămas numeroase fragmente, folosite ulterior ca material documentar. 


28. Nearchos, unul dintre generalii şi însoțitorii devotați ai lui Alexandru, a fost 
însărcinat de rege, în anul 334 a. Chr. să exploreze coastele Golfului Arabic, în vreme 
ce regele se îndrepta spre vest pe uscat, înfruntînd pustiul Gedrosiei. După moartea lui 
Alexandru, navarhul şi-a consemnat observaţiile într-o lucrare intitulată Periplous 
(Călătorie pe mare). Lucrarea a fost folosită de Arrian (sec. al II-lea p. Chr.), autorul 

Anabasei lui Alexandru şi în alte lucrări pe care le-a scris, de exemplu, Însemnări 
despre Bithynia, patria sa, şi despre India. De asemenea, de Strabon, în redactarea cărţii 
a XV-a a Geografiei. Vezi XV, I, 12 (690). 


29. Este vorba despre o lucrare pitagorică apocrifă, menţionată de Plinius în Historia 
Naturalis VI, 20. 


30. O asemenea relaţie între Vardanes, regele partilor (vezi nota 54 la cartea întîi), şi un 
rege indian nu este exclusă. Tacit, Annales XII, 8 consemnează faptul că în luptele 
pentru succesiune între fiii lui Artabanos, la un moment dat Vardanes a apelat la 
ajutorul unui monarh indian din Bactriana, unde, în epoca elenistică, se înfiripase un 
prosper stat elenizat, după trecerea pe aici a lui Alexandru. Vezi şi Polibiu, Istoria V, 76. 


31. Hidraotes (Râwi), unindu-şi apele cu cele ale rîului Hydaspes (Ikelum) mărginea 
odinioară regatul cu oraşul de reşedinţă Taxila de cel al lui Poros, Gandaritis. Regele 
Poros, care era duşmanul monarhului din Taxila (vezi Strabon, Geografia XV, 1, 28; 29), 
este greşit înfățișat de Filostrat drept stăpînul Taxilei. Țara era fertilă, civilizată, spre 
surpriza şi bucuria lui Alexandru, care venea în marşul său spre India dintr-un ţinut arid 
şi lipsit de apă. 


32. Aşa cum s-a arătat mai sus, la nota 9, pentru Filostrat toţi munţii înalţi din Asia 
Centrală sînt „Caucaz”. 


33. Revărsarea apelor Nilului era pusă de unii autori antici în legătură cu topirea 
zăpezilor din munţii Etiopiei. Primul autor care a pus în discuţie teoriile referitoare la 
revărsarea Nilului a fost Herodot, Jstoria II, 19-27 (cf. Strabon, Geografia XV, 1, 25-26). 


34. Vezi nota 59 la cartea întîi despre valoarea simbolică a culorii albe în sacrificarea 
cailor. Aici se află o referire corectă la cel mai însemnat sacrificiu făcut de un rege 
indian, sacrificiul calului, asvamedba, ritual considerat purificator şi aducător de belşug 
(M. Eliade, op. cit., I, pp. 229-231; referinţe bibliografice, p. 449). După părerea lui 
J. Charpentier, un asemenea sacrificiu nu era închinat lui Prajapâti (vezi nota 16 la 
cartea a treia), ci aparţine sacrificiilor rituale închinate lui Indra, în epoca postvedică. 
Presupunerea se bazează pe citarea unor texte Yajus, care descriu sacrificarea rituală a 
cailor negri, op. cit., p. 48. 


35. În cele ce urmează, Filostrat înfăţişează în mod eronat regatul Taxilei (în fostul 
Pendjab, azi Pakistan) drept regatul lui Poros. Strabon, loc. cit. la nota 31, necunoscînd 
numele monarhului din Taxila, se mulţumeşte să-l numească Taxilos. Ţinutul stăpînit 
de Poros este numit de Strabon (Joc. cit.) Gandaritis; pe aici curge Akesines-ul (Chenab). 


36. În greceşte, byblos (papirus), planta din care se prepara țesătura textilă destinată 
sulurilor pe care se scria. Materialul textil era uşor şi imprimarea lesnicioasă. Planta care 
atinge cîţiva metri în înălţime creşte în mlaştinile Nilului şi ale Eufratului. Pe Apollonios 
îl atrage asemănarea portului aici descris cu propria sa îmbrăcăminte de preot apollinic. 


» 


37. În gr. itea, „salcie”. 


38. Cuvîntul byssos înseamnă şi bumbac, şi o specie de in indian extrem de fin, din care 
se fabricau ţesături asemănătoare cu mătasea. 


39. Aliaj de cupru şi zinc (alamă?). Templul aici descris a fost identificat de John 
Marchall, A Guide to Taxila, 1918 (citat de J. Charpentier, p. 49) cu un templu persan 
(zoroastrian), descoperit la Jandial (Pandjab), aproape de oraşul Sirkap. Săpăturile 
arheologice au scos la iveală străzi şi case ale Taxilei, bine conservate. 


40. Zeuxis (vezi Plinius, NH XXXV, 36) unul din cei mai renumiţi maeştri ai picturii 
greceşti; originar din Heracleea, sudul Italiei. Elev al lui Apollodoros, care a introdus în 
pictură perspectiva şi degradeul, duce mai departe arta maestrului. La Atena, la sfîrşitul 
sec. al V-lea, l-a cunoscut pe Socrate, dar activitatea sa ca artist, admirat de Aristotel 
(Poetica 1450 a 25), se desfăşoară în prima jumătate a sec. al IV-lea a. Chr. Picta cu 
precădere fiinţe fantastice: Pan, Boreas, Marsyas, centauri etc.; Polygnotos din Thasos 
este un mare artist plastic grec din decadele de mijloc ale sec. al V-lea a. Chr. A lucrat 
la Atena, unde a colaborat la realizarea frescelor din Stoa Poikile (cca 450 a. Chr.), la 
Olympia, dar şi la Efes, în Asia Mică. El este cel care a introdus dinamica corpului 
omenesc în reprezentările statuare, dintre care cea mai celebră rămîne „Doryphoros”, 

(„Purtătorul de lance”), înfăţişîndu-l, pe cît se crede, pe Ahile. Tot el contează drept 
unul din întemeietorii teoriei artei statuare greceşti, trecînd drept părintele „canonului” 
artistic în materie de sculptură. Pentru Heraionul din Argos a creat statuia de cult a 
zeiţei, în tehnica criselefantină, după anul 423 a. Chr., opera sa de artă egalind, pe cît 
se spunea, în frumuseţe statuia lui Zeus de la Olympia, creată de Fidias; în sfîrşit, 
Euphranor, de asemenea pictor şi sculptor renumit din sec. al IV-lea a. Chr., a rămas 
cunoscut îndeosebi prin marea sa frescă reprezentind bătălia de la Mantineea dintre 
spartani şi tebani (362 a. Chr.), pe care a inserat-o printre celelalte fresce cu care a 
împodobit porticul denumit Stoa Eleutherios. Evocînd aceste nume celebre, Filostrat 
dovedeşte încă o dată ce bine cunoştea Istoria Naturală a lui Plinius cel Bătrîn, care a 
dedicat cartea a XXXV-a din această lucrare istoriei artelor greceşti. Pe de altă parte, 
descrierea palatului lui Poros, una din numeroasele ekpbraseis ale lucrării (vezi nota 50 
la cartea întîi), care dovedeşte predilecţia lui Filostrat pentru această specie literară, 
îndrăgită de cititori, i-a îndemnat pe unii istorici literari să-l socotească şi pe el drept 
autor de Pinakes (Tablouri). 


41. În anul 326 a. Chr., Alexandru se apropie de Indus, pe care-l traversează pornind 
de la confluența Choaspes-ului (Attok) cu Kabulul. 


42. Vezi nota 55 la cartea întîi. 


43. Asemenea amănunte pot fi considerate drept preluări din scrierile dedicate expedi- 
țiilor lui Alexandru în Asia. Flavius Arrianus din Nicomedia (Bithynia), guvernator 
roman în Cappadocia, patria lui Apollonios (cca 95-175), după izvoarele pe care le-a 
avut la dispoziţie, a scris două lucrări de referinţă: Indika şi Anabasis Alexandrou 
(Expediția lui Alexandru). În această din urmă lucrare, compusă îndeosebi după 
Memoriile lui Ptolemeu Lagos şi ale lui Aristobul, episodul cuceririi regatului lui Poros 
se află în cartea a patra. Vezi mai sus nota 16. 


44. Întreg acest capitol despre natura actului de creaţie în artă poate fi considerat drept 
un ecou al discuţiilor de acest gen în cercurile noii sofistici. Ideea de mimesis, reflectare 
a realităţii în artă, indiferent de expresia preferată, rămîne un concept contemporan 
vechii sofistici, apărut o dată cu ştirile despre discuţiile purtate în cercurile socratice. 
Unul din cele mai semnificative pasaje în acest sens se află la Xenofon, în Memorabilia 
(Amintiri despre Socrate, III, 10, unde este reprodusă o conversaţie între Socrate şi 
pictorul Parrhasios. Conceptul de mimesis, opus celui al inspiraţiei de natură divină se 
regăseşte în scrierile despre artă ale lui Platon (îndeosebi în Jon) şi Aristotel, dar 
consideraţiile celor doi asupra actului de creaţie artistică sînt cu totul diferite. Vezi 
comentariul lui Andrei Cornea la Platon, Republica, Opere V, Editura Ştiinţifică şi 
Enciclopedică, Bucureşti, 1986, nota 395, p. 487. Teoria imitaţiei formulată de Platon se 
află pe larg expusă în cartea a X-a a Republicii (595, 602 c). Ea se integrează în sistemul 
filozofic construit de gînditorul atenian şi, spre deosebire de vederile lui Socrate, 
ajunge la negarea rolului pozitiv al artei pentru anumiţi membri ai „Cetăţii”. Pentru 
Platon, deoarece adevărata realitate este lumea „ideilor”, a conceptelor (ta eide), 
imaginile artistice, copii ale realităţii sensibile la rîndul ei copie a realităţii adevărate, 
induc în eroare, au un efect nociv asupra sensibilităţii omeneşti, asupra registrului 
emotiv (602 a-602 c). Iluzii vane sînt imaginile exprimate prin linii şi culoare (598 b-c-d), 
deformări înşelătoare sînt şi imaginile reţinute în conştiinţă de contemplatorul unei 
opere de artă. Ca atare, Platon condamnă răscolirea emoţiilor (595 c; 603 b), susţinînd 
că în actul de creaţie artistică nu este vorba decît de un instinct mimetic (599 c) 
dăunător rafinamentului intelectual. Spre deosebire de Platon, Aristotel înţelegea cu 
totul altfel activitatea mimetică în artă. De acord cu Magistrul său că darul imitaţiei este 
un instinct, pentru Aristotel imitaţia în artă, mimesis, reprezintă totodată un act creator, 
în care datele imitate sînt valorificate de aportul personal al artistului: talentul (Poetica 
1460 b, 10). Împotriva lui Platon, Aristotel demonstrează că imitaţia în artă este, la 
rîndul ei, una din formele cunoaşterii, dar o formă deosebită, însoţită de sentimente, de 
bucurie estetică (Poetica 1448 b 5-10; vezi comentariul lui D.M. Pippidi la acest pasaj, 
Poetica, Editura Academiei, 1965, p. 117). 

Bibliografia despre această problemă pînă în 1970 este selectată şi comentată de 
WJ. Verdenius în studiul său P/ato's Doctrine of Artistic Imitation and its Meaning to us, 
Leiden, Brill, 1972. 

Iată de ce realizările artistice deosebite sînt deopotrivă mijloc de cunoaştere estetică, cât 
şi prilej de bucurie (Aristotel, Etica Nicomabică IV, 3, 1). Un vast comentariu asupra 
acestui capitol se află în studiul Ellei Birmelin, Die Kunsttheoretischen Gedanken in 
Pbilostrats Apollonius, publicat în „Philologus”, 1933, Fascicola 1, 142-180 şi Fascicola 
II, 392-414. Comentariul se găseşte la pp. 157-160. De reţinut sînt consideraţiile autoarei 
asupra procesului mental al artistului în actul de creaţie, aşa cum îl presupune Filostrat, 
care ia în seamă zestrea conceptelor şi a imaginilor înmagazinate în memoria celui ce 
creează o operă de artă autentică. 


45. Apollo. 


46. Pasajul se referă la semnificaţia dată de artist creaţiei sale. Aglomerarea de culori, 
figuri, detalii, lipsită de un mesaj ideatic, nu are, după Filostrat, nici o valoare. 


47. În meseria sa, artistul plastic, printr-o practică îndelungată, trebuie să capete 
îndemînare şi să acumuleze noi cunoştinţe tehnice. Cel incapabil să materializeze prin 
lucrul mîinilor sale imaginea concepută mental dă greş. 


48. Capacitatea de reprezentare mentală a unei imagini înregistrate în conştiinţă este 
numită de stoici phantasia. E. Birmelin, op. cit., 179, atrage însă atenţia că la Aristotel 
termenul nu are această semnificaţie. Vezi în continuare cartea a patra, XIX, definiţia 
dată conceptului de Filostrat, în raport cu conceptul de mimesis. 


49. În sensul: „se datorează măiestriei”, fără de care nu poate fi realizată nici o operă 
de artă. 


50. Dar nici măiestria artistică nu poate suplini talentul. 


51. În tratatul Despre culori, scris de Democrit, lucrare menţionată de Diogenes 
Laertios IX, 46-49 pentru rolul pe care l-a avut în dezvoltarea şcolilor de pictură din 
Grecia veche, îndeosebi asupra celei din Sicyon (sec. al II-lea a. Chr.), se pune un 
accent deosebit asupra folosirii abile a amestecului de culori în îmbinarea lor. Interesul 
lui Democrit pentru pictură şi artele frumoase este pus în lumină de Eva Keuls, în 
cartea ei intitulată Plato and the Greek Painting, Leiden, Brill, 1978, capitolul VIII, 
„Plato and Democritus on Art” (p. 126 şi urm.). Diferenţa de vederi asupra perceperii 
culorilor a dus la controverse, deşi Platon nu-l numeşte pe Democrit. Teoriile lui 
Democrit despre culorile fundamentale alb, negru, roşu şi galben (vezi Diels-Kranz, A 
fr. 125), despre culorile complementare (vezi A fr. 135, 75-79) şi despre amestecul 
culorilor au avut un imens răsunet, preluat de tratatele mai tîrzii, intitulate Despre 
Pictură (Keuls, p. 140). Despre culorile folosite în Antichitate de artiştii plastici, vezi 
Plinius, Historia Naturalis XXXIII, 36 şi urm. XXXV, 12 şi urm. 


52. Apollodoros (sfîrşitul sec. al V-lea a. Chr.) este artistul care a perfecţionat procedeul 
gradării şi estompării umbrelor în desen. Plutarh, De gloria Athenensium 2. 


53. O idee foarte importantă. În actul contemplării unei opere de artă, cel ce contemplă, 
pentru a înţelege mesajul şi semnificaţia lucrării, trebuie să fie, la rîndul lui, „participant”, 
în sensul că este obligat să facă apel la înmagazinarea de imagini aflată în propria sa 
memorie, să selecţioneze din acest bagaj mnemic imaginile necesare pentru completarea 
imaginii artistice ce o contemplă, să-şi pună în funcţie întreaga capacitate raţională şi 
emoţională, amintirea ajutîndu-l considerabil în actul percepţiei artistice. Urmează un 
exemplu concret, referitor la zestrea intelectuală a contemplatorului. 


54. Pictor din sec. I a. Chr., contemporan cu Iulius Caesar (Plinius, Historia Naturalis 
XXXV, 2). 


55. Aias, fiul lui Telamon, rege al Salaminei, unul din cei mai însemnați luptători greci 
de la Troia. În competiţie cu Odysseus pentru armele rămase de la Ahile, de supărare 
că armele au fost atribuite lui Odysseus, a înnebunit şi a ucis o turmă de oi, crezînd că 
sînt soldaţi ahei. Dîndu-şi seama de ce s-a întîmplat, s-a sinucis, aruncîndu-se în vîrful 
sabiei înfipte cu mînerul în pămînt. Tabloul lui Timomachos, devenit celebru, are 
numeroase corespondențe în arta ceramică greacă. Şi pictorul Parrhasios (a doua 
jumătate a sec. al V-lea a. Chr.) a prezentat la Samos, în cadrul unui concurs de pictură, 
un tablou cu tema „Aias la judecata armelor”, dar n-a cîştigat premiul la care rîvnea 
(Plinius, ibidem). 


56. Aluzie la faimoasa descriere homerică a scutului lui Ahile, făurit de Hefaistos la 
rugămintea mamei eroului, Thetis (liada XVIII, 478-608). 

57. Contradicţie cu mărturiile lui Apollonios din I, 19 şi I, 21 despre cunoaşterea tuturor 
limbilor de pe pămînt. Numele regelui întîlnit de peregrini la Taxila, Phraotes (sau 
Phraates) va fi menţionat mai tîrziu, abia în cap. XXVI. Acest nume este identic cu cel 
al regelui parţilor de pe vremea lui Augustus. În nici un caz nu este indian. În primele 
decenii ale sec. I p. Chr., în regiunea Taxilei domnea un anume Gundofernes (Vindafarna) 
care, fără modestie, se intitula „regele regilor”. E posibil ca Phraotes să nu fi fost decât 
un guvernator local, de origine iraniană (pahlavi). 


58. Vezi mai sus cap. XII. 
59. Dorypboroi, „purtători de lance”. 


60. Filostrat strămută în Asia o practică curentă în provinciile romane, din Europa 
(îndeosebi din bazinul dunărean). Grupuri etnice din preajma frontierelor erau angajate 
să lupte împotriva unor eventuale incursiuni barbare. 


61. Asemenea descrieri de ospeţe, la diferite popoare, ca şi descrierile de palate, de 
încăperi luxoase, de obiecte de mare preţ fac parte tot din categoria literară denumită 
ekphraseis. Vezi nota 50 la cartea întîi. Una din cele mai cunoscute descrieri de acest fel 
aparţine lui Xenofon, invitat la curtea regelui trac Seuthes, Anabasis VII, II, 21-33. În 
lucrarea lui Athenaios, sofist din Naucratis (Egipt), intitulată Deipnosopbistai (Banchetul 
sofiştilor) se găsesc nenumărate informaţii despre organizarea banchetelor în Antichitate, 
prilejuri de distracţie, dar şi de discuţii pe teme serioase. Una din cele mai asemănătoare 
cu descrierea de faţă se găseşte în Deipnosopbistai IV, 155 d, cuprinzind informaţii 
despre un banchet trac (după un autor numit Seleukos), unde se practica jocul „de-a 
spînzurătoarea”, deosebit de periculos pentru „actor”, care trebuia să-şi taie singur funia. 


62. S-a precizat mai sus, la sfîrşitul cap. XXVI că regele nu consuma carne, urmînd 
prescripţia brahmanilor. 


63. Observațiile lui Filostrat din acest capitol se cuvin apreciate la justa lor valoare. 
Într-o epocă în care şcolile filozofice de odinioară trăiesc datorită doar epigonilor, cei 
care se ocupă de filozofie nu făceau decît speculaţii sterile, bazate pe împrumuturi şi 
compilaţii din diverse doctrine. „Pirateria” literară exista şi în Antichitate. Filostrat nu 
este singurul care se ocupă de această temă. Aluzia indirectă la vestimentația bogată şi 
extravagantă a conferenţiarilor vremii, care apăreau în public într-un cadru festiv 
(uneori chiar în amfiteatre), îl vizează îndeosebi pe Herodes Atticus, unul din cei mai 
celebri sofişti din sec. al II-lea p. Chr., reprezentant de seamă al curentului aticizant în 
retorică. 


64. În acest capitol, Filostrat dovedeşte că are ceva cunoştinţe despre vechiul rit vedic 
upanayama, care îl introduce pe tînărul „discipol” (kşattriya) în tainele celor mai 
importante ceremonii rituale aparţinînd vieţii familiale din vechea Indie (M. Eliade, 
Istoria credințelor, ed. cit., pp. 226-227). Un asemenea iniţiat putea deveni brâbman, 
ceea ce înseamnă „reprezentant al puterii divine”. În calitate de supraveghetor al unei 
ceremonii private sau publice, brahmanul asista în tăcere la îndeplinirea riturilor sacre, 
intervenind numai dacă se făcea o greşeală. Prin cuvîntul „înţelept”, folosit mai jos, 
Filostrat se referă la brâbman (Cf. Strabon, Geografia XV, 1, 39 [703]. 


65. Referire la practici de viaţă comune în oraşele elenizate din Asia. 


66. Titlul unei drame aparţinînd creaţiei lui Euripide. Heraclizii, descendenţi ai lui 
Heracles, alungaţi din Pelopones de triburi sau de etnii rivale, se „reîntore” pentru a lua 
în stăpînire posesiunile părinţilor. 


67. Cultul Soarelui (ved. : Surya, gr.: Helios, germ. veche : Sanil, slava veche : Solnte) cît 
şi cel al Focului (ved.: Agni; lat. : Ignis; slava veche; Ogni) fac parte din cele mai vechi 
forme de cult din religia popoarelor indoeuropene, strîns legată de fenomenele cerului 
(M. Eliade, op. cit., pp. 198-199; 218-219). 


68. Numele Oxydrakai sau Sydrakai aparţine unei populaţii indiene considerată drept 
urmaşă a unor însoțitori ai lui Dionysos, stabiliţi între Hyphasis şi Gange (Strabon, 
Geografia XV, 1, 8 [687]. 


69. În sensul: slujitori ai unui cult al fenomenelor cerești. 


70. Vezi mai sus notele 8 şi 16. 

71. Aşa cum circula o „descriere” a scutului lui Ahile, făurit de Hefaistos (integrată în 
Iliada, vezi mai sus nota 56), în sec. al VII-lea a. Chr. a apărut şi un mare poem epic 
beoţian, aparţinînd fondului de poezie genealogică, intitulat Scutul. Este vorba despre 
descrierea unui scut uriaş, mînuit de Heracles Thebanul, operă literară încărcată cu 
aluzii la rivalităţile politice pentru stăpînirea sanctuarului de la Delfi. După cît rezultă 
din text, scutul aici menţionat, aparţine celuilalt Heracles (Egipteanul), care a străbătut 
ţinuturi ale Orientului, ajungînd pînă în India. 


72. Strîmtoarea Gibraltar purta în vechime numele de „Coloanele lui Heracles”. Un mit 
străvechi atribuia eroului deschiderea spre Ocean a lacului care era Marea Mediterană. 
Gadeira este Cadix. 


73. Proverb: a ajunge pe mîna lui Heracles. 


74. Rege legendar al lapithilor (populaţie mitică ; uriaşi care luptă împotriva centaurilor). 
Ixion, care a ucis o rudă de sînge, a fost purificat de „păcat” de însuşi Zeus, care l-a 
primit şi la masa zeilor. Ixion însă a încercat s-o răpească pe Hera şi, ca pedeapsă, a fost 
aruncat în Tartar. Aici, Ixion se învirteşte la infinit pe o roată cuprinsă de flăcări. După 
o variantă a legendei, este părintele neamului centaurilor. 


75. Amphiaraos este un renumit clarvăzător din fondul epic legendar grec. A fost 
constrîns de soţia sa, Eriphyle, împotriva voinţei sale, să participe la expediţia „Celor 
şapte împotriva Tebei”. Încercînd să scape de urmărirea dușmanilor, a fost înghiţit cu 
carul său de război cu tot de pămîntul care s-a deschis sub el. Locul unde s-a prăbuşit 
sub pămînt (în Beoţia) a devenit un sanctuar, consultat întocmai ca Oracolul din Delfi, 
pentru a se afla viitorul. În sec. al VI-lea a. Chr., au apărut însă diferite alte sanctuare 
similare, printre care şi cel din Atica. Asemenea „locuri sacre” deveniseră surse de mari 
venituri. Pentru stăpînirea lor, au apărut şi conflicte armate, „războaie sfinte”, căci 
fiecare pretindea că ascunde în adîncuri carul lui Amphiaraos, în cinstea căruia se 
instituise un cult. 


76. În gr. adylon: loc unde se pătrunde greu ; loc interzis. Pentru interpretarea acestui 
pasaj vezi G. Brătescu, Miracolul grec în medicină, Hipocratismul, Bucureşti, Humanitas, 
1992, pp. 344-349 relativ la scrierea hipocratică „Despre regim” intitulată şi „Despre vise”. 


77. În gr. tbiasos: asociaţie, confrerie religioasă. 


78. Capitolele XXXV şi XXXVII din această carte sînt dedicate unei activităţi foarte 
răspîndite în Grecia veche: mantica, cuprinzînd şi tălmăcirea viselor. Oneiropoloi, 
tălmăcitorii de vise, practicau totodată, cu bune rezultate, şi psihoterapia. Oracolele şi 
interpretările de vise, îndeosebi acelea care se refereau la evenimente importante, erau 
redactate în versuri uşor de memorat şi apoi editate sub formă de Culegeri, R. Crahay, 
La littérature oraculaire chez Hérodote, Paris, Les Belles Lettres, 1956, s-a ocupat de 
importanţa unor asemenea citate în opera lui Herodot, preluate din literatura populară 
contemporană. 


79. Apollo, care străbate cerul într-un car de foc, este, în anumite ipostaze, însuşi 
Soarele. Ca atare, în calitatea sa de preot al religiei Soarelui, Apollonios se simte 
apropiat de învăţătura hinduistă. 


80. În sensul că nu au intrat în casta iniţiaţilor (brâhmani). 


81. Acesta este conţinutul uneia din aşa-zisele „epistole” scrise de Apollonios. Toate 
sînt redactate după acelaşi tipic, în stil formular. 


82. Ambele cursuri de apă menţionate aici sînt afluenţi ai rîului Akesines (Chenab), 
care, la rîndul lui, se varsă în Indus. Vezi descrierea acestui bazin hidrografic la Strabon 
XV, 1, 17 (după Aristobul). Astăzi, Hidraotes se numeşte Râwi, iar Hyphasis, Sutlej. 

CARTEA A TREIA 


1. Hyphasis (Sutlej), care-şi uneşte apele cu Akesines (Chenab), este cel mai important 
afluent al Indusului din bazinul hidrografic al fluviului. Cea mai detaliată descriere a 
Hyphasis-ului se află în Geografia lui Strabon XV, I, 32-33. În campania sa, Alexandru, 
regele Macedoniei, nu a depăşit spre est cursul acestui rîu (ibidem, 27). Vezi notele 31 
şi 82 la cartea a doua. 


2. Aşa-numiţii licorni. 


3. Eusebios, Împotriva lui Hierocles (66) îl acuză vehement pe Filostrat pentru consem- 
narea unei asemenea anomalii. „Afrodita” pare a fi o divinitate locală a fecundității, de 
tipul zeiţei Anaitis la medo-perşi. 


4. După cum s-a arătat la nota 7 de la cartea precedentă, denumirea de „Marea Roşie” 
era dată de greci atît Golfului Arabic, cît şi Golfului Persic. În cazul de faţă, autorul are 
în vedere Golful Persic. Despre regele legendar Erythras, de la care provine numele 
Erythrea, vezi Strabon, Geografia XVI, III, 5. Denumirea de „Caucaz” este aici dată 
Hindukuşului. 

S 


5. Cf. Strabon, Geografia XV, I, 37: „Se admite, în general, că regiunea de dincolo de 
Hyphasis este în întregime foarte roditoare, dar din lipsă de cunoaştere şi a depărtării, 
toate se transmit exagerate şi fabuloase” (trad. F. Vanţ Ştef). Asemenea ştiri, precum 
cele de faţă, erau culese din autori greci ca Megasthenes sau Onesikritos. Acesta din 
urmă, om de ştiinţă, filozof, elev al cinicului Diogenes din Sinope, a comandat corabia 
regelui Alexandru cînd acesta a navigat pe Hydaspes şi apoi a intrat în apele Indusului. 
În biografia idealizată a lui Alexandru pe care a scris-o, a notat şi unele amănunte 
interesante despre brahmani, preluate de Filostrat. Ca explorator, a participat şi la 
expediţia lui Nearchos. 


6. Sistemele de irigație descrise de Strabon, Geografia XV, I, 18, după Aristobul, 
autorul unor Memorii despre expediţia lui Alexandru în India, dăinuiesc pînă astăzi. 


7. Speciile de şerpi uriași din India sînt descrise de Onesicritos, citat de Strabon, 
ibidem1, 28. În mitologia indiană, şarpele şi dragonul sînt asimilați cu diferiţi zei. Însuşi 
Agni, zeul focului, este denumit în Rig-Veda 1, 71, 1 „Sarpele furios” (M. Eliade, op. cit., I, 
cap. „Şerpi şi Zei”, pp. 213 şi urm.). 


8. Iliada 1l, 308 şi urm. 


9. O informaţie asemănătoare este de găsit în Pharsalia lui Lucan, VI, 657, şi la Plinius, 
Historia Naturalis XXXVII, 57. 


10. Gyges este fondatorul dinastiei Mermnazilor din Lydia (sec. al VI-lea a. Chr.). 
Povestea ascensiunii lui la tron se află la Herodot, /storii 1, 8, 14, iar cea a inelului 
pierdut de Gyges la Platon, Republica, 359 d. 


11. Renumitul sofist care a profesat la Atena în sec. al II-lea, pe adevăratul său nume 
Lucius Vibullus Hipparchus Tiberius Claudius. Reprezentant de seamă al direcţiei aticiste 
în retorică. A fost profesorul lui Marcus Aurelius. Onorat la Roma în 143 cu titlul de 
consul. De activitatea sa profesională este legată edificarea unor lucrări importante, 
dintre care Odeon-ul, destinat audiţiilor de retorică şi poezie. 


12. În sensul: „așa grăiesc ei”, apropiat de formula pitagorică „aşa grăieşte el”, adică 
Pitagora. Discipolii evitau să pronunţe numele magistrului. 


13. Cf. Strabon 
Vezi notele 6 şi 


, Geografia XV, 1, 7; 8-9 despre răspîndirea cultului dionysiac în India. 
8 la cartea a doua, Eusebios, Împotriva lui Hierocles (66) consideră acest 


capitol drept „fabulaţie”. În realitate, este posibil ca în perioada elenistică grecii înşişi 


să fi adus cultu 
asemănător cu 
asociat pătrund 


dionysiac pînă în aceste îndepărtate ţinuturi, unde au găsit un cult local 
al lor. In epopeile despre Heracles, eroul (ipostaza orientală) este 
erii lui Dionysos în India. Miturile străvechi legate de cultul euroasiatic 


al lui Dionysos sînt discutate critic de Mircea Eliade, op. cit., p. 391 şi urm. Vezi, de 


asemenea, bib 


iografia citată la p. 480, nota 122. 

14. Relativ la credinţele vechilor indieni în puterea purificatoare a focului (agni), 
ibidem, cap. „“Tapas», tehnică şi dialectică a vieţii austere”, pp. 244 şi urm. 


15. Mitul „ulcioarelor” care închid Binele şi Răul, menite să influenţeze atît viaţa indivi- 
dului, cît şi pe cea a societăţii în care trăieşte, este universal. În afară de Iliada XXIV, 527, 
unde „ulcioarele” se află la bunul plac al lui Zeus, mitul se regăseşte, încărcat de 
profunde valenţe filozofice, în poemul lui Hesiod, Munci şi Zile, v. 81 şi urm. 


16. Capitolul de faţă cuprinde una din cele mai bune caracterizări făcute în Antichitate 
despre casta brahmanilor. Pe cei întîlniţi de Apollonios în prima jumătate a sec. I 
p. Chr., practicanți ai ascezei legate de cultul focului, Filostrat se mulţumeşte să-i 
numească „înţelepţi”. De oarecare interes este folosirea cuvîntului grec yrsos, „aşezare 
întărită”, echivalent cu ind. pur. Aşezarea „înţelepţilor” este apărată doar de bolta 
cerului, închipuită ca un clopot protector. La începutul mileniului I a. Chr., în textele 
brâbmanas apar fundamentele doctrinei practicate de adepţii religiei vedice. Puruşa 
sau Prajâpati este Unul, o prezenţă pur spirituală care stă la baza creaţiei Universului 
înainte de a se manifesta. Datorită „dorinţei” (kama) de a se multiplica prin asceză 
(tapas), Prajâpati, prin emanaţia sa, care începe de la gradul cel mai înalt al încălzirii, 
izbuteşte să creeze aspecte ale Universului, precum şi învăţătura brâbman despre 
timpul ciclic şi despre tapas. Istoricul apariţiei acestei religii în Asia se găseşte la 
J. Gonda, Les religions de l'Inde (trad. franc.), Paris, Payot, 1962, pp. 237-421. Vezi în 
continuare notele 47 şi 48. De asemenea, M. Eliade, Structure et fonction du mythe 
cosmogonique, Paris, Seuil, 1959, pp. 471-495: „Sources orientales. La naissance du monde”. 


17. În practicile spiritualiste al căror ţel este eliberarea” (samâdbd), prin „evitaţie” se 
înţelege acţiunea de a ridica şi lăsa să plutească în aer un obiect numai prin puterea 
voinţei. Termenul s-a extins şi la starea extatică a celor căzuţi în transă. Vezi în 
continuare cartea a cincea, XII, mărturia lui Apollonios că el n-a încercat să afle „taina” 
acestor practici. 


18. Tunică astfel croită încît să lase un umăr şi un braţ goale (gr. exomis). 


19. Eusebios, Împotriva lui Hierocles (69) atrage atenţia că Iarchas, „mai marele înţelep- 
ţilor”, se comportă mai degrabă ca un satrap oriental decît ca un conducător de sectă, 
detaşat de bunurile lumeşti. 


20. În text: „mai mult chiar decât pe zei”. 


21. Se înţelege că ambii înţelepţi” sînt înzestrați cu harul divinaţiei. Dar cuvintele lui 
larchas lasă să se înţeleagă că era conştient de superioritatea pregătirii brahmanice. 


22. În acest capitol se află o descriere corectă a „încălzirii” rituale a brahmanilor, 
obţinută prin asceză, ceea ce nu pune la îndoială autenticitatea informaţiei. Tapas este 
o veche practică indoeuropeană pentru dobîndirea puterii purificatoare, însoţită de 
ritul magic al lovirii pămîntului cu o baghetă, moştenire din tezaurul tehnicilor magice 
din preistorie (M. Eliade, op. cit., p. 245). Încălzirea este o expresie simbolică a riturilor 
care pun în valoare rolul căldurii în creşterea vegetației, în reproducerea animalelor, în 
fenomenele cosmice. Asceza (gr. askesis) înlesnește starea de meditaţie, desprinderea 
spiritului de cele pămînteşti, dezvăluirea tainelor „de dincolo”, tainele esoterice repre- 
zentînd o deschidere spre „adevăr”. Lucrarea lui M. Eliade Le Yoga, Immortalite et 
liberté, Paris, 1954, prezintă pe larg practica ascezei care prevede tehnici respiratorii, 
tehnica meditaţiei şi a contemplării, tehnica dobîndirii de puteri magice care îngăduie 
„unirea” cu divinitatea. 


23. În sensul că prin asceză practicantul „renaște”, trecînd din lumea pămîntească în 
aceea a zeilor, cu alte cuvinte, din domeniul profan în cel al sacralităţii (M. Eliade, 
Istoria religiilor 1, p. 245). 


24. Vezi cartea întîi, nota 2. 


25. De reţinut încercarea nu lipsită de merit a lui Filostrat de a evoca preocupările lui 
Apollonios despre migraţia sufletelor în lumina comparaţiei între samsâra brahmană, 
doctrina vechiului pitagorism şi religia egipteană, ceea ce, în fond, înseamnă a face 
mitologie comparată. 


26. În limba greacă, un joc de cuvinte: „mare prin faptele lui mari”. 


NOTE 237 


27. Evocîndu-i pe eroii greci care au luptat la Troia, Iarchas face paradă de erudiție. Cu 
acest prilej, el aminteşte şi de existenţa altor personaje celebre, cum ar fi Palamedes, 
„uitate” de aezii greci în mod deliberat. Vezi în continuare nota 31. 


28. Originea indiană a grupului de „învăţaţi” etiopieni pe care Apollonios urmează să-i 
viziteze este susţinută şi în cartea a cincea. Versiunea ascendenţei acestor etiopieni 
consideraţi indieni se regăseşte şi la Strabon, Geografia II, 131 (4). 


29. Sciţii iranieni. Vezi cartea a doua, nota 3. Printre aceste populaţii din nordul 
Iranului, se numărau massageţii, daii, sacii. 


30. Samsâra, migraţia sufletelor, termen care apare în Upanişade, o dată cu răspîndirea 
religiei lui Buddha (sec. al V-lea a. Chr.), are totuşi o origine mult mai veche (M. Eliade, 
ibidem, pp. 250-253). În filozofia Vedelor, termenul, care înseamnă eliberare” (samâdbi), 
este pus în legătură cu dorinţa intensă a sufletului, denumit uneori atman, echivalent 
cu brâbman, „elementul personal”, „individual”, „distinctiv”, de a se „elibera”, pentru a 
cunoaşte lumea de dincolo. O asemenea cunoaştere nu este însă posibilă decît pentru 
cei iluminaţi, prin practica ritualurilor stabilite de tradiţie, dintre care unul din cele mai 
importante este ritualul mantra. Din conversaţia imaginată de Filostrat între larchas şi 
Apollonios, reiese că cel ce-şi reconstituia ascendenţa era preocupat în cel mai înalt 
grad de modelele cărora voia să le semene, fie eroi, fie promotori ai culturii şi civilizaţiei. 


31. Palamedes, fiul lui Nauplios, regele Eubeei, trecea în mitografia greacă drept 
„înțelept”, „inventator”, drept un muritor înzestrat cu puteri deosebite de divinaţie. Îi 
sînt atribuite invenția literelor, a numerelor, a măsurilor etc. Participant la expediția 
greacă împotriva Troiei, eroul a dezvăluit viclenia lui Odysseus, care a introdus în 
cetate calul încărcat cu soldaţi. Reieşea deci că Troia nu a fost cucerită prin vitejia 
„eroilor” greci, iar Palamedes a fost ucis cu pietre. Tatăl său, Nauplios, l-a răzbunat. 


32. Vezi cartea întîi, IV şi nota 13 la această carte. Personajul care stă iniţial la capătul 
lanţului reîncarnărilor lui Apollonios este Proteus, uitat acum pe cît se pare. 


33. Această povestire (novella) corespunde în totul speciei de proză scurtă folosită 
deseori de Herodot în /storiile sale. Este o poveste cu pirați, ca atitea altele care se 
găsesc în romanele vremii, cu un erou abil, cinstit, care-i păcăleşte pe răufăcători. Ca 
atare, poate fi integrată în categoria farselor (paignia) cu oameni. 


34. Rege legendar al Cretei, întemeietor de colonii, menţionat de Tucidide în Istoria 
sa I, 8. Fiu al lui Zeus şi al Europei, a devenit un renumit legislator. Ca atare, alături de 
Eacos şi de fratele său Radamanthys, într-o variantă a mitului, este unul din temuţii 
judecători al Infernului. Căsătorit cu Pasiphae, era părintele Ariadnei şi al Fedrei. Pentru 
fiul-monstru al soţiei sale, Minotaurul, el a încredinţat renumitului arhitect Dedal 
construcţia labirintului, în care a pătruns Tezeu, regele Atenei, cu ajutorul Ariadnei, 
pentru a ucide fiara. 


35. De asemenea fiu al lui Zeus, Tantal era rege în regiunea muntelui Sipylos, în Asia 
Mică (lîngă Smirna). Îngăduindu-se să ia parte la ospeţele zeilor, a furat nectar şi 
ambrozie pentru a oferi această hrană oamenilor şi a-i face nemuritori. Nu este exclus 
ca evocarea mitului lui Tantal să reprezinte o încercare de comparaţie a însuşirilor 
miraculoase ale hranei zeilor la greci cu cele ale hranei zeilor la vechii indo-iranieni, 
soma (avestică), ce simbolizează imortalitatea. Din acest motiv, Tantal este considerat 
„om bun”, un „erou” care încearcă să ajute omenirea să se apropie de lumea zeilor. Vezi 
şi sfîrşitul cap. XXXII al prezentei cărţi. Pentru a-i pune la încercare pe zeii atoateştiutori, 
Tantal l-a tăiat în bucăţi pe fiul său Pelops şi, din carnea acestuia, a pregătit un ospăț 
pentru zei. Pedeapsa ce i s-a dat este povestită în variante diferite, amintite în acest pasaj. 


36. Literatura greacă este bogată în amănunte despre fastul curţii regale a perşilor, 
începînd chiar cu Perşii lui Eschil (472 a. Chr.), atunci cînd tratează subiecte în care este 
înfăţişat contrastul dintre sobrietatea greacă şi revărsarea de bogății a perşilor. Cuvîntul 
mezi este aici întrebuințat pentru perşi. 


37. Interzicerea consumului de carne era legată de credinţa în migrarea sufletelor, ca şi 
în pitagorism. 

38. În greaca veche, termenul pentru „Istorie” era Logos („povestire”). Acesta este şi 
titlul „Istoriilor” lui Herodot: Logoi. Aici, Filostrat se referă la Memoriile lui Damis pe 
care le va cita frecvent în ultima carte a biografiei lui Apollonios. 

39. De obicei, asemenea trepiede aduse în dar la Delfi reprezentau un ex-voto. Ele 
serveau la pronunţarea oracolelor şi a răspunsurilor Pithyei la întrebările celor care o 
consultau. Dar un trepied frumos lucrat, o operă de artă, putea constitui şi un premiu 
pentru un concurs, cum a fost cazul poetului Hesiod, care a primit un trepied ca premiu 
la un concurs de poezie ţinut în insula Eubeea, sec. VII a. Chr., (Munci şi zile, v. 654-659). 


40. Iliada XVIII, 373; Homer menţionează un trepied magic făurit de Hefaistos. 


41. Este vorba despre ornamente sub formă de figurine, lucrate în metal; Ganymedes 
şi Pelops erau, respectiv, paharnicii lui Zeus şi Poseidon. Filostrat lasă să se înţeleagă 
că Apollonios nu a desluşit modul cum funcţiona mecanismul care le punea în mişcare. 
Mai sînt o dată amintite în cartea a cincea, XII. „Jucăriile” mecanice erau mult apreciate 
la curţile monarhilor orientali şi la cele ale tiranilor greci. 


42. Aluzie la simbolistica şi virtuțile numerelor aşa cum erau stabilite de şcoala pitago- 
rică. Iată un singur exemplu: „Zece este un număr perfect; deci potrivit naturii (physed) 
atît noi, elenii, cât şi toţi oamenii de prin alte părţi — ne întîlnim cu acesta fără nici un 
fel de premeditare, deşi se notează în toate felurile; el singur posedă multe însuşiri 
specifice unei atari perfecţiuni; alte însuşiri nu-i sînt proprii doar lui, însă îi sînt 
inerente, deoarece este un număr perfect”. Philolaos, Viața şi învățătura, Diels-Kranz A., 
trad. rom. de M. Nasta în Filozofia greacă pînă la Platon, II, 2, (1984), p. 75. 


43. Hellenodikai. Aceşti arbitri erau de obicei foşti atleți care cunoşteau regulile jocului. 


44. Xerxes, în anul 481, premergător bătăliei de la Salamina, cucerise Atena, ai cărei 
locuitori se refugiaseră. Aluzia regelui este răutăcioasă, dar replica lui Apollonios, 
despre „fuga” lui Xerxes, nu este mai puţin maliţioasă. În realitate, după bătălia de la 
Salamina, Xerxes nu a „fugit”, aşa cum prezentau grecii lucrurile, în frunte cu Eschil (în 
anul 472 a. Chr., în Perşii), ci a părăsit teatrul bătăliei silit de evenimentele din Asia, 
unde populaţiile asuprite se răsculaseră împotriva dominaţiei persane. 


45. Melicertes era fiul atletului Athamas şi a lui Ino. Lovit de nebunie de Hera, Athamas 
a încercat să-şi ucidă fiul; salvat de mama lui, a fost transformat într-o divinitate marină 
sub numele de Palaimon. Trece drept întemeietorul Jocurilor Pythice. (vezi Pausanias, 
Călătorie în Grecia |, 34; II, 1 şi IX, 31). Despre Pelops, fiul lui Tantal, vezi mai sus nota 35. 
Zeii, afară de Demeter, n-au mîncat din bucăţile de carne pregătite de Tantal pentru 
ospăţul lor; apoi au reconstituit trupul sfîrtecat al băiatului şi l-au readus la viaţă. Trece 
drept întemeietorul Jocurilor Olimpice. Şi-a extins stăpînirea asupra întregii peninsule 
care-i poartă numele: Pelopones. 


46. Sacrificii şi rituri specifice religiilor mistice, prin care se urmărea obţinerea unui nou 
mod existenţial, ca, de pildă, obţinerea schimbării personalităţii sau nemurirea sufletului. 
Tema este tratată pe larg de M. Eliade în Naissances mystiques. Essai sur quelques types 
d'imitation, Paris, Gallimard, 1959, pp. 234 şi urm., precum şi în studiul Marginalien 
zum Wesen der Maske, „Antaios”, noiembrie 1962, Stuttgart, 396-464. În scenariile 
specifice riturilor din religiile mistice, personajele sînt tipice, reactualizînd întîmplări 
legendare prin care ele îşi pierd identitatea, devenind „altcineva” (transmutarea persona- 
lității). 

47.La Homer şi în poezia lirică greacă, eterul este identificat cu „înaltul cerului” 
Caither). În filozofia presocratică, nu intră ca element constitutiv al universului ; abia la 
Aristotel aither este considerat o substanță cosmică, divină, liberă faţă de elementele 
lumii materiale, supuse contradicţiilor şi schimbărilor. În formarea lumii, rolul său este 
totuşi hotărîtor. Nu este exclus ca Filostrat, introducînd în această conversaţie, care se 
vrea doctă, noţiunea de „eter” să fi cunoscut ceva despre înţelesul filozofic al cuvîntului 
prajâpati, principiul creator al cosmosului (M. Eliade, /storia religiilor... I, p. 239). Vezi 
mai sus nota 16 şi Empedocle, citat de Aristotel, fr. 204 DK (= fr. 53 în Filozofia greacă 
pînă la Platon, ed. cit., I, 2, p. 491). 


48. Părerile „înţelepţilor” indieni despre alcătuirea universului şi apariţia vieţii, în 
expunerea lui Filostrat sînt un amalgam de concepţii filozofice materialiste şi de vagi 
aluzii la învăţătura despre Prajâpati (Unitate-Totalitate), principiul spiritual care se află 
la baza formării Universului înainte de a se manifesta sub influenţa „dorinţei” (kama) 
(M. Eliade, ibidem). Filostrat nu s-a dovedit însă capabil să coordoneze coerent temele 
filozofice luate în discuţie, nici să le pună în legătură cu descrierea practicilor rituale. 


NOTE 239 


Cu toate acestea, el menţionează imnurile intonate de gymnosofişti în cinstea razelor 
de lumină solară, ceea ce se potriveşte cu informaţiile pe care le dă cu privire la cultul 
focului, respectiv al Zeului-Soare, echivalent cu elementul necesar încălzirii rituale Capas). 
M. Eliade preferă traducerea cuvîntului grec sophos, cînd are înţelesul de brâhman, prin 
„dialectician”. 


49. Şi în acest capitol Filostrat întruneşte concepţii filozofice eterogene, greceşti şi 
indiene, care i se par înrudite. Aici, de pildă, pot fi recunoscute ecouri din doctrina lui 
Empedocle despre „iubire” (philia), care asigură consistenţa materiei, cît şi din cea a lui 
Anaxagoras despre „spiritul” (nous) care coordonează şi conduce părţile constituente 
ale universului, lesne de apropiat de Prajâpati. Eventual, un indiciu despre cunoştinţele 
lui Filostrat în materie de cosmogonie vedică ar putea fi cele spuse aici despre crearea 
universului prin dubla sa funcţie sexuală, imprimată de Prajâpati. Menţiunea merită să 
fie raportată la un imn din Rig Veda (X, 129) comentat de M. Eliade în Jstoria religiilor... 
I, pp. 236-237. În strofa a IV-a a acestui imn, este vorba despre diviziunea „seminţei 
dintii” (retas) într-un principiu masculin şi altul feminin, prima manifestare concretă a 
lui Prajâpati la îndemnul „dorinţei”, care poate fi asemuită cu philia, dar şi cu forţa 
cosmică a Erosului orfic, descrisă de Platon în Cratylos (402 b). În cosmogonia orfică, 
din „oul primitiv” creat de Noapte (mediul întunericului) se formează Pămîntul (principiu 
feminin) şi Cerul (principiu masculin). Bibliografia lucrărilor despre vechile cosmogonii 
indiene la M. Eliade, op. cit., pp. 442-446 şi 449-450. 


50. În textul grecesc logos, care se poate traduce şi prin „povestire”, „istorioară”. 
51. Vezi mai sus nota 4. 


52. Metafora corabiei expusă de Iarchas înfăţişează o altă variantă vedică a formării 
universului, care poate fi apropiată, dacă nu chiar identificată cu „creaţia săvîrşită de o 
Fiinţă divină, Meşterul universal Visvakarman (RV X, 81), care făureşte lumea aidoma 
unui sculptor, fierar ori tîmplar” (Mircea Eliate, op. cit., p. 237). Despre apariţia celorlalţi 
zei, în Rig Veda sînt consemnate alte variante. La aceste imnuri se referă, probabil, 
Iarchas în continuare (idem, p. 238). 


53. În relatarea sa despre popasul lui Apollonios la gymnosofişti, Filostrat trece acum 
la un nou subiect, introducînd o novella, al cărei conţinut se referă la demonologie. 
Concepţia veche indiană despre demoni este extrem de complexă, linia de demarcaţie 
dintre zei şi demoni nefiind clară. În general, numele deva a fost atribuit demonilor 
„buni”, iar cel de asura celor „răi”, deşi nu există nici o regulă în această privinţă. În 
religia iraniană, devii, dimpotrivă, au evoluat în sensul de demoni răi. Demonii sînt 
divinităţi populare, indoeuropene, de regăsit în mitologiile balto-slave, germanice, 
greacă. La greci, în perioada postsocratică, demonii devin divinităţi secundare, inter- 
mediare între zei şi oameni. O dată cu răspîndirea religiilor mistice începe prigoana 
demonilor „răi” prin incantaţii şi vrăji. Apollonios, în calitatea lui de preot apollonic, era 
un specialist în recunoaşterea şi alungarea lor. Vezi, de pildă, cartea a patra, X. Se 
înţelege deci motivul introducerii acestui episod în timpul şederii sale la gymnosofişti. 


54. Capitolele XXXIX şi XL din această carte conţin date despre practicarea unor 
vindecări „miraculoase”, precum şi unele „reţete” prescrise de „înţelepţi”. În calitatea 
lor de neopitagorici, Apollonios şi Damis se arată foarte interesaţi de arta vindecărilor. 
Cf. cartea a cincea, XII, o comparaţie între practicile de magie din Orient şi cele 
pitagorice. Pe tema medicaţiei magice în primele secole ale erei noastre, s-au creat şcoli 
pentru asemenea pseudo-ştiinţe şi au apărut manuale, a căror nefastă influenţă a ajuns 
pînă în Evul Mediu. 


55. Vezi în continuare cartea a şasea, II, precum şi cartea a opta (passim). Din acest 
capitol, reiese că Apollonios era autorul a cel puţin două tratate de ştiinţe oculte; unul 
despre mantică, şi altul despre sacrificii. În cartea a şasea, II el mărturiseşte că pentru 
compunerea acestor tratate s-a inspirat din ştiinţa gymnosofiştilor indieni. În cap. XIX 
din cartea a patra, este semnalată din nou lucrarea sa Despre sacrificii, considerată carte 
de referinţă. 


56. Asclepiazii, Podakeirios şi Machaon, fiii lui Asclepios, zeul care poseda arta vinde- 
cării. În calitatea sa de fiu al lui Apollo şi Coronis, cultul lui Asclepios era afiliat religiei 
apollonice. Marele său sanctuar din Epidauros, ale cărui ruine atrag şi astăzi mii de 
vizitatori, a devenit celebru încă de la sfîrşitul sec. al V-lea şi a determinat înfiinţarea 

multor alte locuri de cult asemănătoare, în Cos, de pildă, sau la Pergam. Nenumărate 
reliefuri votive îl înfăţişează pe Asclepios (preluat de romani sub numele Esculap) 
învelit într-o mantie (de filozof) şi ţinînd în mînă un toiag pe care este încolăcit un 
şarpe, simbol al artei sale de a tămădui oamenii. Cînd însă a încercat să învie un mort, 
Zeus l-a lovit pe Asclepios cu fulgerul şi l-a azvîrlit în Infern. Şcoala hippocratică din 
Cos a dominat cu autoritate ştiinţa medicală din Antichitate timp de secole. 


57. Aici se încheie în relatarea convorbirilor dintre Iarchas şi Apollonios enumerarea 
temelor care-i interesau în egală măsură pe cei doi „înţelepţi” din domeniul practicilor 
rituale, al divinaţiei, al vindecărilor miraculoase. Urmează o informare despre fauna şi 
flora Indiei, inspirată, pe cît se pare, din scrierile lui Ctesias (sec. al IV-lea a. Chr.) şi 
Megasthenes (începutul sec. al III-lea a. Chr.), precum şi despre unele triburi primitive 
de pe malurile Gangelui. 


58. Numele pigmei vine de la cuvîntul grec pygme, „pumn”, aşadar pigmeii sînt oameni 
mici cît pumnul. În mitologia greacă, începînd cu Homer (Iliada III, 6), sînt cunoscuţi 
ca nişte omuleţi harnici, care-şi apără recoltele de lăcomia păsărilor flămînde. Patria lor 
se află în sudul Egiptului, dar variantele mitologice, îndeosebi cele legate de zborul 
cocorilor, îi mută cînd în Tracia, cînd în îndepărtata insulă Thule — după cuceririle lui 
Alexandru, pînă şi în India. În perioada elenistică, pigmeii sînt pretutindeni prezenţi în 
artele decorative, înfăţişaţi ca personaje burleşti ; skiapozii sînt o specie umană de rasă 
neagră, probabil invenţia unor mitografi, cu laba la picioare atît de lată, încît poate oferi 
umbră (skia). 


59. Orgya, şase picioare = 1,476 m. 


60. Descrierea unui minereu magnetizat constituie o reproducere după un text filozofic. 
Vezi Democrit, A 165, Filozofia greacă pînă la Platon, II, 1, ed. cit., p. 482 şi romanul 
lui Heliodor, Etiopicele, II, 8. 


61. Originar din Caria, Asia Mică, Scylax a fost totodată navigator şi geograf. La iniţiativa 
regelui Persiei, Darius 1 (sec. al V-lea a. Chr.) a întreprins o expediţie de explorare a 
coastelor maritime ale Golfului Persic şi ale Golfului Arabic, ajungînd pînă în zona 
actualului Canal de Suez. Herodot a folosit din plin datele expuse de Scylax despre 
configuraţia ţărmurilor pe care le-a explorat. De la Scylax n-au rămas fragmente, în 
schimb a rămas un pseudo-Scylax, Periplous, lucrarea unui anonim din sec. al IV-lea a. Chr. 


62. Descrierea grifonului (gr. gryps, grypos), animal fabulos, care aminteşte de înfăţişarea 
reptilelor-pasăre, se află şi la Herodot (Istorii III, 116; IV, 13; 27). Alături de taur, 
grifonul este folosit de artiştii plastici ai Orientului Apropiat şi Mijlociu ca motiv 
animalier preferat. Herodot IV, 79 şi 153 menţionează cîteva opere plastice ale unor 
renumiţi artişti greci care au folosit acest motiv. Nu este exclus ca descrierea de faţă să 
fie o preluare din notele lui Ctesias despre cele văzute şi admirate de el la curtea 
regelui Artaxerxes, unde a trăit cîţiva ani ca medic al regelui. 


63. Legendele în legătură cu pasărea fenix, rar văzută de localnicii Egiptului, sînt 
consemnate de Herodot în Jstorii II, 73. 


64. Etruscii. Posibilă aluzie la originea asiatică a etruscilor. 


65. După o informaţie din Strabon, Geografia XV, I, 33 (701), Patala se afla pe insula 
Patalene, în Delta Indusului. Este identificată cu oraşul Puttelipur. A fost ultima cucerire 
a regelui Alexandru în campania sa din bazinul Indusului. Cît despre Hyphasis (Sutlej), 
vezi nota 82 la cartea a doua şi nota 1 la această carte. 


66. Menţionat de Nearchos în Periplous, este amintit şi de Strabon în Geografia XVI, MI, 
5 (766). Ortagoras povesteşte cum în cursul expediției maritime la care a participat în 
Oceanul Indian, în insula Ogyris, unde se afla mormîntul regelui Erythras (vezi mai sus 
nota 3) l-au întîlnit pe fostul satrap al Frigiei, refugiat aici, de frica regelui Darius, şi cum 
l-au luat pe o corabie pentru a-l repatria. Este vorba despre regele Darius Ochos, cel 
învins de Alexandru la Issos în 333 a. Chr. 


67. Papirus. Insula este astfel denumită după planta care creşte aici în abundență. În 
gr., cuvîntul byblos înseamnă „carte”, deoarece din fibrele foilor de papirus se preparau 
lungile suluri care serveau la scris. Manuscrisele atingeau uneori proporţii impresio- 
nante, după textul pe care-l conţineau. Vezi şi nota 36 la cartea a doua. 

68. Vezi Strabon, Geografia XV, II, 1. Oreitaii (oriţii) sau oreitanii făceau parte din 
populaţiile aşezate la vest de gurile Indusului, în ţinutul Ariei (sau Arianei). Sînt 
menţionaţi în notele de călătorie ale lui Nearchos (Fr. 20 Müller). Strabon îi consideră 
a fi tot indieni. 


69. În continuarea aşezării oriţilor, Strabon (XV, II, 2) îi menţionează şi el pe ichtyophagi, 
„mîncătorii de peşte”. Ţărmul locuit de această populaţie este sărac în apă potabilă şi 
culturi. Hrănite cu peşte, carnea vitelor mici, oi şi capre, prinde la rîndul ei gust de 
peşte, notează Strabon. 


70. Sărind peste ţărmul Gedrosiei (fostul Belucistan), descris de Strabon, după Nearchos 
(oc. cit., 3-4), Filostrat îşi aduce călătorii în Carmania, ţinut de asemenea arid, unde 
locuitorii trăiau numai din varietățile de peşte pe care le oferea marea. Strabon 
(oc. cit., 5-7) descrie pe larg caracteristicile acestui țărm, unde doar palmierul este 
salvarea călătorului, amintind şi de suferinţele neînchipuite ale oamenilor care l-au 
însoţit pe Alexandru, regele Macedoniei, la întoarcerea sa din bazinul Indusului spre 
Mesopotamia. Izvoarele literare despre această expediţie nefericită, menţionate de 
Strabon, critică ambiția lui Alexandru de a parcurge acest drum pe uscat, de-a lungul 
țărmului pe lîngă care naviga Nearchos, numai din nestăvilita dorinţă a regelui de a 
explora ţinuturi necunoscute, considerate de el drept marginile lumii. 


, 


CARTEA A PATRA 


1. Colofonul se află la nord de Efes, despărțit de oraşul vecin prin vărsarea fluviului 
Caistros. Amîndouă aşezările sînt adăpostite în acelaşi golf. Relativ la întemeierea 
oraşului, vezi Strabon XVII, I, 3. 


2. Aproape de Milet, ceva mai spre sud, ionienii au ridicat în sec. al VI-lea un templu 
grandios în cinstea lui Apollo, supranumit Didymaios, de la numele cătunului Didyma, 
unde din vechime se instituise un colegiu de preoţi, branchizii, renumiţi pentru ştiinţa 
lor în prezicerea viitorului (Herodot I, 46; I, 157-159). În anul 494 a. Chr. marele templu 
a fost distrus de perşi. Cîteva date din istoria acestui loc celebru, destinat să rivalizeze 
cu Delfi, sînt consemnate de Strabon, în Geografia XI, 4 şi XIV, 1, 5; la întoarcerea din 
Grecia, după bătălia de la Salamina, regele Xerxes a luat cu sine toate tezaurele 
templului, căci avea nevoie de bani, dar şi pe branchizi, cărora le era frică de izbucnirile 
de ură ale populației împotriva lor (Herodot VI, 19). Reconstrucția templului, pe o 
suprafață şi mai mare, înconjurată de un zid (incinta sacră) a început în sec. al IV-lea a. 
Chr., dar nu a putut fi terminată decît în sec. al II-lea p. Chr., pe vremea împăratului 
Hadrian. Multă vreme, uriaşa clădire a Didymaion-ului a rămas fără acoperiş, din lipsă 
de mijloace băneşti. 


3. Pergamul (Pergamon) se află în nord-vestul Asiei Mici, în Mysia. La începutul sec. 
al III-lea a. Chr., în 283, în această regiune ia ființă un stat elenistic sub conducerea 
Attalizilor (urmaşii lui Attalos D. Eumenes I (263-241) extinde teritoriul statului pînă la 
mare, iar sub Eumenes al II-lea Pergamul devine cel mai înfloritor stat asiatic din punct 
de vedere cultural. În 133 a. Chr. Attalos al III-lea lasă statul Pergam ca moştenire 
Republicii Romane, cu condiţia ca cetăţile greceşti din zonă să-şi păstreze autonomia. 
Pergamul devine o importantă provincie romană sub numele de Asia. Aici, alături de 
alte impunătoare şi celebre clădiri, a fost ridicat un sanctuar în cinstea lui Asclepios, la 
care veneau bolnavi din toate părţile lumii. La acest sanctuar se referă Filostrat. Vezi în 
continuare cap. XI şi cartea întîi, nota 17. 


4. Referitor la Smyrna (azi Izmir), vezi Prezentarea. Ordinea în care sînt înşirate 
oraşele Ioniei nu are importanţă. Filozoful itinerant trece pe rînd pe la toate marile 
centre unde se aflau temple şi sanctuare apollinice sau asclepiade. 


5. Zborul păsărilor juca în Antichitate un rol deosebit în prezicerea viitorului, îndeosebi 
în treburile de stat ale Republicii Romane. La Roma, augurii anunțau ce se va petrece 
prin duspicii, colegiul lor devenind astfel un puternic instrument de acţiune în mînă 
oamenilor politici. În cazul de faţă, Apollonios se folosește de zborul vrăbiilor pentru 

a da — în manieră esopică — o lecţie de comportare morală cetăţenilor din Smirna, unde 
acumularea de bogății dusese la mari tulburări sociale în mediul păturilor sărăcite. 


6. Se va vedea în continuare, în episodul despre ciuma din Ionia, care izbucnise în 
timpul şederii lui Apollonios, că „agentul” molimii nu este altul decât... un duh rău, 
nimicit pînă la urmă de filozof (cap. X). 


7. lonienii treceau drept cea mai veche ramură a etniilor greceşti stabiliţi în Peninsula 
Balcanică. La sfîrşitul mileniului al doilea a. Chr., sub presiunea altor ramuri de greci care 
coborau din nord-vest, mulţi ionieni aşezaţi în Atica, Eubeea şi în nordul Peloponesului 
au traversat Marea Egee, întemeind colonii în insule şi pe coasta Asiei Mici, denumită 
ulterior Ionia, adică în aria vizitată de Apollonios. Istoria ionienilor este pe larg redată 
de Herodot în /storiile sale (1, 143; 148; 170), căci Ionia, după Lydia, a căzut în sec. al 
VI-lea a. Chr. sub stăpînirea perșilor. În Asia Mică, ionienii au refăcut o confederație de 
douăsprezece cetăţi, care se înfiripase în nordul Peloponesului, devenită cu vremea o 
puternică unitate politică, în care intrau şi greci insulari (Chios şi Samos, de pildă). 
Uniunea, în ciuda dificultăţilor prin care a trecut de-a lungul secolelor, exista încă în 
perioada elenistică, fie şi doar virtual, datorită cultului comun al lui Poseidon Helikonios 
la marele sanctuar Panionion de la capul Mikale. 


8. Numele proprii şi cuvintele uzuale latineşti intrate în fondul lexical al limbii greceşti 
erau considerate „barbarisme” de către „puriştii” de genul lui Apollonios, aderent al 
curentului aticist. 


9. Epitet pentru Poseidon. 


10. În acest capitol, este formulată o deosebit de interesantă paralelă în privinţa realizării 
unei imagini artistice în artele plastice şi în creaţia poetică. În vreme ce în artele plastice 
imaginea artistică, odată materializată, rămîne una şi aceeaşi, după cum a plăsmuit-o cel 
ce mai întîi a conceput-o, la citirea unei opere literare, datorită cursivităţii lecturii, se 
observă varietate în redarea unei imagini, instabilitate chiar şi, se înţelege, varietate în 
receptarea mesajului artistic, de la individ la individ. 


11. Capitolul VIII conţine o discuţie tipică despre „cea mai bună” ocîrmuire a unei 
cetăţi-stat, dar introduce şi un punct de vedere nou. Pentru a se ajunge la acest ideal, 
în „cetate” (polis) este nevoie de opoziţie. Teza este ilustrată cu exemple preluate din 
opera lui Heraclit şi a lui Democrit, termenii folosiţi fiind cei consacraţi: pomonoia 
(„buna înţelegere”) şi stasis („opoziţia activă”). Ceea ce este deosebit, remarcabil în 
această teză este interpretarea dată cuvîntului stasis („stare de luptă”). Pentru a se 
ajunge la rezultate multumitoare, opoziţia se cuvine să devină o „emulaţie”, o „întrecere” 
(eris), în sensul pozitiv al cuvîntului, nu o „răscoală” armată, căreia îi cad victime 
cetăţenii. Este o reîntoarcere la mitul celor două erides, atît de frumos expus de Hesiod 
la începutul poemului său Munci şi zile, cu o aplicare concretă la viaţa politică a 
oraşelor greceşti autonome din Ionia. 


12. Metafora corabiei care evocă statul şi conducerea de stat a fost intens folosită de 
poeţii lirici greci şi latini, printre alţii şi de Horaţiu, îndeosebi pentru a sugera primejdia 
prăbuşirii unui regim sau a unei cetăţi-stat. În cazul de faţă, metafora se referă la 
necesitatea divizării şi coordonării muncilor de răspundere într-o organizare statală. 


13. Fenomenul apariţiei simultane a lui Apollonios în două locuri diferite se va repeta. 
Vezi cartea a opta. Este menţionat şi în biografia lui Pitagora. 


14. În Ib. greacă: to apotropaion, „chipul care alungă relele”, lat. amuletum. De obicei, 
amuletele aveau chip de om sau de animal şi trup de animal. Unul din cele mai 
frecvente chipuri apotropaice — care serveau şi ca ornamente arhitecturale — este cel al 
Gorgonei. În cazul de faţă, apotropeul era chipul lui Heracles. 


15. De reţinut că sanctuarul lui Asclepios de la Pergam, pentru a face concurenţă celui 
de la Epidaur, putea fi vizitat de oricine, fără a se plăti taxe de intrare. 


16. Cel mai de seamă erou dintre grecii care au asediat Troia, Ahile, era invulnerabil, 
în afară de călcîiul de care fusese ţinut de mama lui, zeiţa Thetis, pe cînd îl înmuia în 
sîngele unui centaur, pentru a-l face nemuritor. A fost ucis de Paris, înainte de căderea 
Troiei, cu o săgeată îndreptată spre călcîiul lui de către Apollo. În text, cuvîntul folosit 
pentru „mormînt” este kolonos, „tumul”. În unele variante ale legendei, Ahile era 
divinizat. Mica insulă Leuke (Insula şerpilon de la gurile Dunării îi era închinată 

(Strabon, Geografia VII, III, 16), iar la est de gurile fluviului Borysthenes (Niprul) se afla 
sanctuarul „Drumul lui Ahile”, eroul devenind astfel zeul tutelar al multor colonii 
greceşti de pe ţărmul nordic al Mării Negre (ibidem 19). 


17. Dioscurizii sînt discipolii lui Dioscurides din Cilicia, care a profesat medicina la 
Roma în a doua jumătate a sec. I p. Chr. Renumit medic şi biolog al Antichității, 
Dioscurides a lăsat în urma sa un tratat de farmacologie, care a dăinuit pînă tîrziu, în 
Evul Mediu. 


18. Phaedimii; din mulţimea acelora cu numele de Pbaidimos, printre care un fiu al 
Niobei, ucis de Apollo, este greu de precizat la care din ei se referă Filostrat. Vezi 
RE XIX, 2, Pbaidimos, 1536-1538 (G. Lippold). 


19. În text: „apariţia” lui Ahile, eidolon, imagine vană, întocmai celei a lui Darius 
invocată de Atossa să apară din mormîntul-tumul de la Susa. Eschil, Perșii, v. 703 şi 
urm. Năluca apărea pentru a-i înspăimînta pe locuitorii Ilionului, vizitat de Apollonios. 


20. Vezi în Iliada IX, 78-113; 422-605 încercările bătrînului Nestor şi ale lui Phoenix, 
fostul pedagog al lui Ahile, ca să-l înduplece pe erou să revină pe cîmpul de luptă, după 
cearta cu Agamemnon. Epitetul de tropheus, „tată hrănitor”, (în sensul de „conducător 
spiritual”), dat lui Phoenix, regele dolopilor, aminteşte faptul că Ahile s-a bucurat de o 
educaţie deosebită. Eroul, de fapt, fusese crescut de centaurul Cheiron, renumit pentru 
înţelepciunea sa. 


21. Iliada XXIV, 468-512, Priam, regele Troiei, vine la Ahile să-l roage să-i înapoieze 
cadavrul lui Hector. Este cea mai emoţionantă scenă din toate cînturile epopeii, de un 
profund umanism. 


22. În dragostea ei de mamă, Thetis, pentru a-l feri de moarte pe Ahile, l-a ascuns, 
deghizat cu haine femeieşti, la curtea regelui Lycomedes, din insula Scyros. Odysseus 
descoperă taina şi-l readuce pe erou pe cîmpul de luptă de la Troia, în urma unei aprige 
dispute între cei doi. 


23. Aluzie la o proiectată căsătorie a Polyxenei, fiica lui Priam şi a Hecubei, cu Ahile. 
După cucerirea Troiei, a fost jertfită chiar pe mormîntul lui Ahile de către Neoptolem, 
fiul eroului grec, şi al Deidameei regina din Scyros. Vezi în continuare cap. XVI, o altă 
versiune despre moartea Polyxenei, dată ca dezminţire chiar de umbra lui Ahile. 


24. Eroi ucişi de Ahile la Troia. Memnon, rege al Etiopiei, era fiul zeiţei Aurora (Eos) şi 
a lui Tithonos. A venit la Troia chemat de Priam, pentru a da ajutor celor asediați ; vezi 
în continuare cartea a şasea, III-IV, vizita lui Apollonios în Egipt, unde era ridicată o 
statuie în cinstea lui Memnon. Cf. Herodot, Istorii II, 106. Printre cîntecele epice 
inspirate de războiul troian, a apărut şi o Memnonidă, al cărui conţinut este cunoscut 
îndeosebi prin figuraţia pe vasele ceramice. Cyknos este necunoscut. Nu poate fi 
acelaşi cu personajul din Ps. Hesiod, Scutul, poem din sec. al VI-lea a. Chr. 


25. Tumulul Aianteion domina cu înălțimea sa vărsarea Skamandrului în Marea Mediterană. 
Aiax, fiul lui Telamon, este nefericitul erou grec, care s-a sinucis azvîrlindu-se în 
ascuţişul săbiei înfipte în pămînt. După moartea lui Ahile, în urma unei aprige dispute 
cu Odysseus pentru armele celui căzut, a avut un moment de rătăcire a minţii şi a ucis 
o turmă de oi. Nu a putut supravieţui ruşinii acelui moment tragic. Sofocle a compus pe 
această temă una din cele mai frumoase drame psihologice din creaţia sa. 


26. Adică spre sud. Eolida, la nord de Ionia, este regiunea unde s-au aşezat cu precădere 
colonişti sosiți din Beoţia şi Tessalia. Dialectul eolic se vorbea şi în insulele învecinate, 
în Lesbos în primul rînd, patria poeţilor Alceu şi Sappho (sec. al VI-lea a. Chr.). 


27. Methymna se află în colţul de nord-vest al insulei Lesbos, la intrarea în Golful 
Adramyttion. 


28. Despre Palamedes, vezi nota 31 la cartea a doua. 


29. Hekate, protectoare a „drumeţilor” (enodiod). Cu alte cuvinte, Damis asistă la 
întemeierea unui sanctuar, loc sacru închinat lui Palamedes. 


30. Foarte interesantă această mărturie, care este o dovadă grăitoare despre conflictele 
şi duşmăniile izbucnite între prezicătorii din diferite centre ale lumii antice, meşteri în 
arta divinaţiei. Legenda lui Orfeu, sfîşiat de Menadele trace, susţine că membrele 
cîntăreţului au fost adunate şi îngropate de Muze, dar capul a plutit pe apele Mării Egee 

pînă în insula Lesbos, unde a fost găsit de locuitori şi înmormîntat. Aici, s-a întemeiat 
un sanctuar (adyton), unde „Orfeu” dădea sfaturi şi făcea profeţii. El pretindea că 
fusese victima mîniei lui Dionysos pentru că-l preferase pe Apollo şi învăţăturile lui. Cu 
privire la „apariţia” lui „Apollo” în faţa lui „Orfeu”, cf. cartea întîi, VIII, unde este 
menţionată apariţia „zeului” Asclepios, şi nota 16 la această carte. Acestui „zeu” (recte: 
Apollo) se vede că treburile îi mergeau slab, dacă nici la Gryneion (localitate în Golful 
Elaiei, la nord de Cyme), nici la Claros (oraş în Ionia) nu avea consultanţi. 


31. Călătorii au traversat Marea Egee plecînd de la Lesbos. Acum ei se află în apele 
insulei Eubeea, în preajma Aticii. 


32. Odysseus, supus la grele încercări în peregrinările sale, a fost nevoit să coboare şi 
în Hades. Pentru a pătrunde în tărîmul de dincolo de Ocean, are datoria să îndeplinească 
anumite rituri, întocmai cum îl învățase Circe (Odiseea XI, 23-50). 


33. Printre „miracolele” povestite de Filostrat în legătură cu Apollonios, el descrie acum 
o epiphanie, adică apariţia unui personaj ieşit din pămînt prin vraja unei invocaţii. 
Apollonios rostește un descîntec prin care cheamă „imaginea vană”, „umbra” (eidolon) 
lui Ahile să iasă la suprafaţă din mormîntul-tumul unde eroul fusese îngropat. Asemenea 
apariţii, care au un curs ascendent, se numesc anodoi. Ele se petrec fie încet, lin, cum 
era cazul apariţiei regelui Dareios, invocat de Atossa în Perşii lui Eschil, v. 682-692, fie 
provocînd zgomote şi cutremur, ca în descrierea de faţă. Epifaniile au la bază vechi 
rituri agrare, prin care erau invocate divinităţi ale fertilităţii, cum ar fi, de pildă, Pandora, 
Demeter sau fiica acesteia, Persefona. În literatura veche greacă, au apărut cicluri 
mitice pe această temă, unele aparţinînd creaţiei epice genealogice. Erau invocaţi să 
„apară” din adîncuri diferiţi eroi din trecutul legendar al grecilor, de obicei întemeietori 
ai unei aşezări, deci eroi eponimi. În acest caz, mitul epifaniei avea o altă funcţie faţă 
de cea primară. Apariţia „umbrei”, care, de cele mai multe ori, nu rămînea mută, stîrnea 
groază şi admiraţie. În romanele greceşti din perioada greco-romană, epifaniile erau 
frecvent folosite în calitate de clişee literare. Vezi, de pildă, vrăjile bătrînei egiptence 
din romanul lui Heliodor din Emesa, Efiopika (VI, 14-15) pentru a comunica cu fiul ei, 
mort. 


34. Cu toate acestea, după moartea lui Patrocle, Ahile îşi taie părul şi-l depune ca 
ofrandă pe rugul prietenului său (iada XXIII, 142). Aici este amintită o altă variantă a 
legendei despre părul lui Ahile; eroul îl păstrează ca ofrandă pentru fluviul Sperchios, 
care izvorăşte din munţii Pindului, străbate ţinuturi din Grecia de mijloc şi se varsă în 
Golful Lamiac, în micul teritoriu al Phthiei, de unde era originar neamul lui Peleus, 
regele mirmidonilor. Vezi invocaţia lui Ahile către Sperchios în Miada XXIII, 144. 


35. De suplinit: cuvenite unui erou. 
36. În gr. biketeria, premiţii, primele roade ale pămîntului. 


37. Referire la faptul că n-a dobîndit-o de soţie pe Polixena, fiica regelui Priam. Vezi 
mai sus nota 23. 


38. Filostrat generalizează: poeţii epici. Despre ceremoniile funebre la moartea lui 
Patrocle, despre conştiinţa morţii apropiate la Ahile, care ştia că va fi, la rîndul lui, ars 
pe rug şi înmormîntat în aceeaşi urnă funerară care conţinea cenuşa lui Patrocle, vezi 
Iliada XXIII, 125, 126. Thetis îi prezisese că nu va supravieţui multă vreme dacă îl va 
ucide pe Hector, Iliada XVIII, 96. 


39. O variantă care apare în una din micile epopei ale ciclului epic Distrugerea Troiei, 
atribuită lui Arctinos din Milet. 


40. În legenda răpirii Elenei, soţia regelui Menelaos, de către Paris, fiul lui Priam, regele 
Troiei, s-a ivit varianta menţionată aici: Paris duce cu cel la Troia numai imaginea vană 
(eidolon) a Elenei, în timp ce persoana ei fizică este pusă la adăpost, la curtea regelui 
Proteus din Pharos (vezi cartea întîi, nota 13). Această variantă era cunoscută de poetul 
Odisseei, care o introduce în cîntul al II-lea, v. 120 şi urm., de marele poet sicilian 
Stesihoros din Himera (sec. al VI-lea a. Chr.), care a compus un splendid poem pe 
această temă, de Herodot (Istorii II, 112-120). Euripide a scris, la rîndul lui, o dramă 
intitulată Elena, a cărei acţiune se petrece în Egipt. 


41. Într-adevăr, în Iliada eroii troieni, cu excepţia lui Paris, nu sînt cu nimic mai prejos 
faţă de eroii greci. Dimpotrivă, faptul că îşi apără cu preţul vieţii cetatea, în frunte cu 


NOTE 245 


Hector, contribuie ca întreaga simpatie a cititorului sau a ascultătorului unei recitări 
epice să se îndrepte spre troieni. Aici, cuvîntul „virtute”, în sens de „vitejie”. 


42. Revenire la problema absenței lui Palamedes din cînturile Iliadei. Vezi cartea a treia, 
nota 31. Ahile găseşte o explicaţie: Homer a vrut să cruţe reputaţia lui Odysseus şi de 
aceea nu l-a introdus pe Palamedes în rîndul eroilor greci, luptători la Troia. 


43. După cum reiese din acest capitol, Apollonios se comportă faţă de Ahile, eroul 
grec, ca un adevărat reporter modern care ia un interviu unui personaj de seamă. 
Printre alte specii literare folosite de Filostrat spre a conferi vioiciune povestirii sale, 
iată că a introdus şi un interviu” alert, scurt, uitînd cu desăvîrşire că eroul său „ştia” 
toate şi, ca atare, n-avea de ce să-l întrebe pe Ahile o serie de lucruri mai mult decît 
banale, probabil simple controverse ale cercurilor literare de pe acea vreme 


44. Misteriile de la Eleusis, instituite în cinstea zeiţei Demeter şi a fiicei sale, Persefona. 
Eleusis se găseşte la circa 20 km depărtare de Atena şi era un loc al practicilor de cult 
chtonian încă din perioada miceniană (sfîrşitul mileniului al II-lea a. Chr.). Misteriile 
eleusine, sărbătoare denumită Thesmophoria, se ţineau toamna, cu prilejul însămîn- 
ţărilor, căci Demeter era divinitatea holdelor, care îi învățase pe oameni să semene şi să 
secere. La sfîrşitul secolului trecut, săpăturile arheologice au dat la iveală sanctuarul 
zeiţelor, telesterion, o sală destul de vastă, cu plafonul susţinut de coloane şi prevăzută 
cu bănci. Thesmophoriile, descrise cu lux de amănunte de Aristofan în Broaştele, şi în 
Femeile care sărbătoresc Thesmophoriile erau o festivitate de stat. Pentru a înlesni calea 
procesiunii care se îndrepta anual de la Atena la Eleusis, s-a construit un drum de acces 
care unea direct cele două localităţi. 


45. După această mărturie, înseamnă că una din zilele Thesmophoriilor era închinată 
zeului din Epidaur, adică lui Asclepios, aşa cum se şi explică ceva mai jos. 


46. Situaţie asemănătoare cu cea semnalată la nota 27. Despre refuzul hierofanţilor de 
la Eleusis de a-l iniţia pe Apollonios în misteriile locale vezi şi cartea a doua, VIII. 


47. Vezi cartea a treia, nota 55. 


48. În gr., basileios stoa, referire la porticul lui Attalos, regele Pergamului, care ridicase 
multe opere de artă la Atena (sec. al II-lea a. Chr.). 


49. Cuvîntul Anthesterion înseamnă luna „florilor”, de la gr. anthos („floare”). Sărbătorile 
de primăvară în cinstea zeului Dionysos, Anthesteria, ţinute în luna martie, durau trei 
zile. Prima sărbătoare desfundarea vaselor cu vin; a doua era dedicată plecării pe mare 
a zeului pentru propagarea cultului său, iar a treia comemora morţii, cărora li se 
aduceau prinoase şi libaţii, căci Dionysos în Atica era şi el un zeu chtonian, asociat 
cultului zeiţei Demeter de la Eleusis, sub denumirea de Iacchos (Herodot, Istorii VIII, 65). 
Acestea sînt „marile Dionysii”, admise ca sărbători de stat, oficiale, încă de pe vremea 
lui Peisistratos (sec. al VI-lea a. Chr.); erau însoţite de procesiuni şi reprezentații 
dramatice, nucleu ritual din care s-a ivit drama greacă, una din cele mai valoroase 
creaţii artistice din literatura universală. 


50. Orfeu, cîntăreţul trac a cărui religie era afiliată pitagorismului şi religiei apollinice, 
trecea drept autorul unor imnuri sacre, Hieroi logi sau Theologia, care conţineau o 
theogonie şi o anthropogonie, precum şi mitul naşterii zeului Dionysos-Zagreus. Ca şi 
neopitagorismul sau neoplatonismul, învăţăturile orfice recunoşteau necesitatea „purifi- 
cării” prin abţinere şi renunţări, răsplata sufletului care se desprinde de învelişul 
trupesc (soma), considerat drept un mormînt (sema), fiind aşteptată într-o lume trans- 
cendentă. Imnurile orfice sînt o creaţie literară anonimă, tîrzie, majoritatea datate în 
sec. al III-lea a. Chr., dar tematica lor este şi mai veche. 


51. Aceste cuvinte sînt un citat dintr-un poem elegiac al lui Tyrtaios, renumit poet 
milesian, invitat la Sparta să compună embaterii, cîntece de luptă, de îmbărbătare, în 
sunetele cărora ostaşii păşeau în rînduri strînse împotriva duşmanului. (Fr. 7 Anthologia 
Lyrica Graeca, Diehl). 


52. După moda ioniană. 


53. Dem atic din tribul Oineis, devenit celebru datorită unei comedii de Aristofan : 
Acharnienii. 


54. Artemisia, fiica lui Lygdamos, tiran în Halicarnas (Caria); după moartea soțului ei, 
devenise conducătoarea cetății, care era patria lui Herodot. L-a însoțit pe Xerxes în 

expediţia acestuia împotriva grecilor, aducînd o contribuţie importantă în bătălia navală 
de la Salamina (Herodot, Istorii VII, 99 şi VIII, 68; 93, 101-103; 107). 


55. Agraulos este adjectiv cu două terminaţii. Înseamnă „cel” sau „cea” care-şi petrece 
noaptea pe cîmp. În cazul de faţă, nume propriu; Agraulos este soţia lui Cecrops, în 
istoria legendară a Aticii primul rege al ținutului, şi el o divinitate chtonică, asociată la 
cultul şarpelui. A ieşit la viaţă din pămînt, deci era un rege „autohton”, nu venit din altă 
parte. În disputa dintre Atena şi Poseidon pentru stăpînirea Aticii, el a optat pentru 
Atena, care a devenit astfel divinitatea tutelară a ținutului. 


56. Oreithya era fiica regelui legendar Erechtheus din Atena. Zeul vîntului nordic, 
Boreas, a răpit-o şi a dus-o în Tracia. Fiii lor sînt Calais şi Zetes. 


57. Marele teatru al lui Dionysos, care poate fi şi astăzi văzut şi admirat în toată 
frumuseţea lui de odinioară la poalele Acropolei. 


58. Cuvîntul „amficţioni” înseamnă „cei ce locuiesc în jur”. O „amficţionie” a însemnat, 
iniţial, o uniune de neamuri şi de cetăţi pentru apărarea unui sanctuar. Cea mai 
renumită amficţionie din Antichitatea greacă era cea de la Delfi, unde se afla unul 
dintre cele mai renumite şi bogate sanctuare din lumea veche. Pentru controlul asupra 
sanctuarului au avut loc războaie sîngeroase, denumite războaie „sacre”. În plină 
perioadă a stăpînirii romane, în Grecia, Colegiul amficţionilor, aici menţionat, nu 
însemna nimic mai mult decît un colegiu de preoţi, afiliaţi pe lîngă Comunitatea 
Sanctuarelor din nordul Greciei. 


59. Oeta, cu o înălţime de 2 168 m, domină relieful muntos al Greciei centrale (în Malida). 


60. Pe vremea cînd trăia Apollonios mai dăinuia încă monumentul funerar închinat 
celor trei sute de spartani care, luptînd împotriva perşilor, şi-au dat viaţa, împreună cu 
regele Leonidas, pentru apărarea Thermopilelor, trecătoarea îngustă dintre muntele 
Calidromos şi terenul mlăştinos al malului sudic din Golful Maliac. Strategic, trecătoarea, 
lungă de 4 km şi lată de aproximativ 50 m, închidea accesul spre Grecia centrală. Astăzi, 
datorită aluviunilor aduse de fluviul Sperchios, configuraţia terenului s-a modificat. 
Locul este marcat de un monument modern, în marmură albă. 


61. Cf. Herodot, Istorii VII, 219; 221. Simonides din Ceos, marele poet care a cântat în 
versuri nemuritoare vitejia celor ce i-au înfruntat pe perşi, a compus pentru prorocul 
Megistias un emoţionant epitaf (VII, 228). 


62. Cîntat de Hesiod în prooimionul poemului său 7begonia. Celelalte sanctuare aici 
menţionate sînt răspîndite în Grecia de nord şi în cea centrală. Dodona, unde se afla 
oracolul lui Zeus, într-o pădure de stejari, se găseşte în nord-vestul Greciei, în ţara 
molossilor; oracolul apollonic de la Abai, în Focida (Pausanias X, 35); Amphiaraos, 
clarvăzător renumit, unul din „cei şapte împotriva Tebei”, avea mai multe locuri de cult 
în Grecia, unde era prăznuit ca un zeu; la Oropos, în Beoţia, tălmăcea visele ; Trophonios, 
un alt erou local, îşi avea oracolul la Lebadeia, tot în Beoţia ; a fost consultat pe rînd de 
regele Cresus al Lydiei (Herodot, Istorii 1, 46) şi de generalul Mardonios, locţiitorul lui 
Xerxes (Herodot, Istorii VIII, 134). 


63. Cf. II, capitol în care este amintită prezicerea morţii lui Nero. 


64. Vezi E. Cizek, Secvenţă romană, Ed. Politică, Bucureşti, 1986, p.168 (traducerea 
cărţii Néron, apărută la Paris în 1982, Fayard) unde sînt citate izvoarele istorice care 
menţionează hotărîrea începerii săpăturilor la canal, şi anume: Suetonius, Nero XIX, 3; 
Plinius, Historia Naturalis IV, 10; Pseudo-Lucian, Nero 1-3; Cassius Dio LXVIII, 16. 
Întreruperea lucrărilor, după părerea autorului, se datora crizei economice din anul 68. 
Pasajul din acest capitol, care conţine o justificare tehnică a întreruperii lucrărilor 
iniţiate în septembrie 67, pare să aibă mai multă credibilitate. 


65. Favorinus este un erudit din sec. al II-lea, retor şi polihistor de prestigiu. Deşi era 
originar din Gallia (Arelata), în calitatea sa de discipol al lui Dio Chrisostomos, a scris 
în limba greacă. Principalele sale lucrări sînt Memoriile şi o foarte interesantă trecere în 
revistă a principalelor momente din istoria gîndirii filozofice greceşti, în limba latină, 
intitulată Varia Historia, iar în greacă Pantodape Historia. Despre Demetrios, bun prieten 
cu Seneca, fostul profesor al lui Nero, vezi E. Cizek, op. cit., pp. 216-217. 


66. Antisthenes (cca 444-365 a. Chr.), filozof renumit din Atena, a fost elevul lui 
Gorgias şi al lui Socrate. Este întemeietorul şcolii cinice ; s-a arătat un adversar hotărît 

al teoriei „ideilor”, formulată de Platon, dînd o orientare profund sceptică şcolii fundate 
de el. Principalul ţel urmărit de cinici era căderea barierelor între clasele sociale şi 
instaurarea relaţiilor dintre oameni bazate pe un profund umanism. În sec. I, cinismul 
îşi pierde din vigoarea iniţială şi se confundă cu noile direcţii ale şcolii stoice, afectată 
de pragmatism. 


67. În una din variantele mitului lui Tantal (vezi mai sus cartea a treia, XXV, nota 35), 
fructele se apropie de nefericitul condamnat la foame şi la sete, dar se îndepărtează de 
îndată. Cf. Odiseea XI, 585. 


68. Cf. cartea a doua, nota 10. 


69. Cea mai renumită operă a lui Fidias, cunoscută din descrierea lui Pausanias (V, 11) 
şi după efigii monetare. Zeul era reprezentat şezînd, după moda orientală veche. 
Chipul îi degaja autoritate şi conştiinţa misiunii ce-o avea în lumea zeilor. Impresia pe 
care o producea era covîrşitoare, aşa cum mărturiseşte, între alţii, şi Polibiu, care 
consemnează în Istoria sa (XXV, 15) vizita la Olympia a consulului Lucius Æmilius, 
învingătorul lui Perseus, regele Macedoniei. Om de cultură din cercul Scipionilor, 
AEmilius, înainte de a părăsi Grecia, a ţinut neapărat să viziteze cîteva din locurile 
faimoase ale Peloponesului (sec. al II-lea a. Chr.). 


70. Milon a fost un renumit atlet din Crotona (Herodot, Istorii III, 137). Menţionînd o 
operă de artă care-l înfăţişează în postura unui discobol, nu este exclus ca Filostrat să 
fi avut în minte opera sculptorului Myron (sec. al V-lea a. Chr.), reprodusă în nenumărate 
copii din Antichitate. 


71. Capitolul de faţă redă atmosfera unei audiții retorice şi expune conţinutul absurd al 
temei tratate de un vorbitor dornic să-şi etaleze talentul. În cazul de faţă, tînărul „erudit” 
compusese un elogiu (encomion) pentru Zeus. 


72. Thbeophania era o sărbătoare a tuturor zeilor, celebrată primăvara. Statuile ce-i 
înfăţişau erau scoase din temple şi expuse tuturor privirilor. Vezi Herodot, Istorii 1, 51, 
descrierea theophaniei de la Delfi. 


73. Consideraţiile lui Filostrat despre legislaţia şi modul de viaţă din Laconia sînt, în 
mare măsură, reminiscenţe din lectura lucrării lui Xenofon Constituţia lacedemonienilor. 


74. Callicratidas este amiralul care în anul 406 a. Chr. îi urmează la comanda supremă 
a flotei spartane lui Lysandros, spre sfîrşitul războiului peloponesiac. 


75. Iphitos, erou grec, a participat la expediţia argonauţilor. Era originar din Focida. 


76. Promontoriu din sud-estul Peloponesului, ţinînd de teritoriul laconian. Se prelungeşte 
în Marea Cretei. 


77. Filostrat aminteşte aici una din variantele naşterii şi copilăriei lui Zeus. Fiul lui 
Cronos şi al Rheei a fost ascuns de mama sa într-o peşteră a muntelui Ida, pentru a nu 
fi înghiţit de părintele său, care se temea de moştenitorul menit să-i preia domnia. A 
fost hrănit cu laptele unei capre, Amaltheia, intrată în legendă sub denumirea de 
„doica” lui Zeus. 


78. Localităţi pe coasta de nord a Cretei. 


79. Vezi mai sus (cap. XXV) indignarea lui Iarchas pentru faptul că Minos ajunsese unul 
din marii judecători ai sufletelor coborâte în infern, precum şi cartea a treia, nota 34. 


80. Gortyna se află în mijlocul Cretei, în cîmpia Mesarei. Era un oraş înfloritor, în care 
se stabiliseră dorienii, în veşnică stare de conflict cu alte centre urbane din Creta, cu 
Cnossosul în primul rînd. 


81. Phaistos, pe coasta sudică a Cretei, a fost unul din marile centre cretane din prima 
jumătate a mileniului al Il-lea a. Chr., unde s-a dezvoltat o splendidă cultură din 
perioada „palatelor”. Orientat spre Egipt şi Libya, a devenit un puternic punct al 
schimburilor comerciale cu litoralul african. 


82. Acest capitol poate fi considerat drept începutul unor importante consideraţii 
asupra raporturilor stabilite între Nero şi oamenii de cultură ai timpului său, raporturi 
pe larg prezentate de E. Cizek în lucrarea sa asupra epocii neroniene: L’Époque de 
Neron et ses controverses idéologiques, Leiden, Brill, 1972, p. 122 şi urm. şi Secvență 
romană, ed. cit., cap. „Religie, cultură şi stiluri”, pp. 317-346 (exegeze însoţite de o 

bogată bibliografie). Nu se înţelege de ce Caius Musonios Rufus, filozoful stoic, este 
numit „Babilonianul”. Cf. Tacit, Historiae III, 81 şi Plinius cel Tînăr, Scrisori III, 11. În 
Annales XIV, 59 Tacit îl numeşte Tusci generis, de neam etrusc. 


83. Aricia este un cătun în preajma Romei. Deseori menţionat de Cicero în scrierile 
sale, de exemplu în Pro Milone 51. 


84. Uciderea Agrippinei, prezentată ca o sinucidere în urma dezvăluirii unui complot în 
care era implicată, a avut loc în anul 59 p. Chr. Matricidul este povestit într-o manieră 
dramatică de mare intensitate de către Tacit în Annales XIV, 4-9; 10-13. 


85. Orestes este fiul Clitemnestrei, soţia infidelă care-l omoară pe Agamemnon, iar 
Alemaion fiul Eryphilei, soţia lui Amphiaraos, pe care-l sileşte să ia parte la expediţia 
împotriva Tebei, de unde regele-proroc ştia bine că nu avea să se mai întoarcă. Vezi 
nota 75 la cartea a doua. 


86. Colierul Harmoniei, soţia regelui Cadmos al Tebei. Regina trecea drept fiica lui Ares 
şi a Afroditei. Colierul fusese lucrat de Hephaistos. Mai tîrziu, a fost oferit de Polyneikes 
soţiei lui Amphiaraos, ca preţ al trădării. 

87. Nenumărate mărturii au rămas despre ambiția lui Nero de a interpreta roluri de 
tragedie. Cassius Dio enumeră: Oedip, Thyestes, Heracles, Alcmeon, Oreste, Istoria 
romană LXIII, 9 alături de amănunte despre măştile tragice purtate de împărat în timpul 
performanţelor sale dramatice. 


88. Homer, Iliada XIII, 30. 


89. Lyccius Telesinus Caius, literat şi filozof, s-a bucurat de privilegiul de a fi agreat de 
Nero. A devenit protectorul lui Apollonios, cu care îi plăcea să discute, şi este 
neîndoielnic că datorită lui a scăpat „filozoful” cu bine din închisoarea unde fusese 
aruncat sub acuzaţia că menţine legături cu adversarii lui Domițian. Ceva mai tîrziu, a 
fost, la rîndul lui, exilat de Domițian. 


90. Vezi mai jos cap. XXV. 


91. Probabil gimnaziul creat pentru Jocurile Neroniene, înfiinţate în anul 60. Prin 
gymnasion se înţelege un mare complex pentru antrenamente sportive (Suetonius, 
Nero, XII, 1). 

92. Caius Offonius Tigellinus, favorit al lui Nero, numit prefect al pretoriului, Cassius 
Dio LIX, 23; LXII, 13, 15, 27-28; LXII, 11, 12, 21. 

93. Plecarea lui Nero în Grecia a avut loc în septembrie 66. Despre rostul şi durata 


acestei călătorii şi despre activitatea lui Nero în Grecia, vezi E. Cizek, Secvența romană, 
ed. cit., pp. 140-150. 


CARTEA A CINCEA 


1. Caracteristicile strîmtorii Gibraltar, stîncile care străjuiesc ieşirea din Mediterana, 
Coloanele lui Heracles sînt pe larg descrise de Strabon în Geografia II, 5, 5-6. În 
comentariul său, Strabon aminteşte şi de miturile legate de prezenţa lui Heracles pe 
aceste meleaguri. 


2. Capul Abinna sau Abila, pe ţărmul african al strîmtorii, se află în faţa Capului Calpe, 
pe ţărmul european. 


3. Populaţie din Mauritania, la poalele munţilor Atlas. Principala aşezare era Tingis, azi 
Tanger. Oraşul era renumit ca piaţă de comerţ unde se desfăceau mari cantităţi de sare. 


4. Cadix (Gades). 
5. Gallia. 


6. Vezi Prezentare, p. 8 despre scrierile apocrife atribuite lui Apollonios. Filostrat le 
consideră totuşi material documentar. 


7. „Insulele fericiţilor” (Makaron nesoi) se află în dreptul țărmului apusean al Mauritaniei 
(Strabon, Geografia I, 5; III, 2, 13). 

8. Vezi cartea a doua, nota 8 relativ la ipostazele eroului grec în mitologia elenistică. 
9. Erytheia se află pe o mică insulă la vărsarea fluviului Baetis (Guadalquivir). 


10. Geryon (Geryoneus) este o figură mitologică descrisă ca avînd trei capete. Era fiul 
lui Chrysaor şi al nimfei Callirhoe ; aparţine deci categoriei de semidivinităţi rustice. În 
seama lui se aflau turmele de vite sacre ale lui Apollo, pe care totuşi Heracles a izbutit 
să le fure printr-un şiretlic. Mitul acestui furt, asemănător acelora săvîrşite de poznaşul 
Hermes, a fost folosit ca temă pentru decorarea vaselor cu figuri negre pe fond ocru. 
Celebritatea şi-a căpătat-o însă în urma editării poemului lirico-epic de factură bucolică, 
intitulat Geryoneis, opera poetului sicilian Stesihoros din Himera (sec. al VI-lea a. Chr.). 


11. Menestheus este un descendent al lui Erechteus, rege legendar al Atenei. A fost 
unul din peţitorii Elenei, care a devenit soţia lui Menelaos. A luat parte la războiul 
troian. Alături de Tezeu, se numără printre regii legendari ai Atenei. 


12. Plural intensiv pentru hidra de la Lerna, doborită de Heracles. 


13. Rege în Argos, renumit pentru hergheliile sale. Participant la războiul troian, s-a 
distins prin faptele sale de arme alături de Odysseus. După uciderea regelui trac 
Rhesos, venit la Troia în ajutorul lui Priam, i-a furat armăsarii albi de la carul acestuia, 
pentru a-i duce în Argos. Fiu al lui Tydeus, în traducerea /liadei de George Murnu este 
curent numit, împreună cu patronimicul său, Tidid Diomede. 


14. Descrierea se referă la basoreliefuri. 


15. Rege în Cipru, renumit sculptor legendar. Îndrăgostit de una din creaţiile sale, un 
fermecător chip de femeie sculptat în fildeş, Afrodita l-a ajutat, însufleţind statuia. 
Filostrat se referă aici la o altă operă de artă a meşterului intrat în legendă, şi anume la 
un măslin, lucrat în aur, împodobit cu fructe de smarald. Ovidius, Metamorfoze X, 247 
şi urm. menţionează la rîndul său această celebră lucrare. 


16. Teucros (lat. Teucer), fiul lui Telamon, rege al Salaminei. Renumit arcaș, a participat 
la războiul Troiei. După căderea cetăţii, principalii eroi greci care au asediat cetatea 
timp de zece ani au fost pedepsiţi de Zeus să rătăcească drumul întoarcerii. Fiecare din 
ei au trecut prin grele încercări, unii au şi pierit. „Întoarcerile” (Nostod), poeme 
independente unele de altele, au oferit poeţilor epici prilej de a da frîu liber imaginaţiei. 
Cea mai izbutită „Întoarcere” este Odiseia (sec. al VII-lea a. Chr.). Diomede, purtat de 
valuri, a ajuns pe coastele răsăritene ale Italiei, unde s-a şi stabilit. Teucros pluteşte mai 
departe încă şi ajunge la Porţile Gadeirei (Gibraltarul), unde ctitoreşte o aşezare 
grecească. 


17. Cotul (gr. pecbys) este echivalent cu 0,444 m. Aliajul 40/50 aur-50/60 argint, 
convenţional se numea electron. 


18. Moirele, în mitologia latină Parcele, hotărăsc desfăşurarea şi sfîrşitul vieţii fiinţelor 
omeneşti. Ele sînt fiicele lui Zeus şi ale Herei, divinităţi deseori citate de Filostrat în 
legătură cu activitatea lui Apollonios. Numele lor sînt: Klotho („torcătoarea”), Lachesis 
(„cea care atribuie soarta”), Atropos („cea care retează firul vieţii”). 


19. Fundament al doctrinei lui Empedocle. 


20. Vezi Strabon, Geografia III, 1, 6 despre denumirea, aşezarea geografică şi resursele 
economice ale regiunii Baetica. Locuitorii sînt turdetanii, de unde şi numele de 
Turdetania. Pe vremea lui Apollonios, era o provincie senatorială, guvernată de un 
praetor. 


21. Un gymnasion modest, nepotrivit pentru performante artistice precum cele pregătite 
de Nero. Ca atare, Nero a dat dispoziţia să se ridice imediat un theatron, construcție 
circulară cu bănci dispuse în trepte. 


22. Personaje de tragedie. Referitor la pasiunea lui Nero pentru cîntări lirice (voce 
acompaniată de kitharis; kitharodie), vezi Suetonius, Nero II, şi comentariul lui Eugen 
Cizek în L'Epoque de Néron et ses controverses idéologiques, ed. cit., pp. 122 şi urm. 


23. Personaje de tragedie, preluate din fondul epic grec. Cresphontes este un Heraclid, 
iar Oinomaios, rege în Pisa (Elida), tatăl Hippodameei, pe ai cărei peţitori regele îi 
ucidea cu lancea în timpul curselor de care. A fost învins de Pelops, fiul lui Tantal, eroul 
eponim al Peloponesului. Întrecerea la curse între Oinomaios şi Pelops este considerată 
drept începutul Jocurilor Olimpice. Vezi notele 35 şi 45 la cartea a treia. 

24. Herodot Istorii, VIII, 51 descrie incendierea Atenei, părăsită de locuitori, de către 
regele Xerxes (anul 581 a. Chr.). 


25. Odată ajuns în Grecia, unde a stat pînă în decembrie 67, pentru a câştiga simpatia 
populaţiei al cărei mod de viaţă dorea să-l propage în întregul imperiu (vezi Gh. Ceauşescu, 
„Aspectele şi consecinţele politice ale călătoriei lui Nero în Grecia”, în Revista de Istorie 
27, 3, 1974, pp. 413-428), Nero a luat anumite măsuri; a exclus Grecia din rîndul 
provinciilor senatoriale, ceea ce însemna un mare avantaj din punct de vedere fiscal; 
a acordat „libertate” tuturor regiunilor din Pelopones şi, dacă ar fi să-i dăm crezare lui 
Suetonius, o dată cu „libertatea”, şi dreptul de cetăţenie (Nero XXIV). Proclamarea 
„libertăţii” grecilor a fost făcută la 27 noiembrie 67, şi textul proclamaţiei s-a păstrat pe 
o inscripţie găsită la Karditsa, la sfîrşitul veacului trecut. Prin urmare, întreg acest 
capitol este scris de Filostrat după surse vădit ostile împăratului. Că Apollonios făcea 
parte dintre detractorii lui Nero, este indiscutabil. Adevărul istoric este că Nero a fost 
un autentic filoelen. După părerea unui mare învăţat italian, Arnaldo Momigliano, în 
studiul său Osservazioni sulle fonti per la storia di Caligola, Claudio, Nerone, Rendiconti 
dell'Accademia di Lincei, 1922 pp. 290 şi urm., izvorul tuturor denigrărilor scrise 
împotriva lui Nero este de găsit într-o operă pentru noi pierdută aparţinînd lui Plinius 
cel Bătrîn, o operă istorică intitulată A fine Aufidii Bassi (De la sfîrşitul Istoriei lui 
Aufidius Bassus). Plinius făcea parte dintr-un cerc cultural opozant politicii de reforme 
iniţiate de Nero. Cum Filostrat dovedeşte în repetate rînduri că citise opera lui Plinius, 
nu este exclus ca şi aceste pagini să fie inspirate din lucrarea istorică a lui Plinius. 
Despre admiraţia lui Nero faţă de cultura şi civilizaţia greacă, B.H. Warmington, Nero, 
Reality and Legend, Londra, 1969, capitolul „Nero the Philhellene Emperor”, pp. 114 şi urm.); 
de asemenea, Eugen Cizek, ibidem. Acordarea „libertăţii” locuitorilor din Pelopones a 
fost întîmpinată cu un entuziasm de nedescris. S-au dat decrete, s-au scos serii monetare 
speciale, Nero a primit titlul de „Zeus eliberatorul”. După părerea lui E. Cizek, op. cit, 
pp. 218 şi urm., Nero mergea pînă acolo încît dorea să înfiinţeze în Pelopones un al 
doilea centru politic al imperiului. Pentru a şterge orice urmă a realizărilor lui Nero, 
Vespasian transformă din nou Ahaia (nordul Peloponesului) în provincie romană, şi 
procedează la fel cu insulele Rhodos şi Samos. După cum se va vedea în continuare, 
cap. XLI, nici acest gest al lui Vespasian, de reinstaurare a autorităţii romane în Grecia 
şi în Mediterana răsăriteană, nu-i convine lui Apollonios, care se mîndrea cu educaţia 
eminamente greacă pe care o primise. Cadrul politic şi ţelurile urmărite de Nero în 
timpul călătoriei sale în Grecia — după renunţarea la o călătorie în Egipt — sînt pe larg 
prezentate de E. Cizek în Secvență romană, ed. cit., p. 138, în capitolul IV, intitulat 
„Neronismul”, divizat în subcapitolele: Călătoria în Grecia, pp. 138-142; Corint, 
pp. 142-143; Juppiter Liberator, pp. 144-150. 


26. Prima etapă a turneului artistic a lui Nero în Grecia a fost insula Corcyra. De aici a 
trecut la Olympia, unde stadionul local nu era un „teatru” adecvat performanţelor sale 
artistice, aşa cum menţionează şi Filostrat. „În timp ce cînta el, scrie Suetonius, Nero XXIII, 
nimeni nu avea voie să părăsească teatrul.” Vespasian, care îl însoțea pe Nero în Grecia, 
deoarece adormea sau se retrăgea în timpul reprezentaţiilor (Suetonius, Vespasianus IV), a 
căzut în dizgrație. Abia mai tîrziu a primit comanda legiunilor care au înăbuşit revolta 
din Iudeea. 


27. In sensul: „O mie de omoruri sîngeroase”. 


28. Într-adevăr, proiectul tăierii istmului Corint era grandios, dar depăşea mijloacele 
tehnice şi forțele umane de care dispunea Nero; proiectul nu era însă nou; Strabon, 
Geografia I, 3, 11 pomeneşte de un proiect asemănător încă de pe vremea lui Demetrios I 
Poliorcetul (rege al Macedoniei între 294-285 a. Chr.). Nero a trecut la realizarea lucrării 
aducînd mii de oameni, printre care prizonieri de război capturați de Vespasian în 
Iudeea (losephus Flavius, Războiul iudaic III, 10, 10; Cf. Suetonius, Nero XIX). Străpungerea 
istmului Corint a fost realizată abia în 1893. În timpul dinastiei Iulia-Claudia, în Italia au fost 
iniţiate şi parţial duse la bun sfîrşit lucrări asemănătoare, de mare anvergură, cum ar fi, 
printre altele, amenajarea localităţii Portus (Porto), nu departe de Ostia, la gurile 
Tibrului. Lucrările au început în timpul domniei lui Claudius, în anul 42. 


29. Elis, Elida ; locuitorii: eleeni. Arcadia este o denumire veche, poetică, pentru Elida. 

30. Din acest capitol, deosebit de amuzant, despre actorul de tragedie care dădea 
recitaluri interpretînd, probabil, tirade, monologuri din opere clasice, reiese preferința 
acestuia pentru personaje din tragediile lui Eschil, luate în deridere de Aristofan în 
Broaştele (405 a. Chr.) pentru grandilocvenţa lor. Artistul rătăcea prin Apus, cît mai 
departe de prezenţa lui Nero, în stare să-l provoace la o întrecere în arta dramatică. 


31. În grupul de capitole care urmează, X-XI, Filostrat încearcă să-l înfăţişeze pe 
Apollonios în postura unui adversar activ al lui Nero. Eroul „romanului” se află în vestul 
cel mai îndepărtat al Imperiului Roman, în toamna anului 67. În acest răstimp, Caius 
Iulius Vindex guvernatorul regiunii Lugudunum (Lyon) din Gallia, aflat în strînsă 
legătură cu cercurile opozante lui Nero, pune la cale o răzvrătire armată. Rechemat din 
Grecia, pentru a lua măsuri faţă de evenimentele din Gallia, Nero a minimalizat situaţia, 
fără a lua contramăsurile necesare (Suetonius, Nero XL-XLI). Ceea ce l-a supărat 
îndeosebi pe Nero - fapt în concordanţă cu ceea ce scrie aici Filostrat — au fost 
proclamaţiile injurioase ale lui Vindex faţă de talentul său artistic. Guvernatorul Baeticei, 
al cărui nume nu este citat, era un partizan al lui Vindex, ca şi Servius Sulpicius Galba, 
viitorul împărat, la acea dată guvernator în Hispania Tarraconensis (Suetonius, Galba IX). 
Vindex s-a adresat lui Galba ca să preia puterea, după răsturnarea lui Nero ; el personal, 
de o modestie exemplară, s-a abținut să aspire la puterea supremă. 


32. Libybaion este un port aşezat la extremitatea vestică a Siciliei. Tyrrhenienii nu sînt 
alţii decît etruscii. De aici, şi denumirea de „Marea Tireniană” pentru porţiunea Mării 
Mediterane care scaldă țărmurile vestice ale Italiei. Ca atare, Filostrat comite o greşeală 
cînd citează Libya înaintea Etruriei. Este evident că Apollonios şi însoțitorii săi coboară 


spre sud, spre strîmtoarea Messinei, de-a lungul țărmului apusean al peninsulei italice. 


33. Nero, părăsit de susţinătorii săi, pînă şi de garda pretoriană, s-a văzut silit să fugă. 
Senatul îl proclamă pe Galba împărat, iar pe Nero „duşman public”. Urmărit, cînd a fost 
pe punctul de a fi prins, s-a sinucis. A murit la 9 iunie 68. Cît despre Vindex, care nu 
revendicase pentru sine puterea, a căzut, în cursul anului 68, victima ambiţiei guverna- 
torului Germaniei, Lucius Verginius Rufus, care l-a atacat la Vesontium (Besanon), în 
ținutul sequanilor. În ansamblul lor, mişcările de trupe din Hispania şi Gallia, împotriva 
regnului neronian, poartă denumirea de bellum Neronis („războiul lui Nero”). 


34. Apollonios prevesteşte evenimentele care vor urma, dar se exprimă enigmatic. 
Scurta perioadă de timp care însumează domniile lui Galba, Otho şi Vitellius, anii 68-70 
pînă la preluarea puterii de către Vespasian, este asemuită cu perioada de glorie a Ligii 
tebane, care a dominat lumea greacă în prima jumătate a sec. al IV-lea a. Chr. pentru un 
răstimp de două decade. 


35. Vezi Prezentare, p.12. 
36. În sensul că aceste hotărâri nu pot nicicum fi schimbate prin practici de magie. 
37. Vezi cartea a treia, nota 4. 


38. Typhon (Typhoeus), fiu al Gaiei şi al lui Tartaros (după unele variante ale mitului), 
avea 100 de capete de şerpi. Face parte din tagma titanilor răsculați împotriva lui Zeus. 
Învins de puternicul său adversar, a fost aruncat în Tartar şi, ca să nu mai poată ieşi la 
suprafaţă, Zeus a răsturnat asupra lui muntele Etna. Fenomenele vulcanice din regiune 
erau puse de grecii sicilieni în legătură cu frămîntările gigantului pentru a-şi croi drum 
spre lumină. Legenda este adesea menţionată şi de poeţii latini. 


39. Într-adevăr, Galba a fost asasinat la Roma, la 15 ianuarie 69, după o domnie care 
începuse la 8 iunie 68, dar succesorul său, M. Salvius Otho, în lupta sa împotriva lui 
Vitellius, s-a sinucis la 14 aprilie 69, după ce pierduse bătălia de la Bedriacum (lîngă 
Cremona). Prin urmare, Otho este împăratul care nu moare la Roma. Aulus Vitellius, 
guvernatorul Germaniei Inferioare, este proclamat de legiunile sale imperator la 3 
ianuarie 69, în ţinutul Rinului; în fruntea acestor legiuni traversează Alpii şi îl înfrînge 
pe Otho la Bedriacum. Între timp, în iulie 69, Vespasian este, la rîndul lui, proclamat 
împărat de legiunile din estul Imperiului Roman. În octombrie 69, armata adusă de Vespasian 
în Italia învinge forțele lui Vitellius tot în regiunea Cremonei şi, în decembrie 69, intră 
în Roma. Vitellius a fost ucis de soldaţi la Roma, după ce a fost supus la chinuri şi 
umilinţe (Cassius Dio, Istoria romană LXV, 20). Aşadar, cei doi împărați care mor la 
Roma sînt Galba şi Vitellius. 

40. În sensul: printre soldaţii galli care luptau alături de el. 


41. Vezi descrierea ultimelor zile trăite de Otho la Cassius Dio, LXIV, 12-15. În naraţiunea 
lui Cassius, sinuciderea lui Otho are semnificaţia unui gest nobil, pentru a se pune 
astfel capăt războiului civil. 


42. Capitolele XIV-XVII sînt dedicate unei probleme mult dezbătute în cercurile sofistice 
ale vremii: în ce chip se cuvine folosit mitul în creaţia literară, ce valori şi semnificaţii 
i se pot conferi, care este încărcătura lor axiologică. Ca de obicei, Filostrat nu adînceşte 
tema pe care o atacă, dar, în cursul cap. XIV, Apollonios, sever în opiniile sale, întocmai 
lui Platon, găseşte că miturile folosite de poeţii epici şi de cei tragici contribuie la 
slăbirea rigorismului moral în societate. În simplitatea lor, plină de naivitate, fabulele 
din fondul esopic îi apar lui Apollonios mult mai potrivite pentru transmiterea unui 
mesaj educaţional. În plus, Apollonios găseşte şi calităţi literare povestirilor esopice, 
gustul său în această privinţă dovedindu-se în armonie cu însuşi modul de viaţă. De 
notat că în textul grecesc cuvîntul mythos, folosit de Filostrat, are atît sensul de mit, cât 
şi acela de „naraţiune”, „poveste”. Ceea ce scrie aici despre ficţiune şi credibilitate (żo 
pitbanon) sînt preluări din Poetica lui Aristotel. 


43. Acest capitol conţine reminiscenţe din lecturile lui Filostrat despre cauzele cutremu- 
relor şi ale erupţiilor vulcanice. Din lista acestor lucrări, se cuvine să menţionăm 
Meteorologica lui Aristotel, tratat influenţat de şcoala atomistă a lui Democrit. Vin la 
rînd scrierile lui Poseidonios din Apameea Syriei (sec. al II-lea a. Chr.), învăţat care a 
încercat, în tratatul Despre Ocean, să desluşească cauzele formării continentelor, şi cele 
ale lui Seneca, Naturales Quaestiones, şi Plinius, Historia Naturalis, inspirate din tezele 
lui Poseidonios. La Plinius, fenomenele geologice erau tratate în cartea a Il-a a Istoriei 
Naturale. 


44. Adică la mijlocul lunii septembrie (Hesiod, Munci şi zile, 504; 608). Arcturus 
înseamnă „Păzitorul Ursei”. Este steaua care se află în dreptul Ursei Mari, deseori citată 
ca indicator al scurgerii timpului (de pildă, Tucidide, Zstoria IlI, 78). 


45. Grup de insule în dreptul Acarnaniei, coasta de vest a Greciei balcanice. Cea mai 
mare se numeşte Leukas. 


46. Crisa se află într-o cîmpie care coboară de la Delfi spre mare. Aşadar, corabia 
siracuzană străbate aproape tot Golful Corintic de la vest spre est. Ahaia, mai sus 
menţionată la nota 25, este provincia romană din nordul Peloponesului unde se află 
Patrai şi Aigion, ţinutul avînd acest statut cu începere de la 27 a. Chr. 


47. Vezi mai sus cartea a patra, XVIII. 


48. Demetrios, cum s-a mai spus, era un filozof stoic înclinat spre tezele susţinute de 
direcţia gîndirii cinicilor; făcea parte din cele mai alese cercuri culturale ale Romei. Este 
citat în cîteva rînduri de Seneca în Scrisori către Lucilius (de pildă în XX şi LXID. Era un 
opozant cunoscut al regimului imperial. A asistat la moartea lui Clodius Thrasea Paetus, 
fost consul, care denunța curajos abuzurile şi corupţia din cercurile senatoriale (vezi 
Tacit, Annales XV, 20-21). Învinuit că a complotat împotriva împăratului, Thrasea a fost 
invitat să-şi deschidă venele. Opoziția stoicilor faţă de Principat a continuat şi sub 
Flavii. În calitatea lor de profesori şi conferenţiari, stoicii aveau o mare influenţă asupra 
opiniei publice. Ca şi Musonius Rufus, exilat prima oară pe vremea lui Nero şi, după 
cum susţine Filostrat, silit să lucreze la canalul de la Corint, Demetrios a fost şi el exilat 
la începutul domniei lui Vespasian, împreună cu alţi filozofi stoici. Deosebit de combativ 
şi perseverent, Demetrios nu s-a lăsat intimidat, ceea ce l-a făcut pe Vespasian să-i 
transmită următoarele cuvinte: „Mă sileşti cu orice preţ să-ţi iau viaţa, dar eu nu omor 
un cîine care latră” (în gr., kyon, „cîine”). (Cassius Dio, Istoria romană LXVI, 13, în 
rezumatul lui Xifilinus.) În acelaşi capitol se găseşte o interesantă dare de seamă a 
capetelor de acuzare aduse şcolii stoice de la Roma, formulate de Caius Licinius 
Mucianus, omul de încredere al lui Vespasian. Dintre numeroasele studii care tratează 
opoziţia stoicilor faţă de regimul imperial de la Roma în sec. I p. Chr., cităm cartea lui 
F. Vernon Arnold, Roman Stoicism, Londra, 1958 şi lucrarea lui R. Chevallier, „Le milieu 
Stoicien à Rome au premier siècle après ].-C.”, în Bulletin de l'Association Guillaume 
Budé, 1960, pp. 534-562. De asemenea, vezi E. Cizek, Secvență romană, ed. cit., 
pp. 203 şi urm. care analizează raporturile dintre curtea imperială neroniană şi diferitele 
grupări filozofice ale vremii, fiecare cu programul ei politico-ideologic. 

49. Capitolele care urmează se referă la drumul lui Apollonios spre Egipt, întrerupt în 
insulele Chios şi Rhodos. La Alexandria, primeşte vestea că Vespasian, care se afla în 
preajmă, doreşte să-l cunoască. Aşa cum s-a arătat mai sus, la nota 39, Vespasian fusese 
proclamat imperator la 1 iulie 69 de legiunile din Iudeea şi din Syria. Iniţiativa îi 
aparţinea lui Tiberius Iulius Alexander, prefectul Egiptului. Aflat în Egipt (Tacit, Historiae 
II, 75-77; Suetonius, Vespasianus VII), Vespasian a luat anumite măsuri. Pe Mucianus, 
guvernator al Syriei, devotat prieten al fiului său, Titus, îl trimite în Italia pentru a 
înfrînge opoziţia lui Vitellius; Titus rămîne în Iudeea, cu însărcinarea de a înăbuşi 
ultimele zvîrcoliri ale rezistenţei iudaice împotriva romanilor, iar el însuşi se instalează 
în Egipt, cu dublul scop de a supraveghea „porţile” Egiptului, respectiv Alexandria şi 
Pelusion, învecinate cu Syria, şi de a opri aprovizionarea Italiei cu grîne, pentru a-i sili 
pe senatori să-l recunoască ca princeps. În această carte, Filostrat, în convorbirile pe 
care le imaginează între Apollonios şi Vespasian, îl numeşte constant pe Vespasian 
„rege” (basileus), ţinînd seama că fusese deja proclamat imperator, deşi deocamdată îi 
lipsea recunoaşterea oficială a Senatului, care nu-i putea fi acordată fără înlăturarea lui 
Vitellius. Din Cassius Dio (LXV, 9) şi din biografia scrisă de Suetonius ( Vespasianus VII) 
se ştie că Vespasian era superstiţios şi că în această perioadă de nesiguranţă consulta tot 
felul de oracole şi clarvăzători. În Egipt, a consultat oracolul din templul lui Serapis. 
Prin urmare, nu este de mirare că s-a interesat de persoana lui Apollonios, a cărui faimă 
precedase sosirea sa în Egipt. 


50. Adică să le închine un templu. 


51. Aluzie la corăbiile greceşti ce aparţineau coaliţiei care a luptat împotriva lui Xerxes 
la Salamina (480 a. Chr.). 


52. Cuvîntul kolossos, de origine pregreacă, însemna „statuie”. Ulterior, a fost folosit 
pentru a desemna statuile supradimensionate. Colosul din Rhodos era opera sculpto- 
rului Chares din Lindos, înălţată aproximativ în anul 285 a. Chr. Avea o înălţime de 37 
de metri şi era susţinută de o structură de fier. Trecea drept una din cele şapte minuni 
ale lumii antice. Din nefericire, după 60 de ani, statuia s-a prăbuşit la un puternic 
cutremur de pămînt. Bucăţile căzute au fost lăsate pe loc. Prin urmare, în anul 69 p. 
Chr. statuia nu mai exista. Nero a comandat sculptorului Zenodotos un alt „colos” (în 
anul 58 p. Chr.) care depăşea cu doi metri înălţimea aceluia din Rhodos. Această operă, 
care purta chipul lui Nero, împodobea parcul palatului imperial, Domus Aurea, de 
proporţii grandioase. Vespasian a schimbat capul „colosului”, înlocuindu-l cu cel al lui 
Apollo-Helios, iar Hadrian, în sec. al II-lea, a transportat statuia în amfiteatrul Flavian, 
care şi astăzi se numeşte „Coloseum”. Vezi E. Cizek, Secvență romană, ed. cit., pp. 120-124. 


53. Cu alte cuvinte, muzica este destinată să răscolească registrul pasional al sufletului 
omenesc, influenţă nefastă după părerea lui Platon, dar purificatoare după cea a lui 
Aristotel. 


54. Vezi cartea întîi, nota 58. 


55. Din acest pasaj, reiese că Apollonios este de acord cu vederile lui Canos asupra 
efectelor muzicii; în plus, adaugă cîteva sfaturi asupra măiestriei artistice, strict necesară 
scopului urmărit. 


56. Capitolele XXII şi XXIII conţin portrete ale unor tipuri umane din societatea 
timpului. Asemenea investigaţii ale caracterului şi comportamentului uman au fost 
dezvoltate de şcoala peripatetică şi sînt legate de numele lui Teofrast. Ele au servit la 
înnoirea multor specii literare, îndeosebi a comediei medii şi noi, unde se întîlnesc 
titluri ca, de pildă, „Ursuzul”, de Menandru, a genului biografic, a „romanelor” etc. 
Introducerea acestor „portrete” în povestirea lui Filostrat este o dovadă că asemenea 
schiţe deveniseră teme curente de tratat în şcolile retorice. 


57. Alexandria din Egipt, înfiinţată de Alexandru pe locul unei vechi aşezări egiptene 
(n anii 332-331 a. Chr.), în scopuri strategice şi administrative, a devenit curînd un 
mare oraş-port cosmopolit, care nu s-a integrat niciodată pe deplin în sistemul econo- 
mico-social al statului elenistic guvernat de Ptolemei, deşi aici era capitala Egiptului de 
Sus. Conceput cu străzi largi şi drepte, după planurile arhitectului Deinokrates, oraşul 
avea un cartier rezidenţial unde se afla palatul regal, Museionul, cu renumita sa 
Bibliotecă, incontestabil cel mai mare centru de cultură din Antichitatea elenistică, 
templul lui Serapis. Polibiu a lăsat o fidelă imagine a Alexandriei contemporane lui, în 
Istoria XXXIV, 14. 

58. Exagerare. 


59. În templul lui Serapis (sau Sarapis). Numele este o contaminare din Osiris şi Apis, 
iniţial Osorapis. Zeu al cerului — confundat cu Helios — şi al infernului; de asemenea, 
zeu al medicinei, ca şi Asclepios. Cultul lui Serapis, introdus în Egipt de Ptolemeu I 
Soter, a fost adus de la Sinope. În cinstea noii divinităţi, în cultul căreia se disting 
practici rituale de origine greacă şi orientală, s-au ridicat două mari temple: cel de la 
Alexandria şi cel de la Memfis. Cultul zeului binefăcător îl interesează îndeaproape pe 
Apollonios. S-a răspîndit curînd, pînă în India, dar, cu vremea, mai ales în Italia, unde 
este depăşit în popularitate doar de cultul zeiţei Isis. Plutarh, în lucrarea sa De Iside et 
Osiride, arată un viu interes faţă de aceste culte hibride. Creştini fanatici au distrus 
marele Serapeion din Alexandria în 391. Începînd din 1973 Editura E.J. Brill din Leiden 
(Olanda) publică un Corpus Cultus Serapidis Isidisque. 


60. Dovadă că Apollonios, după călătoria sa în India, considera că a devenit un adept 
convins al „înţelepciunii” indiene, cum numeşte el doctrina brahmanilor, care de altfel 
se potrivea cu propriile lui vederi despre abstinenţă şi puritate. 


61. Apollonios arde o figurină de răşină, aşa cum odinioară procedau descendenţii lui 
lamos, fiul lui Apollo, sau cei ai lui Tellias, ghicitor din Elida, care trecea drept fiul lui 
Melampus. 


62. De numele lui Melampus, poet oracular, tămăduitor şi purificator, sînt legate diferite 
creaţii ale literaturii oraculare din sec. al VII-lea a. Chr., deşi poetul, în cercurile de 
rapsozi care au creat o biografie fictivă a lui Homer, este considerat predecesorul 
acestuia. Literatura oraculară veche, în Grecia sec. al VII-lea-al V-lea, înfloreşte în jurul 
„Oracolelor” renumite. Filamon şi Tamiris (menţionaţi în cîntul II din Iliada, v. 594, cînt 
mai recent decît primele cinci) erau ataşaţi sanctuarului de la Delfi; Musaios, pe care 
tradiţia îl leagă de numele lui Orfeu, şi fiul său Eumolpos sînt poeți oficiali ai sanctua- 
rului de la Eleusis, iar Olen din Lycia (cf. Pausanias, Călătorie în Grecia VIII, 21, 3) 
aparţine şcolii de poezie apollinică din Delos. Cele mai preţioase amănunte privitoare 
la această pleiadă de poeţi se află în tratatul lui Plutarh Despre muzică, III. Herodot a 
citat nenumărate oracole anterioare vremii cînd a trăit (sec. al V-lea a. Chr.), ceea ce 
formează o mică colecţie de poezie oraculară. 


63. Serapis fiind totodată o divinitate solară. 


64. Descendenții lui Atreus, rege legendar al Mycenei, fiul lui Pelops şi al Hippodameei, 
părintele lui Agamemnon şi al lui Menelaos; în neîmpăcata sa duşmănie faţă de fratele 
său, Thyestes, i-a tăiat copiii în bucăţi şi i-a înfăţişat lui Atreus drept bucate, la un ospăț; 
Aiakos (Eacos) era fiul lui Zeus şi al Eginei; este părintele lui Telamon şi al lui Peleus. 
A fost integrat printre cei trei judecători ai Infernului. Vezi mai sus nota 34 la cartea a treia. 


65. Alexandria era pe acea vreme sfişiată de lupte interne provocate în primul rînd de 
neînţelegeri între diferite grupuri etnice. Aşa cum s-a arătat mai sus, la nota 57, în 
Alexandria se stabiliseră mulţi străini, dintre care comunitatea iudaică deţinea un loc 
deosebit. Un reprezentant de seamă al acestei comunităţi, Philon din Alexandria 
(eca 20-50 p. Chr.) contemporan cu Apollonios, este una din cele mai prestigioase figuri 
ale culturii filozofice în Antichitate, prin încercările sale de a studia neoplatonismul, 
neopitagorismul şi stoicismul în raport cu direcţiile fundamentale ale religiei iudaice. 
Tot el este şeful delegaţiei iudaice care în anul 40 s-a dus la Roma pentru a depune o 
plîngere împotriva abuzurilor prefectului Egiptului, Aulus Avillius Flaccus. Desigur, 
aceste evenimente se petrecuseră cu 30 de ani mai înainte — dar, deşi actuale încă în 69, 
Filostrat le trece sub tăcere, pentru a releva patimile aprinse la întrecerile hipice. 
Fenomenul era curent şi la Roma, unde se formaseră două partide puternice, susţinătorii 
„verzilor” şi cei ai „albaştrilor” (culorile călăreţilon, din pricina cărora pe vremea lui 
Nero s-au petrecut încăierări, tulburări, speculaţii de bursă cu caii de curse etc. (Cf. şi 
Iliada VI, 450). 


66. Aceşti filozofi făceau şi ei parte din tagma discipolilor lui Musonius, aşadar din 
tagma acelora care se ridicaseră împotriva lui Nero. Se înţelege aşadar de ce se aflau în 
preajma lui Vespasian. Euphrates, originar din Tyr, şi-a creat o anumită vază la Roma; 
Plinius cel Tînăr (Epistole I, 10) îl laudă într-o scrisoare către prietenul său Attius 
Clemens. Domițian l-a obligat să se sinucidă în timpul marii persecuții împotriva 
filozofilor stoici şi cinici. Văzînd în Apollonios un eventual rival, cei doi au devenit şi 

au rămas duşmani, ceea ce dezvăluie un nou aspect în relaţiile dintre oamenii de 
cultură ai timpului. Întocmai poeţilor greci de odinioară, care beneficiau de ajutorul 
interesat al tiranilor, tot aşa şi „înțelepţii” roiau în jurul împăraţilor romani, dacă li se 
permitea, dovedindu-se uneori utili în materie de propagandă. Lui Vespasian nu-i 
displăcea asemenea companie, mai ales că stoicii şi cinicii luaseră parte activă la 
campania de defăimare a lui Nero. 


67. Claudius a domnit între anii 41 şi 54 p. Chr. 


68. Împăratul a avut patru soţii. Pe Valeria Messalina, a treia sa soţie, a executat-o în 48, 
sub învinuirea unui complot, iar propria sa nepoată, Agrippina, a patra soţie, sora 
împăratului Caligula şi mama lui Nero, l-a înlăturat de la domnie prin otrăvire. Cassius 
Dio, Istoria romană LX, 34 povesteşte crima Agrippinei: i-a administrat lui Claudius, 
scrie el, „o otravă fără antidot”. Crima s-a petrecut la 13 octombrie 54. 


69. În realitate, Claudius începuse să-şi dea seama de jocul perfid al Agrippinei, care 
încerca să-l ridice la putere pe propriul ei fiu din prima căsătorie cu Domitius Ahenobarbus, 
şi anume pe Nero. Tacit, Annales XII, 65. 


70. Se înţelege: Apollonios era pierdut. 


71. Districte ale statului egiptean elenizat. Conducătorul unui district, de obicei un 
localnic, se numea nomarh. 


72. După relatarea lui Filostrat, Bion s-a dovedit a fi mai prietenos şi mai apropiat de 
Apollonios decît Euphrates. 


73. Răscoala împotriva romanilor înăbuşită în sînge de Vespasian în 67 a. Chr. 


74. În noua sa calitate de „împărat” (imperator), proclamat de legiunile din est (1 iulie 69), 
Vespasian primea acum misiuni diplomatice sosite din toate colţurile Imperiului, trimise 
de cei dornici să iasă de sub stăpînirea lui Nero. Se afla la Alexandria începînd cu data 
de 29 octombrie 69, după bătălia de la Cremona, câştigată de omul său de încredere, 
Mucianus. Vezi mai sus nota 39. 


75. Acesta e unul din preceptele religiei apollinice, înscris la Delfi, dar şi în alte temple 
ale zeului. În limba latină: în medias res. 


76. Dimpotrivă. Împăratul era şi a rămas excesiv de grijuliu cu cheltuielile pe care le 
făcea, fie că erau personale, fie din bugetul statului. 


77. Prin insistența Agrippinei, Nero, deşi mai mic ca vîrstă faţă de Britannicus, fiul 
Valeriei Messalina, fusese trecut la paritate în testamentul împăratului Claudius în ce 
priveşte succesiunea. După ce a preluat puterea, Vespasian a ţinut să-şi manifeste 
recunoştinţa sa faţă de Claudius, care îl protejase cîndva, şi a restaurat cultul împăratului 
asasinat. De asemenea, a continuat lucrările la micul templu de pe muntele Coelius, 
închinat numen-ului lui Claudius. Prin numen se înţelege partea divină din personali- 
tatea unui conducător de stat, căreia i se poate institui un cult (de obicei, după moarte, 
dar aceasta nu era o regulă). 


78. Datorită acestor precizări, se poate stabili data cînd a avut loc această întîlnire între 
Apollonios şi Vespasian. Aulus Vitellius fusese aclamat imperator la 2 ianuarie 69 de 
legiunile din vestul Imperiului Roman (Tacit, Historiae 1, 61-69). După bătălia de la 
Bedriacum şi moartea lui Otho (aprilie 69), devenise „stăpîn” la Roma, unde intrase în 
fruntea unor impresionante forţe militare (ibidem II, 55; Suetonius, Vitellius XI). 
Comportarea lui Vitellius în viaţa lui particulară este corect schiţată de Filostrat. 
Înlăturarea lui de către legiunile care trecuseră de partea lui Vespasian, inclusiv cele din 
Moesia, nu s-a dovedit a fi uşoară. În împrejurările grele prin care trecea Imperiul, dacii 
de la Dunărea de Jos s-au răsculat, aşa că Mucianus, omul de încredere al lui Vespasian, 
trimis în Europa, s-a văzut nevoit să lase legiunea a VI-a Ferrata la Dunăre, pentru a 
controla mişcările autohtonilor. El şi-a continuat drumul spre Italia de nord trecînd prin 
Pannonia (ibidem II, 83). La Roma, din întîmplare, în acest răstimp hotărîtor, prefect al 
oraşului era chiar fratele lui Vespasian, Titus Flavius Sabinus. Pe acesta, scrie Tacit 
(Historiae III, 64) fruntaşii din Roma îl îndemnau insistent să participe şi el la operaţii, 
în favoarea fratelui său, dar Sabinus a optat pentru tratative cu Vitellius, care s-a învoit 
să abdice, în schimbul sumei de o sută de milioane de sesterţi. Sîntem la 16 decembrie 69. 
Înțelegerea n-a putut fi perfectată, din cauza legiunilor din Germania aduse la Roma de 

Vitellius în sprijinul său. S-a ajuns la o situaţie critică: Sabinus, împreună cu fiul său şi 
cu Domițian, fiul lui Vespasian, au fost nevoiţi să se refugieze pe Capitoliu, în templul 
lui Iupiter, unde au fost asediați. Acesta e momentul care coincide cu întîlnirea din 
templul lui Serapis între Apollonios şi Vespasian, care nu ştia nimic de cele ce se 
petreceau la Roma. Filostrat întîrzie deliberat pînă în decembrie sosirea lui Vespasian la 
Alexandria, pentru a o face să coincidă cu asediul templului de pe Capitoliu: 19 
decembrie 69. Despre împrejurările dramatice ale schimbării regnului politic la Roma la 
finele anului 69 vezi Gh. Ceauşescu Vitellius’kaiserliche Titel în „Studii Clasice” XXII, 1984, 
pp. 77-79. 
79. Într-adevăr, templul fusese incendiat. Flavius Sabinus şi însoțitorii săi au scăpat ca 


prin minune de flăcări, ceea ce Apollonios consideră că s-a întîmplat din „voinţa” 
divinității tutelare. 


80. Fostul palat al regilor Egiptului. Vezi mai sus nota 57. 


81. În greceşte, apologia, cu dublu sens: „apărare” şi justificare. Capitolele care urmează 
conţin o discuţie teoretică, cu fond politic, asupra „celei mai bune forme de guvernă- 
mînt” pentru statul roman. Pe o asemenea temă Cassius Dio a scris aproape o carte 
întreagă din Istoria romană (cartea LII, discursurile atribuite lui Maecenas şi lui Agrippa). 
Spre deosebire însă de discursurile pur teoretice, în care se trata tema despre „monarhul 
ideal”, „tiranie”, „democraţie”, în cazul de faţă Vespasian face o trecere în revistă a 
reprezentanţilor dinastiei lulia-Claudia, încheiată cu moartea lui Nero, scoţind în 
evidenţă scăderile fiecăruia, pentru a continua cu o analiză a timpului cît au deţinut 
puterea urmaşii la Principat ai lulio-Claudiilor, perioadă mai rea încă decît cea prece- 
dentă. Vespasian, proclamat la 1 iulie 69 imperator de legiunile din Syria şi din Egipt, 
hotărît să preia puterea, în versiunea lui Filostrat simulează încă nehotărîre în faţa 
„înţelepţilor”. Sfaturile celor trei diferă, ceea ce era tipic pentru înfruntările retorice. 
Despre formarea „cercurilor” politico-ideologice din deceniile de mijloc ale sec. I p. 
Chr., unde asemenea discuţii erau frecvente, vezi E. Cizek, Secvența romană, ed. cit., 
Cercurile culturale şi politice, pp. 203-228. 


82. Afirmaţie răutăcioasă şi inexactă. Servius Sulpicius Galba, fost guvernator în Hispania 
Tarraconeză, este proclamat împărat de Senatul Roman după moartea lui Nero (69 p. Chr.) 
(Suetonius, Galba IV). În vârstă de peste 70 de ani, cînd a aflat despre răscoala lui Aulus 
Vitellius, guvernatorul Germaniei Inferioare, l-a adoptat pe Lucius Piso, „un tînăr de 
familie foarte bună, modest şi cuminte” (Cassius Dio, Istoria romană LXIV, 5). Marcus 
Salvius Otho, care avea pretenţia să fie el cel adoptat, a pus la cale un complot 
împotriva lui Galba, căruia împăratul i-a căzut victimă în plin For. La scurtă vreme după 
atentat, a fost ucis şi Piso (ibidem 6). 


83. Regimul republican, cu magistrați aleşi de Adunarea poporului. Indiferent de 
coloratura sa ideologică, în sînul opoziţiei faţă de Principat (regimul imperial), nu este 
exclus să fi existat încă opţiuni pentru restaurarea republicii romane, deşi un asemenea 
deziderat ţinea de domeniul utopiei. 


84. Dion adoptă aici părerile lui Platon despre forma optimă de guvernămînt într-un 
stat sclavagist antic. 


85. Imaginea este împrumutată de asemenea din gîndirea filozofică a lui Platon. 


86. Tiranoctonii: Harmodios şi Aristogeiton, care l-au ucis pe Hippias, fiul lui Peisistratos, 
la sfîrşitul sec. al VI-lea a. Chr. 


87. Urmează o adevărată prelegere asupra „monarhului bun”, alcătuită din consideraţii 
de provenienţă stoică, printre care predomină ideea ajutorării celor exploataţi şi 
nevoiaşi. Filostrat atinge şi problema succesiunii, la care se ştie că Vespasian ţinea mult, 
după ce-şi asigurase puterea. De la bun început, pe cei doi fii ai săi, Titus şi Domițian, 
i-a numit Caesari (Cassius Dio, Istoria romană LXVI, 1). 


88. Un pasaj important. Euphrates se ridică împotriva filozofiei speculative cu nuanţă 
mistică propagată de Apollonios. Rezultă deci că la mijloc nu era numai o rivalitate între 
„filozofi”, care aspirau la titlul de consilier regal, ci şi o reală neînțelegere, pornită din 
propagarea unor doctrine cu substrat filozofic diferit. 


89. Amasis este un rege al Egiptului (sec. al VI-lea a. Chr.), sub domnia căruia ţara 
ajunsese la o mare înflorire. Şi-a instalat reşedinţa la Memfis şi a fost în bune relaţii cu 

grecii contemporani lui, printre care tiranul Polycrate din Samos (Herodot III, 39). 
După datele unei legende, l-a primit ca oaspete şi pe Solon (idem I, 30). 


CARTEA A ŞASEA 


1. Etiopia, menţionată încă din cînturile epice (de exemplu: Iliada XXIII, 206), înseamnă 
„ara celor cu faţa arsă de soare” (ai/biopes). Numele apare în opera lui Eschil şi a lui 
Pindar şi desemnează o populaţie fabuloasă, aşezată la marginea Oceanului planetar, 
spre sud-est. Această populaţie este uneori confundată cu ramuri etnice indiene, migrate 
în Africa. La Herodot, ţara şi locuitorii ei sînt deseori pomeniţi în cărţile II şi III ale 
Istoriei. În II, 22, Etiopia, localizată la sud de Egipt, e prezentată ca extrem de bogată 
în aur, fildeş şi esențe de lemn rar; granitul şi obsidianul se găsesc din abundență 
(CI, 86); se presupune că Etiopia este „sfîrşitul pămîntului” (II, 25). Întocmai ca şi sciţii, 
etiopienii devin în literatura greacă o populaţie idealizată. Herodot consideră că Etiopia 
începe de la Elephantine (II, 29) şi se întinde pînă la „marea de sus”; Meroe este oraşul 
de reşedinţă al acestor etiopieni (aprox. la 200 de km de Khartum, capitala Nubiei). În 
perioada elenistică, pe acest teritoriu nubian s-a înfiripat un stat înfloritor (sfîrşitul sec. 
al III-lea a. Chr.), care s-a dezvoltat sub influenţa Egiptului elenistic şi care a dăinuit 
pînă în sec. al IV-lea p. Chr. Ținuturile africane spre sud de Meroe, Africa centrală şi 
Africa ecuatorială nu erau cunoscute grecilor, nici, mai tîrziu, romanilor. Spre sfîrşitul 
sec. al III-lea, Heliodor din Emesa localizează în Etiopia parte din acţiunea unui 
„roman” devenit celebru, Etiopicele. 


2. Determinarea corectă a obiîrşiei izvoarelor Nilului a dat naștere în Antichitate la 
nenumărate dezbateri şi diferite propuneri, dintre care una localiza izvoarele în est, 
tocmai în India. Pînă şi Alexandru, regele Macedoniei, ajuns la fluviul „Indus”, s-a lăsat 
înşelat de această absurditate. Herodot, care scrie mult despre Nil în cartea a Il-a a 
Istoriilor sale, are bunul simţ să mărturisească că nu ştie nimic sigur despre izvoarele 
Nilului; pe vremea lui Nero, deci foarte aproape de prezenţa lui Apollonios în Etiopia, 
s-a organizat o expediţie de cercetare a izvoarelor, care n-a putut depăşi mlaştinile de 
la Bahr-el-Djebel (cf. Strabon XV, 1, 13-20). Fenomenul revărsării apelor şi fertilizării 
cîmpiilor a fost de asemenea mult dezbătut şi pus în legătură fie cu fenomene 
meteorologice, ca vînturile etesiene, fie cu fazele lunii. 


3. Nilul şi Indusul. Strabon, Joc. cit. face o largă comparaţie între cele două fluvii, citînd 
surse anterioare, ceea ce înseamnă că astfel de comparații deveniseră un loc comun în 
descrierile geografice ale timpului. 


4. Despre pigmei vezi cartea a treia, nota 58. 


5. Cuvîntul grecesc kylacteo înseamnă, de fapt, „a striga”, a „vorbi răstit” ; sensul de „a 
lătra” este secundar, dar probabil că în acest sens l-a folosit Filostrat pentru a sugera un 
grai african cu totul aparte de cele europene. 


6. În gr., grypes. Vezi cartea a treia, nota 62. Animale fantastice imaginate de vechii 
artişti plastici din Assyria şi Persia, grifonii au pătruns şi în vechea Indie. Ca şi sfincşii 
egipteni, sînt monştri care păzesc porţile cetăților şi ale palatelor. Imaginaţia artistului 
era liberă să creeze un grifon aşa cum şi-l închipuia, folosind părţi din trupul animalelor 
sălbatice şi a păsărilor răpitoare, de preferinţă leul, taurul, vulturul. Uneori, grifonul 
căpăta figură de om, trup şi gheare de leu; în alte variante, aripi şi gheare de vultur. 
Combinarea acestor elemente animaliere este neîndoielnic dictată de o anumită intenţie, 
componentele figurii avînd fiecare în parte o funcţie simbolică. Sinteza lor sugerează 
redutabila forţă a lumii animale pusă în slujba omului. 


7. 'Termitele. 


8. Vers din Hesiod, Munci şi zile 151, variantă uşor modificată. În mitul vârstelor 
imaginat de Hesiod, vîrsta fierului reprezintă o eră a progresului tehnologic, dar şi a 
decăderii morale. 


9. Spre templul lui Memnon. Vezi cartea a patra, nota 24. La Teba, în Egipt, au fost 
ridicaţi doi coloşi aşezaţi, reprezentîndu-l pe Memnon. Statuile, cioplite în piatră, 

datează de pe vremea lui Amenophis al III-lea (sec. al XIV-lea a. Chr.). Unul dintre 
coloşi a fost avariat de un cutremur şi, de atunci, în primele ore ale dimineţii, se aude 
un şuier ciudat, denumit cîntecul lui Memnon, datorită vîntului care străbate ruina. 
Herodot l-a văzut, a auzit cîntecul şi l-a admirat (Jstorii II, 126; cf. Strabon, Geografia 
XVIII, 816 şi Pausanias, Călătorie în Grecia I, 42). Cultul lui Memnon a fost asimilat cu 
acela al suveranilor Egiptului. 


10. Povestea lui Timasion este tipică. Cea mai cunoscută variantă orientală este aceea 
a tînărului Iosif, fiul lui Iacob, vîndut ca sclav de fraţii săi vitregi în Egipt. Cumpărat de 
un om de bine, Putiphar, un demnitar egiptean, Iosif este acuzat pe nedrept de soţia 
acestuia că vrea s-o seducă (Moise I, 39). În varianta greacă, Hippolit, fiul lui Tezeu, 
devine victima Fedrei, a doua soţie a regelui. Spre deosebire de Iosif, care scapă din 
închisoarea unde fusese aruncat şi devine guvernator în Egipt, Hippolit moare blestemat 
de tatăl său. 

11. Filostrat relatează aici o altă variantă decît cea cunoscută grecilor, al cărui punct 
culminant era ridicarea cadavrului lui Memnon de pe cîmpul de luptă de la Troia chiar 
de către mama sa, Eos (Aurora). Un pictor anonim a lăsat una din cele mai frumoase 
creaţii ale Antichității greceşti în materie de pictură pe vase cu figuri negre pe fond 
ocru. Zeița este înfăţişată cu aripi imense, gata să-şi ia zborul spre Etiopia cu fiul ei mort 
pe braţe. Este poate prima Pietă din pictura europeană care prefigurează Madona cu 
fiul ei mort în braţe. 


12. Statui ale zeului Hermes, sub diferite forme, denumite herme, serveau la delimitarea 
drumurilor şi la protecţia caselor. Printre multe alte atribuţii, Hermes era păzitorul 
călătorilor. Cînd la Atena o mînă criminală (se bănuia a fi cineva din grupul lui 
Alcibiade) a retezat capetele statuilor-herme în ajunul marii expediţii pregătite de 
atenieni în 416 a. Chr. împotriva Siciliei, tulburarea a fost de nedescris, fapta fiind 
considerată un semn rău. În Egipt, grecii l-au identificat pe Hermes cu zeul Thoth, 
inventatorul scrierii şi al altor arte. 


13. Descrierea colosului reprezentînd o figură aşezată, cu picioarele lipite, este corectă. 
Despre asemenea creaţii artistice în Egipt, databile din perioada Regatului Mijlociu şi 
Nou, vezi Elie Faure, Istoria Artei, trad. rom. Bucureşti, Meridiane, 1988, pp. 88-89. 
Demne de reţinut sînt consideraţiile lui Filostrat făcute din punctul de vedere al unui 
cunoscător autentic al operei de artă, pe care o contemplă în diferite ipostaze condiţionate 
de lumina zilei. 


14. Cuvintele greceşti pentru „a arde” şi „a încălzi” — aitbein şi thalpein — intră în 
substantivul compus Aithiopia. 

15. Acest grup de „înţelepţi” etiopieni, apropiat, dacă nu afiliat, celui din India, 
reprezintă de fapt principalul obiectiv al călătoriei lui Apollonios în Etiopia. Ei sînt 
menţionaţi şi de Heliodor în Ftiopicele sale (cartea X, 1 şi urm.). 

16. Vezi cartea întîi, notele 3 şi 4. Despre Thamous, rege din Teba Egiptului vezi Platon, 
Phaidros 274 D. Pe pămînt, reprezenta puterea zeului Ammon. Trecea drept cel care a 
introdus scrierea în Egipt, semne inventate de zeul Thoth. În calitatea sa de om de 
cultură autohton, era firesc să-i alunge pe „înțelepţii” venetici, sosiți din India. 


17. Prin urmare, cele două elemente fundamentale ale universului, alături de foc şi de 
aer, recunoscute ca atare şi de Empedocle. 


18. Regiunea unde se ţineau jocurile olimpice. 


19. Prin această judecată de valoare, Filostrat insinuează că „înţelepţii” (dialecticieni — 
M. Eliade) etiopieni sînt inferiori celor întâlniți în India şi ca organizare, şi ca putere de 
înţelegere a fenomenelor naturale. 


20. Barca lui Timasion se îndrepta spre Delta Nilului. 


21. Numele arbitrilor olimpici, bellanodikai era folosit şi în arbitrajele politice. 


22. Aşa cum s-a arătat mai sus, la nota 64 la cartea a cincea, Pelops, în luptă cu 
Oinomaos pentru a obţine mînă frumoasei Hippodameia, trecea drept întemeietorul 
curselor de care de la Olympia. Heracles însă este cel care a îngrădit incinta sacră a 
sanctuarului lui Zeus şi a organizat jocuri festive în onoarea tatălui său. Aceasta 
este legenda, conform căreia Jocurile Olimpice au fost instituite în prima jumătate a 

sec. al VIII-lea a. Chr. (anul 776), dată convenţional admisă ca începutul olimpiadelor, 
celebrate din patru în patru ani, succesiune pe care se bazează sistemul cronologic 
folosit de istoricii greci (începînd cu Timaios, sec. al IV-lea a. Chr.). În realitate, Jocurile 
datează din anii de mijloc ai sec. al VII-lea a. Chr. Cum incinta sacră (altis) despre care 
este aici vorba se afla pe teritoriul Pisei, învecinat spre nord cu cel al Elidei, pentru 
controlul şi pregătirea Jocurilor s-au dat lupte aprige între localnici, încheiate în favoarea 
eleenilor (572 a. Chr.). Cel mai vechi templu din incintă era cel închinat Herei şi lui 
Zeus; marele templu al lui Zeus, cu statuia lucrată de Fidias (sec. al V-lea) a devenit 
însă gloria sanctuarului. 


23. Aluzie răuvoitoare la pretenţiile de superioritate şi la practicile brahmanilor, mult 
admirate de Apollonios. Vezi cartea a treia, XVII şi urm. şi notele aferente. Reiese că 
rivalitatea dintre „înţelepţii” vremii era nu numai la nivelul indivizilor, ci şi la acela al 
sectelor sau al grupărilor religioase. Gymnosofiştii etiopieni, menţionaţi în cartea a X-a 
a Etiopicelor lui Heliodor, cap. 1-2 au calificativul de „judecători şi de sfetnici ai 
regelui”, deci jucau şi un rol politic. 


24. Oracolul apollinic de la Delfi. „Serviciile” cu publicul ale oracolului erau foarte bine 
organizate. Mai întîi, se luau informaţii despre consultant, mai ales dacă era o perso- 
nalitate sau un om cu avere. Apoi, întrebările fiind ştiute dinainte, se ticluia răspunsul, 
uneori în versuri, cu un anume grad de ambiguitate. Existau, bineînţeles, şi cazuri de 
corupţie, cum este cel semnalat de Herodot în Jstorii VI, 66, sau de falsificări, ibidem 
I, 51. Un alt aspect notabil: „serviciile” aveau ca angajaţi şi străini, care puteau răspunde 
în limba consultantului venit de departe, rămas mut de admiraţie în faţa competenţei 
oracolului. 


25. Fîntînă în masivul muntelui Parnas, considerată drept un loc preferat al Muzelor. Se 
afla aproape de Delfi, deci pe teritoriul controlat de Apollo (Pindar, Pyrbicele I, 75; 
Herodot VIII, 39). 


26. Mic fluviu în Focida, renumit pentru frumuseţea locurilor prin care curge (Herodot 
VIII, 33). 


27. Proverb grec în versuri, din categoria învățăturilor apollinice despre un mod de 
viaţă sobru şi cumpătat. Despre acest modest templu, hărăzit la început lui Apollo, vezi 
în continuare nota 54. 


28. Aceste antonimii n-au nimic de-a face cu învăţătura morală a Vedelor. Sînt formulate 
de doctrina pitagorică, aşa cum ne este cunoscută datorită lui lamblichos (sec. al IV-lea 
p. Chr.), din transcrierile sale făcute după scriitori anteriori, îndeosebi după Aristoxenos 
(sec. al IV-lea a. Chr.), autor a două tratate fundamentale pentru cunoaşterea pitagorismului 
timpuriu: Sentințele pitagorice şi Modul de viață pitagoric — vezi capitolul „Modul de 
viaţă pythagoreic după sentenţele transmise de Aristoxenos” (trad. M. Nasta) în Filozofia 
greacă pînă la Platon, Il, 2, pp. 35-49. 


29. Prodicos din Ceos este renumitul sofist contemporan cu retorul Gorgias şi cu 
filozoful Democrit (născut în prima jumătate a sec. al V-lea a. Chr.). Era un strălucit 
conferenţiar, care îşi fermeca auditoriul. Printre cei care l-au ascultat se numără poetul 
Euripide, istoricul Tucidide şi retorul Isocrate. Venind deseori la Atena, era în cele mai 
bune raporturi cu Socrate. A scris o lucrare intitulată Despre natură şi alta Despre 
natura omului. În Vieţile Sofiştilor 1, 12, Filostrat îi face o bună caracterizare, deşi 
menţionează ca o scădere aviditatea sa de a cîştiga bani. Fragmentul pe care-l reproduce 
mai jos face probabil parte dintr-un Flogiu al lui Heracles. Aceeaşi poveste despre 
ezitările unui tînăr pe ce cale s-o ia în viaţă se găseşte şi la Xenofon, Memorabilia 
(Amintiri despre Socrate) II, 1, 21, al cărui fiu, Gryllos, era un mare admirator al lui 
Prodicos. 


30. În gr., Kakia, „Răutatea”, abstracţie personificată, al cărei sens este diferit interpretat 
de comentatori. În general, cuvîntul este tradus prin „Viciul” („la dolce vita”), prin 
opoziţie cu „Virtutea”. „Răutatea” este forţa malefică care distruge valorile morale. Vezi 
Ioana Popescu, „Note la Prodicos” în volumul Filozofia greacă pînă la Platon, Il, 2, 
pp. 354-355, notele 59 şi 69; ibidem, traducerea fragmentului din Xenofon, Memorabilia 
(Amintiri despre Socrate) pp. 341, 344. 


31. Direcţia filozofică care condiţionează fericirea şi multumirea sufletească de rezultatul 
strădaniei individuale prin muncă este hesiodică. A fost considerabil răspîndită prin 

unele elegii ale lui Solon, cunoscute de întreaga suflare grecească. Ceva mai tîrziu în 
timp, morala stoică a preluat această teză, introducînd termenul to kathekon, „ceea ce 
se cuvine”, „datoria”, ca fundament al vieţii morale. 


32. Nessos era un centaur în bune relaţii cu Deianeira, soţia lui Heracles. Gelos, eroul, 
l-a omorît cu o săgeată otrăvită, al cărei vîrf fuse muiat în sîngele Hidrei de la Lerna. 
Înainte de a muri, Nessos o sfătuieşte pe Deianeira să păstreze cămaşa muiată de 
sîngele său, scurs din rană, drept un farmec pentru a-l readuce în cămin pe Heracles, 
dacă acesta ar părăsi-o. Atunci cînd Heracles, îndrăgostit de frumoasa Iole, fiica lui 
Eurytos din Oichalia, uită de soţia sa, aceasta îi trimite în dar „cămaşa” lui Nessos, care, 
odată îmbrăcată, i se lipeşte de trup şi îi produce dureri groaznice. Izbăvirea eroul şi-o 
găseşte arzîndu-se de bună voie pe un rug, ridicat pe muntele Oeta. Prin moarte este 
primit în Olimp, unde i se dă ca soţie pe Hebe, aşa cum îl înfăţişează renumitul pictor 
Exekias, pe o amforă păstrată la Orvieto, în Italia. 


33. Aici, în sens de comportare morală, izvorită din convingere. 
34. De adăugat: „în vieţile anterioare”. 


35. Sentința se referă la legămîntul tăcerii în cercurile pitagorice, dar şi la bunul obicei 
de a nu vorbi ce nu trebuie. Ceva mai tîrziu în timp, a luat un alt înţeles: „boul îi stă pe 
limbă” se referă la cei care nu au voie să vorbească. Acesta e sensul conferit sentinţei 
de către Eschil în Agamemnon, v. 36, cînd se referă la cei siliţi să păstreze tăcerea 
asupra unei crime sau a unei fapte reprobabile (luarea de mită, de exemplu). 


36. Vezi mai sus nota 28. E vorba de învăţăturile morale, extrem de severe, respectate 
în „modul de viaţă pitagoric”. 


37. În înțelesul opțiunii pentru o anumită doctrină filozofică după care individul îşi 
alege un anumit mod de viaţă. De reţinut că şcolile socratice erau normative, ca şi 
stoicismul sau epicureismul, stabilind reguli de comportare atît pentru viaţa particulară, 
cît şi pentru viaţa socială. 


38. O interpretarea greşită şi răuvoitoare a doctrinelor hedoniste. Nici măcar şcoala din 
Cyrene, fundată de Aristippos (sec. al IV-lea a. Chr.), nu propaga asemenea excese, 
deşi era hedonistă prin excelenţă, recunoscînd în plăcerea senzuală (de orice natură) 
cel mai important ţel urmărit de oameni. Corectivul adus doctrinei consta în negarea 
exceselor, a plăcerilor grosolane, care degenerau în stări de vătămare a organismului. 
Dimpotrivă, se recomandau stăpînirea de sine, măsură, selecţia făcută cu rațiune. Nici 
plăcerile spiritului nu erau neglijate, deşi cele ale simţurilor aveau prioritate. Participarea 
la treburile publice şi agitația inevitabilă pentru un om politic erau considerate dăună- 
toare pentru echilibrul celui ce urmărea să fie fericit. Această teză a doctrinei lui 
Aristippos, preluată de Epicur, a şi contribuit de altfel ca hedonismul să nu aibă o prea 
mare răspîndire. Cît despre părerea pitagoricilor cu privire la dorinţele trupului (somatikai 
ebitbymiai, în multiformitatea lor), vezi lamblichos, Vita Pytbagorae în Diels-Kranz 
(205) = Filozofia greacă pînă la Platon II, 2, cap. citat la nota 28, p. 44. 


39. Referire la şcoala cinică, al cărei întemeietor, Antistene, căuta să-i înveţe pe oameni 

„virtutea”, care aduce după sine fericirea. Negînd în bloc valorile preţuite în societatea 
omenească, cinicii erau îndrăzneţi, agresivi, vizînd pînă şi desfiinţarea formelor de stat 

crearea unei noi societăți, cosmopolite, fără organe politice şi administrative, unde 
„virtutea” singură împiedică orice încălcare a dreptății. Despre curajul manifestat de un 
filozof cinic („cel care latră”) în critica adusă împăratului Vespasian, vezi mai sus nota 5. 


40. Filostrat foloseşte aici cuvîntul preferat: phantasma, care corespunde întrucîtva 
rom. iazmă. 


41. În gr., atbanaton kai agenneton. În conformitate cu doctrina pitagorică, sufletul 
este închis în lăcaşul corpului întocmai ca într-un „mormînt” (sema). Reîncarnările 
succesive nu sînt străine unui îndelung proces de ispăşire a greşelilor şi de purificare 
a trupului (Platon, Cratylos 400 B-C şi Athenaios, Banchetul Sofiştilor IV, 157 C — 
Filozofia greacă pînă la Platon, II, 2, Pbilolaos, [trad. M. Nasta], pp. 92-93. Vezi de 
asemenea consideraţiile lui M. Nasta pe marginea fragmentelor din Philolaos, Diels-Kranz, 
B 14-B 16 [/ucr. cit. pp. 181-182] referitoare la registrul sufletului uman şi la relația 
suflet-corp). 


42. Aluzia nu e clară. 

43. Toate aceste trei denumiri, pe vremea stăpînirii romane în Grecia nu mai aveau nici 
o acoperire. Sînt numai ecouri din organizarea vechii societăţi poliadice greceşti; 
„Cavalerul” (bippeus), în sens politic, desemna pe vremea lui Aristofan (a doua jumătate 
a sec. al V-lea a. Chr.), poetul care a scris o comedie intitulată Cavalerii, un cetăţean 
aparţinînd celei de a doua clase censitare din Atica ; în statul atenian, clasele censitare, 
trei la număr, se stabileau în raport cu averea funciară a cetăţeanului de drept. Cavalerul 
putea întreţine din venitul său cel puţin un cal, care îl slujea în caz de război; în text: 
bippotrophos („crescător de cai”), în loc de cuvîntul bippeus; strategul, cuvînt care 
însemna „comandant militar”, a căpătat de asemenea o nuanţă politică cînd atribuţiile 
strategilor s-au extins în sectorul financiar-administrativ ; iniţial, strategii în Atica erau în 
număr de zece, unul de fiecare trib, aleşi anual; în sec. al IV-lea a. Chr., numărul lor s-a 
redus la doi; în perioada elenistică, strategul era şeful militar şi politic al marilor ligi (de 
exemplu, Liga aheană); choregul, la Atena, era un personaj civil, dar foarte important; 
un cetăţean bogat, care-şi asuma sarcina de a subvenţiona instruirea corurilor particulare 
la concursurile dramatice, chiar şi susţinerea, cu bani grei, a marilor reprezentații de la 
Dionysii; se înţelege că cboregia, devenită instituţie publică, reprezenta un ajutor 
substanţial pentru cel ce candida la alegerile de magistrați. 

44. Trierarhul era comandantul unui vas de război, trirema, vas cu trei rînduri de vîsle; 
prin extensiune de sens, comandantul unei escadre. În sec. al V-lea a. Chr., capătă şi 
înţelesul de „cetăţean bogat”, în stare să echipeze pe cont propriu sau împreună cu alţi 
cetăţeni o corabie de război. 


45. Phylarchos însemna şeful unei phyle, adică al unui trib atic; în Atica, numărul 
triburilor a variat de-a lungul timpului; ulterior, cuvîntul îl desemnează pe comandantul 
corpului de cavalerie din fiecare trib atenian, subordonat bipparbului, comandantul 
suprem al cavaleriei, în sarcina căruia intrau şi unele atribuţii politico-administrative. 


46. Adică al filozofilor din Etiopia. 


47. Asupra problemelor pe care le ridică ştiinţele naturii şi asupra credințelor în puterile 
supranaturale, vezi cartea a treia. 


48. În gr., tberme ousia, condiţie esenţială pentru apariţia şi dezvoltarea vieţii. 


49. Ceea ce urmează despre meritele lui Eschil referitoare la promovarea dramei tragice 
este o parafrază după Aristotel, Poetica 1449 a, 7-29. 


50. Într-adevăr, în Grecia veche, reprezentarea unei piese nu se repeta. Dramele din 
creaţia eschileică erau însă atît de populare, încît s-au reprezentat vreme îndelungată şi 
după moartea poetului. Grija punerii în scenă revenea unor descendenţi direcţi ai 
poetului, şi ei poeţi tragici, pînă spre sfîrşitul sec. al IV-lea. 


51. Cf. cartea a treia, XVII şi urm. 


52. Teoria apartenenţei „filozofilor goi” (gymnosopbistai) din Etiopia la ramura indiană 
este lipsită de temeinicie, dar faptul că secole de-a rîndul indienii au descins pe 
coastele răsăritene ale continentului african, unde au întemeiat colonii, nu poate fi 
contestat. 


53. Stesihoros din Himera, marele poet sicilian din sec. al VI-lea a. Chr., a jucat un 
anumit rol politic în lupta împotriva tiraniei locale. Şi-a atras mînia Colegiului de preoți 
de la Delfi, care l-au silit să refacă un poem intitulat Elena, compus după datele tradiţiei 
homerice. Pe acea vreme, Sparta sprijinea Colegiul apollinic, iar acesta ducea în schimb 
o susținută propagandă prospartană. În urma presiunilor şi intervențiilor sosite din 
Grecia, Stesichoros s-a înduplecat şi a scris o nouă versiune a poemului, Palinodia 
(„Cîntec de răscumpărare”), în care adopta o altă versiune a legendei: numai „imaginea” 
(eidolon) Elenei l-a însoţit pe Alexandros-Paris la Troia, în timp ce adevărata Elena a 
fost adăpostită în tot cursul războiului troian în Egipt. Această variantă stă la baza 
dramei lui Euripide, intitulată Elena. Vezi mai sus nota 40 la cartea a patra. 


54. Versul citat nu se ştie cărui poet apollinic îi aparţine. Pausanias însă, în Călătorie în 
Grecia X, 5, 9 îl leagă de un dar simbolic făcut zeului de la Delfi de hiperboreeni 
(locuitori din nordul Sciţiei). 


55. Filostrat se referă aici la diferitele faze de construcţie ale templului apollinic de la 
Delfi. În prima jumătate a sec. al VI-lea, sanctuarul apollinic de la Delfi a fost mistuit de 
un incendiu. În anii 548-547 a. Chr., prin subscripţie publică, prin fondurile băneşti ale 

sanctuarului şi datorită ajutorului substanţial primit de la familia ateniană a Alcmeonizilor, 
exilată pe acea vreme de Peisistratos, tiranul care preluase puterea la Atena, s-a înălțat 
un templu falnic, a cărei faţadă era împodobită cu marmură din Paros. Frumuseţea 
metopelor sculptate este evocată de Euripide în Jon, v. 185 şi urm. Din nefericire, acest 
templu a fost deteriorat de un cutremur pe la mijlocul sec. al IV-lea a. Chr. Lucrările de 
restaurare au început imediat, sprijinite de cetăţile care aparţineau Amficţioniei (Consiliului) 
delfice, dar mergeau încet, din cauza „războaielor sacre” pentru stăpînirea Templului şi 
a Oracolului. Pietrarii din Corint au avut o însemnată contribuţie la refacerea basorelie- 
furilor. Reconstrucţia marelui templu rămîne o splendidă dovadă a spiritului de solida- 
ritate panelenică, care în Grecia sec. al IV-lea se ridica deasupra conflictelor locale, 
prevestitoare a sfîrşitului formelor politice din cetăţile-stat ale Greciei. Alături de marele 
templu, la Delfi s-au înălţat şi alte sanctuare închinate divinității panelenice Apollo. 
Bogăţiile aduse în aceste sanctuare erau atît de mari, încât lăcaşurilor ce le adăposteau 
li se dădea numele de „tezaure”. Unul din cele mai renumite pentru comorile de artă 
era tezaurul ridicat de locuitorii din Siphnos; fragmente din decorația micului templu se 
află la Muzeul de la Delfi; cel mai bine conservat este însă tezaurul atenienilor, care te 
întîmpină, aproape intact, pe drumul ce duce spre marele templu al complexului 
apollinic. 

56. La origine, Glaucos era un pescar din Anthedon, în Beoţia. A devenit o divinitate 
a mării după ce a gustat o buruiană fermecată. Vezi cartea întîi, nota 13 cu privire la 
Proteus. 


57. Marele pictor grec, originar din Thasos. Datorită extraordinarelor sale merite 
artistice, a devenit cetăţean atenian. La Delfi, a pictat scena de o rară sensibilitate, dup: 

epopeea intitulată Căderea Troiei, semnalată aici de Filostrat, precum şi scene inspirat 
de cîntul al XI-lea al Odiseei, în care e descrisă pătrunderea lui Odysseu în Infern; la 
Atena, a pictat pereţii din Stoa (Porticul), denumită Poikile („împodobit cu picturi”), 
devenit ulterior locul preferat de întrunire al filozofilor „stoici”, precum şi templul doric 
de la poalele Acropolei, Theseionul. 


ă 
e 


58. Aluzie la marile ofrande de aur aduse templului de la Delfi de către Cresus, regele 
Lydiei, în preajma invaziei perşilor în Lydia (Herodot I, 50-52; 54; VI, 125; VIII, 35). 
Povestea lui Cresus, care n-a înţeles textul ambiguu al oracolului delfic, este relatată pe 
larg de Herodot în Istorii I, 47-49; 50. 


59. Aceasta era principala doctrină politică care pune stăpînire pe mentalitatea grecilor 
în perioada de criză a cetăţii-stat, caracterizată prin neîntrerupte strămutări de populaţie 
şi conflicte locale, care au măcinat definitiv infrastructura orînduirii sclavagiste din 
epoca clasică. Întreaga Grecie, peninsulară şi insulară, năzuia spre o expansiune în 
Orient pentru a sparge definitiv cadrul strîmt al organizaţiei cetăţeneşti din unităţile 
politico-administrative (poleis), devenite neîncăpătoare şi nefuncţionale pentru nevoile 
populaţiei. Unul din principalii reprezentanţi ai acestei doctrine, în sec. al IV-lea a. Chr., 
a fost retorul Isocrate. 


60. Vezi mai sus nota 24. 
61. Odiseea IX, 177 şi urm. 


62. Edonii sînt o populaţie tracă, renumită pentru modul cum îl sărbătorea pe Dionysos. 
Alăturarea edonilor de Iydienii din Asia Mică nu este întîmplătoare. Filostrat doreşte să 
sugereze că ambele populaţii, una europeană şi alta asiatică, în calitatea lor de adepte 
ale cultului dionysiac, au intrat în ciclurile de legende despre Dionysos. 


63. Vezi cartea a treia, XXVI şi nota 39. 


64. În text: kosmon beurema, în sensul de „invenţie”, „găsire” a unui mod de a crea 
podoabe, găteli. 


65. În text: betero iypbo. Typhos înseamnă propriu-zis „suflu”, dar un „suflu” care „ţi se 
urcă la cap”, te ameţeşte. Prin urmare, traducerea „a-şi da aere” este corectă. Din 
Diogenes Laertios VI, 26 se ştie că dictonul îi aparţine lui Platon, care-l învinuia pe 
filozoful cinic Diogene că-şi „dă aere” cu modul lui de viaţă neobişnuit, prin care nega 
toate bunurile materiale din viaţa civilizată. 


66. Aceasta e doar una din explicaţiile fenomenului menţionat mai sus în cartea a treia, XV, 
asupra căreia cercetarea modernă a emis tot felul de ipoteze, pînă şi aceea a hipnozei 

asupra celui ce contemplă brahmanul în meditaţie. Cf. cartea a treia, XVII, lovirea 
magică a pămîntului cu o baghetă. 

67. Adică în ipostaza unui neguţător care soseşte cu corabia. 

68. EI, care le ştia pe toate, nu ştie nimic despre uneltirile duşmanilor. 

69. Temă obişnuită în discursurile retorice dedicate formelor de guvernămînt. 


70. Soldaţi uşor înarmaţi, deosebiți de hopliţi (bopletes), soldaţi greu înarmaţi, cu 
platoşe, coif, scut şi lănci lungi pînă la 2 metri. Totul este raportat la trupele de 
infanterie din Grecia veche. Metafora aparţine mai mult ca sigur fondului stilistic însuşit 
în şcolile de retori. 


71. Golful Arabic. Vezi cartea a treia, nota 4. 


72. Ca de obicei, Filostrat abordează subiectul unei discuţii între „înţelepţi”, ca apoi să-l 
părăsească brusc. Procedeul era mai comod decît dezvoltarea subiectului. 


73. Se subînţelege: „pînă voi fi pus la curent cu toate aspectele doctrinei”. 
74. Aspecte apropiate sau foarte apropiate de doctrina pitagorică. 


75. Răspunsul la această întrebare fusese găsit cu mult timp înainte de Xenofan 
(sec. al VI-lea a. Chr.), poetul-filozof din Colofon, care a observat că divinităţile, la 
diferite popoare, sînt reprezentate în chip realist sau în chip suprarealist, deformat sau 
înfrumusețat. Vezi Filozofia greacă pînă la Platon, 1, 2, frag. 15 şi 16, p. 197. lată cum 
sună fragmentul 16: „Etiopienii spun că zeii lor sînt cârni şi negri, tracii, că au ochi 
albaştri şi părul roşu”. Xenofan este deopotrivă un bun cunoscător al filozofiei materialiste 
ionice, cât şi a pitagorismului timpuriu. Este unul din fondatorii şcolii eleate din Sicilia. 
Monoteist convins, Xenofan a acuzat cu vehemenţă lumea zeilor, imaginată felurit la 
diferite popoare. În consecinţă, îi acuză pe Homer şi pe Hesiod de a fi plăsmuit pentru 
greci o lume a zeilor în care divinităţile adorate sînt înzestrate cu toate scăderile 
omeneşti. Ibidem, frag. 12, p. 196. 


76. Marile opere realizate de Fidias în a doua jumătate a sec. al V-lea a. Chr.: statuia lui 
Zeus, la Olympia, şi statuia de cult a Atenei, din Parthenon. 


77. Afrodita din Cnidos şi Hera din Argos sînt opere ale lui Praxiteles, cel mai renumit 
sculptor din sec. al IV-lea a. Chr. Lucrînd după canoane prestabilite, Praxiteles imprima 
figurilor de zei o frumuseţe desăvîrşită. Pe Afrodita a reprezentat-o goală, ţinîndu-şi 
mantia în mîna stîngă, care se sprijină pe o amforă. Cetăţii Cnidos, a cărei datorie 
publică era mare, romanii i-au oferit o sumă imensă pentru statuie, dar cnidienii n-au 
acceptat s-o înstrăineze. 


78. Această întrebare conduce firul conversaţiei spre o dezbatere deosebit de impor- 
tantă asupra creaţiei în artele plastice. Se cuvine precizat că tezele formulate aici de 
Apollonios sînt simple ecouri ale teoriilor despre natura creaţiei artistice care circulau 
în şcolile de învăţămînt superior ale timpului. Comentînd acest pasaj, Benedetto Croce 
a surprins foarte bine trecerea de la teoria mimetică a lui Aristotel spre conceptul de 
„creaţie imaginativă” (Estetica, versiune rom., Editura Univers, 1970, pp. 336-339). 
Croce observă că Aristotel se apropiase în Poetica cap. IV, 4-5; LX, 1-4; XXIV-XV de 
teoria, dezvoltată abia mai tîrziu în elenism, despre „fantastic”, atunci cînd scrie că în 
poezie adevărul unei „imitaţii” poate fi exprimat, uneori, şi prin categoria estetică a 
„imposibilului”, chiar şi prin cea a „absurdului”, cu condiţia să rămînă în cadrul 
credibilităţii. Dar Aristotel nu a adîncit, nici nu a exploatat această linie de gîndire (vezi 
nota 48 la cartea a doua). Ella Birmelin, în studiul citat la nota 44, cartea a doua, „Die 
Kunsttheoretischen Gedanken in Philostrats Apollonios” s-a ocupat de asemenea foarte 
pe larg de raportul mimesis-pbantasia, observînd în mod judicios (p. 399) că în estetica 
greacă se conturează idei despre două feluri de mimesis: una, reproductivă, „copie” a 
realităţii, alta, productivă, mult mai elevată din punct de vedere estetic, căci apelează 
la „imagini” înregistrate în memorie pentru a formula şi rotunji mesajul de transmis. 
Conceptul de phantasia („imaginaţie”) ţine de investigația stoicilor asupra psihologiei şi 
capacităţii imaginative a poetului şi artistului plastic. La un an după studiul fundamental 
al Ellei Birmelin despre consideraţiile estetice ale lui Filostrat în Viata lui Apollonios din 
Tyana, în aceeaşi revistă clasică, Philologus (1934), apare un alt studiu demn de toată 
atenţia „Mimesis und Phantasia” pp. 286-300, semnat de Bernard Schweitzer. Dar nici 
unul din cei doi cercetători nu au luat în considerare ideile inovatoare pe această linie 

din Poetica („Despre operele poeţilor”) lui Filodem din Gadara, sosit în Italia în primele 
decade ale sec. I a. Chr. şi stabilit la Neapolis (Neapole) (vezi D.M. Pippidi, Formarea 
ideilor literare în Antichitate, Ed. Enciclopedică, 1972, pp. 140-152). Fără să fi întrebuințat 
termenul phantasia, Filodem nega valoarea unei opere poetice raportate numai la 
mimesis. Pentru Filodem, între conţinut şi formă există o legătură dialectică, „forma” 
neputînd fi ridicată pe scara valorilor estetice fără abilitate în expresia artistică. Acelaşi 
lucru este valabil şi pentru arta reprezentativă (eikastike). Astfel înţeleasă, arta n-are 
nimic de-a face cu „utilul”, rămînînd cu stricteţe în domeniul gustului estetic, aşa cum 
îl înțelegeau epicureii. Phantasia poate fi deci definită drept îmbinarea spontană a 
unor imagini în mintea creatorului de artă, care nu reprezintă rezultatul unor percepții 
senzoriale directe. În cartea a doua, XXII, Filostrat se referea la înmagazinarea imaginilor 
percepute în memorie şi la iscusinţa creatorului de artă de a face apel la acest fond 
mnemic. Aranjarea imaginilor la nivelul noetic, încărcarea lor în expresia verbală sau 
plastică cu anumite sensuri sau simboluri constituie — după demonstraţia lui Filostrat — 
un proces de creaţie mai subtil (sopboteros) decât cel al „imitaţiei” (mimesis), în sens 
aristotelic tulburat, în anumite ipostaze, de „emoție şi groază” (eleos kai phobos). Cele 
scrise de Filostrat în acest capitol intraseră de mult în circulaţia ideilor estetice. 
Întîmplarea face însă ca acest text să fie primul în istoria esteticii care le formulează 
teoretic. Dovada circulaţiei conceptului de phantasia în lumea celor ce se ocupau de 
probleme de cultură se află şi în unele pasaje din operele lui Cicero, fostul elev al lui 
Poseidonios din Apameia, care a predat cursuri de filozofie în Rhodos. De pildă, 
comentînd creaţia lui Fidias, care l-a sculptat pe Zeus, Cicero îşi dă seama că, de fapt, 
artistul nu a „copiat” nimic din realitate, ci şi-a fixat atenţia asupra unei „forme” 
conceptuale, a unui „mode!” de „neînchipuită frumuseţe” (Orator II, 8 citat de B. Croce, 
op. cit, p. 239; cuvîntul grecesc phantasia Cicero îl traduce în latină prin visus |,viziune” ], 
Academicele tîrzii I, 11, 40). Referitor la acest pasaj din Cicero, iată ce scrie Wladyslaw 
Tatarkiewicz, încercînd totodată şi o definiţie a pbantasiei: „dacă artistul reprezintă 
ceea ce vede în realitate, el o face pe o bază selectivă. Mai mult încă, el extrage 
«formele» nu numai din lumea exterioară, ci şi din sine însuşi. Își plăsmuieşte operele 
nu numai după asemănarea cu ceea ce vede în faţa ochilor, ci şi după asemănarea cu 
«ideile» «conceptele» pe care le are în minte. Cicero a numit «formele» din mintea 
artistului «idei» (isus) (Istoria esteticii, vol. 1, Editura Meridiane, 1978, p. 303). Trebuie 
adăugat că stoicii admiteau existenţa, în om, a unei intuiţii directe a frumosului, deci a 
unei receptări aparte de cea senzorială (adică a simţurilor, aistbeseis), considerată a fi 
„naturală”. Este vorba de o sensibilitate specifică, înnăscută în om (aisthesis autopbyes), 
pasibilă să fie dezvoltată prin educaţie şi cultivare (Tatarkiewez, op. cit p. 389). Această 
latură a unui răspuns natural, spontan, faţă de impresia estetică înseamnă recunoaşterea 
capacităţii umane de a recepta mesajul artistic şi pe alte canale senzitive decît cele ale 
simţurilor. Cf. Democrit, Sentente 22, Diels-Kranz, B 56 = Filozofia greacă pînă la 
Platon, vol. Il, 1, p. 506: „Tot ce este frumos este recunoscut şi căutat cu ardoare numai 
de cei născuţi pentru asta”. Cicero a denumit această latură specială a sensibilităţii 
umane sensus (De oratore III, 50, 195). Pasajul este citat la Tatarkiewez, op. cit, p. 312. 


79. Asemenea părere este în deplină concordanţă cu cea a retorului Dion din Prusa 
(Chrisostomos), contemporan cu Apollonios. În Discursul XII (62), cu titlul latinesc De 
cognitione Dei, Dion susţine că materializarea unei „forme”, „idei” (Eidos) în munca 
artistului plastic se petrece în însuşi procesul de creaţie, desăvîrşindu-se treptat. Ceea 
ce era vag, devine real, sesisabil. În privinţa redării figurilor de zei, argumentează Dion, 
deoarece pictorii şi sculptorii nu pot reda direct spiritualitatea şi înaltele calităţi ale 
divinității pe care şi-o închipuie — este firesc să recurgă la o „formă” umană, cea mai 
potrivită cale pentru a transmite mesajul lor artistic. „Formele” animaliere nu pot deveni 
simboluri, nu pot purta mesaje referitoare la calităţile unei divinităţi. Vezi K.E. Gilbert — 
H. Kuhn, Istoria Esteticii, Editura Meridiane, 1972, p. 114. Să se observe şi originalitatea 
concepţiei atribuite lui Apollonios prin strategia transferului din domeniul creaţiei 
poetice în cel al artelor. Acesta e în mod vădit cazul reprezentării sculpturale a lui Zeus 
de către Fidias, în conformitate cu descrierea homerică. Cf. Lucian, Eikones V. Pornind 
de la această observaţie, Filostrat transpune problema rolului creator al fantasiei în 
sfera unei delimitări precise: ut poesis pictura. 


80. Dacă ideea de divinitate poate fi considerată ca incompatibilă cu indiferent care tip 
de reprezentare figurativă, dacă, cum susţine ceva mai jos Apollonios, o reprezentare 

nonfigurativă este realizabilă prin elemente abstracte, se ajunge, implicit, la solicitarea 
imaginaţiei contemplatorului. Diferit de tipul reprezentării figurative, deoarece proiectul 
mintal nu se obiectivizează, considerăm că termenul potrivit pentru a defini acest tip de 
fantezie este fantezia proiectivă, întrucât transferă paradigma divinității într-o realitate 
reprezentativă doar pe plan mental, dar inexistentă în cel al realităţii. Dar, aşa cum s-a 
specificat la nota 79, şi acest tip de phantasia trebuie să respecte, să fie convenient cu 
sfera atributelor specifice fiecărei divinităţi în parte, în spiritul tradiţiei, în concordanţă 
cu tipul reprezentării figurative. Remarcabil este îndeosebi modul în care Filostrat cere 
de la creator invenţia unei maniere rafinate, subtile, în evocarea specificităţii imagistice 
(sopbotera). Asistăm prin urmare la apariţia şi afirmarea unei noi mentalități estetice, 
care are tendinţa de a deveni un loc comun. De importanţă covîrşitoare în procesul de 
creaţie imaginativă se conturează aici ideea de anaphora, echivalentă cu conceptul de 
transfigurare a existentului, în direct raport cu sfera afectelor. În cazul creării din 
imaginaţie a unei opere de artă care este reprezentarea unei divinităţi, se impune însă 
negreşit convenienţa la nivel demiurgic cu atributele majore ale divinității şi evocarea 
acestora prin mijloace potrivite orizontului de aşteptare al epocii (M.A.). 


81. O idee de reţinut: „imaginea” mentală (forma mentis) poate întrece calitativ realizarea 
concretă a unei „imagini” similare înregistrată prin percepţie ; cu alte cuvinte, materiali- 
zarea imaginii este deosebit de greu de obţinut şi într-un caz, şi în altul. O analiză atentă 
a semnificaţiilor ce transpar din acest text duce la concluzia că Filostrat propune, de fapt, 
o ierarhizare a tipurilor de reprezentare mentală a divinității, în conformitate cu gradul 
de „întruchipare” a conceptelor de /beios şi sophos. Cu alte cuvinte, sofistul pune în discuţie 
următoarele tipuri de reprezentare a divinităţilor: sculpturală (theriomorfă şi antropo- 
morfă, uneori mixtă), simbolică şi noetică. Prin intermediul expunerii lui Apollonios, 
reiese preferința autorului pentru reprezentarea antropomorfă, care oferă posibilitatea 
recunoaşterii caracteristicilor theasapienţiale ale divinității reprezentate, însoţite, de la 
caz la caz, şi de elemente simbolice care vin ca o completare a imaginii gîndite (M.A.). 


82. Se trece acum la prezentarea unui vechi obicei grecesc, practicat în Laconia, 
„biciuirea” (mastygosis), ca test al rezistenţei fizice şi ca mijloc educativ. 


83. Lycurg este legislatorul legendar al Spartei, căruia i se atribuie instituirea unui cod 
moral şi juridic respectat în Laconia. Acest cod este cunoscut în ansamblul său datorită 
lui Xenofon, care s-a ocupat de constituţia spartană în lucrarea Statul spartan. Vezi 
Filozofia greacă pînă la Platon, II, 1. „Gîndirea socială atribuită lui Lycurg”, pp. 353 şi urm. 
(traducere şi note de Felicia Ştef). 


84. Aluzie la perioadele cînd Sparta deţinea hegemonia în Grecia balcanică, de pildă, 
cea de la sfîrşitul sec. al V-lea a. Chr., după încheierea războiului numit „peloponesiac” 
(403 a. Chr.). Vezi în continuare nota 86. 


85. Apollonios îi explică lui Thespesion semnificaţia „biciuirilor” din vremea pe care o 
trăiesc ei. Asemenea practică a încetat de mult să mai aibă rostul educativ de odinioară. 
Este o simplă practică rituală, legată de cultul zeiţei Artemis, venerată la sciți. Artemis 
era o divinitate egeeană, al cărei cult era răspîndit în Orientul Apropiat şi Mijlociu, în 
insulele Egeii. Atributele divinității sînt multiple, dar cel mai important este acela de 
divinitate a roadelor şi sălbăticiunilor, aşa cum reiese din înfăţişarea statuii de cult 
ridicată în marele templu de la Efes (cunoscută după o copie, păstrată la Roma, în 
Muzeul Vaticanului). Era considerată drept soră a lui Apollo, născută o dată cu zeul în 
insula Delos, ca fiică a lui Zeus şi Leto. Aici însă, în acest pasaj, Filostrat se referă la un 
cult al divinității menţionat în tragedia greacă, în legătură cu jertfirea fiicei lui Agamemnon, 
Ifigenia. După datele legendei, mai bine zis după o variantă a legendei, Artemis o 
salvează pe Ifigenia de pe altarul de jertfă umană înălţat în Aulis şi o duce în Tauris 
(peninsula Crimeea ; peninsula Scitică), unde fiica lui Agamemnon devine preoteasa 
unui cult sîngeros: ea este nevoită să-i jertfească pe altarul zeiţei pe toţi străinii care 
ajung în Tauris. Această variantă a legendei a slujit ca subiect în două drame nemuri- 
toare, semnate de Euripide: Ifigenia în Aulis şi Ifigenia în Tauris. Ifigenia a plecat din 
Tauris salvată de fratele ei, Orestes, şi de prietenul acestuia, Pylades. Ca mulţumire 
pentru salvarea Ifigeniei, locuitorii Peloponesului continuă să îndeplinească prin biciuire 
un rit sacru în cinstea zeiţei Artemis, sîngele ţişnit din răni simbolizînd sîngele victimelor 
de odinioară sacrificate de Ifigenia. 

86. Referire la instituirea hegemoniei spartane care acoperă aproximativ tot sec. al IV-lea 
a. Chr. (402-322). La sfîrşitul războiului peloponesiac, Sparta îşi vedea realizat țelul 
pentru care luptase mai bine de treizeci de ani: distrugerea Ligii maritime ateniene. 
Evenimentul a stîrnit reacţii foarte diverse şi consecinţele s-au dovedit deosebit de 
grave. Constituţia spartană, aşa cum este înfăţişată corect de Filostrat, rămăsese într-un 
stadiu neevoluat faţă de cetăţile unde se instituiseră regimuri sclavagiste democratice. 
În consecinţă, sistemul de guvernare lacedemonian nu mai corespundea cu năzuinţa de 
hegemonie a conducătorilor spartani, care căutau cu orice preţ să ridice o nouă Ligă pe 
ruinele Ligii ateniene. Exploatarea la care au fost supuse cetăţile silite să intre în Liga 
spartană a fost atît de cruntă, încât — aşa cum remarcă Filostrat — Sparta şi-a atras 
reprobarea şi ura întregii Grecii. 


87. Acest pasaj are însemnătate pentru a înţelege opoziţia şi critica făcută de pe poziţii 
raţionaliste tendinţelor mistice ale vremii şi adepților acestor tendinţe, de tipul lui 
Apollonios. În chip justificat, Thespesion se întreabă ce valoare etică mai reprezintă 
pentru societatea contemporană credinţe şi mituri extrem de vechi, ale căror simboluri 
şi înţelesuri greu de descifrat datează din epoca primitivă. În al doilea rînd, el atacă 
problema religiilor mistice, care prevedeau complicate rituri de iniţiere, arătînd cît de 
vane sînt explicaţiile care se dădeau funcţionalităţii lor. Misteriile de la Eleusis, legate 
de cultul zeiţei Demeter şi al fiicei ei, Persefona, reeditau străvechi rituri agrare şi 
promovau credinţa în reînvierea morţilor, misteriile din insula Samothrace, insulă în 
apropierea coastei tracice, spre vest de Chersonesul tracic, locuită de traci şi colonizată 
de greci din insula Samos (ionieni), adăpostea sanctuarul Cabirilor (Kabeiroi). La 
origine, cabirii — iniţial patru la număr — erau modeste divinităţi indo-europene, cu 
atribuţii de protectori ai marinarilor şi ai fertilităţii. În perioada elenistică, în urma unei 
susţinute propagande, sanctuarul a căpătat un renume care-l concura pe cel al sanctua- 
rului eleusin; cabirii au devenit „zeii cei mari”; alte sanctuare asemănătoare s-au 
înfiinţat la Teba, în Beoţia, în insulele Imbros şi Lesbos; de la Cabirion-ul teban provin 
faimoasele vase cu figuri negre care îi înfăţişează pe cabiri în situaţii burleşști, ceea ce 
înseamnă că o critică ascuţită cu privire la „marii zei” s-a ivit şi în sectorul artelor 
plastice ; „idolul” (xoanon) din Cyllene nu este altul decît Hermes ; Cyllene este numele 
mai multor localităţi din Pelopones; Hermes însă este direct legat de sanctuarul din 
Cyllene în Elis (iada XXIV, 4); personalitatea zeului, cu precădere telurică, ca şi aceea 
a lui Dionysios, se preta la un cult mistic dacă se ţine seama că era o divinitate a lumii 
Infernului, el fiind luntraşul care trecea sufletele pe tărîmul de dincolo (psybopompos). 
Strabon însă (VIII, 334 C) este de părere că idolul de lemn de la Cyllene îl reprezenta 
pe Asclepios, nu pe Hermes. 


88. Se trece acum la o temă mai puţin periculoasă pentru vederile lui Apollonios, o 
temă aptă la diverse interpretări, mult discutată în tratatele de etică, începînd cu cele 
aristotelice. Vezi, de pildă, Etica Nicomabică, cartea a V-a (1129 a-1145 a). 


89. Vezi cartea a treia, XXV. 
90. Reîntoarcere la tema monarhului bun şi drept. Cum poate el fi recunoscut? 


91. Vezi mai sus cartea a treia, XXVI-XXXIII, apariţia unui rege indian (nenumit), dornic 
să participe la discuţiile dintre „filozofii” indieni şi oaspeţii lor. 


92. Vezi cartea a patra, XIII, nota 28. 


93. Aristide este un proeminent om politic atenian de la începutul sec. al V-lea, şeful 
unei puternice facţiuni a marilor proprietari de pămînt. El a susţinut instituirea ostracis- 
mului, prevedere constituţională care hotăra la date fixe, exilarea cetăţenilor consideraţi 
duşmani ai cetăţii. Condamnatul nu avea drept să se întoarcă la Atena decît după 10 ani. 
Ca ironie a soartei, Aristide, căruia i se zicea „cel drept” din cauza integrităţii lui, a căzut 
el însuşi victima ostracismului în 482 a. Chr. Era exilat, deoarece Temistocle, omul zilei 
în ajunul invaziei persane, vedea în el un oponent al politicii sale. În timpul marii bătălii 
navale de la Salamina, Aristide a venit în ajutorul grecilor, ocupînd cu oamenii ce-l 
însoțeau mica insulă Psyttaleia. Contribuţia lui la victoria flotei ateniene l-a acoperit de 
glorie (Herodot, Istorii VIII, 79-81; 95). 


94. Ideea aparţine patrimoniului etic al şcolii hesiodice. 


95. Acest portret moral al lui Aristide apare schiţat în opoziţie cu acela al marelui său 
adversar, Temistocle, care, în dorinţa sa de a consolida cît mai grabnic Liga ateniană ce 

luase naştere sub forma unei alianţe defensive împotriva perşilor, a făcut mari greşeli 
de ordin financiar, ceea ce i-a atras pînă la urmă exilul. Liga ateniană era, de fapt, opera 
lui Aristide. Întors din exil, în urma unei amnistii generale date în 479 a. Chr., Aristide 
luptă la Plateea împotriva perşilor lăsaţi în Grecia de Xerxes, iar în 478 este ales navarh, 
adică comandantul flotei ateniene. În această calitate, reorganizează Liga ateniană, al 
cărei tezaur, la care contribuiau toţi „aliaţii”, s-a aflat la început la Delos. După 477, s-a 
retras din viaţa politică. Temistocle a rămas în fruntea partidei sale încă mulţi ani, pînă 
ce, în 470, acuzat de malversaţii şi înaltă trădare, a fost condamnat la moarte. S-a 
refugiat la perşi — adversarii Atenei — şi a rămas în Asia, sub protecţia regelui Persiei, la 
Magnesia pe Meandru (Herodot, Jstorii VIII, 111-112). 


96. Dacă Solon este o figură istorică reală, căruia în cursul luptelor civile de la începutul 
sec. al VI-lea a. Chr. i s-a încredinţat sarcina (592?) să încerce ceea ce s-a chemat un 
„arbitraj” între părţile politice învrăjbite şi să redacteze „legi”, care au fost înscrise pe 
tăblițe de lemn, Lycurg este, în schimb, o figură legendară. „Legi scrise Lycurg nu a dat”, 
notează Plutarh în biografia ce i-o consacră (cap. XIID. Îi sînt atribuite formularea 
normelor de viaţă respectate de spartani (retbrele), atît în viaţa particulară, cît şi în cea 
civică, precum şi crearea unui sistem educaţional extrem de aspru. A fost deificat, şi 
divinitatea lui pusă în legătură cu un străvechi cult al lupului, din Arcadia. 


97. Zebre, eventual măgarii sălbatici (onagrod), menţionaţi de Herodot în Istorii VII, 86. 
98. Specii de antilope. 


99. Organizarea vieţii la triburile nomade, obiceiurile lor i-au interesat întotdeauna pe 
vechii greci. Aceştia au venit în strîns contact cu triburile iraniene ale sciţilor şi sarmaților 
din nordul şi estul Mării Negre încă din sec. al VI-lea şi al V-lea a. Chr. Grecii cunoşteau 
mai puţin triburile nomade din nordul Africii (Mauritania, Numidia, Libya), despre a 
căror viaţă a scris Iuba II (vezi cartea a doua, nota 19), sau pe cele de la sud de Egipt. 
Romanii, în schimb, așa cum s-a arătat mai sus, în nota 2, au trimis expediţii de 
explorare care au pătruns pînă în Nubia. 


100. Nasamonii, populaţie libiană nomadă, locuind la ţărmul Syrtelor, erau bine cunos- 
cuţi de Herodot, care le descrie modul de viaţă în cartea a IV-a a Istoriilor (cap. 181, 
190; 172, 173; un grup de tineri nasamoni au organizat o expediţie de explorări în 
sudul Egiptului şi în Nubia, ibidem II, 32 şi urm., fiind premergători romanilor de pe 
vremea lui Nero. 


101. Nilul izvorăşte din marele lac Victoria din Africa ecuatorială şi curge spre nord pe 
o lungime de 5 600 km. Dacă se consideră că fluviul reprezintă continuarea directă a 
unui curs de apă rapid, numit Kagera, în cazul acesta are o lungime de aprox. 6 700 km. 
Pe parcurs îşi uneşte apele cu diferiţi afluenţi, traversează regiunea mlăștinoasă din 
sudul Sudanului — de care expediţia romană mai sus menţionată (la nota 2) n-a putut 
să treacă — şi curge spre nord, prin Nubia şi Egipt, pînă la vărsarea sa în Mediterana. Aşa 
cum s-a mai relatat, Herodot, care se arată foarte interesat de bazinul hidrologic al 
marelui fluviu, declară cinstit că nu ştie unde-i sînt amplasate izvoarele (Istorii II, 28). 
Cataractele aici menţionate s-ar putea să fie cele de la Dildi, pe Nilul Albastru (Bahr-a-Azrak) 
marele afluent care-şi uneşte apele cu Nilul în nordul Etiopiei. Despre cataractele 
Nilului ca loc de graniţă între Egipt şi Etiopia (Nubia) vezi Heliodor, Etiopicele VIII, 1. 
Strabon (XVIII, 1, 49), descriind cataractele Nilului, afirmă că oraşul Philai, unde se 
găseau mine de smarald, se afla amplasat la nord de prima cataractă. Cf. descrierea lui 
Diodor Bibliotbeka III, pp. 121 şi urm. despre ţinuturile de graniţă dintre Egipt şi 
Etiopia (Nubia). 

102. Meandrul (gr. Maiandros) este cel mai mare fluviu din vestul Asiei Mici. Astăzi 
Menderes. Fluviul, care are un curs şerpuit (în „meandre”), străbate nordul Cariei; 
odinioară se vărsa în apropierea Miletului, dar, cu vremea, această gură s-a înnămolit. 
Marsyas este unul din marii afluenţi ai Meandrului, izvorînd din nordul Syriei, lîngă 
Apameia. 


103. Cf. Heliodor, Efiopicele X, 1 şi 5. 


104. Satirul este tot o „fantasmă”, de tipul celor anterior întîlnite. Vezi mai sus, cartea 
a patra, XXV (fantasmă) şi nota 10 la cartea a doua. 


105. Rege al Frigiei, renumit pentru bogăţiile sale fabuloase. În dorinţa sa de a afla 
taina „înţelepciunii” unui satir, Seilenos (Silen), l-a îmbătat amestecînd vin în apa unui 

izvor, apoi l-a prins. Ca preţ al răscumpărării, Dionysos i-a dat darul de a transforma în 
aur tot pe ceea ce punea mîna. De acest dar nefast a scăpat făcînd o baie în apele 
fluviului Pactolos (în Lydia). Dar Midas a avut neplăceri — după legendele locale — şi cu 
Apollo. Asistînd la o întrecere muzicală între zeu, care cînta acompaniindu-se la cithară 
(kitbaris), şi Pan, fiul lui Hermes, renumitul cîntăreţ la nai (syrinx), în calitate de 
arbitru, Midas a optat pentru satir, faţă de care avea o mare slăbiciune. Drept pedeapsă, 
Apollo l-a „împodobit” cu urechi de măgar pe care regele le ascundea sub o bonetă 
ascuţită, boneta „frigiană”. 


106. Plethron, măsură aplicată la lungimea unui drum. „O sută de picioare”: în metri, 
29,60 m. 


107. Se subînţelege: cînd s-a întors din Etiopia, probabil la Alexandria, de unde, după 
cum rezultă din capitolele următoare, l-a însoţit pe Titus în Orient, unde acesta avea un 
comandament militar. 


108. Evenimentul la care se referă aici Filostrat s-a petrecut în anul 70 p. Chr. Titus 
Flavius Vespasianus, fiul mai mare al lui Vespasian, preluase comanda supremă a 
legiunilor romane din Palestina încă din 69. Reprimarea revoltei iudeilor, începută sub 
Nero, încheiată cu distrugerea Ierusalimului şi dărîmarea Marelui Templu a fost povestită 
în pagini de un rar dramatism de Iosephus Flavius în lucrarea sa Războiul iudaic. 
Asediul Ierusalimului este povestit şi de Cassius Dio, Istoria Romană LXVI, 4-7 (rezu- 
matul lui Xifilin). 


109. „Coroana” însemna, încă din epoca elenistică, o distincţie în bani, acordată unui 
rege sau unui general învingător, ca semn de recunoştinţă. 


110. Vezi Suetonius, Titus V. Suetonius menţionează graba lui Titus de a ajunge la 
Roma pentru a nu fi bănuit că aspiră să preia puterea. 


111. În timpul cât a mai trăit, şi anume pînă în 79, Vespasian şi l-a „asociat” pe Titus la 
domnie, fără să-i confere acest titlu în mod oficial (Suetonius, Titus VI-VII). 


112. Exagerare. 


113. Aşa cum s-a arătat mai sus, la nota 74 din cartea a cincea, Vespasian fusese 
proclamat independent imperator în Iudeea şi în Egipt. Filostrat foloseşte însă curent 
cuvîntul basileus pentru acest titlu, ceea ce echivalează cu lat. princeps, titlu acordat 
ceva mai tîrziu lui Vespasian de Senat. Proclamarea lui Vespasian ca imperator (dies 
imperii) a avut loc la 1 iulie 69, (Tacit, Historiae II, 79). Cel care pregătise acest act 
politic era Tiberius Iulius Alexander, prefectul Egiptului. Senatul a recunoscut procla- 
marea în luna decembrie 69 (Tacit, Historiae IV, 3, 3) şi a acceptat ca Vespasian şi fiul 
său Titus să fie numiţi consuli, deşi nu se aflau la Roma. Lui Domițian, încă foarte tînăr, 
i s-a acordat praetura, dar şi imperium consulare, în lipsa părintelui şi a fratelui său. 
(Cassius Dio LXVI, cap. 1). 


114. Archytas (cca 440-360 a. Chr.) este om politic, şi un renumit filozof pitagoreu, 
originar din Tarent. A fost contemporan cu Platon, pe care l-a salvat din neplăcerile 
încercate în una din călătoriile lui în Sicilia, cînd filozoful atenian îl nemulţumeşte 
profund pe tiranul Dionysios, pe care dorea să-l convingă de justeţea teoriilor sale 
despre orînduirea de stat (Diogenes Laertios VIII, 78). Fragmentul aici citat pare să facă 
parte dintr-o scriere apocrifă intitulată Despre educația morală (vezi Filozofia greacă 
pînă la Platon, Il, 2, p. 22. În acelaşi volum, vezi Felicia Ştef, traducerea fragmentelor 
rămase din opera lui Archytas, care a fost şi un renumit matematician, pp. 198-284 [cu 
note inclusiv ). 


115. Vezi mai sus nota 48 la cartea a cincea despre libertatea de vorbire de care se 
foloseau cinicii (în gr. parrbesia). 


116. Odiseea II, 11. 
117. Despre Demetrios, vezi nota 48 la cartea a şasea. 
118. Şi anume de fratele său, Domitian. 


119. Titus, după mărturia lui Suetonius, Titus XI, a murit la numai doi ani şi trei luni 
după ce preluase domnia, şi anume în septembrie 81. Biograful nu pomeneşte însă 
nimic despre această versiune a otrăvirii lui Titus. A murit, spre jalea tuturor, în urma 
unei febre puternice, pe cînd se îndrepta spre regiunea sabinilor, „mai mult spre 
nenorocirea oamenilor decît a lui”, scrie biograful. 

120. Încă din prima zi de domnie - scrie Suetonius, Titus IX =, Domițian a fost 
considerat de Titus asociat la domnie şi succesorul său legal. 


121. Tarsos era unul din marile oraşe ale Ciliciei, renumit pentru luxul și rafinamentul 
locuinţelor particulare. 


122. Urmaşii lui Asclepios. Vezi cartea a treia, nota 56. Cf. Pausanias IV, 30, 3. 
123. Vezi mai sus nota 105. 


124. Pandora, în mitologia greacă, este divinitatea corespunzătoare „mamei pămîntului” 
din mitologiile orientale. În poemul său Munci şi zile, Hesiod o înfăţişează drept o 
creaţie a lui Hefaistos, plăsmuită din pămînt şi apă, împodobită apoi de Atena şi 
Afrodita cu toate darurile unei feminităţi tulburătoare, iar de Hermes cu toate păcatele 
omeneşti. La Hesiod deci Pandora nu este încă o divinitate chthonică, dar ulterior 
pictorii ceramişti o închipuie întotdeauna ca ieşind treptat din pămînt (anodos), simbo- 
lizînd creşterea vegetației, puterea de dezvoltare a plantelor. 


125. Vezi mai sus nota 77. 


CARTEA A ŞAPTEA 


1. Ultimele două cărţi ale „romanului” lui Apollonios din Tyana sînt integral dedicate 
raporturilor dintre împăratul Domițian şi cei pe care împăratul îi socotea adversarii săi. 
Dintre intelectualii timpului, nu puţini au căzut victime acestui om, încă tînăr, despre 
care se şoptea că l-a ucis pe fratele său, Titus, pentru a prelua puterea (în luna 
septembrie 81 p. Chr.). Din toate sursele care ne informează despre domnia lui Domițian, 
un lucru reiese clar: împăratul s-a opus sistematic răspîndirii cultelor orientale, mozais- 
mului şi creştinismului, încercînd, în schimb, redresarea unei religii cu caracter roman, 
în spiritul tradiţiei şi al cultului imperial. Persecuţiile la care a fost supus un „filozof” ca 
Apollonios sînt de înţeles. Domițian, după domnia lui Titus, a revenit cu autoritate la o 
formă de guvernămînt autocrată şi theocrată, nemulţumind profund Senatul. 


2. Acest capitol cuprinde diferite exemple, bine cunoscute de altfel, despre curajul 
arătat de „filozofi” împotriva tiraniei. În fruntea listei celor citați, Filostrat îl aşază pe 
Zenon din Elea (cca 490-430 a. Chr.), discipol al lui Parmenides. Elea este o colonie 
foceeană din sudul Italiei, pe ţărmul tirenian al peninsulei. Sub direcţia lui Xenofan şi 
a lui Parmenides, sub influenţa gîndirii pitagorice, aici a luat naştere în sec. al VI-lea 
a. Chr. şcoala eleată, care recunoștea existenţa ontologică a unui tot unitar, nemișcat şi 
indestructibil (vezi Filozofia greacă pînă la Platon, ed. cit. 1, 2 (1979), pp. 173-307. 
Xenofan, Parmenides, Zenon, Melissos, traducere şi comentarii de D.M. Pippidi). Despre 
curajul lui Zenon de a răsturna un tiran local (numele tiranului variază), despre modul 
cum a fost torturat şi ucis, vezi op. cit, pp. 262-266, ştiri provenite de la diferiţi 
doxografi. 


3. Aluzie la ultima aventură în Sicilia a lui Platon. După moartea lui Socrate (399 
a. Chr.), Platon a vizitat oraşele greceşti din sudul Italiei, din Cyrenaica, Egiptul şi 
Sicilia, unde a venit în contact cu cercurile pitagorice, după ce cunoscuse îndeaproape 
doctrina şcolii eleate, pe care a folosit-o la construirea propriei sale doctrine despre 
lumea „ideilor”. În jurul anului 390, datorită prieteniei personale cu Dion, cumnatul 
tiranului Dionysios 1 din Siracuză, este primit la curtea acestuia, unde însă cade curînd 
în dizgrație, deoarece îşi permitea să-i dea sfaturi cu privire la restructurarea constituţiei 
din Syracusa. Vîndut ca sclav, Platon a fost răscumpărat de elevul său Anniceris şi, 
în 386, întemeiază propria sa şcoală la Atena, în grădinile lui Akademos. Pe vremea 
succesorului lui Dionysios I (cel Bătrîn), Dionysios al II-lea, Platon a mai făcut două 
călătorii în Sicilia, tot la invitaţia lui Dion, mare admirator al gîndirii sale politice. Cînd, 
după multe peripeții, Dion a preluat în sfîrşit puterea, a anunţat oficial că „va reda 
libertatea” siracuzanilor. Dar „libertatea” în interpretarea lui Dion nu era altceva decît 
instaurarea unui regim aristocratic, inspirat din doctrina politică a lui Platon (expusă în 
tratatul său Republica). 


4. Comandantul militar al oraşului Rhegium, care timp de aproape un an a apărat 
regiunea împotriva încercărilor tiranului sicilian Dionysios I de a o cuceri. După căderea 

oraşului (387 a. Chr.), Phyton a fost ucis închinuri îngrozitoare, şi întreaga sa familie 
executată (Diodor, Bibliotbeka XIV, 112). Se pare că tiranul avea motive personale să-l 
urască pe Phyton (ibidem, 33; 107, 3). Filostrat prezintă lucrurile din alt punct de 
vedere ; nu se ştie de unde a adoptat versiunea pe care o foloseşte aici, ca exemplu. 


5. Este vorba despre asasinarea în 360 a. Chr. a regelui odrid Cotys I, fondatorul unui 
puternic stat tracic în Balcani, care ameninţa interesele Atenei în zona strîmtorilor Mării 
Negre şi a litoralului egean (Hristo M. Danov, Tracia antică, Editura Ştiinţifică şi 
Enciclopedică, 1977, pp. 386-387). 


6. Nepotul lui Aristotel, care l-a însoţit pe Alexandru, regele Macedoniei, în expediţia 
sa din Asia. Istoric grec (370-327 a. Chr.), a lăsat o scriere intitulată Faptele lui Alexandru, 
plină de cele mai josnice linguşiri faţă de rege, lucrare care a stîrnit indignarea lui 
Polybios. Totuşi, Callisthenes n-a acceptat să se închine în manieră orientală (proskynesis) 
înaintea regelui şi, în 327 a. Chr., a fost condamnat la moarte. Însemnările sale despre 
„faptele” lui Alexandru nu s-au păstrat, dar au devenit punctul de plecare al aşa- 
-numitelor „romane” (literatură populară) despre Alexandru, în care regele este înfăţişat 
ca o figură de legendă. 


7. Unul din cei mai cunoscuţi adepţi ai şcolii lui Antistene. Vezi cartea a şasea, nota 39. 
Deşi dintr-o familie cu stare, Diogene ducea o viaţă de cerşetor, trăind în cele din urmă 
din mila oamenilor şi adăpostindu-se într-un vas uriaş, rotund, pe care-l rostogolea. I 
s-a zis Kyon, „cîinele”, de unde şi denumirea şcolii pe care a reprezentat-o. Momentul 
la care se referă aici Filostrat este anul 338 a. Chr., cînd Filip II, regele Macedoniei, 
zdrobeşte alianţa tebano-ateniană ridicată împotriva sa de Demosthene. Victorios, Filip 
pedepseşte cu asprime Teba, care îi era aliată, şi desfiinţează Liga beoţiană ; în schimb, 
s-a purtat deosebit de generos faţă de atenieni, obligîndu-i doar să-şi desființeze Liga 
şi să participe ca membri la o nouă Confederație, ce urma să fie condusă de Filip 
personal. Reproşurile lui Diogene nu sînt pe deplin întemeiate. Cît despre Heraclizi, 
vezi cartea a doua, nota 66. 


8. Crates era discipolul lui Diogene. Împreună cu soţia sa, Hipparchia, ducea, întocmai 
lui Diogene, o viaţă de cerşetor. Era deosebit de cult şi, în cursul prelegerilor pe care 
le ţinea în timpul peregrinărilor ce-i purtau paşii în toate regiunile greceşti, s-a dovedit 
un zelos critic al credințelor în zei, fiind un monoteist convins. 


9. Vezi opiniile despre Callisthenes, exprimate de Timaios, citat de Polybios, Istorii XII, 
12 c (versiunea românească, Editura Ştiinţifică şi Enciclopedică, 1988, p. 193), în acelaşi 
sens cu cele scrise aici de Filostrat. Calificativul pe care i-l dă Filostrat, acela de kakos 
aner, sugerează josnicie de caracter. 


10. Vezi cartea a cincea, X şi nota 31 la această carte. 
11. Vezi cartea a patra, XLIV şi nota 92 la această carte. 


12. Sadismul lui Domițian este o trăsătură dominantă de comportament al împăratului, 
recunoscută de toţi biografii. Vezi, în primul rînd, Suetonius, Domițian X şi XI, unde 
sînt date numeroase exemple ale cruzimii arătate de Domițian în diferite ocazii. 


13. Cf. Suetonius, Domițian X. 
14. Adică al lui Apollo, Oedip Rege, v. 410. 


15. „Liranoctonii”, „ucigători de tirani”, Harmodios şi Aristogeiton, aşa cum au fost 
imortalizaţi în grupul statuar semnat de Critias şi de Nesiotis, sînt doi tineri atenieni care 
au izbutit să-l ucidă pe peisistratidul Hipparchos, tiranul Atenei, spre sfîrşitul veacului 
al VI-lea a. Chr. N-a trecut mult şi, în anul 510 a. Chr., regele spartan Cleomenes îl 
sileşte pe Hippias, fratele lui Hipparchos, să părăsească Atena. În felul acesta, cei doi 
tineri, care au fost ucişi pe loc de gărzile lui Hipparchos, au devenit simbolul eliberării 
Atenei de tiranie (vezi mai sus cartea a cincea, nota 86). 


16. După încheierea războiului peloponesiac, echivalînd cu un adevărat dezastru 
(405-404 a. Chr.) pentru democraţia ateniană, la Atena a fost instituit un regim de 
coloratură oligarhică, al cărui Consiliu de treizeci de bărbaţi, cunoscuţi sub denumirea 
de „cei treizeci de tirani”, a avut sarcina de a redacta o nouă constituţie. Între timp, 
oamenii politici exilați, în frunte cu Trasibul, susţinut de şaptezeci de partizani, au 
izbutit, în decembrie 404, cu ajutorul tebanilor, să cucerească fortăreaţa Phyle, în zona 


NOTE 271 


muntelui Parnes. În urma unui atac fulgerător, la începutul anului 403 a. Chr., Trasibul 
a ocupat Pireul, iar, apoi, la Munychia, o înălţime încununată cu templul Atenei, unde 
l-a învins pe Critias, reprezentantul Consiliului celor treizeci de tirani. Astfel a căzut un 
regim tiranic odios, iar Trasibul, printr-un compromis încheiat cu spartanii, a putut 
înlesni restaurarea democraţiei. 


17. Filostrat aminteşte de evenimentele de la Roma de la sfîrşitul sec. al VI-lea a. Chr., 
povestite de Titus Livius în De la întemeierea Romei 1, 59-66. Dinastia de origine etruscă 
a Tarquinilor este înlăturată prin uciderea lui Tarquinius Superbus de către Brutus, fiind 
înlocuită printr-o formă de guvernămînt republicană, care substituia regilor doi magistrați, 
consulii, aleşi de poporul întrunit în centurii (comitiae centuriatae). În mod obligatoriu, 
consulii trebuiau aleşi din ordinul patricienilor. Aşa s-au pus bazele Republicii Romane 
(509 a. Chr.), care, pînă la sfîrşitul anului 264 a. Chr., a izbutit să aducă sub ascultarea 
sa întreaga Peninsulă Italică. 


18. Ino (Leukothea) este o divinitate marină, fiica lui Cadmos şi a Harmoniei. Numele 
apare atît în Odiseea V, 337, cât şi în Theogonia lui Hesiod, v. 976. Aici este vorba 
despre o tragedie a lui Euripide, care nu s-a păstrat printre cele 17 drame rămase de la 
marele dramaturg. 


19. Cf. Suetonius, Domitianus VIII, unde sînt date detalii despre aspra pedepsire a 
vestalelor bănuite de a fi avut legături nepermise cu bărbaţii. Marea vestală, Cornelia, 
a fost îngropată de vie. Astfel de măsuri, explică Suetonius, erau luate „pentru îndrep- 
tarea moravurilor”. Vesta (gr. Hestia) era o veche divinitate romană, păzitoarea altarului 
public. Templul rotund în cinstea zeiţei, M:des Vestae, a rămas pînă azi în picioare în 
Forul Roman. Vestalele, preotesele cultului vestic, aveau îndatorirea să menţină nestins 
focul sacru pe altarul divinității. Erau alese, încă de copii, din cele mai bune familii ale 
aristocrației romane şi aveau datoria să slujească timp de 30 de ani. Se bucurau de mare 
cinste şi de privilegii deosebite. Atena „troiană”, aici menţionată, este zeiţa de la care 
Hector, în cîntul al VI-lea al Iliadei (v. 268-296), o îndeamnă pe mama sa, Hekabe, să 
ceară ajutor. Cultul ei, într-un templu închinat puterii statului roman, amintea descen- 
denţa romanilor din troienii sosiți pe pămînt italic, sub conducerea lui Eneas, despre 
care legenda romanizată pretindea că adusese cu el statuia de cult a zeiţei: Palladion. 


20. Prima soţie a lui Domițian, Domitia Longina, era fiica lui Domitius Corbulo. Căsătoria 
dată dinainte ca Domițian să fi devenit împărat. După ce a preluat puterea, Domitia îi 
dărui un fiu (Suetonius, Domitianus III) şi, în anul următor, a fost salutată cu titlul de 
Augusta. Din cauza legăturii ei cu dansatorul Paris, a fost repudiată, dar apoi rechemată. 
Între timp, Domitian a început, la rîndul lui, o legătură cu nepoata sa Iulia, fiica lui Titus 
şi a Marciei Furnilla (Suetonius, Titus IV), soţia unui anume Flavius Sabinus, din familia 
Flaviilor, aici menţionat. Cassius Dio (LXVII, 3) nu pomeneşte nimic despre uciderea lui 
Sabinus, dar nici despre o căsătorie cu Iulia, care a murit în urma unui avort; în schimb, 
Suetonius, Domitianus X îi trece numele în lista victimelor lui Domițian. 


21. Aluzie la mitul fiicelor lui Danaos, regele Egiptului, silite să se căsătorească cu verii 
lor, fiii lui Aigyptos, pe care, cu excepţia Hypermestrei, i-au asasinat în noaptea nunţii. 
Împreună cu părintele lor, Danaos, fetele au fugit în Argos, unde au cerut azil, care le-a 
fost acordat de regele Pelasgos. 


22. Filostrat are tendinţa să-l înfăţişeze pe Apollonios în postura unui om politic, nu în 
sensul unuia activ, ci a celui care îndrumă şi sprijină rezistenţa împotriva unei domnii 
tiranice (vezi anterior cartea a şasea, X despre contactele ce le-a stabilit cu Vindex). În 
timpul domniei lui Domițian, Marcus Cocceius Nerva fusese ales consul pentru a doua 
oară, în anul 90. Virginius Rufus, fost guvernator al Germaniei pe vremea crizei 
dezlănţuite de Vindex a devenit colegul de consulat al lui Nerva, la 1 ianuarie 97, după 
ce acesta a preluat puterea în 96. Salvidienus Orphitus, în schimb, fost consul, a fost 
ucis pentru că închiriase creştinilor o casă de rugăciune. 


23. Abaris este un hiperborean, preot apollinic care, ca şi Apollonios, răspîndeşte în 
lume învăţăturile zeului (Herodot, Istorii IV, 36). 


24. Puteoli, colonie greacă în Campania, astăzi Pozzuoli. Datorită frumuseţii locurilor, 
oraşul devenise căutat de romanii bogaţi, care au construit aici vile. Cicero, mai tîrziu 
împărații Caligula şi Nero petreceau la Puteoli zile de recreere. 


272 VIAŢA LUI APOLLONIOS DIN TYANA 


25. Vezi cartea a cincea, nota 48. 


26. Aluziile conţin o critică transparentă la unele subiecte absurde tratate în şcolile de 
retorică, pentru a pune la încercare virtuozitatea elevilor. Apollonios se preface că nu 
înţelege substratul metaforic al vorbelor bunului său prieten, Demetrios. 


27. Cei doi atenieni care au formulat acuzările în procesul intentat de statul atenian lui 
Socrate (Platon, Apărarea lui Socrate). 


28. Prin castrare. 


>» 


29. În text: proskyneistbai, adică „se prosternează 
oriental. 


ca în faţa unui monarh de tip 


30. Edictul dat de Domițian împotriva filozofilor, prin care se interzicea şederea lor la 
Roma (Suetonius, Domitianus X). 


31. Despre pedeapsa lui Ixion, vezi cartea a doua, nota 74. 
32. Vezi mai sus cartea a cincea, XIX. 


33. Despre activitatea lui Domițian în materie de restabilire a vechilor jocuri romane şi 
instituirea de concursuri sportive şi muzicale, vorbeşte pe larg şi Suetonius, Domitianus IV. 
Împăratul a avut incontestabil şi merite în măsurile pe care le-a luat în timpul domniei 
sale în privinţa reglementării unor sectoare din viaţa publică, aşa cum reiese îndeosebi 
din biografia lui Suetonius, dar ura pe care şi-a atras-o prin execuțiile care au secerat 
ordinul senatorial i-au creat faima de a fi fost un împărat „rău”, un tyrannos. 


34. Coasta de vest a peninsulei italice. 
35. Exagerare, ca în multe alte locuri ale „romanului”. 


36. Filostrat introduce aici mult dezbătuta temă a antinomiei nomo-pbysei, „prin con- 
venţie” — „în mod natural”, care i-a preocupat pe gînditorii aparţinînd sofisticii întîi. Ea 
a constituit un subiect pasionant şi în dialogurile personajelor din drama tragică, cum 
ar fi Antigona şi Creon din Antigona lui Sofocle. În cazul de faţă, Filostrat consideră 
sacrificiul de sine pentru apărarea libertăţii ca izvorînd dintr-o practică socială, ivită ca 
o „convenţie” (nomos) în lupta politică şi socială ; în schimb, moartea pentru apărarea 
celor dragi o socoate ca pornind din instinct (physis), care este o pornire naturală. În 
continuare, va arăta că există şi hotăriri care nu sînt luate nici în respectul unei 
„convenţii”, nici determinate de instinct, ci luate „de bună voie” (bekon), printr-o 
hotărîre proprie, determinată de rațiune, pusă în practică de voinţă. O asemenea 
hotărîre este luată de titanul Prometeu, care se ridică împotriva lui Zeus, pregătit să 
distrugă omenirea prin suprimarea focului. Tema este magistral tratată în drama Prometeu 
înlănțuit pe care Wilhelm Schmidt (1940) o consideră drept opera unui poet tragic 
aparţinînd cercurilor sofistice, negîndu-i paternitatea eschileică (Geschichte der griechischen 
Literatur, III, pp. 281-300). 


37. Citat din Euripide, Oreste 396. 


38. În original, autorul foloseşte cuvintele nous pentru „gîndire”, „raţiune” şi synesis 
pentru „cugetare”, al cărui sens, în cazul de faţă, este acela de „conştiinţă”; synesis 
înseamnă propriu-zis comprehensiune, „inteligenţă”. 


39. Iliada XVIII, 302. Toată această cuvîntare a lui Apollonios este vădit redactată în 
spiritul apologiei lui Socrate, rostită de filozof în versiunea pe care ne-a lăsat-o Platon 
în Criton. 


40. Ostia, portul de la gura fluviului Tibru. 


41. Prefectul pretorinlui, Casperius Elianus, care a deţinut comanda cohortelor preto- 
riene şi sub domnia lui Nerva, Cassius Dio LXVIII, 3. 


42. Vezi cartea a patra, XXXV, nota 82 unde Musonios este numit „babilonianul”. Gyara 
este o mică insulă din şirul Cicladelor, între Keos şi Tenedos. 


43. Descoperirea unei surse de apă într-o insulă cu totul lipsită de izvoare era consi- 
derată o minune. Pe Helikon, calul Pegas (Pegasos), care a ţişnit din corpul Medusei 
cînd Perseus i-a tăiat capul, dintr-o lovitură de copită a făcut să ţişnească un izvor, 
Hippocrene, cîntat de poeţi. 


44. Fundamentele justiţiei imperiale sînt incerte, dar, în exercitarea puterii judiciare, 
competenţă care ţinea de tribunicia potestas, împăratul era ajutat de un consilium. Nici 

locul unde împăratul împărțea dreptatea nu era fix. Împăratul putea lua loc pe un 
tribunal (tribună înaltă) în For, aşa cum îi plăcea lui Claudius, în reşedinţa sa particulară, 
cum reiese aici, din textul lui Filostrat, sau într-o grădină. Procesele aveau un spectru 
foarte larg, dar împăratul judeca cu precădere pe cele în care inculpatul era acuzat de 
lezmajestate (Fergus Millar, The Emperor în the Roman World, Londra, Duckworth, 
1977, p. 218; Jean Gaudemet, Institutions de l'Antiquité, Paris, Sirey, 1967, pp. 476-477. 
Cf. Suetonius, Domitianus VIII, despre interesul lui Domițian pentru justiţie). 


45. În gr., goetes, „şarlatan”, „înşelător”, o altă acuzaţie adusă celor care pretindeau, 
întocmai ca Apollonios, că prevăd viitorul şi fac minuni. Aşa cum s-a remarcat în 
Prezentare, Filostrat luptă în permanenţă în cursul „romanului” să-l dezvinovăţească pe 
Apollonios de asemenea învinuire. 


46. Aluzie la întîlnirea lui Apollonios cu Vespasian, înainte de preluarea domniei, 
relatată în cartea a cincea, XXVII-XXXVII. 


47. Vezi cartea a şasea, nota 83, precum şi cartea a şaptea, XXI. 
48. Vezi cartea a patra, IV. 
49. Traducerea poate fi şi: „închisoarea pentru oamenii liberi”, deosebiți de sclavi. 


50. Despre varianta legendei adăpostirii Elenei în Egipt, vezi cartea a patra, nota 40. 
Aluzia din textul de faţă se referă la cîntul IV din Odiseea, v. 219 şi urm., cînd Telemah, 
plecat să afle veşti despre soarta tatălui său, Odysseus, ajunge la Sparta, la curtea lui 
Menelaos, unde Elena îşi reluase rolul ei de regină şi trăia într-un lux orbitor. Pentru a 
alina durerea tînărului lipsit de sprijinul părintesc, ea amestecă în vin un pbarmakon 
adus din Egipt, preparat dintr-o plantă locală. 

51. O altă referire la rătăcirile lui Odysseu (Odiseea V, 334, 337); Leukothea nu este alta 
decît Ino (vezi mai sus nota 18). 


52. În gr., bybris. Variantă a dictonului meden âgan, „nimic prea mult”, înscris printre 
sentinţele de bază ale zeului de la Delfi. 


53. Cuvîntul „sicofant” are o etimologie interesantă. Este compus din cuvîntul sykon, 
care înseamnă „smochină”, şi verbul phaino, „a părea”. La origine, „sicofantul” însemna 
denunțţătorul acelora care exportau smochine prin contrabandă sau a acelora care le 
furau din pomii sacri. Ulterior, în a doua jumătate a sec. al V-lea a. Chr., cât şi în sec. 
al IV-lea, cuvîntul a căpătat în vocabularul politic atenian înţelesul de „delator”, cu care 
a rămas de-a lungul veacurilor, referindu-se îndeosebi la delaţiunile de ordin politic. 


54. Aşa cum s-a arătat mai sus, la nota 1, Domițian s-a opus răspîndirii religiilor mistice 
şi a celor de provenienţă orientală. Pentru a nu-i semăna întocmai lui Nero, care-l avea 
ca divinitate protectoare pe Iupiter, el şi-o alesese ca protectoare pe Minerva, în cinstea 
căreia celebra în fiecare an pe muntele Albanus serbări între 19 şi 23 martie. Pentru 
celebrarea cultului Minervei, instituise şi un colegiu de preoţi (Suetonius, Domitianus IV). 


55. Şarpele şi măslinul erau la Atena consideraţi ca făcînd parte din cultul local al zeiţei. 
În mod obişnuit, şarpele era reprezentat la picioarele statuilor Atenei, aşa cum a 
procedat şi Fidias, cînd a lucrat imensa statuie aşezată în Parthenon. Măslinul era un 
„dar sacru” făcut oraşului, a cărui patroană devenise Atena în urma unei aprige dispute 
cu Poseidon. 


56. Acarnania este regiunea din sud-vestul coastei de nord a braţului de mare care 
desparte Grecia de Mijloc de Pelopones. În dreptul Acarnaniei, în Marea Ionică, se 
aflau o sumedenie de insule mici, printre care Leukadele şi Ithaka, insula lui Odysseus. 


57. Alemeon, fiul prorocului Amphiaraos şi al Eriphylei, şi-a ucis mama, ca şi Oreste, 
deoarece aceasta, la îndemnul lui Polinice, şi-a silit soţul să participe la expediţia 
împotriva Tebei, pusă la cale de Polinice, deşi Amphiaraos prezisese sfîrşitul funest al 
expediției. 

58. Filostrat evocă unul din cele mai frumoase poeme lirice din Antichitatea greacă, 
compus de Arhiloh din Paros (sec. al VII-lea a. Chr.), care începea astfel: „Suflet, suflet, 
chinuit de griji fără leac, înalță-te, înfruntă duşmanii pieptiş, plin de îndârjire! Rămii 
neclintit faţă de vicleniile scornite de cei ce vor să te piardă” (frag. 67 a, Diehl). 

59. Dunărea, Thermodon şi Donul. Nu se înţelege raţiunea introducerii numelui Thermodon 
aici, numele unui curs de apă din Asia Mică (în Cappadocia; în regiunea Troiei), doar 

dacă nu cumva Filostrat se referă la sciţii de la est de Marea Neagră sau dacă nu citează 
din memorie numele acestor fluvii doar ca exemple de cursuri de apă greu de trecut. 


60. Jliada V, 386: fiii lui Aloeus, Otos şi Efialte îl prind pe zeul războiului şi-l ţin în 
lanţuri timp de 13 luni, într-o închisoare de aramă, de unde este salvat de Hermes 
(cf. Odiseea XI, 385). Prima înlănţuire a lui Ares, la care se referă aici Filostrat, este 
mitul care povestea legătura dintre Ares şi Afrodita, soţia lui Hefaistos. Surprinşi de 
Hefaistos, cei doi amanți sînt învăluiţi într-o plasă fină şi legătura lor dezvăluită în faţa 
zeilor. Mitul este povestit de aedul Demodocos la curtea lui Alkinous regele feacilor 
(Odiseea 256-369). 


61. Portretul fizic al lui Domițian se găsește şi la Suetonius, Domitianus XVIII, care 
notează: „Avea ochii mari, dar vederea slabă”. Complexat, obsedat de gîndul că va 
fi asasinat, Domițian suferea şi de schimbările survenite în înfăţişarea sa datorită 
îmbătrînirii. 

62. Odiseea IX, 193-344. 

63. La amiază, orele 12. Aceasta este formula greacă de a indica mijlocul zilei, curentă 
în Anabasis al lui Xenofon. 


64. Iliada V, 814 şi urm., descrierea luptei lui Diomede, fiul lui Tideu, împotriva lui 
Ares. De asemenea, v. 127-128, cînd Atena îl înştiințează pe Diomede că-i va lua ceața 
din faţa ochilor, pentru a-i putea deosebi pe zei de oameni. 


65. Iliada XXIII, 148-153. 


66. Filip al II-lea, regele Macedoniei, începînd din 356 a. Chr. a pus bazele puternicului 
stat macedonean, pe care l-a moştenit Alexandru după asasinarea regelui, în 336. 
Expansiunea statului macedonean, care îngloba, pe rînd, porţiuni de pe coasta Traciei 
unde se aflau colonii greceşti, a dus la un conflict de mari proporţii cu Liga ateniană, 
ale cărei interese erau profund lezate. În 353, regele ocupă Tesalia, în 352 preia 
controlul strîmtorii Termopile, iar în 348 cucereşte Olynthul, în Peninsula Chalcidică. La 
Atena, cînd regele şi-a dezvăluit intenţia de a începe o expediţie împotriva perşilor, 
avîndu-i pe greci drept aliaţi, a apărut o partidă promacedoneană, în frunte cu oratorul 
Eschine şi bătrînul retor Isocrate. Regele îşi avea ambițiile lui. Dorea să fie primit în 
Consiliul Amficţionilor de la Delfi şi să devină conducătorul necontestat al unei uniuni 
panelene. Demostene i-a îndemnat însă pe greci să nu primească oferta regelui, care 
echivala cu pierderea libertăţii politice a cetăţilor-stat. Magistralele sale cuvîntări 
împotriva lui Filip sînt cunoscute sub numele de Fi/ipice şi Olyntbice. 


67. Vezi Prezentarea, p. 18. 


68. Fiică a lui Atlas, nimfa Calypso locuia în insula Ogygia, a cărei localizare a stârnit vii 
discuţii. Pe Odysseus l-a ţinut peste şapte ani în insula ei, făcîndu-l să-şi piardă complet 
memoria (Odiseea, cîntul V). In acest capitol, Filostrat aşază insula în Marea Tireniană. 


CARTEA A OPTA 


1. În republica romană, jurisdicţia civilă, urbană şi peregrină (procesele intentate 
străinilor) cădea în seama praetorilor, înalţi magistrați aleşi în fiecare an. Jurisdicţia 
pentru persoanele de origine străină, cum era Apollonios, de pildă, datează din 241 
a. Chr. Unul din praetori era praetor urbanus, celălalt, peregrinus. Pe seama acestei 
magistraturi reveneau afişarea legilor (album praetoris) şi organizarea comisiilor de 
judecată, care difereau de la caz la caz (probleme de succesiunea a averii, de dotare, 
de înfiere, de eliberare a sclavilor). Praetorul deţine totodată, ca şi consulul, puterea 
supremă în stat, imperium, ceea ce implica şi unele obligaţii politice. În caz de 
necesitate, putea înlocui consulul. Foştii praetori deveneau de obicei guvernatori de 
provincii, propraetores, unde continuau să-şi îndeplinească obligaţiile ca judecători. 
Numărul praetorilor a crescut în sec. I a. Chr. pînă la 16. O dată cu acumularea de 
potestates (puteri de stat) de către Octavianus, începînd cu anul 28 a. Chr., praetura 
trecea şi ea în rîndul atribuţiilor princepelui (Princeps), alături de tribunicia potestas. 

Din biografiile împăraţilor scrise de Suetonius reiese că unii împărați îşi luau foarte în 
serios obligaţia de a împărţi dreptatea, printre aceştia numărîndu-se Caius (Caligula), 
Claudius, Hadrian. În această muncă împăratul era sprijinit de un „sfat” (consilium) 
(vezi Fergus Millar, The Emperor in the Roman World, ed. cit. pp. 208 şi urm., precum 
şi Jean Gaudemet, Institutions de l'Antiquité, Paris, Sirey, 1967, pp. 476-477). Împăratul 
avea dreptul de a controla instanţele penale care coexistau cu propria lui potestas de 
a împărţi dreptatea. În epoca imperială, praetura nu dispare, dar îşi pierde vechea 
însemnătate, devenind o banală magistratură, prezentă în toate oraşele de provincie. 
Cît despre propraetores, guvernatorii de provincii, ei devin legati Augusti pro praetore, 
reprezentînd puterea imperială şi provinciile „imperiale”, deosebite de cele „senato- 
riale”, unde guvernau proconsulii. 


2. Se înţelege: împăratul, care prezidează şedinţa, nu poate încălca legile în faţa 
completului de judecată (assessores). 


3. Acest acuzator, „egipteanul” (etiopianul), nu este numit. Reiese însă, ceva mai tîrziu 
în text, că toate capetele de acuzare pe care le formulase fuseseră inspirate de 
Euphrates. Este posibil să fie una şi aceeaşi persoană cu Thrasybul din Naucratis 
denigratorul trimis de Euphrates la etiopieni (vezi mai sus, cartea a şasea, VII). 


4. În sensul ca împăratul să cunoască şi să interpreteze corect doctrina propagată de 
Apollonios, ferindu-se să dea crezare denaturărilor grosolane propuse de acuzator, cu 
rea voinţă. 
5. Cartea a opta ridică numeroase probleme dezbătute în şcolile de retorică ale 
timpului. Conform stilului adoptat de vorbitor, acesta putea vorbi folosind figuri de 
limbă şi stil (stilul înflorat) sau să se exprime „simplu şi clar”. Apollonios va răspunde 
că un retor priceput poate folosi, după împrejurări, cînd un stil, cînd celălalt. Conform 
tratatelor de retorică, principalele stiluri adoptate de retori erau: „simplu”, „măreţ”, 
„elegant şi „energic” (Tratatul despre sublim II, 36 şi urm.). Desigur, în raport cu 
conţinutul, stilul putea varia în unul şi acelaşi discurs trecînd, de pildă, de la patetic la 
simplu sau variind în intensitate. 


6. În conformitate cu doctrina pitagorică, sufletul lui Socrate s-a reîncarnat. Procesul 
intentat lui Socrate în 399 a. Chr. se baza pe acuzaţia de a fi corupt tineretul cetăţii prin 
învățături opuse moralei tradiţionale şi religiei oficiale. Nu este exact că Socrate nu s-a 
apărat în faţa acuzațiilor absurde ce i se aduceau, care, în fond, aveau un substrat 
politic. „Apărarea” lui Socrate scrisă de Platon la cîţiva ani după proces, confruntată cu 
relatarea lui Xenofon, îngăduie totuşi să desluşim ideile principale ale Apologiei rostite 
de maestru. Conştient că era dinainte condamnat la moarte, el s-a străduit să arate 
judecătorilor adevărul asupra netemeiniciei acuzațiilor ce i s-au adus. După pronunţarea 
sentinţei, şi-a manifestat recunoştinţa faţă de cei care l-au crezut. Apollonios, în 
versiunea lui Filostrat, va proceda la fel. 


7. Apollonios profită de dublul sens al cuvîntului: „gol” şi „lipsit de” [ceva de scris], 
pentru a face un calambur. Va intra „gol” în sală? 


8. Vezi cartea întîi, VIII. 

9. Vezi cartea a patra, X. 

10. Legătura cu propria lui nepoată. Vezi mai sus cartea a treia, IX. 

11. Acesta e de fapt fondul acuzaţiei. Împăratul încearcă să-l facă pe Apollonios să 
depună mărturie despre contactele pe care le-a stabilit cu rivalii săi. Atacînd însă tema 
absurdă a sacrificării unui copil pentru a citi viitorul în măruntaiele lui, Domițian 
greşeşte — sau, dimpotrivă, în mod voit nu greşeşte —, căci îi oferă astfel filozofului cel 
mai bun prilej de a se dezvinovăţi. De altfel, Domițian încheie repede dezbaterile şi nu 
pare că doreşte să continue interogatoriul, aşa cum lasă să se înţeleagă Filostrat ceva 
mai jos. 

11. Apollonios pune pe seama supuşilor lui Domițian toate aspectele negative ale 
acestei triste domnii, ceea ce, în parte, era adevărat. 

12. Iliada XXII, 13. 


13. „Dispariţia” lui Apollonios, o „evanescenţă”, întocmai ca o „apariţie”, sînt procedee 
tipice pentru povestirile fantastice. În acest caz însă, este vorba de ceva mai mult. Pînă 

la acest punct al romanului, „minunile” săvîrşite de filozof pot găsi explicaţii raționale; 
„dispariţia” sa fizică, nu. Este evident vorba de o încercare din partea autorului de a 
demonstra puterile supranaturale ale eroului său, ceea ce-l supără pe Eusebios în tot 
cursul diatribei sale împotriva lui Hierocles, care încercase să-l pună pe Apollonios pe 
aceeaşi treaptă cu Isus. 


14. Filostrat compune un lung discurs retoric, interesant de urmărit în desfăşurarea sa 
ca mostră a retoricii juridice din primele secole ale erei noastre, mai ales dacă este 
comparat cu discursuri similare din sec. al IV-lea a. Chr., cele ale retorului atenian 
Andocide, de pildă, sau confruntat cu teoriile clasice (Aristotel) şi elenistico-romane 
(Quintilian). Discursul conţine multă erudiție mitologică, apeluri la fondul filozofic al 
primei sofistici, o remarcabilă ştiinţă a respingerii învinuirilor aduse la acuzator. În mod 
abil, Filostrat transpune apărarea lui Apollonios în domeniul unei dezbateri (agon) 
filozofice. Capul de acuzare, legăturile directe sau indirecte ale filozofului cu adversarii 
împăratului sînt trecute sub tăcere. Transpus, la rîndul său, în ipostaza de acuzator, 
Apollonios îl învinuieşte pe Domițian de a nu înţelege” anumite probleme şi de a-i 
persecuta pe „filozofi” fără o justificare întemeiată. 


15. De aici înainte, Filostrat va pune în lumină absurditatea argumentelor aduse de 
acuzator pentru a-l învinui pe Apollonios în lipsa unor probe revelatoare. 


16. Vezi cartea a şaptea, notele 1 şi 64. 


17. Semn de deosebită cinstire ; Platon, de pildă, cînd a fost primit de Dion, în Sicilia 
(vezi nota 3 la cartea a şaptea), a fost condus într-un car alb, tras de cai albi. 


18. Această lungă tiradă, o acumulare bine gîndită de propoziţii completive care preced 
propoziţia regentă, este de un efect deosebit; să se observe că filozoful încearcă să 
sublinieze faptul că nu împăratul este, în fond, vinovat de crimele care-i pătează 
domnia, ci sicofanţii, care-l învrăjbesc împotriva propriilor adversari. Această temă a 
discursului de apărare e însă părăsită spre sfîrşitul lucrării, cînd Apollonios manifestă 
sentimente de intensă ură faţă de Domițian (cap. XXVD. 


19. Vezi cartea a cincea, XXVII şi urm. Aceeaşi nepotrivită exagerare a rolului pe care 
un „sfătuitor” înţelept îl poate avea pentru un dregător de stat. 


20. În sensul de moştenire a domniei după încetarea din viaţă a împăratului. Din punct 
de vedere istoric, aici avem o confirmare a faptului că în timpul dinastiei Flavia s-a 
instituit transmiterea directă a puterii de stat fără obişnuitul simulacru al „alegerii” 
principelui de către Senat. După o mărturie a lui Suetonius (Titus IX, 3), Titus îl desemnase 
pe Domițian drept consors (imperii) şi successor. Probabil consors (tribuniciae potestatis). 
Propaganda oficială din vremea lui Domițian ţinea însă să demonstreze că împăratul era 
un succesor direct al lui Vespasian, al tatălui său, nu al lui Titus, dacă se ţine seama de 
faptul că după victoria Flaviilor asupra lui Vitellius (anul 69), pînă la sosirea lui 
Vespasian la Roma (anul 70). Domițian preluase temporar puterea, pe care apoi a 
încredinţat-o părintelui său (Suetonius, Domitianus XII, 1). În acelaşi sens, o epigramă 
a linguşitorului poet Marţial IX, 101, 18-16. 


21. Să se observe omiterea lui Titus, în această tiradă destinată să-l convingă pe 
Domițian că odinioară Apollonios a fost singurul sfătuitor care l-a îndemnat pe Vespasian 
să preia domnia, în timp ce „înţelepţii” ceilalţi optau pentru restaurarea republicii. 
Indirect, concluzia este că datorită acestui sfat bun a izbutit Domițian să ajungă stăpînul 
Imperiului Roman (deşi, pe de altă parte, Apollonios recunoaşte singur că Vespasian, 
practic, era deja recunoscut ca împărat). 


22. În sensul cuvîntului latinesc imperium. 
23. Vezi cartea a cincea, nota 49. 


24. Cei vechi puneau mare preţ pe ştiinţa despre datele meteorologice, care îi ajutau în 
unele îndeletniciri uzuale, cum ar fi navigația sau agronomia. Începînd cu poemul lui 
Hesiod Munci şi zile, care conţine asemenea preocupări, în Grecia au apărut poeme 
didactice de amploare despre fenomenele cereşti, cum ar fi, de pildă, Phainomena al 
lui Aratos din Soloi (sec. al III-lea a. Chr.) sau Diosemeia (Pronosticuri), lucrare atribuită 
aceluiaşi autor, admirate şi imitate de latini, printre care se numără şi Cicero. În pasajul 
de faţă, Filostrat face o interesantă trecere în revistă a orientărilor culturale bazate pe 
distincţia aristotelică dintre efortul intelectual şi cel manual. Deoarece „artele” (technai), 

bazate pe gîndire şi talent în expresie, erau considerate ca posibil să fie exercitate 
numai de oameni „liberi”, în latină li s-a dat numele de artes liberales, transpunerea 
grecescului e/eutberiai technai. Filostrat, în cazul de faţă, foloseşte atributul sopbai 
Gechnai), pentru a scoate în evidenţă caracterul intelectual al creaţiei în poezie, muzică, 
retorică etc. Pentru a preciza însă distincţia dintre „artele” intelectuale şi cele care 
presupun şi o muncă manuală, uneori extrem de dificilă, cum ar fi sculptura, chiar şi 
agricultura, Filostrat foloseşte aici atributul byposopbos, care exprimă un grad de 
inferioritate. De reţinut că această distincţie îi aparţine. Artele manuale (meşteşugurile) 
care nu presupun „imaginaţie”, „invenţie”, „creaţie” artistică, fecbnai banausoi, erau 
considerate demne de a fi exercitate de sclavi sau de oameni din păturile de jos ale 
societăţii sclavagiste, siliți să-şi cîştige traiul din munca lor. Înşirarea artelor „liberale” 
din pasajul de faţă, pe care trebuia să şi le asimileze un tînăr bine educat, corespunde 
canonului de disciplină „liberală”. Este aceea ce grecii numeau enkyklios paideia, „o 
educaţie desăvîrşită”. Iniţial, aceste arte erau în număr de şapte: grammatica (ştiinţa 
care se ocupă de studiul scriiturii unui autor), dialectica, retorica, aritmetica, geometria, 
astronomia şi muzica (înţeleasă ca o disciplină de teorie matematică, în spirit pitagoric). 
Cu vremea, canonul a acceptat şi alte discipline, cum rezultă din lista lui Filostrat. 
Dialectica, studiată în cadrul filozofiei, şi retorica s-au bucurat în epoca romană de o 
atenţie deosebită. În Antichitatea târzie, ca o compensație faţă de atenţia acordată 
ştiinţelor care se ocupau de creaţia literară, în pedagogia timpului apare, începînd 
aproximativ din sec. al IX-lea, un grupaj de ştiinţe exacte, în număr de patru : aritmetica, 
geometria, astronomia şi muzica (în înţelesul mai sus explicat. Acesta e faimosul 
Quadrivium, „calea celor patru discipline”, opus grupajului Trivium „calea celor trei 
discipline”, alcătuit din gramatică, dialectică şi retorică. Acest sistem de învăţămînt 
superior a pătruns în universităţile Evului Mediu şi a dăinuit pînă în sec. al XVIII-lea. 


25. Vezi cartea întâi, XIII. 
26. Vezi cartea a şaptea, nota 49. 


27. Unde a fost oaspetele lui Vardanes, vezi cartea a doua, XXXVI şi notele de la acest 
capitol. 

28. Afirmaţie hazardată, care nu are precedent în biografia lui Apollonios alcătuită de 
Filostrat. 


29. Iliada XII, 9-60. Euphorbos, ucis de Menelaos în timp ce încerca să ridice armele lui 
Ahile, purtate de Patrocle căzut pe cîmpul de luptă. Bătălia dintre greci şi troieni pentru 
armele lui Ahile a devenit un subiect preferat al ceramiştilor greci (vezi cartea întîi, I şi 
nota 2). 


30. Una din ipostazele Destinului. 


31. Obișnuita opoziţie este „grec” — „barbar” (vorbitor al unei limbi străine). Filostrat 
marchează superioritatea intelectuală a grecilor faţă de străini, deşi în mod curent nu 
ezită să-i denumească pe gymnosofiştii indieni sopboi. 


32. Păsările din Phasis (mic fluviu din Colchida, care se varsă în bazinul de est al Mării 
Negre) sînt fazanii; cele din Paionia (Pannonia?), regiune din Tracia, sînt păunii. 
Enumerarea exceselor gastronomice făcută de Apollonios se bazează pe reminiscenţe 
din epigramele lui Marţial, îndeosebi cele strînse în cartea a XIII-a, prin care poetul 
înfiera luxul excesiv şi desfriul. Învinuirea cumpărării de peşte deosebit de scump, adus 
în vase speciale de pe țărmurile Mării Negre (probabil sturioni) este o temă veche în 
literatura greacă, reluată de Marţial în XIII, 79, ca şi aceea a introducerii în Europa a 
ţesăturilor vopsite în roşu, obţinut din cochilia purpurei. Despre tehnica vopsirii în roşu 
de purpură, vezi Plinius, Historia Naturalis IX, 125. Purpura a devenit însemnul unei 
înalte demnități, veşmînt rezervat regilor (vezi, de pildă, Titus Livius XXX, 42, 6); cît 
despre aluzia la veşmintele purtate în Pamfilia (sud-vestul Asiei Mici), Filostrat se referă 
la ţesături muiate în fir de aur sau la acele ţesături diafane, întocmai voalului, a căror 
răspîndire, ca şi aceea a bijuteriilor de aur, a pornit din Ionia. 


33. Zeul turmelor la vechii greci era Hermes, ceea ce nu împiedică faptul ca şi alte 
divinităţi arhaice să fie reprezentate în postură de păzitori sau îngrijitori ai turmelor, 
ducînd în spate un berbecuţ (kriopboros) sau un vițel (moschopboros). Pasajul conţine 
şi o aluzie la berbecul cu lîna de aur, trimis în dar de Nephele (Norul), fiului ei Phrixos, 
pe care l-a avut cu Athamas, rege legendar al Tebei, pentru a-l scăpa de persecuțiile 

celei de a doua soţii a lui Athamas, Ino. Împreună cu sora lui, Helle, Phrixos zboară pe 
spinarea berbecului năzdrăvan spre Colchida, unde este bine primit de regele Aietes, 
dar rămîne îndurerat de pierderea surorii sale, căzută în mare, în locul de atunci 
denumit Hellespont (Marea Hellei). Phrixos sacrifică berbecul în cinstea lui Zeus, şi 
pielea o atîrnă într-un sanctuar închinat lui Ares. Mitul este legat de vechi practici de 
magie pentru aducerea ploii. „Lîna de aur” a devenit subiect pentru opere literare 
greceşti şi latineşti, inspirate din periplul argonauţilor, organizat pentru a o readuce în 
Grecia; dintre care cele mai renumite sînt cele semnate de poetul Apollonios din 
Rhodos (sec. al III-lea a. Chr.) şi de poetul latin Valerius Flaccus (sec. I, p. Chr.). 


34. Citat după poetul Marţial. 
35. După un vechi mit ebraic, puterea bărbătească constă în lungimea părului. 


36. Iphitos, după o legendă tesaliană, era fiul lui Eurytos, deci fratele Iolei, cea pe care 
Herakles a vrut s-o ia în căsătorie, despărţindu-se de Deianira. Vezi cartea a şaptea, 
nota 32. Vestit arcaş, el este cel care i-a dăruit arcul lui Odysseu. A fost ucis de Herakles 
cuprins de nebunie şi furie, cînd a îmbrăcat cămaşa muiată de sîngele lui Nessos. 


37. Vezi Filozofia greacă pînă la Platon, ed. cit., Democrit, vol. I; 2, pp. 430-431; 435. 


38. Este aici vorba de o dezminţire directă a naturii divine a lui Apollonios, deşi se 
observă rezerva: „n-am vorbit despre obiîrşia divină a sufletului meu”. De reţinut 
distincţia dintre activitatea practică a „filozofului” şi activitatea altor „filozofi” sau preoţi, 
îndeosebi a acelora care răspundeau de bunul mers al oracolelor. Apollonios scoate în 
evidenţă totalul său dezinteres pentru cîştigurile băneşti, arătînd că urmăreşte doar 
„purificarea” vieţii în general, mergînd pe urmele şcolii eleate, care ţine de vechiul 
pitagorism. Pasajul este o mărturie grăitoare despre concepţiile şi practicile uzuale şi 
rituale ale neopitagorismului. 


39. Vezi cartea a şasea, notele 79, 80 şi 81. 

40. Aristide era denumit „cel drept” (vezi nota 83 la cartea a şasea); Pericle, „olimpianul”. 
41. Vezi cartea a şasea, nota 96. 

42. Vezi cartea a şasea, X. 

43. Germani. 


44. În sensul că molima seceră vieţile omeneşti tot atît de cumplit ca şi războiul. 
Cuceritorul, în acest caz, este lipsit de glorie. 


45. Vezi Filozofia greacă pînă la Platon, ec. cit. vol., II, 1, Democrit, Legende, A 19, p. 418. 
46. Ibidem, vol. I, 2, Empedocle A 14, pp. 433-434. 


47. Ibidem, vol. I i, Thales A 1(24), p. 131; A 10, p. 156; vol. I, 2, Anaxagoras A 6, 
p. 538; de asemenea, vezi cartea întîi, II şi cartea a doua, V la acest volum. 


48. În comparaţie cu alte ţinuturi ale Greciei balcanice, Tessalia, deşi tiranii locali s-au 
străduit să facă ceva pentru progres şi cultură, era considerată un ţinut „de graniţă”, 
inferior faţă de alte centre greceşti dezvoltate, în primul rînd faţă de Atica. 


49. Expresie curentă în filozofia greacă, redată printr-o serie de participii care precizează 
aceste nuanţe. 


50. Vezi cartea a patra, X. E posibil ca „bătrînul” care întruchipa duhul ciumei să fi fost 
un bolnav care răspîndea boala stînd mereu în aer liber şi venind în contact cu 
trecătorii. 


51. Cf. Heliodor, Theagenes şi Charicleea VI, 14 despre practicile vrăjitoreşti ale timpului. 


52. Euristeus, rege legendar din Mycene, născut în aceeaşi zi cu Heracles, însă înaintea 
eroului. Un oracol al lui Zeus prevedea ca primul să devină „rege”, iar celălalt „servi- 
torul” său. Hera, geloasă pe Alcmena, mama lui Heracles, a întîrziat naşterea eroului şi 
a fratelui său geamăn, Iphikles. Heracles a fost nevoit să îndeplinească douăsprezece 
munci grele la curtea lui Euristeus, printre care uciderea leului din Nemea (Argos), a 
hidrei de la Lerna, curățirea grajdurilor lui Augias etc. 


53. Nu întotdeauna. Unii prezicători, în Grecia (vezi Pausanias, Călătorie în Grecia 
IX, 89) şi augurii, la Roma, citeau viitorul în măruntaiele păsărilor sacrificate (augurum). 


NOTE 279 


54. Abia acum apărarea atinge punctul esenţial al acuzării, legăturile lui Apollonios cu 
Nerva. Să se observe că „înţeleptul” ocoleşte adevărul asupra îndemnurilor sale ca 
Nerva şi cei ce-l susțineau să-l răstoarne pe Domițian. Vezi mai sus cartea a şaptea, VIII 
despre scrisorile adresate de „înţelept” lui Nerva. 


55. Deoarece acuzatorul nu poseda dovezi în acest sens. 


56. În sec. I p. Chr., vînzarea şi schimbul valutar ajunseseră la o mare dezvoltare, 
fenomen explicabil în lumina extinderii afacerilor comerciale. 


57. Vezi însă o descriere cu totul contrară a comportării lui Euphrates la Roma, a 
prestigiului de care se bucura, la Plinius cel Tînăr, loc. cit. la nota 66 de la cartea a 
cincea. 


58. Un argument juridic bine plasat în pledoarie. Dacă uciderea copilului ar fi fost 
reală, cine erau părinţii lui, despre care acuzatorul nu pomeneşte nimic? 


59. Situată în mijlocul Peloponesului, regiune greu accesibilă din cauza reliefului 
muntos, Arcadia a rămas mult în urma dezvoltării societăţii sclavagiste greceşti. Formele 
de viaţă dominate de păstorit, dialectul apropiat de cel al „aheilor” lui Homer au făcut 
ca acest ţinut încîntător în izolarea lui să devină un model literar pentru poeţii bucolici 
greci, din creaţia cărora s-a inspirat şi Vergilius. 


60. Singura aluzie în cele opt cărţi ale „romanului” lui Apollonios la o legătură directă 
între brahmani şi pitagorism. 


61. Expresia este de origine orientală; în literatura greacă se aplică îndeosebi la 
iscoadele regilor şi satrapilor persani. 


62. Vezi Filozofia greacă pînă la Platon, ed. cit., vol. II, 1, A 2, p. 414. 


63. Afirmaţie cu adevărat curajoasă. Sentința dată de împărat este fără recurs. În 
procesele obişnuite însă, exista posibilitatea recursului, îndeosebi dacă în primă instanţă 
nu erau judecate de curtea imperială. 


64. Despre Megistias se credea că descinde direct din celebrul ghicitor şi thaumaturg 
cu acelaşi nume, (Herodot, Istorii VII, 221). El a însoţit armata spartană de sub comanda 
regelui Leonidas în încercarea coaliţiei greceşti de a opri înaintarea perşilor spre sud 
(581 a. Chr.) şi a refuzat să-l părăsească pe rege, care lupta împreună cu garda sa la 
Termopile, deşi ar fi putut s-o facă. 


65. Plutarh, Alexandru II. 


66. Cyrus cel Tînăr, pretendent la tronul Persiei, în lupta cu fratele său, Artaxerxes; 
Xenofon, Anabasis 1, 7, 18 etc. menţionează în repetate rînduri prezenţa acestui ghicitor 
pe lîngă Cyrus. 

67. În gr., Moirai şi Anenke, puteri implacabile, împotriva cărora nici zeii nu se pot 
ridica. 

68. Exemple de monarhi care au poruncit ca urmaşii lor să fie ucişi în urma prevestirilor 
că aceşti urmaşi îi vor răsturna. Acrisios este tatăl Danaei, care l-a născut pe Perseus în 
urma ploii de aur revărsate asupra ei de Zeus; Laios, tatăl lui Oedip, iar medul 
Astyages, bunicul lui Cyrus I, care a încercat să-şi ucidă nepotul (Herodot I, 107-108). 
Toţi cei sortiţi pieirii au scăpat cu viaţă datorită celor însărcinaţi să-i omoare. Danae şi 
pruncul ei au fost închişi într-o ladă lăsată să plutească pe valurile Mării Egee; Oedip 
şi Cyrus au fost expuşi, dar salvaţi de păstori. 


69. Vezi cartea a cincea, XXX şi nota 79. 


70. Cu alte cuvinte: „vorbeam la modul general”. Apollonios evită cu grijă să mărturi- 
sească adevărul, ocolind cu abilitate învinuirea de a fi avut legături cu Nerva, datorită 
faptului că acuzarea se baza pe nişte născociri uşor de înlăturat. Lipsa de probe 
concludente din partea acuzatorului l-a şi determinat pe Domițian să amîne ancheta, iar 
lui Apollonios i-a înlesnit astfel... dispariţia. 


71. Iliada XVI, 433. 
72. Despre Moire, vezi cartea a cincea, nota 18. 


73. În gr., psychostasia, „cîntărirea” sufletelor a doi adversari pe cîmpul de luptă. Sortit 
morţii este cel al cărui suflet este mai uşor. Psychostasia este titlul unei drame a lui 

Eschil, inspirată din cîntecele epice despre Memnon, fiul Aurorei (Eos). Despre Memnon 
vezi cartea a patra, XXIV şi nota 9. Atena şi Eos „cîntăresc” sufletele lui Ahile şi al lui 
Memnon, acesta din urmă fiind sortit morţii. 


74. Dicton celebru. 


75. Asemenea „apariţii” din lumea umbrelor sînt frecvente în operele literare greceşti, 
cum ar fi, de pildă, apariţia „imaginii” lui Darius în Perşii lui Eschil. Ele erau însă 
provocate de „chemări” care constau în procedee magice şi strigări. În cazul de faţă, nu 
există o invocaţie. Apariţia de astă dată este un element-surpriză, şi cel ce apare este 
viu, în carne şi oase, nu venit din lumea morţilor, cum e cazul în toposul asemănător 
despre apariţia lui Isus în faţa apostolilor; vezi Eusebios, Împotriva lui Hierocles, 
pp. 77-78 care atacă vehement încercările lui Filostrat de a-l înfăţişa pe Apollonios 
drept un „supraom” (Dyper ton anthropon). 


76. Vezi cartea a patra, XXVII-XXIX despre aşezarea Olympiei. 
77. Ceea ce, probabil, era adevărat. 
78. Atena, în calitate de protectoare a lui Domițian. 


79. Titlu pur onorific, amintind de cel mai înalt magistrat atenian de odinioară, al cărui 
nume era înscris în lista care servea la repere cronologice: „sub arhontatul lui...” 


80. Vezi cartea a şaptea, IV, nota 15. 


81. „Abstract”, o noţiune „abstractă”. Exemplul urmează imediat. Noţiunea „sărbătoare” 
evocă un pluralism noetic, un fascicol de alte noţiuni care sînt, fiecare în parte, 
componentele noţiunii abstracte, definind-o în specificitatea ei. 


82. Pregătirea marilor concursuri panelenice — scrie aici Filostrat — presupune munca 
manuală a unor maeştri calificaţi, tehnai, dar şi talentaţi, sopbismata. Rezultatul îmbinării 
muncii manuale asupra materiei — hyle — cu talentul meşterului care lucrează fie la 
construirea pistei de alergări, fie la ridicarea unui theatron ar rămîne însă neînsufleţit 
fără aportul „talentului adevărat” (alethinè sophia) al protagoniştilor, al concurenţilor 
care participau la diferite întreceri: muzică, poezie, atletism, curse etc. Diferenţa dintre 
sopbisma, talentul meşterului care a învăţat bine meşteşugul (techne), şi sophia, talentul 
creatorului, al artistului, poate fi apropiată de aceea între mimema (imitație făcută cu 
talent) şi mimesis („imitație prin care se creează o operă de artă”). Este o nuanţă subtilă, 
prezentă şi în consideraţiile estetice ale lui Platon, interesat de procesul apariţiei unei 
opere de artă. 


83. În sensul că au fost amenajate. 


84. Astăzi Livadia, în Beoţia, vestit oracol al lumii antice greceşti, unde se află „copacul” 
lui Trophonios, care, împreună cu fratele său Agamedes, ridicase aici un templu. 
Trophonios, cu vremea divinizat, era considerat şi ca primul arhitect al marelui templu 
de la Delfi (vezi Strabon IX, 2, 38 şi 3, 9); de asemenea, Pausanias, Călătorie în Grecia 
IX, 39, o largă descriere a templului şi a operelor de artă pe care le conţine, printre 
altele o statuie de Praxiteles înfăţişîndu-l pe Asclepios. Urmează o descriere amănunţită 
a procedeelor prin care se dădeau oracolele, apropiată de cea a lui Filostrat. Vezi 
versiunea românească a călătoriei, Editura Ştiinţifică şi Enciclopedică, Bucureşti, 1982, 
pp. 251-254. 


85. Izvor lîngă intrarea în peştera de la Lebadeia ; ulterior, numele nimfei care locuia în 
apropiere (Pausanias, idem... 


86. În calitatea sa de „fiu” al lui Apollo, nici nu se putea ca zeul să nu-l apere pe 
slujitorul religiei sale. Primirea făcută „filozofului” care pătrunde pe ascuns în peşteră 
de către preoţii localnici nu a fost însă cîtuşi de puţin binevoitoare. Nu era prima dată 
că Apollonios era alungat datorită renumelui său de magician. 


87. Hadrian era mare amator de învăţătură în toate domeniile (Cassius Dio LXIX, 3; 5); 
de aceea nu este de mirare că manuscrise despre viaţa şi minunile lui Apollonios au 
ajuns în posesia sa. 


88. La nivelul expresiei. 


89. Metaforă prevestitoare a domniei lui Nerva. 


NOTE 281 


90. Suetonius, Domitianus, XVII. 
91. Episodul, cu unele deosebiri, este povestit pe larg şi de Cassius Dio LXVII, 15-17. 


92. Ibidem 18 ; povestind întîmplarea din Efes, Cassius comentează: „ceea ce povestesc 
eu a fost riguros verificat”. 


93. Moartea avea în curînd să-i reunească. Cum Nerva a murit în anul 98, înseamnă că 
Apollonios a încetat din viaţă, foarte bătrîn, cam în aceeaşi perioadă. 

94. Dictonul pitagoric: Lathe biosas, prin care se recomanda discreţie şi moderație în 
felul de viaţă, în conformitate cu doctrina despre cumpătare. 

95. Diktyna, zeiţă cretană echivalată cu Artemis şi Britomartis, divinităţi ale pădurii, 
protectoare ale faunei. Totodată, divinităţi ale vînătorii. 

